
Prologas 


Supkis, mažyli, medžio viršūnėj... 

Kūno jau nebebuvo, bet kvapas liko. D. D. Voren, kitaip tariant 
— tiesiog Didi, Bostono žmogžudysčių tyrėja, iš patirties žinojo, kad 
tokioje įvykio vietoje kraujo kvapas gali išsilaikyti ištisas savaites, 
gal net mėnesius. Nusikaltimo vietos specialistai buvo pašalinę pata- 
lynę, bet visgi kraujas toliau nepriklausomai tebegyvena. Sunkiasi į 
sienų tinką. Praslysta už medinės apdailos. Telkiasi tarp grindlenčių. 
Dvidešimt aštuonerių metų Kristinos Rajan kraujagyslėmis kadaise 
tekėjo maždaug 4,7 litro kraujo. Dabar didžioji jo dalis buvo įsisun- 
kusi į pliką čiužinį, gulintį šios niūrios, pilkos erdvės centre. 

Vėjui papūtus, lopšelis siūbuos... 

Telefonas suskambo tuoj po devintos valandos ryto. Kristinai 
neatsiliepiant nei į beldimą į priekines duris, nei į žinutes mobilia- 
jame telefone, jos gera draugė Midžė Roberts susirūpino. Kristina 
buvo viena iš atsakingųjų tipo. Ji nepramiegodavo, nepradingdavo 
su patraukliu padavėju, nekrisdavo palaužta gripo iš anksto neper- 
spėjusi savo geriausio bičiulio, kuris kiekvieną darbo dieną, pusę 
aštuonių ryto, užvažiuodavo jos paimti bendrai jų kelionei į darbą 
vietinėje apskaitos įmonėje. 

Midžė susisiekė su dar keliais draugais. Visi patvirtino, kad nė 
vienas iš jų nesišnekėjo su Kristina nuo pat vakarienės praeitą va- 
karą. Midžė pasidavė nuojautai ir iškvietė buto nuomotoją, kuris 
galiausiai sutiko atidaryti duris. 

Tada, radęs, ko buvo ieškoma, apvėmė visą viršutinį laiptinės 


koridorių. 

Midžė neužlipo į viršų. Midžė stovėjo siauroje daugiabučio 
namo fojė ir, kaip ji vėliau pranešė Didi būrio kolegai Eilui, ji žinojo. 
Tiesiog žinojo. Galbūt netgi per atstumą užuodė pirmąjį su niekuo 
nesumaišomą džiūstančio kraujo dvelksmą. 

Supkis, mažyli... 

Vos atvykus, reginys Didi iškart pritrenkė lengvai pastebimais 
kontrastais. Auka — jauna moteris, tysanti savo pačios lovoje išsikė- 
tojusiomis į šalis galūnėmis, spoksanti viršun į lubas nieko neregin- 
čiomis mėlynomis akimis. Pečių ilgumo rudiems plaukams švelniai 
gulint ant visiškai baltos pagalvės, merginos dailūs bruožai atrodė 
beveik taikiai. 

Tačiau tada, pažvelgus žemiau kaklo... 

Oda, nulupta plonais besisukančiais skuteliais. Didi buvo gir- 
dėjusi apie tokius dalykus. Šį rytą, vienuoliktą valandą, ji gavo progą 
pamatyti tai savo akimis. Jauna moteris, nudirta oda savo pačios 
lovoje. Butelis šampano ant naktinio staliuko, raudona rožė padėta 
išilgai jos kruvino pilvo. 

Šalia šampano butelio Filas buvo radęs antrankius. Tokius ga- 
lima įsigyti prabangiose sekso prekių parduotuvėse — aptrauktus 
kailiu, suteikiančiu komforto. Turint omenyje antrankius, putojantį 
vyną, raudoną rožę... 

Netinkamai pasibaigęs įsimylėjėlių pasimatymas, svarstė Filas. 
Arba, atsižvelgiant į žiaurumo mastą, apsimetėlio vaikino baigia- 
masis keršto aktas. Kristina išsiskyrė su kažkokiu apgailėtinu mul- 
kiu, ir vakar naktį šis apgailėtinas mulkis sugrįžo, kad galutinai įro- 
dytų, kas čia bosas. 

Bet Didi tai neįtikino. Taip, rasti antrankiai, bet ne ant aukos 
riešų. Taip, šampano butelis atkimštas, bet nė kiek neįpilta į laukian- 
čias šampano taures, kad būtų galima gurkšnoti. Galiausiai, žinoma, 
štai rožė, bet be dovanoms skirto vyniojamojo popieriaus iš gėlių 


parduotuvės. 

Scena jai atrodė per daug... apgalvota. Tai ne dėl sukilusių ais- 
trų įvykdytas nusikaltimas, ir ne barnis tarp lygiaverčių suaugusių- 
jų. Tai veikiau atidžiai atliktas kūrinys, prieš tai mėnesius, metus, o 
galbūt net ir visą gyvenimą kruopščiai planuotas ir apmąstytas. 

Didi nuomone, prieš jų akis buvo ne vien tik nusikaltimo vie- 
ta. Jie žvelgė į žudiko giliausią, tamsiausią fantaziją. 

Ir nors tai buvo pirmas jų tiriamas atvejis, tokia žmogžudystė, 
primenanti ritualą, greičiausiai nebuvo paskutinė. 

Vėjui papūtus... 

Didi komanda — nusikaltimo vietos specialistai, medicinos 
ekspertų tarnyba, o ką jau kalbėti apie būrį kitų tyrėjų — praleido 
šešias valandas dirbdami šioje vietoje. Jie dokumentavo, dengė pa- 
viršius milteliais, braižė diagramas ir diskutavo iki pat saulėlydžio, 
kai jau buvo metas vykti vakarieniauti ir visi liepsnojo nuo susi- 
erzinimo. Didi, kaip vyriausioji detektyvė, galiausiai išsiuntė visus 
namo, davusi nurodymus atsigauti, o tada vėl susitelkti. Rytojus — 
nauja diena, ir jie galės valstybinėse duomenų bazėse ieškoti kitų 
žmogžudysčių, atitinkančių tokį pat aprašymą, ir pildyti šių nusi- 
kaltimų aukų ir žudikų profilius. Kalnai darbo, daug galimų tyrimo 
kampų. Bet dabar — poilsis. 

Visi pakluso. Išskyrus, žinoma, pačią Didi. 

Buvo beveik dešimta valanda vakaro. Tokiu metu ji jau turėjo 
būti pakeliui į namus. Bučiuoti savo vyrą pasisveikindama. Eiti prieš 
miegą pažiūrėti, ar viskas gerai jos trejų metų sūnui, kuris tokiu vė- 
lyvu metu jau apkamšytas guli lovoje. Stengtis pati gerai išsimiegoti, 
o ne leisti laiką tamsioje nusikaltimo vietoje, galvoje skambant jos 
mažylio šiuo metu mėgstamiausiam eilėraštukui. 

Bet ji negalėjo. Kažkoks instinktas — ar įžvalga? — traukė ją 
atgal į šį pernelyg tylų daugiaaukštį namą. Didžiąją dienos dalį ji 
ir jos kolegos detektyvai buvo ten ir aptarinėjo tai, ką matė. Dabar 
ji stovi viduryje šio neapšviesto, krauju atsiduodančio kambario, 


laukdama kokio nors sukylančio jausmo. 

Supkis, mažyli... 

Kristina Rajan jau buvo nebegyva, kai žudikas padarė pirmąjį 
įpjovimą. Tiek jie galėjo pasakyti iš jos išbalusio veido, kuris ne- 
buvo iškreiptas kančios. Auka mirė ganėtinai lengvai. Tada, grei- 
čiausiai tuomet, kai jos širdis susitraukinėjo paskutiniuosius kartus, 
žudikas jos dešiniajame šone atliko savo pirmąjį rėžį žemyn. 

Tai reiškia, kad žudiko tikslas nebuvo sukelti aukai skausmą. 
Jo tikslas buvo... 

Pateikimas? Inscenizacija? Pats ritualas? Žudikas, turintis po- 
traukį odai. Gali būti, kad dar jo vaikystėje viskas prasidėjo nuo 
mažų gyvūnėlių ir šeimos augintinių, o tada, fantazijai niekaip ne- 
nuslūgstant... 

Medicinos ekspertai patikrins, ar išliko kokių nors dvejonės 
ženklų, jeigu dantytų kraštų tyrimas iš viso įmanomas esant to- 
kiems kalnams plonos besiraitančios odos. Taip pat bus patikrinta, 
ar yra išžaginimo įrodymų. 

Bet vėlgi, Didi kankino įkyrus vidinis nepasitenkinimas. Mi- 
nėti dalykai kriminalistui tyrėjui buvo nesunkiai pastebimi, ir Didi 
giliai viduje jautė įtarimą, kad šis kelias klaidingas. Faktiškai pasi- 
davimas ton pusėn, kur žudikas ir norėjo, kad jie koncentruotųsi. 

Kokiam gi kitam tikslui taip reiktų sudėlioti visas detales, jei 
ne tam, kad priverstum savo publiką matyti kaip tik tai, ką norėjai, 
kad jie matytų? 

Tada ji suprato. Atėjo mintis, kuri jau anksčiau tūnojo kažkur 
giliai jos galvoje. Pirmas, svarbiausias, dėmesio vertas klausimas, ir 
kartu priežastis, kodėl ji dabar stovi tamsoje. Jos rega sąmoningai 
aptemo: kam kurti sceną? 

Garsas. Tolumoje. Daugiaaukščio namo priekinės durys palen- 
gva atsargiai atsidaro? Laiptų pakopa cypteli, kai sunki pėda atsire- 
mia į pirmąjį laiptelį? Parketo girgždesys čia pat, prieškambaryje? 

Garsas. Iš pradžių buvęs tolimas, dabar — arčiau, ir tuomet 


seržantė detektyvė Didi suvokė tai, ką turėjo suprasti dar prieš pen- 

kiolika minučių. Džeko mėgstamiausia lopšinė, vaikiška dainelė, 
kurią ji niūniavo puse lūpų... Ši melodija sklido ne vien tik iš jos 
minčių. 

Kažkas kitas ją irgi dainavo. Švelniai. Ne miegamajame. Kažku- 
rioje kitoje nužudytos moters buto vietoje. 

Supkis, mažyli, medžio viršūnėj... 

Didi ranka šastelėjo prie pistoleto, akimirksniu atsegė pažasti- 
nį dėklą ir išsitraukė savo „Sig Sauer“. Ji apsisuko pritūpdama į ka- 
muoliuką, tuo pat metu žvilgsniu bėgdama per kampus, ieškodama 
įsibrovėlio ženklų. Jokių permainų tamsoje, jokių šešėlių, įzaunan- 
čių Žmogaus figūros formą. 

Bet tada ji tai išgirdo. Girgždantį parketą kažkurioje kitoje 
buto vietoje. 

Vėjui papūtus, lopšelis siūbuos... 

Ji greitai išslinko iš miegamojo į tamsų prieškambarį, į priekį 
atstačiusi ginklą. Siauras koridorius nepradžiugino virš galvos ka- 
bančiais šviestuvais. Tik dar daugiau šešėlių, susidarančių besilie- 
jant šviesai pro neuždengtus kaimynų butų langus. Plonas sluoks- 
nis šviesesnių ir tamsesnių pilkų atspalvių, šokančių ant kietmedžio 
grindų. 

Bet Didi priminė sau, kad šis namas jai nebuvo nepažįstamas. 
Ji jau buvo mynusi šiuo prieškambariu, apdairiai stengdamasi iš- 
vengti vėmalų balų, tuo pat metu pastebėdama kiekvieną reikšmin- 
gą detalę. 

Ji pasiekė laiptų viršų vis dar dairydamasi į abi puses, tada 
įdėmiai pažvelgė žemyn, į rašalo balą, žemutinėje laiptų aikštelėje. 
Niūniavimo nebesigirdėjo. Visiška tyla buvo blogiau už dainavimą. 

Tuomet iš tamsos ataidėjo žemas ir sūpuojantis: „Supkis, ma- 
žyli, medžio viršūnėj...“ 

Didi sustojo. Jos žvilgsnis refleksiškai lakstė lyg stalo teniso ka- 
muoliukas, bandydamas nustatyti įsibrovėlio buvimo vietą, o daina- 


vimas tęsėsi, lėtai ir su pašaipa: „Vėjui papūtus, lopšelis siūbuos...“ 

Tada ji suprato. Pajuto, kaip jos pačios kraujas pavirto į ledą, 
atėjus visiškam suvokimui. Kam reikia kurti sceną? Nes ieškoma 
publikos. O galbūt vieno konkretaus žiūrovo iš publikos. Tarkim, 
darbščios detektyvės, kuri pakankamai kvaila, kad pasiliktų nusi- 
kaltimo vietoje sutemus visiškai viena. 

Ji pavėluotai griebėsi mobiliojo. 

Tuo pat metu, kai naujas garsas pasigirdo tiesiai jai už nugaros. 

Ji atsisuko. Akys išsiplėtė. 

Figūrai akimirksniu išnyrant iš šešėlių ir lekiant tiesiai į ją. 

O šakai nulūžus, lopšelis nukris... 

Didi instinktyviai žengė žingsnį atgal. Tačiau ji pamiršo apie 
tai, kad buvo laiptų viršuje. Jos kairė pėda bandė rasti tvirtą paviršių 
atramai, bet rado tik atvirą erdvę. 

Ne! Jos telefonas, jis darda žemyn. Zigzaueris pakyla. Pavėluo- 
tos pastangos pasvirti į priekį, atgauti pusiausvyrą. 

Tada... šešėlis bando ją pasiekti. O ji griūva atgal. 

Žemyn, žemyn, žemyn. 

Paskutinę sekundę Didi nuspaudė gaiduką. Instinktyvus savi- 
saugos veiksmas. Bum, bum, bum. Vis dėlto ji žinojo, kad tai padarė 
šiek tiek per vėlai. 

Jos galva pasiekė kietmedžio laiptų aikštelę. Skilimas. Veriantis 
skausmas. Galutiniai dainos žodžiai, sušnibždėti tamsoje: 


Ir žemyn kris mažylis, lopšelis ir visa... 


1 skyrius 


Mano vyresnioji sesuo sužinojo apie mano ligą, kai buvau tre- 
jų metų. Mūsų pamotė užtiko ją su žirklėmis rankose, aš stovėjau 
šalia, paklusniai į šalis ištiestomis nuogomis rankomis, kraujui srū- 
vant mano riešais ant alyvuogių žalumo pūkuoto kilimo. 

Mano šešiametė sesuo tarė: „Pažiūrėk, jai visiškai vienodai.“ Ir 
rėžė žirklėmis man per dilbį. Plūstelėjo šviežias kraujas. 

Moteris suklykė, tada nualpo. 

Aš įdėmiai pažvelgiau žemyn į ją, svarstydama, kas atsitiko. 

Paskui mano sesuo išėjo. Buvau nuvežta į ligoninę. Ten dakta- 
rai savaičių savaitėmis atlikinėjo įvairius testus, kurie buvo skaus- 
mingesni nei mano sesers aštriabriaunis rūpestis, bet čia, pasirodo, 
ir buvo visa esmė: dėl ypač retos SCN9A geno mutacijos aš nejaučiu 
skausmo. Galiu jausti spaudimą. Žirkles, įsispaudusias į odą. Galiu 
jausti tekstūrą. Šviežiai pagaląstų ašmenų glotnumą. 

Bet realaus jausmo, kai prasiskiria oda ir ištrykšta kraujas... 

Aš nejaučiu to, ką jauti tu. Aš niekad nesu to jautusi. Ir niekada 


nejausiu. 


Kai Šana suraižė man rankas siuvimo žirklėmis, po to jos ne- 
mačiau ateinančius dvidešimt metų. Didžiąją šio laiko dalį mano 
sesuo praleido įvairiose institucijose ir pelnė vienos iš jauniausių 
Masačusetso vaikų, kuriems buvo paskirti vaistai nuo psichozės, 
vardą. Būdama vienuolikos ji pirmą kartą pabandė žudyti, o ketu- 
riolikos jai tai pavyko. Savotiškas mūsų šeimos palikimas. 

Ji tapo dar viena sistemos auka, o aš savo ruožtu tapau valsty- 
bės afišuojamu sėkmės vaiku. 

Turėdami omenyje mano diagnozę, gydytojai nemanė, kad 
vaikų globos namai gerai atitiktų mano poreikius. Buvo Žinoma, 
kad kūdikiai, gimę su tokia genų mutacija, nusikramtydavo liežu- 

vius, kol jiems kaldavosi dantys. Taip pat pasitaikė mažylių, kurie 
patyrė trečio laipsnio nudegimus, nes padėdavo rankas ant įkaitu- 
sių iki raudonumo viryklių ir laikydavo jas ten. Ką jau kalbėti apie 
septynmečius, aštuonmečius bei devynmečius, kurie dienų dieno- 
mis lakstydavo su sulaužytomis kulkšnimis arba griūdavo nuo trū- 
kusių apendiksų, nė nenumanydami apie prasidėjusį uždegimą. 

Skausmas yra labai naudingas. Jis perspėja apie pavojų, apie 
riziką ir suteikia galimybę pajausti savo veiksmų pasekmes. Nes 
antraip, šuolis nuo stogo gali atrodyti kaip puiki mintis. Kaip ir 
idėja kišti ranką į verdančio aliejaus puodą, kad pagriebtum pir- 
mąjį žagarėlį. Arba sumanymas paimti reples ir nusiplėšti savo pa- 
ties rankų pirštų nagus. Dauguma vaikų su įgimta nejautra skaus- 
mui pasakoja, kad veikia impulso pagauti. Klausimas ne „Kodėl?“, 
o greičiau — „Kodėl gi ne?“ 

Vis dėlto kai kurie iš jų pasakytų, su ilgesio gaidele balse, kad 
taip pasielgė iš smalsumo, ar skaudės. Nes jeigu žmogus nejaučia 
kažko, kas daugumai taip gerai žinoma, tai tas kažkas jų gyvenime 
gali virsti nelyginant Šventuoju Graliu. Vienintele varomąja jėga. 
Nenumaldoma manija. Malonumu galiausiai pajusti skausmą. 

Vaikų, kenčiančių nuo skausmo jutimo sutrikimų, mirtingu- 
mas didelis; tik nedaugelis iš mūsų sulaukia brandos. Kitiems reikia 
visą parą trunkančios priežiūros. Mano atveju vienas iš genetikų, 
pagyvenęs vyras, nevedęs ir be vaikų, apsukriai sutvarkė kelis rei- 
kaliukus ir parsivežė mane namo — aš tapau jo numylėtine įdukra, 
taip pat ir jo mėgstamiausiu tyrimo objektu. 

Mano įtėvis buvo geras žmogus. Jis samdė tik pačius geriau- 
sius prižiūrėtojus, kad stebėtų mane visą parą, septynias dienas per 
savaitę, o savaitgalius aukodavo mano mokymui suvaldyti ligą. 

Pavyzdžiui, jeigu negali justi skausmo, privalai rasti kitų būdų, 
kaip atpažinti potencialias grėsmes savo fizinei gerovei. Dar būdama 
maža aš išmokau, kad verdantis vanduo reiškia pavojų. Kaip ir iki 


raudonumo įkaitusios viryklių kaitvietės. Iš pradžių pačiupinėdavau 

daiktų paviršių. Turėdavau padėti į šalį bet kokį daiktą, priskirtiną 
prie aštrių. Jokių žirklių. Ar baldų atsikišusiais kampais. Jokių kati- 
nėlių ar šuniukų, ar bet kokių kitų gyvų padarėlių su aštriais nagais. 
Tik vaikščiojimas. Jokio bėgimo, čiuožimo, striksėjimo ar šokių. 

Eidama į lauką visuomet dėvėdavau šalmą ir paminkštinimus 
reikiamose vietose. Sugrįžus namo, mano apsaugos priemonės bū- 
davo nuimamos, aš pati būdavau apžiūrima, ar neturiu kokių nors 
sužalojimų. Per vieną iš tokių patikrinimų prižiūrėtoja norėjo nu- 
auti man batą, o mano pėda apsisuko aplinkui šimto aštuoniasde- 
šimties laipsnių kampu. Pasirodo, eidama link sodo aš nusitraukiau 
visas sausgysles. Kitą kartą pasirodžiau sugelta vabzdžių. Būdama 
lauke užkliuvau už širšių lizdo ir su penkiametės naivumu padariau 
išvadą, kad širšės norėjo su manimi pažaisti. 

Paaugusi išmokau pati save mediciniškai apžiūrėti. Kasdien 
matuodavausi temperatūrą, kad galėčiau nustatyti, ar kartais ne- 
karščiuoju, nes tai gali būti ženklas, jog mano kūne prasidėjusi in- 
fekcija. Kiekvieną vakarą atlikdavau apžiūrą stovėdama priešais viso 
ūgio veidrodį ir tyrinėdama kiekvieną odos centimetrą, ar tik nėra 
sumušimų ar žaizdų, o tada patikrindavau sąnarius, ar nėra patini- 
mo ar patempimo požymių. Toliau — akys: raudonas akies obuolys 
yra suerzintas akies obuolys. Ausų patikra: kraujas ausies ertmėje 
gali reikšti plyšusį ausies būgnelį ir/arba galimą galvos traumą. Tuo- 
met nosies kanalai, burnos ertmė, dantys, liežuvis ir dantenos. 

Mano kūnas — tai indas, lyg naudingas daiktas, kurį reikia 
tyrinėti, juo rūpintis ir prižiūrėti. Turiu imtis papildomų atsargumo 
priemonių, nes dėl molekulinių kanalų stokos neatveriamas kelias 
elektriniams impulsams iš skausmą jaučiančių nervų į mano sme- 
genis. Tai reiškia, kad mano kūnas pats savimi pasirūpinti negali. 
Sergant tokia liga kaip mano, būtų per didelė prabanga pasikliauti 
jutimais. Vietoje jų turiu vadovautis tuo, ką galiu pamatyti, išgirsti, 
pajusti skonį bei užuosti. 

Protas aukščiau už materiją, nuolat man kartodavo įtėvis ge- 
netikas. Tiesiog paprastas pratimas — protas aukščiau už materiją. 

Kai sulaukiau trylikos nepalaužta insulto, vidinės infekcijos ar 
paprasčiausio neatsargumo, mano įtėvio tyrimai pasistūmėjo dar 
per vieną žingsnį į priekį. Pasaulyje gimus keliems šimtams vaikų 
su šia liga, apie keturiasdešimt iš jų tebebuvo gyvi ir gebantys ap- 
mąstyti suaugusiojo gyvenimą. Šių atvejų tyrimai atskleidė dar dau- 
giau gyvenimo, nugyvento niekada nejaučiant fizinio diskomforto 
trūkumų. Pavyzdžiui, daugelis subjektų nurodė, kad jiems sunku 
įsijausti į kito kailį, jų emocinis augimas buvo menkas, jie turėjo 
ribotus socialinius įgūdžius. 

Mano įtėvis tučtuojau užsakė išsamią psichologinę ekspertizę. 
Ar aš galiu jausti kitų skausmą? Nepažįstamojo veide atpažinti kan- 
čios ženklus? Tinkamai reaguoti į kitų žmonių kentėjimą? 

Juk jeigu niekad nesi verkusi dėl to, kad įsipjovei popieriumi, 
ar ašarosi tuomet, kai tavo šešiolikmetė geriausia draugė nutrauks 
su tavimi visus ryšius ir išvadins tave išsigimėle? Jeigu gali nueiti 
mylių mylias su sulaužytu keliu, ar tavo širdis sudrebės, kai per dvi- 
dešimt trečiąjį gimtadienį gausi Žinių iš sesers, o ant laiško pamatysi 
pataisos namų skyriaus antspaudą? 

Jei niekada nepatyrei nė sekundės tikros agonijos, ar gali dorai 
suvokti savo mirštančio įtėvio paskutinį iškvėpimą, kai jis suspau- 
džia tavo ranką ir ištaria gaudydamas orą: 

— Adelina. Tai. Yra. Skausmas. 

Stovėdama viena jo laidotuvėse aš maniau, kad suprantu. 

Bet, būdama savo tėvo dukra, taip pat supratau, kad niekada 
negalėsiu būti tuo įsitikinusi. Taigi, elgiausi taip, kaip jis mane buvo 
išmokęs. Įstojau į geriausią doktorantūros programą, kurioje studi- 
javau, testavau, tyrinėjau. 

Skausmą paverčiau savo verslu. 

Ši specializacija man buvo naudinga dėl daugelio priežasčių. 


Kai atvažiavau į Masačusetso pataisos namus, mano sesuo jau 
laukė. Buvau užregistruota, įgrūdau rankinę į laisvą daiktų saugo- 

jimo spintelę, tada palaukiau savo eilės praeiti apsaugą. Krisas ir 
Bobas, du ilgą laiką pataisos namuose dirbantys pareigūnai, sutiko 
mane kreipdamiesi vardu. Bobas perbraukė lazdele per mano me- 
dicininę apyrankę — tas pats patikrinimas kaip ir kiekvieną pirmą 
mėnesio pirmadienį. Tada Marija, trečioji pataisos namų pareigūnė, 
palydėjo į uždarą pasimatymų kambarį, kuriame sėdėjo mano se- 
suo, antrankiais surakintas rankas pasidėjusi ant kelių. 

Pareigūnė Marija pritariamai linktelėjo, ir aš įėjau į kambarį. 
Aštuonių kvadratinių metrų erdvėje buvo dvi oranžinės plastikinės 
kėdės ir vienas standartinis medinis stalas. Šana jau buvo atsisėdu- 
si prie tolimesnės stalo pusės — jos nugarą saugojo betono blokų 
siena, o priešais save ji galėjo matyti vienintelį koridoriaus langą. 
Snaiperio vieta. 

Aš prisėdau ant kėdės priešais ją, atsukdama nugarą esantiems 
kitoje lango pusėje. Užėmiau šią poziciją neskubėdama, lėtai atsi- 
traukus plastikinę kėdę. Praėjo minutė. Dvi. 

Mano sesuo prabilo pirmoji: 

— Nusirenk švarkelį, — jos balse jau skambėjo susierzinimas. 
Kažkas ją jau buvo sunervinęs, turbūt dar gerokai prieš mano apsi- 
lankymą, bet tai nereiškia, kad man nereikės iškentėti to pasekmių. 

— Kodėl? — klausimas nuskambėjo priešingai nei jos nervin- 
gas paliepimas — savo balsą sąmoningai išlaikiau ramų. 

— Neturėtum vilkėti juodos. Kiek kartų galiu tau kartoti? Juo- 
da tave užgožia. 

Ji pati vilkėjo išblukusios mėlynos spalvos skudurais, jos pe- 
čius siekiantys rudi plaukai buvo sulipę į riebaluotas sruogas. Mano 
sesuo gal kadaise ir buvo graži, bet ilgi metai gyvenant sunkiomis 
sąlygomis ir fluorescencinės lempos padarė savo. Ką jau kalbėti apie 
sunkų jos akių žvilgsnį. 

Nusivilkau įliemenuotą „Ann Taylor“ švarkelį ir apsiaučiau 
juo savo kėdės atlošą. Po juo buvau apsirengusi pilką nertinį ilgo- 
mis rankovėmis. Sesuo rūsčiai nužvelgė mano pridengtas rankas. 

Rudomis akimis skvarbiai stebeilydama į mane, ji kelis kartus tiria- 
mai patraukė orą uosdama. 

— Neužuodžiu jokio kraujo, — pagaliau pratarė. 

— Ar turėtum tai sakyti su nusivylimu? 

— Tik nereikia. Aš praleidžiu dvidešimt tris valandas per parą 
spoksodama į tas pačias subinės baltumo blokines sienas. Mažiau- 
siai ką gali padaryti, tai ateiti su popieriaus įpjovimu. 

Sesuo tvirtino, kad ji galinti užuosti skausmą, kurio nejaučiu 
aš. Tai neturėjo jokio paaiškinamo pagrindo, tiesiog seseriškas no- 
ras būti pranašesnei. Bet visgi net tris kartus, išėjusi iš pasimatymo 
su ja, per kelias valandas aš atradau ant savo kūno sužeidimus, apie 
kuriuos ji mane buvo perspėjusi. 

— Turėtum dėvėti fuksijos spalvos drabužius, — tęsė Šana. — 
Tu gyveni laisvėje. Tai ir pagyvenk bent kiek, Adelina. Tada galbūt 
galėsi pasidalinti su manimi tikromis istorijomis. Ne apie darbą, 
pacientus, skausmo praktiką, bla bla bla. Papasakok, kaip koks nors 
plieno tvirtumo vyrukas nuplėšė fuksijos spalvos liemenėlę nuo 
tavo kaulėtos krūtinės. Tada galbūt aš nuoširdžiai pamėgsiu šiuos 
kasmėnesinius susitikimus. Ar tu bent jau gali užsiimti seksu? 

Aš neatsakiau. Ji jau daug kartų yra to klaususi. 

— Tiesa, tu gali jausti gerus dalykus, negali jausti tik blogų. 
Turbūt tai reiškia, kad mano mažajai sesutei neegzistuoja joks sa- 
dizmas ar mazochizmas. Labai gaila, mažule. 

Šana šiuos Žodžius pasakė visai neišraiškingai. Jokių asme- 
niškumų. Ji puolė, nes jai taip įprasta. Ir joks įkalinimas, jokie me- 
dikamentai ar netgi seseriškas dėmesys negalėjo to pakeisti. Šana 
buvo plėšrūnė iš prigimties, mūsų tėvo dukrelė. Už grotų atsidūrė 
už mažo berniuko nužudymą, kai buvo vos keturiolikos. O nužu- 
džiusi savo kameros draugę bei du pataisos namų pareigūnus, buvo 
nuteista ten ir pasilikti. 

Ar galėtum pamilti tokį žmogų kaip mano sesuo? Kalbant 
profesionaliai, ji buvo stebinantis asocialaus asmenybės sutrikimo 


LISA GARDNER +» NIEKO NEBIJOK 15 


pavyzdys. Pilna narcisizmo, nejaučianti absoliučiai jokios užuojau- 
tos ir labai klastinga. Kalbant asmeniškai, ji buvo vienintelė man 
likusi šeima. 

— Girdėjau, kad užsirašei į naują programą, — pasiūliau temą 
pokalbiui. — Direktorė Makinon sako, kad tavo pirmieji paveikslai 
rodo pastabumą detalėms. 

Šana patraukė pečiais, ji nebuvo didelė komplimentų mėgėja. 

Ji vėl pauostė orą: 

— Nepasikvepinusi, bet tavo apranga atrodo dalykiška. Tai 
reiškia, kad šiandien dirbi. Iš čia vyksi į savo kontorą. Ar purkštelėsi 
ant savęs kokio aromato mašinoje? Tikiuosi, kad jis bus pakanka- 
mai stiprus, kad užgožtų Eau dInstitution? 

— Maniau, kad nenori kalbėti apie mano darbą. 

— Žinau, kad nėra daugiau apie ką kalbėti. 

— Apie orą. 

— Ak, velniop. Vien tai, kad šiandien pirmadienis, manęs 
dar neįpareigoja valandą laiko skirti tavo užuojautos projekto 
vykdymui. 

Aš nieko nesakiau. 

— Aš pavargau nuo viso šito, Adelina. Nuo tavęs. Savęs. Nuo 
šių kasmėnesinių susitikimų, kuriuose demonstruoji savo prastą 
skonį drabužiams, o aš neturiu jokio kito pasirinkimo, tik sėdėti čia 
ir tą matyti. Turi pakankamai pacientų, kad galėtum palikti mane 
ramybėje. Taigi eik lauk. Viso gero ir pirmyn. Aš rimtai! 

Beldimas į duris. Pareigūnė Marija, kuri viską galėjo matyti 
pro nedūžtantį langą, atėjo patikrinti, kaip mums sekasi. Aš nekrei- 
piau į ją dėmesio, žvilgsnį išlaikiau nukreipusi į sesę. 

Jos protrūkis manęs nepaveikė — buvau jau visiškai pripratu- 
si prie tokių scenų. Įniršis buvo Šanos mėgstamiausia emocija, kuri 
pasitarnaudavo tiek kaip įžeidimas, tiek ir kaip gynyba. Be to, mano 
sesuo turėjo pakankamą pagrindą manęs nekęsti. Ne tik dėl mano re- 
tos genetinės ligos, ir ne dėl to, kad mano gyvenime pasitaikė Tėvelis 

Piniguočius. Greičiau dėl to, kad mane vos gimusią motina nuspren- 
dė slėpti spintoje, ir ten nebuvo pakankamai vietos mums abiem. 

Šana mane iškeikė, jos akys lyg lėkšti ekranai prisipildė buko 
pykčio ir gilėjančios depresijos. Aš vėl ėmiau spėlioti, kas gi šį rytą 
nutiko, kad mano sesuo, užgrūdinta konfliktų, buvo tokios nuotaikos. 

— Kodėl tau rūpi? — netikėtai paklausiau. 

— Kas“ 

— Fuksijų spalva. Kodėl tau rūpi? Mano drabužiai, kokios 
spalvos rūbais rengiuosi, ar aplinkiniams dėl to atrodau patraukli, 
ar ne? Kodėl tau rūpi? 

Šana piktai nusiviepė, aiškiai sugluminta tokio klausimo. 

— Tu, — galiausiai pratarė, — esi sumauta atsilikėlė. 

— Ir tai, — pastebėjau aš, — yra labiausiai seseriškas dalykas, 
kurį man kada nors esi pasakiusi. 

Apdovanojimo verta replika. Šana pavartė akis, bet galiausiai 
nenoromis nusišypsojo. Įtampa kambaryje atslūgo, ir pagaliau mu- 
dvi vėl galėjome laisvai kvėpuoti. 

Nors Šana ir mėgdavo palaidyti liežuvį, tačiau, pasak kalėjimo 
direktorės, mano sesuo nuoširdžiai laukdavo šių kasmėnesinių su- 
sitikimų. Tiesą sakant, tais ekstremaliais atvejais, kai jos elgesys pa- 
sidarydavo nekontroliuojamas, grasinimas atšaukti mano artėjantį 
apsilankymą dažnai būdavo vienintelis pakankamai veiksmingas 
būdas ją grąžinti į protą. Taigi, mes tęsėme savo kasmėnesinį šokį, 
kuris dabar trunka jau beveik dešimtmetį. 

Tai turbūt patys artimiausi santykiai, kokius kas nors yra už- 
mezgęs su psichopatu iš prigimties. 

— Kaip tavo miegas? — paklausiau. 

— Miegu kaip kūdikis. 

— Ar skaitai ką nors įdomaus? 

— O taip. Pilną Šekspyro veikalų rinkinį. Niekad nežinosi, 
kada gali praversti jambinis pentametras. 

— Et tu, Brute“ 

Dar viena blanki šypsenėlė. Šana atsirėmė į kėdės atlošą jau 
labiau atsipalaidavusi. Taigi mes tęsėme savo dar trisdešimt minu- 
čių trukusį pokalbį, kuris buvo ir aštrus, ir beprasmiškas, kaip ir 
kiekvieno mėnesio pirmąjį pirmadienį. Kalbėjome, kol pareigūnė 
Marija beldimu į langą pranešė, kad mūsų laikas baigėsi. Aš atsisto- 
jau. Sesuo, kuriai nereikėjo niekur eiti, nusprendė likti savo kėdėje. 

— Fuksija, — ji dar kartą man patarė, kai nuo kėdės ėmiau 
savo juodąjį švarkelį. 

— Galbūt turėtum paklausyti savo pačios patarimų, — pasa- 
kiau, — ir įtraukti spalvų į savo meno kūrinius. 

— Ir duoti psichologams daugiau medžiagos tyrinėjimui? — 
nusišaipė ji. — Nemanau. 

— Ar tavo svajonėse viskas juoda ir balta? 

— O tavosiose? 

— Nesu tikra, ar aš svajoju. 

— Galbūt tai vienas iš tavo ligos teikiamų privalumų. Aš daug 
svajoju. Daugiausia kraujo spalva. Skirtumas vien toks, kad kartais 
aš esu ta, kuri laiko peilį, o kartais jį laiko mielasis Tėvelis. 

Ji įsistebeilijo į mane, akys staiga pasidarė stiklinės, kaip ryklio, 
bet aš Žinojau, kaip neužkibti ant kabliuko. 

— Turėtum rašyti savo svajonių dienoraštį, — patariau. 

— Kaip manai, kas, po velnių, yra mano menas? 

— Nerimą keliantis giliai įsišaknijusio žiaurumo proveržis. 

Ji nusijuokė, ir sulig ta gaida aš patraukiau durų link, palikda- 
ma ją užnugaryje. 

— Arjai viskas gerai? — paklausiau po minutės, sekdama pas- 
kui pareigūnę Mariją koridoriumi. Pirmadieniais visuotinių lanky- 
mo valandų nebuvo, taigi salės buvo palyginti tylios. 

— Nesu tikra. Žinai, artėja trisdešimtmetis. 

Pažvelgiau į pataisos namų pareigūnę tuščiu žvilgsniu. 

— Šanos pirmoji auka, — paaiškino pareigūnė Marija. — Dvy- 
likametis kaimynų vaikas, Donis Džonsonas? Kitą savaitę bus pra- 

ėję trisdešimt metų po jo nužudymo. Kažkoks vietinis reporteris 
skambina, nori gauti interviu. 

Aš sumirksėjau. Kažkokiu būdu sugebėjau nepastebėti ryšio 
tarp dviejų taškų. Būdama, visų pirma, terapeutė, ir, visų antra, mo- 
teris, pasišventusi savarankiškam rūpinimuisi savimi, vėliau turėsiu 
paklausti savęs kodėl. Kokio skausmo aš stengiausi išvengti? Aki- 
mirka ironiškos savianalizės. 

— Bet ji neatsakinės į jokius klausimus, — kalbėjo Marija. — 
Jei paklaustum mano nuomonės, pasakyčiau — ir teisingai. Tas ber- 
niukas nelabai begali dabar kalbėti. Tai kodėl turėtų tai daryti jo 
žudikė? | 

— Pranešk man naujienas. 

— Žinoma. 

Vestibiulyje pasiėmiau rankinę, išsiregistravau ir patraukiau 
prie savo automobilio, kurį buvau pasistačiusi akimis neaprėpiamo 
didumo automobilių aikštelėje, už kelių šimtų metrų nuo stūksan- 
čio plytų ir spygliuotos vielos darinio, kuris mano seseriai atstojo 
nuolatinį būstą. 

Ant keleivio sėdynės buvo patiestas sodrios rausvai violetinės 
spalvos nertinis, kurį vilkėjau važiuodama čia. Bet dar sėdėdama 
mašinoje pakeičiau jį kita palaidine bei nusisegiau bižuteriją, kaip 
reikalauja apsilankymo taisyklės — atsižvelgdama į aplinką, pasi- 
rinkau blankesnį įvaizdį. 

Atidėjau į šalį savo naująjį nertinį, kurį nusipirkau vos prieš 
„dvi savaites ir kuris, galiu prisiekti, buvo vienintelis mano turimas 
fuksijos spalvos drabužis. 

Pažvelgiau aukštyn į plytinį pataisos namų pastatą. Žinoma, 
visur langai. Netgi mano sesers izoliuota kamera turėjo siaurą 
plyšelį. Betgi toks atstumas. Be to, juk sėdėjau prie vairo nerangiai 
susikūprinusi, negana to, mane slėpė tamsinti visureigio langai... 

Niekad negalėjau visko paaiškinti apie savo seserį. Bet kartu 


įtariau, kad lygiai taip pat ji jautėsi ir mano atžvilgiu. 

Užvedžiau savo „Acura“ ir nuvažiavau Bostono centro link. 
Nusimatė užimta popietė su klientais, ieškančiais būdų savo įvai- 
riausiems skausmams numalšinti. Tarp jų — mano nauja pacientė, 
Bostono detektyvė, neseniai sužeista darbo metu. 

Man patinka mano darbas. Sutikusi kiekvieną klientą, ne- 
kantrauju imtis naujo iššūkio. Tada, kaip ir priklauso moteriai, 
kankinamai maniškės ligos, aš pasidomiu: „Prašyčiau papasakoti 
man apie savo skausmą.“ 


2 skyrius 


Širdyje Didi žinojo, kad yra gimusi po laiminga žvaigžde. Tik 
jos protas, atrodo, dar nebuvo pajėgus suvokti šio fakto. 

Ji atsibudo vėlai. Po dešimtos; ją tai suglumino. Jei kada nors 
kas būtų pasakęs, kad ji pirmadienį ryte išmiegos iki dešimtos, Didi 
būtų pavadinusi tą žmogų melagiu. Rytai skirti kėlimuisi ir ėjimui 
kažkur. Išmaukti puodelį juodos kavos, pasidalinti naujienomis su 
savo komanda ir galbūt nukakti į ką tik įvykdytos žmogžudystės 
vietą. 

Jai patiko juoda kava, jos kolegos detektyvai ir ką tik įvykdytų 
žmogžudysčių tyrimas. 

Jai nepatiko dar viena poilsio neteikianti naktis su daugybe 
prabudimų ir nerimastingų sapnų intarpų. Kai šešėliai dainavo ir 
kartais užsiaugindavo rankas bei kojas, o tada pradėdavo persekioti. 

Ir ji krisdavo žemyn. Kiekvieną kartą be išimčių. Šaunioji ser- 
žantė detektyvė D. D. Voren naktiniuose košmaruose nerdavo į savo 
likimą. Nes širdis žinojo, kad Didi yra gimusi po laiminga Žvaigžde. 
Bet jos protas tiesiog negalėjo to įsisąmoninti. 

Vaiko priežiūros radijo stotelė vis dar gulėjo ant naktinio sta- 
liuko, šalia jos. Buvo įjungta, bet neskleidė jokių garsų. Greičiausiai 
Aleksas jau nuvežė Džeką į dieninį vaikų priežiūros centrą. Tada 

Aleksas galės netrukdomas vykti į policijos akademiją, kurioje dir- 
bo, o tuo tarpu Didi... 

Didi paskyrė savo dieną išsiropštimui iš lovos. 

Ji judėjo atsargiai. Bet koks kairės rankos ar peties sujudini- 
mas vis dar akimirksniu sukeldavo diegiančius skausmus, taigi per 
pastarąsias kelias savaites jau buvo įvaldžiusi nusiridenimo ant de- 
šiniojo šono meną. Iš tokios pozicijos galėjo numesti pėdas žemyn 
ant grindų, o tai padėdavo pakelti liemenį į vertikalią padėtį. Pa- 
siekus tikslą atsisėsti, jai reikėdavo dar poros minučių, kad atgautų 
kvapą. 

Tai, kas įvyko paskui, skaudėjo labai labai, tepadeda jai dan- 
gus; praėjus šešioms savaitėms, ji skausmui darėsi vis nepakantesnė, 
užuot nuolankiai jam pasidavusi. 

Plyšę raumenys. Sausgyslių uždegimai. Patempti nervai. Ir pir- 
mos vietos verta trauma — skeveldrinis kaulo lūžis. Atskelta dale- 
lė jos kairiojo žastikaulio. Per kelias sekundes Didi keturiasdešimt 
ketverių metų kūnas patyrė tiek daug žalos, kad dabar ji judėjo lyg 
Geležinis Medkirtys, nepajėgdama pasukti galvos į šonus, pakelti 
kairės rankos ar pasisukti per liemenį. Jai buvo pasakyta, kad negali 
pasiūlyti jokių operacijų, kurios pagelbėtų. Padės tik laikas, tvirtybė 
ir kineziterapija. Ji tai ir darė. Užsiėmimai šu specialistu du kartus 
per savaitę bei kasdieninės namų darbų užduotys vertė klykti iš pa- 
tiriamos agonijos. 

Gali pamiršti apie ginklo laikymą, kaip kadaise. Šiuo metu 
Didi net neįstengė pakelti savo pačios vaiko. 

Ji giliai įkvėpė. Suskaičiavo iki trijų. Tada atsistojo. Judesys 
staigus, beveik nebuvo įmanoma išlaikyti pusiausvyros. Tai reiškė, 
kad jai teko instinktyviai šiek tiek truktelėti petį, šiek tiek pasukti 
kaklą — Didi dantys sugriežė, dešinė ranka susispaudė į kumštį, jos 
galvoje sukosi patys juodžiausi, patys bjauriausi žodžiai, kokius tik 
ji galėjo sugalvoti, o dvidešimt metų praleidus dirbant Bostono po- 
licininke jos žodyne buvo tokių keiksmažodžių, kokie net tolimųjų 

reisų sunkvežimių vairuotoją, kenčiantį nuo inkstų akmenų, būtų 
privertę rausti, tačiau net ir po viso to ji vos neapsivėmė iš skausmo. 

Bet dabar ji stovėjo. Išpilta prakaito. Šiek tiek siūbuodama. Ta- 
čiau vertikalioje padėtyje. 

Ir štai Didi svarstė, jau nebe pirmą kartą, ką, po velnių, ji darė 
toje nusikaltimo vietoje nakties metu? Nes praėjus šešioms savai- 
tėms vis dar nieko nepajėgė prisiminti. Didi patyrė pačias sunkiau- 
sias traumas savo gyvenime, jos karjera atsidūrė keblioje padėtyje, 
o šeima — krizėje, ir vis tiek ji neturėjo žalio supratimo. 

Vieną dieną prieš šešias savaites atėjo į darbą. O nuo to laiko 
jos gyvenimas — mįslė. 

Praėjo dar trisdešimt minučių, kol sugebėjo išsivalyti dantis, 
susišukuoti plaukus. Kad nusipraustų po dušu, jai reikėdavo Alekso 
pagalbos. Jis buvo supratingas. Sakydavo, kad padarys bet ką, jeigu 
tik ji tuo metu bus nuoga. Bet iš jo gilių mėlynų akių nedingdavo 
budrus žvilgsnis. Lyg ji būtų pagaminta iš stiklo ir su ja reikėtų elg- 
tis itin atsargiai. 

Pirmąją dieną namuose ji pagavo jo žvilgsnį, nukreiptą į tam- 
sias žaizdas, kuriomis buvo nusėta jos nugara, ir jo veidas atrodė... 

Pritrenktas. Pasibaisėjęs. Išsigandęs. 

Tada ji nepratarė nė žodžio. Po akimirkos jis vėl suskato ska- 
lauti šampūną iš jos trumpų geltonų garbanų. Vėliau tą naktį norėjo 
ją paliesti, labai atsargiai, bet ji nevalingai sušnypštė iš skausmo, 
taigi jis greit atitraukė ranką, lyg gavęs antausį. Nuo tada tas pat 
nutikdavo kaskart. 

Jis pagelbėdavo jai tvarkytis su kasdieninėmis gyvenimo už- 
duotimis. Bet ji savo ruožtu jautė, kad lėtai, bet užtikrintai virsta 
savo pačios šešėliu, antru vaiku, kuriuo priverstas rūpintis jos neį- 
tikimai kantrus vyras. 

Širdyje žinojo, kad yra gimusi po laiminga žvaigžde. Bet jos 
protas vis dar negalėjo to įsisąmoninti. 

Atėjo laikas drabužiams. Nepajėgė kairės rankos pajudinti tiek, 

kad užsivilktų marškinėlius. Taigi pasisavino vienus per didelio dy- 
džio flanelinius Alekso marškinius, įkišo dešinę ranką į rankovę, bet 
kairiąją paliko prispaustą prie šonkaulių. Nesugebėjo susitvarkyti 
su visom sagom, bet užsisegė jų pakankamai, kad galėtų pratempti 
pusryčius. 

Vaikščioti nebuvo pernelyg sunku. Vertikalioje pozicijoje 
kaklo ir peties taip smarkiai neskaudėjo, bent jau pečius laikant 
lygiai, o juosmenį — tiesiai. Ji pradėjo lipti laiptais — atsargiai, de- 
šinės rankos neatitraukdama nuo turėklų, lyg ši būtų prie jų prikli- 
juota. Pastarąjį kartą laiptų ji neįveikė ir ligi šiol neįstengė atgauti 
pasitikėjimo savimi, kai prie jų prisiartindavo. 

Supkis, mažyli, medžio viršūnėj... 

Nuostabu. Naujas rytas, ir ta pati sena šiurpi lopšinė, vis dar 
įstrigusi jos galvoje. 

Pasiekusi saloną, Didi iškart nugirdo iš virtuvės sklindančius 
garsus. Du vyrai, pritildyti balsai. Galbūt jos uošvis užsuko išgerti 
kavos puodelio? Prieš šešis mėnesius Alekso tėvai persikėlė gyventi 
į Bostoną, kad galėtų daugiau laiko praleisti su savo anūku. Didi 
iš pradžių dėl to nervinosi, jai daug priimtinesni atrodė jos pačios 
tėvai, gyvenantys Floridoje. Tačiau netruko įsitikinti, kad Alekso tė- 
vai, Bobas ir Edita, tokie pat lengvai sugyvenami kaip ir jų sūnus. 
Be to, mažasis Džekas savo senelius nepaprastai mylėjo, o turint 
omenyje jos ir Alekso dienotvarkę, visuomet pasirengusių atvykti 
į pagalbą senelių numeriai telefone tikrai pravertė. Žinoma, jai la- 
biau patiko, kai jie pagelbėdavo prižiūrėti Džeką jai esant darbe, o 
ne dabar, kai vos ne vos pajuda, kai net nebesugeba pati apsirengti. 
Detalės, detalės. 

Abu vyrai aiškiai stengėsi jos nepažadinti. Ji tai įvertino kaip 
kvietimą užeiti. 

— Labas rytas. 

Aleksas, sėdintis prie apskrito virtuvės stalo, iškart pakėlė akis. 


Kiek lėčiau reagavo antrasis vyras — ne Alekso tėvas, o jos koman- 

dos partneris Filas. Alekso išraiška jau buvo mandagiai sutvardyta. 
Jis, aišku, jau seniai atsikėlė, spėjo nusiprausti, nusiskusti ir pasirū- 
pinti jų trejų metukų mažyliu. Apsirengti kelionei į darbą — tamsiai 
mėlyni akademijos marškiniai sukišti į chaki spalvos kelnes. Marš- 
kiniai pabrėžė jo tamsias akis bei „druskos ir pipirų“ spalvos plau- 
kus. Patrauklus vyras, pamanė ji, jau nebe pirmą kartą. Gražus, pro- 
tingas, atsidavęs jų sūnui, jautrus jos poreikiams. Kitoje stalo pusėje 
sėdėjo Filas, ilgiausiai su Didi pradirbęs jos partneris. Retėjančiais 
rudais plaukais, visam laikui susituokęs su savo mylimąja Betsi, su 
kuria susipažino dar mokykloje, keturių vaikų tėvas, kitados paskel- 
bęs, kad pradėjo dirbti Bostono policijos Žmogžudysčių skyriuje 
norėdamas pabėgti nuo kruvinų smurto scenų per televiziją. 

Jos galvoje jau kirbėjo įtarimas. 

— Kavutės? — linksmai paklausė Filas. Jis nesiteikė pažiūrėti 
jai į akis — atsistūmė atgal su kėde, nuėjo tiesiai prie kavinuko. 

— Tu nežaidi golfo, — pasakė Didi. 

Šypsenėlė kilstelėjo Alekso lūpų kampučius. 

— Ką? — Filas vis dar labai susitelkęs taikėsi įpilti kavos į di- 
delį puodelį. 

— Nė vienas iš jūsų nežaidžiate. Ir neturite bendrų draugelių iš 
viengungių vakarėlių. Tiesą sakant, vienintelis ryšys tarp jūsų esu aš. 

Filas baigė pilti kavą. Atsargiai nuleido indą atgal į jo vietą. 
Lėtai pakėlė garuojantį puodelį. Sąmoningai pasisuko į ją. 

Didi atsitraukė sau kėdę ir staigiai ant jos klestelėjo, ir tuo pat 
metu jai veidą perkreipė grimasa. Staiga suabejojo, ar nori sužinoti 
naujienas. 

Aleksas jau nebesišypsojo. Jis ištiesė ranką per stalą ir švelniai 
palietė jai dešinę plaštaką. 

— Ar bent kiek miegasi? — paklausė. 

— Žinoma. Ilsiuosi kaip įmanydama. Niekad nesijaučiau la- 
biau pailsėjus. Tiesiog norėčiau vėl nusiristi nuo kokių laiptų, kad 


galėčiau dar ilgiau pagulinėti lovoje. 

Didi visą dėmesį buvo sutelkusi į Filą. Jis — silpnoji grandis. 
Kad ir kokia situacija čia būtų, pirmasis nusileis jis. 

— ŠGPTK? — tyliai pasakė savo spėjimą, kol Filas stovėjo 
priešais ją, vis dar laikydamas kavos puodelį tarp delnų, sudėtų lyg 
prašant išmaldos. 

Policininkų kalba ŠGPTK reiškia Šaunamojo ginklo panaudoji- 
mo tyrimo komanda. Visais atvejais, kai pareigūnas panaudoja gin- 
klą, įskaitant ir jo panaudojimą tamsioje nusikaltimo vietoje, nesant 
jokio konkretaus taikinio, ŠGPTK pareiga ištirti įvykį ir nustatyti, 
ar pareigūnas elgėsi tinkamai, o gal nerūpestingai. 

Tuo metu, kai Didi ligoninėje atgavo sąmonę, ŠGPTK tyrėjai 
jau buvo nusavinę jos pistoletą, ir tolesnė detektyvės karjera polici- 
joje priklausė nuo išvados, kurią jie galiausiai pateiks Profesionalų 
vertinimo biurui. 

Kolegos detektyvai liepė jai nesijaudinti. Greičiausiai ginklas 
iššovė jai ritantis nuo laiptų. Išskyrus tą faktą, kad zigzaueris tikrai 
neiškrito iš užsegto pažastinio dėklo. Ir pareigūnės dešinės rankos 
smilius atsitiktinai nenusileido ant gaiduko, kol ji krito atbulomis 
atviroje erdvėje, ir nepaleido trijų vienas po kito šūvių. 

Didi nuspaudė departamento išduoto pistoleto gaiduką sąmo- 
ningai. Į kažkur ar į kažką. | 

Tiek net ir ji galėjo suprasti. 

Bet į kur ar į ką? Ir ar tam buvo kokia tikėtina priežastis, ar 
nebuvo? Jos kolegos policininkai nerado jokio kito asmens toje vie- 
toje. Tik jos kūną, be sąmonės tysantį Kristinos Rajan buto fojė, ir 
tris kulkų skyles sienoje. Viena iš kulkų praėjo kiaurai iki pat gre- 
timo buto. Dėkui Dievui, ji nieko nesužeidė. Bet kaimynas nebuvo 
tuo patenkintas — kodėl kažkokia policininkė sugalvojo pašaudyti 
gretimame bute? — ir taip toliau... 

Išvadose Profesionalų vertinimo biurui neišvengiamai turėjo 
būti rašoma ne tik apie tai, ką padarė pareigūnė, bet ir kokią įtaką 


šie veiksmai padarė viso departamento įvaizdžiui. 


LISA GARDNER + NIEKO NEBIJOK 25 


Didi buvo pažeidžiama, ji tai žinojo. Visas šis reikalas nepasie- 
kė kritinio taško anksčiau vien todėl, kad patirti sunkūs sužalojimai 
užtikrino jai neatidėliotinas atostogas dėl ligos. Departamentui ne- 
reikia skubėti priimti sprendimo dėl jos grįžimo į darbą. Gydytojai 
jau patvirtino, kad artimiausiu metu grįžti ji negalės. 

— Jokių žinių, — pasakė Filas. 

— A. 

— Greičiausiai tai geros naujienos, — skubiai pridūrė jis. — 
Jeigu būtų akivaizdžių nusižengimo įrodymų, administracija kirstų 
nedvejodama. Jokių naujienų — tai geros naujienos, ir taip toliau. 

Didi atidžiai stebėjo savo ilgametį partnerį svarstydama, ar jo 
žodžiai sutapo su jo veido išraiška. 

— Kaip petys? — paklausė Filas. 

— Paklausk dar po trijų mėnesių. 

— Taip ilgai? 

— Gali būti, kad ir ilgiau, nes esu sena. Bet aš atlieku gydomąją 
gimnastiką. Ir praktikuoju kantrybę. 

Filas pažvelgė į ją su abejone veide; jis pakankamai ilgai buvo 
pradirbęs su Didi, kad žinotų jos kantrybės ribas. 

— Būtent, — ji pritarė jo žvilgsniui. 

— Skauda? 

— Tik didžiąją laiko dalį. 

— Jie tau nedavė jokių vaistų nuo skausmo? 

— Velniai griebtų, jie man davė kalnus visokiausių vaistų nuo 
skausmo. Betgi tu mane pažįsti, Filai. Kam malšinti skausmą, jeigu 
galiu juo pasidalinti su aplinkiniais? 

Filas pritariamai palinksėjo. Aleksas paglostė jai dešinės plaš- 
takos viršų. 

— Šiandien eisiu pas naują gydytoją, — ji tęsė keistai patrūk- 
čiojusi vienu petimi. — Kažkokią terapeutę, kurios specializacija — 
pratimai, padedantys protu suvaldyti skausmą. Protas aukščiau už 


materiją ir panašus mėšlas. Kas čia žino, gal ko nors išmoksiu. 

— Gerai, — Filas pagaliau nuleido kavos puodelį ir atsargiai 
padėjo jį ant stalo tokioje vietoje, kur ji galėjo pasiekti sveikąja ran- 
ka. Užduotis įvykdyta; jis atrodė taip, lyg neberastų sau vietos. 

— Jeigu atvykai čia ne pasikalbėti apie tarnybinio tyrimo išva- 
dą, — Didi tyliai paklausė, — tada dėl ko? 

Tuomet, matydama, kad Filas vis dar nesiteikia pakelti į ją 
akių, ir pajutusi, kaip Aleksas dar kartą patrina jai plaštaką, Didi 
užsimerkė ir leido sau suvokti, ką visą šį laiką įtarė. 

— Įvykdyta dar viena žmogžudystė. 

— Taigi. 

— Taip pat nudirta oda, rožė skersai aukos pilvo, butelis šam- 
pano ant naktinio staliuko prie lovos. 

— Taigi. 

— Tau reikia, kad aš prisiminčiau, — viena mintis lipo ant 
kulnų kitai. — Čia atėjai ne kaip mano partneris, tiesa, Filai? Tai ne 
dviejų pareigūnų pokalbis. Tau reikia sužinoti, ką aš tą naktį ma- 
čiau — kaip detektyvui iš liudininko. 

Jis nepratarė nė žodžio. Aleksas nesiliovė nykščio pagalvėle 
braukyti per jos krumplių viršūnėles. 

Ji spoksojo į savo kavos puodelį. 

— Viskas gerai, — ji sušnibždėjo. — Aš viską suprantu. Ir, žino- 
ma, pagelbėsiu. Padarysiu viską, kad padėčiau. 

„Buvusi detektyvė D. D. Voren, — pagalvojo ji. Ir pabandė 
priminti sau, kad širdyje ji žinojo, jog yra laiminga moteris, nors jos 


protas ir negalėjo kol kas to suvokti. 
3 skyrius 
Vieną pirmadienio popietę susitikau su savo naujausia paci- 


ente ir akimirksniu supratau, kad seržantė detektyvė D. D. Voren — 


skeptikė iš prigimties. 

Tai manęs nenustebino. Per savo pakankamai ilgą skausmo 
valdymo praktiką esu bendravusi su begale žmonių, kurių darbas 
— reaguoti į ekstremalias ir netikėtas situacijas: policijos pareigū- 
nais, greitosios medicinos pagalbos specialistais, ugniagesiais. Tai 
žmonės, kuriuos traukia darbai, išsunkiantys juos tiek fiziškai, tiek 
protiškai. Žmonės, kurie geriausiai jaučiasi būdami įvykių sūkuryje, 
vadovaudami, galėdami pakreipti įvykius savo pasirinkta linkme, 
kontroliuodami situaciją. 

Kitaip tariant, tai tie žmonės, kuriems nesiseka slypėti antrame 
plane, kol terapeutė, dėvinti tūkstantį dolerių kainuojantį kostiu- 
mėlį, aiškina, jog pirmasis žingsnis siekiant suvaldyti skausmą yra 
užmegzti su juo ryšį. Duoti jam vardą. Užmegzti su juo nuolatinius 
santykius. 

— Rimtai? — manęs paklausė detektyvė D. D. Voren. 

Ji sėdėjo susikausčiusi, ant paprastos medinės kėdės, nors ga- 
lėjo pasirinkti klestelėti ant žemos sofos, stovinčios greta. Net nejįsi- 
gilinusi į jos medicininius duomenis galėjau pasakyti, kad ji kenčia 
nuo aštraus skausmo kakle ir petyje. Tai bylote bylojo jos sukaustyta 
kūno padėtis, jos pasisukimas visu kūnu, kai norėjo apžiūrėti kam- 
barį, užuot pasukus tik galvą. Ką jau kalbėti apie tvirtai prispaustą 
prie šono kairę ranką, lyg vis dar saugotųsi nuo artėjančio smūgio. 

Įtariau, kad blondinė detektyvė retai kada būdavo apibūdina- 
ma kaip švelnių bruožų moteris. Bet dabar dėl savo juodai apvestų 
akių, jokių emocijų neišduodančių lūpų ir apie išsekimą bylojančių 
kaulėtų skruostų ji atrodė nemaloni, gerokai vyresnė nei keturias- 
dešimt ketverių. 

— Mano praktikos pagrindas — Vidinės šeimos sistemų* mo- 
delis, — pakančiai paaiškinau. 


Ji kilstelėjo antakį, nieko nepasakė. 


*  Angl. IFS — Internal Family Systems. 

— Viena iš pagrindinių VŠS prielaidų — protą galima suskirs- 
tyti į daug atskirų dalių. Pirmoji, svarbiausia, iš tų dalių yra Savasis 
Aš, ir ji turėtų atlikti lyderio vaidmenį. Kai žmogaus Savasis Aš yra 
aiškiai suvokiamas kaip atskiras ir aukštesnę poziciją tarp kitų sis- 
temos narių užimantis elementas, tuomet žmogus turi geriausias 
sąlygas suprasti, valdyti ir susidoroti su savo paties skausmu. 

— Aš nukritau nuo laiptų, — kategoriškai pasakė Didi. — Jei 
manasis aš turėjo tai suvaldyti, dabar jau kiek per vėlu. 

— Verčiau paklausiu kito klausimo: ar jums skauda? 

— Turite omenyje šiuo metu? 

— Taip; šiuo metu. 

— Na, taip. Gydytojų teigimu, mano pačios sausgyslės nuplėšė 
gabalą mano kairės rankos kaulo. Skauda. 

— Skalėje nuo vieno iki dešimties, kur vienas yra šioks toks 
nepatogumas, o dešimt — pati siaubingiausia agonija, kokią gali įsi- 
vaizduoti... 

Detektyvė suspaudė lūpas. 

— Šeši, — pratarė. 

— Taigi šiek tiek virš viduriuko. 

— Žinoma. Noriu palikti truputį erdvės. Šiandien — prausi- 
mosi po dušu diena, o tai mane priartina prie septynių. Po prau- 
simosi teks bandyti užmigti, kai būsiu ties aštuoniais, nes, atrodo, 
kažkodėl nesugebu liautis vartytis ant kairiojo šono. Tada rytoj ryte, 
žinoma, reiks ropštis iš lovos, o tam jau lengvai galėčiau duoti de- 
vynis. 

— O kam duotumėt dešimt? 

— Dar nežinau, — glaustai pasakė ji. — Aš vis dar kaip reikiant 
neišmanau šito „vaikščiojimo susižalojus“ reikalo, bet, kiek žinau, 
kineziterapijos specialistai į šį pasaulį atėjo tam, kad šitai sužinotų. 

Nusišypsojau. 

— Daugelis mano pacientų jums pritartų. 

— Jau esu girdėjusi apie skalę, — tarė Didi. — Rasas Ilgas, 


LISA GARDNER + NIEKO NEBIJOK 29 


mano asmeninis kankintojas, jau supažindino mane su ja. Suvok 
skausmą ne kaip konkretų tašką, o kaip ištisą spektrą. Kurioje šio 
spektro vietoje esi šiuo momentu, šią popietę, visą šią dieną, visą šią 
savaitę? Tada, užuot jautusi vien skausmą, gali patirti visą fizinės 
agonijos vaivorykštę. Ar kažką panašaus. 

— Ar dirbdamas su jumis jis liepia įvertinti patiriamų nema- 
lonių pojūčių lygį? 

— Taip. Jis pakelia mano kairę ranką. Aš suspiegiu. Jis man 
liepia kvėpuoti pro burną. Aš vėl paspygauju. Jis paklausia, ar jau 
pasiekiau aštuonis. Pasakau, kad ne, taigi jis pakelia mano ranką dar 
centimetru aukščiau. 

Didi į mane jau nebežiūrėjo. Jos žvilgsnis nukrypo virš mano 
dešinio peties, į tašką ant sienos, o jos dešinė koja pradėjo nepaliau- 
jamai kilnotis. 
tas skeveldrinis kaulo lūžis kairiajame petyje yra ypač reta ir skaus- 
minga trauma, reikalaujanti dar labiau kankinančios gydymo prie- 
monės — kineziterapijos. Begalės siaubingai skausmingų pratimų, 
kad jos kairysis petys nesustingtų, bei padedančių iki minimumo 
sumažinti randų susidarymą gyjant. 

Detektyvės ligos kortelės rodo, kad darbavosi su kinezitera- 
peutu du kartus per savaitę. Labai tikėtina, šiuos praktinius užsiė- 
mimus ji pabaigdavo ašaroms srūvant jai per skruostus. 

Dabar jau svarsčiau, kaip turėtų jaustis moteris, nuolat kontro- 
liuojanti savo pojūčius šimtu procentų. 

— Taigi jūs skiriate laiko apgalvoti ir įvertinti savo skaus- 
mą? — paklausiau. 

Ji atliko judesį, kuris galbūt galėjo būti palinksėjimas, o galbūt 
ir ne. 

— Ar dažnai? — spaudžiau ją. 

— Na, žinote, kai Rasas paprašo. 


— Taigi savo kineziterapijos metu. 

— Taip. 

— O namie? Tarkim, atsibundate vidury nakties ir jaučiatės 
nepatogiai. Ką darote tokiu atveju? 

Ji man iškart neatsakė. 

Aš neskubinau, tyliai laukiau. 

— Liepiu sau miegoti toliau, — galiausiai pratarė. 

— Ar tai suveikia? 

Vėl tas judesys, linktelėjimas, kuris visai neatrodė kaip linkte- 
lėjimas. 

— Ar norite čia būti? — staiga paklausiau. 

Ji atrodė nustebusi. 

— Kaip suprasti? 

— Šiandien. Šią akimirką. Ar norite būti mano kabinete, kal- 
bėti su manimi? 

Detektyvė nustojo spoksoti į mano kabineto sieną, nukreipė 
žvilgsnį man į akis. Stebeilijo į mane maištaujančiu žvilgsniu. Tai 
manęs nenustebino. Kai kurie žmonės paverčia skausmą savo da- 
limi. Kiti jį išlieja užsipuldami ir bardamiesi. Nebuvo labai sunku 
nustatyti, kuriai stovyklai priklausė D. D. Voren. 

— Ne, — tiesmukai pasakė ji. 

— Tai kodėl atėjote? 

— Aš noriu grįžti į darbą. Man patinka mano darbas. 

Jos balsas nuskambėjo nebe taip priešiškai, nebe taip gynybiškai. 

— Jūs dirbate žmogžudysčių tyrėja, teisingai? 

— Taip. 

— Ir jums patinka jūsų darbas? 

— Aš mėgstu savo darbą. 

— Aišku. Taigi turbūt sunku pakelti šią traumą, dėl kurios ne- 
galite dirbti. 

— Esu nedarbingumo dėl ligos atostogose, — detektyvė trum- 
pai paaiškino. — Galbūt skamba ganėtinai suprantamai: susižei- 


dei — būk namie. Išsigydysi — grįši į darbą. Bet kaip ir kiekvienam 

mielam biurokratiniam mechanizmui, departamentui patinka vis- 
ką komplikuoti. Juk galbūt mano peties būklė pagerės, o kaip dėl 
galvos? Ar aš vis dar esu ta pati šalto proto rami detektyvė, kokia 
buvau anksčiau? Galbūt atgausiu savo fizines galimybes, kurios bū- 
tinos krizinėse situacijose. Bet ar jas panaudosiu? O gal laikysiuos 
nuošaliau, baimindamasi atsitrenkti kur nors savo kairiuoju šonu ar 
pasitempti petį, nes būsiu praradusi pasitikėjimą savimi? Departa- 
mentas nenori, kad į darbą sugrįžtų tik mano kūnas, o galva pasi- 
liktų namuose. Aš tai suprantu, bet vis dėlto... 

— Atėjote, kad įsiteiktumėte savo viršininkams. 

— Sakykim, taip — Žmogžudysčių skyriaus vadovo pavaduo- 
tojas man asmeniškai įteikė jūsų vizitinę kortelę. Aš užuominą su- 
pratau. 

— Tai koks jūsų planas? — paklausiau palinkusi į priekį, nuo- 
širdžiai susidomėjusi. — Turėsite dalyvauti daugiau nei viename 
užsiėmime su manimi — niekas nepatikės, kad rimtai užsiėmėte 
skausmo terapija, jei ateisite tik vieną kartą. Šeši užsiėmimai — gal- 
būt kiek daugoka. Metu jums iššūkį ateiti tris kartus. Susitiksim tris 
kartus, o tada bus galima galvoti apie „naujus planus“. 

Pirmą kartą per visą šį laiką detektyvė atrodė sužavėta. 

— Aš mąsčiau, kad trys būtų geras skaičius. 

— Skamba gerai. Taigi, tariamės dėl trijų užsiėmimų. Bet pri- 
valote į šiuos susitikimus Žiūrėti rimtai — tai mano keliama sąlyga. 
Neturite tikėti viskuo, ką jums sakau. Bet kadangi susitiksime tris 
kartus, nieko neatsitiks, jeigu tuo metu manęs klausysitės. Ir dary- 
site namų darbus. 

— Namų darbus? 

— Žinoma. Pirma jūsų užduotis — duoti savo skausmui vardą. 

— Ką? — vėl prikausčiau šauniosios detektyvės dėmesį — 
greičiausiai ji manė, jog aš pakvaišau. 

— Duokite savo skausmui vardą. Ir kitą kartą, kai pabusite vi- 


dury nakties, užuot įsakiusi sau toliau miegoti, turėtumėte kreiptis į 

savo skausmą šiuo vardu. Pasikalbėkite su juo. Tada išklausykite, ką 
jis galbūt norės pasakyti. 

— Turite omenyje, pavyzdžiui: „Duok man „Percocet“? — su- 
murmėjo Didi. 

Nusišypsojau. 

— Kad jau prakalbote apie nuskausminamuosius, ar geriate 
juos? 

— Ne. 

— Kodėl? 

Vėl tas dalinis linktelėjimas, o galbūt pusiau trūktelėjimas pe- 
čiais. 

— Tiesiog sakyk vaistams ne. Receptiniai, nereceptiniai... Tarp 
jų ir narkotikų — plonytė linija, ir man yra priimtiniau jos neper- 
žengti. 

— Ar jaučiate vaistų baimę? 

— Kaip suprasti? 

— Kai kurie žmonės bijo vaistų. Jie bijo padarinių, kuriuos 
jiems gali sukelti vaistai; jie bijo tapti priklausomi. Nesakau, jog tai 
kažkas blogo. Tiesiog klausiu. 

— Nesu medikamentų mėgėja. Tiesiai šviesiai. Jie tiesiog ne 
man. 

— Laikote save labai kieta? 

— Taikote man stereotipus. 

— O jūs vengiate mano klausimo. 

— Ar tiesa, kad jūs negalite jausti skausmo? 

Nusišypsojau, iki galo atsilošiau ir pažvelgiau į laikrodį. 

— Dvidešimt dvi minutės, — pasakiau. 

Detektyvė nebuvo kvaila. Ji pažvelgė į sieninį laikrodį, kabantį 
šalia mano rašomojo stalo, tada susiraukė. 

— Jūs — detektyvė, — tęsiau. — Aišku, kad patikrinote mano 
biografijos faktus. Ir kadangi mano liga nepaprastai sudomino Bos- 
ton Herald, o ką jau kalbėti apie daugelį mokslinių publikacijų, su- 

žinojote gan daug. Tada beliko palaukti akimirkos, kada prireiks 
atitraukti dėmesį nuo savęs, išsisukti. Geriausia gynyba — tai geras 
puolimas, taip? — balsą išlaikiau tolygų. — Taip, detektyve, aš ne- 
galiu jausti fizinio skausmo. Tai reiškia, kad neturiu jokio geresnio 
užsiėmimo, kaip tik gilintis į jūsiškį. O jūs vis dar neatsakėte į mano 
klausimą. Ar laikote save kieta? 

— Taip, — pratarė. 

— Tokia kietuolė... Ir jūsų nugara, petys — jums didelės kliū- 
tys, tiesa“ 

— Negaliu išsiplauti plaukų! 

Palaukiau. 

— Negaliu pakelti savo sūnaus. Savo trimečio sūnaus. Vakar 
vakare jis atėjo manęs apkabinti, o aš atsitraukiau, nes žinojau, kad 
skaudės. Negalėjau pakelti skausmo! 

Aš laukiau. 

— Visi gydytojai sako, kad man pagerės. Daryk tą, vartok aną, 
bet šiuo metu aš negaliu miegoti, negaliu judėti ir net mėgautis 
drybsojimu lovoje, nes nekenčiu savo suknistos lovos. Įsiropštimas 
įją ir išlipimas iš jos sukelia pernelyg daug skausmo. Aš sena, sulau- 
žyta ir, galima sakyti, bedarbė. Velnias! 

Tada: 

— Velniai griebtų, šūdas ant pagaliuko, atsikniskit, mėšlų 
mėšlas. Šūdas! 

— Melvinas, — tariau. 

— Ką? — Didi pažvelgė aukštyn, jos akyse žibėjo pusiau lau- 
kinės ugnelės. Žvilgsnis, kokį per savo praktiką buvau mačiusi dau- 
gybę kartų — lyg spoksotų žvėris, kenčiantis skausmą. 

— Melvinas, — ramiai pakartojau. — Manau, turėtumėte savo 
skausmą pavadinti Melvinu. Šūdas ant pagaliuko, suknistas Melvi- 
nas. Ir kiekvieną kartą, kai jis jums neduoda ramybės, šaukit ant 
jo. Iškeikit jį. Kodėl gi ne? Tiesą sakant, gali būti, pasijusite geriau. 


Pamėginkite įsisąmoninti, kad, priskirdama Savajam Aš atsakomy- 

bę už Melviną, jūs pastarąjį sumenkinate, o Savajam Aš suteikiate 
daugiau galios. Argi ne to ilgitės? Galios pojūčio? 

— Melvinas, — pasakė Didi. 

— Tai tik pasiūlymas. Žinoma, turėtumėt išsirinkti vardą, ku- 
ris jums pačiai arti širdies. 

— Pakartokit, kiek imat už valandą? 

— Na, aš gydytoja. Turiu laipsnių santrumpas prie savo pavar- 
dės ir panašiai. 

— Melvinas, gerasis Dieve, mano skausmo vardas — Melvinas. 

— Vidinės šeimos sistemos modelyje protas padalinamas į ke- 
turias pagrindines dalis. Pagrindą sudaro jūsų Savasis Aš, natūralus 
visos sistemos lyderis. Taip pat yra dalis, vadinama Ištremtaisiais, 
kuri apima skausmus ir traumas, su kuriomis jūs nesate pasirengusi 
susidurti ir dėl to nustūmusi jas į šalį. Deja, Ištremtieji jaučia porei- 
kį pasipasakoti savo istorijas. Jie nuolat bandys iškilti į paviršių pyk- 
čio, gąsdinimų, sielvarto ir gėdos formomis, kol nebus išklausyti. 

Kai Ištremtieji pradeda maištauti, įsijungia kita grupė — Gais- 
rininkai. Klasikinės gaisro gesinimo technikos apima piktnaudžia- 
vimą narkotikais ar alkoholiu, persivalgymą ir kitas trumpalaikes 
priemones, naudojamas ilgalaikiam skausmui užmaskuoti. Galiau- 
siai dar yra Valdytojai. Labai budriai kontroliuodama kiekvieną si- 
tuaciją, ši sritis irgi stengiasi išlaikyti Ištremtuosius saugiu atstumu. 
Aukštų rezultatų siekimas, aplinkinių teisimas, savęs kritikavimas 
— visa tai ateina iš Valdytojų. Trumpai tariant, jūsų ištremti skaus- 
mai, traumos sukelia emocinius sunkumus, kurie savo ruožtu ska- 
tina Gaisrininkus imtis įvairių destruktyvių veiksmų, o Valdytojus 
pastūmėja į visokiausias represyvias priemones. Ir taip jūs vis einate 
ir einate ratais, sukatės disfunkciniuose gyvenimo sūkuriuose, kurie 
kyla dėl to, kad svarbiausiasis Aš nėra prisiėmęs atsakomybės. 

— Aš nukritau nuo laiptų, — tarė Didi. 

— Taip. 

— Nesuprantu, ką tai turi bendra su Ištremtaisiais, Gaisrinin- 
kais ir Valdytojais. Ak, ir mano Savuoju Aš. 

— Krytis nuo laiptų — tai trauma. Ji sukėlė jums skausmą, 
bet taip pat ir pažadino baimės, bejėgiškumo ir nevisavertiškumo 
jausmus. 

— Šios emocijos yra jūsų Ištremtieji, — švelniai pridūriau. — 
Jie taip nori būti išgirsti, kad net klykia. Sistemoje veikiantys Gais- 
rininkai galbūt sukelia impulsą gerti ar piktnaudžiauti receptiniais 
vaistais... 

— Aš nieko nevartoju! 

— Arba gali būti, kad į priekį išsiveržia Valdytojai, — tęsiau, — 
kurie kontroliuoja visą sistemą, iki smulkmenų valdydami ir kriti- 
kuodami tavo atsaką į skausmą. Reikalaudami, kad būtumėt pakan- 
kamai kieta. | 

Didi akys šiek tiek prasiplėtė. Ji į mane spoksojo visą minutę. 
Tada žvilgsnis susiaurėjo. 

— Ištremtieji privalo būti išgirsti, — sumurmėjo. — Štai kodėl 
norite, kad kalbėčiau su savo skausmu. 

— Melvinu. Bendrai kalbant, lengviau palaikyti pašnekesį, kai 
kita pusė turi vardą. 

— Ir ką gi Melvinas pasakys? Labas, aš susižeidęs. Aš bejėgis. 
Nekenčiu laiptų. O aš pasakysiu — gerai, ir tada mano skausmas 
išgaruos? 

— Ir tada galbūt pajusite, kad skausmas pasidarė labiau suval- 
domas. Jūsų Savajam Aš užėmus priekinę poziciją, visa likusi siste- 
ma gali atsipalaiduoti. Atlikta daugybė fizinio skausmo tyrimų. Vie- 
nas iš įdomiausių atradimų yra šis: visi patiria skausmą, bet tik kai 
kuriems žmonėms tai sukelia sunkumų. Paprastais žodžiais tariant, 
tai reiškia, kad svarbiausia yra požiūris. 

— Aš manau, — lėtai pasakė detektyvė, — tai didžiausias nesą- 
monių rinkinys, kokį man teko kada nors girdėti. 

— Ir visgi štai mes sėdime čia. Vienas užsiėmimas baigtas, dar 
du liko. 

Didi atliko savo keistąjį pusinį gūžtelėjimą petimi, lėtai atsi- 
stojo nuo kėdės. 

— Suknistas Melvinas, — sumurmėjo sunkiai kvėpuodama. 
Tada pridūrė: — Man visai patinka jį keikti. 

— Detektyve, — paklausiau, jai pajudėjus durų link, — atsi- 
žvelgiant į tai, kad mums liko vos du susitikimai, koks siekinys jums 
turėtų didžiausią vertę? Pasakykit, ko jūs šiuo metu norite labiau- 
siai, kad galėtume to siekti. 

— Noriu prisiminti, — akimirksniu tarė ji. 

— Prisimintiė.. 

— Kritimą, — ji pažvelgė į mane klausiamai. — Mano atžvil- 
giu bus laikomasi gydytojo ir paciento konfidencialumo, taip? 

— Žinoma. 

— Mano trauma — nusiverčiau nuo laiptų nusikaltimo vieto- 
je. Panaudojau ginklą. Tik kad neprisimenu, kodėl ten buvau ir į ką 
šoviau. 

— Įdomu. Galbūt dėl smegenų sukrėtimo krentant nuo laiptų? 

— Galbūt. Pasak gydytojų, tai gali sutrikdyti atmintį. 

— Kokį paskutinį dalyką prisimenate? 

Ji tylėjo taip ilgai, kad pamaniau, jog neišgirdo mano klausimo. 
Galiausiai tarė: 

— Kraujo kvapą, — sušnibždėjo ji. — Kritimo jausmą. Ir že- 
myn kris mažylis, lopšelis ir visa. 

— Detektyve Voren? 

— Taip. 

— Vidury nakties, kai baigsite keikti Melviną, užduokit jam 
klausimą. Paklauskit, kodėl jis nenori prisiminti. 

— Rimtai“ 

— Rimtai. O tada pasakykit jam — viskas gerai. Tu saugus, 
dabar tu jau pajėgus su tuo susitvarkyti. 

— Su prisiminimais apie tai, kas nutiko? 

— Taip. Ir tada, detektyve Voren, būkite pasiruošusi. Melvinas 
gali pateikti labai gerą priežastį, kodėl jis nori, kad užmirštumėt. 

4 skyrius 


— Mano skausmo vardas — Melvinas. 

— Jau geriau nei Vilsonas, — pastebėjo Didi vyras Aleksas Vil- 
sonas. — Arba, tarkim, Horganas. 

Kelas Horganas, Žmogžudysčių skyriaus vadovo pavaduoto- 
jas, buvo Didi viršininkas. 

— Na jau, judu esate menki užpakalio skausmai, o štai Melvi- 
nas yra didelis skausmas kakle. 

Didi toliau žingsniavo link savo vyro, kuris jau stovėjo kuklaus 
raudonų plytų daugiabučio prieangyje. Lauke temo. Saulė grimzdo 
žemyn, vakaro oras buvo kiek atšiaurus, kandžiojosi. Ji buvo pasi- 
stačiusi mašiną už trijų kvartalų. Galbūt koks vietinis gyventojas 
parvažiavo namo po dienos darbų. Arba sužeista detektyvė, išėjusi 
vakare pasivaikščioti, atsitiktinai atsidūrė netoliėse tos vietos, kur 
buvo įvykdyta naujausia žmogžudystė. 

Jos čia neturėtų būti. Tiesą sakant, ji neturėjo jokios teisės čia 
būti. 

Ir vis dėlto, išeidama iš savo naujosios gydytojos kabineto, ji 
jau žinojo, kad važiuos ne kur kitur, o į naujausios žmogžudystės 
vietą. Pamažu įsitaisiusi vairuotojo sėdynėje, Didi atsargiai ištiesė 
ranką link dirželio, kurį Aleksas buvo laikinai pritvirtinęs prie vidi- 
nės vairuotojo durelių pusės; tada, pasinaudodama dirželiu, kad ne- 
susitrenktų savo kairės rankos, ji nerangiai patraukė dureles į save 
ir tokiu būdu jas uždarė. Procesas buvo lėtas, nepatogus, reikalau- 
jantis daug pastangų. 

O tai reiškė, kad turėjo marias laiko apsigalvoti. 

Raktelis pasuktas. Automobilio pavara perjungta į atbulinę. 

Staiga — stiprus dėja vu jausmas. Kad jau yra tai dariusi anks- 
čiau. Liepė sau važiuoti namo, bet vis tiek pasuko nusikaltimo vie- 


tos link? 

Žinoma. Šią veiksmų eigą ji kartojo beveik visą savo brandų 
gyvenimą. 

Vienintelis skirtumas buvo tas, kad šį kartą priešais nužudytos 
moters namus jau stovėjo jos vyras ir jis neatrodė nustebęs, kai pa- 
matė ateinančią savo Žmoną. 

— Šiandien buvai pas gydytoją? — paklausė Aleksas, pakelda- 
mas ryškiai geltonos spalvos juostą, kad Didi galėtų pro ją pralįsti ir 
patekti į dengtą verandą. 

— Iš manęs tikimasi, kad kalbėsiu su savo skausmu. Po vel- 
niais, ką manai? 

— Ar tavo skausmas prieš tave atsikalbinėja? 

— Atrodo, kad tokia jau skausmo prigimtis. 

— Įdomu, — pasakė jis. 

— Mėšlas, — paskelbė ji. 

Didi sustojo šalia jo. Alekso žvilgsnis buvo ramus kaip visada, 
veidas — neperprantamas. Ji jautė, kaip netolygiai šuoliavo jos šir- 
dis, kvėpavo paviršutiniškai. Pasakė sau, kad tai skausmas. Jos pa- 
čios fizinio kūno gijimas išeikvojo tiek daug energijos, kad net paly- 
pėti tris prakeiktus laiptelius aukštyn reikėjo nežmoniškų pastangų. 

— Jie tave iškvietė? — ji galiausiai paklausė. — Prisireikė tavo 
kompetencijos? 

Aleksas praleisdavo didžiąją dalį savo laiko policijos akademi- 
joje mokydamas studentus nusikaltimo vietos analizės. Jis taip pat 
ėjo privataus konsultanto pareigas. Ir retkarčiais, kad pats nepra- 
rastų įgūdžių, mielai darbavosi šioje srityje. Taip jiedu prieš daugelį 
metų ir susipažino. Kitame daugiabutyje, kiek panašiame į šį, tiktai 
anuomet ten kažkoks vyras buvo išžudęs visą savo šeimą, o tada 
nukreipęs ginklą ir į save. 

Didi vis dar prisiminė, kaip vaikščiojo toje vietoje, kaip sekė 
kraujo pėdsakais ir kaip Aleksas tuo metu pasakojo istoriją, ku- 
rią buvo išskaitęs kiekvienoje kraujo baloje, kiekviename lašelyje 


— apie žmoną, kurios stuburas buvo be gailesčio perpjautas iš už 

nugaros, apie atletišką paauglį sūnų, kuris buvo užpultas iš pasalų 
ir kuriam vienu pjūviu buvo rėžta tarp šonkaulių, ir apie du jaunes- 
nius vaikus, kurie traukdamiesi nuo pavojaus pasislėpė tolimiau- 
siame kambaryje. Apie vieną iš jų, kuris taip niekad ir neišėjo iš to 
kambario. Ir apie antrąjį, kuriam ne taip pasisekė, nes jis išėjo. 

— Žinojau, kad ateisi, — paprastai tarė Aleksas. 

— Ruošiesi išprašyti mane? Įgrūsti atgal į mašiną, kur man ir 
vieta“ 

Jos vyras vos pastebimai šyptelėjo. Jis ištiesė ranką ir užkišo 
neklusnią geltoną garbaną jai už ausies: 

— Būtų tas pat, jeigu liepčiau vėjui nepūsti. Liaukis, Didi. At- 
rodo, kad Bostono policijos departamentas šiame tyrime neatsi- 
sakytų šiek tiek pagalbos. Kad jau čia esu, kodėl gi mums abiem 
neapsižvalgius? 

— Štai priežastis, kodėl nepavadinau savo skausmo Vilsonu, — 
nuoširdžiai pasakė ji savo vyrui. 

Tačiau Alekso veido išraiška jau buvo spėjusi paniurti: 

— Ak, tavo vietoj kol kas dar nedėkočiau. 

Kai Didi įžengė į šešėliais nuklotą fojė, iš pradžių ją pritren- 
kė kvapas, kuris sukėlė dar vieną dėja vu bangą. Ji prisiminė, kaip 
įėjo į Kristinos Rajan butą, įtraukė tokio paties aitraus aromato ir, 
nė nemačiusi kūno, jau žinojo, kad reikalai bus prasti. Tuomet — 
pirmasis šiurpinantis smūgis, kai ji susivokė reginti jaunos moters 
palaikus nudirta oda, kurios ilgos, besiraitančios juostos buvo su- 
krautos į krūvą prie jos kūno. 

Aleksas tyrinėjo ją. Ne grindis, sienas ar laiptus, vedančius 
viršun — visi šie elementai būtų svarbūs kriminalisto analizei. Jis 
spoksojo į ją, ir tai labiau nei bet kas kitas privertė ją susiimti. 

Ji giliai įkvėpė, šį kartą pro burną, ir vėl užsidėjo lošėjo kaukę. 

Aleksas parodė pirštu į dėžę prie sienos. Joje buvo prikišta vi- 
siems tyrime dalyvaujantiems specialistams skirtų plastikinių batų 
apdangalų ir tinklelių plaukams — tai papildomos saugumo prie- 

monės, kurių paprastai imamasi tuomet, kai nusikaltimas laikomas 
ypač sudėtingu arba įrodymai — ypač pažeidžiamais. 

Ankstesnės žmogžudystės protokolas buvo kitoks. Ta scena at- 
rodė siaubinga, bet daugiausia joje buvo aukos krauju permirkusių 
čiužinių. O čia... 

Didi užsitraukė batų apdangalus ant savo žemakulnių bate- 
lių. Apavas buvo didelis ir elastingas, nesunku su juo susitvarkyti 
ir viena ranka. Užsidengti plaukus — didesnis iššūkis. Ji negalėjo 
sugalvoti, kaip juos visus suimti, sugaudyti nevaldomas garbanas. 
Aleksas turėjo ateiti jai į pagalbą — pirštais jis slydo per jos plaukų 
augimo liniją, surinkdamas šviesias garbanėles ir sukišdamas jas vi- 
dun. Ji stovėjo nejudėdama, leido jam taip žavingai atlikti užduotį, 
jausdama, kaip jo iškvepiamas oras glosto jai skruostą. Neskaitant 
jo pagalbos duše, tai buvo daugiausia, kiek jie vienas kitą lietė ištisas 
pastarąsias savaites. 

— Žiūrėk, — sumurmėjo Aleksas ir parodė į sieną netoli laiptų. 

Ji žvilgsniu pasekė, kur rodė jo pirštas, ir iškart pamatė tai — 
šiek tiek virš žemutinės laiptų pakopos, ant šviesiais dažais padeng- 
to paviršiaus plytėjo tamsi dėmė. Pirmasis kraujo ruoželis. 

— Ir dar. | 

Šįsyk jis pastebėjo dėmelę ant grindų, per šešis colius nuo jos 
kairės pėdos. Nors sunkiai įžiūrima tokioje blankioje šviesoje, bet ši 
žymė buvo didesnė, aiškesnė. 

Didi greit pasilenkė, kad galėtų ją patyrinėti iš arčiau, o Alek- 
sas tuo metu spragtelėjo savo galingo žibintuvėlio mygtuką. Jis ap- 
švietė žymę, ir Didi nepajėgė sulaikyti prasiveržusio aiktelėjimo. 

— Letenos atspaudas. 

— Auka augino mažą šuniuką, vardu Lilė. Sprendžiant iš vaiz- 
do ant laiptų, tai buvo nedidelis pūkuotas šuo. 

Apžiūrėjusi iš arčiau, Didi suprato, ką jis turėjo omenyje. Krau- 


jo žymės ten buvo susiliejusios į aiškiai pastebimą kontūrą, suside- 

dantį iš daugybės plonų raudonų linijų, lyg kraujo prisisunkusiais 
plaukais būtų braukta per grindis arba jie būtų nuslydę per sieną. 

— Kailis tiesus, negarbanotas, — sumurmėjo Didi. — Bet tiesa, 
Lilė buvo tikrai pūkuotas šuniukas. 

Dėl to ir reikėjo avėti batų apdangalus, dabar suprato Didi. Šu- 
nelis, kad ir kaip nekaltai, jau buvo sutepęs nusikaltimo vietą, taigi 
detektyvai negalėjo leisti sau palikti dėmesį blaškančių papildomų 
žymių. 

Aleksas jau buvo beeinąs tiesiai prie laiptų, bet Didi jį su- 
stabdė. Jai reikėjo dar minutės, kad susivoktų ir susidarytų pirminį 
įspūdį apie šį namą ir apie moterį, kūri čia gyveno. 

Ji pastebėjo, kad fojė buvo kukli, joje stovėjo gėlėtas, pagalvėlė- 
mis padengtas minkštas suoliukas, apsuptas netvarkingai išmėtytų 
batų. Ji pastebėjo ilgaaulių, darbinių batų ir kelias poras aukštakul- 
nių. Praktiški, neutralių tonų rudos ir juodos spalvos bateliai, su 
kukliais kulniukais. Tinkantys bet kuriai moteriai, aštunto dydžio. 

Išėjus iš fojė, atsivėrė mažo poilsio kambarėlio erdvė. Jame sto- 
vėjo šiek tiek apsitrynusi, per daug kietai prikimšta šalavijų žalumo 
sofa ir prie jos deranti atrama kojoms. Ant šios įsimylėjėliams tin- 
kamos sofos kampo dryksojo užmestas švelnus ir šiltas užtiesalas, 
o atrama kojoms buvo uždengta patiesaliuku šuniui. Drabužių krū- 
vos slėgė kažkokį baldą, greičiausiai papildomą kambaryje pastaty- 
tą kėdę — gal tai drabužių, kuriuos reikia sulankstyti, krūva? Sofa 
atsukta į vidutinio dydžio plokščiaekranį televizorių. 

Iš poilsio kambario Didi užėjo į vintažinę aštuntojo dešimtme- 
čio stiliaus virtuvę, išklotą senstelėjusiu auksinės spalvos linoleumu, 
kurioje stovėjo senovinė alyvuogių žalumo orkaitė. Priešingai nei 
poilsio ir fojė kambariai, kurie atrodė dažnai naudojami, ši erdvė 
buvo beveik sterili. Vienas „Keurig“ kavos aparatas, viena mažulytė 
mikrobangų krosnelė ant spintelės. Lėkštė, šakutė ir stiklinė kriau- 
klėje — visko po vieną. Neabejotinai tai buvo viena iš tų virtuvių, 


kuria naudojasi žmonės, turintys silpnybę iš kavinių telefonu už- 

sisakytam maistui. Didi tai žinojo, nes prieš ištekant už Alekso jos 
virtuvė atrodė, galima sakyti, lygiai kaip ši. 

Jie abu su Aleksu grįžo į fojė. 

— Aš spėsiu, kad medicinos seselė, — savo mintis pagarsino 
ji. — Užsidirba normaliam pragyvenimui; pakankamai, kad įsigytų 
nuosavą butą, bet ne tiek daug, kad atnaujintų kambarius ar išlai- 
dautų „Pottery Barn“ baldams. Didžiąją laiko dalį darbe praleidžia 
ant kojų, tai byloja jos praktiški batai. Vieniša arba dar neseniai už- 
mezgusi santykius. Antrojo varianto atveju jie laiką leidžia pas jį, 
nes ši vieta — tai jos valdos ir ji dar nepasirengusi jomis dalintis. 

Aleksas kilstelėjo antakį: 

— Arti tiesos. Regina Barnes. Keturiasdešimt dvejų metų, ne- 
seniai išsiskyrusi, terapeutė iš profesijos, dirbo netoliese esančiuo- 
se senelių globos namuose. Nieko nežinau apie kokius nors naujus 
vaikinus, bet nėra jokių nusikaltimo liudininkų ir jokių ženklų, kad 
į butą buvo įsilaužta jėga. 

— Galbūt ji neseniai su kuo nors susipažino. Arba bendravo su 
kuo nors internetu. Ir įsileido. 

Aleksas nieko neatsakė. Informacines technologijas išmanan- 
tys moksliukai rausdavosi aukos kompiuteryję ir kituose prietai- 
suose, tyrinėdami veiklos internete registrus. Alekso sritis — tai 
kruvinų letenų palikti pėdsakai ir trūkinėjantis dėmių ornamentas, 
kylantis laiptais. 

— Ženklų nėra ir kad į Kristinos Rajan butą buvo įsilaužta 
jėga, — svarstė Didi. — Ir jos draugai prisiekė, kad jie būtų žinoję, 
jeigu būtų buvęs koks nors naujas vaikinas, virtualioje erdvėje ar 
realiame gyvenime. Gal kaimynai ką nors girdėjo? 

— Ne. 

Ji ištiesė ranką, tiriamai pabeldė į vidinę sieną. Bendrai kal- 
bant, daugiabučiai tokiame rajone kaip šis negarsėjo ypač patikima 
garso izoliacija. Gyvenimą ar mirtį lemianti kova, šauksmai negalė- 


jo neatkreipti visiškai jokio dėmesio. 

— O vaizdo kameros kaimynystėje, namų saugos sistema? 

— Nerasta. 

— Mirties laikas? 

— Tarp vidurnakčio ir antros. 

— Galbūt jis užpuola savo aukas, kol jos miega. Ir dėl to nėra 
jokių pasipriešinimo ženklų. 

— Bet kaip jis patenka į vidų? 

— Segtuku atrakina spyną? — Didi atsisuko, įvertino lauko 
durų užrakto mechanizmą. 

Kaip ir pridera mieste gyvenančiai vienišai moteriai, Regina 
rimtai žiūrėjo į namų saugumą. Didi pastebėjo ganėtinai naujai at- 
rodantį užraktą su plienine sklende. Kristina Rajan, pirmoji auka, 
buvo lygiai tokia pat rūpestinga. 

Aleksas tyliai laukė, kol ji supras atsakymą, kurį jis jau žinojo. 

— Įmanoma, — Didi sumurmėjo. — Bet nebūtų lengva. 

— Greičiausiai ne. 

— Bet jeigu jį įsileido... Viena lėkštė, vienas puodelis virtuvės 
kriauklėje. Neišduoda didelio pomėgio bendrauti. Tarkim, pasi- 
kvietė ypatingą draugą į svečius vakare pagurkšnoti gėrimų. Ar yra 
kokių nors įrodymų poilsio kambaryje ar virtuvėje? Pėdsakų, plau- 
kų ar plaušelių? 

— Jokių pėdsakų. Plaukai ir plaušeliai vis dar tiriami. 

Ji palinksėjo žvelgdama žemyn į letenos atspaudą ant grindų, 
o Aleksas dar kartą palinko į laiptus. 

Didi delsė. Jos pėdos stovėjo vietoje lyg įkaltos, užuot žengu- 
sios tą laukiamą žingsnį į priekį, laiptais aukštyn, į pagrindinį mie- 
gamąjį, kur ji būtų atsidūrusi įvykių centre. Ar ji taip smarkiai bijojo 
tos scenos, kurią ras miegamajame? O galbūt — dar blogiau? Gal 
bijojo laiptų? 

Galiausiai Aleksas ėmėsi iniciatyvos. Jis palipo kelis laiptelius 
aukštyn. Didi neturėjo kito pasirinkimo, teko sekti jam iš paskos. 


Savo ryškiu žibintuvėliu Aleksas pakeliui apšvietė daugiau 

kraujo dėmių. Letenėlių atspaudai, kai kurie pilni, kai kurie — da- 
liniai, nes mažasis šuniukas bėginėjo laiptais aukštyn žemyn. Tada, 
užkopus laiptais iki pat viršaus, pasimatė gerokai didesnis ruožas, 
lyg kas nors būtų radęs didelę kraujo balą ir būtų bandęs ją iššluos- 
tyti virvine šluoste. 

— Reikės atlikti eksperimentų, kad sužinotume, ar įmanoma 
atkurti formą, — kalbėjo Aleksas, — bet aš tikiu, kad šis rožinis 
ornamentas atsirado taip pat nuo šuns. Kalytė buvo susijaudinusi, ji 
leido laiką prie kūno, vėliau prieškambaryje bėgiojo pirmyn atgal. 
Manau, kad čia, laiptų viršuje, ji atsigulė šiek tiek pagulėti. Galbūt 
laukė, kol atvyks pagalba. 

Didi vėl buvo sunku kvėpuoti. Sau pasakė, jog dėl lipimo laip- 
tais. Bet vis dėlto ji laikė mirtinai suspaudusi dešinįjį turėklą ir jautė 
nenatūralų susikaustymą krūtinėje. Lyg milžinas būtų įkišęs ranką į 
jos kūną ir dabar savo mėsingame kumštyje spaustų plaučius. 

Ji šiek tiek pasilenkė. Pajuto, kaip sunkiai šnopuoja. 

Tada, baltiems taškams pradėjus kilti priešais akis... 

Supkis, mažyli, medžio viršūnėj... 

— Laikykis mano rankos. Ramiai. Dabar kvėpuok. Įkvėpk pro 
burną, vienas, du, trys, keturi, penki. Iškvėpk pro nosį. Vienas... du... 
trys... keturi... penki. 

— Viskas gerai, brangusis. Gerai. 

Praėjo dar minutė. Galbūt dvi, trys, dešimt. Pasidarė gėda, kai 
susivokė, kad visas jos kūnas nevaldomai dreba. Ir prakaituoja. Ga- 
lėjo jausti, kaip prakaito karoliukai nusėja jos antakį, kaip ridenasi 
žemyn per skruostus. 

Vieną akimirką ją persmelkė visa apimantis impulsas mauti 
laiptais žemyn ir driuokti pro duris laukan. Pasišalinti iš įvykio vie- 
tos. Pabėgti ir niekad neatsigręžti atgal. 

Alekso pirštai, susipynę su jos. 

— Nebūtina to daryti, — tyliai pasakė jis. — Didi, galime išeiti 


iš čia, kai tik panorėsi. Aš parvešiu tave namo. 

Tai pagelbėjo. Jo balsas skambėjo taip pakančiai, taip supratin- 
gai; ji neturėjo kito pasirinkimo, kaip tik sugriežti dantimis ir ryž- 
tingai atitiesti stuburą. Ji nenorėjo tokia būti. Tokia silpna, drebanti 
moteris, kuriai reikia vyro pagalbos net lipant prakeiktais laiptais. 

Ji įkvėpė skaičiuodama iki penkių. Tada iškvėpė. Tada pakėlė 
galvą. 

— Atsiprašau, — trumpai tarė, žiūrėdama bet kur, tik ne Alek- 
sui į veidą. — Akivaizdu, kad laikas užsirašyti į kardiotreniruotes. 

— Didi. 

— Visas tas gulinėjimas. Nieko gero kūnui neduoda. 

— Didi. 

— Galbūt, užuot rinkusi savo skausmui vardą, turėčiau liepti 
jam bėgti ratus stadione. Tai jam būtų pamoka. 

— Baik. 

— Ką? 

— Nemeluok man. Jei privalai meluoti sau, ką jau padarysi. 
Bet man nemeluok. Tai tavo pirmas kartas nusikaltimo vietoje po 
nutikimo. Tai, kad patyrei kažkokį panikos priepuolį... 

— Aš nepanikuoju! 

— ... kažkokį emocinį atsaką, yra visiškai pateisinama. Tu ne 
iš akmens iškalta, brangioji, — Alekso balsas sušvelnėjo. — Tu — 
normalus žmogus. O normalūs žmonės jaučia ir baimę, ir skausmą, 
ir nežinią. Tai nereiškia, kad esi silpna. Tai tiesiog reiškia, kad esi 
žmogus. 

— Aš nepanikuoju, — Didi subumbėjo, vis dar nežiūrėdama 
į jį. Tada paklausė, nes tiesiog turėjo sužinoti, — Ar kalytei viskas 
gerai“ 

— Dabar gyvena pas kaimynus, kur, kaip suprantu, ir taip buvo 
lyg antrieji jos namai. 

— Ji buvo permirkusi krauju. Kalytė, tiesa? Tokio didumo ruo- 
žas galėjo atsirasti tik... Šunelės kojos, pilvas turėjo būti permirkę 
krauju. Nuo čiužinio. Dėl to, kad gulėjo prie savo savininkės ir nu- 


dirtos odos kalnų... 


46 LISA GARDNER +» NIEKO NEBIJOK 


— Didi, galime važiuoti namo kada tik panorėsi. 

— Vėjui papūtus, — ji suniūniavo. 

— Ką sakai? 

Ji vos pastebimai šyptelėjo, tada pakelė galvą, pečius atlošė atgal. 
— Ir žemyn kris mažylis, lopšelis ir visa... 


Ji nuėjo prieškambariu tolyn. 


Įvykio vieta buvo palikta palyginti ganėtinai mažai pakeista. 
Žinoma, kūno nebebuvo. Bet kraujo prisisunkęs čiužinys, šampa- 
no butelis, kailiuku aptraukti antrankiai vis dar savo vietose. Kaip 
ir kruvina paklodė, dabar jau smeigtukais prismeigta ant tuščios 
sienos. Didi jau ir anksčiau teko susidurti su šia technika — lo- 
vos užklotai, drabužiai, netgi ištisos grindų dalys pakabinamos toje 
pačioje vietoje, kur įvyko nusikaltimas, ir taip sudaromos geresnės 
sąlygos dėmių analizei. Tačiau vis tiek turėjo tvirtai suimti save į 
rankas, kai Aleksas spragtelėjo šviestuvo jungiklį, nuvydamas šalin 
tirštėjančius šešėlius, ir nušvietė visą kruviną puikumėlį. 

— Paprašiau jų, kad paliktų nusikaltimo vietą kiek įmanoma 
mažiau pakeistą, — Aleksas pasakė tyliai. — Kad turėčiau progą 
ištirti ją in situ. 

Didi palinksėjo. Į jos petį vėl įsimetė gilus, tvinkčiojantis die- 
glys. 

— Toks pat šampano butelis, — pastebėjo ji, žvelgdama bet 
kur, tik ne į pakabintą paklodę. 

— Filas įsitikinęs, kad žudikas atsineša viską su savimi — šam- 
paną, antrankius, rožę. 

— Jo pjesės dekoracijos. 

— Jis nori, kad viskas atrodytų kaip tik taip, — pasakė Alek- 
sas. — Ne bet koks vyno butelis ir ne bet kokia gėlė. Bet būtent šie 
konkretūs daiktai. 

— Ritualizuota. 

Ji apie tai jau buvo galvojusi. Priešais save jie regėjo itin detalią 
žudiko fantaziją. Dabar į jos galvą lyg sapno šešėliai sugrįžo kitos 
mintys: 

— ŽiNIP? — ji paklausė, turėdama omenyje žiaurių nusikal- 
timų išaiškinimo programą, kuri suteikia galimybę naršyti duome- 
nų bazę, pilną tarpusavyje susijusių baudžiamųjų bylų detalių visos 
šalies mastu. Tyrėjai gali ja naudotis, kad susietų jų jurisdikcijoje 
esančius nusikaltimus su panašiomis veikomis kitose vietovėse. 

— Esu įsitikinęs, kad jie ją jau tikrina. 

— Jis pasirūpina, kad viskas atrodytų romantiškai, — sumur- 
mėjo ji. — Gėlės, šampanas, įsimylėjėlių žaisliukai. Bet visa tai dėl 
kontrolės. Jis nori viską kontroliuoti. 

Aleksas nieko nepasakė. Jis pasisuko atgal ir nukreipė savo ga- 
lingo prožektoriaus šviesos pluoštą atgal, į prieškambarį. Ryški balta 
šviesa akimirksniu apšvietė daugybę dėmių, iš kurių dauguma buvo 
kruvini letenėlių atspaudai, atsiradę šuniukui vaikštinėjant pirmyn 
atgal. Tada jis pakreipė žibintuvėlį į pagrindinio miegamojo grin- 
dis; Didi dėmesį iškart sukaustė kontrastas. Eilės letenėlių atspaudų 
driekėsi nuo karališko dydžio lovos žemyn ant grindų; toliau, šalia 
naktinio staliuko dešinėje lovos pusėje, ant grindų, kur buvo kraujo, 
pasimatė plonesnis ruoželis, bet atrodė, kad žudikas bandė jį išva- 
lyti. 

O daugiau... nieko. 

Čia, kambaryje, kuris pasitarnavo kaip pagrindinė scena vie- 
nai iš siaubingiausių žmogžudysčių, kokią Didi kada nors teko ma- 
tyti, beveik nebuvo kraujo žymių. Nei ant grindų. Nei ant sienų. 

— Bet... bet... — Didi pajuto, kad springčioja. Tada jau tvirčiau 
pridūrė: — Neįmanoma. Nėra jokių šansų išdarinėti Žmogų ir pa- 
čiam neišsikruvinti nuo galvos iki kojų. Ir žudikas po to tikrai nega- 
lėjo sukiotis šiame kambaryje, o ką jau kalbėti apie galimybę išeiti 
iš namo nepaliekant akivaizdžių pėdsakų. Net jeigu jis išeidamas iš- 

sivalė baliklyje išmirkytu skuduru, neįmanoma išvalyti absoliučiai 
visko. Tai ir yra visas šio darbo gražumas. Net jeigu kraujo neįžiūri 
plika akimi, jis užsilieka ir tiktai laukia tinkamų didelio intensyvu- 
mo spindulių ar cheminio tirpalo, kad papasakotų savo istoriją. O 
šiuo atveju, — ji pamojo ranka į palyginti švarią kietmedžio grindų 
erdvę, — aš tai matau, bet netikiu tuo. 

— Kaip minėjau, Bostono PD nesupyktų, jei sulauktų pagalbos 
šioje byloje. — Aleksas nužingsniavo giliau į kambarį, jo žvilgsnis 
metodiškai švytavo dešinėn, kairėn, dešinėn. — Gal reiktų pradėti 
nuo paklodės? Manau, ji galėtų atskleisti šios istorijos pradžią. 

Didi vieną kartą linktelėjo. Atsakydama į jo mostą, ji paklus- 
niai išjungė šviestuvą. 

Kambariui beveik visiškai aptemus, buvo lengviau susitelkti į 
ryškia Alekso prožektoriaus šviesa nutviekstą vienvietės lovos dy- 
džio paklodę, kuri dėl tamsių, mirtimi dvelkiančių šlakų dabar pri- 
minė rašalo dėmių testą. 

Didi jau žinojo, kad kraujo palikti ornamentai kinta priklau- 
somai nuo pjūvio greičio ir paviršiaus akytumo. Lovos patalynė, 
pavyzdžiui, antklodės ir čiužiniai, neabejotinai yra labai švelni ir 
akyta, o tai reiškia, kad tyškantis kraujas įsigėrė tiesiai, užuot atšo- 
kęs nuo paviršiaus ar dėl smūgio jėgos suformavęs žvaigždžių lietų 
primenantį ornamentą. Tiesą sakant, baltoje paklodėje matėsi tik 
viena labai ilga, beveik cilindro formos kraujo žymė, dviejų baltų 
juostų padalinta į dvi dalis. Jiedu su Aleksu žengė artyn, apžiūrinė- 
dami išorinius ornamento kraštus. 

— Nematau jokių smulkios dulksnos žymių, — pusbalsiu tarė 
Didi, — tokių, kokios lieka nuo išsitaškymo, kai šaunama galingu 
šautuvu. 

— Auka nebuvo pašauta. Kraujo dėmių forma atskleidžia, kad 
kūnas buvo paveiktas lėtai. 

Nors dauguma pjautinių žaizdų patvirtino šį faktą, ji vis tiek 
raukėsi. Bet nėra absoliučiai jokių aptaškymų, net pavienių lašelių, 

nulašėjusių nuo peilio rankenos ar ašmenų. Kaip galima tai paaiš- 
kinti? 

— ZŽudikas peiliu neduria. Mirties priežastis nežinoma. Ant 
kūno nėra sužalojimų, kurie galėjo kilti ginantis, jokių ženklų, kad 
iš arterijų būtų švirkštęs kraujas, ir jokių aptaškymų. Visa tai rodo, 
kad auka jau buvo mirusi, kai žudikas ėmė plėšinėti odą. Aš tik kri- 
minalistas, o ne elgesio specialistas, bet atrodytų, kad šio nusikalti- 
mo esmė — kontrolė, o ne skausmas ir kančia. Tai, ką čia matome, 
yra išimtinai tik po mirties atliktų veiksmų rezultatas. 

Mintis turėjo pradžiuginti. Auka jau buvo mirusi, kai šalti aš- 
menys pirmąjį kartą slydo po jos oda. Ir vis dėlto Didi tarytum jau- 
tė, kad tai ją pakraupino netgi dar labiau. Ji iš dalies galėtų suprasti 
seksualinį grobuonį sadistą, turintį sukrečiantį potraukį kelti skaus- 
mą ir kančią. Bet šis atvejis... Žudikas, odą savo aukoms diriantis dėl 
sportinio azarto“ 

— Kas čia per tuštumos? — ji sušnibždėjo, rodydama į dvi 
švarias, baltas saleles ant paklodės, didžiulės cilindro formos kraujo 
dėmės viduryje. 

Aleksas išsitraukė pieštuką. Kairiąja ranka jis ėmė rodyti tam 
tikras vienas ir aiškinti: 

— Pameni, po mirties atlikti sudarkymai rasti daugiausia lie- 
mens srityje ir šlaunų viršuje. Pažvelgus į kraujo dėmę viršuje, gali 
įžiūrėti plunksninį ornamentą ir įspaudus štai čia, kurie, mano ma- 
nymu, atsirado dėl aukos menčių — prisispaudusios prie paklodės, 
jos apribojo kraujo įsigėrimą. Taigi galime spėti, kad čia buvo galva, 
čia — pečiai, liemuo, kojos. Žinant tai, kad... 

— Tuštumos yra abiejose aukos šlaunų pusėse. 

— Darau prielaidą, kad nuo apatinės žudiko kojų dalies. Jis ne- 
abejotinai buvo apsižergęs jos kūną, taigi jo priekinės blauzdų dalys 
spaudė čiužinį ties jos šlaunimis iš abiejų pusių, ir tai apsaugojo tas 


paklodės vietas nuo kraujo. 

— Jis padaro auką neveiksnią, — Didi murmėjo, bandydama 
mintyse sudėstyti įvykių grandinę. — Tada greičiausiai jis sudėlioja 
sceną. Šampanas, antrankiai, viena rožė. Turbūt nori viską sukom- 
ponuoti, kol dar neprasidėjo... visa betvarkė. 

Aleksas pasisuko, nukreipdamas prožektoriaus šviesos pluoštą 
į naktinį staliuką, kur buvo šampano butelis ir kitos dekoracijos. 
Nesimatė nė vieno kraujo lašo. 

— Protinga prielaida, — tarė jis. 

— Toliau... Jam reiktų nurengti auką. Kad galėtų prieiti prie 
jos odos. 

Žibintuvėlio šviesa šoktelėjo link lovos kairės pusės, kur Didi 
išvydo tamsią drabužių kupetą. 

— Juodi treningai, per didelio dydžio „Red Sox“ marškinėliai, 
apatiniai, — išvardino Aleksas. 

— Galėtų atstoti pižamą, tinkančią vienišai moteriai. Jis nume- 
tė drabužius į šalį. 

Dar vienas linktelėjimas. 

— Tada, — ji pasisuko į lovą, — jis įlipa į savo laivą, apsižergia 
aukos nuogą kūną ir pradeda... dirti ją. Kodėl? 

Aleksas patraukė pečiais: | 

— Ritualo dalis? Galbūt žudikas iš tiesų yra koks nors nekro- 
filas, ir tas laikas, praleistas su kūnu, teikia jam daugiausia pasiten- 
kinimo. Odos juostelės siauros ir, remiantis medicinine pirmosios 
aukos apžiūra — preciziškai, metodiškai nuluptos. Paskaičiuota, jog 


darinėdamas kūną žudikas užtruko mažiausiai valandą, jei ne dvi 


ar tris. 

— Sperma? — paklausė Didi. — Ar yra kokių nors išžaginimo 
ženklų? 

— Pirmosios aukos atveju — ne. Dėl antrosios išvados dar 
nėra. 


— Nesuprantu. Jis gauna galimybę įeiti vidun, padaro savo au- 
kas neveiksnias. Apkvaišina jas narkotikais? 

— Narkotinių medžiagų testų rezultatų dar taip pat neturime. 

— Tada... pradeda darbuotis peiliu. Mažiausiai valandą? 

— Ir gana meistriškai, — pridūrė Aleksas. — Sprendžiant iš 
medicininės ekspertizės išvados, galėtų būti medžiotojas ar netgi 
mėsininkas. Glotnūs, lygūs brėžiai išduoda, kad žudikas turi patirtį. 

— Kokie ašmenys? 

— Greičiausiai kažkoks mažas skutimosi peiliuko aštrumo 
peilis, galbūt netgi specialiai pasigamintas šiam darbui. Štai kitas 
dalykas pasvarstymui. Šiaip jau tokio tipo nusikaltimų metu žudi- 
kas anksčiau ar vėliau padeda ginklą kur nors. Na žinai, kad kiek 
pasiilsėtų, patogiau suimtų rankeną. Arba netgi pasideda peilį lip- 
damas ant lovos ir nulipdamas nuo jos. Tai refleksinis judesys, apie 
kurį net nesusimąstoma, bet jis palieka ašmens formos kraujo žymę 
ir kartu — papildomą įkaltį. Tokioje byloje, kai žudikas tokioje kru- 
vinoje vietoje prie aukos kūno praleidžia tiek daug laiko, panašaus 
įkalčio beveik galima tikėtis. Tik kad... 

— Jis to nepadarė. 

— Arba buvo pakankamai apdairus, ganėtinai atsargus ir pasi- 
dėjo peilį ant kitos kraujo dėmės — tokioje vietoje, kur, jo manymu, 
peilis žymės nepaliks. 

Didi pažvelgė į savo vyrą: 

— Tu ką tik pasakei jo manymu, peilis nepaliks žymės?*.. 

Aleksas vos pastebimai šyptelėjo. Jis buvo grįžęs prie kruvinos 
paklodės, kabančios ant sienos, ir atsidėjęs spigino iš arti į ją pro- 
žektoriumi: 

— Tokio užpuolimo atveju, aukai kraujuojant iš daugybės 
žaizdų ilgą laiko tarpą... 

— Galima ir taip pasakyti. 

— ... kraujo dėmės susidaro viena ant kitos. Kai kraujas pra- 
deda džiūti, jis sutirštėja, pakraščiai gelsta dėl hemoglobino, atsi- 
skyrusio nuo trombocitų. Ankstesnis kraujas pamažu suformuoja 


paviršių, ant kurio laša šviežias. 

Ji beveik galėjo tai įsivaizduoti: 

— Tai reiškia, kad jeigu žudikas pasidėjo šviežiai iškruvintą 
peilį toje vietoje, kur ankstesnis kraujas jau džiūvo, tai galėjo palikti 
žymę ant senesniojo paviršiaus. 

— Būtent. 

— O šio nusikaltimo atveju... 

Aleksas, prikišęs veidą vos per porą colių nuo sukietėjusio, 
ruda pluta apsitraukusio paviršiaus, pratarė: 

— Atrodo... galiu įžiūrėti apvadą. Nežymus, bet yra. Spėčiau, 
kad naudotas filė išpjaustymui skirtas peilis, bet jei nuoširdžiai, kar- 
tais sunku suprasti, ar matai tai, ką nori matyti, ar tai, kas ten iš 
tikrųjų yra. Visgi galime tiksliai tai nustatyti — tam tikrais chemi- 
kalais padidinti kontrastą laboratorijoje. Neabejotinai verta įdėti į 
tai darbo. 

— Neabejotinai, — ji sutiko. 

Jis vėl susiraukė, įtemptai spoksodamas. Didi pasekė jo pavyz- 
džiu, kad galėtų padiskutuoti, bet dėmės dėmėje niuansai jai buvo 
sunkiai suprantami. Labiau už viską jos mintis stelbė žadą atimantis 
kraujo tvaikas. Kraujo tiek daug. Ant paklodės. Čiužinyje. 

Ji atsigręžė — visgi likusioje kambario dalyje jo nebuvo. 

Aleksas pasekė jos pavyzdžiu, tada vėl pradėjo švytuoti savo 
ryškiu žibintuvėliu per sienas ir grindis, kol jie svarstė baigiamąjį 
žingsnį žudiko veiksmų sekoje. 

— Išsivalymas, — sumurmėjo Didi. 

— Be abejonių, — Aleksas jai pritarė. — Jis čia išsivalė. 

Jis lėtai, ritmiškais judesiais naršė žibintuvėliu, judėdamas 
aplink karališko dydžio lovos pakraščius, apšviesdamas letenėlių 
atspaudus, dar vieną didesnę dėmę netoli miegamojo durų, kuri at- 
rodė taip pat, kaip matyta prieškambaryje. Čia irgi buvo prigulusi 
kalytė Lilė. 

— Šuo nelojo? — paklausė Didi. 


— Bent jau niekas negirdėjo. 

— Ir visgi šuniukas aiškiai sielvartavo, — ji parodė į visus pė- 
dučių atspaudus, nusidriekusius pirmyn atgal, pirmyn atgal. 

— Sielvartavo, o gal greičiau buvo suglumęs? Nepamiršk, kad 
nors ir kaip keistai skambėtų, tai nebuvo smurtinis užpuolimas. 
Bent jau mes neturime jokių įrodymų, kad žudikas būtų įsilaužęs į 
namus ir jėga įveikęs auką. Kad ir kas čia nutiko, viena aišku — tai 
vyko... ramiai. Net ir pomirtinis kūno darkymas. Jis turėjo sėdėti 
ant kūno, gulinčio lovoje. Jokio klyksmo, jokio priešinimosi, jokių 
išorinių ženklų, kad auka būtų kentėjusi. 

Didi patrūkčiojo pečiais. Paskui nesusilaikė: 

— Jis turėjo planą, — pasakė, vėl sutelkdama dėmesį. — Jis 
įvykdė planą. O tada... 

— O tada prieš išeidamas susitvarkė, — tarė Aleksas ir susi- 
raukė. — Šios nusikaltimo dalies nepajėgiu suprasti. Net jeigu tai ir 
nebuvo chaotiška scena, jokio bėgiojimo, persekiojimo, bandymo 
pažaboti, visgi toks kraujo kiekis — besisunkiantis iš aukos kūno, 
permerkiantis čiužinį... Jo būtų pilna ant žudiko plaštakų, dilbių. Ką 
čia kalbėti apie jo kojas ir pėdas nuo sėdėjimo apsižergus kūną... 
Šios grindys turėtų būti įkalčių tyrimo objektas. Jos turėtų būti pa- 
dengtos kruvinais pėdsakais, aptaškytos krauju, ir taip toliau, arba 
bent jau mažų mažiausiai padengtos netvarkingomis žymėmis, 
likusiomis po jo bandymų išvalyti minėtas dėmes. Tai kodėl taip 
nėra“ 

Didi suprato, ką Aleksas turėjo omenyje. Ji galėjo suskaičiuoti 
keliasdešimt letenėlių atspaudų, paliktų šuniukui lakstant grindimis 
pirmyn atgal. Ir daugiau nieko. 

— Galbūt jis po visko apsivalo vonioje? — samprotavo Didi. — 
Galbūt nusiprausia po dušu? Esu tikra, kad Filas liepė savo koman- 
dai absorbuojančiais tamponais ištirti, ar dušo ir kriauklės vamz- 
džiuose yra likę kūno skysčių. 

— Taip, esu tikras, kad liepė. Bet kaip žudikas iki ten nusiga- 
vo? Nuskriejo oru? Aleksas nukreipė šviesą nuo lovos į pagrindinės 

vonios duris. Ant grindų nešmėkštelėjo nė viena dėmelė. Taip pat 
jis apšvietė žalvarinę durų rankeną. Lygiai taip pat ir čia nieko tokio 
nebuvo matyti. Tada, tiesiog norėdamas viską nuodugniai apžiūrėti, 
jis savo galingo žibintuvėlio šviesos srautu perėjo per sutrūkinėju- 
siu linoleumu išklotas grindis, nudrengtą baltą vonią, kriauklę su 
koja, tualetą. Nieko, nieko, nieko. 

— Galbūt naudoja kokį nors specialų valiklį? — Didi pagar- 
sino savo mintį. — Iššveitė visą erdvę dantų šepetėliu ir balikliu, 
pasirūpino kiekvienu kvadratiniu centimetru... 

— Įmanoma, bet ar tikėtina? — Alekso veide vis dar atsispin- 
dėjo abejonė. 

Kaip Aleksas jau minėjo, kraujo išvalyti šimtu procentų beveik 
neįmanoma. Dėl to kriminalistai neretai gauna progą pademons- 
truoti savo profesionalumą, naudodamiesi kraujo įkalčiais, kad su- 
sektų patyrusius žudikus, kurie išbalina sienas, bet pamiršta lango 
skląstį, arba nugremžia savo pačių odos sluoksnį, bet pamiršta savo 
laikrodžio apyrankės sagtelę. Žudikai pajėgūs išvalyti tik tai, ką gali 
pamatyti. O štai su tokiais įrankiais kaip didelio galingumo prožek- 
toriai ir chemikalais, kaip antai luminolis, įgudęs tyrėjas iš esmės 
kiekvieną nusikaltimo vietą peršviečia nelyginant rentgenu. 

Didi į galvą šovė nauja mintis: 

— Pažvelkime į šią situaciją kitu kampu. Štai turime žudiką, ku- 
ris ne tik įėjo nepastebėtas, bet lygiai taip pat ir paliko pastatą. Nors 
išeidamas, prieš tai kaip reikiant pasidarbavęs peiliu, turėjo atrodyti 
netvarkingai, netgi būti išsikruvinęs. Kaip jis visa tai nuslėpė? 

Aleksas patraukė pečiais: 

— Būtų logiškiausia po nužudymo nusimaudyti po dušu, kaip 
tu ir minėjai. Jis nusiprausė kraują, persirengė švariais drabužiais, 
o tada išėjo pro paradines duris — niekuo iš kitų praeivių šiame 
rajone neišsiskiriantis vaikinas. 

— Išskyrus tą faktą, kad, kaip tu ir minėjai, mes matytume 
kraujo pėdsaką, nusidriekusį nuo lovos iki vonios, ką jau kalbėti 

apie vonios grindis, dušą, kriauklę. Vadinasi... O jeigu jis buvo nuo- 
gas? Galbūt sutramdęs savo auką, prieš pradėdamas visa kita, žudi- 
kas pats nusirengė drabužius? 

— Apdairus, — tarė Aleksas. — Kraują lengviau pašalinti nuo 
odos negu nuo drabužių. 

— Dar pastebėjau, kad aukos vonios kambaryje, atrodo, ne- 
trūksta nė vieno rankšluosčio. Ant žiedo rankšluosčiams kabo 
rankšluostėlis rankoms, o ant stovo — du dideli. Taigi, jeigu jis 
maudėsi čia, kuo nusišluostė? 

Aleksas iškart palinksėjo mąstydamas apie tai, ką išgirdo. 

— Galbūt, — tęsė Didi. — Turint omenyje, kad žudikas atsi- 
neša žmogžudystės vietos dekoracijas, gali būti, jog jis pasirūpina ir 
valymo priemonių rinkiniu. Įsimetė porą rankšluosčių, galbūt netgi 
pasiėmė savo vonios kilimėlį pasitiesti ant grindų prie lovos. Ar ma- 
tai tą žymę? — ji mostelėjo ranka, rodydama į pavienį dėmių orna- 
mentą šalia staliuko dešinėje lovos pusėje. — Jis pasitiesia kilimėlį 
voniai, nusimeta drabužius, tada įsiropščia į lovą, kad padarytų, tai, 
ką suplanavo. Tuomet nuo lovos nulipa atgal ant kilimėlio, nusiš- 
luosto savo rankšluosčiu, vėl apsivelka švarius drabužius, apsiauna 
kojines, batus. Tada jam belieka paprasčiausiai suvynioti kilimėlį, o 
sukruvintą rankšluostį, peilį ir visa kita saugiai sukišti vidun. Viską 
sugrūda atgal į savo sportinį krepšį ir gali eiti lauk. Tai paaiškintų, 
kodėl likusioje namo dalyje, taip pat ir vonios kambaryje, nėra jo- 
kių kraujo žymių. 

— Ne tik apdairus, — Aleksas pasitaisė. — Gudrus. 

— Patyręs, — pabrėžė Didi. — Argi to nepatvirtina ir medi- 
cininė ekspertizė? Šis vyrukas žino, ką daro. Ir kontroliuoja save. 
Nuo pat pradžių, visą laiką iki pat pabaigos. Mes čia nerasime jokių 
stebuklingų atsakymų. 

Aleksas įjungė lempą prie lovos, išjungė savo prožektorių. 

— Nebūčiau dėl to toks tikras. Nusirengęs drabužius jis galbūt 
ir sumažino riziką paskleisti po patalpą kraujo žymes, bet padidino 
tikimybę, kad paliks plaukų, plaušelių, DNR. 

— Teisingai. 

— Ir vis dar lieka neišspręstas mažas neaiškumas dėl to, kokiu 
būdu jis padaro savo aukas neveiksnias. Kai medicininės eksperti- 
zės specialistai tai išsiaiškins, turėsime daugiau detalių analizei. 

Jie nusigręžė nuo lovos ir dabar žvelgė į prieškambarį, į žemyn 
vedančius laiptus. 

— Nebenoriu daugiau būti sužeista, — bežiūrėdama į laiptus, 
Didi išgirdo savo pačios balsą. 

— Žinau. 

— Nenoriu jaustis tokia silpna ir nenaudinga. Noriu dirbti 
savo darbą. Noriu sekti šio žudiko pėdsakais. 

— Ar pameni dar ką nors? 

— Turi omenyje, pavyzdžiui, kodėl bandžiau nuskristi nuo 
laiptų? Arba kodėl tris kartus iššoviau į gipso sieną? — ji papurtė 
galvą. | 

— Šį vakarą tu labai pagelbėjai. 

— Neoficialiai. Oficialiai esu detektyvė, kuri sugrįžo į nusikal- 
timo vietą vienui viena ir galimai panaudojo ginklą be pagrįstos 
priežasties. Tokiomis aplinkybėmis departamentui esu kliuvinys, ir 
mes abu žinome, kad net jeigu mano kairė ranka stebuklingai sugy- 
tų per vieną naktį, jie taip paprastai negrąžins man ženkliuko. Esu 
neatsakytas klausimas, o farai jų nekenčia. 

— Tai jau tikrai, kad tu — neatsakytas klausimas, — Aleksas 
pritarė artėdamas prie jos. 

— Ak, ačiū. 

Jis rūpestingai pažvelgė į ją: 

— Bet žinai ką? Tu esi kai kas daugiau. 

— Nuostabi detektyvė? Ideali žmona? Mylinti motina? Nieko 
tokio, gali kiek ir sutirštinti spalvas. Melvinas pradeda mane rimtai 
užknisti ir man dabar praverstų pasiklausyti kokių nors vimdančiai 
saldžių banalybių. 

— Tiesą sakant, aš daugiau mąsčiau apie žodžius, kuriuos de- 

tektyvai vartoja atsakinėdami į klausimus. Tiksliau, kokius vartoju 
aš pats. 

Ji įdėmiai pažvelgė į jį: 

— Tu — kriminalistas. 

— Būtent. Aš tiriu nusikaltimus. Tu, Didi, tavo petys, ranka, su- 
žalojimai... Tu esi nusikaltimas. Dar geriau tai, kad esi nusikaltimas, 


kurio mūsų žudikas nekontroliavo. 


5 skyrius 


Skausmas yra... 

Pokalbis. Mano įtėvis pradėjo jį, kai man buvo dvylika, siekda- 
mas padėti man suprasti visas įvairiausias tiek fizinio, tiek ir emo- 
cinio diskomforto formas ir funkcijas. Skausmas yra... matyti, kaip 
namų prižiūrėtoja sudaužo stiklinę, o tada pincetu traukti šukę iš 
jos nykščio ir girdėti jos intensyvų šnarpštimą. 

Skausmas yra... kontrolinio metu pamiršti, kaip rašomas žodis 
slankstelis, nors mokytasi vos praeitą naktį. Dėl to surinkau devy- 
niasdešimt balų. Mano tėtis sakė, kad rezultatas geras, bet mes abu 
žinojome, kad ne puikus. 

Skausmas yra... kai mano tėtis nepatenka į nacionalinę moks- 
lo mugę. Dar vienas atvejis, ypač aktualus straipsnis, amžiną vertę 
turintis darbas. Visgi jis patikino, kad myli mane ir atsiprašo, o aš 
tuo metu įdėmiai jį stebėjau ir stengiausi suprasti tą sentimentalu- 
mą. Nusivylimas. Sąžinės graužatis. Atgaila. Emocijos, kurios pagal 
apibrėžimą yra skausmo eigos rezultatas. 

Skausmas yra... klausytis, kaip geriausia draugė atpasakoja 
kiekvieną savo pirmojo bučinio detalę. Stebėti jos švytintį veidą, 
girdėti jos krizenimą ir galvoti, ar aš kada nors tai patirsiu. Mano 
tėvas vieną dieną aptiko du atvejus, kai buvo tirtos seserys, kurios 


kentėjo nuo įgimtos nejautros skausmui, buvo ištekėjusios ir turėjo 

vaikų. Nejautra skausmui teoriškai neužkerta kelio įsimylėti ir būti 
mylimai. Turintys šį genetinį sutrikimą nenustoja tikėtis, kad laikui 
bėgant jie virs normaliais. 

Jis nenuslopina troškimo sukurti šeimą. 

Mano įtėvis mylėjo mane. Pamilo ne iškart. Nebuvo tokio 
tipo žmogus. Į gyvenimą žiūrėjo viską apskaičiuodamas, susival- 
dydamas. Jis suvokė, kad įvaikį auginti nelengva, daug investavo į 
mano ateitį, atvėrė man savo didžiulių namų duris ir skyrė nemažai 
lėšų. Mano kasdieninius poreikius perleido tinkamam personalui, o 
pats toliau tyrinėjo mano ligą ir vieną po kito rašė stebėtinai sausus 
mokslinius straipsnius. | 

Tačiau jis nebuvo numatęs, kad sapnuosiu košmarus, jam buvo 
netikėta, kad maža mergaitė, kuri negalėjo jausti skausmo, vis dėlto 
puikiausiai galėjo jį sapnuoti, kiekvieną mielą naktį. Iš pradžių šis 
fenomenas jį glumino, jis klausinėjo manęs begalės klausimų. Ką aš 
mačiau? Ką girdėjau? Ką jaučiau? 

Aš negalėjau paaiškinti. Išskyrus tai, kad bijojau. Naktis. Tam- 
sa. Skambantys bejausmio juoko takeliai. Lėlės. Žirklės. Nailonas. 
Pieštukai. Vieną kartą pamačiau kastuvą, paremtą į sodo reikmenų 
pašiūrę; klykdama nubėgau slėptis į savo spintą ir neišlindau ištisas 
valandas. 

Griaustinis, žaibai, smarkus lietus. Juodos katės. Mėlynos lo- 
vatiesės. Kai kurios mano baimės buvo pakankamai įprastos kaip 
vaikui. Tačiau pasitaikė ir labai gluminančių. 

Mano įtėvis konsultavosi su vaikų psichologe. Jos patartas, pa- 
prašė manęs piešti savo košmarus. Bet aš negalėjau. Mano meniniai 
gebėjimai apsiribojo juodu baseinu, kurį perpus dalino siaura gel- 
tona linija. 

Po kiek laiko nugirdau, kaip psichologė įtėviui pasakė: 

— Turbūt tai viskas, ką ji matė, lindėdama užsidariusi spintoje. 
Bet supraskite, vaikas irgi geba atpažinti siaubą ir išreikšti atsaką į jį. 


Turint omenyje tai, kas dėjosi tuose namuose, ką jos tėvas išdarinėjo... 

— Bet kaip ji galėjo žinoti? — įtėvis nepasidavė. — Turiu ome- 
ny ne jos vaikišką amžių tuo metu. Tačiau jeigu negali jausti skaus- 
mo, tai kaip gali Žinoti, ko bijoti? Argi pats skausmas nėra mūsų 
baimių didžiosios daugumos šaknis? 

Psichologė negalėjo atsakyti, kaip ir aš pati. 

Kai man buvo keturiolika metų, nustojau vilties, kad mano 
košmarai magiškai kažką paaiškins, ir pradėjau ieškoti informaci- 
jos apie savo šeimą. Skaičiau apie įvairiausius savo biologinio tėvo, 
Hario Dei, žygius. Laikraščių antraštės skelbė: „Beverli siaubo na- 
mai“, „Išprotėjusio kilimų pardavėjo žudynių šėlsmas“ ir panašiai. 
Pasirodo, mano biologinis tėvas nužudė aštuonias prostitutes ir, lyg 
to būtų buvę maža, jas užkasė po savo dirbtuvių ir mūsų poilsio 
kambario grindimis. Policija spėjo, kad kai kurias moteris jis dienų 
dienas, gal net savaites laikė gyvas ir kankino. 

Kurį laiką lyg apsėsta stengiausi surinkti visą informaciją apie 
Harį Dei, kokią tik pajėgiau rasti. Ir ne tik dėl to, kad mano praeitis 
kėlė siaubą ir šokiravo, bet ir dėl to, kad tai atrodė taip... svetima. 
Žiūrėdavau į to namo nuotraukas, į aprūdijusį dviratį, paremtą į 
verandą, ir jausdavau... Nejausdavau nieko. 

Net kai spoksodavau į savo pačios tėvo nuotrauką, manyje 
nevirptelėdavo nė mažiausias atpažinimo žiburėlis. Neįžvelgiau 
jame savo akių ar savo sesers nosies. Negalėjau įsivaizduoti didelių 
surambėjusių rankų ar išgirsti tylaus, gilaus krizenimo. Haris Dei, 
Blumfildo gatvė 338. Jaučiausi lyg žiūrinti kino filmo kadrus. Vis- 
kas tikroviška, tačiau kartu ir dirbtina, sukurta taip, kad atrodytų 
įtikinamai. 

Žinoma, man buvo tik vienuolika mėnesių, kai policija atsklei- 
dė Hario žudikišką hobį ir įsiveržė į mūsų namus. Harį rado gulintį 
vonioje negyvą, su perpjautais riešais, o mano motiną išvežė į psi- 
chiatrijos ligoninę. Ji mirė būdama viena, dėl savo pačios saugumo 
vis dar surištomis rankomis, o aš ir mano sesuo oficialiai tapome 


valstybės globotinėmis. 

Kartais, užuot spoksojusi į pašaipiai vypsantį Hario veidą, tyri- 
nėjau savo motiną. Nebuvo išlikusių daug jos nuotraukų. Sužinojau, 
kad paskutiniaisiais metais metė mokyklą. Pabėgo nuo savo šeimos 
kažkurioje iš šiaurinių valstijų. Ji nusigavo iki Bostono, ten įsidarbi- 
no padavėja užkandinėje. Tada susidraugavo su Hariu ir taip buvo 
nulemtas jos likimas. 

Vienintelės jos nuotraukos, kurias man pavyko rasti, buvo pa- 
darytos policijos — mano motina, stovinti antrame plane, ir de- 
tektyvai, plėšiantys jos namų grindų lentas. Ji atrodė nusikamavusi, 
veido bruožai išblukę, neprižiūrėti ilgi rudi plaukai ir jau palūžusi 
stovėsena. 

Joje taip pat nepamačiau savo akių ar sesers nosies. Regėjau 
tik vaiduoklį, moterį, kuri susipainiojo gyvenime dar gerokai prieš 
įsikišant pagalbai iš išorės. 

Laikui bėgant, mano košmarai išblanko. Jau taip smarkiai 
nebesijaudinau dėl šeimos, kuri mane buvo apdovanojusi ydinga 
DNR, ir pradėjau labiau stengtis, kad užsitarnaučiau savo įtėvio pa- 
gyrų. Atsilygindamas jis savaitgaliais rečiau kvietėsi pagalbininkus 
ir pats padėdavo man ruošti namų darbus. Neilgai trukus jis jau 
sėdėdavo prie manęs naktimis, kai negalėdavau užmigti, ir savo 
pasitikėjimą keliančiu mąsliu buvimu šalia tyliai sklaidė iš mano 
galvos dvejones. 

Jis mane mylėjo. Nors jo širdis buvo pašvęsta mokslui, nors 
turėjau daug trūkumų, mes tapome šeima. 

Tada jis mirė ir mano košmarai grįžo visu smarkumu. 

Pirmąją naktį, kai likau visiškai viena po savo tėčio laidotuvių. 
Buvau išgėrusi per daug portveino. Galiausiai užmerkiau akis... 

Ir išvydau staiga atsiveriančias spintos duris. Atmintyje iškilo 
blankus švytėjimas, kurį mažame, daiktais užgrioztame miegama- 
jame skleidė kabanti atvira elektros lemputė. Kambario viduryje 


mačiau savo sesutę, kuri dar buvo tik kūdikis. Rankytėse ji spaudė 

apsitrynusį rudą meškiuką, o mano tėvo žvilgsnis lakstė nuo jos 
link manęs, ir atgal. 

Girdėjau savo motinos žodžius: „Prašau, Hari, tik ne kūdikį, o 
tada vėl buvau panardinta į akliną tamsą. 

Skausmas nėra tai, ką matai, ar tai, ką jauti. Skausmas yra tai, 


ką gali tik išgirsti, būdamas vienas tamsoje. 


Pirmą kartą tą naktį pabudau kiek po vienuoliktos. Miegojau 
maždaug dešimtį minučių, ir visgi mano širdis nevaldomai daužėsi, 
veidu žliaugė prakaitas. Spoksojau į žemėjančias miegamojo lubas. 
Atlikau gilaus kvėpavimo pratimus, kurių buvau išmokyta prieš 
tiek daug metų. 

Grotuvas mano kambario kampe. Buvau pamiršusi jį įjungti. 
Žinoma. 

Išlipau iš lovos, spustelėjau didelį „Brookstone“ aparato myg- 
tuką ir buvau apdovanota raminančiais lūžtančių jūros bangų gar- 
sais ir kirų kvyksėjimais. Atgal į lovą. Atsiguliau ant nugaros, tiesiai, 
lyg gulėčiau karste, rankos prie šonų. Užmerkiau akis, sutelkiau dė- 
mesį į kažkokio egzotiško, druskingo kranto garsus. 

Aštuonios minutės, sprendžiant iš raudonai švytinčių skaičių 
laikrodyje ant staliuko prie lovos. Mikliai it spyruoklė atsisėdau 
kumščiais gniauždama antklodę, bandydama nuryti besiveržiantį 
riksmą, įtemptai stebeilydama į šešėlius savo erdviame miegama- 
jame. Trys naktinės lemputės. Ovalūs diodiniai šviesuliukai, pripil- 
dantys kambarį švelnios žalsvos šviesos. Penkis kartus suskaičiavau 
šviesas, laukiau, kol mano širdis nurims ir sulėtės kvėpavimas. Tada 
pasidaviau ir spustelėjau šviestuvo jungiklį. 

Mano miegamasis išties gražus. Erdvus. Išklotas švelniausios 
vilnos kilimine danga. Interjeras sukurtas naudojant tik patį pra- 


bangiausią šilką, iš kurio pagal individualų užsakymą buvo pasiūtas 

ir lovos užtiesalas bei rankų darbo užuolaidos — visur vyravo švel- 
niai mėlynos, grietinėlės ir šalavijo žalumo atspalviai. 

Lyg oazė, teikianti ramybę tiek akims, tiek ir sielai. Priminimas 
apie mano įtėvio gerumą ir mano pačios tolesnio sėkmingo gyve- 
nimo rezultatas. 

Bet šiąnakt man visa tai netiko. Vienuoliktą trisdešimt jau Ži- 
nojau, ką veiksiu toliau. 

Juk nesvarbu, kad buvau bene pačios aukščiausios prabos in- 
telektualaus auklėjimo produktas; nesvarbu, kad buvau ir žmogus, 
ir tyrimų objektas; ir gydytoja, ir pacientė. Aš visgi buvau žmonių 
rasės atstovė. O žmonija — tai bjaurus reikalas; čia žinojimas, kas 
yra teisingas elgesys, nebūtinai užkerta kelią netinkamam elgesiui. 

Nusiprausiau po dušu. Užsitempiau elastinį juodą siaurėjantį 
sijonuką, juodus odinius batus iki kelių ir mano sesers pasiūlytos 
fuksijų spalvos palaidinę, net nepagalvodama apie tai. Pasidažiau, 
rudus plaukus palikau palaidus ir ant kairės rankos bevardžio pirš- 
to užsimoviau paprastą aukso žiedą. Jau prieš daugelį metų buvau 
patyrusi, kad tai raktas į sėkmę — atrodyti ištekėjusia, kaip ir jie. 
Taip jie jausdavo mažesnę baimę dėl galimų įsipareigojimų ateityje 
ir kartu sustiprindavo jausmą, kad kaltė — bendra. Tu — niekuo už 
juos ne geresnė, taigi — geidžiamas objektas. 

Dešimt minučių iki vidurnakčio. Pagriebiau plastikinį priemo- 
nių dėklą, kurį laikiau paslėpusi vonios spintelės apatinio stalčiaus 
gale. Įgrūdau jį į savo pilką rankinę. O tada jau ėjau pro duris ir 
sėdau važiuoti Bostono Logano oro uosto link, į savo pasirinktą 
vietą — Hajato krantinę. 


Pirmadienio naktį, po vidurnakčio, daugumoje barų, net 
ir miesto centre, šurmulys pradeda tilti. Bet oro uosto viešbučiai 
esti tartum vakuume, kuriame laikas neegzistuoja. Žmonės kelia- 


si, Žmonės eina miegoti — visų dienotvarkės tokios skirtingos, kad 

konkrečios valandos praranda savo reikšmę. Oro uosto viešbučio 
bare visada gali rasti geriančių žmonių. 

Užsiėmiau staliuką prie lango, per kurį galėjau grožėtis iš Haja- 
to atsiveriančiu, legendiniu tapusiu Bostono dangaus peizažu. Apa- 
čioje — tamsūs uosto vandenys, viršuje — mirksintys miesto žiburė- 
liai. Užsisakiau „Cosmopolitan“ — alkoholio kiekio prasme agresy- 
vų gėrimą, bet vis dėlto pakankamai moterišką. Tada ėmiausi darbo. 

Suskaičiavau dar aštuonis baro lankytojus. Viena pora, šeši 
vienišiai. Iš pastarųjų du buvo vyresnio amžiaus džentelmenai — 
vienas aiškiai europietis, giliai paskendęs savo salyklinio viskio 
taurėje, kitas — azijietis. Aš juos nurašiau kaip nekeliančius jokio 
susidomėjimo man pačiai, o ne dėl intereso trūkumo. 

Ilgiausiai mano dėmesį prikaustė du vyrukai baro gale. Abu 
dėvėjo mėlynus kostiumus. Tvarkingai apkirpti, trumpi rudi plau- 
kai. Iš šiaurinių valstijų, nusprendžiau. Vidutinio amžiaus, bet į jau- 
nesnę pusę. Vienas iš jų, sėdintis dešiniau, buvo stambesnis, mėgs- 
tantis dominuoti, akivaizdžiai jautėsi puikiai tiek savo kailyje, tiek 
ir aplinkoje. Mano spėjimu, užsiimantis pardavimais. Vienas iš tų 
vyrų, kurie pripratę prie gyvenimo kelyje, laisvai bendraujantis ir 
pakankamai energingas, kad gerai jaustųsi kiekvieną dieną nauja- 
me mieste, ganėtinai apsukrus, kad maksimaliai išnaudotų kelionių 
privalumus ir drauge iki minimumo sumažintų jų keliamus nepa- 
togumus. 

Gurkštelėjau vaisinio martinio, dantimis ir liežuviu jaučiau 
kietą taurės kraštelį. Leidau savo žvilgsniui rasti jo nugarą, delsiau. 

Po penkiolikos minučių jis pasirodė prie mano staliuko — 
žandai paraudę, akys žibėjo. Alkoholis? Lūkesčiai? Koks skirtumas? 

Stebėjau, kaip jo žvilgsnis nukrypo į mano kairiąją ranką — jis 
pastebėjo žiedą, pats mūvėjo tokį patį. Du savarankiški suaugusieji, 
turintys trumpalaikių poreikių ir identiškų ilgalaikių suvaržymų. 
Jo šypsena plėtėsi. Jis pasisiūlė pavaišinti mane gėrimu. Aš atsakiau 


pakviesdama prisėsti ant laisvos kėdės priešais save. 

Jis grįžo prie baro neva užsakyti gėrimų, tačiau greičiausiai tuo 
metu pranešė savo kelionių partneriui, kad jo nelauktų. Kelionių 
partneris išsišiepė, paliko barą. 

Tada pardavimų vadybininkas grįžo, prisistatė Neilo vardu, 
išreiškė susižavėjimą mano nertiniu — „Graži spalva!“, pokalbis ne- 
sunkiai įsirutuliojo. Klausimai man, klausimai jam. Visi buvo len- 
gvai atsakyti, veikiausiai meluojant. Bet su gerais ketinimais ir ištar- 
ti malonia intonacija. Aš išgėriau savo trečiąjį „Cosmo“, jis — savo 
ketvirtą, penktą, šeštą? viskio taurę, abu nekreipdami daug dėmesio 
į atliekamus veiksmus. Tuomet — tas subtilus momentas — paste- 
bėjau, kaip jis apsilaižė savo apatinę lūpą, apgalvodamas kitą savo 
žingsnį. 

Man patiko pasistengti, kad jiems nebūtų pernelyg lengva. 
Nepasiduoti pataikaujantiems pakikenimams ar prisilietimams su 
užuomina. Turėjau savus standartus. Vyras turėjo pasiekti mane. 
Turėjo įdėti pastangų. 

Galiausiai, kaip ir priklauso profesionaliam pardavėjui, jis pa- 
teikė pasiūlymą. Gal norėčiau persikelti į kokią nors ramesnę viete- 
lę? Pratęsti pokalbį, kur daugiau privatumo? 

Aš atsakiau, pasiėmiau rankinę, atsistojau. Jo šypsena dar pra- 
platėjo, kai suprato, jog tai iš tikrųjų vyksta — keista moteris bare 
sako jam taip. Ir, o Dieve, ji atrodė taip pat gerai stovėdama, kaip ir 
sėdėdama, ir ak, prašau, ak, prašau, kad tik ji mūvėtų juodas siauri- 
kes po tuo aptemptu sijonuku... 

Nusekiau iš paskos į jo kambarį, man nereikėjo atskleisti, kad 
pati čia kambario neturėjau, nes šiais laikais užsisakant kambarį rei- 
kėjo pateikti asmens dokumentą su nuotrauka, o šis vakaras buvo 
vienas iš tų, apie kuriuos visiškai nenorėjau išgirsti ateityje. 

Įėjus į kambarį, viskas vyko ganėtinai atvirai. Nieko ypatingo, 
jokių fetišų. Visuomet tuo stebėdavausi. Visi šie vyrai, nuklystan- 
tys nuo tiesaus santuokos kelio vien tam, kad užsiimtų tokiu pačiu 


seksu kaip visada. Galbūt tai — iš anksto jų paruoštas repertuaras? 

O gal jiems iš tikrųjų nereikėjo tiek daug įvairovės, kiek jie galvojo, 
kad reikia. Netgi su nauja partnere jie instinktyviai linko prie nusi- 
stovėjusios veiksmų sekos, kurioje jie jautėsi patogiausiai. 

Mano vienintelis prašymas — palikti įjungtas šviesas. 

Jam tai patiko. Kaip ir daugumai vyrų. Vis dėlto jiems labai 
svarbu tai, ką mato. 

Leidau jam nuauti savo ilgus odinius batus. Nutraukti ap- 
temptą sijoną, po kuriuo jis aptiko juodas nėriniuotas siaurikes. 
Tada pirštais pasidarbavau su jo laisvų kelnių sagtimi, jo marški- 
nių sagomis. Drabužiai ant grindų, du kūnai ant lovos, prezervaty- 
vas ant naktinio staliuko. Užuodžiau kremą po skutimosi, turbūt 
jis juo pasitepė prieš eidamas iš kambario žemyn į barą, kur ruošėsi 
ieškoti naujų teritorijų, kurias galėtų užkariauti. Jo rankoms slys- 
tant mano nuogu kūnu žemyn, girdėjau gomuriniu balsu tariamus 
komplimentus. 

Aš atsidusau, pasidaviau jausmams. Spaudimas į odą, jo 
pirštams gniaužiant mano klubus. Mano spenelius liečiančių ūsų 
šiurkštumas. Pirmasis skverbimosi jausmas jam veržiantis į mano 
kūną. Tai jausmai, kuriuos galėjau jausti. Fizinis aktas, kurį galėjau 
užskaityti. 

Tuomet — ta sustabdyta akimirka; jo galva atlošta atgal, dan- 
tys sukąsti, rankos dreba... 

Atmerkiau akis. Kaip visuomet. Turėjau Žinoti, net jei tai tru- 
ko tik akimirką, kad šio žmogaus ekstazė kažkaip buvo susijusi su 
manimi. 

Paliečiau jo skruostą. Paslėpiau savo pirštus giliai jo storuose 
ruduose plaukuose. Ir šią akimirką, kai jo galvoje nebuvo visiškai 
nieko, leidau jam pamatyti, kiek daug šis greit pralekiantis kontakto 
momentas reiškė tokiai moteriai kaip aš. 

Moteriai, kuri viską kontroliavo, kuriai visą gyvenimą buvo 


kartojama, kad pasitikėti tuo, ką jos kūnas galėjo jausti, jai būtų 

fiziškai pavojinga. Vaikui, vis dar bandančiam išnarplioti skausmo 
paslaptį, ir vis dar absoliučiai, kategoriškai bijančiam garsų tamsoje. 

Po to jis suglebo. Ištiesiau per jį ranką, išjungiau šviesą. 

— Rytoj anksti ryte turiu spėti į lėktuvą, — pasakiau. Tai buvo 
vieninteliai žodžiai, kurių reikėjo. 

Nurimęs jis užsnūdo, o tuo tarpu aš gulėjau šalia jo, pirštais 
braukiau jo raumeningo žasto kontūrais, daugiau dėmesio skirda- 
ma iškilimams ties pečiais ir tricepsu, tarytum žemėlapyje pirštų 
galiukais žymėčiau jo kūno plokštumas. 

Mintyse skaičiavau minutes. Kai praėjo penkios ir jo nuo 
viskio apsiblausęs, seksu pasitenkinęs kvėpavimas sulėtėjo bei ap- 
sunko, aš ėmiausi veiksmo. 

Pirma užduotis — įjungti šviesą vonioje. Pasičiupau rankinę, 
tada nužingsniavau į apšviestą erdvę, uždariau paskui save duris. 
Daugiau nebemąsčiau. Tai, ką ketinau daryti, prieštaravo raciona- 
liam protui ir gerai apgalvotiems argumentams. 

Ką gi aš bandžiau aiškinti savo naujajai pacientei, detektyvei 
Voren, anksčiau šiandien? Nesant balanso, įvairios asmenybės dalys 
siekia dominuoti. Tai reiškia, kad net stipriausias Valdytojas nebuvo 
pajėgus išlikti laivo kapitonu dvidešimt keturias valandas, septynias 
dienas per savaitę. Silpni, nuskriausti Ištremtieji anksčiau ar vėliau 
neišvengiamai išsiverš ir sukels sumaištį, su kuria toliau turės tvar- 
kytis Gaisrininkai. 

Imdamiesi įvairių savidestrukcinio elgesio formų. Kurdami 
melodramas vien dėl pačių melodramų. Bent jau trumpam užsi- 
tikrindami, kad likęs pasaulis pajaus jų skausmą. Iš rankinės išsi- 
traukiu ploną juodą plastikinę dėžutę. Palengva ją atidarau. Paimu 
kvadratinius, lidokaino prisisunkusius tamponų pakelius. Atplėšiu 
pakelį, išimu šluostę. Ją laikau dešine ranka, o kairiąja paimu ploną 
nerūdijančio plieno skalpelį. 

Šiek tiek praveriu vonios duris. Palieku jas tokioje padėtyje, 


kad sklindantis baltos šviesos ruožas lyg siaura prožektoriaus šviesa 

kristų ant mano miegančio taikinio figūros. Sustoju, tada įsitikinu, 
kad jis ir toliau tyliai knarkia, ir nuoga ant pirštų galiukų nupėdinu 
prie lovos iš tos pusės, kurioje guli jis. 

Iš pradžių — lidokaino tamponas. Lengvais tolygiais judesiais 
tepu anestetiką išilgai ant pardavimų vadybininko kairiojo peties 
lėtai, bet užtikrintai slopindama pojūčius jo odos paviršiuje. 

Tamponą padedu į šalį. Atidžiai skaičiuoju iki šešiasdešimties, 
kad lidokainas turėtų pakankamai laiko atlikti savo darbą. 

Mano pirštai slysta jo kairiojo peties kontūrais, dar kartą min- 
tyse lyg žemėlapyje dėlioju jo raumenis. 

Tada pakeliu skalpelį. Pasirenku ašmenų kryptį. Nežymus 
įpjovimas, kad patikrinčiau fizinį kūno atsaką. | 

Tuomet, matydama, kad mano pardavėjas ir toliau knarkia pa- 
laimingai nesuvokdamas, kas vyksta, pasakiau sau, kad tai mane ir 
skiria nuo mano šeimos. Aš kitokia nei mano sesuo. Aš kitokia nei 
mano tėvas. 

Mane skatino ne poreikis sukelti skausmą. Aš tiesiog... Kar- 
tais... 

Joks sveiko proto žmogus niekada nedarytų to, ką aš ruošiausi 
daryti. Ir visgi. Ir visgi... 

Mano dešinė pajudėjo. Keturi greiti rėžiai. Du ilgi, du trumpi. 
Plėšiu ploną odos juostelę — maždaug septynių centimetrų ilgio ir 
vos pusės centimetro pločio. Tada, panaudodama skalpelio ašme- 
nis, atskiriu ją nuo kūno. Šilta ir šlapia juostelė įkrenta man į kairės 
rankos delną. 

Pardavėjo nejautrios odos paviršiuje sunkiasi kraujas. Pakeliu 
savo pačios juodas kelnaites ir palaikau prispaudusi jas prie žaizdos, 
kol kraujavimas sulėtėja, o tada ir visai sustoja. 

Dabar jau sukuosi greitai, atgal į vonią. Odos juostelė įdėta į 
tuščią stiklinį buteliuką. Jis užkimštas, tada pažymėtas. Panaudotas 


antiseptinis tamponas, skalpelis ir visi kiti daiktai įdėti į plastikinį 

dėklą, o šis įkištas atgal į rankinę. Rankos nuplautos. Veidas taip pat, 
burna praskalauta. 

Nė vieno iš drabužių nepavyksta lengvai apsirengti — širdis 
pradeda daužytis, pirštai dreba. Pagaliau sijonas vietoj, liemenėlė, 
nertinis, batai. Ranka perbraukiu per savo vešlius rudus plaukus, o 
tada susemiu nuo grindų iškritusius plaukelius ir nuleidžiu juos į 
tualetą. Paskutinis žvilgtelėjimas į veidrodį. Matau savo pačios vei- 
dą, tačiau jaučiuosi lyg žiūrinti į visiškai nepažįstamą Žmogų, lyg 
būčiau išsinėrusi iš savo odos. Čia stovėti turėtų mano sesuo. Arba 
mano tėvas. 

O ne ta, kuri atrodė kaip mano motina. Tariamai nekalta. 

Ištiesiau ranką atgal, išjungiau šviesas vonioje. 

Stovėjau tamsoje viena. Ir nebejaučiau baimės, nes dabar tam- 
sa buvo mano draugė. Mes sujungėme pajėgas. Ji man sakė, ką nori, 
kad daryčiau, o aš pasiklioviau ja kaip priedanga. 

Keliautojas pardavėjas Neilas ryte atsibus su šėlstančiu skaus- 
mu galvoje nuo per didelio išgerto alkoholio kiekio, gan maloniu 
jautrumu kitose kūno vietose ir nežymiu perštėjimu peties nuga- 
rinėje dalyje. 

Be abejo, eidamas į dušą praustis jis bandys apžiūrėti savo nu- 
garą vonios veidrodyje. Tai darydamas pastebės raudoną juostelę 
išilgai savo kairiosios mentės, šiek tiek dantytais kraštais. Jis suks 
galvą dėl jos. Svarstys, gal kur nors atsitrenkė. Tačiau žaizdelė labiau 
primins platų įbrėžimą, dėl to jis galvos, kad galbūt užkliuvo ir įsi- 
drėskė kuo nors, pavyzdžiui, diržo sagtimi ar aštria petneša. 

Galiausiai patraukys pečiais, įlips į dušo kabiną. Žaizdą grei- 
čiausiai akimirką perštės ir viskas tuo baigsis. Žaizdelė užgis ir pa- 
liks blankią baltą liniją, kurios atsiradimo aplinkybės amžinai liks 
paslaptyje. 

Juk kas galėtų pagalvoti, kad mergina iš baro, su kuria praleido 
naktį, skalpeliu išpjovė odos juostelę jam iš odos, kol šis miegojo. 
Tačiau vis tiek ji įsidėjo tą juostelę į stiklinį buteliuką — tai tapo 

jos ypatingosios kolekcijos dalimi. Kolekcijos, kurią ji jautėsi tiesiog 
priversta turėti, nors ir negalėjo paaiškinti kodėl. 

Mano įtėvis lyg apsėstas tyrinėjo mano genetinę nejautrą 
skausmui. 

Galbūt jam reikėjo labiau susirūpinti mano genetiniu polinkiu 


kelti skausmą kitiems. 


Grįžau namo, atidžiai apžiūrėjau savo kūną, norėdama įsiti- 
kinti, jog nepatyriau jokių nenumatytų sužalojimų, tada griuvau į 
lovą ir išmiegojau nesusapnavusi nė vieno sapnelio. 

Labai anksti ryte pažadino skambutis iš kalėjimo. 

Direktorės Makinon balsas buvo ryžtingas ir lūžinėjantis: 

— Adelina, turėjome dar vieną įvykį. Šanai iš kažkur pavyko 
gauti savadarbius ašmenis. Kaip paaiškėjo, didžiąją nakties dalį ji 
praleido žalodama save. Šiuo metu Šana paguldyta į medicinos sky- 
rių, bet Adelina... padėtis prasta. 

Aš palinksėjau, — naujienos apie mano seserį niekada nebū- 
davo geros. Padėjau telefono ragelį, išsiritau iš lovos ir pasiruošiau 


dar kartą grįžti į kalėjimą. 


6 skyrius 


Aleksas viską suderino. Jie susitiks su Didi kineziterapeutu, 
Eilu ir Neilu ten, kur buvo įvykdyta pirmoji žmogžudystė ir kur 
vėliau Didi nėrė žemyn nuo laiptų. Septintą valandą ryto Didi sėdė- 
jo virtuvėje kartu su savo trimečiu Džeku, primygtinai bandė jam 
įsiūlyti „Cheerios“ dribsnių ir tuo pat metu dalyvavo jų rytiniame 
konkurse — kas nutaisys pačią juokingiausią grimasą. Džekas lai- 
mėjo kaip visada, bet, Didi manymu, ji buvo gan stipri varžovė. 


Aštuntą ryto Aleksas nuvežė Džeką į dieninį vaikų priežiūros 

centrą, kuris buvo visai netoliese, jų gatvės gale. Didi pasakė sau, 
kad ji nesinervina. Alekso idėja atkartoti prieš šešias savaites vykusį 
susišaudymą remiantis jos patirtais sužalojimais buvo tiesiog puiki. 
Kriminalinių eismo įvykių tyrėjai nuolat tai darydavo — apžiūrėda- 
vo sudaužytą automobilį A, sudaužytą automobilį B, o tada pateik- 
davo stulbinamai tikslias išvadas apie eismo įvykį ir jo kaltininką. 
Jeigu pavykdavo tai padaryti su automobiliais, kodėl neturėtų pasi- 
sekti su Žmogaus kūnu? 

Aštuonios trisdešimt. Aleksas grįžo namo ir prasidėjo tikrų 
išbandymų metas — reikėjo rengtis švariais drabužiais, nepaisant 
ribotos Didi kairės rankos judėjimo amplitudės ir nepakeliamo 
skausmo, kuris vis dar pulsavo beveik visame jos kakle ir petyje. 

— Melvinas, — tarė ji, veidrodyje nužvelgdama savo prispaus- 
tą kairiąją ranką. 

Jos petyje akimirksniu įsiplieksdavo skausmas. Jai paaiškino, 
kad toks skausmas kyla pasitempus raumenis ar esant nervo užde- 
gimui, taigi reikės ištisų mėnesių, kad jis praeitų. 

Ką jai patarė psichologė? Pasikalbėk su Melvinu. Leisk jam su- 
prasti, kas čia vadas. 

— Gerai, — ji kreipėsi į savo atvaizdą. — Štai koks reikalas. Šis 
rytas man labai svarbus. Reikės rimtai padirbėti, ir viena iš užduo- 
čių — bandyti prisiminti, ką pamiršau dėl tavo kaltės. 

Jos petys ir toliau liko... petimi, atsispindinčiu veidrodyje. 

— Ak, koks suknistas reikalas. Tai pats kvailiausias, pats idio- 
tiškiausias... Na, gerai! — ji dar rūsčiau pažvelgė į savo atspindį. — 
Šie drabužiai bus nuvilkti. Tada aš nusiprausiu po dušu, kad galė- 
čiau jaustis kaip normalus žmogus. O tada apsirengsiu aptemptus, 
jogai skirtus drabužius, nes tokios taisyklės. 

Tiesą sakant, jos kineziterapeutas Rasas Ilgas iš tikrųjų jai liepė 
atvykti į susitikimą vilkinčiai juodomis jogai skirtomis kelnėmis ir 
aptemptais juodais marškinėliais. Jis jai pranešė, kad savo ruožtu 


atsiveš kreidos, ir liepė nenustebti, jeigu pavirs juoda klasės lenta. 

— Nenoriu nieko iš tavęs girdėti, — ji negailestingai tęsė. — 
Viskas bus taip, kaip pasakiau. Taigi... paprasčiausiai pailsėk ar ką, 
Melvinai. Nes gyvenimas tęsiasi ir man jau įgriso sėdėti įkalintai 
šitame name, vilkėti savo vyro drabužiais ir smirdėti lyg žvėrys zo0- 
logijos sode. Praėjo šešios savaitės ir aš... aš privalau kažko imtis. Aš 
nesukurta gulinėjimui lovoje. Jeigu tu esi mano dalis, neabejotinai 
tai žinai, Melvinai. Ir neabejotinai supranti. 

Jai už nugaros, prie durų slenksčio, pasirodė Aleksas, jo atvaiz- 
das šmėstelėjo veidrodyje. 

— Ar tai duoda naudos? 

— Suknistas mėšlas, šūdų šūdas. 

— Suprasiu tai kaip „galbūt“. 

— Šūdas. 

— Pradėkim? — jis įėjo į miegamąjį ir rankos mostu parodė 
į jos viršutinį drabužį — jo paties per didelio dydžio marškinius, 
susegtus per jos kairiąją ranką. 

— Na, gerai. 

Jis pradėjo nuo viršutinės sagos ir toliau leidosi žemyn. Didi 
gyvenime buvo laikas, kai šiam vyrui lėtai, bet užtikrintai nurengi- 
nėjant ją priešais viso ūgio veidrodį, jos keliai būtų ėmę drebėti dėl 
žadą atimančio laukimo. Šiuo metu ji jautėsi lyg atbukusi. 

Ne, ji jautėsi palūžusi, silpna ir bevertė. O tai — blogiau nei 
būti atbukusiai. Atbukimo jausmas būtų žingsnelis į viršų. 

Aleksas lengvai nutraukė marškinius jai nuo peties. Jis nuga- 
roje atsegė jos liemenėlę, tada atsargiai nusmaukė petnešėlę žemyn 
per jos kairiąją ranką. Vos vos prisilietė, o ši sušnypštė — protestavo 
uždegimo kamuojami nervai. 

Mėlynos Alekso akys veidrodyje susitiko su jos akimis. Jo 
žvilgsnis tyliai atsiprašinėjo, kol baigė nurengti viršutinę jos kūno 
dalį dengiantį garderobą, o tada perėjo prie apatinės. Susitvarkyti 
su treninginėm kelnėm buvo paprasčiau. Kojinės, apatiniai. Jie jau 


finišo tiesiojoj. 

Aleksas paleido vandenį duše ir ištiesė ranką, kad ji galėtų pa- 
silaikyti lipdama į vonią. Dabar jam atėjo eilė nusirengti; tai pada- 
ręs, Aleksas prisidėjo prie jos šioje siauroje erdvėje. Ir vėl prasidėjo 
veikla, kuri prieš du mėnesius būtų atrodžiusi karšta ir intymi, o 
dabar buvo tik skausminga parodija to, kas galėjo porai nutikti vos 
per tris sekundes ar net dar mažiau. 

Ji susišlapino plaukus, bet Aleksas turėjo padėti juos ištrinkti 
šampūnu ir išskalauti. Tada, vandeniui vis dar bėgant, jis padėjo jai 
išlipti iš vonios ir pečius užklojo didžiuliu rankšluosčiu, kad ne- 
sušaltų. Tuomet ji buvo palikta taip stovėti, lyg būtų dvejų metu- 
kų vaikas, laukiantis tėvelių pagalbos, kol Aleksas baigė savo paties 
procedūras ir galiausiai taip pat išlipo ant kilimėlio prie vonios. 

Iš pradžių jos vyras nusausino ją, parodydamas savo galantiš- 
kumą, nes pats tuo metu buvo šlapias ir šalo. Jai reiktų būti dėkingai 
už tai. Įvertinti savo rūpestingą ir užjaučiantį vyrą. Žinoti, kaip jai 
pasisekė, kad jis jai padeda. 

Vis dėlto jautėsi tulžinga, pikta ir susierzinusi. Dar blogiau, jis 
tai žinojo. Ir vis tiek ja rūpinosi tyliai ir supratingai, net ir tuomet, 
kai jos nedėkingumas ritosi nuo jos lyg bejėgiško įtūžio bangos. 

— Tu dėl manęs tą patį padarytum, — pagaliau tarė jis, nors 
vien tik norėdamas sušvelninti tvyrančią įtampą. 

— Ne, nepadaryčiau. Man nesiseka žmogiško padorumo rei- 
kalai. 

— Netiesa. Mačiau tave tada su Džeku, pameni? Gali atrodyti 
kieta prieš visą likusį pasaulį, Didi. Bet tau niekada nereikia atrodyti 
kietai prieš mane. 

— Terapeutė sako, kad praradau Savąjį Aš dėl būrio kontrolės 
ištroškusių Valdytojų, lakstančių ratais mano psichikoje. 

— O ką tu manai? 

— Šūdų šūdas, suknistas Melvinas, — Didi sušnibždėjo, tačiau 
balsas nuskambėjo lyg ne jos. Skambėjo taip, lyg ji būtų pavojingai 


arti ašarų ribos. 

— Tau viskas bus gerai, — jis pabučiavo jai viršugalvį. 

— Nemeluok. Čia tavo taisyklė, taip? Galiu meluoti sau, bet 
tau — ne. Taigi, tas pat galioja ir tau. Aš juk buvau tame pačiame 
kambaryje, kai kalbėjo gydytojas. Girdėjau, kaip jis užsiminė apie 
tikimybę, kad aš negalėsiu kaip reikiant valdyti rankos. Esu praėjusi 
pakankamai kasmetinių medicinos kursų ir žinau, ką tai gali reikšti. 
Neišlaikei tam tikros srities testo, toje srityje nedirbsi. Aš, nedirban- 
ti? Kas dabar pakvaišęs? 

— Tau viskas bus gerai. 

— Nemeluok! 

— Nemeluoju. Aš pažįstu tave, Didi. Šiaip ar taip, tu sugalvosi, 
ką daryti. Ir tau viskas bus gerai. Ar žinai, iš kur aš tai žinau? 

— Iš kur? 

— Nes tu šiuo metu net nedirbi ir vis tiek ruošiesi skirti rytą 
žudiko gaudynėms. Nagi. Nešvaistyk laiko. Kol esi tokia įpykusi, 
mes bent jau galim užtempti marškinėlius ant to mielo peties. Pa- 
kartok, koks tavo skausmo vardas? 

— Melvinas, — ji subambėjo. 

— Na, Melvinai, aš Aleksas. Malonu su tavimi susipažinti. O 
dabar atsiknisk. 


Eilas ir Neilas jau laukė nusikaltimo vietoje. Didi įėjo į dau- 
giabutį jausdamasi nedrąsiai, lyg tikėdamasi, kad ją apsups šešė- 
liai ir apgaubs kraujo tvaikas. Tačiau — priešingai, pirmas aukštas 
buvo gražiai apšviestas natūralios dienos šviesos, sklindančios pro 
kelis langus, o ore sklandė su niekuo nesupainiojamas aštrus lizolio 
aromatas. Nuomotojas, matyt, pagaliau gavo leidimą susitvarkyti 
šioje vietoje. Didi galėjo lažintis, kad jis pasisamdė profesionalius 
valytojus, vieną iš tų įmonių, kurių specializacija būtent tokio po- 
būdžio darbas. Tai paskatino ją smalsauti, kokių gi stebuklų jie pri- 


dirbo viršuje. 

— Ar yra kas nors žinoma apie mirties priežastį? — ji paklausė 
kolegų iš savo būrio. 

— Labas rytas, Didi, tave taip pat malonu matyti. Kaip jautie- 
si? — sausai paklausė Filas. 

— Nuostabiai. Lyg galėčiau pakelti uolą. Jeigu tik, na, žinote, 
jeigu galėčiau pajudinti savo ranką. Neilai. 

Kol Aleksas spaudė abiem vyrams rankas, ji nerangiai vie- 
na ranka apkabino jauniausią komandos narį. Neilas, ištįsęs rau- 
donplaukis vaikinas, atrodantis tarytum šešiolikos, nors iš tikrųjų 
jam buvo trisdešimt treji, pagaliau jau buvo beužsitarnaująs ilgai 
lauktą pasitikėjimą. Jis netgi vadovavo komandos paskutiniam ty- 
rimui. Žinoma, vis dėlto visą garbę prisiėmė Filas ir Didi, kurie jį 
išmokė visko, ką jis dabar žino. 

Prieš tapdamas policininku, Neilas dirbo greitojoje pagalboje. 
Per jį jie palaikė ryšį su Medicinos ekspertų skyriumi, ir jis galėjo 
geriausiai atsakyti į jos klausimą. 

— Chloroformas, — dabar tarė jis. 

Didi sumirksėjo. Jiedu su Aleksu sustojo netoli virtuvės salos. 
Kristinos Rajan baldai dar nebuvo išnešti, bet atrodė nepagarbu sė- 
dėti ant mirusios moters sofos. Taigi, visi keturi susispietė virtuvėje. 

— Žudikas pasirūpino, kad jos perdozuotų chloroformo? — 
Aleksas pasiteiravo. — Ar tai išvis įmanoma? 

— Ne pasirūpino, kad perdozuotų, bet panaudojo jį, kad pa- 
darytų jas neveiksnias. Jei atvirai, Benas turėjo užuosti jo kvapą ant 
pirmojo kūno, bet, jo žodžiais tariant, nulupta viso kūno oda šiek 
tiek blaškė dėmesį. 

— Jį galima užuosti ant kūno? — Didi nebuvo tikra, ar tai kėlė 
nuostabą, ar siaubą. 

— Žinoma. Kvapas užsilieka ties burna ir sinusų ertmėmis. 
Vienas iš pirmųjų autopsijos žingsnių — pauostyti kūną. Tokiu 
būdu galima aptikti daugelį nuodų ir toksinų. Kaip ir minėjau, Be- 


nas siunčia atsiprašymus. 

Benas Vaitlis buvo vyriausiasis medicinos ekspertas, taip pat ir 
buvęs Neilo mylimasis. Iš pradžių išsiskyrimą jie sunkiai pakėlė, bet 
atrodė, kad pastaruoju metu abu jautėsi geriau. 

— Tai iš pradžių žudikas abiem moterims atėmė sąmonę, — 
Aleksas garsiai pareiškė. Jo akys buvo primerktos, galvoje dėliojosi 
mintys. — O tada? 

— Asfiksija dėl suspaudimo. 

— Asfiksija dėl suspaudimo? — garsiai paklausė apstulbusi 
Didi. — Ar ne dėl šito dalyko gydytojai nerekomenduoja miego- 
ti vienoje lovoje su naujagimiais? Nes jei suaugęs Žmogus vidury 
nakties užsiridentų ant kūdikio, tai galėtų sukelti asfiksiją dėl su- 
spaudimo? 

— Būtent. Asfiksija kyla tuomet, kai krūtinė arba pilvas su- 
spaudžiamas taip stipriai, kad žmogus nebegali įtraukti oro. Ir dėl 
to uždūsta. 

— Vadinasi, mūsų ieškomas nusikaltėlis greičiausiai gan stam- 
bus, — prakalbo Aleksas. — Turintis pakankamai masės, kad, gali- 
ma sakyti, sutraiškytų dvi moteris? 

— Nebūtinai. Asfiksija dėl suspaudimo taip pat gali atsirasti ir 
dėl protingai panaudotos jėgos. Pavyzdžiui, jeigu į aukos diafragmą 
įremiamas kelis ir juo spaudžiama pakankamai ilgai. 

— Turint omenyje, kad auka tuo metu jau be sąmonės, — Didi 
tyliai pratarė, — drįsčiau abejoti, kad ieškome fiziškai įspūdingo 
subjekto. Paprastai kartu su dydžiu ateina ir galios pojūtis, tiesa? 
O štai šitoks būdas — slaptai, iš pasalų, apsvaiginant vaistais, tada 
nedelsiant uždusinant, o tuomet ypač ritualizuotas, po mirties atlie- 
kamas pagrindinis darbas, — visa tai man kelia įspūdį, kad vaiki- 
nas stengiasi išvengti bet kokios susirėmimo galimybės. Tai kažkas, 
visai nepasitikintis savimi, galbūt net mažesnis, silpnesnis vyriškos 
lyties asmuo, kuris prisibijo tikrų moterų. Ir dėl to jo fantazijos su- 
kasi aplink mirusiąsias. Ar yra tikimybė, kad aukos niekada net ir 


nebuvo prabudusios? Net ir nežinojo, kas joms daroma? 

— Tokia tikimybė yra, — Neilas patrūkčiojo pečiais. — Benas 
mirties priežastį nustatė remdamasis taškiniais kraujavimais aky- 
se ir viršutinėje krūtinės dalyje. Įdomu tai, kad, labiau pasigilinęs į 
žudiko naudojamą asfiksijos techniką, Benas tikrai pažymėtų nuos- 
paudas krūtinės ir pilvo srityje, tačiau šiuo atveju atlikti tokią anali- 
zę buvo sudėtinga, turint omenyje, kad oda buvo pašalinta kaip tik 
tose vietose. 

— Tai gali reikšti, kad jis pašalino odą nuo liemens tam, kad jį 
būtų sunkiau susekti. 

Filo veidas išsikreipė, jis pakratė galvą: 

— Man atrodo, mes gerokai pervertiname tą vyruką. Uždusi- 
nimas tokiu būdu, velniai griebtų. Jis, galima sakyti, paprasčiausiai 
užsirioglino ant savo aukų ir jas prispaudė, taip? Tai neatrodo labai 
rafinuotai. Tiesą sakant, gerai pagalvojus atrodo, jog tai vaikinas, 
siekiantis įvykdyti žmogžudystę praktiškai be šurmulio, tvarkingai. 

— Jis įeina į namus, — dabar į pokalbį įsitraukė Aleksas. — 
Nusliūkina laiptais aukštyn. Chloroformu apsvaigina savo aukas, 
kol jos vis dar miega, kad pašalintų bet kokią pasipriešinimo ti- 
kimybę. Tada jas uždusina, įrėmęs kelį į diafragmą. Tavo teisybė. 
Tai tikrai skamba... praktiškai. Pasirenkamas greičiausias būdas 
nužudyti, o tai įvykdęs, jis sulėtina tempą, neskuba, užsibūna prie 
kiekvieno kūno greičiausiai po kelias valandas. Įdomu. 

— O kam reikia spausti diafragmą? — paklausė Didi. — Tai 
gan neįprasta, ypač tarp dviejų suaugusiųjų. Turiu omenyje, kodėl gi 
tiesiog neužspaudus veido pagalve? Tai būtų labiau klasikinis būdas. 

Filas ir Neilas, abu papurtė galvas. O štai Aleksas turėjo atsa- 
kymą. 

— Jis sėdi apsižergęs kūną, pameni? Turime jo blauzdų įspau- 
dus abiejose jos klubų pusėse. Šioje pozicijoje jis sėdi ne tik jas dar- 
kydamas, bet taip pat ir žudydamas. 

— Akivaizdu, kad tokia padėtis — labai dominuojanti, — Didi 
pažvelgė į Neilą. — Ir visgi jokių išžaginimo ženklų? 

Jis papurtė galvą: 

— Benas sako, kad nėra. Pomirtinis sudarkymas — taip, išža- 
ginimas — ne. 

— Ar sužinojote ką nors daugiau apie peilį? — paklausė Aleksas. 

— Ne, bet tu pamatytum, kokią krūvą ašmenų Benas surinko 
palyginimui. Tai truputį užtruks. 

— Svarsčiau, kad gali būti medžiotojas, — pareiškė Didi. — 
Kristinos Rajan kūno skrodimo išvadoje pažymėta, kad odos juos- 
telės išpjautos kvalifikuotai. Kiek galiu sugalvoti, didžiausią odos 
lupimo patirtį turi medžiotojai. Taigi vakar vakare peržiūrėjau ga- 
lybę „YouTube“ vaizdo įrašų, kaip nudirti odą žvėrims, na, Žinot, 
triušiams, voverėms, elniams, briedžiams. 

Aleksas žvelgė į ją neįprastu žvilgsniu. Lyg tik dabar būtų susi- 
vokęs, kad kažkuriuo metu po vidurnakčio jo žmona buvo išlipusi 
iš lovos. Ji svarstė, kas blogiau — ar tai, kad jis nepastebėjo, jog 
ji buvo kažkur dingusi, ar tai, kad jis dabar mintyse įsivaizdavo ją 
tipenančią tamsiais namais pažiūrėti kraujais srūvančių neprofesi- 
onalių filmukų apie mėsinėjamus gyvūnus. Tie vaizdai išmušė ją iš 
vėžių. Ji to nesitikėjo, turint omenyje, kiek daug savo gyvenime Didi 
yra regėjusi išmėsinėtų Žmonių. 

Ir vis dėlto... Po to ji dar kurį laiką negrįžo į lovą, o nuėjo pa- 
sėdėti į Džeko kambarį, švelnioje naktinės lempos šviesoje stebėjo, 
kaip ramiai miega jos sūnus. 

— Aš nemedžioju, — tęsė ji, — taigi prisipažinsiu, nieko apie 
tai neišmaniau. Bet pažiūrėjusi keliolika tokių vaizdo įrašų, kuriuo- 
se dalijamasi patarimais... Patyrę medžiotojai netgi per daug ne- 
sinaudoja peilių ašmenimis. Noriu pasakyti, keli įpjovimai aplink 
išangę, nupjaunama galva; o tada jie dažniausiai nulupa visą Žvėries 
odą tiesiog plikomis rankomis. Tai, kaip supratau, ir yra teisingas 
metodas, nes tikslas — nepažeisti odos. Ji vertingiausia vientiso, di- 


delio gabalo pavidalu. 

Filas spoksojo į ją be jokios išraiškos veide: 

— Tu ką padarei? 

— Įvedžiau į „Google“ „dirti odą“, tada pažiūrėjau vaizdo įra- 
šų. Nagi, pamėginkim įsijausti į šito vyruko mintis. Gal turi geres- 
nių idėjų? 

— Tu atostogose dėl ligos. 

— Dėl sužeistos rankos, o ne dėl neveiksnių smegenų. Pasakyk 
man tiesą. Jau kelias pastarąsias savaites tu kapstaisi po medžioklės 
leidimus ir kryžminiu metodu tikrini vardus. 

Filas nuraudo, pasvyravo nuo kojos ant kojos. 

— Galbūt. 

— Būtent. Nes svarstai apie odos dyrimą, svarstai apie medžio- 
klę. Tai logiška. Bet galiu tau dabar pasakyti — nemanau, kad šis 
vaikinas yra medžiotojas. Jis naudojo visiškai kitokią techniką. Ką 
jau kalbėti apie ašmenis. Medžiotojų pasirinkti peiliai būna dideli, 
nejudinamais ašmenimis, mažiausiai vieno ar dviejų colių pločio. 
Jie peilius perka atsižvelgdami į tvirtumą ir ilgaamžiškumą, tarkim, 
kad ir klasikinis „Ka-Bar“ peilis — juo gali nudirti odą elniui, iš- 
darinėti žuvį ir iškasti duobę. Neįsivaizduoju, kaip būtų įmanoma 
tokiais ašmenimis išpjauti plonas odos juosteles iš moters liemens, 
o ką jau kalbėti apie klaidžiojimą Bostono gatvėmis neatkreipiant į 
save dėmesio. 

— Esu matęs sulenkiamų medžioklės peilių, — Filas paprieš- 
taravo. — Be to, turiu bičiulių, kurie į medžioklę pasiima ne vieną 
įrankį. „Ka-Bar“ kai kuriais atvejais yra tikrai naudingas, bet pa- 
prastai jie turi ir mažesnių, lengvesnių peilių, kuriuos taip pat ima 
su savimi. 

— Bet ar jie pašalina savo grobio odą ilgomis, plonomis juos- 
telėmis? 

— Ne, — jis nenoromis pripažino. — Tai kažkas naujo. Bet kai 
kurie iš jų nudirtą odą supjausto juostelėmis dirželiams gaminti ir 


panašiems dalykams. Turint omenyje mūsų dienų tendenciją para- 

nojiškai ruoštis tragiškoms nelaimėms, vienas Dievas težino, kiek 
žmonių šiuo metu studijuoja viduramžiškus išlikimo būdus. 

— Jis nėra vienas iš jų, — tvirtai tarė Didi. 

— Nėra, — Aleksas sutiko. — Šie nusikaltimai susiję su domi- 
nuojančios padėties, kontrolės siekimu. O ne su žmogumi, norinčiu 
praktiškai išbandyti sukauptą savo veiklos patirtį. 

— Ir jis nesitreniruoja, — Neilas sausai ištarė. — Chloroformo 
panaudojimas, savotiškas asfiksijos būdas, metodiškai lupama oda... 
Šis vyrukas tiksliai žino, ką daro. Mūsų žudikas nebesimoko iš savo 
klaidų. Mūsų žudikas jau yra profas. 

Nuskambėjo paradinių durų skambutis. Garsas įprastas ir 
kasdieniškas, tačiau jam nuaidėjus nusikaltimo vietoje visi pašoko 
iš vietų. Jie persimetė sutrikusiais žvilgsniais. 

— Rasas Ilgas, mano kineziterapeutas, — spėjo Didi. 

Aleksas nuėjo jo įleisti. 

— Ar esi tikra, kad nori tai daryti? — Filas paklausė tuo metu, 
kai Aleksas buvo per toli, kad išgirstų. 

— Taip. Kodėl galėčiau nenorėti? 

Filas su Neilu susižvalgė. Didi suprato juos teisingai ir savo 
ruožtu atsilygino dėbtelėdama susierzinusiu žvilgsniu. 

— Man nereikia jūsų priedangos, — kandžiai ištarė. — Atlik- 
sime šitą... atkartojimą, o logiškiausia išvada būtų tokia: esu nekon- 
troliuojama pamišėlė, kuri iššovė iš savo ginklo be jokios paaiški- 
namos priežasties. Na, tokiu atveju jūs tai ir turėtumėte pranešti 
ŠGPTK. Man nereikia nemokamų dovanėlių. Aš noriu tiesos. 

— Mes tave palaikome, — sumurmėjo Neilas. — Kad ir kas 
nutiktų. Būrys — tai šeima, tu tai žinai. 

— Tik jau nereikia, aš susipažinau su tavo šeima. 

Tai privertė juos nusišypsoti. Neilo šeima buvo būrelis airių 
girtuoklių. 

Jis dažnai juokaudavo, kad savo šeimoje esąs balta varna ne 


todėl, jog yra gėjus, o todėl, kad vienintelis išliko blaivus. 

Aleksas grįžo su jaunesnio amžiaus vaikinu, maždaug metro 
aštuoniasdešimties ūgio, sportišku ir vilkinčiu juodą treningą. Didi 
visus pristatė: 

— Detektyvai Filas ir Neilas, Bostono policijos departamentas. 
Rasas Ilgas, mano asmeninis kankintojas, khm, kineziterapeutas. 

Visi paspaudė vieni kitiems rankas. Didi laikė savąsias tvirtai 
prispaustas prie šonų, kur niekas negalėjo matyti, kaip nuo augan- 
čios įtampos drebėjo jos plaštakos. 

Pirmasis šios misijos sąraše turėjo būti jos gydytojas. Bet me- 
dicinos daktarų dienotvarkėse nebūna tuščių tarpelių iš anksto ne- 
suplanuotoms išvykoms darbo reikalais. Taigi, šis garbus reikalas 
atiteko Rasui. Be to, kaip jis pats pasakė, gydytojai tik diagnozuoja 
patirtą žalą. O štai jo darbas — atstatyti ir pataisyti, ir šitai jam 
suteikia daug subtilesnių Žinių apie traumas, tiek praeityje patirtas, 
tiek ir gydomas šiuo metu. 

Kaip vadovaujantysis detektyvas, Filas nusivedė juos iš virtu- 
vės į laiptų apačią. Dešinėje patalpos pusėje, gipsinėje sienoje, Didi 
matė kulkų išmuštas skyles. Trys pasklidos žymės. Jeigu šaudama ji 
taikėsi į kažką, apie jos taiklumą nebūtų galima pasakyti nieko gero. 

Filas atsikrenkštė. | 

— Taigi, Didi, khm, seržantė detektyvė Voren buvo rasta be 
sąmonės laiptų apačioje. Atsižvelgiant į jos patirtus sužalojimus, ga- 
lima daryti prielaidą, kad iš pradžių ji buvo viršuje, o tada nukrito 
žemyn. 

Rasas linktelėjo. Jis nežiūrėjo į Didi, išlaikė sutelkęs žvilgsnį į 
aukštyn kylančius siaurus laiptus — už tai Didi jam buvo dėkinga. 
Staiga ji pasijautė nekaip. Jos skrandis pulsavo, ir ji vėl pajuto, kaip 
ties antakiu tarsi karoliukai kaupiasi prakaito lašeliai. 

Supkis, mažyli... 

Ji užsimerkė, smarkiai suspaudė akių vokus, lyg tikėdamasi, 
jog taip atsikratys pranašingo nuojautos jausmo. Ją pykdė jos pačios 


nervingumas. Buvo čia tam, kad prisimintų. Jai reikėjo prisiminti. 

Prisivertė atsimerkti ir įsmeigė akis į kulkų išmuštas skyles. 
Žala dėl jos kaltės, padaryta jos kulkų, iššovus iš jos ginklo. Šios 
skylės priklausė jai. Šiaip ar taip, jos visada priklausys jai. 

— Taigi, — tarė Rasas, lyg perskaitęs jos mintis, — pirmiausia 
pastebiu, kad laiptai neturi dešinės pusės turėklų. Tai taisyklių pa- 
žeidimas, bet nėra retas atvejis renovuotuose senesniuose namuose 
su siaurais laiptais. 

Visi palinksėjo. 

— Jau vien ši aplinkybė rodo, kad Didi neabejotinai krito nuo 
laiptų atatupsta, veidą tuo metu atsukusi į antrą aukštą. 

Jis ranka pamojo į laiptus, ir visi lipdami paklusniai po vieną 
išsirikiavo į vorą jam už nugaros. 

— Ką pirmiausia darote griūdami? — Rasas paklausė. Jo klau- 
simas nuskambėjo retoriškai, taigi niekas neatsakė. — Ištiesiate 
ranką, bandydami už ko nors nusigriebti. Šiuo atveju Didi dešinėje 
rankoje laikė savo pistoletą, teisingai? 

Ji palinksėjo. 

— Turint omenyje, kad iššovei tris šūvius, krisdama tu vis dar 
laikei ginklą dešinėje. Taigi, sušvelninti smūgį turėjai tik kairiąja — 
šitai paaiškina peties traumą. 

Rasas pasiekė laiptų viršų. Jis nurodė likusiems atsistoti prieš- 
kambaryje. Tada pats palipo kelis laiptelius žemyn, kaire ranka įsi- 
tvėrė kairiosios pusės turėklų ir staigiais judesiais pademonstravo, 
kaip kūnas persisuka ir pakimba. 

Didi iškart paaiškėjo, kad taip ir buvo. Kaip persisuko tokia 
pozicija pakibęs kūnas ir tempėsi kaklo, peties ir kairės rankos rau- 
menys. Jai buvo sunku tvardytis — susigūžė, nusuko akis, ranką dar 
tvirčiau prispaudė prie šono. 

— Didi krinta atbulomis, — dalykiškai pasakė Rasas. — Ji ištie- 
sia kairę ranką, kad sustabdytų kritimo pagreitį. Tuo metu, jai grie- 
biantis už turėklų, ranka staigiai nutolsta nuo kūno, persisuka į vi- 


dinę pusę ir dėl to išnyra. Tai sukėlė jos kairiojo žastikaulio mažojo 

gumburėlio skeveldrinį lūžį, nes sausgyslės, toje vietoje jungiančios 
raumenį prie kaulo, atplėšė to kaulo gabalėlį. Kalbant nuosekliai, po 
to jos galva buvo staigiai trūktelėta tolyn nuo kairiojo peties — tai 
nutiko dėl staigiai sustabdyto judėjimo. To pasekmė — dėl pertem- 
pimo traumuotas žasto rezginys. 

Turint omenyje staigų ir nepakeliamą kaklo ir peties skausmą, 
kurį ji tuo metu patyrė, pareigūnė greičiausiai paleido turėklus. Jos 
inercinis kritimas sulėtėjo, bet ji vis dar nebuvo atgavusi pusiaus- 
vyros; taigi, dundėdama nusirideno nuo laiptų ir apačioje trenkėsi 
galva į grindis. Tai paaiškina nubrozdinimus nugaros srityje ir vidu- 
tinio stiprumo smegenų sutrenkimą. 

Rasas pažvelgė į Didi: 

— Ar paminėjau visas traumas? — paklausė. — Manau, toks 
paaiškinimas apima visas tavo susižalojimo detales. 

Ji papurtė galvą. Raso žvilgsnis buvo geranoriškas, netgi užjau- 
čiantis. Tai nepadėjo. Ji nebenorėjo čia daugiau būti. Šiame name, 
šiame prieškambaryje, jos galvoje keičiant formas daugybei šešėlių. 

— Kodėl buvai atsukusi nugarą į atvirus laiptus? — paklausė 
Aleksas. 

Didi apsižvalgė — klausimas buvo logiškas. Ji, Filas, Neilas ir 
Aleksas, visi keturi stovėjo laiptų viršuje. Ir kiekvienas iš savo akira- 
čio neišleido laiptų slenksčio — galima būtų spėti, kad tai instinkty- 
vi, taip pat ir apdairi reakcija. 

— Aš žiūrėjau atgal, — ji sušnibždėjo. 

Į ją visi spoksojo. 

Didi apsisuko, metė žvilgsnį per prieškambarį, į atvirų miega- 
mojo durų pusę. Smegenis užgulantis kraujo tvaikas. Ilgi, tamsūs 
nakties pirštai, išlindę jai stovint vienui vienai ir apsuptai šešėlių. 
Tuo metu ji nenorėjo pamatyti. Norėjo pajusti. O tada... 

— Aš kai ką išgirdau. 

— Kai ką? — šiurkščiai paklausė Filas. — Žmogų? 

— Aš... Aš nežinau. Aš pasisukau. O tada nukritau. 

— Ne. 

— Ką? — ji atsigręžė į Rasą, kuris vis dar stovėjo ties laiptata- 
kio viduriu. Kai į jį susmigo keturių pareigūnų žvilgsniai, jis staiga 
paraudo. 

— Noriu pasakyti, tai nėra tikėtina. 

— Kaip tai“ 

— Tavo patirta trauma — skeveldrinis lūžis — ganėtinai reta. 
Tokia trauma pasitaiko tik tada, kai dėl pakankamai stiprios jėgos 
poveikio sausgyslė kaulo pradžioje arba toje vietoje, kur yra prisi- 
tvirtinusi, atplėšia kaulo gabalą. Kaulai yra gan stiprūs, — tęsė Ra- 
sas, lyg tai turėtų būti jiems savaime suprantama. — Sausgyslės taip 
paprastai negali nuskelti kaulo dalies veikiant vidutinio stiprumo 
jėgai. Mes kalbame apie didžiulės jėgos poveikį. Tam Didi krisdama 
turėjo sukaupti pakankamą pagreitį. Pavyzdžiui, bėgdama nepaste- 
bėti laiptų ir nusiridenti ar nušokti. Bet prisiminkim, kad tuo metu 
ji buvo atsukusi į laiptus nugarą... 

— O, Dieve, — sušnibždėjo Didi. — Aš nenukritau. 

— Ne, — Aleksas globėjiškai apglėbė ją per juosmenį. — Tave 


nustūmė. 


7 skyrius 


— Tėvelis sakydavo, kad kraujas lygu meilei. Tada jis juokdavo- 
si. Ir smeigdavo skustuvo ašmenis giliau. Jam patikdavo žiūrėti, kaip 
pamažu sunkiasi kraujas. „Jokio reikalo skubinti šiuos įvykius, — jis 
šnibždėdavo. — Neskubėk. Mėgaukis reginiu.“ 

Šanos tariami neaiškūs, nukąstomis galūnėmis žodžiai nutilo. 
Mano sesuo žiūrėjo nebe į mane, o į kažkokį tolimą tašką ant kau- 
lo baltumo sienos. Kalėjimo medicininė kamera. Beveik tokia pat 
nyki, kaip ir įprasta, išskyrus kad lova plieniniais rėmais čia buvo 


papildyta raiščiais riešams ir kulkšnims surakinti. 

Kaip pranešė direktorė Makinon, ji buvo rasta savo kameroje 
per šeštos valandos rytinį patikrinimą. Šana gulėjo lovoje susisuku- 
si į kamuoliuką nelyginant kūdikis motinos įsčiose. Atrodė pakan- 
kamai neįprastai, kaip teigė jos aukštą prižiūrinti pareigūnė. Kadan- 
gi Šana taip ir nesureagavo į žodžius, buvo pašaukta apsaugos ko- 
manda, kad apsiginklavusi čiužinių skydais jėga įsiveržtų į kamerą. 
Taip prarasta dar daugiau laiko, bet dėl mano pačios sesers kaltės. 
Per kalėjime praleistus metus jau buvo nužudžiusi du sargybinius 
ir vieną kameros draugę. Turint tokią reputaciją kaip jos, būdavo 
apsidraudžiama nuo bet kokios rizikos. 

Vadinasi, pataisų institucijos pareigūnai buvo labiau susirūpi- 
nę dėl savo pačių saugumo netgi tada, kai mano sesers kraujas lėtai 
sruvo ant čiužinio iš jos skuteliais supjaustytų šlaunų. 

Pasak direktorės, dar penkios minutės, ir Šana greičiausiai 
būtų mirtinai nukraujavusi. Negalėjau suprasti, ar direktorė Maki- 
non didžiavosi, kad jos pareigūnai įsiveržė nepavėlavę, ar atgailavo. 
Su mano seserimi susiję dalykai niekada nebūdavo paprasti. 

Šana susimeistravo savadarbį durtuvą iš kelioninio dydžio 
dantų šepetėlio. Labai mažą, labai aštrų. Tai nebuvo pats geriau- 
sias ginklas kitiems žaloti. Bet tamsią naktį jis buvo idealus įrankis 
raižyti daugybei griovelių abiejų šlaunų vidinėse pusėse. Galbūt ir 
galėčiau nusistebėti, bet visgi tai buvo jau ketvirtas jos bandymas 
nusižudyti. Visus kartus ji save vienaip ar kitaip susipjaustė, o per 
visus žiaurumo proveržius Šana naudojosi įvairiais savadarbiais 
ašmenimis. Kartą jos paklausiau, ar ji iš tikrųjų bando numirti. Ji 
patraukė pečiais. Pasakė, kad visa esmė — ne noras numirti, o pa- 
prasčiausiai jaučiamas poreikis ką nors pjaustyti. Kadangi ši mer- 
gina buvo laikoma įkalinta vienutėje, kartais turėdavo susigalvoti 
alternatyvų... 

Šiuo metu Šana buvo prifarširuota vaistų. Susiūta, apsvaiginta 
medikamentais, lėtai į jos kūną lašėjo donorų kraujas ir nauji skys- 
čiai. Gana greitai ją išleis atgal į jos kamerą, kur Šana bus laikoma 

surakinta dvidešimt tris valandas per dieną kaip koks pasiutęs Žvė- 
ris, bet dabar mes galėjome kelias minutes pabendrauti. Nusilpusi 
nuo nuskausminamųjų ir nukraujavimo, šį kartą sesuo prakalbo 
apie mūsų šeimą. Mano reikalas buvo tyliai stovėti greta ir mintyse 
užsirašinėti jos mintis. 

— Ar Haris tave pjaustydavo? — paklausiau jos sąmoningai 
kasdienišku tonu, turėdama omenyje mūsų abiejų biologinį tėvą. 

— Kraujas — tai meilė, meilė — tai kraujas, — ji monotoniškai 
padeklamavo. — Tėvelis mane mylėjo. 

— Tai štai kas čia yra, — gestu parodžiau į jos sutvarstytas 
šlaunis. — Meilė sau? 

Vaistais prišerta mano sesuo sukikeno: 

— Klausi, ar patyriau ekstazę? 

— "Tai patyrei? 

— Gali tai pajusti. Oda prasprogsta lyg pernokęs vaisius. Tada 
pasileidžia tekėti kraujas. Malonus jausmas. Turėtum tai žinoti. 

— Aš negaliu jausti skausmo, pameni? 

— Bet tai ne skausmas, mažoji sesute. O ne, tai bet kas, tik ne 
skausmas. 

— Pasak mūsų tėvo. 

— Tu pavydi. Tu jo neatsimeni. 

— Tau buvo ketveri. Nemanau, kad pati jį pameni. 

— Bet pamenu. Aš pamenu, o tu ne, ir dėl to tu manęs nekenti. 
Nes Tėvelis mane mylėjo labiausiai. | 

Mano sesuo atsiduso, jos apsiblaususios akys žvelgė kažkur į 
tolį. Turbūt jos matė mažytį namą, kuriame kadaise gyvenome. Ka- 
dangi neturėjau tokios atminties kaip mano sesuo, tą namą žinojau 
daugiausia iš nusikaltimų vietos nuotraukų. Mano tėvų miegamasis, 
kuriame vienintelis baldas buvo purvinas čiužinys, padrėbtas tiesiai 
ant ąžuolinių grindų. Krūvos nešvarių drabužių, dėmėtų baltinių 


ir besimėtančių maisto pakuočių gulėjo nuklojusios viso kambario 

pakraščius. Taip pat nuošalėje, nugrūsta į kampą, stovėjo mašinos 
sėdynė, naktį ji būdavo įkišama į miegamojo spintą. Remiantis de- 
tektyvų pranešimais, ant šios mašinos sėdynės gyvenau aš. 

O Šana miegodavo ant to kraujais sutepto čiužinio, kartu su 
tėvais. 

— Aš tave mylėjau, — Šana pareiškė vis dar kiek svajingu bal- 
su. — Toks gražus kūdikėlis. Mama man leisdavo tave palaikyti. Tu 
man šypsodavaisi, mojuodama savo putliais mažyčiais kumšteliais. 
Aš įpjoviau tau į riešą, labai atsargiai, kad žinotum, kaip smarkiai 
tave myliu. Mama pradėjo klykti, bet šypsena nedingo nuo tavo 
veidelio, taigi aš žinojau, kad tu supranti, — jos balsas prisipildė 
sielvarto. — Nereikėjo tau manęs palikti, Adelina. Iš pradžių Tėvelis, 
tada tu, o tada viskas nuėjo šiknos skylėn. 

Kai mūsų pamotė rado Šaną pjaustančią mano dilbį siuvimo 
žirklėmis, mano šešiametė sesuo buvo nusiųsta į uždarą psichiatrijos 
įstaigą, kur ją šėrė vaistais nuo psichozės ir beveik nuolatos laikė pri- 
rišę prie lovos. Dėl tokio režimo jai pavyko pasikėsinti į kito ligonio 
gyvybę viso labo po penkerių metų. Paskatinti tokios akivaizdžios 
sėkmės, keturioliktojo gimtadienio proga jie pripažino ją magiškai 
išgijusią ir nusiplovė rankas išsiųsdami nieko neįtariančiai įtėvių šei- 
mai. Kad jai galiausiai pavyko kažką nužudyti, manęs, kaip eksper- 
tės, nestebina — tai buvo tik laiko klausimas. 

— Apie ką pagalvoji, — paklausiau jos, — kai prisimeni Tėvelį? 

— Apie meilę. 

— Ką girdi? 

— Klyksmus. 

— Ką užuodi? 

— Kraują. 

— Ką jauti“ 

— Skausmą. 

— Ir tai vadini meile? 


— Taip)! 

— Vadinasi, kai buvome mažos ir tu mane pjaustydavai, tie- 
siog norėdavai taip išreikšti savo didžiulę meilę? 

— Ne. Aš norėjau, kad tu pajustum, kaip smarkiai tave myliu. 

— Pjaustydama savo mažąją sesutę. 

— "Taip! 

— O jeigu šią akimirką turėtum rankose peilį? 

— Kraujas — tai meilė, — ji išdainavo. — Žinau, kad tu žinai, 
Adelina. Žinau, kad savo širdies gilumoje netgi supranti. 

Tada ji nusišypsojo — taip klastingai, kad man per nugarą net 
šiurpuliukai perėjo. Lyg tikrai būtų žinojusi, ką veikiau prieš šešias 
valandas. Lyg žvėris ji buvo valdoma savo prigimties, nors nuo vai- 
kystės žinojo, kad reikia elgtis kitaip. 

— O jeigu pasakyčiau, kad meilė — tai maistas? — tariau, iš- 
laikydama vienodą intonaciją, o savo protą sukoncentruotą. — Jei 
pasakyčiau, kad, užuot pjausčiusi žmones, turėtum jiems pasiūlyti 
duonos? 

Šana susiraukė, dešinės rankos pirštais susiėmė už smilkinių. 
Tai buvo pirmas kartas, kai ji atrodė sutrikusi, netgi nesiorientuo- 
janti. 

— Tėvelis niekada nesiūlydavo maisto. 

— O Mama“ 

— Mama“ 

— Ar Mama siūlydavo maisto? 

— Mama — tai ne meilė, — ji man pasakė staiga pradėjusiu 
lūžinėti balsu. 

— Mama — tai ne meilė. — Mes jau ir anksčiau apie tai ne 
kartą kalbėjomės, nieko tais pokalbiais taip ir nepasiekėm. Tačiau 
dabar, turėdama tokią retą galimybę, nusprendžiau labiau paklibinti 
šį reikalą. — Kodėl gi ne? Kodėl Mamytė negali būti meilė? 

Šana su užsispyrimu suspaudė lūpas neketindama atsakyti į šį 


klausimą. 

— Haris mylėjo ją, vedė ją. Savo ruožtu ji irgi jį mylėjo, rūpi- 
nosi jo namais, augino su juo vaikus. 

— Jis jos nemylėjo! 

— Jis mylėjo tave? 

— Taip. Kraujas yra meilė. Jis mylėjo mane. Ne ją. 

Aš pasvirau į priekį ir tyliai pasakiau: 

— Jis ją skriausdavo. Kiekvieną dieną, jei tikėsime detektyvų 
pranešimais. Jei skausmas — tai meilė, tuomet mūsų tėvas mylėjo 
motiną labai labai. 

Šana sukriokė: 

— Nebūk kvaila! Bet kas gali kažką primušti. Tai ne meilė. 
Kraujas yra meilė. Tu tai žinai! Pjaustymui reikia rūpestingumo, 
netgi meilumo. Švelniai braukti per odą, išrėžiant vieną odos sluoks- 
nį po kito. Sąmoningai išvengti klubo, šlaunies ar pakinklio arterijų. 
Perpjauti tik didžiąją poodinę kojos veną ir nieko daugiau... — ji 
ranka mostelėjo į savo subintuotas kojas. — Kraujas yra meilė. Tam 
reikia didelio rūpesčio. Tu tai žinai, Adelina. Tu tai Žinai! 

Aš spoksojau savo seseriai į akis. 

— Tu dėl to nekalta, Šana. Tu nekalta dėl to, ką darė mūsų tė- 
vas, kas vyko tame name. 

— Tu buvai kūdikis. Silpnas, netikęs kūdikis. Mama taip jam 
sakydavo, kad tik jis tave paliktų ramybėje. Bet aš tau rodžiau savo 
meilę. Perpjoviau tavo riešą, kad tik tu nesijaustum vieniša, o Mama 
iškaršė man kailį dėl to, kad taip padariau. 

— Ji tave mušė? Ar Tėvelis? 

— Ji mane mušė. Mama tai ne meilė. O tu vis dar silpna ir 
netikusi! 

Perjungiau pavaras, šiek tiek atsilošiau atgal. 

— Šana, kas tave susiūdavo? Jeigu kraujas — tai meilė, ir jis 
tave kiekvieną vakarą supjaustydavo, kas rytais ištaisydavo tą žalą? 

Mano sesuo nusuko žvilgsnį. 


— Kažkas tave gydydavo. Kažkas kiekvieną rytą turėdavo pa- 

dėti tau pasijusti geriau. Jie juk negalėjo tavęs nuvežti į ligoninę. 
Tai būtų pritraukę per daug dėmesio. Taigi, kiekvieną rytą kažkas 
turėdavo išvalyti įpjovimus, sutvarstyti tavo žaizdas, padaryti viską, 
kad pasijustum geriau. Šana, kas tai darydavo? 

Šana žiūrėjo įsistebeilijusi į tolimesniąją sieną; jos pečiai trūk- 
čiojo, žandikaulis judėjo. 

— Tai darė Mamytė, argi ne taip? Ji susiūdavo tavo žaizdas. 
Kiekvieną naktį jis naikindavo, o ji kiekvieną rytą atkurdavo. Ir tu 
jai už tai taip niekada ir neatleidai. Štai kodėl Mama negali būti 
prilyginama meilei. Tėvelis skriausdavo tave. Bet ji tave nuvylė. Ir 
tai buvo dar blogiau, argi ne taip? Tai, ką darė ji, liūdino dar labiau. 

Staiga Šana įbedė žvilgsnį į mane, jos rudos akys šiurpiai bliz- 
gėjo: 

— Tu esi ji. Aš — Tėtis, o tu esi Mama. 

— Ar tau atrodo, kad stengiuosi tave atkurti? Ar mano ap- 
silankymai tau asocijuojasi su tais rytais vaikystėje? Pabuvus čia, 
išeinu ir vėl atiduodu tave į nakties gniaužtus. 

— Tėtis yra meilė. Mama nėra meilė. Mama yra kai kas blogiau. 

— Tu esi Šana. Aš — Adelina. Mūsų tėvai mirę. Mes nekaltos 
dėl to, ką jie darė. Bet tik mes pačios galime pasirinkti, ar jiems 
atleisti. 

Šana man nusišypsojo. 

— Tėtis yra miręs, — ji pritarė, bet jos balse vėl pasigirdo klas- 
ta, jos žodžiuose, galima sakyti, skambėjo piktdžiuga. — Aš tai Ži- 
nau, Adelina. Aš ten buvau. O tu? 

— Neprisimenu. Tai viskas, ką Žinau. 

— Bet tu ten buvai. 

— Būdama kūdikis, diržu pritvirtintas prie automobilio sėdy- 
nės. Tai nesiskaito. 

— Policijos sirenų garsai... — ji provokavo. 

— Haris Dei supanikavo supratęs, kad policija jo ieško, — ra- 
miai pratęsiau. — Nenorėdamas pasiduoti gyvas, jis persipjovė riešus. 

— Ne! 

— Aš skaičiau policijos pranešimus, Šana. Žinau, kas nutiko 
mūsų tėvui. 

— Kraujas yra meilė, Adelina. Aš žinau, kad tu tai supranti, nes 
ten buvai. 

Pajutau, kaip sustojau, susiraukiau. Neturėjau jokio supratimo, 
ką Šana norėjo pasakyti. Juk tuo metu buvau tik vaikas ir viską ži- 
nojau vien tik iš policijos pranešimų. 

— Šana... 

— Ji davė jam aspirino. Suskystina kraują, — mano sesers bal- 
sas pasidarė dainingas, beveik kaip vaiko. — Tada ji prileido van- 
dens į vonią. Šilto. Padeda išplėsti venas. Jis nusirengė. Ji liepė jam 
įlipti. Tada jis iškėlė riešus į viršų. 

„Privalai tai padaryti , — jis jai pasakė. 

„Negaliu“, — sušnibždėjo ji. | 

„Jeigu kada nors mane mylėjai, — tarė jis ir padavė jai savo 
mėgstamiausią skutimosi peiliuką — senovinį, dramblio kaulo 
kriaunomis. Kartą jis man sakė, kad jį jam padovanojo jo paties tėtis. 

Bam bam bam, kažkas patrankė į priekines duris. Atidarykit, 
atidarykit, čia policija. Bam bam bam. 

Tada Mama perrėžė jam riešus. Du pjūviai, ne skersai, o išilgai, 
nes skersą pjūvį gydytojai dar gali susiūti. Išilginis — mirtinas. 

Tėvelis jai nusišypsojo: „Žinojau, kad mokėsi tai padaryti tei- 
singai.“ 

Ji įmetė skutimosi peiliuką į vandenį. Jis paniro į raudoną jūrą. 

„Aš visada tave mylėsiu, — sušnibždėjo Mama ir sukniubo 
ant grindų, policijai įsiveržus į namus. 

— Kraujas tai meilė, — dainavo Šana. — O mūsų tėvų nebė- 
ra. Aš esu Tėvelis, o tu esi Mama, ir Mama tai ne meilė, Adelina. 
Mama — tai šis tas blogiau. 

— Tau reikia pailsėti, — pasakiau savo sesei. 

Bet ji tik vos pastebimai šyptelėjo. 

— Kraujas laimės, Adelina. Kraujas visada nugali, mano ma- 
Žoji sesute. 

Tuomet ji sugriebė mano ranką. Akimirksnį pamaniau, kad iš 
kažkur nusigvelbė kitą peiliuką ir padarys ką nors Žiauraus. Bet ji 
tik sugniaužė mano riešą. Tada vaistai pagaliau ją įveikė. Ji atsipa- 
laidavusi nuleido galvą ant pagalvės. Atsiduso. Akys užsimerkė, ir 
mano žudikiška vyresnioji sesuo užmigo vis dar laikydama mano 
ranką. 

Po kiek laiko palengva išlaisvinau savo pirštus. Tada pakėliau 
ranką ir pradėjau tyrinėti blyškų baltą randą, skersai kertantį švie- 
siai mėlynas venas ant mano riešų, kūrį turėjau visą laiką, kiek tik 
prisiminiau. Pasirodo, jį paliko mano sesuo prieš keturiasdešimt 
metų. 

Dabar beveik galėjau girdėti savo įtėvio balsą: „Skausmas 
yra?..“ 

Skausmas yra prisiminti, pagalvojau. 

Skausmas yra šeima. 

Tai paaiškina, kodėl netgi tokia skausmo ekspertė kaip aš da- 
bar apsisuko ir išėjo pro duris. 

Pirmas dalykas, kurį Didi padarė grįžusi namo, tai paskambi- 
no medicinos ekspertui Benui Vaitliui. Aleksas turėjo iš susitikimo 
dar važiuoti į darbą, taigi ji dabar buvo namuose viena, gulėjo išsi- 
kėtojusi ant sofos, vis dar dėvėjo jogos drabužius, su kuriais dalyva- 
vo rytinėje savo pačios traumų analizėje. 

— Turiu klausimą, — tarė ji tą pačią sekundę, kai Benas atsi- 
liepė. 

— Didi! — Beno balsas sugriaudė jai į ausį. Medicinos eksper- 


tai nepasižymėjo pačiu komunikabiliausiu charakteriu pasaulyje, 

bet per tuos metus, kai Benas susitikinėjo su Didi komandos drau- 
gu Neilu, jiedu su Didi turėjo galimybę asmeniškai gan gerai pažinti 
vienas kitą ir netgi po jo išsiskyrimo su Neilu išliko draugais. — 
Girdėjau apie skeveldrinį lūžį. Kas jau kas, o tu tikrai rasi būdą, kaip 
susižeisti pačiu išradingiausiu būdu, kokiu tik įmanoma. 

— Stengiuosi. 

— Kairė ranka? 

— Taip. 

— Ledas? Pratimai? Poilsis? 

— Taip. Taip. Dažniausiai. 

— Turbūt tau protas važiuoja. 

— Taip! 

— Ir dėl to tu skambini man. Leisk atspėti, tu nori sužinoti 
apie mūsų naujausią odos dyrimo auką. 

— Ne. | 

Pirmą kartą Benas stabtelėjo. Galima sakyti, Didi per telefono 
liniją girdėjo, kaip sukosi jo mintys. 

— Ne apie antrąją auką, — ji mandagiai pasufleravo. — Aš 
susiprotėjau, kad tik dabar ketini pradėti tą tyrimą. 

— Planuojama pradėti vėliau šią popietę.. 

— Aišku. Taigi, noriu paklausti apie pirmąją auką, Kristiną Ra- 
jan, nes, kaip suprantu, prie jos palaikų praleidai daugiau laiko. Ir 
turint omenyje, kad esi patyręs medicinos ekspertas, vienas iš ge- 
riausių, su kuriais man kada nors yra tekę dirbti... 

— Meilikavimas padės pasiekti aukštumas. 

— Ir jau ištyrei jos išpjaustytą odą... 

— Teisingai. 

— Galbūt turi kokių nors hipotezių apie žudiko naudotus aš- 
menis* 

— Irgi tiesa, turiu. Labai ploni, be jokių dantukų, jokių apga- 
dinimų. Vis dėlto dienos klausimas — ar tai buvo peilio ašmenys, o 


galbūt — skutimosi peiliukas? 

— O... — Ji nebuvo apie tai pagalvojusi. Bet dabar, atsižvel- 
giant į... — Ar nebūtų per daug sudėtinga naudoti skutimosi peiliu- 
ką tokiam... intensyviam procesui? Na, turiu omenyje, kaip pjovimo 
įrankį. Kadangi juostelės tokios plonos, taip, jis tinka. Bet nereikia 
pamiršti, kad tų plonų juostelių buvo daugybė, ir kyla klausimas, ar 
skutimosi peiliukas nepradėtų slysti iš rankų? 

— Jis galėjo būti pritvirtintas prie kokios nors rankenos. Įsi- 
vaizduok klasikinį skutimosi peiliuką arba netgi kartono pjaustiklį. 
Šiandien man atėjo į galvą, kad galbūt tai buvo skalpelis. Bet peilio 
galimybę būčiau linkęs atmesti. Pirma, kelias pastarąsias savaites iš- 
bandžiau keliolika skirtingų rūšių peilių ir nė su vienu nepasiekiau 
tokių pat rezultatų. Mano bandymai parodė, kad didesniais, stores- 
niais ašmenimis įpjautos odos kraštai susiraukšlėja. O štai mūsų su- 
bjektas... Jis atpjauna labai smulkias odos juosteles lygiais kraštais. 
Ir norėčiau pridurti, kad tai aiškiai liudija jo turimą patirtį. Netgi 
man, turinčiam profesinių įgūdžių, prireikė ne vieno bandymo, ko! 
pasiekiau panašų rezultatą. Žinoma, iš pradžių rinkausi netinkamus 
įrankius. Dabar, kai savo tyrinėjimams pasitelkiau chirurginius, at- 
rodo, kad jau beveik pavyksta tiksliai atkartoti jo kruopščius pjū- 
vius. 

— Gerai. — Didi turėjo padaryti mažą pertraukėlę. Ji anksčiau 
nebuvo svarsčiusi galimybės, kad žudikas galbūt naudoja skalpelį 
ir turi bent jau šiokių tokių chirurginių įgūdžių. Tačiau dėl to ji 
neatmetė galvoje besisukančių naujausių idėjų, tiesą sakant, net- 
gi... — Darysiu prielaidą, — ji pratęsė, — kad toks gabus medicinos 
ekspertas kaip tu... 

— Aš jau pamalonintas. Eik prie reikalo, Didi. Laukia įtempta 
diena. 

— Tu bandei atgal sudėlioti odos juosteles. Atkurti visą odos 
plotą. 

— Bandžiau — tai pagrindinis žodis sakinyje. 

— Ir tau nepavyko, — jos balsas pakilo, širdis suplakė greičiau. 
Štai jis, jos vidurnakčio genialumo potėpis: — Nes paaiškėjo, kad 
neturi visų reikiamų dalių. Trūksta kai kurių odos juostelių. Žudi- 
kas pasiėmė jas su savimi. 

— Din din din. Duokite prizą šiai gražuolei blondinei detekty- 
vei. Pasakyk man tiesą, ar tai dėl savo auksinių garbanėlių tu tokia 
kieta? 

— Žinoma. Kiek odos trūksta? Ar kalbame apie kelias juoste- 
les, ar didelius odos kiekius? 

— Na, sakykime, maždaug iki dešimties juostelių, išpjautų iš 
kūno. Pakankamai, kad auka pastebėtų trūkumą, jeigu būtų gyva. 

Ji taip ir numanė. Odos dyrimas šiose žmogžudystėse buvo kai 
kas daugiau, nei tik fetišas, tai buvo priemonė žudikui gauti kažką 
labai geidžiamo; tai buvo ypač asmeniškas jo vykdomo nusikaltimo 
aspektas. 

Didi vėl sutelkė dėmesį į telefoną. 

— Paskutinis klausimas, — pasakė Benui. — Aukos oda. Ar ji 
kuo nors buvo patepta, prieš imantis veiksmų? Ta prasme, galbūt 
tiriant buvo rasta kokių nors įdomių cheminių medžiagų? Pavyz- 
džiui, alkoholio, ar netgi formaldehido? 

— Svarstai, ar žudikas bandė užkonservuoti savo trofėjų, iš 
pradžių užtepdamas ant savo aukos kokio nors tirpalo? 

— Išties turėjau tokią mintį. 

— Atsakyti į tavo klausimą galima ir taip, ir ne. Ištyrus ant 
Kristinos Rajan liemens likusią odą buvo nustatyta, kad naudotas 
paprastas antibakterinis muilas. Tačiau jo žymių nebuvo rasta ant 
jos rankų ir blauzdų. Taigi, jeigu darytume prielaidą, kad auka buvo 
įpratusi prieš eidama miegoti maudytis, ant viso jos kūno odos tu- 
rėtų būti likę tos pačios antibakterinės priemonės liekanų. Kadangi 
šiuo atveju taip nėra, galima drąsiai manyti, kad žudikas, greičiau- 
siai dar prieš pradėdamas pjaustyti odą, pats nuvalė aukos liemenį 


paprasčiausia valymo priemone. 

Didi susiraukė. 

— Kaip kad darytų chirurgas? Paruošė odą pjūviams? 

— Kai oda ruošiama tikrai chirurginei intervencijai, pjūvio 
vieta nudažoma tam tikru paruošiamuoju tirpalu. Daugumos jų 
sudėtyje yra alkoholio. Mūsų aukos oda buvo nuvalyta, bet tikrai 
nebuvo liečiama paruošiamuoju šepetėliu. 

— Taigi, žudikas stengėsi nuvalyti tą odos plotą, į kurį kėsinosi, 
bet ne jį sterilizuoti. 

— Aš taip manau. Taip pat, baigiant atsakyti į tavo klausimą — 
aš neradau jokių formaldehido žymių. Konservuojančių medžiagų 
nebuvo naudota. 

— Aišku. 

— Tačiau tai nereiškia, kad žudikas nebandė užsikonservuoti 
savo trofėjaus jau po visko, — tęsė medicinos ekspertas, jo balsas 
kaito nuo temos, kuria kalbėjo. — Patyręs žudikas galėjo įdėti odos 
juosteles į stiklainį, pilną formaldehido tirpalo, arba netgi jas iš- 
džiovinti, naudodamasis sūdymo technika. Tikrai, pasirinkimų yra 
begalė. 

— Gera tai Žinoti. 

— Pati apie tai paklausei. 

— Profesiniai pavojai. Vadinasi, tavo atradimus galima būtų 
apibendrinti taip: mūsų žudikas apsvaigino auką chloroformu, tada 
sukėlė jai asfiksiją suspausdamas. Tada nurengė aukos drabužius 
ir nuvalė odą paprastu antibakteriniu skysčiu, o po to perėjo prie 
pagrindinio užsiėmimo — kruopštaus ilgų odos juostelių plėšymo 
nuo liemens ir viršutinės šlaunų dalies. Tu tiki, kad šiam procesui jis 
naudojo skalpelį. Tada, nepasikuklinęs su savimi pasiimti šiek tiek 
nuplėštos aukos odos, kaip ypač liguisto trofėjaus, žudikas paliko 
nusikaltimo vietą. Maždaug teisingai pasakiau? 

— Net pats nebūčiau geriau apibendrinęs. 

Didi vis dar garsiai mąstė: 


— Visa tai reiškia, kad mūsų žudikas turi chirurginių operacijų 

ir/arba pasirengimo joms patirtį, bet taip pat ir jaučiasi patogiai 
prie negyvėlių. 

— Džefris Dameris? — pabandė spėti medicinos ekspertas. — 
Ar ne jis buvo tas nekrofilas, jautęs nevaldomą potraukį pasilikti 
savo aukų kūnų dalis? Jis tvirtino, kad ieško idealios mylimosios — 
tokios, kuri niekada jo nepaliktų. 

— Išskyrus tai, kad mano turimomis naujausiomis žiniomis, 
nė viena iš aukų nebuvo išžaginta, ar ne? 

— Nepastebėjau jokių galimų įrodymų. 

Didi pati sau palingavo galva, tada prisiminė, kad reikia kalbė- 
ti į telefono ragelį. 

— Gerai, iš šio pokalbio buvo daugiausia naudos. 

— Identifikavai žudiką? 

— Kol kas dar ne, bet įtariu, kokia gali būti jo profesija. 

— Ruošiesi tyrinėti ligonines, medicinos aukštąsias mokyklas? 

— Ruošiuosi tai pavesti aiškintis Neilui. Asmeniškai pati pla- 
nuoju pasižvalgyti po laidojimo namus. 

Būtų protingiau palaukti, kol Aleksas grįš namo iš darbo. Jis 
galėtų padėti jai tinkamai apsirengti, tada įsėsti į automobilį. Bet 
Didi dabar nesivadovavo sveika nuovoka. Ji jautėsi užsispyrusi, ką 
jau kalbėti apie velnišką apmaudą, kurį jautė dėl savo rankos, pe- 
ties, Melvino. Ji buvo stipri moteris. Nepriklausoma. Ir bylą tirianti 
detektyvė. 

Apsirengs be niekieno suknistos pagalbos, ir Melvinas gali tai 
susikišti į savo pypkę ir parūkyti. 

Žinoma, Melvinas buvo kitokios nuomonės. 

Pradėjo nuo bandymo nusivilkti sportinius marškinėlius su iš- 
kirpte. Ji patempė elastano marškinėlius viršun, norėdama ištraukti 
savo sveikąjį dešinį petį, ir kažkokiu būdu tai sukėlė staigų, aštrų 
skausmą kairiajame. Kai pagaliau sugebėjo ištraukti iš marškinė- 
lių galvą, dar reikėjo juos nusismaukti žemyn per kairiąją ranką. 
Apie išsimovimą iš aptemptų juodų sportinių kelnių iš viso nebu- 

vo kalbos. Tikrai nereikėjo pasitelkti peties raumenų, kad išsinertų 
iš jogos kelnių, ir vis dėlto kairioji ranka į tai reagavo deginančiu 
skausmu, jos viršutinę lūpą nusėjo prakaito lašeliai. 

Atrodė, kuo labiau stengėsi nesutrenkti savo kairiosios pusės, 
tuo labiau nuo kiekvieno judesio jos kaklą, petį ir viršutinę ran- 
kos dalį varstė skausmas. Ji sugriežė dantimis, pagriebė iš drabužių 
spintos tamsiai pilkas apsmukusias kelnes ir su pasiryžimu įlipo į 
jas. Tada prasidėjo skausmingas jų traukimo viršun procesas, centi- 
metras po centimetro, pagelbstint tik vienai sveikai rankai. Pagaliau 
sugebėjo jas užsitempti ant klubų, stabdė tik saga, kurią reikėjo už- 
segti. Ji nesėkmingai bandė tai padaryti keturis kartus. 

„Kuo didesnė palaidinė“, — pagalvojo ji įsiaudrinusi. Arba 
švarkas. Ji apsirengs ilgą palaidinę, kad uždengtų prasiskėtusį savo 
apdribusių kelnių juosmenį, ir niekas jo nepastebės. 

Sumanymas atrodė toks protingas, kad ji atsisėdo ant lovos 
krašto ir apsiverkė. 

Neapkentė viso šito. Negalėjo pakelti jausmo, kad yra niekam 
nenaudinga ir nepajėgi, nekentė šito totalaus susierzinimo. Kaltino 
savo kūną, kad negyja. Piktinosi petimi, kad šis skauda, ir savo kvai- 
la sausgysle, kad nuplėšė gabalą kaulo. Kas, jeigu ji niekada galutinai 
nepasveiks? Tai buvo reta trauma, niekas iki šiol nedrįso tiksliau 
prognozuoti. Ar dar po šešių mėnesių ji galų gale jau gebės pati 
apsirengti? Laikyti ginklą? Pakelti savo vaiką aukštyn? 

O gal ji vis dar bus čia pat, gulinės apsirengusi savo vyro dra- 
bužiais ir tegalės pasakoti istorijas apie savo šlovingas dienas ir tuo 
pat metu slaptai svajoti apie tai kas būtų, jeigu būtų. Jos dar negali- 
ma išmesti į krantą kaip negyvos žuvies. Dar ne laikas. Ji per daug 
jauna, per daug pasišventus, per daug gera pareigūnė. Jokio naujo 
puslapio, kurį būtų galima atversti, nenusimatė. Tik ne jai, taip vel- 
niškai smarkiai prisirišusiai prie savo darbo. 

Net ir po to, kai šis ją sužeidė. Pavertė ją šešėliu tos moters, 


kuria pati anksčiau buvo. 

Ji nusviro atgal ant lovos. Gulėjo pusiau apsirengus, tik su kel- 
nėm, liemenėle ir niekuo daugiau, ir spoksojo aukštyn į lubas. Tada 
užsimerkė, pabandė pamatyti tai, ką greičiausiai turėjo matyti tą 
paskutiniąją naktį, kelias sekundes prieš nustumiama nuo laiptų. 

Melvinas. Stabdis Melvinas. Aš čia, aš pasiruošus, aš noriu ži- 
noti. Nagi, Melvinai. Duok merginai minutę atsikvėpti ir leisk pri- 
siminti. 

Argi ne taip sakė daktarė Glen? Jeigu ji pasikalbėtų su savo 
skausmu, jeigu tiesiogiai Melvino paprašytų padėti prisiminti, silp- 
ni Ištremtieji pasiduotų. Ji tiesiog turėjo būti pasiruošusi tam, kas 
nutiktų paskui. 

Melvinas ir toliau tylėjo. Arba, tiksliau pasakius, tęsė savo 
įprastinį skausmingą tvinksėjimą. 

— Aš pasiruošus, — tyliame miegamajame išstenėjo ji griež- 
dama dantimis. — Aš galiu tai pakelti, Melvinai. Nagi, tu, niekingas, 
sukirmijęs kalės vaike. Aš noriu žinoti. Pasakyk man. 

Nieko. 

— Ar tai buvo žudikas? Sugrįžo, kad dar kartą išgyventų savo 
menką fantaziją, ir buvo šlykščiai nustebintas, kai ten rado mane? 

Visgi dažniausiai žudikai leidžia laiką kur nors toliau nuo 
savo nusikaltimo vietos. Jie labai rizikuotų, jei sugalvotų pralįsti 
pro nusikaltimo vietą žyminčią juostą, peržengti policijos užkardą. 
Žudikas beregint atsidurtų daboklėje už vaikščiojimą neleistinoje 
vietoje; maža to — jis taptų vienu iš policijos tardymo subjektų. Ži- 
noma, kokį nors tikrą psichopatą ar kokį nors žudiką, kuris jaučiasi 
neabejotinai pranašesnis už kitus, galbūt ir viliotų tokie strateginiai 
žaidimai. Bet jų žudikas? Vyras, kuris užpuola vienišas moteris, kol 
jos miega? Greitai jas apsvaigina chloroformu, kad ir nužudyti ga- 
lėtų nesunkiai, neskausmingai?.. 

Vienu metu Didi galvoje netgi šmėstelėjo tokio vyro vaizdi- 


nys. Smulkaus sudėjimo. Nepasitikintis savimi, prastų socialinių 

įgūdžių, nepatogiai besijaučiantis prie autoritetingų žmonių, o ypač 
prie moterų. Niekad neturėjęs ilgalaikių santykių, greičiausiai gy- 
venantis savo mamos namų pusrūsyje. Tačiau tai ne koks įbaugin- 
tas sūnus, savyje slepiantis besiveržiančią užgniaužto įniršio bangą 
— Šis žudikas išsiliedavo ant savo aukų, kai jos būdavo tinkamai 
pažabotos. Šis žudikas... jis buvo tylus tiek viduje, tiek išoriškai. Bet 
gali būti, kad linkęs į obsesiją. Darė tai, ką turėjo daryti, bet kaip 
įmanydamas stengėsi nekelti sambrūzdžio. Aukos net neturėdavo 
galimybės suvokti, kas vyko. 

Jis įeidavo vidun, apsvaigindavo, nužudydavo, išraižydavo. 

Nes tai ir buvo jo tikroji aistra. Odos dyrimas. Darbo vaisių 
surinkimas. Kolekcionavimas. 

Jis buvo kolekcininkas. 

Didi kilo ši mintis ir ji žinojo, kad tai tiesa. Jie ieškojo kolek- 
cininko. Šios žmogžudystės — tai ne nusikaltimai iš žiaurumo ar 
įsiūčio. Tai obsesiniai reiškiniai. Žudikas vidujai buvo verčiamas 
daryti tai, ką padarė. 

Arba galbūt žudikė. 

Sadistai prievartautojai grobuonys beveik be išimčių yra vy- 
rai, bet kolekcininkas... Seksualinės prievartos nebuvo. Pasinaudota 
chloroformu aukų sąmonei atimti. Netgi asfiksija nuo suspaudimo. 
Ką Neilas sakė? Bet kokio dydžio žmogus tą galėjo padaryti — pa- 
prasčiausiai tereikia pakankamai ilgai spausti tinkamą vietą. 

Tai reiškia, kad galbūt jų ieškomas asmuo — toli gražu ne ma- 
žas, socialiai paklūstantis vyriškos lyties individas. Galbūt tai mote- 
ris. Kuri nesukeltų įtarimo, jeigu vėlai vakare būtų pastebėta einanti 
į kitos moters butą, o rasta nusikaltimo vietoje jau saulei nusileidus, 
galėtų įtikinamai prisistatyti artima aukos drauge. 

Ar gali taip būti? Galbūt tą naktį Didi, stoviniuojančią Kristi- 
nos Rajan bute, užklupo anaiptol ne vyras. Galbūt išlindo iš šešėlių 
vienišė moteris... 


— Melvinai. Nagi, Melvinai! Kalbėk su manim. 

Bet Melvinas nesiteikė pratarti nė žodžio. 

Didi trūko kantrybė. Ji pakilo. Kaip viesulas nukūrė per kam- 
barį. Negrabiais judesiais, nestabdydama savęs, užsimaukšlino dide- 
lio dydžio grietinėlės spalvos megztinį, tada sugriežė dantimis nuo 
sprogdinančio skausmo. 

— Nori skųstis, Melvinai? — bambėjo ji. — Įsižeidei? Tuomet 
labai prašom. Aš tau suteiksiu gerą priežastį pykti. Eime šiek tiek 
pasilinksminti. 

Seržantė detektyvė D. D. Voren su trenksmu nubildėjo laiptais 
žemyn, išvirto pro duris laukan ir įsiropštė į mašiną. Pasiruošusi 
pasidalinti savo skausmu su pasauliu. 


9 skyrius 


Direktorė Kim Makinon buvo įstabaus grožio moteris. Aukšti, 
ryškūs skruostikauliai, lygi juoda oda, vaiskios rudos akys. Viena iš 
tų moterų, kurios sulaukusios septyniasdešimties gali atrodyti taip 
pat stulbinamai, kaip ir būdamos keturiasdešimties. Taip pat ji buvo 
neįtikimai protinga, nepalaužiamai ryžtinga ir fenomenaliai tvirta 
— turėjo visas savybes, būtinas asmeniui, atsakingam už seniausius 
Jungtinėse Amerikos Valstijose vis dar veikiančius moterų pataisos 
namus. Ypač pastarosiomis dienomis, kai Masačusetso pataisos na- 
mai buvo perpildyti ir visai neseniai spaudoje paviešinta, kad juose 
laikoma du šimtai penkiasdešimt kalinių, nors patalpų erdvė skirta 
šešiasdešimt keturiems gyventojams. 

Kai apie tai paklausiau direktorės, ji man išdėstė bausmės ir 
įkalinimo „gerovės kėlimo“ teoriją. Daugumos apygardų kalėjimai 
irgi buvo prigrūsti, o tai reiškia, kad jie nebegalėjo tinkamai atskirti 
vyriškos ir moteriškos lyties nusikaltėlių, kad jie vieni kitų nematy- 
tų ir negirdėtų, kaip to reikalauja įstatymai. Jų sprendimas: perkelti 
moteris į MPN, kur jos taptų jau Makinon problema. 

Apie ją blogai pradėjo rašyti spauda, moterims teko susigrūsti 
į kameras su trigulėm lovom, o valstybė net ir tada nesutiko skirti 
lėšų papildomiems gyvenamiesiems blokams statyti. 

Nepaisant šių aplinkybių, manau, direktorė vis dėlto dirbo 
savo svajonių darbą. 

Dabar direktorė Bejonsė, kaip ją vadindavo kalinės, sėdėjo už 
savo masyvaus, šautuvo pilkumo stalo, ant jo pasidėjusi sugniaužtas 
rankas ir ramiai žvelgdama į mane. 

— Jos būklė blogėja, — pareiškė ji be jokios įžangos. — Šio 
ryto įvykis... Jei atvirai, jau seniai numaniau, kad galima tikėtis to- 
kio incidento. 

— Vadinasi, organizuodavai papildomas kratas Šanos kame- 
roje ir taip pat paprašei savo pareigūnų labai akylai stebėti, ar ji ne- 
turi daiktų, iš kurių galėtų pasigaminti pavojingų įrankių? — šaltai 
paklausiau. 

Direktorė Makinon vos akies kampučiu į mane pažvelgė. 

— Nagi, Adelina. Tu pakankamai ilgai vaikščiojai šiais kori- 
doriais. Žinai, kad su tokiomis kalinėmis kaip tavo sesuo mes labai 
sunkiai galim susidoroti. Nors ir dėvime uniformas, dažnai padėtį 
kontroliuoja ji. 

Liūdna, bet ji sakė tiesą. Mano sesuo kiekvienam kalėjimo dar- 
buotojui reiškė košmarą: labai protinga, neįtikėtinai asociali kalinė, 
kuriai taikomas sustiprinto saugumo režimas, ir neturinti nieko, ką 
galėtų prarasti. Ji jau ir taip buvo nuo visų atskirta, dvidešimt tris 
valandas per dieną uždaryta vienutėje. Jai nerūpėjo pasimatymų 
privilegijos; vienintelė išimtis — mano vieną valandą trunkantys 
mėnesiniai apsilankymai. Tas pat pasakytina ir apie leidimą pasi- 
kalbėti telefonu, galimybę dalyvauti kalėjimo programose ir netgi 
apie tuos kelis prabangesnius daiktus, kuriuos ji galėjo nusipirkti 
kalėjimo parduotuvėlėje, kai sukrapštydavo pakankamai lėšų. Šana 
ir vėl pasielgdavo kaip negeras vaikas, o kalėjimo darbuotojai ir vėl 
apribodavo jos teises ir atimdavo žaislus. 

Šanai buvo nė motais. Buvo pikta, prislėgta ir iki šiol jokie me- 
dikamentų kiekiai jos nepakeitė. Aš tai Žinau, nes pati surašiau jos 
tris pastaruosius medicininius protokolus. 

Mano sesers bandymas nusižudyti metė šešėlį ne tik ant direk- 
torės Makinon reputacijos, bet taip pat ir ant manęs. 

— Ar ji gėrė savo tabletes? — paklausiau logiškai kylančio 
klausimo. 

— Mes rūpinomės, kad ji visuomet prarytų savo vaistus, taip 
pat apžiūrėdavome, ar jos kameroje nėra nesuvirškintų kapsulių. 
Nesame nieko radę, bet galbūt ji tiesiog mus lenkia vienu žingsniu. 
Juk supranti, Adelina, kad turėsiu laikyti Šaną medicinos skyriuje 
dar mažiausiai savaitę. Žinai, kokios čia sąlygos. 

Aš palinksėjau galva — supratau, ką ji nori pasakyti. Kalėjime 
ir taip nestigo sutrikusios psichikos kalinių, bet medicinos skyrius 
buvo tikras beprotystės epicentras, kur ypač pamišusios asmenybės 
šmižinėja po užrakintas kameras stūgaudamos, skelbdamos visam 
pasauliui apie savo išskirtinį pamišimą. 

Jeigu mano sesuo anksčiau dar nenorėjo nusižudyti, tai savaitė 
medicinos skyriuje turėtų šią problemą išspręsti. 

— Ar šiandien jos pirmosios nužudytos aukos mirties sukak- 
tis? — paklausiau. — Marija sakė, kad kažkoks reporteris bando 
susisiekti su Šana, klausinėja visokiausių klausimų. 

Direktorė Makinon atsakydama atplėšė stalčių ir ištraukė 
pluoštą laiškų. 

— Jo vardas — Čarlis Sgarzis. Pirmą kartą paskambino prieš 
šešis mėnesius. Mano darbuotojas jį informavo, kad savo prašymą 
turėtų pateikti tiesiogiai Šanai raštu. Kiek žinau, ji perskaitė kelis 
pirmus laiškus, bet niekad neatsakė. Akivaizdu, kad jis nenuleido 
rankų. 

Ji padavė laiškų pluoštą man. Paskaičiavau, kad jų yra daugiau 
nei keliolika, sudėliojau iš eilės pagal datas, nurodytas ant pašto 
spaudų. Paaiškėjo, kad prieš tris mėnesius žurnalistas pradėjo jai 

rašyti mažiausiai vieną kartą per savaitę. Visi vokai buvo atplėšti, 
bet kadangi egzistavo saugumo taisyklės, tai nieko nereiškia. 

— Visus juos parašė tas pats vaikinas? 

— Taip. 

— Iš kurio naujienų laikraščio? 

— Ne iš laikraščio. Iš tinklaraščio. Skaitmeniniai reportažai ir 
panašiai — neišmanau tų dalykų. Sako, kad naujienų laikraščiai — 
tai seniena. Naujienos internete — Pulitzerio premijos verta ateities 
banga. Bet kraiko dėžutės tuo neišklosi, ar ne? | 

— Ir Šana perskaitė visus šiuos laiškus? 

— Tik kelis pirmuosius. Po to ji nebepriėmė daugiau nė vieno. 

— Bet tu juos visus perskaitei? 

— Saugumo komanda jais susidomėjo. Suprask, tavo sesuo 
nėra viena iš mėgstamiausių mūsų kalinių. 

Palingavau galva, žinojau, ką ji turi omenyje. Dauguma kalinių 
pasodintos už grotų išliko socialiai komunikabilios. Jeigu mergina 
jauna ir graži, tai suteikia jai papildomo žavesio. Tačiau Šana buvo 
įpusėjusi penktą dešimtį, surambėjusi nuo kalėjimo ir vidutiniškai 
bjauri. Daugumai vyrų turbūt atrodė, kad ji lesbietė. Aš asmeniškai 
netikiu, kad ji netradicinės orientacijos, atsižvelgiant į jos žmogžu- 
dysčių seksualinį pobūdį, nors kas čia žino, aš jos niekad neklausiau. 

— Kai ji kas savaitę pradėjo gauti laiškus, — tęsė direktorė, — 
mums kilo įtarimų, kad laiškuose gali būti kai ko daugiau, nei tik 
visuomeniškas turinys. 

Dar kartą palinksėjau. Mano sesuo galbūt ir ne gražuolė, bet 
praeityje ji turėjo reikalų su narkotikais, taigi galėjau suprasti ap- 
saugos komandos susirūpinimą. 

— Jeigu tai koks nors kodas arba užslėptas turinys... — direk- 
torė skėstelėjo rankomis. — Tai padaryta geriau, nei esu kada nors 
mačiusi. Mano spėjimu, tas reporteris yra užvaldytas minčių apie 
tavo seserį. Beje, patikrinus jo biografijos faktus, šis spėjimas pasi- 


rodė ganėtinai logiškas: jis yra Donio Džonsono pusbrolis. 

Aš krūptelėjau, užverčiau akis aukštyn. Doniui Džonsonui 
buvo dvylika metų, kai Šana pasmaugė ji savo plikomis rankomis, o 
tada pasidarbavo peiliu ties jo veidu ir viršutine kūno dalimi. Nors 
šios žmogžudystės metu Šanai buvo tik keturiolika, atsižvelgiant į 
nusikaltimo žiaurumą, ji buvo teisiama lyg būtų pilnametė. Per teis- 
mo procesą ji tvirtino, kad Donis bandė ją išprievartauti. Ji nuo jo 
tik gynėsi. O dėl jo nupjautos ausies, sudarkyto veido ir ilgų odos 
juostelių, nuplėštų nuo jo rankų... 

„Mane graužia sąžinė, — pasakė ji lediniu veidu. Klasikinis 
pasiteisinimas dėl įvykdyto nusikaltimo. 

Kaip paminėjo apygardos prokuroras, Donis buvo išblyškęs, 
smulkutis mažas berniukas, vienas iš tų vaikų, kuriuos fizinio lavi- 
nimo pamokose komandos pasirenka paskutinius. Tikimybė, kad 
šis gležnas, keturiasdešimt kilogramų sveriantis berniukas norėjo 
išprievartauti didesnę, sumanesnę, gatvių užgrūdintą kaimynę, at- 
keliavusią iš globos namų... 

Prisiekusiesiems prireikė mažiau nei dviejų dienų, kad nu- 
spręstų mano sesers likimą; negana to — jie tai padarė gynėjams 
jau užblokavus priėjimą prie įrašų apie ankstesnius jos nusikalti- 
mus, pavyzdžiui, įvykdytą vienuolikos, gyvenant globos namuose, 
per kurį taip pat nukentėjo berniukas ir buvo panaudotas peilis. Vi- 
sos to meto žiniasklaidos priemonės mano seseriai lipdė monstrės 
vardą. Atsižvelgiant į tai, kad vėliau, jau būdama įkalinta, ji nužudė 
dar tris žmones, tarp jų ir du pataisos namų pareigūnus, nemanau, 
kad visuomenė dėl jos klydo. 

Jos pačios žodžiais tariant, ji buvo Tėvelis. Grobuonis iš pri- 
gimties. 

O aš buvau Mamytė. O Mamytė buvo dar blogesnė. 

Negalėjau susivaldyti. Mano mintys nuplaukė prie stiklinių 
buteliukų su juose plūduriuojančiu turiniu, kurie buvo sukišti į batų 
dėžę, paslėptą po mano sandėliuko durimis. Ką pagalvotų Šana, jei 
sužinotų, kad mano gyvenimas nebuvo toks jau prėskas ir baltas 

it lelija, kaip kad ji manė? Kad ji, Tėtis ir aš visgi turėjome kai ką 
bendra? 

Aš suėmiau save į rankas, vėl susikoncentravau į laiškus. 

— Kojis nori? — paklausiau. 

— Užduoti jai kelis klausimus. 

Aš pakėliau laiškus: 

— Ar uždavė? 

— Ne. Jis tik vis parašo jai savo kontaktus, kaip galima jį pa- 
siekti. | 

— Ir jis neprisipažįsta esąs aukos pusbrolis. Tu tai išsiaiškinai 
pati. 

— Butent. 

— Taigi, jo motyvai jau yra įtartini. 

— Būčiau su juo atsargi, — pritarė direktorė Makinon. 

— Kaip manai — ar Šana žino? 

Direktorė kiek linktelėjo, pažvelgė į mane lyg pirmą kartą. 

— Kodėl manai, kad ji galėtų įtarti asmeninį ryšį tarp reporte- 
rio ir Donio Džonsono? 

Patraukiau pečiais: 

— Kaip pati sakai, tie laiškai nuliūdino Šaną. Kodėl? Kažkoks 
reporteris tiesiog prašo su juo susisiekti. Juk pažįsti Šaną taip pat 
gerai, kaip ir aš. Ji neturi čia ką veikti, yra gudri ir moka puikiai ma- 
nipuliuoti žmonėmis. Spėju, kad siekimas užmegzti ryšį jai turėjo 
pasirodyti... intriguojantis. 

— Ar kartais kalbat su ja apie Donį? — paklausė direktorė Ma- 
kinon. 

— Retkarčiais pakalbam kažką, nors prie esmės taip ir nepri- 
artėjam. Bet turbūt ne taip dažnai, kaip kitomis temomis, pavyz- 
džiui, apie mūsų šeimą. 

— Ji neatsakė į tavo klausimus. 

— Atsakinėti į klausimus niekad nebuvo jai būdinga. 


— Ji nekalba apie jį. Niekad nėra nė žodžio pasakius. Per visus 

jos čia praleistus metus nei terapeutams, nei psichologams, nei so- 
cialiniams darbuotojams, kurie čia yra dirbę... Šana nekalba apie jį. 
Berniukas, kurį nudūrė būdama vienuolikos, žinau apie jį. „Kekšė“, 
pasak jos, kurią turėjo išmėsinėti, kai būdama šešiolikmetė pirmą 
kartą atsidūrė už grotų, Žinau ir apie ją. Bet apie Džonsonų berniu- 
ką... Ji niekad neliečia šios temos. | 

Aš susiraukiau, mąsčiau. Šana mokėjo labai vaizdžiai kalbėti 
apie žiaurumus. Fantazuoti, kaip išmėsinėtų šį žmogų, kaip nužu- 
dytų kitą. Jai neatrodė, kad tokie detalūs vaizdai galėtų ką nors per 
daug šokiruoti ar įžeisti. Bet vėlgi, jeigu išgrynintume visus jos Žo- 
džius, jeigu išnagrinėtume jų tikrąją reikšmę... Tai buvo vapalionės. 
Ji pažerdavo būtent tokių žiaurių plepalų, kokių ir tikiesi iš žudiko 
recidyvisto. Tas skleisdavo žudikišką foninį triukšmą, kuris užgož- 
davo visą likusį pokalbį ir atimdavo norą jį tęsti. 

Galiu tvirtai pasakyti, kad jei paklausčiau Šanos, kodėl nužudė 
Donį Džonsoną, ji patrūkčiotų pečiais ir atsakytų „todėl“. Šana save 
laikė supergrobuonimi, o supergrobuonys neatsiprašinėja. Super- 
grobuonys nemano, kad savo grobiui yra ką nors skolingi. 

Bet galbūt būtų įdomu jos paklausti, kodėl ji nekalba apie tą 
berniuką. Arba kodėl neatsakė tam žurnalistui. Arba galbūt netgi 
užduoti dar įdomesnį klausimą — kodėl ji man nė karto neužsimi- 
nė apie šiuos laiškus. 

Ką ji po trisdešimties metų vis dar slėpė? 

— Ar galiu juos pasiimti? — paklausiau direktorės Makinon. 

— Prašau. Ar ketini skambinti reporteriui? 

— Galbūt. 

— Ir pasikalbėsi su Šana? 

— Ar leistumėte man sugrįžti rytoj? 

— Esant tokioms aplinkybėms, taip. 

Palinksėjau, paėmiau laiškų pluoštą, mano mintys jau šuoliavo 
pirmyn. Bet kai tik susiruošiau stotis, ne pamačiau, o labiau pajutau 


direktorės dvejonę. 

— Dar kas nors? — paklausiau. 

— Turėčiau dar vieną klausimėlį. Galbūt atsitiktinai teko pa- 
vartyti rytinį laikraštį? 

Papurčiau galvą. Mano vakariniai... užsiėmimai, tada skambu- 
tis iš kalėjimo — neturėjau galimybės atnaujinti Žinių apie dabar- 
tinius įvykius. 

Direktorė Makinon stumtelėjo Boston Globe dienraštį per lygų 
stalviršį, vienu pirštu barbendama ties antrašte dešiniajame žemu- 
tiniame kampe, žemiau sulenkimo. Nužudyta vietinė moteris; iš 
antraštės iškart tai supratau. Tuomet mano akys nukrypo žemyn į 
kelis gretimus paragrafus, aprašančius nusikaltimo detales — odos 
juostelės, profesionaliai išpjautos... 

Užmerkiau akis, jausdama netikėtą drebulį. Bet jie negalėjo... 
Aš nepadariau... Negailestingai nukirtau klaidžiojančias mintis. Čia 
tam ne vieta ir ne laikas. 

— Jei atmintis manęs neapgauna... — prakalbo direktorė. 

— Tu teisi, — pertraukiau ją. 

— Jei aš įžvelgiu šios žmogžudystės ir tavo sesers bei tavo tėvo 
įvykdytų nusikaltimų panašumus, kiti irgi įžvelgs. 

— Teisybė. 

— Tai reiškia, kad tavo ir tavo sesers reikalai gali pablogėti. 

— O taip, — pritariau, vis dar žvilgsnį prikausčiusi prie stalo 
ir nė nepažvelgdama direktorei į akis. — Reikalai tuoj smarkiai pa- 


blogės. 
10 skyrius 


Koklio ir Aštono laidotuvių namai teikė paslaugas šeimoms Bos- 
tone ir jo apylinkėse daugiau nei septyniasdešimt metų. Didi anks- 
čiau du kartus lankėsi šiame grakščiame, baltai dažytame kolonijinio 


stiliaus pastate. Vieną kartą — draugo laidotuvėse, o kitą — pagerb- 

dama kolegą pareigūną. Abu sykius ją pritrenkė stiprus gyvų gėlių 
ir užkonservuotų palaikų kvapas. Žmogžudysčių detektyvei turbūt 
nederėtų atskleisti tokio dalyko, bet laidojimo biurai ją gąsdino. 

Galbūt ji paprasčiausiai pažinojo mirtį per daug gerai, ir dėl to 
Didi buvo svetima matyti ją tokioje preciziškai sterilioje aplinkoje. 
Lyg sutikti seniai prarastą mylimąjį, atrodantį visiškai ne taip, kaip 
jį prisimeni. 

Laidojimo namų direktorius Danielis Koklis laukė jos atvyks- 
tant. Tai buvo vyresnio amžiaus džentelmenas plačiais pečiais ir su 
kupeta storų baltų plaukų ant galvos; dėvėjo nepriekaištingai jam 
tinkantį anglies pilkumo kostiumą ir skleidė tą ramybės energiją, 
kuri turėjo apmalšinti sielvartaujančius šeimos narius ir paskatinti 
jų pasitikėjimą. 

Didi paspaudė jo ištiestą ranką, tada nusekė iš paskos per me- 
dinėmis dailylentėmis iškaltą fojė, o tada — per tamsiai raudonu 
kilimu išklotą koridorių į jo kabinetą. Koklio kabinetas pasirodė 
stebėtinai šviesus ir šiuolaikiškas, priešingai nei niūrios, praeitį me- 
nančios kitos šios vietos patalpos. Dideli langai, pro kuriuos atsi- 
veria institucijai priklausanti žalia veja, sienose įmontuotos baltos 
knygų lentynos, tamsintas klevo medienos stalas ir vien tik naujau- 
sio modelio nešiojamasis kompiuteris ant jo. 

Didi vėl pradėjo lengviau kvėpuoti; tik, aišku, trukdė gausios 
gėlių puokščių kompozicijos, užimančios visą palangę. 

— Gladiolės, — pastebėjo ji. — Ar man tik taip atrodo, ar jos 
komponuojamos beveik į visas laidotuvių puokštes? 

— Ši gėlė simbolizuoja prisiminimą, — Koklis jai paaiškino. — 
Dėl to populiaru jas rinktis laidotuvėms. Jos taip pat simbolizuoja 
charakterio tvirtumą, pagarbą ir ištikimybę — šios vertybės irgi 
būna aktualios. 

Didi palinksėjo, tada krenkštelėjo, dvejodama, nuo ko pradėti. 


Koklis ją palaikė padrąsinančia šypsena. Veikiausiai buvo pripratęs 

prie nepatogiai besijaučiančių svečių ir keistų klausimų. Bet ir tai 
jai nepadėjo. 

Ji pradėjo nuo pagrindinių dalykų — išsiaiškino, kad Koklio 
ir Aštono įmonę valdo jau trečia giminės karta; Danielis čia eina ir 
laidojimo namų direktoriaus, ir vyriausiojo balzamuotojo pareigas. 
Pasirodo, norint įgyti balzamuotojo licenciją, reikia baigti specialią 
mokyklą ir atlikti metus laiko trunkančią stažuotę. Gera tai žinoti. 

Įmonės personalą sudarė trys visu etatu ir penki puse etato 
dirbantys Žmonės, kurie padėjo tvarkyti administracinius reikalus, 
pasiruošti laidotuvėms, kartais netgi galėdavo pakeisti neatvykusį 
karsto nešėją — na, žodžiu, tokio pobūdžio darbai. Tai patraukė 
Didi dėmesį. 

— Tie kiti personalo darbuotojai, iš kur juos pažįstate? — pa- 
klausė ji pasvirdama į priekį. — Kas juos atvedė į šias pareigas? 

Koklis kreivai šyptelėjo: 

— Turite omenyje, kodėl jie galėtų norėti dirbti laidojimo na- 
muose? 

Didi nesutriko: 

— Būtent. 

— Mano puse etato dirbantys pagalbininkai yra vyresnio am- 
Žiaus, jau į pensiją išėję bendruomenės nariai. Dauguma jų turi di- 
delę laidojimo patirtį ir, manau, jie džiaugiasi galėdami palengvinti 
šį dalyką kitiems. Įdomu tai, kad beveik visi jie yra pagyvenę vyrai. 
Ir, turiu pasakyti, dauguma šeimų, bendraudamos su jais, jaučiasi 
komtortabiliai. 

— O likusi personalo dalis? 

— Turiu sekretorę, kuri čia dirba jau ištisus dešimtmečius. 
Manau, ji pirmoji prisipažintų, kad, atėjusi į pokalbį dėl darbo lai- 
dojimo namuose, turėjo įveikti vidinį pasipriešinimą. Bet, kaip ji 
sako, pakelti telefono ragelį yra pakelti telefono ragelį. Be to, jeigu 


ne užkulisinės balzamavimo paslaugos, mes neką tesiskirtume nuo 


110 LISA GARDNER =» NIEKO NEBIJOK 


bet kurios kitos verslo įmonės. Rūpinamės įmonei priklausančio- 
mis transporto priemonėmis, tvarkomės įmonės biure, — jis rankos 
mostu parodė į patalpą, kurioje jiedu buvo. — Sudarinėjame alga- 
lapius, mokame mokesčius. Tai verslas. Dauguma mano darbuotojų 
greičiausiai čia dirba dėl tos pačios priežasties, dėl kurios dirbtų 
ir bet kur kitur. Tai geras darbas, aš gerai su jais elgiuosi ir jie čia 
vertinami. 

Didi palinksėjo, suprasdama jo mintį, bet iki galo jai nepritarė. 
Nors Koklis tvirtino, kad jo įmonė buvo toks pat verslas kaip ir bet 
kuris kitas, tačiau jis susidurdavo su mirtimi kiekvieną mielą die- 
ną. Kitos įmonės to paties pasakyti negalėtų. Didžiumą žmonių tai 
verstų jaustis nepatogiai. 

— Gal galėtumėte man nupasakoti, kaip viskas vyksta, — pa- 
prašė Didi. — Jums paskambina. Mirė žmogus. O tada kas? 

— Mirusysis pervežamas į mūsų patalpas. 

— Kaip“ 

— Yra daug būdų. Mes turime reikiamą kvalifikaciją paimti 
palaikus vietinėse ligoninėse. Arba galima pasinaudoti profesiona- 
liomis laidojimo įmonių, kurių specializacija — transportavimas, 
paslaugomis, ypač kai reikia įveikti didelius atstumus. Pavyzdžiui, 
laidotuvės gali vykti Bostone, bet velionis pasaulį paliko Floridoje. 
Taigi, kūnas iš ten turi būti atvežtas čia, o tai jau išeina už mūsų 
pervežimo diapazono ribų. 

Didi užsirašė. Laidojimo paslaugų įmonės. Dar daugiau žmo- 
nių, darbuotojų, kurie patogiai jaučiasi leisdami ištisas valandas la- 
vono draugijoje. Galbūt kai kurie iš jų pasirinko tokį darbą būtent 
dėl šios priežasties? 

— O tada kas? 

— Tada aš susitinku su artimaisiais, išsiaiškinu jų pageidavi- 
mus dėl laidotuvių. Atviras karstas, uždaras karstas, kremacija. Ži- 
noma, jų pasirinkimai daro įtaką kitam svarbiam žingsniui — bal- 


zamavimo procesui. 

— Kaip jūs paruošiate kūną? — Didi sunkiai tvardėsi; ji palin- 
ko pirmyn — ausys pastatytos, patologinis smalsumas. 

Danielis Koklis nusišypsojo, bet šį kartą ne taip plačiai. Aki- 
vaizdu, kad tokį klausimą girdėdavo dažnai. Be abejo, apie tai jam 
buvo tekę pasakoti kokteilių vakarėliuose žmonėms, rodantiems ly- 
giomis dalimis tiek nuostabą, tiek ir pasibaisėjimą. 

— Esminis balzamavimo proceso dalykas — tai kraujo pa- 
keitimas balzamavimo skysčiu. Šiek tiek įpjaunamos pagrindinės 
arterijos. Tada į kraujagysles įleidžiama formaldehido tirpalo, ku- 
ris stumia kraują lauk, ir tuo pat metu išstumtas kraujas keičiamas 
balzamavimo skysčiu. 

— Ar kūnas kaip nors yra paruošiamas, prieš pradedant balza- 
mavimo procedūrą? — paklausė Didi. — Pavyzdžiui, nuplaunamas? 

— Ne. Balzamavimas gali būti ganėtinai netvarkingas. Asme- 
niškai aš nuprausiu kūną tuomet, kai viskas būna baigta. Tada. 

— Ar yra kokių nors specialių švarinimo priemonių, kurias 
mėgstate naudoti? Šiam darbui skirtų produktų? — ji vėl mąstė apie 
sterilias nusikaltimų vietas. Neįtikimai švarius miegamuosius. 

Koklis patraukė pečiais. 

— Aš naudoju paprastą antibakterinį muilą. Jis nepažeidžia 
audinių ir yra pakankamai švelnus, kad galėtum juo naudotis pli- 
komis rankomis. 

Didi užsirašė dar vieną trumpą komentarą. Antibakterinis 
muilas — jo pėdsakus medicinos ekspertas rado ant pirmosios au- 
kos liemens. 

— O paskui? — ji toliau klausinėjo. — Įsivaizduoju, kad kam- 
barys irgi turėtų būti išvalomas? 

— Procedūra atliekama ant balzamavimo stalo iš nerūdijančio 
plieno, labai panašaus, kokius medicinos ekspertai naudoja skro- 
dimams. Žinoma, jame pačiame yra įmontuota drenažo sistema. 
Pabaigę mes vandens srove nuplauname nerūdijančio plieno pa- 


viršių, tada dezinfekuojame dezinfekcine priemone. Toks valymo 

būdas nereikalauja pernelyg daug pastangų ir labai gelbsti tuomet, 
kai esame ypač užimti. 

Didi suraukė lūpas, mąstė. Vidury nakties galvojo apie tai, kad 
jų žudikas geriausiai jautėsi prie mirusiųjų. O mirusieji jai asocija- 
vosi su laidojimo namais. Galbūt nusikaltėlis buvo balzamuotojas, 
kas nors, kas turi praktinę patirtį ir yra apmokytas dirbti skalpeliu, 
tarkime, kokiuose nors laidojimo kursuose. Ką jau kalbėti apie Žu- 
diko įgūdžius išvalyti nusikaltimo vietą — jie vertė svarstyti apie 
specialias priemones, kurias galbūt naudodavo laidojimo namai, kad 
pašalintų visus kraujo ir kūno skysčių paliktus pėdsakus. Įdomu. 

— Ar galiu užduoti klausimą? — netikėtai tarė Koklis. 

— Žinoma. 

— Ar jūsų apsilankymas susijęs su Žudiko Rožės byla? 

— Ką? 

— Žudikas Rožė. Jeigu cituotume straipsnį pirmajame Boston 
Herald puslapyje, nors galbūt dori detektyvai niekada to nedaro. 

Didi užmerkė akis. Na žinoma. Bostono policijos departamen- 
tui gerai sekėsi saugoti pirmosios žmogžudystės detales nuo žinias- 
klaidos ausų. Ji turėjo žinoti, kad du kartus iš eilės taip sėkmingai 
išsisukti niekaip nepavyks. | 

— Norėčiau sužinoti, ką parašė Herald? — paklausė ji, žiūrėda- 
ma pramerkusi vieną akį. — O gal turėčiau sakyti, ką su vaizdinėm 
detalėm ištėškė per visą pirmąjį puslapį? 

Koklis apdovanojo ją užjaučiančiu žvilgsniu. 

— Straipsnyje teigiama, kad buvo dvi aukos. Žudikas nužudė 
jas jų pačių lovose ir paliko rožę ant jų naktinių staliukų, lyg koks 
užsimaskavęs mylimasis. 

— Ką nors dar? 

— Turite omenyje, be to fakto, kad joms gyvoms buvo nudirta 
oda? 


— Ne gyvoms! — Didi susiprotėjo, kad jai nederėjo to sakyti, 

bet buvo jau per vėlu. Nors vėlgi, Koklis buvo laidotuvių namų di- 
rektorius, ne reporteris. — Tarp mūsų kalbant, aš jums nieko nesa- 
kiau. Bet oda buvo diriama tada, kai aukos jau buvo mirusios. Tai 
viena iš priežasčių, kodėl aš čia. Nesileidžiant į detales, mūsų žudi- 
kas... Sakykime tiesiog taip: jis didžiąją laiko dalį praleidžia su jau 
nebegyvomis aukomis. Beveik gali atrodyti, kad pats žudymas yra 
šalutinis veiksmas. Jam — arba jai — labiausiai reikalingas lavonas. 

— Nekrofilija? — sumurmėjo Koklis. 

— Jokių seksualinės prievartos ženklų, — užtikrino Didi. Į 
balą puolęs, sausas nekelsi. 

— Ir todėl jūs pagalvojote apie laidojimo namų direktorius. 
Nes balzamuotojai yra nesveikai susižavėję negyvėliais, — Koklis 
ramiai ištarė. 

Didi užteko mandagumo, kad nuraustų. 

— Žinau, — tarė ji. — Lygiai taip pat Žmonės, tiriantys žmog- 
žudystes, greičiausiai nesveikai žavisi žiaurumu. 

— Bent jau mes vienas kitą suprantame. 

— Tiesa. 

— Ar žinote, ko reikia geram laidojimo namų direktoriui, de- 
tektyve Vorenė 

— Turbūt nežinau. 

— Mokėti užjausti. Supratingumo. Kantrybės. Taip, kūno pa- 
ruošimas laidojimui yra viena iš mano darbo dalių; tai procedūra, 
kuriai atlikti reikia kelerių metų praktikos, bet taip pat, jei atvirai, 
reikia ir menininko gyslelės. Geri balzamuotojai turi savo nuomo- 
nę ir apie tai, koks turėtų būti formaldehido procentas tirpale, ir 
apie tai, kokia pudra atrodo natūraliausiai. Bet mūsų darbas nėra 
abstraktus. Mūsų tikslas — paimti tai, kas artimuosius liūdina, juos 
sukrečia ir dažnai netgi gąsdina, ir padaryti taip, kad su mūsų pa- 
galba šie dalykai keltų katarsišką palengvėjimą. Kiekvieną dieną aš 


bendrauju su žmonėmis tuo jų gyvenimo tarpsniu, kai jie yra la- 

biausiai pažeidžiami. Vieni būna linkę į ašaras, o kiti įniršę. Mano 
darbas — kiekvienam iš tų žmonių paimti už rankos ir juos švelniai 
palydėti per gedėjimo proceso pradžią. Parodyti labai didelę užuo- 
jautą, supratingumą ir kantrybę. Taigi, jei trumpam pamirštume, 
kad patogiai jaučiuosi būdamas prie negyvėlių, ar mano pasakoji- 
mas jums skamba kaip žudiko šneka? 

Didi vėl nuraudo. 

— Ne. 

— Ačiū. 

— Bet... 

Danielis Koklis kilstelėjo antakius. Pirmą kartą laidojimo 
namų direktorius atrodė ne tik nustebęs, bet ir netoli susierzinimo. 

— Kas bet? 

— Jūsų apibūdinti bruožai. Jie reikalingi geram laidojimo 
namų direktoriui. Galbūt aš ieškau blogo? 

Koklis pažiūrėjo į ją susiraukęs. 

— Arba, — skubotai tarė jis, — tokio, kuriam nepavyko. Nega- 
lėčiau pasakyti, kad taip būna dažnai, bet retkarčiais tarp stažuotojų 
pasitaikydavo ir tokių, kuriems aiškiai trūkdavo... bendravimo įgū- 
džių, būtinų šiam darbui. 

— Ką tokiu atveju darydavote? 

— Nutraukdavome sutartį. 

— Ar rastumėte įrašus? 

— Na jau. Galiu prisiminti tik vieną tokį žmogų — mergi- 
ną, kuri, kaip vėliau sužinojau, perėjo į kulinarijos mokyklą, kur jai 
gana gerai sekėsi. Turėdamas omeny jūsų tyrimo apimtį, manyčiau, 
jog norite plačiau užmesti tinklą, o ne tik vaikščioti iš vienų laido- 
jimo namų į kitus. 

— Ką siūlote? 

— Laidojimo amato mokyklas. Dvi yra Bostone. Pasidomėkite, 
gal jos sutiktų atskleisti išmestų studentų vardus. Aš taip pat galiu 


paklausinėti pažįstamų. Esame industrija, kur visi glaudžiai vieni 

su kitais susiję. Jeigu yra konkretus vardas arba, kaip jūs sakote, — 
susidomėjimą keliantis asmuo, apie kurį reikėtų daugiau sužinoti, 
manau, galėčiau pakalbėti apie tai su pažįstamais. 

— Ačiū. 

— Mes nesame kažkoks vampyrų būrelis, — tyliai pasakė Kok- 
lis, kai Didi stojosi nuo kėdės. 

— Nenorėjau, kad taip nuskambėtų. 

— Bet retsykiais pritraukiame turinčius vampyriškų pomėgių. 

— Mano gyvenimo istorija, — Didi patikino jį. 

Koklis nusišypsojo savo blankia šypsenėle, o tada tyliai, bet 


nedvejodamas palydėjo ją pro duris. 


11 skyrius 


Per visą kartu praleistą laiką mes su įtėviu tik sykį buvome 
smarkiai susikivirčiję — tai įvyko tą dieną, kai jis atrado mano se- 
sers laiškus. 

— Nebūk idiotė! — jis suriaumojo ant manęs, glemždamas 
krūvelę sunkiai įskaitomų raštelių. — Tu nieko naudingo iš viso šito 
negali gauti, gali tik viską prarasti. 

— Ji yra mano sesuo. 

— Kuri tave užpuolė su žirklėmis. Ir vis tiek tau labiau pasisekė 
negu kelioms pastarosioms jos aukoms. Pasakyk, kad neatrašei jai. 

Aš tylėjau. 

Jis suspaudė lūpas, rūstus veidas spinduliavo nepritarimą. 
Tada jis netikėtai atsiduso. Padėjo pluoštą palaidų popierių atgal 
ant mano stalo, nukulniavo prie mano lovos, puoštos rožiniais rau- 
kiniais, ir sunkiai ant jos klestelėjo. Tuo metu jam buvo šešiasdešimt 
penkeri. Tvirto sudėjimo pražilusiam genetikui turbūt atrodė, kad 


jis visam tam per senas. 

— Juk prisimeni, yra dvi šeimų rūšys, — tarė jis, nepakelda- 
mas į mane akių. 

Aš palinksėjau. Pažįstama teritorija, kurioje takelius mynė 
dauguma įvaikintų našlaičių. Yra dvi šeimų rūšys — duota ir su- 
sikurta. Biologinės šeimos yra duodamos. Įtėvių — susikuriamos. 
Dauguma įtėvių čia pradeda entuziastingai lyg pardavėjai piršti 
idėją, kad kažką susikurti yra nepalyginamai geriau. Juk kiti vaikai 
gali tik pasvajoti apie galimybę pasirinkti tėvus, brolius, seseris, ir 
taip toliau, ir panašiai. Žiūrėk, kaip gera būti tavo vietoje! 

Visus tuos metus, kol formavosi mano asmenybė, įtėvis pra- 
leido skaitydamas man iš eilės visas knygas šia tema. „Mano širdies 
vaikas',„Viens du trys — šeima!“ Tačiau jo žodžiai, kad nebūtų ga- 
lėjęs manęs mylėti labiau, net jeigu būčiau to paties kraujo, neskam- 
bėjo ypač įtikinamai; jis neturėjo biologinių vaikų. Nei žmonos. Kol 
nesutiko manęs, daktaras Adolfas Glenas jautėsi visiškai patenkin- 
tas ne tik viengungio, bet ir vienišiaus gyvenimu. Ir nors jis nebuvo 
išraiškingiausiai jausmus demonstruojantis tėtis pasaulyje, aš nie- 
kada nedvejojau jo meile. Net būdama vaikas įžvelgiau jo išskirtinį 
principingumą, jo tylų orumą. Jis mylėjo mane, labai nuoširdžiai. O 
tokiam vyrui kaip jis tai buvo viskas. 

— Tu neprivalai su ja bendrauti, — tądien tvirtino jis. — Nors 
Šana ir yra šeima, kuri tau buvo duota, bet dėl labai svarių priežas- 
čių ji iš tavęs buvo atimta. Jei šį raštelį būtų parašęs tavo tėvas, ar vis 
tiek jį skaitytum? 

— Tai ne tas pat! 

— Kodėl? Jie abu žudikai. 

— Ji buvo tik maža mergytė... 

— Kuri išaugo į psichopatę suaugusiąją. Su keliais ji jau susi- 
dorojo? Trimis, keturiais, penkiais? Ar paklausei jos? 

— Galbūt tai, ką ji padarė, kokia ji yra... Gal tai ne jos kaltė? 


v.- oo 


— Turi omenyje, jeigu tik ji nebūtų turėjusi matyti tavo tėvo 

nepasotinamo žiaurumo? Jei naktis po nakties nebūtų buvusi jo iš- 
tvirkimo liudininke, kol tuo tarpu tu tūnojai uždaryta spintoje? 

— Penkeri pirmieji vaiko gyvenimo metai yra patys svarbiau- 
si, — sušnibždėjau. Buvau ką tik gavusi bakalauro laipsnį. — Aš 
tuose namuose praleidau tik vienerius metus. Ji — ketverius. Tai- 
gi — didžiąją savo svarbiausio laikotarpio, kai ji vystėsi, dalį... 

— Gamta prieš auklėjimą. Tau buvo dovanoti namai, kuriuo- 
se tavimi pasirūpinta, o tavo sesuo pasiliko vaikų globos namuose. 
Dėl to netrukus pradėsi mokytis pačioje prestižiškiausioje Bostono 
aukštojoje medicinos mokykloje; o štai tavo sesuo lieka amžinai pri- 
rakinta prie gyvenimo mokyklos, kurioje yra nuolat talžoma likimo. 

— Tai žiauru. 

— O tu sau meluoji, Adelina. Visa tai neturi nieko bendra su 
principu „gamta prieš auklėjimą . Tai išlikusiojo jaučiama kaltė, vis- 
kas čia aišku ir paprasta. 

— Ji — mano sesuo... 

— Su ilgu sąrašu žiaurių nusikaltimų prieš aplinkinius, o ką 
jau kalbėti, kad ir prieš tave pačią. Adelina, pasakyk man vieną sva- 
rią priežastį, kodėl turėtum pasirinkti Šaną kaip savo šeimos narį. 
Vieną svarią priežastį, ir aš nebesiginčysiu. 

Aš maištingai suspaudžiau lūpas, nepakėliau į jį akių. 

— Todėl, — subambėjau. 

Mano tėvas švystelėjo rankas į viršų. 

— Dieve, apsaugok mane nuo niekad neklystančių koledžo 
studentų. Pasakyk man, ar siuntei jai pinigų? 

Vėl tyla. Antras tėviškas atsidusimas. 

— Ji tavęs prašė, taip? Kodėl gi ne? Ji manipuliavimo profė, 
o tu — lengvas taikinys. Ji uždaryta dideliame name, o tu tokiame 
gyveni. 

— Arba galbūt ji yra mano vyresnioji sesuo, o aš jos jaunesnio- 
ji sesutė, ir sesės visuomet turi viena kitai padėti. 


— Gražūs sentimentai. Ji taip rašo? 

— Aš nesu naivi! 

— Gerai. Nustok jai siųsti pinigus. Pažiūrėk, kaip greitai išseks 
laiškų upė. 

— Ji nori mane pažinti. 

— O tu? — mano tėvo balsas pirmą kartą skambėjo nebe taip 
užtikrintai. 

— Man... įdomu. Abu žinome, kad mano tėvas yra liūdnai pa- 
garsėjęs. 

Galvoje girdėjau save deklamuojant: Nesveikas ir suktas Haris 
Dei tiesiog norėjo pasiguldyti ką nors gerai. Griebė jas, dūrė jas, tvojo, 
kapojo. Kad myli labiausiai sakė kiekvienai iš jų. O tada palaidojo jų 
kaulus šalia visų kitų. 

Pirmą kartą šią dainelę išgirdau vidurinėje mokykloje. Tačiau 
niekad apie tai nepasakojau įtėviui. Nes kartais skaudu žinoti tiesą, 
o kartais skaudu pasidalinti šiuo žinojimu su žmogum, kuris tave 
myli, bet negali niekaip padėti. 

Mano pečiai nusviro. Jo rudos akys spinduliavo gerumu. 

— Tiesa. 

— Mano sesuo taip pat. Tiesa? Aš iš žudikų šeimos. 

— Taip, — jis liūdnai sutiko. — Toks tavo genų fondas. 

— Ir nesvarbu, kuo norėtume tikėti, nes daugiausia viskas pri- 
klauso nuo prigimties. Vien tik meile pasaulio nepakeisi. 

— Tu per jauna tokiems ciniškiems žodžiams, brangioji. 

Kalbėjau toliau: 

— Aš nemanau, kad esu žudikė. 

— Ačiu, Viešpatie. 

— Bet manau, kad turiu sužinoti, ko nežinau, ištyrinėti tai, ko 
negaliu prisiminti. Nes mano biologinė šeima yra mano palikimas, 
o tu pats visada mane mokei, kad neigdamas nieko neišmoksi. Stok 
akis į akį, išanalizuok, įvaldyk — ar ne tai tu rekomenduoji? 

— Kiek pamenu, taip pat aš skatinu tave būti atsargią. Esama 
daug skausmo rūšių, juk pameni, Adelina. O šeima, — jis parodė į 

mano sesers ranka parašytus laiškus, — bet kuri šeima, o ypač tavo 
šeima, Adelina, yra apdovanoti talentu kelti skausmą. Jeigu skaitei 
Hario Dei bylą, jeigu iš tikrųjų matei tas nuotraukas, vadinasi, viską 
žinai taip pat gerai, kaip ir aš. 

— Mes paprasčiausiai retkarčiais apsikeičiam vienu kitu raš- 
teliu, — pasakiau žvelgdama į sesers laiškus. — Tik kokį kartą per 
mėnesį, panašiai kaip susirašinėjimo draugės. Viskas bus gerai. 

— Laiškų neužteks. Anksčiau ar vėliau tavo sesuo norės su ta- 
vimi susitikti. Ir tu nueisi, Adelina. Štai tokiais atvejais nuoširdžiai 
norėčiau, kad galėtum jausti skausmą. Nes galbūt tada geriau su- 
veiktų savisaugos instinktas. 

— Viskas bus gerai, tėti. Pasitikėk manimi, aš žinau, ką darau. 

Tada nuo jo nusisukau. Pokalbis baigtas. Išvados padarytos. 
Ryžtas sustiprintas. 

Galbūt ir būčiau atsilaikiusi: Pasilikusi tik prie laiškų. Tačiau 
įtėvis pasimirė. Mano šeima, kuri buvo sukurta, išsisklaidė kaip dū- 
mas. Stovėjau ant šios žemės paviršiaus vienui viena, ir nors negalė- 
jau jausti skausmo, visiškai puikiai jaučiau vienatvės maudulį. 

Praėjus šešiems mėnesiams, pirmą kartą apsilankiau Masaču- 
setso moterų pataisos namuose, sėdėjau priešais savo seserį. Paaiš- 
kėjo, kad mano įtėvis kaip visada neklydo: vyresnioji sesuo tikrai 
buvo apdovanota ypatingu sugebėjimu kelti skausmą. 

Bet man, kaip turbūt ir daugumai sesių, patiko galvoti, jog ir aš 


turiu savo ypatingų talentų. 


Sužinojusi, kas nutiko Šanai, atšaukiau visus tos dienos susiti- 
kimus, taigi nustebau, kai atvykusi į savo biurą radau seržantę de- 
tektyvę D. D. Voren, stovinčią priešais uždaras kabineto duris. 

Vienu metu, kai žingsniavau išėjusi iš lifto, laikydama savo 


durų raktą rankoje, trumpai stabtelėjau, pajutau, kaip sudrebėjau iš 

baimės. Detektyvės apranga — tamsios laisvos kelnės ir grietinėlės 
spalvos megztinis — tiko moteriai dėvėti darbo metu. O prisime- 
nant rytiniame laikraštyje pasirodžiusį straipsnį su vaizdingomis 
detalėmis, pasakojantį apie dvi naujas Bostono žmogžudystes, ma- 
nosios šeimos praeitis... 

Tada pastebėjau, kaip detektyvė Voren stovėjo, tiksliau, rėmėsi 
į medinėmis dailylentėmis apkaltą sieną, jos išblyškęs veidas buvo 
sustingęs it niūri kaukė, smulkiai išraižyta skausmo. 

— Ar jums viskas gerai? — atsargiai paklausiau, vėl suėmusi 
save į rankas. 

— Aš čia, ar ne taip? Kaip tau atrodo? — jos tonas buvo griež- 
tas, kairė ranka dėl atsargos prispausta prie liemens. Dariau išvadą, 
kad detektyvė prastai miegojo naktį ir dar prasčiau jautėsi ryte. Tu- 
rint omenyje, kad geriausia gynyba — puolimas, atrodė, jog D. D. 
Voren buvo nusprendusi pulti kaip įmanoma įžūliau. 

Sustojusi priešais ją, stengiausi išlaikyti neutralų balso toną. 

— Ar ką nors supainiojau? Nepamenu, kad būtume susitaru- 
sios dėl susitikimo... 

— Buvau netoliese. Pamaniau — pabandysiu laimę, pažiūrėsiu, 
gal kartais būsi neužsiėmusi, — ji ir vėl kreipėsi į mane „tu“. 

— Suprantu. Ar ilgai laukei? — atsakiau panašiai. 

— Visai nelaukiau. Ką tik pati čia pakilau. Pamačiau tamsius 
langus, supratau, kad nepasisekė, o tada sudundėjo lifto durys, ir 
štai tu Čia. 

Vėl palinksėjau galva, įkišau raktą į durų spyną, atrakinau. Po 
dar vienos pamąstymų — pasidavimo? — akimirkos, tariau: 

— Prašau, užeik. 

— Ačiū. 

— Arbatos, kavos, vandens? 

— Kavos. Jeigu nesunku. 

— Pasirodei mano biure iš anksto nepranešusi. Per vėlu jau- 


dintis, kad apsunkinsi mane. 

Didi pagaliau nusišypsojo, tada nusekė iš paskos į dviejų kam- 
barių patalpą. Įjungiau šviesas, pasikabinau paltą, pasidėjau rankinę. 

— Kur tavo administratorė? 

— Daviau jai laisvą dieną. 

— Negi trečiadieniais nedirbi? 

— Atsirado reikalų. 

Didi palinksėjo, pavaikščiojo po patalpą, atrodė, kad gilinasi 
į kabančius ant sienų įrėmintus diplomus, kol ruošiau kavą. Pravė- 
riau vidines duris, vedančias į savo kabinetą. Didi prisėdo ant kėdės 
su kietu atlošu, švelniai atsidūsėjo, bet greit suėmė save į rankas. 
Jos kairė ranka drebėjo. Sunku buvo tvirtai pasakyti, ar ji jautėsi 
nepatogiai, ar pavargusi, bet neabejojau, kad detektyvė yra viena iš 
tų moterų, kurios lengvai nepasiduoda. Jau vien tai, kad ji susirado 
mane ir mano teikiamas paslaugas, kai ką bylojo apie jos šiuo metu 
patiriamą fizinę kančią. 

— Draudimo tikslais, — pranešiau jai, — šį pokalbį turėsiu 
traktuoti kaip oficialų užsiėmimą. 

— Gerai. — Tada pridūrė: — O ką tai reiškia? 

Nusišypsojau, atsisėdau į savo kėdę už stalo, kaip įprastai. 

— Tai reiškia, kad turi visą valandą man papasakoti, dėl kokios 
priežasties pasirodei skausmo specialistės kabinete iš anksto nepra- 
nešusi, nors vos prieš dvi dienas apkaltinai ją kalbant nesąmones. 

— Aš vertinau ne tave asmeniškai, — Didi silpnai paprieštara- 
vo. — Tik, na... na žinai, bendrą požiūrį. Melvino vardo suteikimas. 
Man rimtai skauda. Kaip vardas gali pagelbėti? 

— Nagi, sužinokime. Apšviesk mane. Kaip įvertintum savo 
skausmą šiuo momentu skalėje nuo vieno iki dešimties? 

— Dvylika! 

— Aišku. Ir kiek laiko jau taip jautiesi? 

— Nuo šio ryto. Šiek tiek susinervinau rengdamasi. Smarkiai 
trūktelėjau, nors turbūt turėjau švelniai patraukti. Melvinas nuo to 
laiko ant manęs pyksta. 

— Gerai, — pasižymėjau komentarą. — Kelintą valandą ryte 
tai nutiko? 

— Dešimtą. 

Pažvelgiau į laikrodį. Buvo antra valanda. 

— Taigi, pastarąsias keturias valandas kentei skausmą. Kokias 
priemones išbandei? 

Didi spoksojo į mane tuščiu žvilgsniu. 

— Pavyzdžiui, medikamentus nuo skausmo? Be recepto par- 
duodamą ibuprofeną, receptinius vaistus nuo skausmo? Ar kurių 
nors išgėrei? 

— Ne. 

Vėl užsirašiau. Prisiminiau paskutinį mūsų pokalbį, taigi ma- 
nęs šitai beveik nestebino. 

— Gal naudojai ledą? — paklausiau. 

— Buvau ne namie, — ji pratarė. | 

— Tai gal tepeisi skausmą malšinančiu tepalu? Biofrizu, ai- 
sihotu? Kiek Žinau, abu šie preparatai yra gaminami tiek pleistrų, 
tiek gelių pavidalu, kad būtų galima naudoti kur nors skubant. 

Ji paraudo, vėl nusuko akis. 

— Sunku jais pasitepti. Ir, na, žinai... skleidžia nemalonų kvapą. 
Nedera prie stiliaus. 

— Tai jau tikrai, — užtikrinau ją. — Stiliaus gadinti nevalia. 

Ji vėl nuraudo. 

— O kaip dėl psichoterapinių priemonių? Ar bandei kalbėtis 
su Melvinu? 

— Kelis kartus jį iškeikiau. Ar tai įsiskaito į pokalbį? 

— Nežinau. Kaip tau atrodo? 

Detektyvė ironiškai šyptelėjo. 

— Mano vyras turbūt pasakytų, kad mano atveju atsakymas 
yra taip. 

Aš pasidėjau parkerį, pažvelgiau į savo pacientę nedvejojančiu 


žvilgsniu. 

— Kenti labai stiprų skausmą, bet vis tiek atsisakei ledo, vaistų 
nuo uždegimo, tablečių nuo skausmo, išorinių tepalų ir prasmingų 
pokalbių. Taigi. Ir kas tau iš to? 

Didi smakras pakilo, akyse pagaliau suspindo gyvybė, susijau- 
dinusiu balsu ji atsakė: 

— Štai jos — aukštųjų materijų terapeutų kalbos. Ir kas tau 
iš to? Aišku, kad nieko, antraip dabar nesėdėčiau čia ir taip nesi- 
jausčiau. Mano ranka degte dega, gyvenimas baigiasi ir aš niekad 
negalėsiu grįžti prie savo karjeros, o ką jau kalbėti apie savo vaiko 
nešiojimą ant rankų ar savo vyro apkabinimą. Tai užknisa. Melvi- 
nas... užknisa. 

— Dėl šios priežasties čia ir atėjai. Nes tavo gyvenimas užkni- 
sa, ir, jei atvirai, tau reikia su kuo nors pasidalinti savo skausmu. 
Kaip man sekasi, detektyve Voren? Kam gilintis į savo vidų, jeigu 
gali išsilieti ant aplinkinių? 

— Po velnių, nebandyk lįsti į mano galvą! 

— Su visa pagarba, esu psichiatrė — landžiojimas į galvas yra 
tai, kas, po velnių, man geriausiai sekasi. Taigi, ar toliau šauksi, ar 
visgi norėtum, kad tavo skausmas šiek tiek sumažėtų? 

Didi spoksojo į mane. Ji sunkiai kvėpavo. Buvo susinervinusi. 
Įsiutusi. Bet taip pat ir kentė skausmą. Iš tikrųjų fiziškai kentėjo. Aš 
palinkau į priekį, kiek draugiškiau pasakiau: 

— Didi, tu patyrei vieną iš pačių skausmingiausių traumų, ko- 
kios tik egzistuoja. Tavo pačios sausgyslė išplėšė tau gabalą kau- 
lo. Užuot gavusi leidimą savo ranką laikyti ramiai, kol lūžis sugis, 
privalai kiekvieną mielą dieną ją judinti, nes, esu tikra, gydytojai 
tau paaiškino, jog dėl nejudrumo petys gali sustingti ir išsivystyti 
ilgalaikė fizinė negalia. Sulaužytą Žastikaulį kasdien mankštini ki- 
neziterapijos pratimais, negana to, dar ir narini jį brukdama pro 
palaidinių rankoves, galynėjiesi su automobilių durelėmis ir per 


visą dieną atlieki daugybę kitų mažų judesių, apie kuriuos net ne- 

susimąstai, bet kurie akimirksniu sukelia skausmą, verčiantį griežti 
dantimis ir klykti mintyse. Sveiki atvykę į seržantės detektyvės D. 
D. Voren gyvenimo dieną. Tau skauda, ir tu nekenti skausmo. Maža 
to, jautiesi bejėgė, šis jausmas savo ruožtu kelia tau neviltį, o tu esi 
moteris, nepratusi nė prie vienos iš šių emocijų. 

Didi nieko nesakė, tik vis žvelgė į mane tuo pačiu akmeninių 
veidu. 

— Tu nepasitiki psichologais, — tęsiau žvaliu tonu. — Net nesi 
tikra, ar tau patinku. Ir visgi iš visų įmanomų priemonių, kuriomis 
šiandien galėjai pasinaudoti, kad apmalšintum skausmą, pasirinkai 
šią — pasirodei ant mano durų slenksčio. Nekyla abejonių, kad ne 
šiaip sau. 

Ji nežymiai palinksėjo, pritardama mano žodžiams. 

— Gerai, nuo to ir pradėkime. Ar šiandien jau atlikai kinezite- 
rapijos pratimus? | 

— Dar ne. 

— Spėju, kad šioje gydymo stadijoje turi daryti švytuoklinius 
judesius? 

— Tu daug išmanai apie traumas ir kineziterapiją. 

— Taip, išmanau. Dabar norėčiau pamatyti, kaip juos atlieki. 
Penkiolika švytuoklės mostų. Prašom pradėti. 

Didi veidas išbalo, ėmė drebėti smakras, bet ji tuoj pat suge- 
bėjo susivaldyti. 

— Ne... ačiū. 

— Taip, prašom. 

— Paklausyk, mano skausmas jau siekia dvylika balų. Jei pri- 
versi daryti kineziterapijos pratimus, man galas. Nebesugebėsiu 
parvažiuoti namo, o ką jau kalbėti apie tai, kad greičiausiai apvem- 
siu tavo kilimėlį. 

— Suprantu. Kineziterapija tau kelia siaubą. Pradedi kentėda- 
ma, o baigi kone agonijoje. 

— Pasakė moteris, net negalinti jausti skausmo. 

— Tiesa. Galėčiau susilaužyti ranką ir vis tiek daryti švytuoklės 
judesius. Tiesą sakant, galėčiau susilaužyti ranką ir vartytis atbulo- 
mis. Maitoti likusius savo kaulus, sąnarius ir raumenis, bet atrodyti 
lyg niekur nieko. 

Detektyvė nutilo. 

— Skausmas yra geras dalykas, — tyliai pasakiau. — Tai pa- 
grindinis būdas apsaugoti tavo kūną nuo žalos. Šiuo metu tau taip 
neatrodo. Tu pyksti ant savo skausmo. Šauki ant jo arba bandai jį 
visiškai ignoruoti. Atsilygindamas tavo skausmas dar garsiau riau- 
moja, nes jam reikia tavo dėmesio. Jis daro tai, ką turi daryti, kad 
padėtų tau išvengti didesnių sužalojimų. Galbūt, užuot koneveikusi 
Melviną, turėtum jam padėkoti už pastangas tavo labui. Pasakyti 
jam, kad supranti jo priedermę, bet ateinančias dešimt, penkiolika 
ar dvidešimt minučių ir jis turėtų suvokti, jog privalai judinti savo 
ranką ir petį. Net jeigu tavo sužeistos vietos judinamos ir suliepsno- 
ja kurį laiką nuo skausmo, ilgalaikiam gijimui pratimai yra būtini. 
Pasikalbėk su juo. O ne paprasčiausiai jį iškeik. 

— Na, matai, dabar jau vėl viskas pradeda skambėti kaip ne- 
sąmonės. 

— Štai ką tau pasakysiu. Prieš dešimtį metų buvo ištirtos Žy- 
mių sportininkų pakenčiamo skausmo ribos. Kai kurie jų pasirody- 
mai tarsi peržengia žmogaus fizinių galimybių ribas, todėl ir jų tre- 
niruočių režimas priderintas prie tokių krūvių. Iš pradžių buvo ma- 
noma, kad tokie sportininkai kur kas geriau pakelia skausmą negu 
paprasti mirtingieji — iš čia jų gebėjimas atlaikyti tokius ekstrema- 
lius sunkumus. Tačiau tyrėjus labai nustebino prieštaringas atsa- 
kymas. Iš tikrųjų daugumos sportininkų skausmo suvokimo lygis 
pasirodė esąs gerokai aukštesnis, o jų centrinė nervų sistema daug 
aktyvesnė, palyginti su kontroline grupe. Kaip teigė patys sporti- 
ninkai, jų ypač jautri, tiksli ir sąmoninga reakcija į kūno skausmą 
netgi padėjo išsilaikyti tokiose aukštumose. Sėkmę jiems lėmė ne 


fizinių galimybių ar traumų nesuvokimas, o greičiau apribojimų 

įsisąmoninimas ir darbas su savo kūnu, kad įveiktų sunkumus. Ne 
proto iškėlimas virš materijos per se, bet proto ir kūno ryšys suteikė 
jiems gebėjimą nuolatos suvokti savo funkcionavimą, pakoreguoti 
ir jį tobulinti. Ar supranti, ką noriu pasakyti? 

Didi burbtelėjo: 

— Turbūt. 

— Tą aš ir noriu pasakyti — nenusisuk nuo savo skausmo. 
Suvok jį, įvertink, o tada dirbk su savo pačios kūnu, kad galėtum 
skausmą valdyti. Vardo savo skausmui davimas... Tai tiesiog prie- 
monė, padėsianti tau jį identifikuoti ir sutelkti į jį dėmesį. Jeigu va- 
dindama savo skausmą Melvinu jautiesi kvailai, nedaryk to. Vadink 
jį Skausmu arba iš viso niekaip jo nevadink. Bet suvok savo skaus- 
mo ribas. Apmąstyk, kaip jautiesi dėl savo traumos. O tada dirbk su 
savo kūnu, kad. padarytum tai, ką tau reikia padaryti. Jei neklystu, 
yra penkiolika švytuoklės mostų, — aš ranka parodžiau į atvirą erd- 
vę priešais savo rašomąjį stalą. — Prašom. Nesikuklink. 

Didi vėl suspaudė lūpas. Vieną akimirką pagalvojau, kad atsi- 
sakys. Kalbėdama ji nesutirštino spalvų. Esu mačius, kaip pacientai 
nuo intensyvios kineziterapijos apsivemia. Bandydama per prie- 
vartą judinti sulaužytą ranką, kartu dirgino žaizdos sukeltą nervų 
uždegimą... Skeveldrinis lūžis yra viena iš skausmingiausių traumų. 
Bent jau tą esu girdėjusi. 

Detektyvė Voren lėtai pasislinko iki kėdės krašto. Ji susilenkė 
per liemenį ir paleido kairę ranką žemyn, kad tabaluotų it dramblio 
straublys, kaip pasakytų kineziterapeutai. Netgi šis paprastas jude- 
sys akimirksniu privertė ją šnypšti iš skausmo. Ji įkvėpė, iškvėpė, 
prakaito lašeliai jau kaupėsi virš jos viršutinės lūpos. 

— Kaip jautiesi? — paklausiau. 

— Tai tu šitaip mėgaujiesi? — ji piktai drėbtelėjo. — Pasitenki- 
ni kitų jaučiamu skausmu, nes pati negali jo jausti? 

— Detektyve, prašau įvertinti savo skausmą skalėje nuo vieno 


iki dešimties. 

— Keturiolika! 

— Keikis. 

— Ką? 

— Girdėjai, ką pasakiau. Iki šiol susidūrus su skausmu pra- 
trūkdavai pykčiu. Taip ir daryk. Šauk ant manęs. Vadink mane kale 
ar iškrypėle, ar subinlaiže. Štai, sėdžiu čia, gyvenime niekad nesu 
pajutusi nė menkiausio dilgtelėjimo įsipjovus popieriumi. O štai tu 
skęsti fizinės kančios bangose. Niršk, Didi. Varyk tiradas tiek, kiek 
trokšta širdis. Negali pasakyti nieko, ko aš anksčiau nebūčiau gir- 
dėjusi. 

Ji taip ir darė. Keikėsi, putojosi, rėkė ir riaumojo. Kelias minu- 
tes jos nestabdžiau, taigi riksmai išaugo ir pasiekė visišką CresCeN- 
do, kai ji lėtai, bet užtikrintai pradėjo mojuoti kairiąja ranka mažus 
apskritimus, lyg kabaliojanti švytuoklė. Virš antakių prasiveržė dar 
daugiau prakaito lašelių. Tarp keiksmų sunkiai pūškavo, o jos pa- 
žeistas kaulas atsakė aštriai protestuodamas. 

— Sustok, — pasakiau. 

— Ką? — ji net nepakėlė į mane akių. Didi žvilgsnis buvo pri- 
kaustytas prie taško ant kilimėlio, akyse jai jau beveik temo nuo 
sukilusios įtampos. 

— Įvertink savo skausmą skalėje nuo vieno iki dešimt. 

— Kaip suprasti? Tu ką tik liepei man atlikti keliolika švytuoklės 
mostų. Aš jau ties penkiolika. Arba aštuoniolika. Arba dvidešimt! Ko, 
po velniais, iš manęs nori? 

— Tai ar keiksmai tau padėjo? 

— Kas per šūdas? — ji pažvelgė viršun — veidas pelenų spal- 
vos, suglumęs. 

Aš nedvejodama tęsiau: 

— Pastarąsias dvi minutes tu išoriškai reiškei savo skausmą 
ir liejai savo įniršį. Ar jautiesi geriau? Ar ši tvarkymosi su skausmu 


strategija tau padėjo? 

— Aišku, kad ne! Aš pradėjau daryti kineziterapijos pratimus, 
o mes abi žinome, jog tai tolygu agonijai. Žinoma, kad ne... 

— Sustok. 

Didi burna prasivėrė, tada užsivėrė. Ji rūsčiai į mane pažvelgė. 

— Norėčiau, kad dabar suktum petį priešinga kryptimi. Tą 
ir turėtum daryti, tiesa? Prašom pakeisti judesio kryptį ir šį kartą, 
užuot rėkusi, kvėpuok kartu su manimi. Mes įkvėpsim orą, minty- 
se skaičiuodamos iki septynių, tada sulaikysime jį plaučiuose skai- 
čiuodamos iki trijų, o tada iškvėpsime. Prašom pradėti... 

Ji nusikeikė, iškėliau į viršų delną. 

— Detektyve Voren, tu atėjai pas mane, pameni? Ir šiam susi- 
tikimui mums dar liko keturiasdešimt minučių. 

Ji vis dar žvelgė į mane maištaujančiu žvilgsniu, prakaitas var- 
vėjo nuo plaukų augimo linijos žemyn. Tada lėtai, bet tvirtai įkvėpė, 
sekdama mano komandomis. 

— Dabar, — žvitriai tariau, — noriu, kad kartotum paskui 
mane: Ačiū, Melvinai. 

— Suknistas Melvinas! 

— Ačiū, Melvinai, — tęsiau aš. — Žinau, kad skauda. Žinau, 
kad pranešdamas man, kaip smarkiai skauda, tu atlieki savo parei- 
gą. Girdžiu tave, Melvinai, ir esu dėkinga, kad stengiesi padėti man 
apsaugoti petį. 

Didi niurnėjo sau po nosim, kartais įterpdama žodelių, kurie 
akivaizdžiai nebuvo pagiriamieji. Tada ji pro sukąstus dantis išste- 
nėjo: 

— Taigi, Melvinai. E, ačiū, kad praneši man, kaip smarkiai visa 
tai užknisa. Bet, ach, gydytojai sakė, kad privalau atlikti šį pratimą. 
Jis padės man išsaugoti galimybę judinti ranką. Taigi, nors abu su- 
tinkame, kad jausmas totaliai šūdinas, prašau tavo pagalbos. Mes 
juk einame išvien, tiesa? Ir man reikia visa tai iškentėti, Melvinai. 
Man reikia atgauti savo ranką. Tau reikia, kad atgaučiau savo ranką. 


Tiesa? 

Liepiau Didi suskaičiuoti iki trisdešimties. Tada paraginau 
antrą kartą pakeisti savo atliekamų judesių kryptį ir vėl suskai- 
čiuoti iki trisdešimties. Mes atlikome pratimą kelis kartus iš eilės. 
Kalbėjau lygiu tonu, daviau nurodymus, kaip kvėpuoti, patarimus, 
kokius Žodžius parinkti pagyrimams. Ji sekė mano instrukcijomis 
ne taip tolygiai, kol aš galiausiai jas nutraukiau: 

— Ačiū, Melvinai, — ištariau atkartodama jos balsą. — Ačiū 
tau už pagalbą, ačiū, kad rūpiniesi mano kūnu. Dabar jau baigėme 
ir abu galime pailsėti. Gerai padirbėjom. 

Nustojau kalbėti. Po minutėlės Didi atsitiesė per liemenį, atsi- 
sėdo vėl tiesiai. Jos veide atsispindėjo dvejonė. 

— Daugiau jokių švytuoklių? 

— Daugiau jokių švytuoklių. O dabar prašau įvertinti savo 
skausmą skalėje nuo vieno iki dešimt. 

Ji spoksojo į mane. Kelis kartus sumirksėjo. 

— Skauda. 

Nieko nesakiau. 

— Turiu omeny, nėra taip, kad skausmas būtų magiškai pra- 
dingęs. Mano petys tvinkčioja, visą kairę ranką maudžia. Manau, 
net negalėčiau sulenkti jos pirštų — viskas taip ištinę ir dega. 

Tylėjau. 

— Aštuoni, — galiausiai ji ištarė. — Įvertinčiau aštuoniais balais. 

— Ar atlikusi pratimus paprastai taip ir jautiesi? 

— Ne. Po jų paprastai guliu ant grindų susisukusi į kamuoliu- 
ką. Kaip kūdikis motinos pilve, — ji susiraukė, pridėjo savo deši- 
niosios pirštus prie kaktos. — Nesuprantu, — kategoriškai pasakė. 

Patraukiau pečiais. 

— Anksčiau tu liedavai savo skausmą į išorę. Paversdavai jį 
įniršiu; galiu įsivaizduoti, kad ši emocija tau atrodydavo daug pa- 
togesnė. Tada pratrūkdavai pykčiu. Tuo metu tavo širdies ritmas 


padažnėdavo, kvėpavimas pasidarydavo paviršutiniškas, šoktelėda- 

vo kraujo spaudimas; kad ir kaip būtų ironiška, nuo to tavo fizinė 
kančia tik padidėdavo. O aš, priešingai — stengiuosi padėti tau su- 
telkti dėmesį į savo vidų. Susikoncentruoti pastoviam kvėpavimui, 
tokiu būdu sulėtinti širdies ritmą ir sumažinti kraujo spaudimą. Dėl 
to savo ruožtu aprimsta nervų sistema ir prasiplečia pakenčiamo 
skausmo riba. Todėl ir reikia pasitelkti gilaus kvėpavimo techniką, 
kurią per amžius naudodavo gimdyvės ir praktikuojantys jogai. 

Didi pavartė akis. 

— Aš gimdžiau natūraliai, — ji sabambėjo. — Prisimenu tuos 
kvėpavimo pratimus. Bet gimdymas trunka vos kelias valandas. O 
šie... 

— Be to, — tęsiau tuo pačiu tonu, — ragindama užmegzti pa- 
stovų dialogą su savo skausmu, stengiuosi padėti tau peržengti savo 
dabartinius kovingus santykius su tavo pačios kūnu. Įsisąmoninti 
pojūčiai padės susitaikyti su dabartine situacija ir judėti pirmyn. 
Paprastai tariant, kaip pati ką tik patyrei, kalbėdama su Melvinu 
jautiesi geriau. Keikdama jį, jautiesi blogiau. 

— Bet man nepatinka Melvinas. 

— Ar tai reiškia, kad negali jo gerbti? Įvertinti jo vaidmens? 

— Noriu, kad jis dingtų. | 

— Kodėl? 

— Todėl, kad jis silpnas. Nekenčiu silpnumo. 

Sunėriau rankų pirštus. 

— Tada turėtum mylėti mane. Aš nejaučiu jokio skausmo, taigi 
negaliu turėti jokių silpnybių. 

— Tai ne tas pat, — Didi iš karto pasakė. 

Laukiau. 

— Turiu omenyje, kad tavo nejautra nereiškia stiprybės. Gal- 
būt atvirkščiai — tam tikra silpnybė. Nėra nieko, ką reikėtų įveikti. 
Neturi pagrindo būti supratinga. 


Laukiau. 

Didi atsidūsėjo iš susierzinimo. 

— Ak, eik po velniais. Bandai man įteigti, kad Melvinas, tiesą 
sakant, yra gėris. Skausmas tam tikra prasme yra naudingas, stipri- 
na charakterį, ir taip toliau. Beje, naudoji tam atvirkštinį psicholo- 
ginį paaiškinimą. Turbūt nėra nieko, ko jūs, psichologai, nepadary- 
tumėte, tiesa? 

— Mėgstu galvoti, kad ne tik neturiu skausmo pojūčio, bet taip 
pat ir širdies, — rimtu veidu pajuokavau. — Bet jei atvirai, ar Mel- 


vinas yra vertingas“ 


Detektyvė papūtė lūpas. 

— Jis stengiasi apsaugoti mane nuo didesnių traumų. Supran- 
tu tai. 

— O gerbti ar gali? 

— Gerai jau. 


— Ar gali mažiau jį keikti, galbūt netgi pamaloninti, vieną ar 
porą kartelių parodydama dėkingumą? 

— Nežinau. Ar jis atsiųs man gėlių? 

— Kai ką geresnio — mažiau klykaus tavo petyje, ims švelniau 
šnibždėti tau į ausį. 

— Mano kairę ranką vis dar maudžia. 

— Tavo kairysis Žastikaulis vis dar sulūžęs. 

— Bet nebesijaučiu tokia... — Didi stabtelėjo, aiškiai rinkdama 
teisingus žodžius. — Nebesijaučiu tokia nesivaldanti. Lyg būčiau 
beprarandanti savo taip mylimą protą. 

— Jauti, kad gali labiau kontroliuoti save. 

— "Taip. Būtent. 

— Kadangi propaguoju Vidinės šeimos sistemų modelį, saky- 
čiau, įsisąmoninus dalelę savęs, kuri tave versdavo jaustis nepato- 
giai, t. y. Ištremtuosius, tavo Savasis Aš vėl pasijuto tvirtas ir galintis 
kontroliuoti padėtį. 

Didi metė į mane žvilgsnį. 

— Pasakysiu taip — gilus kvėpavimas duoda naudos, ir galbūt 
kalbėjimas su Melvinu nėra taip jau blogai. Įsisąmoninti, susitaikyti, 
eiti pirmyn. Gerai. Jeigu tai padėjo visiems tiems superatletams, tai 
kodėl gi negalėtų padėti man? 

Nusišypsojau, atpalaidavau delnus. 

— Rūpintis savimi yra gerai, Didi. Įsivaizduoju, kad turint tokį 
darbą kaip tavasis ir dar šeimą, iš tavęs dažnai kas nors kitas reika- 
lauja dėmesio. Bet nieko tokio yra pripažinti ir savo pačios porei- 
kius. Na, žinai, užsidėti ledo ant savo suknisto peties, užuot laukus, 
kol kas nors nupirks tau gėlių. 

Pagaliau Didi nusijuokė. Ji atsistojo nuo kėdės, ir tuo pat metu 
suskambo jos mobilusis. Ji užmetė akį į numerį, tada skubiai dirs- 
telėjo į mane. 

— Turiu atsiliepti, nesupyksi? 

Ji mostu parodė, kad nori išeiti iš kabineto. Palinksėjau galva 
sutikdama. Žengdama per durų slenkstį, jau šnekėjosi telefonu. Kad 
turėčiau, ką veikti, pradėjau kilnoti krūveles aplankų iš vienos vie- 
tos į kitą, sklaidyti ir taip jau visur pasklidusius dokumentus, bet, 
žinoma, slapta klausiausi. Nejaučiu skausmo, bet ne smalsumo. 

— ŽiNIP kažką surado? Rimtai? — laukiamajame kalbė- 
jo detektyvė maloniai nustebinto žmogaus tonu. — Kelios aukos, 
pomirtinis odos nuėmimas... Savo paties drabužių spintoje? Jėzau, 
koks iškrypimas. Palauk, sustok. Kaip tai to vyruko jau net nebėra 
gyvo: 

Pajutau pirmus šiurpuliukus. Mano žvilgsnis nusileido ant 
rašomojo stalo, kur mano dėmesio vis dar laukė dienraštis. „Dvi 
žmogžudystės“ — rėkė pirmasis puslapis, aukos „nudirtos savo pa- 
čių lovose“, „Niekad nėra tekę matyti nieko panašaus", tvirtino ano- 
nimas detektyvas. O štai man yra tekę. Senose nuotraukose iš nu- 
sikaltimų vietų, kuriose skerdynes vykdė kažkas dar geresnis. Dar 


blogesnis. 

Kurio aistra žmogaus odai buvo perduota abiem jo dukroms. 

Nuplaukiau savo kabineto durų slenksčio link. Negalėjau susi- 
valdyti. Stovėjau ten žvelgdama tiesiai į detektyvės D. D. Voren pri- 
merktas mėlynas akis, vos per žingsnelį nuo jos, ir sušnabždėjau to 
vieno vienintelio žmogaus vardą, kuris taip smarkiai galėjo išmušti 
užsigrūdinusią detektyvę iš vėžių: 


— Haris Dei. 


12 skyrius 


Didi baigė pokalbį. Dėdamasi mobilųjį atgal į palto kišenę, ji 
laikė žvilgsnį įsmeigtą į savo gydytoją. 

— Iš kur Žinai tą vardą? — iškart su įtarimu paklausė detektyvė. 

— Jis buvo mano biologinis tėvas. 

— Haris Dei? Serijinis žudikas? 

— Man buvo vieneri, kai jis mirė. Negalėčiau pasakyti, kad 
pažinojau tą vyrą, greičiau jau metams bėgant apie jį sužinojau. Ma- 
čiau šiandienos laikraštį, detektyve Voren, taip pat ir straipsnį apie 
pirmadienio nakties žmogžudystę. Pradėjau apie tai svarstyti. 

Didi vis dar tyrinėjo akimis savo skausmo specialistę. Adelina 
stovėjo tarpduryje tarp dviejų kambarių, atrodė tokia pat rami ir 
santūri kaip visada. Blankiai rudos, laisvai krintančios kelnės, span- 
guolių raudonumo kašmyrinis golfas. Jos pečius siekiantys rudi 
plaukai šiandien buvo palaidi, sušukuoti iki blizgesio, kuris beveik 
prilygo jos akivaizdžiai brangių odinių batų žvilgesiui. Išlaikiu- 
si gerą formą, net būdama keturiasdešimties, daug pasiekusi ir su 
mokslinio laipsnio atžyma prie savo pavardės — ši moteris labiau 
atrodė kaip „Ann Taylor“ modelis, o ne kaip pagarsėjusio serijinio 
žudiko duktė. 

— Mes pasikalbėsime, — tarė Didi ir grįžo atgal į kabinetą. 

Daktarė žvilgtelėjo į laikrodį. 

— Turi dar dešimt minučių. 

— Ne per mano užsiėmimą. Tavo laisvu laiku. 

Adelina nežymiai gūžtelėjo pečiais. 

— Nuoširdžiai sakau, detektyve, be jo vardo, apie Harį Dei ne- 
daug ką galiu pasakyti. 

— Na jau, na jau, daktare. Tu turi savo kompetencijos sritį, aš 
turiu savąją. Pradėkim? 

Detektyvė mostu parodė į vidinę šventovę. Dar kartą patrau- 
kusi pečiais, Adelina atbulomis grįžo atgal į kabinetą, o Didi įėjo 
paskui ją. Detektyvė Voren mikliai mąstė, derino ir koregavo savo 
lūkesčius. Turint omenyje ritualinį dviejų žmogžudysčių pobūdį, 
ji galėjo numatyti, kad, pasitelkus Žiaurių nusikaltimų išaiški- 
nimo programą, bus pasiekta gerų rezultatų. Bet sąsaja tarp šiuo 
metu jų tiriamų Žmogžudysčių ir nusikaltimų, įvykdytų keturias- 
dešimtmečio žudiko, kuris dabar jau seniai miręs, labiau priminė 
vieną dėlionės detalę, o ne reikšmingą žingsnį į priekį. Gali būti, 
kad jie ieško pamėgdžiotojo; Dievas težino — atrodo, kad serijiniai 
žudikai šiais laikais pritraukia daugiau gerbėjų net už kino filmų 
žvaigždes. Žinant, kiek yra internetinių puslapių ir pokalbių sve- 
tainių, skirtų psichopatams garbinti, viskas buvo įmanoma. 

Bet faktas, kad jos nauja daktarė, skausmo specialistė, su kuria 
Didi yra bendravusi tik du kartus, žinojo žudiko vardą ir netgi buvo 
turėjusi asmeninį ryšį su juo... Tai Didi jau peržengė atsitiktinumų 
ribą ir atvėrė siaubo karalystę. 

Didi neužėmė savo įprastos kėdės, o liko stovėti priešais Adeli- 
ną, savo tvinkčiojančią ranką ir petį saugiai prispaudusi prie sienos. 

— Papasakok man apie savo tėvą, — tarė Didi. 

— Daktaras Adolfas Glenas... — prakalbo Adelina. 

Detektyvė užvertė akis, iškart iškeldama ranką. 

— Taip, taip, taip. Supratau mintį. Įtėvį laikai savo tikruoju 

tėvu. Jis tave užaugino, mylėjo tave, davė tau viską, ko tik dukra 
galėtų norėti, įskaitant ir auksinį bilietą psichiatriniu ekspresu. 

— Na, jei jau užsiminei... 

— Papasakok man apie Harį Dei. 

Užsisklendusi daktarės veido išraiška sušvelnėjo. Ji atsiduso ir 
atsilošė kėdėje; nebuvo patenkinta, bet, matyt, susitaikė su savo pa- 
dėtimi. 

— Žinau tik tai, ką esu skaičiusi; buvau tik kūdikis, kai Hario 
nusikalstamam šėliojimui atėjo galas. Jei gerai suprantu, viena iš jo 
aukų, jauna padavėja, sugebėjo pasprukti. Ji nubėgo į policijos nuo- 
vadą. Kol pareigūnai mobilizavosi ir pagaliau atvyko Hario suimti, 
jis jau buvo miręs, daugybiniai įpjovimai ant kiekvieno riešo. Mano 
motina visiškai palūžo ir buvo neštuvais išgabenta į psichiatrinę; 
tuo tarpu vaikų globos tarnybos perėmė mano vyresnėlės sesers ir 
mano globą. Policija ateinančias šešias savaites praleido sistemingai 
ardydama mūsų namą, du kūnai buvo iškasti iš po svetainės ir dar 
šeši — iš po Hario medienos dirbtuvių už namo. Haris buvo dailidė. 
Mėgo įrankius. 

— Jis kankindavo savo aukas, — tiesiai rėžė Didi, tik tiek jai 
Filas ir buvo sakęs. — Kai kurios iš jų prieš mirtį kankindavosi iš- 
tisas savaites. 

— Bet juk ne dėl to jo vardą pateikė sistema, kaip turintį sąsają 
su tom dviem žmogžudystėm, tiesa? 

— Ne, ne dėl to. 

— Žudikas, kurį siekiate išaiškinti, dyrė odą savo aukoms, tie- 
sa? Boston Globe daug detalių nepateikia, bet kadangi susidomėjote 
Hariu, spėčiau, kad oda buvo nuplėšta ilgomis, plonomis juostelė- 
mis. Be to, nusikaltimo vietoje visų juostelių neradote. Tai reiškia, 
kad žudikas pasiėmė šiek tiek kūno audinio su savimi. Kaip trofėjų. 
Ir dabar, remdamasi tuo, ką išgirdai apie Harį Dei, tu svarstai, ar 


tos juostelės kartais neplūduriuoja užkonservuotos stikliniuose bu- 

teliukuose, panardintos į specialų formaldehido tirpalą, kurį Haris 
ištobulino būtent šiam tikslui. 

Didi panoro prisėsti, taip ir padarė. Ji išskėtė rankas priešais 
save vis raukydamasi, nes šis nesąmoningas gestas suerzino jos su- 
žeistąją ranką. 

— Turiu pasakyti, velniškas sutapimas. Du žudikai, kuriuos ski- 
ria keturiasdešimt metų — abu turėjo aistrą plėšyti savo aukų odą ir 
ją užsikonservuoti. Kiek, tavo manymu, moterų nužudė Haris? 

— Buvo pripažinta, kad aštuonias. 

— Aštuoni kūnai, kurie buvo rasti jūsų namuose. Kaip ten 
spauda pavadino tą vietą? Siaubo Namais, ar kažkaip panašiai? 

Adelina nežymiai gūžtelėjo pečiais. Jos veidas atrodė abejin- 
gas, Didi jau ir anksčiau buvo atkreipusi į tai dėmesį. Šeimos narių, 
atsiribojančių nuo klaikios tiesos apie žmones, kuriuos neva turėjo 
gerai pažinoti, išraiškoje. Arba aukų, ryžtingai pasakojančių istoriją 
apie tai, kas tikrai nutiko kažkam kitam, veiduose. 

— Hario trofėjų kolekcija, — Didi pratęsė. — Man sakė, kad 
policija rado trisdešimt tris stiklainiukus su užkonservuota lyg 
agurkėliai Žmogaus oda. Jis slėpė juos po miegamojo drabužinės 
grindimis. 

Daktarė krūptelėjo. 

— Pirmi keliolika — tiesiog maži maistiniai stiklainiukai, — 
kalbėjo detektyvė, — bet pasirodo, laikui bėgant, Haris pasidarė 
rafinuotesnis. Ne tik patobulino savo formaldehido tirpalą, bet ir 
perėjo prie stiklinių buteliukų — tokių, kokius naudoja kvepalams. 
Be to, jis juos pažymėdavo. Užrašydavo ne vardus, bet kažkokias 
atsitiktines detales, kurios, matyt, jam kažką reiškė. Plaukų spalvą, 
vietą, drabužį. Kiekvienam mėginiui savo kolekcijoje duodavo uni- 
kalų, bet visiškai žmogaus, kaip individo, nepaisantį identifikatorių. 

Daktarė vėl krūptelėjo. 

— Ar kada nors buvo baigta aiškintis jų tapatybes? — pasido- 
mėjo Adelina. — Pagalvojau... Prieš keletą metų skaičiau, kad užšal- 

dytas bylas tirianti komanda sumąstė analizuoti tą... užkonservuo- 
tą audinį... kartu su tuo pačiu laikotarpiu dingusių asmenų sąrašu. 
Jie tikėjosi gauti DNR mėginius iš septinto dešimtmečio pabaigoje 
dingusių moterų šeimos narių, kurie vis dar buvo gyvi, ir ieškoti, 
kas sutampa. 

Didi nebuvo to girdėjusi, bet skambėjo logiškai. 

— Nežinau, — ji nuoširdžiai atsakė. — Bet tai galėtų paaiškin- 
ti, kodėl ZiNIP yra tiek daug detalių apie keturiasdešimties metų 
senumo bylą. 

— Jie taip pat ruošėsi tirti ir nebaigtas išžaginimų bylas. Dau- 
gelis seksualinių sadistų maniakų pradeda nuo užpuolimų, tiesa? 
Jų iškrypusios fantazijos išsirutulioja laikui bėgant, vesdamos juos 
nuo persirenginėjančių moterų stebėjimo prie žaginimų, o tada — 
prie nužudymų. Tai reikštų, kad bendras Hario aukų skaičius grei- 
čiausiai yra daug didesnis nei aštuoni. 

— Tas aštuonias jis laikė arti namų, — Didi pritarė. 

„Kad galėtų su jomis praleisti daugiau laiko, — vos nepridū- 
rė, bet susilaikė. Juk žmogžudžių recidyvistų aukų skaičius sparčiai 
auga, ir tuo Hario Dei, kaip žmogžudžio, karjeros metu jis jau būtų 
daug pasiekęs maniakas su ginklų arsenalu, asmenine darbo erdve 
ir laisvu grafiku. Vadinasi, jeigu ta viena padavėja nebūtų ištrūkusi... 

Priešais ją sėdinti Adelina sumurmėjo: 

— Anksčiau ar vėliau visi įvaikiai pradeda fantazuoti apie savo 
biologinių tėvų tapatybę. Mano tikrieji mama ir tėtis buvo karalis- 
kosios šeimos nariai, bet kai gimiau, jie turėjo mane išsiųsti, kad ap- 
saugotų nuo nedoro burtininko, kuris norėjo užvaldyti karalystę, ir 
kitos panašios istorijos. Mano įtėvis buvo genetikas. Geras žmogus, 
bet turėjo gydytojo širdį. Sakykime taip — kai pirmą kartą jo pa- 
prašiau atskleisti man tiesą apie mano tėvus, jis man ir papasakojo. 
Ateinančius dešimt metų sapnavau košmarus — neįtikimai gyvus 
sapnus, kuriuose stebėdavau, kaip mano pačios oda atsiverdavo ir į 


laisvę ištrūkdavo monstras. 

— Tavo įtėvis pasiėmė tave, kai buvai dar kūdikis? 

— Kai buvau trejų ir pirmą kartą man buvo diagnozuota įgim- 
ta nejautra skausmui. Jis buvo vienas iš mano gydytojų. Turėdamas 
omenyje mano sveikatos būklę, keliančią didelę riziką, jis nemanė, 
kad mano poreikius galėtų adekvačiai patenkinti patirties neturinti 
įtėvių šeima. Taigi jis pasirūpino, kad pats asmeniškai galėtų mane 
įsivaikinti. 

— Pasisekė. 

— Taip. 

— O tavo vyresnioji sesuo? Minėjai, kad buvote dviese? 

— Ji neturėjo reto genetinio defekto, — paprastai pasakė Ade- 
lina. Jos manymu, tai viską paaiškino. | 

— O kaip tavo tikroji motina? 

— Ji iškeliavo Anapilin praėjus šešiems mėnesiams po Hario 
mirties, per visą tą laiką nepratarusi nė žodžio. Pasirodo, patyrė kaž- 
kokią psichinę traumą ir, galima sakyti, buvo katatonijos būsenos. 

— Kaip manai, ar ji žinojo, kuo užsiėmė jos vyras? — paklau- 
sė Didi. — Haris jų namuose palaidojo du kūnus. Atplėšė grindis, 
įgrūdo jas į ertmes, užpylė kalkėmis. Esu įsitikinusi, kad kvapas vis 
tiek turėjo jaustis. 

Adelina papurtė galvą, jos žvilgsnis sustojo ties spindinčiu 
savo sutvarkyto rašomojo stalo paviršiumi. 

— Nežinau. Mano įtėvis buvo surinkęs duomenis apie abu 
mano biologinius tėvus. Šeima — tai palikimas, ir jis norėjo, kad 
būčiau pasiruošusi. Kelerius metus intensyviai gilinausi į tą medžia- 
gą. Apie Harį Dei yra daug reikšmingos informacijos. Kaimynai jį 
apibūdino kaip žavų, sumanų vyrą, gerai besidarbuojantį rankomis. 

— Iš visko sprendžiant, mano tėvai nebuvo labai daug bendrau- 
jantys, bet jeigu sutiktum Harį gatvėje, jis šaltai nenusisuktų į kitą 
pusę ir tau iš baimės nepasistotų piestu plaukai. Viena iš kaimynių, 
senyvo amžiaus našlė, netgi porino, koks malonus jaunas vyras jis 


buvo — sutaisė jos langą, nes šis praleido lietų, pagelbėjo, kai reikėjo 

sutvarkyti girgždančias duris. Netgi neėmė iš jos pinigų, pasitenkino 
tik naminio obuolių pyrago gabalėliu. Iš tokių istorijų, kurios tampa 
kone legendinėmis, kai viskas paaiškėja — šaltakraujis žudikas miela 
širdim. Bet jeigu atvirai, aš tuo netikiu. 

— Senutė kaimynė išsigalvojo tą istoriją? 

— Ne, — Adelina pakėlė akis ir metė į Didi kategorišką žvilgs- 
nį. — Haris save išsigalvojo. Juk taip daro grobuonys, tiesa? Susiku- 
ria priedangą. Įtariu, tą pačią savaitę jis galbūt laikė kokią vargšelę 
merginą prirakintą prie savo dirbtuvių darbastalio. Taigi, nuspren- 
dė padėti kaimynei. Kad jeigu policija būtų pradėjusi šniukštinėti 
aplinkui, visi išgirstų tą pačią dainelę: Haris Dei, koks malonus vai- 
kinas, kaip tik prieš porą dienų jis sutaisė man langą... 

Didi palinksėjo. Ji buvo susidūrusi su tokiu fenomenu — „Bet 
jis buvo toks malonus vyrukas“ žudikų tipu — ir pritarė Adelinos 
vertinimui. Psichopatai niekad nebūdavo malonūs. Jie tiesiog gerai 
mokėjo tokiais apsimesti, kai šitai patiems buvo naudinga. 

Dabar jau detektyvė paspaudė: 

— Dar neatsakei į mano klausimą apie tavo motiną. 

— Nes negaliu. 

— Negali ar nenori? 

— Negaliu. Net mano įtėvis, prityręs ir nusipelnęs tyrėjas, ne- 
sugebėjo rasti jokios informacijos apie ją. Ji buvo vaiduoklis. Jokių 
šeimos narių, jokios praeities. Buvo atvykusi į Bostoną kažkur iš 
šiaurinių valstijų; bent jau taip ji sakė žmonėms. Santuokos ser- 
tifikate nurodyta, kad jos mergautinė pavardė buvo Deivis, ir, jei 
atvirai, ši pavardė yra per dažna, kad būtų galima tikėtis vaisingos 
paieškos. Ji niekad neatsakinėjo į jokius policijos klausimus, ir atro- 
dė, kad net kaimynai jos nepažinojo. Anė Deivis gyveno lyg šešėlis. 
O tada tapo vaiduokliu. 

Didi negalėjo susitvardyti, nesmarkus drebuliukas perbėgo 


kūnu. 

— Galbūt tai tik patvirtina, kad ji žinojo, kuo jos vyras užsii- 
ma. Tai palaužė ją psichiškai — išlikusiojo kaltės jausmas. 

Adelina nežymiai patraukė pečiais. 

— Tai neturi reikšmės. Tu netgi geriau už mane žinai, kad Ha- 
ris buvo idealus psichopatas, o tokie grobuonys visuomet užima 
dominuojančią padėtį. Net jeigu Anė žinojo, ji nieko negalėjo pada- 
ryti. Padėtį kontroliavo Haris. 

— Tavo tėvas, — vėl faktą pakartojo Didi, norėdama palaikyti 
pokalbį. 

Adelinos veido išraiška nesikeitė. 

— Turint omenyje, kad kenčiu nuo reto genetinio sutrikimo, 
niekas geriau už mane nežino apie potencialius DNR spąstus. 

Detektyvę tai privertė suklusti. Ji pasilenkė į priekį. 

— Ar Haris irgi turėjo tokį patį sutrikimą kaip tu — ar gali 
būti, kad jis irgi nejautė skausmo? 

— Ne. Įgimtą nejautrą skausmui sukelia dvigubai recesyvinis 
genas — tai reiškia, kad abu tėvai buvo tos genetinės mutacijos nešio- 
tojai. Ką jau kalbėti apie tai, kad Jungtinėse Valstijose žinoma mažiau 
nei penkiasdešimt tokių atvejų ir pusė vaikų, kuriems diagnozuota ši 
mutacija, miršta nuo šilumos smūgio nesulaukę nė trejų metų. Būti 
tokiai kaip aš, sulaukti brandos, turėti keturias kaip reikiant funkcio- 
nuojančias galūnes... Aš esu išimtis, o ne taisyklė. 

— Kodėl taip yra? 

— Viena iš šios geno mutacijos pasekmių — negalėjimas jausti 
karščio. Tai reiškia, kad mes neprakaituojame. Tai ypač pavojinga 
vaikams ir kūdikiams. Karštą vasaros popietę jų kūnai gali sukaisti 
iki kritinės temperatūros, bet jų veidai to neišduoda. Kol tėvai nu- 
skuba su savo abejingu vaikeliu į ligoninę, būna jau per vėlu. 

Didi negalėjo susilaikyti nepasidomėjusi: 

— Tai ką tu darai vasarą? 

— Mėgaujuosi oro kondicionieriais. Geriu daug skysčių. Ir 
daug kartų per dieną matuojuosi temperatūrą. Negaliu pasitikėti 

savo pojūčiais, detektyve, todėl spręsti, ar mano organizmui viskas 
gerai, galiu tik pagal išorinius simptomus. 

— Melvinas yra vertingas, — sumurmėjo Didi. 

— Melvinas yra vertingas. Niekad nesu gulėjusi paplūdimy- 
je ar vaikščiojusi spiginant vasaros saulei. Aš net nelipu į dušą, iš 
pradžių nepatikrinusi termometru. O dauguma sportinių hobių ar 
fitneso programų... Tokiai kaip aš būtų pavojinga bėgioti ar plau- 
kioti, ar Žaisti tenisą, ar mėtyti į krepšį. Galėčiau išsinarinti kelį, su- 
silaužyti čiurną, pasitempti petį ir niekad to nepastebėčiau. Mano 
sveikata visada reikalauja nuolatinio budrumo. 

Detektyvė palinksėjo. Jai atrodė, kad apie savo gyvenimo būdą, 
kuris iš tikrųjų turėjo būti labai ribojantis ir izoliuojantis, ši gera 
daktarė kalbėjo perdėm ramiai. Pamiršk galimybę, kad pradinėje 
mokykloje tave kas nors pasirinks į komandą; Adelina, matyt, nega- 
lėjo dalyvauti jokiuose žaidimuose per pertraukas. Arba pasivaikš- 
čioti susikibus už rankų su kokiu nors ypatingu vaikinu saulėtą die- 
ną. Arba bėgti greitai ir galingai vien dėl to, kad norisi. Ar bandyti 
šokti iš taško A į tašką B vien tam, kad įsitikintų, ar gali peršokti. 

Rimta suaugusioji, kuri, be jokios abejonės, augo kaip rimtas 
vaikas, nuolat išlikdama budri. Ir būdama labai jauno amžiaus su- 
prato, kad jos reta liga neišvengiamai išskiria ją iš kitų, kad ji yra iš 
šalies į aplinkinius žvilgčiojanti pašalietė. 

Nes Melvinas nebuvo tik vertingas. Melvinas visus dar ir vie- 
nijo, skausmas puikiai visus padarydavo lygiaverčiais ir suburdavo. 

— O tavo sesuo? — paklausė Didi. 

— Ji neserga tokia liga kaip aš. 

— Taigi tavo įtėvis jos nepasiėmė. 

— Ne. 

— Ji turbūt įsiuto. 

— Man buvo treji, jai — šešeri, per maža suprasti, o ką jau 
kalbėti apie „įsiūtį. 

— Kaip ji toliau gyveno? 

— Ji liko valstybės globotine, keliavo iš vienų vaikų namų į 
kitus. 

— Ar palaikei su ja ryšį? 

— Taip. 

— Ji turi vardą? 

— Taip. 

— Bet tu nenori man jo pasakyti, taip? — detektyvės kūne 
suvibravo atkaklios tyrėjos instinktai. 

Daktarė dvejojo: 

— Sulaukusi keturiolikos, aš jau domėjausi savo biologiniu 
tėvu. Mano įtėvis be mano žinios pasamdė privatų tyrėją, kad šis 
ištirtų visus tris mano biologinės šeimos narius. Spėju, tai buvo į 
„pensiją išėjęs Bostono faras, nes dauguma informacijos, kūrią jis 
surinko apie mano tėvą, buvo policijos pranešimų fotokopijos. 
Galbūt koks nors jo senas bičiulis, dar einantis pareigas, leido jam 
prisijungti prie sistemos. Paaiškėjo, kad rasti duomenų apie mano 
motiną buvo sudėtingiau — kaip jau minėjau, jos byla buvo plona. 
Mano sesuo... 

Daktarė Glen stabtelėjo. 

— Spėju, tuo metu ji buvo septyniolikos. Vis dar globojama 
valstybės. Bet jau tada jos byla buvo storesnė nei mano tėvo, o jos 
Žygdarbiai netgi įžymesni. 

Didi palinko į priekį, instinktai net dūzgė. 

— Daugiausia atskleidė išvada, mano perskaityta jau po įtėvio 
mirties. Ją parašė socialinė darbuotoja, kuri tą dieną atėjo į mano 
tėvų namus ir paėmė mus laikinai globoti, o tada skubiai parūpino 
mano keturmetei sesei medicinos pagalbą. Pasak jos, ant sesers nu- 
garos, rankų ir šlaunų iš vidaus buvo daugybė plonų plėštinių žaiz- 
dų. Kai kurios iš jų senos, bet buvo ir daug šviežių, pratisais ilgais 
dryžiais, netgi sukrešėjusiomis kraujo linijomis. 

— Jis ją pjaustydavo, — Didi pratarė trūkstamus žodžius. — 
Esi įsitikinusi, kad Haris Dei pjaustydavo tavo seserį. 

Adelina pažiūrėjo į ją. 

— Juk negalėjo jinai pasiekti savo pačios nugaros. 

— Arjis nuimdavo odą? 

— Daktarai to neminėjo. Bet juk šiuo atveju jam nereikėjo to 
daryti, tiesa? Haris atsiplėšdavo trofėjus nuo savo aukų, kad prisi- 
mintų jas, kai nebeturės šalia. Mano sesuo nebuvo viena iš tų pa- 
grobtų merginų, kuriomis anksčiau ar vėliau reikėjo atsikratyti. Ji 
buvo jo paties dukra. Nuolatos jam prieinama auka. Neabejotinai 
puikus atsarginis variantas tarpuose tarp kitų laimikių. 

Didi tyrinėjo Adeliną. Daktarės žvilgsnis išliko tiesus, 0 išraiš- 
ka kontroliuojama. Bet jos veide atsirado įtampa, kurios anksčiau 
nebuvo. Geroji daktarė stengėsi valdytis, ir tai matėsi. 

Didi paklausė kito logiško klausimo: 

— O tave“ 

— Anot ligoninės priėmimo raštų, ant manęs nebuvo nė žymės. 

— Haris kankino ją, 0 tavęs ne. 

— Haris Dei mirė vieną savaitę prieš mano pirmąjį gimtadienį. 
Būtų buvę įdomu pasižiūrėti, ar situacija nebūtų pasikeitusi praėjus 
aštuonioms dienoms. | 

— Manai, tave išgelbėjo amžius. Buvai kūdikis. O kai būtų su- 
ėję vieneri... 

Adelina patraukė pečiais. 

— Jau niekad nesužinosim. 

— O gal priežastis — tavo liga? — svarstė Didi. — Galbūt jis 
tau įpjovė, bet tu neverkei, tiesa? Ir tai jam nesuteikė daug pasiten- 
kinimo. 

Adelina atrodė nustebusi. 

— Visus tuos metus nė karto neapsvarsčiau tokios galimybės. 

— Tikrai? Atrodytų, tai akivaizdi mintis. 

— Visko gali būti, bet tikimybė nedidelė. Apie mano turimą 
sutrikimą tuo metu nežinojome. Jis išaiškintas, kai buvau trejų. O 


anuomet mane tokiu būdu pagerbdavo sesuo. Ji mane pjaustydavo. 

Didi sumirksėjo. 

— Tavo sesuo, šešiametė, tave pjaustydavo? 

— Taip jau buvo įpratusi. Šis išmoktas elgesys jai į galvą buvo 
kalamas kiekvieną naktį: kraujas — tai meilė. Ir tokiu keistu būdu 
sesuo išreiškė savo meilę. 

— Nedalyvausiu jūsų šeimos susitikimuose. 

— Ji įrėžė žirklėmis man ranką. Kadangi nepravirkau, ėmė 
pjauti dar giliau. Tai rodo, jog tėvas nežinojo apie mano ligą. Nujau- 
čiu, kad instinktyviai irgi būtų pjovęs giliau, tačiau ant mano kūno 
nėra tokių randų. 

— Aišku. 

— Taigi, dienos klausimas, detektyve: blogu žmogumi gimsta- 
ma ar tampama“ 

— Prigimtis prieš auklėjimą. 

— Būtent. Kokia tavo nuomonė? 

Didi papurtė galvą. 

— Nereikia rinktis; esu mačiusi abu variantus. 

— Aš taip pat. Geras žmogus gali deformuotis į blogą, o blo- 
gas — pasitaisyti į gerą. 

— Taigi tavo mintis yrač.. 

— Mano sesers atveju visi šie dalykai neturi reikšmės — jai 
nepasisekė abejopai. 

— Serijinio žudiko dukra, — įterpė trūkstamus žodžius 
Didi, — ir taip jau metai iš metų buvusi ritualinės prievartos auka, 
o vėliau, kai pateko valstybės globon, pasidarė visai nebevaldoma. 

Sulig tais žodžiais Didi protas pagaliau nušvito. Ji užmerkė 
akis, negalėdama patikėti, kad anksčiau nesugebėjo sujungti dviejų 
taškų. Šioks toks pasiteisinimas — trys dešimtys metų, skiriančių 
nuo bylos, o tai reiškia, kad ji pati tuo metu buvo dar tik paauglė, o 
ne darboholikė detektyvė. Bet vis tiek, turint omeny, kaip tai buvo 


išgarsėję... 

— Šana Dei, — Didi garsiai pasakė. — Tavo sesuo yra Šana 
Dei. Jauniausia už žmogžudystę nuteista moteriškos lyties nusikal- 
tėlė Masačusetse, teista kaip suaugusioji, kai buvo vos keturiolikos. 
Po to, kai nudėjo pataisos namų pareigūnus ir kartu pataisos na- 
muose sėdėjusią kalinę, buvo įkalinta dešimtmečiams. Toji Šana 
Dei, — tada dar viena lemputė įsižiebė jos galvoje. — Ji sudarkė tą 
berniuką, taip? Praėjo daug metų, kai paskutinį kartą galvojau apie 
tą bylą. Bet juk pasmaugusi tą vaiką ji pasidarbavo dar ir peiliu. Nu- 
pjovė ausį. Ir odos juosteles... — detektyvė spoksojo į Adeliną, šios 
sąsajos ją, galima sakyti, apstulbino. 

— Kur dabar yra tavo sesuo? 

— Ji tebėra pataisos namuose, ten praleis visą likusį gyvenimą. 

— Noriu su ja pasikalbėti. Tučtuojau. 

— Gali mėginti. Tačiau šiuo metu ji gydoma kalėjimo medi- 
cinos skyriuje. Atsigauna po savo paskutinio bandymo nusižudyti. 

— Kokia jos būklė? 

— Stabili. Kol kas, — Adelina stabtelėjo. — Kitą savaitę bus Do- 
nio Džonsono mirties trisdešimties metų sukaktis. Sužinojau, kad 
Šana dėl šio įvykio sulaukia nepageidaujamo dėmesio. Mažiausiai vie- 
nas reporteris susisiekė su kalėjimu, norėdamas gauti iš jos interviu. 

— Arji kalba apie tą bylą? 

— Niekad. 

— O draugai, bendrininkai? 

Didi mintys jau šuoliavo pirmyn. Taip, Šana sėdėjo už grotų, 
bet detektyvė visada stebėjosi, kiek nuteistų žudikų išlikdavo socialiai 
aktyvūs, nors ir būdavo įkalinti. Jie įsimylėdavo, susituokdavo. Ko- 
dėl gi nesuviliojus kokio nors greitai tobulėjančio, svajojančio žudiku 
tapti vyruko galimybe užbaigti tėvelio — ar jos pačios — gyvenimo 
darbus? 

Bet Adelina jau purtė galvą: 

— Mano sesuo kenčia nuo sunkaus asocialinio asmenybės su- 


trikimo. Nesuprask neteisingai — ji išskirtinai protinga ir trikdomai 

gudri. Bet ne tokia, kaip mano tėvas. Jokia pagyvenusi našlė niekad 
neįsileistų Šanos pro duris, kad ši sutaisytų jos sulūžusį langą. O ir 
pati Šana nejaučia jokio poreikio turėti draugų ar pasekėjų. 

Didi nesusilaikė: 

— Taigi tavo tėvas — serijinis žudikas, tavo sesuo — kompe- 
tentinga galabytoja (pala, ji jau peržengė trijų aukų ribą, dėl to pati 
tapo serijine žudikė), o tu kenti nuo reto įgimto sutrikimo — ne- 
jautros skausmui. Ganėtinai įspūdingas genofondas. 

— Kiekviena varpo formos kreivė turi nuokrypių. 

— Nuokrypių? Baik jau, tavo šeima net netilptų į diagramą. 

Adelina trūktelėjo pečiais. Didi perjungė pavarą: 

— Tavo sesuo tau pavydi? 

— To paklausti reiktų jos. 

— Bet judvi palaikot santykius? 

— Lankau ją kartą per mėnesį. Ji tau pasakys, kad ateinu, nes 
jaučiuosi kalta. O aš tau pasakysiu, kad ji priima mane, nes jai nuo- 
bodu. Detektyve... Tikriausiai dabar galvoji, jog tas vadinamasis Žu- 
dikas Rožė galėtų būti tiesiogiai susijęs sa mano šeima, galbūt netgi 
semtis iš jos įkvėpimo. Kaip psichiatrė, turinti šiek tiek patirties su 
deviacinėmis asmenybėmis, nebūčiau tokia tikra. 

Didi skeptiškai į ją pasižiūrėjo. 

— Jei tarpusavyje palygintum deformuotus medžio gabalus, — 
tęsė Adelina, — pamatytum, kad kai kurie iš jų išsiklaipo labai pa- 
našiai. Tą patį galima pasakyti ir apie iškreiptas psichikas. Didelė jų 
dalis pasižymi tomis pačiomis manijomis, ritualais ir fantazijomis. 
Šis žudikas galėjo skaityti apie Harį Dei arba lankytis pas Šaną? O 
gal paprasčiausiai jo mąstymas panašus kaip jų? 

— Tai yra?.. 

— Kraujas — tai meilė. Sesuo kelis kartus perrėžė man ran- 
kas siuvimo žirklėmis ne tam, kad mane sužeistų, demonstruodama 
savo meilę. Gali būti, jog Šana niekada nėra kalbėjusi apie dvylika- 
metį Donį Džonsoną, ir tą įsimintiną naktį dėl tos pačios priežas- 

ties — ji nejautė tam berniukui neapykantos. Tiesiog mylėjo jį per 
daug smarkiai ir nuo to laiko labai jo ilgėjosi. 

Didi pakėlė antakį. 

— Tavo sesuo nužudė dvylikametį berniuką, norėdama paro- 
dyti savo susižavėjimą juo? 

— Nežinau. Bet kažkas tą naktį nutiko, detektyve. Kažkas itin 
galingo, o galbūt tiesiog labai asmeniško, kad net tokia psichopatė 
kaip mano sesuo nuo to laiko taip ir nesugebėjo apie tai prabilti. 


13 skyrius 


Kas aš esu? Paprastas apsaugos kompanijos darbuotojas. 

Kaip aš atrodau? Nieko ypatingo. Rusvai žalsvos kelnės, mėly- 
ni marškinėliai su atsegta apykaklės saga, sportinė kepuraitė žemai 
nuleistu snapeliu. 

Pagrindinis motyvas? Tiesiog atlieku savo darbą. 

Veikimo tikslas: Išblaškyti tyrėjų pastangas, supainioti situaciją. 

Grynasis pelnas: Visiems patinka blogiukai. 


Niekuo neišsiskiriantis apsaugos kompanijos darbuotojas at- 
važiavo tiesiai prie savo tikslo. 

Kieme — jokių kitų transporto priemonių. Jokių ženklų, ro- 
dančių, kad namuose verda gyvenimas. Apsaugos kompanijos dar- 
buotojas pasistatė automobilį gatvėje prie šaligatvio, nuo keleivio sė- 
dynės pasičiupo juodą nešiojamojo kompiuterio krepšį, tada žemiau 
ant veido nuleido tamsiai mėlynos sportinės kepuraitės snapelį. 

Chaki spalvos kelnės buvo per laisvos, taip pat ir blyškiai mė- 
lyni marškinėliai. Radiniai iš blusų turgaus, dėl to ir netinka idealiai. 
Bet pigius drabužius buvo galima išmesti vieną kartą panaudojus. 
O papildomos audinio klostės dar labiau iškreipia žmogaus dydį. 

Tai gali praversti, kai smalsių kaimynų neišvengiamai paprašys api- 
būdinti. 

Gilus įkvėpimas, iškvėpimas. Rankos suspaudžia vairą, atlei- 
džia jį. Štai toji akimirka. Laikas, kai reikia ne mąstyti, o daryti. In- 
formacija buvo surinkta, planai apsvarstyti, sprendimai priimti. Ir 
štai tas metas atėjo. 

Iš pradžių tykojau prie namo, kuriame gyveno objektas. Po iš- 
tisas savaites, mėnesius trukusių svarstymų pagaliau atėjo laikas... 
Tada atsargiai pastačiau pakuotę šaligatvio viduryje, pakankamai 
toli, kad norėdama jį pasiimti, turėtų nutolti nuo slenksčio. Paskam- 
binau į duris, tada mikliai pritūpiau už dirbtinio fikuso medžio 
priešakinės verandos kampe. Objektas atidarė duris. Objektas atsi- 
duso, kai pastebėjo siuntinį, gulintį už daugiau kaip keturių metrų. 
Objektas išėjo pasiimti savo prizo. Suteikė man progą taip lengvai 
įsmukti vidun, įsitaisyti prieškambario spintoje, kur išbuvau iki vė- 
lios nakties, kol pagaliau užgeso visos šviesos... 

Kas aš esu? Niekas. Ničniekas. O galbūt visai kaip tu. Pašalietis, 
paslapčia žvilgčiojantis į kitus. 

Kokie mano motyvai? Finansinis stabilumas. Asmeninė sėkmė. 
Gamtos šauksmas. O galbūt visai kaip tu noriu būti kažkas. Pagaliau 
jausti, kad esu kažko dalis. 

Dabar niekuo neišsiskiriantis apsaugos kompanijos darbuotojas 
išlipo iš autobusiuko ir patraukė tiesiai prie paradinių namo durų. 

Kūnas pakreiptas tikintis, kad dėl išsipūtusių drabužių vaizdas 
pasirodys dar labiau neapibrėžtas — niekuo neišsiskiriantis apsau- 
gos kompanijos darbuotojas rakinėjo dvigubą spyną. Dėl to, žino- 
ma, sukaukė namų saugos sistema. 

Jokio skubėjimo. Tiesą sakant, netgi galima atsipalaiduoti. Nes 
signalizacija papildomai patvirtino, kad darbuojasi apsaugininkas. 
Taigi, viskas ėjosi pagal planą. 

Įžengė vidun. Patraukė link laiptų. Surado, kur pagrindinis 


miegamasis. 

Praėjo jau trisdešimt sekundžių. Nors smalsiems kaimynams 
turbūt atrodė, kad tinkamas specialistas jau buvo atvykęs, tačiau 
apsaugos kompanijos operatorių būrys šiuo metu nieko nelaukda- 
mi skambinėjo vietinei policijai bei namo savininkui. Laikas buvo 
svarbus. 

Niekuo neišsiskiriantis apsaugininkas tyrinėjo lovą. Ant sta- 
liuko dešinėje lovos pusėje stovėjo stiklinė vandens, neryškiai ištep- 
ta rausvu lūpdažiu. Pasižiūrėjus iš arčiau, ant pagalvės matėsi kelios 
geltonos garbanos. Ši lovos pusė tikrai jos. Kažin, ar ji gerai miega? 
O gal vis dar prisimena tą naktį, kai stovėjo tamsiame prieškamba- 
ryje visiškai viena, tokia pažeidžiama... 

— Supkis, mažyli, medžio viršūnėj — niekuo neišsiskiriantis 
apsaugininkas suniūniavo. — Vėjui papūtus, lopšelis siūbuos... 

Nužudymų detektyvės užpuolimas nebuvo plano dalis. Bet ji 
išgirdo, atstačiusi pistoletą, išlindo iš miegamojo. Grįžti į nusikalti- 
mo vietą buvo naujoko lygio klaida, — dabar suprato niekuo neiš- 
siskiriantis žmogus. Jis pasidavė pagundai dar kartą viską pamatyti, 
peržiūrėti kiekvieną detalę — ar tikrai viskas būtent taip ir įvyko? 
Be to, iš išorės daugiaaukštis namas atrodė tamsus, tuščias, saugus. 

O tada netikėtai prieškambaryje išdygo detektyvė. Ir reikėjo 
pasirinkti. Kovoti ar pasišalinti. Iš tikrųjų nebuvo taip jau sunku 
nuspręsti. Kaip kad yra sakę kiti, kai nužudai pirmą kartą, visi kiti 
kartai būna lengvi. 

Improvizacija. Išėjo netgi geriau, negu buvo sugalvota. Taigi 
dabar, štai, stovėjo čia niekuo neišsiskiriantis apsaugos kompanijos 
darbuotojas ir vėl improvizavo. Tuo pat metu tebeskaičiuodamas 
sekundes: Aštuoniolika, devyniolika, dvidešimt... 

Laikas buvo griežtas viršininkas. Reikėjo laikytis plano. 

Atbruožė kompiuterio krepšį, ištraukė pirmąjį daiktą. Šam- 
pano butelį. Tada, žinoma, antrankiai, subtiliai padengti kailiu. Po 


jų — viena raudona rožė, kuri nugulė tiesiai ant jos pagalvės. 

Galiausiai — atvirukas. Nupirktas tą patį rytą; laimėjimą atne- 
šianti detalė. 

Atsitraukė atgal. Baigiamasis sukurtos scenos įvertinimas. 

Veikimo tikslas: Įbauginti, išgąsdinti, sukelti priešiškumą. Nes 
vėlgi, galbūt aš nenoriu būti tavimi. Aš noriu būti geresnis už tave. 

Grynasis pelnas: Adrenalino audra. 

Trisdešimt vienas, trisdešimt du, trisdešimt trys... 

Suskambo telefonas ant staliuko prie lovos. Be abejo, skambi- 
no iš apsaugos kompanijos, norėdami patikrinti, ar namuose buvo 
namo savininkas, kuris galbūt netyčia pažadino signalizaciją ir da- 
bar galėtų nutildyti sistemą lyg stebukladaris ištardamas slaptažodį. 

Niekuo neišsiskiriantis apsaugininkas apsisuko, ramiu žings- 
niu nulipo laiptais žemyn, išėjo iš namo ir patraukė link jo laukian- 
čio autobusiuko. Suvaidino trumpą spektaklį greitai pakalbėdamas 
kažką į mobilųjį telefoną, lyg sąžiningas darbuotojas, dirbantis savo 
darbą. Veidas nuleistas žemyn, žvilgsnis nusuktas į šoną, smalsiems 
kaimynams, kurie dabar jau susidomėję spoksojo pro savo langus, 
atsukta nugara. 

Namo signalizacija ir toliau spygavo. 

Tuo tarpu niekuo neišsiskiriantis apsaugos kompanijos dar- 
buotojas įlipo atgal į savo automobilį. Ir nuvažiavo. 

Palikdamas seržantei detektyvei D. D. Voren dėmesį rodančias 
atminimo dovanėles. Tarp jų ir labai rūpestingą atviruką su įrašu: 


Linkiu greitai pasveikti. 


14 skyrius 


Aleksas nervingai marširavo. 
Didi būrys buvo sukviestas ir dabar stovėjo svetainėje. Nusi- 
kaltimų vietų tyrėjai apžiūrinėjo paradines duris, dengė paviršius 


milteliais, ieškodami pirštų atspaudų, į maišelius dėliojo visas žudi- 

ko paliktas „dovanėles“. Uniformuoti pareigūnai apieškojo aplinkinį 
rajoną. Kiti detektyvai apklausę kaimynus išsiaiškino, kad suveikus 
signalizacijai Didi ir Alekso kieme išdygo niekuo neišsiskiriantis 
asmuo, kuris atvažiavo niekuo neišsiskiriančiu baltu autobusiuku 
su žinomos namų apsaugos įmonės pavadinimu ant šono. O galbūt 
jis ten atsirado šiek tiek prieš suveikiant signalizacijai? Šiaip ar taip, 
Alekso ir Didi namų saugumo sistema suveikė, ir iškart prisistatė jų 
apsaugos kompanijos darbuotojas, kad ją sutvarkytų. Vyras, mote- 
ris, jaunas, senas, juodaodis ar baltaodis — niekas tiksliai negalėjo 
pasakyti. Tačiau tai buvo kompanijos darbuotojas. Be abejonių, ap- 
saugininkas pasirodė beregint. Tai gerai, tiesa? 

Aleksas nervingai marširavo. 

Paliktą raštelį rado jis. Parvažiavo namo iš darbo, sustojo kie- 
me, Džekas sėdėjo šalia, diržu prisegtas savo vaikiškoje kėdutėje. 
Aleksas atidarė automobilio dureles ir išgirdo signalizaciją maž- 
daug tuo pat metu, kai suskambo ir jo mobilusis — jų tikroji apsau- 
gos įmonė norėjo išsiaiškinti situaciją. 

Iš išorės nepastebėjęs, kad kas nors būtų ne savo vietoje, Alek- 
sas įėjo į namą. Anksčiau jau pasitaikė, kai signalizacija įsijungė be 
reikalo. Kartais taip gali nutikti. Be to, sprendžiant iš normaliai at- 
rodančių paradinių durų, sveikų langų, tylos pirmajame aukšte... 

Didi jis glaustai pasakojo, kad jau buvo spėjęs atsipalaiduoti. 
Kairiąja ranka laikydamas Džeką, o telefoną, per kurį kalbėjo su 
apsaugos kompanija, prispaudęs prie dešiniosios ausies, jis guviai 
užlipo į antrą aukštą, norėdamas greitomis apžiūrėti paskutinius li- 
kusius kambarius. 

Apsaugos kompanija jau bendravo su Bostono policijos de- 
partamentu, kai Aleksas tiesiu taikymu lėkė atgal iš namo, nešinas 
trimečiu Džeku, ir sėdo vežti jį pas savo tėvus. 

Jie su juo pabus per naktį. 

Tuo tarpu nusikaltimo vietos tyrėjai darbavosi Alekso ir Didi 


namuosč. 

O Aleksas nervingai marširavo. 

Rankas laikė sukabinęs sau už nugaros. Vilkėjo akademijos 
drabužiais — chaki spalvos kelnes ir tamsiai mėlynus marškinius 
su išsiuvinėtu Masačusetso valstijos policijos logotipu ant krūtinės. 
Pečių laikysena išdavė įtampą. Kitaip nei pečiai, jo sustingęs veidas 
taip ir liko be išraiškos, beveik nebuvo įmanoma jo išskaityti. Kaip 
kad Didi meistriškai mokėjo užgniaužti savyje įsiūtį, taip ir Aleksas 
tą puikiai sugebėjo — laikyti rankose stipriai suspaustas kontrolės 
vadeles. 

Pirmą kartą jai į galvą atėjo mintis, kokios sunkios jam turėjo 
būti pastarosios šešios savaitės. Ji nuolat griežė dantimis ir niurzgė- 
jo, kad yra bejėgė. Tačiau ką Aleksas galėjo padaryti? Vieną rytą jo 
žmona išėjo į darbą. Ir nuo to laiko ji nebegali nei pati apsirengti, 
nei prižiūrėti jų vaiko, nei padaryti ko nors naudingo. 

Jis matė, kaip ji kentėjo. Turėjo jai padėti atlikti darbus, kurie 
dažnai jai sukeldavo dar didesnį skausmą. Ir jo pečius užgulė auklė- 
jimo, taip pat ir nuobodžių namų ruošos darbų našta, ir ji slėgs dar 
kurį laiką. 

Bet jis nė karto nesiskundė ir neatrėžė jai, kad nustotų galvoti 
tik apie save. 

Jis buvo šalia, kai jai jo reikėjo. Net dabar nereikalavo pasi- 
aiškinti, į ką ji buvo įsivėlusi ar kaip drįso atboginti pavojų iš savo 
darbo į namus. Jis mąstė. Analizavo. Kūrė strategijas. 

Aleksas nejautė gailesčio nei sau, nei jai. Jis planavo, kaip pri- 
griebti tą kalės vaiką, kuris išniekino jų namus. 

— Taigi, — pagaliau pratarė Filas. 

Jis sėdėjo ant sofos, jam ant kelių gulėjo užrašinė, pilkas švar- 
kas buvo susiglamžęs, o tamsiai raudonas kaklaraištis pakrypęs. 
Atrodė, kad jis iš visų sunkiausiai išgyveno įsilaužimo faktą. Kai 
pasitraukė Didi, ši byla buvo perduota jam. Negana to, kad buvo 
nužudyta antroji auka, dabar žudikas artinosi prie jų, nors jie prie 


jo neartėjo. 

— Taigi, — pakartojo Didi. 

Ji iš virtuvės į svetainę buvo pernešusi kėdę, ant kurios dabar 
sėdėjo, prispaudusi kairiąją ranką prie šonkaulių, ant skaudamo pe- 
ties užsidėjusi pakelį ledo. Tai ir viskas, ką galėjo padaryti po ne- 
tikėto kineziterapijos užsiėmimo pas daktarę Adeliną Glen. Be to, 
stengėsi sau įrodyti, kad esama ir kitų skausmo malšinimo būdų, ne 
vien savitaiga. Taip, esama. 

— Kaimynai negali nieko daug papasakoti, — tęsė Filas. — Iš 
esmės į jūsų namus įėjo asmuo, atrodė labai paprastai. 

Neilas, stovintis priešais Filą, patraukė pečiais. 

— Visa tai mes ir taip žinojome. Žudikas įėjo į dar dvi kitas 
nusikaltimų vietas ir iš jų išėjo neatkreipdamas į save dėmesio. Aki- 
vaizdu, kad pažeidėjui gerai sekasi susilieti su aplinka. 

— Bet galbūt mes sužinojome daugiau apie tai, kokiu būdu jis 
patenka vidun, — tarė Filas. — Subjektas buvo užsimaskavęs kaip 
apsaugos kompanijos darbuotojas. Mes galime grįžti į kitas dvi nu- 
sikaltimų scenas, patikrinti, ar jose įrengtos sistemos, ar tą naktį 
į aukų telefonus kas nors skambino. Arba paklausinėti apie kitas 
populiarių paslaugų kompanijas. Galbūt netoliese sukiojosi autobu- 
siukas su užrašu „Parazitų naikinimas“ arba „Santechnikos paslau- 
gos“. Na, žinot, kas nors tokio, kas tikrai tuo metu kaimynams ne- 
krito į akis, bet jeigu dabar grįžtume ten su konkrečiais klausimais... 

— Kas šis vyrukas? — trumpai paklausė Aleksas. Jis liovėsi 
marširavęs, sustojo viduryje jų kuklios, smėlio spalvos kilimu išklo- 
tos svetainės ir spoksojo į juos. 

— Vidutiniokas Džo, — prakalbo Neilas. — Arba galbūt Vidu- 
tiniokė Džeinė. Pagal statistiką labiau tikėtina, kad Džo, nes daugu- 
ma žudikų yra vyrai. Bet kadangi nebuvo seksualinės prievartos ir 
trūksta bet kokių naudingų liudytojų parodymų, negalime atmesti 
ir Džeinės versijos. Taigi, galbūt tiesiog Vidutinioko Asmens. Mes 
ieškome paprasto asmens, kokį galima sutikti kiekvieną dieną. 

— Ne, — iš karto atsakė Aleksas. — Mūsų įtariamasis yra Žžu- 

dikas. Jau vien dėl to jis patenka į ypač mažą žmonių populiacijos 
procentinę dalį. O dvi žmogžudystes įvykdęs žudikas, kuris nėra 
sekso maniakas sadistas, patenka į dar mažesnę jau ir taip mažos 
procentinės dalies dalį. Taigi, dar kartą, kas yra šis šiknius? Nes kol 
kas šio žudiko mes nesuprantam. O štai jis, ji arba tai mus pasiekia 
be jokių keblumų. 

Didi pagalvojo žinanti, ką jos vyras turėjo omenyje. 

— Šiandien lankiausi laidojimo namuose, — tarė ji. — Mąs- 
čiau panašiai — kad mes bandom rasti grobuonį, vykdantį nejįti- 
kėtinai makabriškas žmogžudystes, nors nepanašu, jog jį domina 
patsai nužudymas. Atrodo, jis smaginasi būtent pomirtiniu kūno 
darkymu. Todėl susimąsčiau, kas galėtų prie mirusiųjų jaustis pato- 
giau, nei prie gyvųjų, ir taip prisiminiau žmones, dirbančius laido- 
jimo namuose. 

— Normano Beitso sindromas, — sumurmėjo Neilas nuo ma- 
žos dvivietės sofos. 

— Taigi. Vis dėlto kalbintas balzamuotojas pabrėžė, kad rimti 
laidotuvių namų direktoriai kaip niekas kitas nelinkę įsijausti. Tai 
nėra savybė, kurią priskirčiau mūsų žudikui. 

Neilas atsikvėpė, atsisėdo tiesiai. 

— Aš, kaip ir tu, visą dieną mąsčiau apie nekrofiliją. 

— Tai sužinojau iš vyruko, kuris praleidžia morge visas savo 
dienas, — Didi subumbėjo. 

Neilas rūsčiai pažvelgė, aiškiai buvo nekokios nuotaikos. 

— Štai koks dalykas. Viena vertus, atrodo, kad mūsų žudikas 
jaučiasi patogiausiai prie jau mirusios aukos. Kita vertus... net ir 
tada neatrodo, kad jis ar ji būtų taip jau labai jomis susižavėjęs. 
Jokių seksualinių veiksmų. Vadinasi, jis neatitinka nekrofilo pa- 
veikslo. O tai, verta paminėti, tik dar kartą patvirtina, kad mūsų 
nusikaltėlis gali būti ir moteriškos lyties. Suradau penkias ar šešias 
moterų nekrofilių įvykdytų nusikaltimų bylas, vien norėdamas su- 
teikti savo tyrimui pikantiškumo. 

— Šioje industrijoje moterų balzamuotojų taip pat esama, — 
pridūrė Didi. — Sakau tai tiesiog dėl viso pikto. 

— Bet grįžkim prie Alekso minties, — tęsė Neilas. — Turime 
du lavonus ir nė vienos nuomonės, kas skatina tuos nusikaltimus. 
Jeigu šios žmogžudystės vykdomos ne dėl troškimo sukelti skaus- 
mą, ne iš aistros ir nesiekiant nubausti, tai dėl ko? 

— Drįsčiau manyti, kad žinau atsakymą į šį klausimą, — tarė 
Didi. — Kadangi žudikas nesiekia sukelti skausmo ar nubausti, ma- 
nau, jį skatina veikti ne kraujo troškimas. Tiesą sakant, jam išvis 
neypač patinka žudyti. Iš tikrųjų jį, ją, ar kas tai būtų, skatina veikti 
kompulsyvumas. Tarkim, giliai įsišaknijęs troškimas papildyti savo 
labai unikalią, labai asmenišką privačią kolekciją. 

— Kokią kolekcijų? — paklausė Filas. 

— Žmogaus odos atraižų. 

Kambaryje įsitvyrojo tyla. Tada Neilas padarė grimasą. 

— Edas Ginas, kaip manote? — suniurnėjo jis. 

Dabar jau visi susiraukė; Edas Ginas buvo liūdnai pagarsė- 
jęs serijinis žudikas, kuris kartą iš žmogaus odos pasidarė lempos 
gaubtą. 

— Kiek anksčiau šiandien, — pasakė Didi, — kai mintyse mė- 
ginau susidaryti mūsų ieškomojo portretą, vis įsivaizdavau vienišą 
smulkaus sudėjimo vyruką, turintį ribotus bendravimo įgūdžius. 
Galvojant apie jo modus operandi, kaip jis užpuola savo miegančias 
aukas, greitai jas apsvaigina, mikliai nužudo... Mane apima jausmas, 
kad mūsų žudiko pagrindinis tikslas nėra išlieti užgniaužtą įsiūtį ar 
patenkinti iškrypėliškus seksualinius troškimus, o veikiau atsargiai 
ir protingai nuimti odos juosteles. Teoriškai kalbant, tai reikštų, jog 
ieškome asocialaus žudiko, turinčio fetišistinį polinkį kolekcionuoti 
žmogaus odą. Skamba neblogai? 

Visi palinksėjo. 

Didi tęsė: 

— Tačiau yra problema. Tiksliau, dvi. Pirma — mano petys. 

Susipažinkite su Melvinu, — ji parodė komandai į savo sužeistą 
kairę ranką. — Ir antra — scena antrame aukšte. Jeigu grįžtume 
prie problemos numeris vienas ir padarytume prielaidą, kad mūsų 
nusikaltėlis yra vyras, nuo kada asocialaus odos kolekcionieriaus 
kiaušai pasidarė tokie kieti, kad jis ryžtųsi pats dar kartą apsilankyti 
nusikaltimo vietoje? Lįsti pro policijos juostą, neabejotinai atkreipti 
į save dėmesį, o galbūt dėl to netgi būti iš karto suimtam. Ką jau 
kalbėti apie susidūrimą su vyriausiąja moteriškos lyties bylos tyrėja 
kažkokiu būdu, kurio kol kas negaliu prisiminti, bet vieną dieną 
prisiminsiu. Nustumti ją nuo laiptų? Žudikui, kuris puola tik mie- 
gančias moteris, tokie įžūlūs veiksmai ganėtinai nebūdingi. 

Aleksas suraukė lūpas. Filas su Neilu lėtai palinksėjo. 

— Tą patį galima pasakyti ir apie tą mažą scenelę, sukurptą 
viršuje. Nei iš šio, nei iš to ponas Asocialas jau įsilaužia į farės na- 
mus? Vidury šviesios dienos? Viską suplanuoja taip, kad iš jo apran- 
gos ir transporto priemonės atrodytų, lyg būtų atvykęs iš apsaugos 
kompanijos, valso žingsneliu įplaukia tiesiai pro paradines duris, 
o tada palieka savo asmenines vizitines korteles šalia mano lovos? 
Turiu omenyje, tokio lygio socialinis organizuotumas, o ką jau kal- 
bėti apie psichologinę manipuliaciją... — Didi susiraukė, sėdėda- 
ma ant kėdės kietu atlošu, nepatogiai trūktelėjo savo ledu apkrautą 
petį. — Manyčiau, kad nusikaltėlis, linkęs į tokio lygio tiesioginę 
konfrontaciją ir apskritai visokius tokius žaidimėlius, nėra tas pats 
vyrukas, kuriam pakaktų užpulti moteris, kol šios miega. Taigi, aš 
svarstau, galbūt mūsų žudikas iš tikrųjų yra moteris — kolekcinin- 
kė, apsėsta minčių apie žmogaus odą, — ypač atsižvelgiant į tai, kad 
nebuvo naudojama seksualinė prievarta ir kad neturime detalaus 
išvaizdos apibūdinimo. — Didi sunkiai valdėsi — jos mintys iškart 
nukrypo į Šaną Dei. 

— Kai viena moteris puola kitą, tai jau labiau panašu į lygia- 
vertę padėtį žaidimų aikštelėje, — prakalbo Filas. — Taigi, galėtų 


būti ne asocialiai besijaučiantis nusikaltėlis su nevisavertiškumo 


LiSA GARDNER + NIEKO NEBIJOK 157 


kompleksu, o dėl savo kompulsyvumo viskam pasiruošusi moteris. 
Tokiu atveju grasinimas vyriausiajai tyrėjai ir įsitraukimas į psicho- 
loginio spaudimo žaidimus nebūtų toks jau logiškai nepaaiškina- 
mas — ypač jeigu ji tave laiko grėsme tam, ko ji labiausiai trokšta, 
tai yra plėsti savo kolekciją. 

— Tačiau ant atviruko, palikto viršuje, parašyta „Linkiu greitai 
pasveikti , — suniurnėjo Aleksas. — Jeigu Didi dalyvavimas kelia 
grėsmę mūsų žudikei, kodėl ji turėtų linkėti jai greitai atgauti jėgas? 

— Be to, žudikas gali būti ir vyras, — tarė Neilas. — Sakau dėl 
visa ko, šioje situacijoje mums nederėtų daryti skubotų išvadų. 

— Tame name buvo tamsu, — glaustai tarė Filas. Tada nu- 
raudo, ir kaip tik tuomet Didi suprato, apie ką jis kalbėjo. Tas na- 
mas — pirmoji nusikaltimo vieta — kuriame ji nusirito nuo laiptų. 
Filas buvo vienas iš detektyvų, kurie ją surado pirmieji. — Kai ten 
atvykome, — tęsė jis, jausdamasis nepatogiai, — šviesos nebuvo 
įjungtos. Nusikaltimo vietoje buvo tylu. Mes nemanėme, kad kas 
nors ten buvo. Įskaitant ir tave. 

Jis žvilgtelėjo į Didi. 

— Galbūt žudikas irgi nežinojo, kad tu ten buvai. Jis arba ji 
manė, kad nusikaltimo vietoje vėl apsilankyti saugu. Tačiau, žino- 
ma, taip nebuvo. 

— Aš nustebinau žudiką, — sušnibždėjo ji. 

— Tr jis tau atsilygino tuo pačiu, nustumdamas nuo laiptų, — 
tęsė Aleksas. — Galbūt jis netgi manė, jog tas skrydis žemyn tau bus 
mirtinas. Tačiau spaudoje nepasirodė jokių pranešimų apie nusikal- 
timo vietoje rastą negyvą detektyvę. 

Didi metė į jį piktą žvilgsnį. 

— Taip pat spaudoje nepasirodė ir jokių pranešimų apie su- 
žeistą detektyvę, tiesa? Apie tai, kad esu nedarbinga ir tikrai turė- 
čiau greitai pasveikti... 


Visi trumpam nutilo, pamažu tyrėjų mintyse dėliojosi išvada. 

Didi pirmoji ją pagarsino: 

— Žudikas mane rado. Stebėjo mane. Tik taip jis ar ji galėjo 
sužinoti apie mano traumas. 

— Ne, — tarė Aleksas, jo balsas staiga sutvirtėjo. 

— Ką nori pasakyti?.. 

— Nuo sužeidimo praėjo šešios septynios savaitės. Šešias sep- 
tynias savaites nieko iš jo negirdėjai. Iki šiandien. Tu man pasakyk, 
kas pasikeitė per pastarąsias dvidešimt keturias valandas? Kur bu- 
vai? 

Ir tada ji suprato. 

— Antroji žmogžudystė. Naujoji nusikaltimo vieta... 

— Kurioje tu lankeisi, — paragino jis. 

— Kurioje lankiausi, — ji sutiko. 

— Žudikas buvo ten, — pasiūlė mintį Filas. — Vis dar stebėjo 
tą vietą, vis dar sekė, kas vyksta. Dar vienas pastebėjimas, kurį reikia 
įtraukti į bylą, — jis pasisuko į Neilą. — Mūsų vyrukas — ar mergi- 
na — yra stebėtojas. Šis faktas mums gali būti naudingas, tikrai gali 
būti naudingas. 

Neilas palinksėjo, pasižymėjo pastebėjimą. 

— Bet jeigu žudikas — kolekcininkas, dėl ko jam reiktų grįžti 
į nusikaltimo vietas? Juk panašiai elgiasi sekso maniakai sadistai, 
kad dar kartą išgyventų nusikaltimo akimirką patirtą susijaudini- 
mo virpulį, tiesa? 

— Šis nusikaltimas taip pat galėjo būti padarytas siekiant pa- 
tirti susijaudinimo virpulį, — pasakė Didi. — Šiuo atveju būtent 
derliaus nuėmimas kelia virpulį. Ne pats žudymo momentas, o lai- 
kas, praleistas po aukos mirties. Tačiau galima taikyti tą patį princi- 
pą. Asmuo nori atsiminti, susigrąžinti tą momentą. Tai didina ben- 
drą kolekcijos vertę — kaip prisiminimai, kuriuos ji sukelia. 

Aleksas įtemptai į ją spoksojo. 

— Dabar tu esi viso to dalis. Žudiko fantazija, poreikis, kom- 
pulsija. Galbūt tu jį ar ją pirmą kartą nustebinai. Ir galbūt žudiko 

reakcija buvo impulsyvus sprendimas nustumti tave nuo laiptų. Bet 
tada tu grįžai. Tu vėl išdygai antrojo nusikaltimo vietoje — tuo metu 
net neidama savo, kaip detektyvės, pareigų, bet vis tiek stengeisi jį 
sumedžioti... Tai jo viduje kažką pažadino. Situacija tapo asmeniška. 
Dėl tavęs, Didi, ji tapo asmeniška. 

Ji spėjo išgirsti tą kaltinimo gaidelę — nors ir menką lyg vėjo 
dvelktelėjimas, tačiau to pakako. Dėl savo darbo ji jau ir taip susi- 
žalojo. O dabar paaiškėjo, kad jos, kaip detektyvės, elgesys ėmė kelti 
pavojų visai šeimai. 

— Ar galime būti tikri, kad šiandienos įsilaužėlis ir žudikas 
yra tas pats asmuo? — sušnibždėjo ji, atlikdama bandymą „Tikėkis 
geriausio. 

Filas žodžiais išreiškė tai, ką giliai viduje ji ir taip jau žinojo. 

— Čia buvo paliktas tos pačios rūšies šampanas, kaip ir dviejų 
žmogžudysčių vietose — apie šią detalę laikraščiai nerašė. Mūsų 
akimis, šiokia tokia pergalė. Privertėm prakeiktą spaudą bent jau 
tiek nutylėti. 

— Taigi mūsų namuose neabejotinai apsilankė žudikas, — api- 
bendrino Didi, žvelgdama viršun, į Aleksą. — Grobuonis, apsėstas 
minčių apie žmogaus odos dyrimą ir sužeistų detektyvių teroriza- 
vimą. 

Ji stengėsi, kad jos žodžiai neskambėtų tulžingai, bet nepavyko 
to išvengti. Taip pat ji nenorėjo pasirodyti išsigandusi, tačiau ir tai 
nepasisekė. 

— Tai kokio tipo žudikai būna apsėsti minčių apie odos juos- 
telių plėšinėjimą? — paklausė Neilas. 

Didi sunkiai atsiduso. 

— Ach, ta tema taip pat turiu kelias idėjas. 

Jie pažvelgė į ją abejingais žvilgsniais. 

— Pristatau jums Harį ir Šaną Dei. 

Ji pradėjo nuo Hario Dei — papasakojo apie jo šiurpinančius 
šėliojimus prieš keturiasdešimt metų. Apie moteris, kurias jis pa- 
grobdavo, kankindavo ir galiausiai nužudydavo. Apie jo nevaldomą 
potraukį nupjauti tam tikras kūno dalis, įskaitant ir po jo miegamo- 
jo drabužinės grindimis rastus stiklainius su nuplėšyta oda. 

Aleksui ir Neilui įspūdžio šios ne vieną kartą girdėtos detalės 
nepadarė. Bet tada ji priėjo prie savo pasakojimo deserto. Hario 
Dei vyresnioji duktė Šana, pati yra blogą reputaciją užsitarnavusi 
žudikė, šiuo metu MPN atliekanti laisvės atėmimo iki gyvos galvos 
bausmę. Ir, ak, tiesa, jo kita duktė yra ne kas kita, o daktarė Adelina 
Glen, Didi naujoji skausmo terapeutė. 

— Ką? — tiesiog sprogo Aleksas. — Tai negali būti tiesiog su- 
tapimas. Kas, jeigu toji daktarė ir įsilaužė į mūsų namus? Ji viską 
žino apie tavo traumą, taip pat ir abiejų žmogžudysčių detales, nes 
tu su ja apie jas kalbėjaisi. Kaip serijinio žudiko duktė, ji gali būti 
apsėsta minčių apie pareigūnę. Galbūt pirmojo nusikaltimo vietoje 
ji netgi nustūmė tave nuo laiptų vien tam, kad ateitum pas ją kaip 
pacientė. 

Didi užvertė akis iš susierzinimo. 

— Ak, dėl Dievo meilės, tas paranojiškas mąstymas... Pradė- 
kime nuo to, kad aš asmeniškai šią popietę buvau kartu su daktare 
Glen... 

— Kokiu laiku? 

— Nežinau. Pirmą ar antrą. 

— Įsilaužta buvo maždaug pusę keturių. Tai galėjo būti ji. 

— Baik jau. Pradėjau lankytis pas daktarę Glen tik dėl to, kad 
viršininkas Horganas ją rekomendavo. O be to, jeigu kritimas nuo 
laiptų būtų sukėlęs menkesnę arba kitokio pobūdžio traumą, man 
jos paslaugų nereikėtų. Taigi, daryti prielaidą, kad kažkokia pikta- 
valė psichologė nustūmė mane nuo laiptų nusikaltimo vietoje vien 
tam, kad atsiviliotų į savo kabinetą... labai jau didelė klaidos tikimy- 
bė šiame didžiajame plane. 


LISA GARDNER + NIEKO NEBIJOK 161 


— Bet viršininkas Horganas ją rekomendavo, — Aleksas ne- 
pasidavė. — Tai reiškia, kad departamentas jau anksčiau naudojosi 
jos paslaugomis ir ją žinojo. Vadinasi, buvo galima tikėtis, kad trau- 
muota pareigūnė galiausiai ateis pas ją konsultuotis. 

Didi rūsčiai į jį pažvelgė. 

— Kaip ten sakei — ji psichiatrė ar psichologė? — įsijungė 
Filas. 

— Psichiatrė. 

— Taigi, ji gydytoja, tiesa? Baigė aukštuosius medicinos moks- 
lus, turi profesinį pasirengimą, — tęsė jis, turėdamas omenyje darbo 
skalpeliu įgūdžius. 

Didi norėjo ginčytis. Jai patiko jos naujoji gydytoja. Adelina 
Glen buvo išsilavinusi, kieta, kelianti iššūkius. Be to... jai buvo ne- 
įmanoma atsispirti. Ta jos suvaldyta laikysena bylojo apie moters 
vienatvę, apie susitaikymą su atskirtimi. Detektyvė manė, ypač 
pastaruoju metu, kad nejautra skausmui būtų geriausia dovana pa- 
saulyje. Bet pasikalbėjusi su daktare Glen šią popietę, gavusi retą 
galimybę akies krašteliu pažvelgti į šios moters realybę... Ši daktarė 
amžiams pasmerkta būti kitokia; ji tyrinėjo kitus Žmones, bet nie- 
kad neturėjo galimybės iš tikrųjų įsijausti į kieno nors kito kailį. 

Ir ši moteris tai žinojo. 

— Ar galime šiek tiek sulėtinti tempą? — paklausė Neilas, pirš- 
tais braukdamas per savo raudonų plaukų kupetą. — Mūsų žudikas 
gali būti tiek vyriškos, tiek moteriškos lyties. Galbūt balzamuotojas, 
patogiai besijaučiantis prie lavonų, arba medžiotojas, pratęs dirti 
odą, arba netgi licencijuota psichiatrė, turinti medicininį išsilavi- 
nimą. Kodėl gi ne? Man ramybės neduoda štai kas — tu sakai, kad 
šios žmogžudystės gali būti susijusios su vyruku, kurio jau ketu- 
riasdešimt metų nėra gyvo. Arba, spėčiau, jeigu tiksliau, su jo dar 
gyvomis dukterimis. 

Filas palinksėjo: 


— Turiu pasakyti, ir aš nesupratau šio dalyko. 

— Aš kol kas dar nieko nesakau, — patikslino Didi. — Tiesiog 
tai yra klausimai, kuriuos verta užduoti. Paklausykite, ŽiNIP sukurta 
tam, kad surastų modus operandi panašumus. Ši programa nustatė, 
kad mūsų dabar ieškomas žudikas turi atitikmenį — Harį Dei. Tai- 
gi, atsižvelgiant į aplinkybę, kad Dei jau keturis dešimtmečius nėra 
tarp gyvųjų, nematau priežasties jaudintis, jog jis asmeniškai teikė 
pagalbą mūsų maniakui. Bet vėlgi... šiame amžiuje, kai informacija 
ranka pasiekiama ir egzistuoja šimtai, galbūt tūkstančiai internetinių 
svetainių, kuriose garbinamos įvairiausių serijinių žudikų karjeros... 
Svarstau, galbūt atsakymas yra pats paprasčiausias, tai yra mūsų aso- 
cialus žudikas yra didelis jo gerbėjas. Jis domėjosi Hariu Dei ir, ka- 
dangi iškrypusioje psichopato galvoje viskas veikia nepaaiškinamu 
būdu, perskaičius apie stiklainius su užkonservuota oda, jo smege- 
nyse pradėjo skambėti: „Ding ding ding, štai ko aš noriu!“ 

— Jis atpažino Harį Dei, — patikslino Aleksas. — Arba bent 
jau rado bendrumų tarp jo ir savęs. 

— Tai nebūtų pirmas kartas, — pastebėjo Didi, vėl apmąstyda- 
ma daktarės Glen mintį: iš pakankamo deformuotų medžio gaba- 
liukų skaičiaus, bent jau keli iš jų turi būti deformavęsi identiškai. 

— Ar Hariui Dei asmeniškai yra sukurta svetainė? — paklausė 
Neilas. 

— Nežinau. Neturėjau laiko paieškoti. Bet turiu dar vieną 
mintį. Jeigu mūsų žudikas rinko informaciją apie Harį Dei, jis neiš- 
vengiamai aptiko ir jo dukros Šanos vardą. Ir nors jis negalėjo pa- 
klausinėti paties Hario apie jo naudotą techniką, to paties įmanoma 
pasiklausti ir Šanos... 

— Jis galėjo susisiekti su ja kalėjime, — Filas pasvarstė, pasižy- 
mėdamas savo užrašų knygelėje trumpą pastabą. 

— Dar daugiau dėmesio vertų klausimų. 

— O kaip dėl tavo daktarės? — prakalbo Aleksas, gręždamas 
Didi akimis. — Ar kokie nors jos tėvo gerbėjai yra bandę su ja su- 


sisiekti? 

— Pasak jos, ne. Jos pavardė ne Dei, o Glen, taigi žudikas tu- 
rėtų pasiknaisioti giliau, norėdamas užčiuopti šeiminius ryšius. Be 
to, jeigu žudiko polinkis yra jam asmeniškai... susižavėjimą kelian- 
tis... žmogaus odos konservavimas, nėra jokios priežasties, kodėl 
jam būtų reikėję susisiekti su Adelina. O štai Šana, kuri yra liūdnai 
pagarsėjusi savo pirmos žmogžudystės aukos pjaustymu ir kapoji- 
mu, būtų naudingesnis informacijos šaltinis. Tačiau svarbu tai, kad, 
pasak daktarės Glen, jos sesuo nepriima lankytojų ir neatsakinėja 
į laiškus. Bet vėlgi, aš nežinau, ar ji sumaniai kamantinėjo Šaną šia 
tema. Ir kiek jos sesuo jai prisipažintų. 

— Privalome apklausti Šaną, — tarė Filas. 

— Daktarė Glen sakė, kad ji sutiktų mums padėti tai padary- 
ti, — pasakė Didi. 

— Tu ruošiesi dalyvauti tame pokalbyje, taip? — Aleksas 
spoksojo į ją; jo žodžiai skambėjo veikiau kaip teiginys, o ne kaip 
klausimas. 

— Jeigu Horganas leis, norėčiau dalyvauti. 

— Kodėl? 

— Todėl. Nes toks mano darbas. Aš tai moku geriausiai. Ir dar 
dėl to, kad negaliu prisiminti, kas tą naktį nutiko ir kas pastūmėjo 
mane skrydžiui nuo laiptų — vyras, moteris ar belytis ateivis iš kos- 
moso. Dabar jau dvi moterys yra mirusios, o aš vis dar esu kvailės 
vietoje, kol jis, ji, tai vaikštinėja po mūsų namus ir baksnoja į mus 
savo nosimi, — jos balsas pakilo, nors sąmoningai ir nesistengė to 
padaryti. — Kas, jeigu kitą kartą bus nebe šampanas? Kas, jeigu kitą 
kartą jis, ji, tai ant mūsų pagalvių paliks savo nusikaltimų trofėjus? 
Odos juosteles mūsų lovoje? Situacija eis blogyn, Aleksai. Kokia pir- 
moji taisyklė, kai kalbame apie serijinius žudikus? 

— Jų nusikaltimų daugėja. 

— Teisingai. Jų nusikaltimų daugėja. Pažiūrėk į mane! Pažiūrėk 
į mano kvailą suknistą petį. Pažiūrėk į mūsų namus; būkime atviri, 
abu žinome, kad šią naktį juose nemiegosime. Tai mano gyvenimas. 

Mano šeima. O aš net negaliu užsitaisyti ginklo. Aš nieko negaliu 
daryti ir esu dėl viso to kalta... Po velniais! — jos balsas šiurkščiai 
užlūžo. — Velniai rautų. 

— Įsakysiu, kad lauke patruliuotų policijos mašina, — tvirtai 
pasiūlė Filas. 

Ji palinksėjo, bet nepakėlė akių. 

— Be to, dabar turime daug informacijos, už kurios galima 
užsikabinti, — pridūrė Neilas. — Plačios galimybės tyrimams. Atsi- 
žvelgiant į spaudos susidomėjimą byla, pati supranti, kad Horganas 
duos leidimą išplėsti komandą. Būsime spaudžiami greitai prisikas- 
ti prie šio reikalo šaknų. 

Didi vėl palinksėjo vis dar įsmeigusi žvilgsnį į kilimą. 

Aleksas pajudėjo. Jis perėjo skersai kambarį, uždėjo delną ant 
jos dešiniojo peties. Judesys suerzino jos kairiąją ranką, bet sutelku- 
si valią ji prisivertė nekrūptelėti. 

— Tai mūsų šeima, Didi, — tvirtu balsu tarė jis. — Mes išsprę- 
sime šią problemą. Kartu. Veikdami išvien. Trimis sveikomis ran- 
komis imsimės po šią žemę vaikštančio jo, jos ar kas tai būtų. Nes 
mudu abu tai mokame geriausiai. 

— Aš vis tiek dar negaliu pajudinti rankos, — sušnibždėjo ji. 

Jis daugiau nebekalbėjo. Pabučiavo jai į viršugalvį. Ji užsimer- 
kė ir panoro, kad viskas tuo baigtųsi. 

Tačiau niekas nesibaigė. 

Žudikas vaikščiojo po Didi namus. Ir jai neužteko savo vyro 
meilės ar savo komandos apsaugos. 

Ji troško keršto. 


15 skyrius 


Įėjau į savo prabangaus gyvenamųjų butų dangoraižio šven- 
tovę, ant kairiojo peties man prie šono kabojo didesnė nei įprasta 

odinė rankinė, o mintys buvo nutolusios kažkur per milijono mylių 
atstumą — mąsčiau apie savo sesers naujausią bandymą nusižudyti, 
taip pat pokalbį su detektyve Voren apie mano žudikiškos giminės 
medį. Viena šeima, du žudikai, liūdnai pagarsėjęs mirties ir destruk- 
cijos palikimas. Ir mano galvoje vėl skambėjo įtėvio balsas: Bet kuri 
šeima turi talentą kelti skausmą, bet ypač tavoji, Adelina. 

Svajojau, kad galėčiau su juo dabar pasikalbėti. Man atrodo, 
niekad neįvertinau, koks geras ramstis man buvo jo ryški, mąsli as- 
menybė. Tada jis mirė ir aš pasileidau nešama srovės — tapau gerai 
įsitvirtinusia, karjeros aukštumų siekiančia psichiatre, staiga ėmiau 
lankyti savo vyresniąją seserį kalėjime. Sėkmės lydima jauna mote- 
ris, staiga pradėjusi laiką leisti oro uoste, apsiginklavusi skalpeliu ir 
plonų stiklinių indelių kolekcija. 

Dvi paskutinės žmogžudystės. Žudikas, apsėstas minčių apie 
žmogaus odos plėšymą. Ar tai ką nors reiškė? Ar tai galėjo ką nors 
reikšti? 

Įžengiu į liftą, mintys vis dar šėlsta galvoje. Kabina ima kilti. 
Mąstau apie dalykus, nors apie juos nenoriu galvoti. Durys atsiveria. 
Dabar pasakau sau, kad nelėksiu tiesiai į savo didžiulę drabužinę, 
neplėšiu laisvų grindlenčių ir netikrinsiu savo brangiosios kolek- 
cijos. Vietoj to padarysiu jogos pratimų, įsipilsiu vyno taurę ar už- 
siimsiu kuo nors kitu — bet kokia kita veikla, labiau pritinkančia 
tokiai išsilavinusiai ir klotingai moteriai kaip aš. 

Pagaliau pasiekiu buto duris vis dar trokšdama to, ko negaliu 
turėti. 

Tuo metu nuo tolimesnės sienos šmėstelėjo šešėlis ir staiga 
priešais mane materializavosi vyras. 

— Daktare Adelina Glen? 

Instinktyviai sugriebiau savo rankinės dirželį, nurijau beky- 
lantį aiktelėjimą. 

— Kaip čia patekai? 

Vyras nusišypsojo, bet jo veidą iškreipė nuožmi išraiška. 

— Sprendžiant iš šį rytą pasirodžiusių naujienų, tau neturėtų 
kelti didelio susirūpinimo. 


Jis prisistatė Čarlio Sgarzio vardu. Tai buvo reporteris, kuris, 
kaip sakė direktorė Makinon, kelis pastaruosius mėnesius skambi- 
nėjo mano seseriai ir rašė jai laiškus. Taip pat jis buvo Donio Džon- 
sono, tapusio Šanos auka, kai jam buvo vos dvylika, pusbrolis. Visgi 
įdomu, kad Sgarzis šios informacijos man atskleisti nepanoro. 

— Turiu kelis klausimus, — pareiškė jis. — Apie tavo seserį 
Šaną Dei ir Donio Džonsono nužudymą prieš trisdešimt metų. 

— Negaliu tau padėti. 

Jis metė į mane žvilgsnį. Tai nebuvo didelis vyras, bet stambaus 
sudėjimo, tamsiaodis ir mažų tamsių akių. Pagalvojau, kad jis galėtų 
gan gerai įbauginti, jei to norėtų. Tik klausimas, ar jis to norėjo? 

— O, manau, kad gali, — tiesiai išrėžė. — Profesionali psicho- 
logė, susitinkanti su savo seserimi pataisos namuose mažiausiai vie- 
ną kartą per mėnesį? Galiu lažintis, kad Žinai įvairiausių dalykėlių. 

Papurčiau galvą. 

— Ne. Tikrai ne. 

— Negi net nepakviesi manęs vidun? 

— Ne. Tikrai ne. 

Jis susiraukė, dabar jau atrodė, kad ima pykti. Susierzino, nes 
šis pokalbis akivaizdžiai nesiklostė taip, kaip jis planavo. Bet buvo 
dar kažkas. Negalėjau visiškai aiškiai įvardyti kas, bet jam nedavė 
ramybės kažkokia kita emocija, tamsi ir galinga. 

Neilgai trukus jis atsiduso kaip įsižeidęs žmogus, ištraukė ran- 
kas iš jam per didelio Diko Treisio lietpalčio ir sudėjo jas lyg maldai. 

— Nagi. Leisk vyrukui pailsėti. Tavo sesuo buvo viena iš pir- 
mųjų keturiolikmečių, teistų kaip suaugusieji. Iš pastarųjų dienų 
žiniasklaidos atrodo, kad moraliai degradavusių paauglių žudikų 
tiktai daugėja. Bet tai, ką Šana padarė dvylikamečiam Doniui... tai 

buvo baisi byla. Neįtikinsi manęs, kad negalvoji apie tai. Neįtikinsi, 
kad tokia vyresnioji sesuo kaip ji nė kiek nepaveikė tavo gyvenimo. 

Aš nieko nepasakiau, tiesiog pakeičiau savo rankos, kurią lai- 
kiau uždėjusi ant rankinės, padėtį. Jeigu pagriebčiau buto raktus ir 
jais smeigčiau jam į jungo veną arba durčiau į akis, ar tai galėtų būti 
traktuojama kaip moters savigyna? O gal tai tiesiog parodytų, jog 
esu tokia pat Žiauri kaip ir visi kiti mano šeimos nariai? 

— Ar tau taip rūpi tavo sesuo? 

Tylėjau. 

— Turiu omenyje, kad tu su ja neužaugai. Ne, tu gimei po lai- 
minga žvaigžde, — jis pasviro ant kulnų atgal. Supratau, kad taip 
pasidaro daugiau erdvės, lyg žinotų, apie ką prieš akimirką mąs- 
čiau. — Esu daug skaitęs apie tave, — tęsė jis; jo balse nesigirdėjo jo- 
kių emocijų. — Apsuptai artimųjų su tokiu išsigimėlių genofondu, 
tau vis tiek pavyko juos visus aplenkti. Retas genetinis sutrikimas, 
susižvejojai sau turtingą gydytoją, Tėvelį Piniguočių. Gerai varai, 
Adelina. Galiu lažintis, kad tavo sesuo nekenčia tavęs jau vien už tai. 

Jis spoksojo į mane. Aš tylėjau. 

— Ar tiesa, kad negali jausti skausmo? 

— Trenk man ir sužinosi. 

Jo akys išsiplėtė. Atspėjau jo blefą, ir pirmą kartą jis nebeatro- 
dė toks užtikrintas savimi. Pečiai nusileido, veide pasirodė sumaiš- 
tis. Beveik galėjau įžiūrėti, kaip jo galvoje sukosi krumpliaračiai, kol 
skubėjo iš naujo įvertinti situaciją. Tada vėl užgniaužė savo jaus- 
mus, ir žiūrėdama į jį pastebėjau, kaip vyro žvilgsnis vėl pasidarė 
ryžtingas. Šiaip ar taip, jis buvo nusiteikęs su manimi pasikalbėti. 
Ar todėl, kad mano sesuo jau daug kartų iš eilės nereagavo į jo pra- 
šymus? Ar dėl to, kad mudvi buvome tokios artimos, kaip kad jis 
norėjo tapti? Bet vėlgi, galbūt jį skatino veikti kažkas dar tamsesnis, 
kažkas dar galingesnis? 

— Ar tau palengvėjo, kai sužinojai, kad kalėjimo prižiūrėtojai 

draugiškesnį toną, lyg būtume kaimynai, susitikę pasišnekučiuoti 
prie kavos puodelio. — O galbūt šiek tiek nusivylei? Gali sakyti man 
tiesą, Adelina. Turiu omenyje, tokia problemiška sesuo kaip Šana 
yra lyg užkrauta sunki našta tiek daug pasiekusiai moteriai. Žmonės 
supranta tokius dalykus. Aš suprasiu. 

— Kaip jaučiasi tavo teta su dėde? — tyliai paklausiau. — Ga- 
liu įsivaizduoti, kad jiems turėtų būti labai sunku per trisdešimtą- 
sias savo sūnaus žmogžudystės metines. 

Sgarzio veidas sustingo. Nepaisant visų jo pastangų, pataikiau 
į taikinį pirmoji, ir jis tai žinojo. Per jo veidą skersai perbėgo vir- 
pulio banga. Neryški, bet daug pasakanti. Ir tada pagaliau supratau 
— ta slapta emocija, kuri sūkuriavo aplink šį vyrą ir buvo tokia pat 
apčiuopiama kaip ir jo lietpaltis, — tai sielvartas. Čarlis Sgarzis 
nebuvo piktas. Jis sielvartavo. Ta naktis, mano sesuo — praėjus tris- 
dešimčiai metų, vis dar jį persekiojo. | 

Pajutau, kaip mane apleido jėgos. 

— Jie mirę, ačiū, kad pasidomėjai, — jo balsas ir vėl pasidarė 
šaltas. 

— O kaip tavo paties šeima? 

— Ne apie savo šeimą čia atėjau pasikalbėti, o apie tavąją. 
Liaukis išsisukinėt nuo klausimo. 

— Mano klausimas yra toks pat svarbus. Aš savo sesers dar 
nepažinojau tuo metu, kai ji nužudė tavo pusbrolį. O tu pažinojai. 
Vadinasi, gali būti, jog mano sesers veiksmai tavo gyvenimui padarė 
didesnę įtaką, negu manajam. 

— Donis buvo geras vaikis. 

Aš laukiau. 

— Ji jam patiko, na, žinai. Ar ji tau kada nors tai sakė? Ar ji 
bent jau kalba apie jį per jūsų susitikimus? 

Išlikau kantri. Čarlis buvo dar tik bepradedąs. To ir buvo ga- 
lima tikėtis... 

— Radau laiškus! — reporteris kone sprogo, jo veido išraiš- 

ka staiga atgijo. Įsiūtis, širdgėla, netikėjimas. Šios emocijos pynė- 
si su sielvartu, kuris tebekamavo vyrą net ir praėjus trisdešimčiai 
metų — skausmas gali taip paveikti žmogų. Mano sesuo gali taip 
veikti žmogų. — Aš radau keliolika laiškų, sukrautų į krūvelę mano 
dėdės stalo apatiniame stalčiuje — ar Žinai, kokie tai laiškai? Tai 
meilės laiškai. Meilės laiškai, kuriuos tavo sesuo parašė mano pus- 
broliui. Jis buvo dvylikametis, tiesiog mažas vienišas berniukas, ne- 
turintis draugų šioje Žemėje, ir štai jo gyvenime atsiranda vyresnė, 
gatvės gyvenimo užgrūdinta mergaitė, kuri giria, kokį šaunų jis turi 
dviratį, klausia, galbūt jie kada nors galėtų susitikti. Žinoma, kad jis 
nuėjo prie alyvų krūmo su ja susitikti. Jinai jį ne tik nužudė. Jinai 
atsiviliojo jį tiesiai į mirtį. 

— Kraujas yra meilė, — sušnibždėjau, bet Sgarzis nebebuvo 
nusiteikęs klausytis. Jis atsistūmė nuo sienos, ėmė be paliovos žings- 
niuoti. 

— Mano teta niekaip su tuo nesusitaikė. Po jo mirties ji de- 
šimt metų gėrė, kol galiausiai nuo to mirė, ir mano mama negalėjo 
nieko padaryti, kad ją sustabdytų. Melas visa tai, kas sakoma aukų 
šeimoms. Kad skausmas atlėgs. Kad laikas gydo visas žaizdas. Bla 
bla bla. Trisdešimt metų. Praėjo trisdešimt suknistų metų, o prieš 
šešis mėnesius mano dėdė išsitraukė tarnybinį revolverį ir šovė sau 
į galvą. Tavo sesuo ne tik nužudė mano pusbrolį. Ji sunaikino visą 
mano šeimą. Dabar aš turiu kelis klausimus. Kaip manai, ar galėtum 
suteikti man malonę atsakydama į juos? 

— Kodėl? 

— Kodėl? — jis spoksojo į mane, jo tamsus veidas buvo beveik 
sustingęs nuo šoko. — Kodėl? 

— Praėjo trisdešimt metų, pone Sgarzi, — tariau švelniu bal- 
su. — Negaliu pasakyti tau nieko, kas pakeistų tai, kas nutiko tavo 
šeimai. 

— Liaukis. Žinau, kad mano pusbrolis yra miręs. Žinau, kad 


mano tetos ir dėdės nebėra šiame pasaulyje, o mano mama taip 

užsisklendė, jog nesutiktų užsisakyti picos telefonu, nes niekad ne- 
žinosi, koks picas pristatantis vaikinas gali pasitaikyti. Noriu leidi- 
mo prie jos prieiti, supranti? Noriu išskirtinio interviu su viena iš 
garsiausių moterų žudikių Masačusetso valstijoje. Po to, ką Šana 
padarė mano pusbroliui, nurėžė jam ausį, supjaustė rankas... Mano 
nuomone, tikrai nusipelniau septynženklės vertės sandorio knygai 
rašyti. Galbūt tada galėsim sakyti, kad lygiosios. 

Nors mane sunku nustebinti, jam pavyko tai padaryti: 

— Sieki užsikalti grynųjų iš savo pusbrolio žmogžudystės? 

— Ne. Aš renku lėšas savo mamos gydymui. Labai ačiū, kad 
domiesi; mano mama miršta nuo vėžio ir ji nenori išsikraustyti iš 
namo, kurį jai pastatė mano tėtis. Aš esu tinklaraštininkas, neuždir- 
bu tiek pinigų, kiek reikia mano mamai. Bet štai parašius knygą... 
Pasakojimas iš pirmų lūpų apie tavo seserį, apie tai, ką ji padarė 
mano šeimai... Yra gan didelė romanų apie tikrus nusikaltimus 
paklausa. Ypač tokių, su asmeninėmis detalėmis, tarkim, parašytų 
aukos pusbrolio, kuris įtraukė išskirtinį interviu su tokia šiurpiai 
pagarsėjusia žudike kaip Šana Dei. Tyrinėjau šią idėją publikuoda- 
mas straipsnius, ir įsitikinau, kad susidomėjimas yra. Sakykim tie- 
siog taip: trisdešimt minučių tavo sesers laiko, pokalbis akis į akį, ir 
mano mama galės mirti jausdamasi patogiai. Mano pusbrolis buvo 
geras vaikis. Jis mielai sutiktų padėti savo tetai. Taigi, koks tavo pa- 
siteisinimas* 

— Pone Sgarzi, jums atrodo, kad sesuo manęs klauso. Ir nors 
Šana atmetė visus jūsų atkaklius rašytinius prašymus, ji stebuklin- 
gai pakeis savo nuomonę, nes aš jai taip liepsiu. Trumpai tariant, 
mūsų santykiai nėra tokie geri. 

Čarlio veide vėl pasirodė ta išraiška — visiškai šaltas apsis- 
prendimas ir nuožmus ryžtas. Dabar jau suvokiau, kad jis — ne 
šiaip sielvartaujantis žmogus. Turint omenyje jo mamos prastėjan- 
čią sveikatą, jis atrodė kaip itin susirūpinęs Žmogus. 


— Kaip nors pamanipuliuok, — pasakė jis. 

Spoksojau į jį. 

— Girdėjai, ką pasakiau. Tu esi jos sesuo, negana to — psi- 
chiatrė. Nustok išsisukinėti ir manipuliacijomis įtikink Šaną, kad 
darytų tai, ko reikia tau. 

— Nori pasakyti, kaip tu bandei ją įtikinti savo nepaliaujama 
laiškų rašymo kampanija. Primink man, kokių rezultatų tai davė? 

— Ei, man reikia to. Mano motina nusipelno to. Taigi, ar pada- 
rysi ko prašau, ar ne? 

— Pone Sgarzi... 

— Paklausk jos apie Žudiką Rožę. 

Oras užstrigo mano plaučiuose jau antrą kartą tą pačią dieną. 

— Atsiprašau? 

— Girdėjai, ką pasakiau. Ta nauja žmogžudysčių grandinė, 
kažkoks psichas bėgioja aplink ir renkasi sau žmogaus odos juoste- 
les. Neįtikinsi manęs, kad tai neprimena tavo mielojo tėčio. 

Nieko nesakiau, nes jau nebepasitikėjau savimi tiek, kad galė- 
čiau kalbėti. 

— Svarstai, kaip žudikas tai padaro? — Sgarzio balsas skam- 
bėjo pašaipiai ir kartu mąsliai. — Iš kur žino, kaip geriausiai atlikti 
pjūvius išilgai moters liemens, paskui nuplėšti kiekvieną neįkaino- 
jamą juostelę. Tuomet, kaip užkonservuoti jas, kad prisiminimai iš- 
liktų amžinai. Kažkodėl beveik atrodytų, kad jis yra gavęs žinių iš 
pirmų lūpų... 

— Manai, kad mano sesuo, kuri sėdi už grotų jau beveik tris 
dešimtmečius, yra kažkaip susijusi su tais nužudymais? — taikliai 
paklausiau. 

— Aš manau, sesuo metų metus tave vedžiojo už nosies. Tiek 
kartų ėjai praleisti valandą laiko su ja ir nėsyk neuždavei teisingų 
klausimų. Tu vis lauki, vis lauki, kol sesuo stebuklingai tau atsivers. 
Ko tu bijai, Adelina? Juk net negali jausti skausmo. Ko tau bijoti? 

— Nesuprantu, ką tu... 

Jo balsas pažemėjo. 

— Nustok elgtis taip, lyg ji būtų stiklinė. Pasakyk Šanai be jo- 
kių užuolankų, kad laikas pradėti bendradarbiauti. Ji žino daugiau, 
negu tau atrodo. 

— O tu iš kur Žinai? 

— Nes aš laiškus rašiau ne tik Šanai. Taip pat rašiau kelioms 
kartu su ja kalėjusioms moterims, iš kurių dvi jau nebesėdi už gro- 
tų. Ir kokių tik jos istorijų nepapasakojo — apie Šaną, apie daly- 
kus, kuriuos ji žino, nors juos Žinoti turėtų būti net neįmanoma. 
Ši mergina turi ryšių, turi partnerį ar draugą, kol kas dar tiksliai 
neišsiaiškinau, kas jis. Tačiau jei manai, kad ji leidžia dienas tiesiog 
trūnydama kameroje, taip nėra. Praėjus tiek metų, ji vis dar linkusi 
užsiimti įprastais reikalais. 

— Įrodyk. 

— Nori įrodymų? Paklausk, ką ji padarė tiems dviem pataisos 
namų pareigūnams. Paprašyk tiksliai papasakoti, ką ji jiems padarė 
ir kaip. Manai, kad negali jausti skausmo, Adelina? O aš manau, kad 
su savo sesers pagalba įsitikinsi klydusi. 

Čarlis Sgarzis lyg viesulas nudūmė per koridorių, tiesiai prie 
lifto. 

Aš likau stovėti toje pačioje vietoje, lyg būčiau įleidusi šaknis; 
žiūrėjau, kaip žemyn slenkanti rodyklė krustelėjo, kaip atsidarė au- 
tomobilio durelės, reporteris įsėdo ir nuvažiavo. 

Vis dar drebančiomis rankomis lėtai nusmaukiau per ranką 
rankinės dirželį, tada pagraibiau jos viduje ieškodama rakto. 

Tai tik reporteris, patikinau save. Žmogus, kuris pasakytų bet 
ką už galimybę parašyti straipsnį, o ką jau kalbėti apie pasipelnijimą 
iš savo šeimos tragedijos. 

Bet negalėjau visiškai savęs įtikinti. Iš pradžių mano sesers 
bandymas nusižudyti, tada straipsnis laikraštyje, atskleidžiantis są- 
sają tarp mano tėvo prieš keturiasdešimt metų įvykdytas žmogžu- 


dystes su dvejais naujausiais nužudymais, o dabar dar šitai. 

„Ak, Šana“, — negalėjau negalvoti, kai pagaliau įžengiau į savo 


modernaus buto tylią šventovę. — „Ką tu padarei?“ 


16 skyrius 


Telefonas suskambo, kai jie pusryčiavo. Aleksas atsiliepė; tuo 
metu jiedu sėdėjo vienas priešais kitą prie virtuvinio stalo ir apsi- 
metė, kad šis rytas — toks pat, kaip ir visi kiti rytai. Žinoma, jie šią 
naktį miegojo gerai, neabejojo savo pačių namų saugumu ir patiki- 
mumu. Nė karto nepašoko išgąsdinti netikėtų garsų. Nė sykio ne- 
sikėlė, kad dar kartą dėl visa ko patikrintų durų užraktą, apsaugos 
sistemą, „Glock 10“, kurį Aleksas dabar jau buvo perkėlęs ant savo 
naktinio staliuko prie lovos. 

Jie buvo profesionalai. Jų nesupančiojo mintys apie tai, kaip 
žudikas vaikščiojo po jų miegamąjį, nešinas tomis pačiomis dova- 
nėlėmis, kurias buvo palikęs ir kiekvienai iš savo aukų. 

Antrą valandą nakties Didi, spoksodama į lubas, tarė: 

— Turėtume duoti jam vardą. Na, žinai, kaip Melvinui. 

— Nori duoti vardą įsibrovėliui, kuris įsilaužė į mūsų namus? 

— Kodėl gi ne. Jis tikras skausmas subinėj. Arba ji tikras skaus- 
mas subinėj. Matai, mes net tiek informacijos neturime, ir mane 
žiauriai nervina, kai reikia nuolatos sakyti jis, ji, tai. Tam įsibrovėliui 
reikia vardo. Galbūt, kaip ir Melvino atveju, tokiu būdu jį bus len- 
gviau suvaldyti? 

Aleksas kelias akimirkas tylėjo. 

— Balsuoju už vardą Bob. 

— Kaip Kempiniuko Plačiakelnio? Nori mūsų ieškomą žudiką 
pavadinti Džeko mėgstamiausio filmuko personažo vardu? 

— Aha. Bob skamba taip, lyg būtų lengvai nugalabijamas. Kaip 


galėtum nesugebėti sunaikinti vyruko, vardu Bob? 

Antrą valandą penkios minutės Didi jau buvo apsvarsčiusi šį 
klausimą. 

— O kaip tau Pet? Taip pat lengvai sunaikinamas, bet ir tinkan- 
tis abiem lytims, padedantis palaikyti tiesos ieškojimo dvasią. Bob 
netiesiogiai nurodo informaciją, kurios mes dar kol kas neturime. 

— Pet, kaip iš SNL televizinio šou, — susimąstė Aleksas. — 
Sutinku. 

— Tada nuspręsta — bus Pet. Pet, susipažink su Melvinu. O 
dabar abudu dinkite. 

Aleksas paėmė jai už rankos. Ir jie toliau tęsė savo tylų budėji- 
mą, gulėdami vienas šalia kito savo šešėlių pilname miegamajame, 
spoksodami į tuščias lubas, švelniai liesdamiesi pirštais. 

Dabar jau buvo beveik aštunta valanda ryto. Suskambo telefo- 
nas, Aleksas atsiliepė ir po kelių akimirkų perdavė telefoną jai. 

— Gavome leidimą apklausti Šaną Dei, — pasakė Filas be jo- 
kių įžangų. 

— Kada? 

— Lygiai devintą. 

— Kurė 

— MPN. 

— Kas? 

— Privalo dalyvauti ir jos sesuo — tokia Šanos sąlyga — ir 
vienas detektyvas. 

— Ne Neilas, — skubiai tarė ji. 

— Liaukis, ji juk suėstų jį gyvą. Aš to imsiuos. 

— Žadi imtis kilniaširdžio tėvo vaidmens? 

— Prisitaikysiu atsižvelgdamas į pokalbio eigą, — nebuvo ap- 
sisprendęs Filas. — Ją apklausti turėtum tu, — pridūrė. — Nema- 
nyk, kad nieko nežinau. 

— Ją apklausti turėčiau aš, — pritarė Didi. — Ji kilniaširdiškam 
tėvui irgi nepasiduos. Jos pasaulyje supratingumas — tai silpnybė, 
ir ji renkasi būtent vyrus savo žmogžudysčių aukomis. 

— Aš klausiau Horgano... 

— Šiuo metu neturiu teisės aktyviai eiti savo pareigų. Taigi 
negaliu dalyvauti apklausoje. Žinau tai. 

— Gal vis tiek ateisi? Man sakė, kad kalėjimo tardymo kam- 
baryje yra stebėjimo langas. Tu negali būti kambaryje, bet niekur 
nepasakyta, kad negali stebėti. 

— Būsiu. Ar jau perskaitei bylą? 

— Kaip tik išsitraukiau ją. 

— Gali nesivarginti. Praleidau beveik visą naktį ieškodama in- 
formacijos apie ją ir smagųjį Harį Dei. Patikėk manimi, tau reikia 
prisiminti tik vieną dalyką. 

— Tai yra?.. 

— Kraujas yra meilė. Ir tu, atlikdamas tėvo vaidmenį, turėsi jai 


įrodyti savo didelę meilę. 


Aleksas padėjo jai nusiprausti po dušu ir apsirengti. Ji ner- 
vinosi ir pati tuo stebėjosi. Jos rankos drebėjo ir, kad ir kaip būtų 
neįprasta, beveik nebejautė skausmo savo kairėje rankoje ir petyje. 
Aleksas padėjo įsmaukti jos kairiąją į susagstomos šilkinės palaidi- 
nės rankovę. Ji susigūžė; netrukus palaidinė jau buvo savo vietoje, 
ir Aleksas darbavosi su sagomis. 

— Beje, man daug labiau patinka nurenginėjimo procesas, — 
pakomentavo jis. — Aprengdamas tave turiu veikti prieš savo norus. 

Ji nusišypsojo, bet mintys vis dar buvo kitur. 

— Ji — tik dar viena žudikė, Didi. Kiek tokių esi apklaususi per 
savo karjerą? 

— Dešimtis. 

— Būtent. O ši jau sėdi už grotų, vadinasi, ji netgi negali būti 
labai jau išmoninga. 

— Ji teturėjo keturiolika. Tokio amžiaus dar nebuvo pakanka- 


mai subrendusi ir įžvalgi, kad geriau paslėptų savo pėdsakus. 

— Ji tik dar viena žudikė, — pakartojo jis. 

Didi palinksėjo, bet jo žodžiai nė vienam iš jų niekuo nepagel- 
bėjo. Tada atvyko Filas, kuris atrodė dar labiau susijaudinęs negu 
jinai. Aleksas papurtė galvą. 

— Jūs — detektyvai, — tarė jis, kreipdamasis į juos abu. — Esa- 
te protingesni, labiau patyrę ir neabejotinai daug galingesni. Taigi, 
važiuokite ten ir išsiaiškinkite, ką jums reikia žinoti, kad sunaikin- 
tumėte Pet. 

— Pet? — paklausė Filas. 

— Ilga istorija, — paaiškino Didi. 

— Puiku, — tarė jis nervingai. — Šiuo metu ji man labai pra- 


verstų. 


Adelina jų laukė kalėjimo fojė. Buvo apsirengusi dalykiškai. 
Tamsiai rudos laisvai krintančios kelnės. Mėlynas kašmyro nertinis. 
Didi pastebėjimu, ji labiau priminė gerbiamą psichiatrę, o ne my- 
linčią seserį. Buvo psichologiškai pasiruošusi pokalbiui, kuris tikrai 
žadėjo būti ypač įdomus. 

Daktarė žengtelėjo į priekį jų pasitikti. Paaiškino jiems pagrin- 
dines kalėjimo taisykles — visus papuošalus, rankines, šalikus, akse- 
suarus reikia palikti vienoje iš laisvų spintelių. Filas taip pat paliko 
ir savo pistoletą; MPN neleido šaunamųjų ginklų su savimi nešiotis 
net pataisos namų pareigūnams, kad vieno iš tų ginklų nepasisa- 
vintų koks nors kalinys ir nepanaudotų jo prieš pačius pareigūnus. 

Didi pastebėjo, kad Adelina nenusisegė medikus įspėjančio- 
sios apyrankės. Turbūt tai dar viena privilegija, jai suteikiama dėl 
ligos. Kritiniu atveju bet kuris pirmąją pagalbą teikiantis specialis- 
tas turėtų žinoti, kad pacientė negali jausti skausmo ir dėl to nesu- 
geba įvertinti savo pačios padėties. Be to, dar ir perkaitimo rizika. 
Jeigu karštą vasaros dieną Adelina kur nors viešoje vietoje staiga 


nugriūtų... 

Detektyvė svarstė, kiek kartų per dieną Adelina išgirsdavo 
klausimą apie savo apyrankę ir jos reikšmę. Taip pat Didi domino, 
ar noriai, ar atvirai Adelina atsakinėdavo į tokius klausimus. 

Kol jie traukė į dienos šviesą visus asmeninius daiktus, pasi- 
rodė įspūdinga juodaodė moteris nuostabiais skruostikauliais. Ade- 
lina pristatė ją kaip direktorę Kim Makinon. Tada ši nusivedė juos 
pro apsaugą, paskui — siauru koridoriumi į tardymo kambarį, ku- 
riame, kaip paaiškino, jų jau laukė patogiai įsitaisiusi Šana. 

— Ji dar kaip reikiant neatsigavo po vakarykščio nutikimo, — 
trumpai paaiškino jiems Makinon, skubiai žingsniuodama nešva- 
rios baltos spalvos ilgu koridoriumi. — Ji neteko labai daug kraujo, 
taigi greitai pavargsta. Patarčiau eiti tiesiai prie reikalo, kol ji dar 
turi jėgų atsakinėti į jūsų klausimus. 

— Ji susipjaustė? — paklausė Didi. 

Direktorė palinksėjo. 

— Ar tai buvo rimtas bandymas nusižudyti? 

— Pakankamai rimtas — dar kelios minutės, ir ji greičiausiai 
būtų mirusi. 

— Tai jau ne pirmas kartas? 

— Šaną kamuoja sunki depresija, taip pat asocialinis asmeny- 
bės sutrikimas. Įsidėmėkite štai ką: Šana nekenčia ne tik jūsų — ji 
taip pat nekenčia ir savęs pačios. 

— Miela, — sumurmėjo Didi. — Kiek laiko jūs pažįstate Šaną? 

— Nuo tos dienos, kai prieš dešimt metų užėmiau direktorės 
pareigas. 

— Manote, kad galite su ja susitvarkyti? — smalsiai paklausė 
Didi. 

Direktorė kilstelėjo savo elegantiškos formos antakį. 

— Kiekvienas galvojantis, kad gali susitvarkyti su Šana Dei, 
yra kvailys. Ši moteris per daug guvi, kad ramiai gyventų. Ir jai per 


daug nuobodu, jei kam nors nekelia pavojaus. 

— Jūsų žodžiai skamba taip, lyg jaustumėte jai tam tikrą pa- 
garbą. 

Atrodė, direktorė mąsto apie tai, ką išgirdo. 

— Šana sėdo į kalėjimą vos keturiolikos, — pagaliau atsakė 
ji. — Tik pirmąjį savo gyvenimo trečdalį ji praleido ne tarp šių sie- 
nų. Sakykime taip — galbūt aš ir vadovauju MPN, bet Šana didesnė 
šių namų žinovė. Aš nedarau jai kiaulysčių, ir už tai per visą mano 
vadovavimo laikotarpį nė vienas pareigūnas dar nemirė. 

Paskutinį sakinį direktorė ištarė šaltu tonu; tai buvo ne ypač 
subtilus priminimas apie išskirtinius Šanos sugebėjimus. Filą, žings- 
niuojantį iš kito direktorės šono, vėl suvirpino šiurpuliukai. 

Jie pasiekė savo kelionės tikslą — stiklinį langą, pro kurį matė- 
si pritemdytas kambarys. 

Visi neryžtingai sustojo. Filas nervingai krapštė savo kairio- 
jo nykščio nago odelę, o Adelinos žvilgsnis tuo metu buvo įbestas 
tiesiai priešais save, išraiška — nieko nesakanti. „Lošėjos veidas, — 
pagalvojo Didi. Mintis apie tai, kad teks klausinėti savo sesers apie 
dvi naujausias žmogžudystes ir visus dėl to kylančius jausmus ar 
emocijas daktarė kruopščiai slėpė. 

Tardymo kambaryje buvo įrengta garso sistema. Direktorė 
Makinon padėjo Filui į kairiąją ausį įsistatyti ausinę, per kurią jos 
galės su juo bendrauti šiam būnant tardymo kambaryje. Per garso 
sistemą jos taip pat galės girdėti viską, kas bus kalbama ankštoje 
šešių su puse kvadratinių metrų patalpoje. 

Filas su Adelina įeis į kambarėlį. Detektyvė su direktore pasi- 
liks kitoje stiklo pusėje stebėti, kas vyksta. Šana taip pat turėjo teisę, 
kad kartu pokalbyje dalyvautų jos advokatas, bet atsisakė. 

Direktorė Makinon užmetė akį į Adeliną, kuri stovėjo šiek tiek 
pasitraukusi į šoną, o tada veriančiu žvilgsniu pažvelgė į Eilą. 

— Pasiruošęs* — paklausė jo Makinon. 


— Zinoma. 

— Jei reiks atsikvėpti, tiesiog išeik iš kambario. Prisimink, kad 
gali įeiti ir išeiti kada panorėjęs. O štai ji čia sėdėti privalo. 

Atrodė, kad padrąsinimai Filui buvo į naudą. Jis labiau atsitie- 
sė, palinkčiojo, parodė, kad suprato. 

Direktorė Makinon spragtelėjimu įjungė šviesą. Kambaryje už 
stiklo išryškėjo Šanos Dei pavidalas — ji vilkėjo oranžinės spalvos 
kalinės aprangą, sėdėjo už mažo apklausų stalo, ant jo suglaudusi 
laikė savo surakintas rankas. 

Adelina atidariusi duris įėjo į kambarį, Filas įžengė įkandin. 
Kalinė tuo metu lėtai pakėlė galvą. 


Iš pirmo žvilgsnio ši jau senstanti moteris žudikė neatitiko 
Didi įsivaizduojamo jos portreto. Internete matytos nuotraukos, 
neryškūs nespalvoti atvaizdai iš žmogžudystės bylos nagrinėjimo 
teisme beveik prieš trisdešimt metų, paliko daug vietos detektyvės 
vaizduotei. Turėdama omenyje Adelinos žavų lieknumą ir ypač Ša- 
nos pomėgį medžioti vyrus, Didi tikėjosi, kad nuotraukose matyta 
nepilnametė žudikė iš kadaise nerangios keturiolikmetės mergaitės 
bus išaugusi į ganėtinai patrauklią vidutinio amžiaus brunetę. Nie- 
ko panašaus. 

Pelės rudumo plaukai tįso iki pečių sulipusiomis sruogomis. 
Išblukusi oda, tamsios patinusios akys, susmukę skruostikauliai. 
Lūpos suspaustos į nuolat niūriai atrodančią liniją. Net ir kalėjimo 
kombinezonas, keliais dydžiais jai per didelis, nepaslėpė šios moters 
kūno liesumo, netgi kaulėtumo. Trisdešimt kalėjimo metų Šanai Dei 
nebuvo maloningi ir, sprendžiant iš jos veido išraiškos, ji tai žinojo. 

Šana nepažvelgė į Adeliną su Eilu, įėjusius į kambarį; ji žvilgs- 
nį ir toliau laikė įsmeigtą į stebėjimo stiklą, lyg žinotų, kad Didi ir 
direktorė Makinon čia taip pat buvo. 

Tada nusišypsojo. 


Šis silpnas, gudrus šypsnys maksimaliai įtempė Didi nervus. 

— Šana Dei? — kreipėsi Filas, artindamasis prie stalo. — Mano 
vardas Filas. Esu detektyvas iš Bostono policijos departamento. 

Ji į jį nepažvelgė. 

— Atvykau kartu su jūsų seserimi, kaip pageidavote. Kiek žŽi- 
nau, jau girdėjote iš direktorės Makinon, kad noriu jūsų paklausti 
apie porą neseniai įvykdytų žmogžudysčių. 

Nelaukdamas, kol ji ką nors atsakys, Filas atitraukė vieną iš 
laisvų kėdžių ir prisėdo. Adelina liko stovėti nuošalyje atsirėmusi į 
durų staktą, rankas sukryžiavusi ant krūtinės. Tai buvo palaikymo 
vaidmuo, suprato Didi. Ji darė, ką galėjo, kad užtikrintų Filui gali- 
mybę užimti scenos vidurį. 

Pagaliau Šana pakėlė galvą tiek, kad pamatytų kambaryje 
esantį Filą. Ji nužvelgė jį, išleido kažkokį urzgiantį garsą, tada sutel- 
kė dėmesį į seserį. 

— Man patinka ši spalva, — paskelbė Šana. — Gražus mėlynos 
atspalvis. Ar tai kašmyras? 

— Kaip jautiesi? — paklausė Adelina. 

— Koks skirtumas? 

— Ar manai, kad aš vis dar užduodu klausimus tik iš manda- 
gumo? 

— Aš manau, kad tu dabar norėtum būti bet kur, tik ne čia. 
Manau, norėtum, kad nebūtum buvusi įvaikinta ir kad tas daktaras 
būtų buvęs tavo biologinis tėvas, ir kad tu iš tikrųjų būtum buvusi 
vienturtė. 

Adelina demonstratyviai pažvelgė į savo laikrodį: 

— Labai jau stiprus savęs gailėjimasis iš pat ankstyvo ryto, — ji 
ramiai pastebėjo. 

— Eik velniop, — tarė Šana, bet jos žodžiams trūko ugnelės, 
jie skambėjo slogiai. 

„Depresija“, — susivokė Didi. Ji anksčiau apie tai nebuvo pa- 
galvojusi, bet ta jos sesers prislėgta nuotaika nestebino. Dažniausia 


įniršio priežastis yra ne kas kita, kaip bjaurėjimasis savimi. 

Adelina pagaliau pajudėjo. Ji atšlijo nuo durų ir ramiai pri- 
artėjo prie stalo apeidama Filą, kad galėtų atsitraukti sau kėdę ir 
prisėsti. Šis judesys pastatė Šaną akistaton su abiem lankytojais ir 
pirmą kartą privertė iš tikrųjų atkreipti dėmesį į Eilą. 

Jis vis dar tylėjo, iš jo veido buvo galima mokytis kantrybės. 
Didi tai patiko. Išstatyti taikinį. Priversti Šaną atlikti visą darbą. 

— Kiek laiko jau dirbi detektyvu? — paklausė Šana. 

— Dvidešimt metų. 

— Kodėl? 

— Tai geras darbas. 

— Tau patinka žiaurumas? 

— Ne. Asmeniškai man labai patinka mintis, kad rankos skir- 
tos apsikabinimams. 

Atrodė, kad lengvai pasiektas Filo atvirumas Šaną suglumino. 
Ji vėl paniuro. 

— Tu domėjaisi mano praeitimi? Žinai, ką padariau? 

— Taip. 

— Manai, kad esu kalta? 

— Taip. 

— Na, tu bent jau nesi kvailas. 

— Ar tau patinka žiaurumas? — Filas jos paklausė. 

— Žinoma. Visada. Dėl ko būtų galima jo nemėgti? 

— Dėl kalėjimo, — tarė jis. 

Ji netikėtai nusikvatojo juoku, primenančiu lojimą. 

— Po velnių, tikra tiesa. Bet vėlgi, čia, kalėjime, irgi gausu žiau- 
rumo. Čia rankos yra skirtos smūgiams. Arba pjaustymui. Asme- 
niškai man labiausiai patinka kokybiški savadarbiai ašmenys. Tai 
priemonė, kurią renkuosi. 

— Tai kodėl stengiesi ištrūkti? 

— Kas sakė, kad bandau ištrūkti? 

Filas mostu parodė į jos ranką, ant kurios vis dar buvo pleist- 
ras, užklijuotas po intraveninės adatos dūrio. 

— Pjaustaisi, vos nenukraujuoji. Atrodo kaip moters, norin- 
čios ištrūkti, pastangos. 

— Ne-a. Tau neteisingai atrodo. Pjaustausi ne dėl ateities. 
Pjaustausi tam, kad galėčiau mėgautis buvimu čia ir dabar. Tu atro- 
dai kaip šeimos žmogus. Amžius toks, kad turėtum auginti mažiau- 
siai vieną ar du paauglius vaikus. Paklausk kada nors savo dukters. 
Koks geras jausmas stebėti skutimosi peiliuką slystant po savo oda. 
Lyg masturbacija. Lažinuosi, ji gali tau viską apie tai papasakoti. 

Filas palinko pirmyn, rankas laikydamas sukryžiuotas ant stalo. 

— Kas tave gąsdina, Šana? — paklausė jis tyliai. — Ką tu pa- 
žįsti, kas tokio yra įvykę, kad tokia kieta moteris kaip tu dėl to būtų 
priversta pjautis savo pačios venas? 

Klausimo atvirumas nustebino Didi. Atrodė, kad ir Šaną jis už- 
klupo nepasiruošusią. 

Ji taip pat palinko pirmyn, nors jos judesiai ir buvo nerangūs 
dėl antrankiais surakintų rankų ir storai sutvarstytų kojų. 

— Tu nesuprastum, — ji pranešė jam tokiu pat iškilmingu 
tonu. — Tu nepažįsti manęs, pone detektyve Filai. Ir tu gali šnekėti 
ir šnekėti, gali klausinėti ir klausinėti, bet tai neturės jokios reikš- 
mės. Tu nepažįsti manęs, ir tai nepasikeis, nesvarbu, kiek laiko pra- 
leistume šiame kambaryje. 

Jos žvilgsnis smigo į Adeliną. 

— Tas pats ir su tavimi. Visi tie kasmėnesiniai susitikimai... 
Kas iš jų? Aš tau esu tik projektas, nieko daugiau. Tu nežiūri į mane 
kaip į seserį, nežiūri net kaip į žmogų. Tu įplasnoji čia, padarai savo 
vieną gerą darbą per mėnesį, o tada išplasnoji atgal į savo pagarbą 
keliantį darbą ir ištaigingus namus. Vienintelė priežastis, kodėl tu 
dabar esi čia, — tau kažko iš manęs reikia. Priešingu atveju aš vis 
dar skaičiuočiau likusias dvidešimt devynias dienas. Na žinai, tokia 
mano veikla čia sėdint. Skaičiuoti likusias dienas. Ar dažnai tau ten- 
ka tai daryti? 

— Nustok, — ramiai ištarė Adelina. 

— Ką nustoti? 

— Demonstruoti savigailą. Tarp mudviejų. Seserišką apmaudą 
galėsime aptarti po... taip, tu teisi — apytikriai po trisdešimties die- 
nų. Bet šis detektyvas atvažiavo čia ne pasiklausyti mūsų vaidų. Šis 
susitikimas nėra asmeniškas, Šana; jis yra dalykinis. 

Šana kvailai išsiviepė. 

— Nes tu kažko iš manęs nori. Tokia yra viso to esmė. Tau 
reikia kažko iš manęs. 

— Taigi, — žvaliu balsu įsiterpė Filas, bandydamas vėl perimti 
pokalbio kontrolę, nors ir jautė, kaip jo dešinė ranka vėl pradėjo 
krapštyti kairiojo nykščio nagą. — Pasikalbėkime. Šiaip ar taip, tu 
juk sutikai su pasiūlymu, nors ir neprivalėjai. 

— Nori pasakyti, kad galiu atsistoti ir išeiti? 

— Žinoma. Kad ir šią akimirką. Išeik, jeigu nori. Neabejoju, 
kad esi užimta moteris. Dievas neleis sumeluoti, kad ir aš pats turiu 
daugybę reikalų. 

Šana įtariai į jį pažvelgė. 

— Tu meluoji. 

— Ar tave kas nors pakonsultavo dėl tavo turimų teisių, Šana? 
Ar supranti, kad neprivalai atsakinėti į šiuos klausimus? Ir, jei pagei- 
dauji, turi teisę reikalauti, kad pokalbyje dalyvautų tavo advokatas. 

Ji suprunkštė. 

— Ką jis gali padaryti? Ir ką tu gali padaryti? Aš jau čia esu 
įkalinta visai amžinybei. Nebeįmanoma moteriai skirti griežtesnės 
bausmės. 

— Ar dėl to susipjaustei? 

— Nutilk, po velniais! 

Didi tai suprato kaip „taip . 

Filas pasilenkė į priekį. Rankas laikė sunertas priešais save, jo 
išraiška išliko kantri. Vyras, turintis laiko per akis ir vis dar tebesiti- 
kintis palenkti pašnekovę savo pusėn. 

— Ar Žinai, ką aš matau žiūrėdamas į tave? — paklausė jis. 

— Būsimą ponią Filienę? 

— Protingą mergaitę, kuri kadaise padarė klaidą. Bet tu negali 
laiko atsukti atgal, tiesa? Praėjus trisdešimčiai metų niekas to geriau 
nežino už tave pačią. Kas padaryta, tas padaryta. Gali nekęsti Donio 
Džonsono už tai, kad mirė dėl tavo kaltės. Gali piktintis tuo savo 
turimu neįveikiamu poreikiu pjaustyti ir kapoti žmones, bet kas 
padaryta, tas padaryta. Ir štai tu čia. Su trisdešimties metų patirtimi, 
ir vis dar įstrigusi toje pačioje vietoje. Ne, tu bandai sužeisti save ne 
tam, kad pabėgtum nuo kalėjimo žiaurumų, Šana. Tave žudo ne kas 
kita, o nuobodulys. 

Ji klastingai nusišypsojo. 

— Ruošiesi linksminti mane, pone detektyve Eilai? 

Jis užmetė akį į savo laikrodį. 

— Galbūt ir taip, dar dvidešimt minučių. 

— Kodėl tik dvidešimt? 

— Nes tu sužeista, Šana. Tau reikia pailsėti. Aš tam netrukdysiu. 

Šana sumirksėjo akivaizdžiai sugluminta jo švelnaus tono. Fi- 
las nedavė jai nė kiek laiko atsigauti. 

— Papasakok man apie savo tėvą. 

— Ką“ 

— Apie savo tėvą. Girdėjau, kad judu buvote labai artimi. 

— Ne, — trumpai išrėžė. Jos veidas užsidarė lyg langinės. Ji 
atsilošė atgal. — Nedarysiu to. 

— Ko? 

— Čia jai to reikia, tiesa? — ji mostelėjo į Adelinos pusę. Sutra- 
tėjo jos rankas veržiantys plastikiniai saiteliai. — Tėtis, Tėtis, Tėtis, 
papasakok man apie Tėtį. Ji yra ta, kuri visuomet nori pasikalbėti 
apie jį. Nes ji neprisimena. Ji buvo dar tik kūdikis. 

— Aš jo neprisimenu, — tyliai sutiko Adelina, pirmą kartą 
žvelgdama į Filą. — Aš buvau tik mažas vaikas. Žinau tik tiek, kiek 
Šana man yra pasakojusi iš savo atsiminimų. 


Šana atsilošė, jos akyse aiškiai švietė piktdžiuga. 

Filas nepaisė jos, buvo sutelkęs dėmesį į Adeliną. Odelė aplink 
jo kairįjį nykštį jau kraujavo nuo krapštymo, bet atrodė, kad jis to 
nepastebi. 

— Bet jūs juk rinkote informaciją apie savo tėvą, taip? — pa- 
klausė jis Adelinos. 

— "Taip. 

— Arjis turėjo kokių artimų draugų, bendrininkų? 

Adelina suraukė lūpas, atrodė, kad svarsto. 

— Galėčiau paieškoti tokios informacijos. Turiu senas polici- 
jos išvadas... 

— Ką? — Šana pasislinko kėdėje pirmyn. 

— Policijos išvadas, — tarė Adelina, net nebežiūrėdama į savo 
sesę ir toliau kalbėdama tik su Filu. — Iš Hario bylos segtuvo. Visas 
jas turiu. Galėčiau padaryti jums kopijas, detektyve, jeigu taip būtų 
greičiau, užuot rankiojus per oficialius kanalus. 

— Būtų puiku. 

— Ei! — tarė Šana. 

— Gal norėtumėte gauti dar kokios nors informacijos? — tęsė 
Adelina, vis dar nukreipusi akis į Filą. Tada netikėtai: — O, Dievu- 
lėli, kas jums nutiko? 

Ji tįstelėjo ranką, iškėlė Filo kraujuojantį nykštį aukštyn. 

— Ai, čia tik nago odelė. Niekad... 

Filas nutilo, kai Adelina uždėjo savo smilių ant jo pradrėkstos 
odos ir smarkiai spustelėjo. Jis spoksojo į jos išbalusį pirštą pagautas 
svaiginančio susižavėjimo. Tuo metu ji lėtai atitraukė savo pirštą, 
įdėmiai apžiūrėjo jo žaizdą, tada savo nago galiuką, kruopščiai nu- 
dailintą manikiūrininkės... 

— O, varge, — švelniai sumurmėjo Adelina. — Išsitepiau pirštą 
krauju. 

Dabar ji jau spoksojo seseriai į akis. Pakėlė krauju suteptą pirš- 
tą aukštyn, tada lėtai, bet užtikrintai ėmė artinti jį prie savo lūpų... 

Tai akimirksniu sukėlė, galima sakyti, sprogimą. 

— Ne! Ne, ne, ne. Tai mano! 

Šana jau stovėjo stačiomis, jos kėdė parvirto, saiteliai aplink 
riešus drebėjo. 

— Ne, ne tavo, — negarsiai, bet greitai atkirto Adelina. Profe- 
sionali psichiatrė kažkur pranyko. Dabar kambaryje sėdėjo tamsia- 
plaukė, tamsiaakė pašėlusi moteris, kuri, atrodė, turėjo tikslą savo 
pačios seserį privesti prie visiškos ribos. — Aš to nusipelniau. Aš 
padėjau jam. Tai mano. 

— Tu, kale... 

— Tu nieko nepadarei! Sėdi čia, kvailai šypsaisi, vaizduoji, kad 
viską žinai. Galiu lažintis, kad net neprisimeni mūsų tėvo; juk tu 
buvai viso labo tik mažas vaikelis, dar tik bepradedantis vaikščio- 
ti. Kaip tau atrodo, kodėl užduodu tiek daug klausimų? Nes žinau, 
jog meluoji, viską išsigalvoji. Gali kiek tik nori tvirtinti, kad pameni 
Harį. Bet aš turiu bylas. Žinau tiesą, Šana. Aš visuomet žinojau tiesą! 

— Šimtas penkiasdešimt trys! — riktelėjo Šana. Jos žvilgsnis 
buvo prikaustytas prie Adelinos krauju sutepto piršto, vis dar iškel- 
to tarp jųdviejų. 

Filas buvo atsistūmęs su kėde kiek tolėliau, rankos sugniaužtos 
ant stalo, lyg ruoštųsi kovai ar bėgimui — jis ir. pats nebuvo tikras, 
kuriam iš šių veiksmų. 

— Šimtas penkiasdešimt trys — ko? — įsakmiai paklausė Ade- 
lina. 

— Kadjau esi tokia gudri, pati išsiaiškink! 

— Ne. Visa tai ne dėl manęs. Visa tai dėl tavęs, Šana. Kad pa- 
galiau įrodytum, jog esi kažko verta. Ištisus trisdešimt metų tu čia 
trūnijai. Detektyvas Filas sakė tiesą. Tu gudri. Turi sugebėjimų. Ga- 
lėtum kažkuo būti, Šana, netgi sėdėdama už grotų. Galėtum padėti 
mums tirti tikrą Žmogžudystės bylą, padaryti kažką gero šiame pa- 
saulyje. Galbūt tuomet nebebūtum mano gailesčio projektas. Gal- 
būt tuomet aš tave imčiau vadinti seserimi. 


— Aš pažįstu Tėvelį, — išspjovė Šana. — Tu nepažįsti Tėvelio! 

— Įrodyk! 

Dvi seserys varstė viena kitą žaibuojančiais žvilgsniais. Filas 
lėtai nurijo seiles. 

— Nori, kad būčiau naudinga? — staiga ištarė Šana tęsdama 
žodžius. 

— Manau, toks egzistencinis pokytis tau galėtų būti įdomus. 

— Gerai jau, — Šana nusišypsojo. — Ryt iš ryto. Aš būsiu nau- 
dinga. Būsiu pats naudingiausias žmogus, kokį pažįsti. Tiesą sakant, 
aš būsiu tokia suknistai naudinga, kad tu mane išregistruosi iš šito 
kalėjimo ir parsiveši namo. 

— Mažai tikėtina. 

— O, bet tai įvyks. Ponas detektyvas Filas netgi pritars tokiam 
sprendimui, — Šana savo suvaržytomis rankomis pamojo Filo pu- 
sėn. — Ir kadangi tuomet jau būsiu tavo sesuo, o ne projektas, tu 
leisi man gyventi savo namuose, Adelina. Tu netgi leisi man miegoti 
savo lovoje. Keturiasdešimt aštuonias valandas, — ji palinksėjo. — 
Tiek tau kainuos mano naudingumas. Keturiasdešimt aštuonias va- 
landas vilkėsiu tavo drabužius, prausiuosi tavo duše, gyvensiu tavo 
prabangiame dangoraižio bute. Tokia bus mano naudingumo kaina. 

— Ne. 

Šana sušnibždėjo: 

— Šimtas penkiasdešimt trys. 

— Šana... — pratarė Filas. 

— Ššš, — ji švelniai jį nutildė. — Tai tavęs neliečia, pone detek- 
tyve Eilai. Dabar patylėk. Tai susiję tik sa manimi ir mano seserimi. 
Tai visada buvo susiję tik sa manimi ir mano seserimi, ir mūsų ne- 
baigtais reikalais. 

— Kas yra šimtas penkiasdešimt trys? — pareikalavo atsaky- 
mo Adelina. 

Šana vėl nusišypsojo. Bet jos išraiška buvo bejausmė ir nepa- 


slėpė šalto ir viską apskaičiuojančio žėravimo tuščiose rudose akyse. 

„Ji apsimetinėjo , — lėtai susiprotėjo. Tai jos kovingasis šou. Jos 
bandymai šokiruoti juos, vaizdingai pateikiant savęs pačios žaloji- 
mo detales. Net ir jos keistas flirtavimas su Filu. Tai nebuvo tikros 
emocijos, o paprasčiausiai kaukės, kurias Šana užsimesdavo ir nusi- 
mesdavo taip pat greitai, kaip kad kiti žmonės keisdavo drabužius. 

Štai dabar prieš juos tikroji Šana Dei. Ledo šaltumo žudikė, 
kurios kone meilus žvilgsnis nukreiptas į jos sesers piršto galiuką, 
išteptą krauju. 

— Šimtas penkiasdešimt trys, — sušnibždėjo Šana. — Toks 
mano įrodymas. Aš prisimenu Tėvelį. Ir aš jį myliu. Aš visada jį my- 
lėjau. O dabar eik namo, mažoji sesute. Paskaityk savo bylas. Pa- 
sikalbėk su savo menkais draugeliais pareigūnais. Tada užsirakink 
duris. Tavo nejautra skausmui nereiškia, kad tau neskaudės, kai jis 


pas tave ateis. 


17 skyrius 


Aš išėjau iš tardymo kambario, visomis išgalėmis stengdama- 
si išlikti rami, nors iš tiesų buvau sutrikusi iki pat širdies gelmių. 
Mano įtėvis buvo teisus — atstačiusi ryšį su savo seserimi, aš ta- 
rytum sugrįžau į tuos siaubo namus, iš kurių man kitados padėjo 
ištrūkti tik sėkmingas likimas. 

Jausdama įdėmų Didi žvilgsnį, nuleidau savo krauju suteptą 
pirštą prie šono. Tuo metu kiek tolėliau Filas vis dar kalbėjosi su 
direktore. 

— Nagi, — tarstelėjo Didi, parodydama į mano ranką. — Su- 
raskime tualetą, kad galėtum nusiplauti. 

Ji jau žengė, taigi aš nusekiau iš paskos. Man, kaip daktarei, 
pasirodė, kad Didi šį rytą jautėsi geriau. Nežinia, ar jai pagelbėjo 


pritaikyta skausmo valdymo technika, ar paprasčiausiai adrenalino 

banga, kuri užplūdo jai vėl susigrąžinus detektyvės, gaudančios nu- 
sikaltėlį, vaidmenį... 

Po pokalbio su seserimi jaučiausi išsunkta it citrina, o štai Didi 
atrodė kone apsvaigusi nuo entuziazmo. 

— Tu apžaidei ją, — tarė ji. — Iš pradžių laikeisi kaip šalta me- 
dikė, ir staiga — jau atakuoji, menkini jos prisiminimus, atimi iš jos 
šlovę. Elgeisi taip, na, seseriškai. O ta scena, kai mojavai Filo krauju 
ant savo piršto galiuko... Tiesiog genialu. 

Aš nieko neatsakiau, tik paslėpiau sukruvintą pirštą sugniauž- 
tame kumštyje. Su seserimi visada būdavo sunku kalbėtis ne dėl jos 
polinkio į žiaurumą, kurio buvo apsėsta, o dėl to, kad jos potraukis 
sutapdavo su manuoju. Žvėris su žvėrimi, šeimos narys su šeimos 
nariu; galiausiai aš iš tikrųjų norėjau pakelti pirštą sau prie lūpų, ne 
paskubomis skaniai lyžtelti... 

Mes priėjome vienvietį, abiem lytims skirtą tualetą su perma- 
tomomis durimis, už kurių kalinys — arba lankytojas — neturėda- 
vo jokio privatumo. Jau pakankamai ilgai apsilankydavau kalėjime, 
taigi žinojau patalpų ypatumus. Apsiribojau tik rankų plovimu ir 
niekuo daugiau. 

Didi laukė koridoriuje. 

— Manai, ji iš tikrųjų ką nors žino? — paklausė, kai išėjau. — 
Apie ryšį tarp nusikaltimų, kuriuos padarė tavo tėvas prieš ketu- 
riasdešimt metų, ir tų naujausių Žmogžudysčių? 

Dvejojau. 

— Ar žinai reporterį, vardu Čarlis Sgarzis? 

Detektyvė papurtė galvą. Mes žingsniavome atgal pas Filą ir 
direktorę Makinon. 

— Jis yra Šanos dvylikmetės aukos, Donio Džonsono, pusbro- 
lis, — paaiškinau, kol ėjome. — Rašo Šanai laiškus jau pastaruosius 
tris mėnesius, prašydamas duoti interviu jo rašomai knygai apie 
pusbrolio nužudymą. Atsižvelgiant į didžiulę žalą, kurią Šana pada- 


rė Sgarzio šeimai, jo nuomone, ji jam yra skolinga. 

— Aišku. 

— Šana niekad neatsakė į jo laiškus, taigi vakar radau jį prie 
savo durų slenksčio — atėjo išdėstyti savo argumentų akis į akį. Jis 
taip pat tvirtina, kad yra ėmęs interviu iš kitų kalinių, kadaise sėdė- 
jusių kartu su Šana. Pasak jo, jie teigia, neva Šana žino tokių dalykų, 
kurių neturėtų žinoti. Lyg vis dar turėtų ryšių su išoriniu pasauliu ir 
galėtų manipuliuoti žmonėmis būdama už grotų. 

— Kaip kokia mafijos bosė? — susiraukdama paklausė Didi. 

— Gali būti. Bet štai kokia problema: Šana nebendrauja su ki- 
tais kaliniais, neturi susirašinėjimo draugų ir neišnaudoja turimų 
lankymo valandų. Kiekvieną mėnesį esu jos vienintelė viešnia. Ki- 
tomis dienomis ji dvidešimt tris valandas praleidžia vieniša, užra- 
kinta savo kameroje. Negalėčiau įsivaizduoti, kokiu būdu ji galėtų 
susisiekti su pasauliu už kalėjimo sienų. Ir vis dėlto... — mano bal- 
sas ištirpo. 

— Vis dėlto? 

— Ji žino apie kai kuriuos dalykus. Mažus atsitiktinius daly- 
kus, tarkim, mano neseniai nusipirkto nertinio spalvą. Tokias de- 
tales, kurios verčia šiek tiek nerimauti, bet ne baisiai. Ir jas galima 
pakankamai lengvai paaiškinti. Galbūt aš buvau jai užsiminus apie 
nusipirktą nertinį, o paskui tiesiog pamiršau. Išskyrus tai, kad... 
Pastaruoju metu tokių jos pastebėjimų pasitaikydavo vis daugiau ir 
daugiau. Šiuos kelis mėnesius, kiekvieną kartą, kai apsilankydavau, 
mano sesuo žinodavo kažką apie mane, ko teoriškai neturėtų žinoti. 

— Manai, ji tave stebi? Tiksliau, turi kažką, kas tave stebi? 

— Nežinau, ką galvoti. 

— Šimtas penkiasdešimt trys, — nekantriai priminė Didi. 

Papurčiau galvą. 

— Nežinau, ką tai reiškia. 

— Tas skaičius niekaip tau neprimena Hario Dei? 

— Ne. Turėsiu patikrinti įrašus byloje. 

— Būtų labai gerai, jei tą padarytum. Dievas neleis sumeluoti, 

kad Filas sakė tiesą: norint ištraukti seną bylą iš miesto archyvų, 
prireikia užpildyti maždaug puskilogramį popierių ir išnaudoti vi- 
sas savo gyvenimo kantrybės atsargas. Jei pasiseks, gausime priėji- 
mą prie tos pačios informacijos, tik už kokių šešių savaičių. Taigi, 
mums tikrai labai pagelbėtų, jeigu rastum tą medžiagą, bent jau 
kol kas. 

— Padarysiu tai iškart, kai tik grįšiu namo. 

— Puiku. O kol dar esame čia, pasikalbėkime su Makinon. Jei 
kas nors ir žino, kaip tavo sesuo galėtų palaikyti ryšį su išoriniu 
pasauliu, tai tiktai direktorė. 


Direktorė Makinon šiuo klausimu pasisakė nieko nevynioda- 
ma į vatą: 

— Bendrauja su išoriniu pasauliu? Atsiprašau! Dauguma kali- 
nių sugeba užsiimti seksu be jokio fizinio kontakto. Pokalbiai mums 
kelia mažiausiai nerimo. 

Kaip paaiškino direktorė, kalinių tarpusavio susisiekimo me- 
todų buvo labai daug ir labai išradingų. Nors Šana kalėjo griež- 
čiausio saugumo kameroje, ji reguliariai imdavo knygų iš kalėjimo 
koridoriais vežiojamo bibliotekos vežimėlio, užsisakydavo prekių iš 
kalėjimo parduotuvėlės ir tris kartus per dieną priimdavo padėklus 
su maistu. Gyvenant kalėjime, kiekvienas kontaktas teikia galimybę 
perduoti arba gauti žinutę — ar tai būtų ranka parašytas raštelis, ar 
paskubomis pašnibždėtas žodis, ar apdairiai sukurtas kodas. 

— Kad ir kaip gaila, — kalbėjo direktorė Makinon, — kai ku- 
rioms kalinėms tarpininkauja netgi prižiūrėtojai ir už tai iš jų gauna 
pinigų, narkotikų ar seksualinių paslaugų. Aišku, kaip jūs ir patys 
galite įsivaizduoti, Šana čia tikrai nėra pati mėgstamiausia, bet ji 
galėtų palaikyti ryšį ir su kokia nors kita kaline. Čia tikrai esama to- 
kių, kurios sutiktų jai pagelbėti — kartais vien tik nuoboduliui nu- 


malšinti. Esmė tokia: mes turime tik vieną ar nepilnas dvi valandas 

viskam patikrinti, o kalinės dvidešimt keturias valandas per dieną, 
tris šimtus šešiasdešimt penkias dienas per metus ieško būdų, kaip 
pergudrauti sistemą. O, kad jūs žinotumėt — kai kurios moterys čia 
turi tiek proto ir sugebėjimų, kad galėtų vadovauti bet kuriai įmo- 
nei iš „500 sėkmingiausių“ sąrašo, jei tik sutelktų pastangas į gerus, 
o ne į blogus darbus. 

— Ar Šana artimai bendrauja arba anksčiau bendravo su ko- 
kia nors kaline? Ar turi kokią nors draugę? 

Direktorė Makinon šiek tiek susiraukė. 

— Kiek Žinau, ne, ir šis dalykas taip pat kelia nuostabą. Daugu- 
ma kalinių stengiasi su kuo nors palaikyti santykius. Net moterys, 
turinčios tokią storą odą kaip Šana... Esama jaunesnių, silpnesnių 
kalinių, kurios Žiūri į tokias kaip ji pagarbiai. Ir nesvarbu, ar jos 
laiko save tradicinės pakraipos, ar homoseksualiomis, dauguma 
įkalintų iki gyvos galvos anksčiau ar vėliau susiranda partnerę. Bet, 
kiek man žinoma, Šana niekada net merginos nėra turėjusi. 

— Ji niekada man nėra užsiminusi apie jokią merginą, — pri- 
dūriau. 

— Tą patvirtina ir parduotuvėlėje pirktų jos prekių sąrašai. 
Vienas iš pirmųjų ženklų, rodančių užsimezgusius santykius, kai 
viena kalinė kitai perka „dovanas“, visai kaip laisvėje gyvenantys 
žmonės. Šampūno buteliuką. Malonaus kvapo kremą. Bet Šana per- 
ka labai mažai, ir visi jos pirkiniai būna skirti tik jai pačiai. Taip pat 
ir jai niekas nėra siuntęs dovanų. Vienintelis dalykas... — direktorė 
Makinon sudvejojo; jos žvilgsnis nuslydo į mane. 

Palinksėjau galva, išreikšdama sutikimą. 

— Man buvo neramu dėl beveik visiškos Šanos izoliacijos, — 
tęsė direktorė Makinon. — Galbūt jums gali atrodyti kitaip, bet iš 
tikrųjų mes nesame suinteresuoti, kad kalinės čia jaustųsi nelaimin- 
gos. Depresija sužadina pyktį, o šis savo ruožtu padidina smurto 
tikimybę. Dėl Šanos psichinės būklės nerimavau jau pastaruosius 
kelis mėnesius; apie tai mes su daktare Glen jau esame kalbėjusios. 

Jos nuotaika akivaizdžiai ėjo prastyn, taigi vakarykštis bandymas 
nusižudyti manęs per daug nenustebino. 

— Šiek tiek luktelėkit, — pertraukė direktorę Didi. — Norite 
pasakyti, kad matėsi aiškus Šanos elgesio pasikeitimas? Kada jį pa- 
stebėjote? 

— Gal prieš tris ar keturis mėnesius. Nusprendžiau, jog tai su- 
siję su artėjančiomis jos pirmosios žmogžudystės metinėmis, bet, 
žinoma, tai tiktai prielaida. Nors Šana turi teisę į psichologinę pa- 
galbą, ji atmeta visus pasiūlymus. 

— Kas rūpinasi jos sveikata? — paklausė Filas. 

Pakėliau ranką. 

— Aš. Esu licencijuota psichiatrė, o be to, ir viena iš nedaugelio 
žmonių, su kuriais Šana sutinka kalbėtis. Nors gydyti savo artimąjį 
nėra visiškai... korektiška, tačiau visgi mūsų su Šana santykiai nėra 
visai tradiciniai. Didžiosios savo gyvenimo dalies mes nepraleido- 
me kartu kaip šeima. 

— Bet ji vadina tave mažąja sesute, — mygo Didi. 

— Tiktai tuomet, kai stengiasi išvesti mane iš kantrybės. 

— Atrodo kaip seseriškas elgesys. 

— Arba kaip paciento, nenusiteikusio pasikeisti, — linksmai 
pažvelgiau į detektyvę. — O, jūs žado netektumėt sužinoję, kokių 
tik dalykėlių mano pacientai pasako ir pridaro siekdami man pasi- 
priešinti. 

Didi man išsišiepė, nė kiek nesidrovėdama dėl savo palaido 
liežuvio. Tada nusuko žvilgsnį atgal į direktorę. 

— Ar skaičius šimtas penkiasdešimt trys jums ką nors sako? 

Direktorė Makinon papurtė galvą. 

— Kaip manote, ar Šana galėtų palaikyti ryšį su vadinamuoju 
Žudiku Rože? Arba žudikas palaikytų ryšį su ja? 

— O taip, visai tikėtina. Aišku, man būtų įdomu sužinoti kaip. 
Mintis, kad laisvėje esantis žudikas bendrauja su įkalinta žmogžude, 


neleis man ramiai miegoti. 

— Ar galėčiau tarti žodį? 

Trys poros akių įsmigo į mane. 

— Galbūt dabar nėra pats tinkamiausias metas jaudintis dėl 
klausimo „kaip“, — tariau. — Gal dabar reikšmingesnis klausimas 
„kodėl“? Šana įvykdė siaubingą nusikaltimą, tačiau jau praėjo be- 
veik trisdešimt metų. Apie tai net nebuvo perduota per žinias. Metų 
metais Šanos biografija netraukė daug dėmesio. Galbūt kitą savaitę, 
per nusikaltimo sukaktį, kažkas pasikeis, bet kol kas... 

— Ji nesusirašinėjo su jokiais bičiuliais ar gerbėjais, apie kuriuos 
žinotume, — svarstė direktorė Makinon. — O tai keista. Kuo mažiau 
žudikas žinomas, — nesvarbu, vyras ar moteris, — tuo daugiau gauna 
laiškų. Ir — arba, — ironiškai pridūrė ji, — pasiūlymų tuoktis. Kaip 
viena iš garsiausių žudikių, Šana gyvena ganėtinai ramiai. 

— Ojeigu tai susiję su Hariu Dei? — paklausė detektyvė ir su- 
telkė dėmesį į mane. — Jeigu koks nors jo gerbėjas norėtų sužinoti 
apie tavo tėvo... 

— Hario, — pataisiau ją. Nepajėgiau susilaikyti. 

— Hario metodus, — toliau kalbėjo Didi. — Jis juk tavęs to 
neklaustų, tiesa? Na, juk esi gerbiama psichiatrė. 

— Aš gaunu laiškų, — išgirdau savo pačios žodžius. 

— Ką? — vienu balsu ištarė abu detektyvai ir dabar įsmeigė 
žvilgsnius į mane. 

— Gaunu laiškų, — lėtai pakartojau. — Nedažnai, bet retsy- 
kiais. Po Hario pasismaginimų praėjo daug metų, bet, kaip patys 
žinote, yra besižavinčių serijiniais žudikais nepriklausomai nuo lai- 
ko. Dėl to ir Boni su Klaidu tokie nepamirštami. Apie mano retą 
genetinį sutrikimą parašyti keli straipsniai, ir juose užsimenama, 
kad esu Hario Dei dukra... Todėl sulaukiu laiškų. Maždaug trijų ar 
keturių per metus, kurių autoriai domisi Hariu. Apie tai, koks jis 
buvo, kaip jaučiuosi, būdama jo vaiku. Dažniau paprašo Žmonės, 
norintys gauti relikvijų. Klausia, ar aš turiu kokių nors jo asmeninių 
daiktų ir ar nenorėčiau jų parduoti. 

— Rimtai? — nustebo Didi. Jos veidą perkreipė pasibaisėjimo 
ir nuostabos išraiška. Apskritai tokius jausmus Haris Dei žmonėms 
ir sukeldavo. Viena dalis siaubo, dvi dalys liguisto smalsumo. 

— Serijinių žudikų relikvijų rinka gana didelė, — pasakiau 
jai. — Yra ne viena internetinė svetainė, prekiaujanti Čarlio Man- 
sono laiškais ar Džonio Aleno Muhamado tapytais paveikslėliais. 
Paieškojau internete tokių svetainių, kai sulaukiau pirmojo pa- 
siūlymo. Didelius pinigus kainuoja ypač pagarsėjusių nusikaltėlių 
daiktai — Mansono, Bandžio, Damerio. Haris Dei nėra taip gerai 
žinomas. Daiktų, kurių kaina svyruoja nuo dešimties iki dešimties 
tūkstančių dolerių, sąraše jo pasirašytas laiškas atsidurtų gan arti 
prie dešimties dolerių žymės. 

— Ar išsaugojai tuos laiškus? — paklausė Filas. 

— Sukišau juos į popieriaus smulkintuvą. Jie neverti nei mano 
laiko, nei dėmesio. 

— Ar siuntėjai kartojosi? — toliau aiškinosi Didi. 

— Kiek prisimenu, ne. 

Ji pasisuko į Eilą. 

— Galbūt mūsiškis vyrukas pradėjo nuo laiško Adelinai? Tada, 
nesulaukęs jos atsakymo, susirado Šaną Dei ir susisiekė su ja. Ji juk 
gaudavo laiškų, tiesa? — Didi žvilgtelėjo į direktorę. 

— Žinoma. Šanai ateidavo šiek tiek laiškų, bet nedaug. 

— Maždaug kiek per pastaruosius metus? 

— Turėčiau paklausti. 

— Vadinasi, tikėtina, kad ji gavo laišką. Ir galbūt Šana netgi 
atrašė. Tačiau ji turėjo suvokti, kad, vos tik jai parašius atsakymą ir 
pagaliau po šitiek metų susiradus susirašinėjimo draugą, jūs iškart 
tuo susidomėsite. 

— Tiesa, — direktorė palinkčiojo. 

— Taigi ji ėmė veikti, vaizdžiai tariant, pogrindyje. Pabandė 


susisiekti per įvairius ryšio kanalus. Galbūt jai pagelbėjo kita kalinė 

ar prižiūrėtojas. Arba jos advokatas? — Didi akys klausiamai bėgio- 
jo nuo manęs prie direktorės. 

— Šanai atstovauja valstybės skiriamas gynėjas, — pasa- 
kiau. — Jis jai nepatinka, ir aš net nepamenu, kada paskutinį kartą 
jie yra susitikę. 

— Prieš dvejus metus, — tarė direktorė Makinon. — Šana 
įkando jam į nosį. Mes atėmėme iš jos radiją. Ji tvirtino, kad vis tiek 
buvo verta. 

Didi palinksėjo. 

— Ką gi. Dabar jau artėjame prie kažko bent kiek apčiuopia- 
mo. Turime žudiką, kuris tapatinasi sa Hariu Dei ir galbūt užmezgė 
ryšį su Dei nė kiek ne mažiau žudikiška dukra. Neblogai. 

— Su dukra, kuri tikisi, kad rytoj iš pat ryto mes išleisime ją iš 
kalėjimo, — pridūrė Filas. — Spėju, kad tokia jai nauda iš viso šito. 

— To nebus, — tarė Didi. 

— Sutarta, — tvirtai rėžė direktorė Makinon. — Tai mano ka- 
linė, mano institucija. Taškas. 

Aš pažvelgiau į abi moteris. Troškau, kad galėčiau būti tokia 
pat užtikrinta kaip ir jos. Tačiau išgirdau tik save pačią murmant: 

— Šimtas penkiasdešimt trys. | 

— Supratai, ką tai reiškia? — iškart paklausė Filas. 

— Ne. Bet kadangi neblogai pažįstu savo seserį, manau, kad 


ganėtinai greitai dėl to pasigailėsime. 


18 skyrius 


Kas aš esu? Žmogus, kuriam rūpi. 
Kaip aš atrodau? Nieko ypatingo, tiesiog esu savimi. 
Pagrindinis motyvas: Ištiesti pagalbos ranką tam, kam jos reikia. 


Veikimo tikslas: Tai turi būti padaryta. 

Grynasis pelnas: J-niekonepajus: 
Grynasis pelnas: J-niekonepajus: 
Grynasis pelnas: Ji-niekomepajus: 


Liaukis galvojus. Jau laikas. 


Šį kartą bus sudėtinga. 

Giliai įkvepiu, paskutinį kartą pasipraktikuoju prieš veidrodį 
visu ūgiu: 

Plona stiklinė ampulė užkišta už aptemptos rankovės. Nustu- 
miu ją žemyn sau į delną. Atkemšu ir pilu vienu mikliu judesiu. 
Tada paleidžiu ją iš rankos, kad nuslystų į kairiąją kišenę... 

Per lėtai. Bukaprotiškai lėtai. Mažiausiai minutę ji turėtų sto- 
vėti nusisukusi nugara ir jos dėmesys turėtų būti išblaškytas. 

Negalėjau tuo pasikliauti. Tik ne su šiuo taikiniu. Kol kas ji 
pati ambicingiausia iš visų. Moteris, kuri niekuo nepasitiki ir visus 
įtaria. Gyvenimas vieną kartą jau nuskriaudė. Nederėtų suteikti jam 
progos vėl jai tėkštelėti. 

Ne, šį naujausią sumanymą reikės atlikti tobulai. Nuoširdžios 
šypsenos, stabilaus akių kontakto, visų teisingų žodžių. Tuomet, kai 
pasitaikys galimybė... Greitai ir sklandžiai. Ampulė delne turės atsi- 
rasti per akimirksnį, jos turinys į gėrimą turės būti įmaišytas grei- 
čiau nei per vieną širdies dūžį. 

Tada — dar didesnį iššūkį keliantis etapas — sėdėti ir laukti. Su- 
valdyti natūralią adrenalino bangą, kontroliuoti kvėpavimą, tuo pat 
metu toliau nuoširdžiai šypsotis, išlaikyti stabilų akių kontaktą, tarti 
teisingus žodžius, kol tuo tarpu ampulės turinys lėtai, bet užtikrintai 
dirbs savo darbą. 

Reikia daugiau praktikos. Šypsena. Akių kontaktas. Visi teisin- 
gi žodžiai. 

Įsikišk, išsitrauk, atkimšk, įpilk, paleisk. 

Per lėtai, per lėtai, per lėtai. 

Praktikuokis. Praktikuokis. Praktikuokis. 

Kas aš esu? Skausmo valdovas. 
Kaip aš atrodau? Kaip bet kuris kada nors tavo sutiktas žmogus. 
Veikimo tikslas: Galiu tai padaryti! 


Grynasis pelnas: ... Kada nors visi turėsime mirti. 


Ampulė delne, atkimšk dangtelį, greitai įpilk, ampulę paslėpk. 

Šypsokis, palaikyk akių kontaktą, sakyk visus teisingus žodžius. 

Vėl ir vėl, ir vėl. 

Nes bet kokia maža klaidelė — ir ji supras. Ji per daug metų 
praleido besitikėdama blogiausio, kad nepastebėtų. Viskas turėjo 
vykti sklandžiai, išlaikant kontrolę, idealiai. Iki pat galutinio mo- 
mento. 

Jokio sambrūzdžio, jokios netvarkos. Būtent taip, kaip ir turėtų 


vykti žmogžudystė. 


Pagrindinis motyvas: Neskausminga mirtis. 


Grynasis pelnas: Nesibaigianti dovana. 


Kas aš esu? Harto-Detpalikimas: 
Kas aš esu? Sanos-Detpalikimas: 


Kas aš esu? 


19 skyrius 


Čarlis Sgarzis buvo vaikis iš Pietų, ten gimęs ir užaugęs. Ši pri- 
gimtis atsispindėjo jo nepatiklioje veido išraiškoje ir surakintuose 
žandikauliuose. Švelnias plaštakas, geriausiai tinkančias darbui su 
kompiuterio klaviatūra, per gyvenimą pakeitė surambėję krumpliai. 
O ką jau kalbėti apie kieto vyruko odinę striukę, kuriančią klasiki- 
nio reporterio įvaizdį. Jis vis dar išlaikė nuo pasaulio užsisklendusio 


žmogaus išraišką, nors iš gatvės chuligano buvo tapęs visko ma- 

čiusiu cinišku žurnalistu. Negana to, turint omenyje, kas nutiko jo 
pusbroliui, kai jiedu buvo dar tik maži berniukai, galbūt iš tikrųjų jį 
būtų galima apibūdinti kaip visko mačiusį. 

Jie sutiko jį išeinantį iš savo buto trečiame aukšte. Rakindamas 
duris jis pakėlė žvilgsnį nuo spynos, pamatė koridoriumi artėjan- 
čius Didi su Filu ir supratęs, kas vyksta, suurzgė sau po nosim. 

— Pakankamai ilgai užtrukote, — tarė jis. 

— Ką turite omenyje? — paklausė Filas. 

Filas norėjo, kad Didi palauktų automobilyje. O prieš tai netgi 
bandė savo porininkę įtikinti, kad leistų jam parvežti ją namo. Ry- 
tas buvo kupinas įtampos, jai šiuo metu derėtų pailsėti, patausoti 
savo petį. 

Bet ji nieku būdu nesutiko. Buvo užsivedusi, ištisas savaites 
taip gerai nesijautė. Jie pagaliau kažką apčiuopė. Ji iki pat kaulų čiul- 
pų tai jautė. Šana Dei turėjo raktą nuo vartų, atveriančių kelią prie 
jų ieškomo žudiko, o Čarlis Sgarzis buvo dar viena dėlionės, vardu 
Šana Dei, detalė. Didi šio pokalbio nė už ką negalėjo praleisti. 

— Jums skambino daktarė Glen? — paklausė Sgarzis, tebelai- 
kydamas uždėjęs ranką ant rutulio formos savo durų rankenos. — 
Kaltino mane, kad kimbu prie jos? Tai netiesa. Aš tik noriu atgauti 
tai, ką ji man ir mano šeimai yra skolinga. 

„Smagumėlis,; — pagalvojo Didi ir kone vienu šuoliu prisiar- 
tino prie Sgarzio. 

— Tai jūs daktarei Glen negrasinote? — paklausė. 

O Filas pridūrė: 

— Gal užeikime vidun, pone Sgarzi. Pasikalbėkime privates- 
nėje aplinkoje. 

Sgarzis sunkiai atsiduso, tada atrakino duris ir įleido juos į vidų. 

Butą sudarė vienintelis ankštas kambarys. Televizoriaus dy- 
džio ir sendaikčių išpardavimuose pirktų baldų santykis rodė, kad 
būste neabejotinai įsikūręs viengungis. Vis dėlto pakankamai tvar- 
kingas. Sgarzis galbūt priklauso ne itin aukštam socialiniam sluoks- 

niui, bet vis dėlto jis stengėsi šį butą prižiūrėti. Spintelių paviršiai 
buvo švarūs, ant grindų nesimėtė nešvarūs apatiniai. 

Naujausias „Mac“ nešiojamasis kompiuteris buvo padėtas ant 
televizoriaus staliuko priešais apsitrynusią rudą sofą. „Tai jo darbo 
vieta“, — spėjo ji. Čia jis galėjo kurpti savo reportažus ir tuo pat 
metu palaikyti „Bruins ledo ritulio komandą. 

— Ar jau kalbėjote su Šana Dei? — stabtelėjęs vidury savo 
kambario, paklausė jis. 

— Gal nusirenkite paltą ir įsitaisykite patogiau? — pasiūlė Filas. 

Sgarzis trūktelėjo pečiais. 

— Žinoma, neturiu ko slėpti. Beje, gal jūs norėtumėte ko nors? 
Vandens, alaus? Velniai nematė, pabendraukime šiek tiek. Galime 
pakalbėti apie kriminalus. Žinot, mano dėdė buvo faras. Kol neap- 
žiojo savo pistoleto. Ar Šanos Dei byloje šis faktas pažymėtas? Net 
ir praėjus tiek metų, ji vis dar žudo. | 

Sgarzis nusimetė paltą. Tada, laikydamasis savo žodžio, žen- 
gė keturis žingsnius, atsidūrė virtuvėje, trinktelėjo per čiaupo ran- 
kenėlę ir įpylė dvi stiklines vandens. Padavė jas svečiams be jokių 
mandagumo ceremonijų, tada įbedė į juos laukiantį žvilgsnį. 

Be palto atrodė daug mažesnis, lyg supermenas be apsiausto. 
Tai nebuvo aukštas vyrukas, gal šiek tiek viršijo metrą septyniasde- 
šimt penkis, bet niekas nebūtų galėjęs paprieštarauti, kad jo povyza 
nebuvo paprasta. Tartum kauptų drąsą artėjančiam smūgiui, be jo- 
kio krūptelėjimo. „Ar jis visada toks buvo? — galvojo Didi. — O gal 
toks pasidaro žmogus, kai prarada beveik visus savo šeimos narius?" 

— Kiek turėjote metų, kai mirė jūsų pusbrolis? — paklausė ji. 

Jis metė į detektyvą žvilgsnį. 

— Norite pasakyti, kai mano pusbrolis buvo nužudytas? Ketu- 
riolika. Man buvo keturiolika. 

— Tiek pat, kiek ir Šanai Dei. 

— Jus domina, ar ją pažinojau? Be abejo, pažinojau. Mes su 
Doniu gyvenome kaimynystėje. Tais laikais Pietuose taip būdavo 

įprasta — šeimos, giminaičiai gyvendavo netoli vienas kito. Augda- 
vo kartu. Rūpindavosi vieni kitais. 

Sgarzis sąmoningai stengėsi kalbėti tolygiu balso tonu, bet 
Didi vis tiek jame išgirdo neryškų jausmų pėdsaką. Nostalgija. Gai- 
lestis. Tų dienų, kai jis dar jautėsi užtikrintas dėl savo vietos šiame 
pasaulyje. Jo šeima, jo gimtosios vietos, jo pasaulis. 

— Ar bendraudavote su Šana? — ramiu balsu paklausė Filas. 

— Ne. Ji traukdavo bėdas. Visi tai žinojo. Ir netgi ne „patrau- 
klias bėdas", na, žinai, tokias, kurios padidina vaikio reputaciją tarp 
gatvinių. Šana... Ji buvo nenormaliai bauginanti. Lyg pasiutęs šuo. 
Vaikai... Beveik visi iš mūsų, kurie turėjo bent kiek nuovokos, laikėsi 
atokiau nuo jos. 

— Išskyrus Donį. 

Sgarzio veidas persikreipė, jis pagūžčiojo pečiais. 

— Donis buvo... kitoks. Jam patiko knygos, mokslas, matema- 
tika. Velniai griebtų, jeigu jis būtų išgyvenęs, turbūt būtų tapęs an- 
truoju Bilu Geitsu ir mano mamai dabar niekuo nereikėtų rūpintis. 
Bet dvylikametis moksliukas Pietuose... Kiti vaikai prie jo kabinė- 
davosi. Jeigu nugirsdavau, kad iš jo šaiposi, arba jei būdavau šalia, 
liepdavau jiems užsičiaupti. Na žinot, jis buvo mano pusbrolis. Ban- 
džiau jam pagelbėti. Bet jis nepritapo. Ir nors Šana buvo keistuolė, ji 
taip pat buvo ir gudri. Jau tada... — Sgarzis papurtė galvą. — Mano 
pusbrolis niekad nebūtų prilygęs jai gudrumu. 

— Ar domėjotės teismo procesais? 

— Ne, mano tėvai man neleido. Naujienas sužinodavau taip 
pat, kaip ir visi kiti kaimynystėje — iš gandų. Be to, visa tai vyko 
prieš daugelį metų. Tais laikais dar nebuvo dvidešimt keturias va- 
landas per parą Žinias transliuojančios kabelinės televizijos ir be 
perstojo naujienomis mus bombarduojančios žiniasklaidos, kaip 
kad dabar. Vietiniai žurnalistai, žinoma, domėjosi šia byla, ypač kai 
apygardos prokuroras paskelbė, kad Šana bus teisiama kaip pilna- 
metė. Jos gynyba nebuvo labai stipri. Byla buvo išspręsta, ir viskas 

baigėsi ganėtinai greitai. Tada visi grįžo prie savo kasdienio gyveni- 
mo. Išskyrus, žinoma, mano tetą ir dėdę. 

— O jūs pats? — pasmalsavo Didi. — Net ir po trisdešimties 
metų vis dar rašote laiškus savo pusbrolio žudikei? Keliate įtampą? 

— Vis dar? — paklausė Sgarzis, aiškiai negalėdamas patikėti 
tuo, ką girdi. — Kodėl sakote „vis dar '? Prieš tris mėnesius siųsda- 
mas laiškus pirmą kartą pamėginau užmegzti su ja kontaktą. Su- 
praskit, Donis buvo geras vaikas, bet toks pat buvau ir aš. Velniai 
griebtų, turėjau didesnių planų, nei nugyventi gyvenimą kaip nužu- 
dyto berniuko pusbroliui. Aš ištrūkau iš savo gimtojo mažo mieste- 
lio. Įstojau į Niujorko universitetą, baigiau komunikacijos studijas, 
tapau reporteriu. Aš jums ne koks niekšelis. 

— Ir visgi, štai jūs čia... — į skaudžią vietą dūrė Filas. 

— Grįžau pasirūpinti savo motina, — taikliai atrėžė Sgarzis. — 
O gal daktarė Glen šią aplinkybę nuo jūsų nutylėjo? Mano mama 
kovoja su vėžiu. Jai reikia gultis į slaugos ligoninę arba turėti slau- 
gytoją namuose, ką nors, kas sugebėtų geriau ja pasirūpinti, negu 
jos sūnus žurnalistas. O tai kainuoja. Ir nors šiais laikais rašyto- 
jo profesija finansiškai pelninga, aš nesu pasiturintis. Tačiau vie- 
ną dieną man kilo mintis: interneto tinklalapių reporteriai gal ir 
neuždirba daug, bet kai kurios iš tų knygų, kuriose aprašomi tikri 
kriminalai... Suprantat, mes kalbam apie šešiaženklius, netgi sep- 
tynženklius avansus. Tokiam darbui man gabumų pakanka. Man 
tik reikia tinkamos medžiagos. Na, žinote, pavyzdžiui, išskirtinio 
interviu su žymia žudike. Taigi, jūs man pasakykite, ar aš prašau per 
daug? Praėjo jau trisdešimt metų, galbūt Šana netgi norėtų gauti 
progą atsiprašyti dėl savo praeities klaidų. Aišku, kadangi ji niekada 
taip ir neatrašė nė į vieną iš mano laiškų, spėju, kad nenorėtų. 

— Tai dėl to jūs susiradote jos seserį? 

— Žinoma. Mes, reporteriai, taip jau darome. Jei vienas šal- 
tinis pasako „ne“, surandame kitą, kuris pasakys „taip“. Man reikia 
išgirsti tą „taip“. 

— Kada jūsų motinai buvo diagnozuotas vėžys? — paklausė 
Didi. 

— Prieš šešis mėnesius. 

— O pirmąjį laišką Šanai išsiuntėte... 

— Prieš tris mėnesius, apytikriai. 

— O pirmoji Žudiko Rožės auka buvo nužudyta, — pridūrė 
ji, — maždaug prieš šešias septynias savaites, taip? 

Sgarzis sustingo. Jo rankos nevalingai susigniaužė į kumščius 
jam prie šonų. Akys šiek tiek prisimerkė. | 

— Ką norite pasakyti? 

— Noriu pasakyti, kad jūs sumanote parduoti istoriją apie tris- 
dešimties metų senumo bylą, kurią prisimena vos keli žmonės (tai 
sakydama tikrai nenoriu įžeisti jūsų šeimos), ir staiga nusirita nauja 
žmogžudysčių banga, turinti sąsajų su jūsų knygos veikėja. Įdomu, 
jei norite Žinoti mano nuomonę. Galima pasakyti — jums netgi pa- 
lanku. 

— Palaukit palaukit... 

— Kur jūs buvote sekmadienio vakarą? — paklausė Filas. 

— Atsikrušk! 

— Jūs pakvietėte mus užeiti, — švelniai tarė Didi. — Sakėte, 
galėsim pasikalbėti apie kriminalus. 

— Aš reporteris! Aš ieškau tiesos. Ir jums pravestų pabandyti. 
Na, žinoma, nebent jums ne itin rūpi tos moterys, nužudytos savose 
lovose. 

— Iš kur tai žinote? 

— Tik jau nereikia. Ši detalė — visiems gerai žinomas faktas. 
Tačiau man nereikėtų jums priminti, kad Šana Dei vis dar tokia pat 
pamišėliškai gudri kaip ir prieš trisdešimt metų. 

— Iš kur jūs tai žinote? Ji niekada jums neatrašė. 

— Tiesa, neatrašė. Bet vėlgi, mano amato paslaptis — niekad 
nenustoti kapstytis. Aš suradau kelias kalines, su kuriomis ji sėdėjo 


bendroje kameroje... 

— Ji kali vienutėje. 

— Jos visos dalinosi bendru koridoriumi. Manote, jos nepa- 
sišnekėdavo, sėdėdamos savo kamerose? O ką jau kalbėti apie aki- 
mirkas, kai prasilenkdavo medicinos punkte arba eidamos į pasi- 
matymų kambarį. Yra pakankamai progų pabendrauti, netgi kalint 
vienutėje. Jos juk daugiau niekuo neužsiima. 

— Su kuo jūs kalbėjote? — paklausė Didi prisimerkdama. 

— Koks jums skirtumas? Juk jos vis tiek nenorės su jumis kal- 
bėtis. Kaip galite įsivaizduoti, tai nėra pačios didžiausios teisėsaugi- 
ninkų gerbėjos. O štai toks patrauklus vaikinas kaip aš... 

— Tiesiog pasakykite, ką iš jų sužinojot, — įsiterpė Filas. 

— Šana turi draugę. 

— Kasji tokia? 

— Gerbėja. Iš labai senų laikų. Galbūt netgi iš kaimynų ar glo- 
bos namų. Niekas tiksliai nežino, bet tai jos šalininkė, kuri ją rėmė 
visus tuos metus ir vis dar tebepalaiko su ja ryšį; kažkas, ko Šana 
netgi gali paprašyti paslaugos. 

— Pavyzdžiui? 

— Tarkim, ji pašnipinėja jos seserį. 

— Daktarę Adeliną Glen? 

— Taip. Šana apsėsta minčių apie Adeliną. Apie savo sesers 
darbą, butą, mašiną. Adelina turi viską, ko Šana kada nors norėjo. 
Suprantama, jai sunku su tuo susitaikyti. 

— Oiš kur Šanos buvusios kalėjimo draugės visa tai žino? 

Sgarzis vėl pagūžčiojo pečiais. 

— Iš to, ką Šana kalbėjo, apie ką buvo užsiminusi. Bet taip pat... 
Iš dalykų, kuriuos ji žinodavo. Įskaitant ir tam tikrus dalykus apie 
kalines, sėdėjusias kalėjime kartu su ja. Pasirodo, jos draugužė rinko 
jai informaciją, nes jei kas nors įsiveldavo į ginčą su Šana, ji iškart 
imdavo svaidytis labai konkrečiais grasinimais. Na, žinot, pavyz- 
džiui: „Nustok niūniuoti tą suknistą dainą, nes kai tavo kalė motina 
kitą kartą nuveš tavo šešiametį sūnelį į Meškučio Bilio vaikų dienos 

centrą, jie abu smarkiai pasigailės.“ Kalbėjo visokias panašias nesą- 
mones. Bet labai jau detalias, tikras. Tokias tikslias, kad merginos 
darydavo tai, ką Šana liepdavo. Iš pradžių jas baugindavo, paskui 
ėmė grasinti. Aš nejuokauju. Patys patikrinkite. Šanos reputacija 
žinoma ne tik tarp kalėjimo sienų. Galbūt jai pavyko įtikinti savo 
seserį ir kalėjimo pareigūnus, kad ji tėra kažkokia prislėgta vieniša 
siela, bet, patikėkite mano žodžiu, visa tai — vaidyba. Ji rezga di- 
džiausią apgavystę MPN istorijoje. Dienomis ji apgailėtina kalinė, o 
naktimis pavirsta žudikišku genijumi. 

Didi spoksojo į Sgarzį. Ji nežinojo, ką jam pasakyti. Ji nežinojo, 
ką ir galvoti. 

— Šimtas penkiasdešimt trys, — tarė Filas. 

— Ką? 

— Vienas šimtas penkiasdešimt trys. Jūs juk vadinate save Ša- 
nos Dei ekspertu. Pasakykite mums, ką reiškia šis skaičius. 

Sgarzis piktai dėbtelėjo į juos. 

— Velniai griebtų, neturiu žalio supratimo. 

— Jūs domėjotės Hariu Dei, Šanos tėvu, tiesa? 

— Žinoma. 

— Tada pasakykite, ką jam tai reiškė? 

— Turite omeny, lyg koks laimingas skaičius? 

— Ar tokia yra šio skaičiaus reikšmė? 

— Nė nenumanau. Niekad neaptikau, kad kur nors būtų pami- 
nėtas jo laimingas skaičius. 

— Gal tai adresas? — paklausė Didi. — Reikšmingas jam arba 
kuriai nors iš jo aukų? 

„Sgarzis papurtė galvą; jis atrodė taip pat smarkiai sumišęs, ko- 

kie sumišę jautėsi jie. 

— O gal tai susiję su Šana? — neatlyžo Didi. — Ar jūsų pus- 
broliu, ar jos įtėviais, ar vieta, kur jie gyveno? 

— Niekas negyveno šimtas penkiasdešimt trečiame name, — 


Sgarzis staiga įtariai prisimerkė. — O dėl ko klausiate? Ar tokią 

užuominą jums paliko Žudikas Rožė? Tai kažkoks kodas, kurį turite 
iššifruoti? Galiu padirbėti prie šios mįslės. Tačiau iš pradžių turėsite 
sumokėti už tai, ką jau papasakojau. Už vertingą medžiagą nieko 
nenutylint. 

— Tik jau nepradėkit, — Didi sugniuždė jo viltis. — Kol kas 
jūs mums nepasakėte nieko, ko mes nebuvome girdėję anksčiau. 

— Papasakojau apie Šanos draugę. 

— Kokią draugę? Turit omenyje, jos išsigalvotą draugę? Su 
kuria ji kalbasi, bet niekas niekada jos nėra matęs? Būtų buvę tiek 
pat naudos, jeigu būtumėte pataręs susekti Draugiškąjį Vaiduoklį 
Kasparą. 

— Anapus kalėjimo sienų ji turi ir akis, ir ausis. 

— Mes tai jau žinojome. 

— Ir šnipinėja savo seserį. 

— Žinojom ir tai. 

— Tikrai? 

— Daktarė Glen nėra tokia naivi, kokia atrodo. Ji pakankamai 
protinga. Ir yra profesionali psichiatrė, nepuoselėjanti iliuzijų dėl 
savo pačios genofondo. Liaukitės. Mums reikia ko nors naudinges- 
nio. Kaip manote, kaip Šana susijusi su Žudiku Rože? 

— Pradėkime nuo odos dyrimo. Kaip Haris Dei pagarsėjo savo 
trofėjais ir ką Šana padarė mano pusbroliui. Būdamas keturiolikos, 
slapčiomis perverčiau savo dėdės surinktą medžiagą ir peržiūrėjau 
nuotraukas. Turiu pasakyti... — Sgarzio balsas užlūžo. Nepaisant 
jo dirbtinės drąsuolio kaukės, net ir po trisdešimties metų vyras 
neįstengė suvaldyti staiga kūną apėmusios įtampos. — Kai laikraš- 
tyje perskaičiau apie tas dvi naujausias žmogžudystes ir jų detales, 
pirmiausia prisiminiau Donio ranką, pilvą. Aš... Aš įsivaizduoju, 
kas buvo padaryta nužudytoms moterims. Nes anksčiau jau esu tai 
matęs. Savo velionio pusbrolio nuotraukose. Pasakykite man, kad 


klystu, detektyvai. Pažvelkite man į akis ir pasakykite, kad klystu. 

Didi su Filu negalėjo to padaryti. Pirmą kartą per šį pokalbį 
akis turėjo nusukti būtent jie. Nes abu per pastarąsias dvidešimt 
keturias valandas buvo peržiūrėję trisdešimties metų senumo Ša- 
nos darbelius, ir žinojo, kad Čarlis Sgarzis teisus. Kalbėdamas apie 
ryšį tarp to, ką ji padarė savo aukai, ką jos tėvas buvo padaręs savo 
aukoms ir ką Žudikas Rožė darė dabar... 

— Šana Dei nenužudė tų moterų, — Sgarzis pratęsė. — Juolab 
akivaizdu, kad jų nenužudė ir Haris Dei. Bet jeigu odos dyrimas yra 
skiriamoji šių nusikaltimų žymė, sutampanti tiek su tėvo, tiek ir su 
jo dukters nusikaltimų braižu... 

Sgarzis nutilo. Didi jau žinojo, ką jis ketino sakyti toliau. 


— Na, liko nepaminėtas dar vienas šeimos narys... 


20 skyrius 


Pirmas mano rūpestis buvo tinkamai atsikratyti formaldehido 
tirpalo. 

Po pokalbio su Šana paskambinau savo sekretorei ir liepiau 
atšaukti visus likusius šios savaitės susitikimus su klientais. Pesi- 
mizmas? Nusiteikimas blogiausiam variantui? Mano įtėvis buvo 
teisus — vien aplinkybė, kad nesu jautri skausmui, dar nereiškia, 
kad mano šeima negali manęs įskaudinti. 

Mano sesuo kažką žino. Prašymas pasikalbėti, Bostono detek- 
tyvo klausimai — niekas jos nenustebino. Šį rytą tai man padarė 
didžiausią įspūdį. Policija gali tapšnoti sau patiems per petį, netgi 
sveikinti mane, kad Šana savanoriškai paviešino mistiškąjį skaičių 
153. Bet aš savo seserį pažįstu kur kas geriau. Visa tai jai yra Žaidi- 
mas. Ir ji savo noru sutiko dalyvauti, kad galėtų pažaisti, ir jau iš to 
aš supratau, kad visgi tai yra jos partija. Mes turime vytis iš paskos. 

Aš kalbėjau nuoširdžiai — iš tikrųjų nežinau, ką reiškia 153. 
Bet Šana Žino, ir kai ji pasakė, kad mes rytoj iš pat ryto išleisime ją 

iš kalėjimo, kad ji apsistos mano moderniame bute, miegos mano 
lovoje ir dėvės mano drabužius, aš jos žodžiais patikėjau. Ši ateities 
prognozė buvo per daug detali, kad būtų galima ją paprasčiausiai 
atmesti. 

Ir tai mane siaubingai gąsdino. 

Formaldehidas. Turėjau visą kolekciją buteliukų, pripildytų 
konservuojančio skysčio su atskiruose buteliukuose po vieną sudė- 
liotomis odos juostelėmis. Šiuo turtu turėjau atsikratyti. Tučtuojau. 

Ar tave nustebintų faktas, kad savo „kolekciją“ saugojau pa- 
kištą po grindų lentomis drabužinėje? Galiu tau kaip profesionalė 
pasakyti, jog netgi pačius protingiausius žmones skatina veikti jė- 
gos, daug galingesnės nei logika. Kompulsyvumas. Manija. Priklau- 
somybė. 

Įžengiau į savo milžinišką, atskirą kambarį užimančią drabuži- 
nę. Man iš kairės stovinti vyšnios medienos komoda, atrodanti tar- 
si neatskiriama baldų konstrukcijos dalis, iš tikrųjų išsitraukė vos 
lengvai truktelėjus. Prasispraudžiau už jos, tada ėmiau atidenginėti 
grindų lentas; ant kiekvienos iš jų ties kraštais matėsi išdavikiški 
įbrėžimai. Šią slaptavietę pasidariau pati, pačią pirmą savaitę, kai at- 
sikrausčiau į naują, prabangų butą dangoraižyje. Tai buvo pirmasis 
mano, kaip šio buto savininkės, projektas. Ar tai tau ką nors sako? 

Po grindimis pakišta gulėjo paprasta batų dėžė. Nieko ypatin- 
ga. Juodas viršus, išblukusios pilkai mėlynos spalvos sienelės, pre- 
kinis ženklas jau seniai nusitrynęs. Ši aplamdyta sena dėžė atrodė 
kaip viena iš tų dėžių, kuriose galima būtų rasti sudėtas išblukusias 
nuotraukas ar kokias nors kitas širdžiai brangias šeimos relikvijas. 
Laikydama abiem rankomis, ištraukiau ją, tada lyg žebenkštis išsi- 
rangiau atgal iš už komodos, savo lobį tvirtai prispaudusi prie krū- 
tinės. 

Nuskubėjau į vonios kambarį. Modernus baltas marmuras, 
šokolado spalvos spintelės, pilkų ir mėlynų stiklinių plytelių deri- 


nys. Padėjau dėžę ant kreminio marmuro spintelės, šalia antrosios 

kriauklės — tos, kuria turėtų naudotis mano vyras ar kartu gyve- 
nantis draugas, arba mano gyvenimo meilė, kurią jau seniai buvau 
praradusi. Per visą tą laiką, kol čia gyvenau, į šią kriauklę nenulašėjo 
nė vienas lašelis vandens. 

Pagaliau nuėmiau juodą batų dėžės dangtį, atverdama pa- 
minkštintą, šilku išsiuvinėtą vidų, visiškai nesiderinantį su išoriniu 
jos vaizdu. Buteliukai. Daugybė plonų stiklinių buteliukų, kurių 
kiekvienas buvo maždaug tokio dydžio kaip medicininiams mėgi- 
niams laikyti, ir buvo uždengti guminiu kamšteliu. Ši Hario Dei 
dukra maistinių stiklainių nenaudojo. Genofondas pamažu kopė 
laipteliais aukštyn. 

Susiprotėjau, kad niekad nebuvau suskaičiavusi buteliukų. 
Netgi dabar esu linkusi žiūrėti į juos visus kaip į visumą. Kaip į ko- 
lekciją. Neskaičiavau atskirų šios kolekcijos dalelių, kauptų beveik 
dešimt metų. Buvau psichiatrė, kuri nenorėjo žinoti to, ko nenorėjo 
žinoti. 

Užsimerkiau. Apsimečiau, jog esu savo pačios pacientė. Kiek, 
mano nuomone, buteliukų buvo dėžėje? Tai primena darbą su al- 
koholikais, kai klausiama, kiek taurių, jų manymu, jie išgėrė praeitą 
vakarą. 

Spėjau, kad dvylika. Pribloškiamai didelis skaičius. Šiek tiek jį 
padidinau, nes iš pradžių į galvą atėjo aštuonetas. Taigi esu nelyginant 
alkoholikė, kuri kaip ir supranta, kad turi problemų — norėtų sakyti, 
jog išgėrė tris taures, bet labiau tikėtina, kad jų buvo kokios penkios... 
Priverstinis atvirumas. Jeigu nemėginu neigti faktų, iš tikrųjų proble- 
mų dar neturiu. 

Atsimerkiau, suskaičiavau buteliukus. 

Dvidešimt vienas. 

Susverdėjau. Turėjau prisilaikyti už lygaus vonios spintelės pa- 
viršiaus krašto, kad neparvirsčiau. 

Dvidešimt vienas. 


Ar tikrai? Neįmanoma. To negalėjo būti... 

Perskaičiavau. Paskui dar kartą. 

Mane perliejo keistas jausmas. Lyg mano siela, persiėmusi šia 
baisia, siaubinga tiesa, tikrąja to žodžio prasme būtų ištekėjus iš kūno. 
Lyg būtų nusruvusi iš mano galvos į kulnus, o iš jų — ant vonios 
kambario grindų, paskui gilyn nuotekų vamzdžiais. Ne, visai ne siela, 
o tamsioji dvasia, grįžtanti į pragarmes, iš kurių buvo atkeliavusi. 

Negali būti... 

Ištraukiau atsitiktinai pasirinktą buteliuką. Kompiuterininkas, 
buvo užrašyta ant jo. Iškentėjau mintyse staiga iškilusį savo tėvo 
drabužinės vaizdą, įamžintą policijos momentinėje nuotrauko- 
je. Toje keturiasdešimties metų senumo policijos nuotraukoje ant 
maistinio stiklainiuko matėsi užrašas Gėlėta palaidinė. Viena atsi- 
tiktinai pasirinkta detalė, vienintelė likusi jungiamoji grandis tarp 
stiklainyje patalpintos odos skiautelės ir jaunos moters, kadaise gy- 
venusios toje odoje. | 

Mano kūnas ėmė tirtėti. Norėjau prisėsti, bet pasipriešinau 
instinktyviam norui. Jau geriau liksiu stovėti akis į akį su savo pa- 
čios kaltės jausmu. 

— Tačiau jokio skausmo, — išgirdau, kaip pati sušnibždė- 
jau. — Lidokainas. Jie net nežinojo... 

Nes juk po neigimo ateina eilė racionaliam paaiškinimui. Aš 
tikrai nesu tokia pabaisa, koks buvo mano tėvas. Jis išmėsinėdavo 
jaunas moteris, laikydavo jas įkalintas ir dienų dienas kankinda- 
vo. Gerai jau, aš nuo savo miegančių sugulovų kūno nuplėšdavau 
po labai mažą odos juostelę. Jie niekada net nekrūptelėdavo, ne- 
apsiversdavo ant kito šono, niekad nepajusdavo, kad kažko nete- 
ko. Vienintelės kartu praleistos nakties nekalta atminimo dovanėlė. 
Beje, reikia pasakyti, kad kai kurie iš jų galbūt netgi būtų savo noru 
sutikę su tokiomis sąlygomis: aš tau dovanosiu vieną pašėlusio, ais- 
tringo sekso naktį, be jokių pažadų, jokių įsipareigojimų; 0 tau savo 
ruožtu tereikės atsilyginti plona atraižėle iš savo dermos sluoksnio, 


kurį atsiauginsi vos per kelias dienas... 

Laikiau iškėlusi buteliuką su užrašu „Kompiuterininkas“. Tada 
įsispoksojau į savo atvaizdą vonios kambario veidrodyje. Pažvelk į 
šią patrauklios išvaizdos, akivaizdžiai sėkmės lydimą, vidutinio am- 
žiaus moterį. Įdomu, ką ji laiko savo rankoje... 

Tada prisiminiau, kaip atrodė mano pirštas, suteptas detekty- 
vo Filo krauju. Prisiminiau tą jausmą. Tą kvapą. Tą protą temdantį 
troškimą paragauti. 

Mano keliai atsisakė toliau funkcionuoti. Sudribau ant plyte- 
lėmis išklotų šaltų grindų. Kadangi turėjau retą genetinį sutrikimą, 
iš asmeninės patirties Žinojau, kad auklėjimas — dar ne viskas. Mus 
visus taip pat veikia ir sava prigimtis. Šitai buvo manoji prigimtis. 
Šis stiklinis buteliukas, kurį laikiau prispaudusi prie krūtinės, lyg 
norėdama apsaugoti. 

Su formaldehido tirpale plūduriuojančia žmogaus odos dalele. 

Mano sesuo negalėjo to žinoti. Niekas, absoliučiai niekas ne- 
galėjo to Žinoti. Aš susimoviau, buvau silpna, pasidaviau kažkokiai 
genuose užprogramuotai manijai. Bet galėjau ją įveikti. Žinoma. 
Kodėl gi ne? Bet pirmiausia man reikėjo išgyventi šią keistą, siaubą 
keliančią savaitę, kai mano tėčio vaiduoklis ir vėl bastėsi Bostono 
gatvėmis, jauna moteris iškeliavo anapilin, o mano išprotėjusi sesuo 
žinojo dalykėlių, kurių neturėtų Žinoti. 

Pirmas darbas — atsikratyti įrodymais. Dėže, buteliukais, for- 
maldehido tirpalu, odos juostelėmis. Visa tai turėjo dingti. 

Vienintelis klausimas — kaip? Formaldehidas iš tikrųjų yra 
bespalvės dujos, daugiausia naudojamos skystiems tirpalams, kurių 
paskirtis — užkonservuoti mėginius. Pakankamai didelė jo kon- 
centracija yra ne tik nuodinga, bet taip pat gali neigiamai paveikti 
viršutinius kvėpavimo takus bei suerzinti odą; maža to, manoma, 
kad jis gali sukelti kelių rūšių vėžį. Nereikia nė sakyti, kad saugiai 
atsikratyti formalinu tektų kaip pavojingomis atliekomis, tai yra lai- 


kytis protokoluose numatytų specialių taisyklių. 


212 LISA GARDNER + NIEKO NEBIJOK 


Bet aš negalėjau rizikuoti, nes priduodama pavojingas atliekas 
būčiau įtraukta į oficialius įrašus. 

Lengviausia supilti šį bespalvį tirpalą į kriauklę ar nuleisti į 
tualetą ir tikėti, kad miesto vandentiekio sistema sėkmingai išsklai- 
dys palyginti nedidelį formaldehido kiekį. Deja, nebuvau tikra, ar 
toks būdas nepraslys pro kriminalistų tyrėjų akis. Patalpoje tikrai 
užsiliktų aštrus, specifinis kvapas, nesumaišomas su jokiu tualeto 
valikliu. Be to, jau vėliau, kai mano sesuo savo piktais kėslais paska- 
tintų teisėsaugą atlikti kratą mano namuose, ar jie nesugebėtų ap- 
tikti formaldehido pėdsakų, nors ir nežymių? Tarkim, žiedo formos 
apskritimo mano kriauklėje arba jo liekanų vamzdžiuose? Aš tikrai 
to nežinojau; studijuojant mediciną tokių dalykų niekas neaiškino. 

Man reiktų išnešti tirpalą iš savo buto. Nuvežti jį kur nors ir 
atsikratyti. Taip pat reiktų pasielgti ir su odos juostelėmis, stikliniais 
buteliukais, dėže. 

Prekybos centras. Didžiulė vieša erdvė su daug parduotuvių, 
taip pat ir viešų tualetų. Ten apsilankiusi nesukelčiau įtarimų. Gal- 
būt atsikratyčiau vienu dalyku vienur, kitu — kur nors kitur. Tada 
galbūt nueičiau į maisto prekių parduotuvę. Kaip paprasta moteris, 
tvarkanti savo smulkius reikalus. 

Galbūt pavyktų. Tereikia išlikti ramiai ir neatkreipti į save dė- 
mesio — nepamiršti, kad visur įtaisytos stebėjimo kameros. Jeigu 
per visus tuos metus ką nors ir išmokau iš savo sesers, tai visų pir- 
ma, kad geriausia apgavystė būna uždengta keliais tiesos sluoks- 
niais. Žinoma, kad ėjau į prekybos centrą, kuriame yra „Ann Tay- 
lor“ parduotuvė. Žinoma, kad nusipirkau pieno ir duonos. Kodėl gi 
turėčiau nedaryti tokių dalykų? 

Mano galvoje formavosi apytikslis planas. Aš raminamai įkvė- 
piau oro ir ėmiausi darbo. 

Latekso pirštinės. Didesnė stiklinė tara, į kurią galėčiau supilti 
formaliną, galbūt maistinis stiklainis? Bet tai atrodytų keistai. Bet 


kuriam žmogui, pamačiusiam į viešąjį tualetą einančią moterį su 

stiklainiu, pripildytu neaiškaus skysčio — ypač Bostone, po tų ma- 
ratono sprogimų... Ne, stiklainis netiks. 

Nerūdijančio plieno buteliukas vandeniui. Turėjau keturis ar 
penkis savo virtuvės spintelėje. Išsirinkau mažiausiai mėgstamą — 
nekaltai atrodantį metališkai melsvos spalvos, juodu dangteliu. Pa- 
sistačiau jį vonioje ant spintelės sau iš dešinės. Taip pat pasirūpinau 
kvortos didumo maišeliu sumuštiniams, kurį atidariau ir pasidėjau 
sau iš kairės. 

Viena odos juostelė jau užspaudžiamame maišelyje. Pora val- 
gomųjų šaukštų tirpalo — vandens buteliuke. Darbas ėjosi tikrai 
sparčiai. Dešimtmetį kaupta kolekcija buvo išardyta mažiau kaip 
per penkiolika minučių. 

Sandariai užspaudžiau maišelį, tada užsukau buteliuką — abu 
šie daiktai lengvai tilps mano didelėje rankinėje. 

Žinoma, tada iškilo klausimas, ką daryti su dvidešimt vienu 
tuščiu stikliniu buteliuku. 

Galėčiau juos išplauti. Įkišti į indų plovyklę, o tada nusivežti 
į savo biurą. Stikliniai buteliukai psichiatrės priimamajame — nie- 
ko labai keista. Bet ar neliktų formaldehido pėdsakų ant guminių 
kamštukų? Ką jau kalbėti apie pirštų atspaudus... 

Šiam reikalui jau reikėjo viso galono talpos maišelių, skirtų šal- 
dymui. Dviejų tokių. Nuėmiau guminius kamštelius, tada stiklinius 
buteliukus sudėjau į maišelį, o šį įkišau į antrąjį. Tada išsitraukiau 
nerūdijančio plieno plaktuką mėsai mušti ir ėmiau smulkiai skaldy- 
ti maišelių turinį, tuščius buteliukus trupindama į tokio smulkumo 
stiklo skeveldras, kad būtų galima jas nuleisti į tualetą; tą ketinau 
padaryti dar per vieną savo kasdienių reikalų tvarkymo — o iš ti- 
krųjų įrodymų naikinimo — išvyką. 

Galono talpos maišelį irgi įsikišau į rankinę, kaip ir maišelį 
su guminiais kamšteliais, — visa tai bus išmesta į atsitiktinį šiukš- 
lių konteinerį. Susitvarkyti su dėže buvo lengva. Tai viso labo batų 
dėžė. Nuplėšiau visą tą šilkinį mėšlą, sulanksčiau jį ir pasidėjau dra- 

bužinėje. Porolono pagalvėles išmečiau. Dėžę išardžiau, kad galė- 
čiau atsikratyti ja atiduodama į name esantį perdirbimo centrą. 

Jei policija atsektų bet kurio iš tų trijų daiktų pėdsakus iki ma- 
nęs, ar tai būtų labai jau svarbu? Taip, pareigūne, atpažįstu šią tuš- 
čią dėžę. Anksčiau ji buvo mano drabužinėje. Bet neseniai dariau ten 
tvarką ir išmečiau ją. Istorijos pabaiga. 

Pagaliau baigta. Nusismaukiau latekso pirštines ir įsidėjau jas į 
rankinę. Ketinau jas irgi išmesti, tik kitoje vietoje. 

Lyg nuodėmingų duonos trupinių šleifas, išblaškytas per visą 
Bostono miestą ir jo apylinkes. 

Tada nusiploviau rankas. Daug daug daug kartų. Ir stebėjau, 
kaip mano pirštai dreba, ir pasakiau sau, kad viskas gerai, kad el- 
giausi teisingai, kad neprivalau būti tuo žmogumi; aš nebūsiu tuo 
žmogumi. 

Visi gali pasikeisti. Net giliausiai įsišaknijęs kompulsyvumas 
laikui bėgant ir dedant daug pastangų gali būti įveiktas. 

Tada nuėjau į savo miegamąjį, atsisėdau ant lovos krašto ir ap- 
siverkiau. 

Nes mano kolekcijos nebebuvo ir aš nežinojau, ar kas nors dar 
galės man suteikti pilnatvės, padėti man iškęsti sunkias naktis, kaip 
kad iki šiol padėdavo ji. 

Buvau vieniša. 

Kūdikis, diržu pritvirtintas prie automobilio sėdynės ir įkalin- 
tas tamsioje spintoje; visas pasaulis apribotas iki vienintelės plonos, 
nelaimę pranašaujančios šviesos skiedrelės, ir daugiau nieko... 

Nieko nesimatė, bet girdėti buvo galima labai daug. 

Mažai galėjau suprasti, bet kaip kempinė sugerdavau viską, lyg 
maži velniūkščiai, kurie dabar buvo įstrigę kažkur giliai mano galvoje. 

Prašau, Hari, tik ne kūdikį. 

Staiga... Aš nusliuogiau nuo lovos krašto. Skubiai nulėkiau į 
savo namų darbo kabinetą. Nutrenkiau knygą, staigiu trūktelėjimu 
atlapojau metalinį stalčių ir ieškojau, ieškojau, ieškojau. 

Štai. Segtuvas su medžiaga apie Hario Dei bylą, kurį prieš tiek 
metų sukomplektavo mano įtėvis. Greitai sklaidžiau puslapius, nuo- 
traukas, paskubomis užmesdama akį į įvairius detektyvų pastebėji- 
mus. Kol suradau. Pranešimą iš koronerio skyriaus. 

Vienas šimtas penkiasdešimt trys. 

Būtent taip, kaip mano sesuo ir numatė — pameni? — ji žinojo. 

Mano tėvo kolekcija. Šimtas penkiasdešimt trys užkonservuo- 
tos žmogaus odos juostelės, patalpintos daugiau nei trisdešimtyje 
maistinių stiklainių. 

Paėmiau telefoną ir surinkau detektyvės Voren numerį. 


21 skyrius 


— Manai, kad Šana Dei, kalinė, jau beveik trisdešimt metų sė- 
dinti už grotų, kokiu nors būdu turi ryšį su vadinamuoju Žudiku 
Rože? Tiesą sakant, Šana galbūt netgi jam vadovauja? 

— Taip. 

— Nors kali uždaryta vienutėje? Neturi jokios gerbėjų grupės? 
Jokių susirašinėjimo bičiulių? Nė vienos kartu kalinčios moters, ku- 
riai Šana patiktų? 

— Butent. 

— Ką gi, gerai, — Aleksas prisėdo priešais Didi prie virtuvės 
stalo, kur tuo metu ji ledukais šaldė savo petį. — Galbūt aš tik ne- 
patyręs nusikaltimų vietos analitikas, bet, turiu pasakyti, nieko ne- 
besuprantu. 

Didi buvo ką tik grįžusi į namus iš rytinio pokalbio su Šana, po 
kurio ji su Filu dar nuvyko pasišnekėti su reporteriu Čarliu Sgarziu. 
Namų aplinka rodė, kad ir Aleksas tuo metu neleido laiko veltui. 
Paradinėse duryse buvo įrengtos naujutėlės modernios spynos, ant 
langų buvo uždėta apsauga, o galinius slankiklius veiksmingai blo- 


kavo medinis tvirtinimo pleištas. Jis taip pat atnaujino namų saugu- 

mo sistemą: įtaisė kelias nuo judesio įsijungiančias vaizdo kameras, 
kurių filmuojamą vaizdą jie galės stebėti per savo išmaniuosius tele- 
fonus. Didi jautėsi lyg naujo realybės šou dalyvė, bet kadangi jie jau 
po kelių valandų rengėsi namo parsivežti Džeką... 

— Gerai, — ji tepasakė. 

Aleksas patenkintas palinksėjo. 

Taigi tokia štai nauja jų realybės tvarka. Turės gyventi lyg 
kaliniai ar televizijos šou dalyviai, kol pagaliau sugaus jų ieškomą 
žudiką, kuris buvo įsilaužęs į jų namus, kad asmeniškai pristatytų 
atviruką su palinkėjimu greičiau pasveikti. 

— Aišku, kad tau sunku suprasti, — tarė Didi. — Tu dievini 
įrodymus, o šiuo metu mums kaip tik jų labiausiai ir trūksta. Na 
žinai, tikrų įrodymų. 

— Tiesa, — pritarė Aleksas. 

— Štai kokia esmė: jei gautume Šanos Dei raštelį, skirtą mūsų 
ieškomam įtariamajam žudikui, vadinamajam Žudikui Rožei, tai 
būtų akivaizdus ir nepaneigiamas įrodymas. Tačiau direktorė Ma- 
kinon mums pasakojo, kad, norint atvirai ir be užuolankų paben- 
drauti su pasauliu už kalėjimo sienų, rašytinės korespondencijos 
beveik nereikia. Labai tikėtina, kad Šana yra sukūrusi kokią nors 
kodų sistemą ir perduoda žinutes pasinaudodama bibliotekos kny- 
gų, gal kojinių, pakabintų prie savo lango, gal tam tikru kąsnių, pa- 
liekamų ant maisto padėklų, skaičiumi. Visiškai nenumanau. Kažką 
panašaus ne kartą yra dariusi ne viena kalinė. Turint omeny Šanos 
sumanumą, neverta manyti, kad ji negali susisiekti su pasauliu už 
savo kameros durų. 

— Sutinku, — pritarė Aleksas. — Bet... kas tai galėtų būti? Sa- 
kai, tas reporteris tvirtina, neva Šanai padeda kažkoks žmogus, su 
kuriuo ji susipažino dar prieš patekdama į kalėjimą. Tai reikštų, kad 
jų draugystė tęsiasi jau trisdešimt metų, bet niekas apie ją per visą 
tą laiką nė nejtarė, taip? 

Didi gūžtelėjo pečiais: 

— Visi šaltiniai tvirtina, kad kalėjime Šana su niekuo neuž- 
mezgė jokio ryšio. Taigi prielaida, jog paslaptingasis sąjungininkas 
yra iš anų laikų, kai ji dar gyveno laisvėje, visiškai logiška. 

Aleksas įsmeigė į ją akivaizdžiai skeptišką žvilgsnį. 

— Ir šis asmuo jos paliepimu šnipinėja? 

— Turime daugybę duomenų, kad Šana žino dalykus, kurių 
neturėtų Žinoti. 

— Taigi Šana gauna informacijos ir pasidaro įtakinga. O jos 
įsivaizduojamas draugas? Kas jam iš viso to? 

Didi papūtė lūpas. 

— Šunybės ir juokeliai? Adrenalinas ir pavojaus šiurpuliukai? 
Iš kur man žinoti? Man dar nenuvažiavęs protas. To paties negalė- 
čiau pasakyti apie Žmones, kurie palaiko ryšius su kalinčiais žudi- 
kais. 

Aleksas pavartė akis. 

— Kaip laikosi Melvinas? — paklausė, pamodamas į jos šal- 
domą petį. 

— Ak, na žinai, jis kaprizingas, kaip ir visada. Gali būti, kad 
šiandien persistengiau. 

Aleksas žvilgtelėjo į ją. 

— Bet iš kitos pusės, pasirodo, kad proto žaidimai prieš vieną 
iš garsiausių Masačusetso žudikių puikiai nukreipia dėmesį. Man 
tai padėjo pamiršti skausmą. Kas galėjo pamanyti? 

Jos vyras sunkiai atsiduso. Gali būti, šiuo metu jis svajojo apie 
kitokią žmoną — keksiukų kepėją ar kokią mielą bibliotekininkę, 
organizuojančią nuostabias švietėjiškas programas vaikams. Bet 
visgi jis guviai pasakė: 

— Gerai jau. Elkis, kaip tau pačiai atrodo teisinga. Bent jau kol 
Melvinas dar ne per daug suirzęs, o tu ne per daug pavargusi... Tavo 
samprotavimuose apie mūsų tiriamą nusikaltimą man nepatinka 
dar vienas dalykas. 

— Koks? 

— Kodėl dabar? 

— Ką turi omenyje? 

— Kodėl dabar? — pakartojo Aleksas. — Jei darome prielaidą, 
kad Šana su savo paslaptinguoju partneriu bendrauja jau trisde- 
šimt ar dar daugiau metų, kodėl pirmoji žmogžudystė buvo įvyk- 
dyta vos prieš septynias savaites? Argi netiesa, kad visus žudikus 
veikti paskatina tam tikras — na, kaip tai vadinasi? — nusikaltimą 
pakurstantis įvykis? Kas tokiu atveju, praėjus trims dešimtmečiams, 
perkėlė jų santykius į šį visai naują lygį? 

— Gal artėjančios Donio Džonsono nužudymo trisdešimto- 
sios metinės? — spėliojo Didi. 

— Tikrai? Tuomet kaip dėl dešimtųjų to berniuko nužudymo 
metinių? Ar dvidešimtųjų, ar dvidešimt penktųjų? Dėl ko trisdešimt 
turėtų būti magiškas skaičius? 

— Iš kur man žinoti? 

— Ir kodėl tu? 

— Kaip suprasti — aš? 

— Būtent. Žudikas Rožė, galimas Šanos Dei globotinis, tris- 
dešimt metų praleidžia besimokydamas iš profės, pagaliau gauna 
diplomą, nužudo savo pirmąją auką, o tada nusitaiko į tave, seržantę 
detektyvę D. D. Voren. Pastūmėja tave skrydžiui žemyn nuo laip- 
tų. Pristato mielas dovanėles tau į namus. Tai sąmoningi veiksmai, 
Didi, nebandyk man sakyti, kad jie nesąmoningi... 

— Aš nesakau, kad... 

— Taigi, kodėl tu? — jis nepasidavė. — Tuo metu, kai prieš tris- 
dešimt metų buvo nužudytas Donis Džonsonas, tu dar net nebuvai 
farė. Tavęs nei su juo, nei su Šana Dei niekas nesieja. Kam reikėjo 
tave įvelti į šitą betvarkę? Kam reikėjo įvelti tyrėją į šią betvarkę? | 

Didi rūsčiai į jį dėbtelėjo. 

— Jei nesiliausi manęs skrudinti, turėsiu užsisakyti kinų mais- 
to į namus. 


— Sutarta. 

— Gerai. Visų pirma, tyrimas jokiu būdu dar nėra baigtas. Ži- 
nome, kad mūsų teorinės prielaidos turi daugiau neatsakytų klau- 
simų negu atsakytų. Dėl šios priežasties Filas ir bando susisiekti 
su pareigūnais, atsakingais už visas lygtinai į laisvę paleistas kali- 
nes, kurios kada nors yra kalėjusios tame pačiame skyriuje kaip ir 
Šana Dei. Kas gali žinoti? Galbūt viena iš jų buvo paleista prieš tris 
mėnesius ir, kadangi praleido daug gražaus laiko diskutuodama su 
Šana profesiniais klausimais, pati nusprendė pradėti savo teroristi- 
nę praktiką, tiksliau, imtis kolekcionuoti odas. Galbūt aš netgi turiu 
su ta kaline kokį nors ryšį. Visai gali būti. Jau dabar galėčiau lažintis, 
kad apklausiamų subjektų sąrašas bus ilgas. 

Aleksas nurimo. Jis vis dar sėdėjo priešais ją; jo akyse sužibo 
nuovokus žiburėliai: 

— Grįžtame prie fakto, kad Žudikas Rožė gali būti moteris. Ti- 
kimybė, kad taip ir yra, įgijo papildomą svorį, turint omenyje, kiek 
daug moterų nusikaltėlių per visus tuos metus yra bendravusios su 
Šana Dei. Jei Šana vis dėlto yra šios istorijos centrinė figūra ir, taip 
sakant, priglaudė ką nors po savo sparneliu, labiausiai tikėtina, kad 
ieškome kitos moteriškos lyties kalinės, kuri šiuo metu jau vaikšto 
laisvėje. 

— Be to, kaip jau buvo kalbėta, nėra seksualinės prievartos 
ženklų, mirties priežastis — asfiksija dėl suspaudimo... Mes iš tikrų- 
jų ieškome Petės, o ne Bobo, — pritarė Didi. — O kodėl taikiniu ta- 
pau aš... Galbūt turėtume grįžti prie mūsų pirmosios teorijos. Vaikš- 
tinėjau pirmojo nusikaltimo vietoje, nustebinau žudiką, ir netgi po 
to, kai buvau nustumta nuo laiptų, ir toliau nesilioviau domėtis šia 
byla. Jei mūsų žudikas yra superblogiukas, tai, na, akivaizdu, kad 
aš — superfarė. Mes skirti vienas kitam. 

Aleksas nepatikliai į ją dėbtelėjo. 

Ji nekreipė į tai dėmesio: 

— Galų gale tai, ką sakei apie pakurstantį įvykį, yra tiesa. Turi 
būti kažkoks paaiškinimas, kodėl tos žmogžudystės vykdomos kaip 

tik dabar. Lygtinai į laisvę buvo paleista moteris kalinė, pažįstanti 
Šaną Dei — tokia galėtų būti viena iš priežasčių. 

— Įvykių chronologija, — įsakmiai pratarė Aleksas. — Man 
reikia įvykių chronologijos, man reikia motyvo, man reikia įrody- 
mų. Taip pat noriu, kad mano žmona būtų saugi. Išvardinau nebū- 
tinai eilės tvarka. 

— Gerai jau. O aš noriu Generolo Tso vištienos. Jei ir ne sau, 
tai Melvinui. 

— Suknistas Melvinas, — pasakė jis. 

Ji nusišypsojo ir švelniai tarė: 

— Myliu tave. 

Jis nepasakė jai to paties. Jam nereikėjo to daryti. Jis įsisiurbė 
jai tiesiai į lūpas. 


Tada pasiėmė raktus ir išvyko parvežti kinų maisto. 


Po penkių minučių suskambo telefonas. Didi nustebo pama- 
čiusi, jog skambina Adelina. 

— Labas, noriu tavęs paklausti, — nieko nelaukdama pareiškė 
Didi. 

— Apie savo petį“ 

— Ne, apie tavo seserį. 

Kelias akimirkas telefono ragelis tylėjo. Kai Adelina vėl prakal- 
bo, jos tonas buvo jau kiek atsargesnis: 

— Taip, klausau. 

— Pastaruoju metu tirdami bylą remiamės prielaida, kad tavo 
sesuo už kalėjimo sienų turi kažkokį partnerį. Ir šis partneris dabar 
ėmėsi žudyti aukas tavo tėvo Hario Dei stiliumi. 

— Visiškai įmanoma. 

— Kodėl dabar? Tavo sesuo už grotų sėdi jau trisdešimt metų, 
bet žmogžudystės prasidėjo tik prieš septynias savaites. Kas vyko 


anksčiau? 

— Gal Šana susipažino su kuo nors? — iš lėto prakalbo Ade- 
lina, tačiau jos balsas neskambėjo užtikrintai. — Arba... tas Žudi- 
kas Rožė... jo ar jos žudikiški instinktai virė jau gan ilgai; žudikas 
pagaliau susisiekė su Šana, ir jos atsakas įžiebė uždelsto sprogimo 
bombos degiklį. 

— Bet kaip Žudikas Rožė ir Šana vienas kitą surado ir pradėjo 
bendrauti? Vienintelis jos lankytojas — tai tu, tiesa? Ir vieninteliai 
nauji laiškai, kuriuos ji gavo, buvo nuo Čarlio Sgarzio, tačiau ji jam 
niekad neatrašė. Dėl to jis tave ir susirado. 

— Tiesa. 

Didi sekundėlę palaukė. Jai buvo įdomu išgirsti, ar Adelina už- 
sikabins už detalės, jog ji buvo vienintelė Šanos lankytoja. Moteris 
su tuo pačiu genofondu. Psichiatrė, kuri ketverius metus mokėsi 
medicinos. 

Adelina nieko nepasakė, taigi Didi perėjo prie kitų klausimų; 
jos balsas vis dar buvo žvalus, ji klausinėjo stengdamasi gauti infor- 
macijos, o ne atskleisti savo įtarimus. 

— Kai kalbėjome su direktore, — tęsė ji, — Makinon minėjo, 
jog Šanos nuotaika prieš kelis mėnesius pasikeitė. Jos depresija pa- 
ūmėjo. Gal žinai kodėl? 

— Ne, bet Šana tikrai nėra iš tų žmonių, kurie sėdėtų ir kalbėtų 
apie savo jausmus. Klinikinės medicinos požiūriu mano sesuo ken- 
čia nuo depresijos. Ši jos būklė yra besitęsianti. Tam tikri periodai 
paprasčiausiai būna lengvesni už kitus. 

— Bet kadangi ji serga depresija, galbūt kas nors galėjo sukelti 
pablogėjimą? 

— Tokia galimybė yra. 

— Bet tu nežinai, kas tai buvo? 

— Ne. Jos gyvenimas yra labai... suvaržytas. Nors, — Adelinos 
balsas tapo garsesnis, — sudėjus tai, kad artėja Donio Džonsono 
nužudymo trisdešimtosios metinės, ir Čarlio Sgarzio bandymus už- 


megzti ryšį ir reikalavimus duoti interviu... Šios aplinkybės neabe- 

jotinai galėjo paskatinti Šanos emocinį atsaką. Nors gali pasirodyti 
kitaip, jos jausmai, kiek tai susiję sa Doniu, yra labai painūs. Ji net 
ir dabar nesutinka apie jį kalbėti, o tai yra beveik nepaneigiamas 
ženklas, kad ta diena vis dar neduoda jai ramybės. Jei ji iš tikrųjų nė 
per nago juodymą nesigailėtų, tai kalbėtų apie jį ir — arba — tai, kas 
tądien atsitiko, dažnai ir be jokių sunkumų. Bet ji to nedaro. 

— Gerai, — Didi įtemptai mąstė. Aleksas buvo iškėlęs gerą 
mintį. Svarbu žinoti įvykių chronologiją. Visus žudikus nusikalsti 
pakurstydavo koks nors įvykis. Taigi, kas tokio nutiko prieš du ar 
tris mėnesius, kad staiga apsireiškė Žudikas Rožė? 

— Ar žinai ką nors apie vadinamuosius nužudymus bendri- 
ninkaujant? — paklausė Didi, turėdama omenyje, kad kalba su 
profesionalia psichiatre. Dar pratęsė: — Tokia partnerystė pasitai- 
ko gan retai. Yra buvę keli atvejai, kai vyras ir žmona arba tiesiog 
„romantiškus santykius užmezgusi“ pora tapdavo žudikų komanda. 
Taip pat pasitaikė, kad du pusbroliai žudė kartu. Bet kuriuo atveju 
vienas iš partnerių poroje visuomet būna pagrindinis, o kitas — 
šiam paklūsta. 

— Manai, Šana ir Žudikas Rožė yra partneriai? — taikliai pa- 
klausė Adelina. — Ji duoda nurodymus, o jis įvykdo užduotį? 

— Galbūt užduotį įvykdo ji, — tarė Didi, tada vėl stabtelėjo. 

Adelina paprasčiausiai sutriko: 

— Mano sesuo? Ji juk uždaryta kalėjime. 

— Ne, Žudikas Rožė. Galbūt jis yra ji? 

— Tai būtų nepaprastai keista, — iškart pasakė Adelina. — 
Dauguma serijinių žudikų yra vyrai, nes jie, palyginti su moterimis, 
yra daug labiau linkę taip reikšti savo įniršį. Beveik visas iš tų kelių 
moterų, kurias galima apibūdinti kaip serijines plėšrūnes, galima 
priskirti prie „Juodųjų našlių kategorijos — jų motyvacija nėra 
seksas ar žiaurus elgesys, jas skatina veikti finansinė nauda, ir dėl to 
jos samdosi žudikus arba naudoja nuodus. O štai Žudikas Rožė pats 


asmeniškai užpuola savo aukas, tada nudiria joms odą, nežinau... 


LISA GARDNER +» NIEKO NEBIJOK 223 


— Panašiai kaip tavo sesuo? 

Tyla. Tada: 

— Tiesą sakant... 

— Jokios seksualinės prievartos, — pasakė Didi. Ši detalė 
spaudoje nebuvo atskleista; detektyvė oficialiai teikė konfidencialią 
informaciją asmeniui, kuris nebuvo bylą tiriančios komandos na- 
rys. Bet Didi žvejojo ir jai reikėjo kažkokio masalo. 

— Aišku, — Adelinos balsas suminkštėjo, lyg ji būtų nugrimz- 
dusi į gilesnius apmąstymus. 

— Tuomet galbūt Žudikas Rožė yra viena iš drauge kalėjusių 
kalinių. Tokiu būdu ji susipažino su Šana, kalėjime jos užmezgė ry- 
šius. Tai paaiškintų, kaip Šana su kažkuo galėjo susipažinti, nors ir 
neturėjo naujų lankytojų ar susirašinėjimo bičiulių. Bet vėlgi... 

Didi laukė. Adelina sunkiai atsiduso. 

— Aš tiesiog negaliu to įsivaizduoti, — pagaliau ištarė dakta- 
rė. — Ir ne tik todėl, kad mano sesuo yra tokia asociali, bet ir dėl 
to, kad jei tai iš tikrųjų būtų įvykę, — Šana būtų susiradusi draugę 
ar netgi turėtų mylimąją, — direktorė Makinon apie tai žinotų. Ne- 
sileisk apkvailinama jos kuklumo, kurį matei šį rytą. Jei kalbėtu- 
me apie įkalinimo įstaigos vadovus apskritai, nėra labiau tinkančio 
šioms pareigoms už Makinon. Už to pastato sienų nevyksta nieko, 
ko ji nežinotų. Tai reiškia, kad jei Šana ir būtų užmezgusi kokius 
nors santykius, direktorė mums būtų apie tai papasakojusi. 

— Nebent ji nenori, kad kas nors apie tai sužinotų, — pasakė 
Didi. Negalėjo susilaikyti. Žodžiai tiesiog išsprūdo jai iš burnos. 

— Ką nori pasakyti? 
teris, nėra didelio skirtumo. Toks dalykas niekam neatrodytų svei- 
kintinas, ypač direktorei Makinon. Ji aiškiai didžiuojasi, kad per jos 
vadovavimą moterų pataisos namams Šana nenužudė daugiau ka- 

Masačusetso žudikė, užuot juos nužudžiusi, su jais permiega... 

Adelina sunkiai atsiduso. 

— Nežinau. Kai kalbame apie mano seserį, viskas įmanoma. 

— Darykime prielaidą, kad ji palaiko kažkokius santykius. Su 
vyru, moterimi, kaline, nesvarbu su kuo. Kaip tuomet tokie santy- 
kiai atrodytų? 

— Jiems vadovautų Šana, — Adelina pasakė be jokių dvejo- 
nių. — Ji visai nesugeba suprasti kito žmogaus, užmegzti gilesnio 
ryšio. Jeigu ji su kuo nors bendrautų, tas žmogus turėtų labai pasi- 
stengti, kad tik ji išliktų patenkinta. Jei Šanai nuolatos nebūtų nuo- 
laidžiaujama, ji paprasčiausiai tokius santykius nutrauktų. 

— Ar tokie pat yra ir judviejų santykiai? — pasidomėjo Didi. 

— Tiesą sakant, pirmą žingsnį žengė ji. Parašė man laišką. 

— Kada? 

— Tai buvo labai seniai, detektyve. 

— Taigi... vis dėlto kartais ji ir pati gali užmegzti santykius. 

— Turint galvoje, kad per tris dešimtmečius buvo tik vienas 
toks atvejis... 

— Bet tu jai labai svarbi, Adelina. Visi tai mato. Jei staiga nu- 
stotum ją lankiusi, nutrauktum visus ryšius, manai, kad ji ramiai su- 
sitaikytų su tokiu tavo dingimu ir tyliai sau sėdėtų savo vienutėje? 

Po šių žodžių telefono ragelyje ilgai nesigirdėjo jokių garsų. 

— Ne, — galiausiai pasakė Adelina. — Šana kažko imtųsi. 
Greičiausiai maištautų, darytų ką nors baisaus, kol aš vėl sugrįžčiau. 

— Ji moka manipuliuoti. Ji tave palikti gali, bet tu jos — ne? 

— Būtent. Ji laiko save viršesne. Kadangi yra vyresnioji sesuo, 
jaučia pirmumą. Ji niekad man neleistų pasišalinti be jos leidimo. 
Vertintų tai lyg antausį. 

— Net nesitiki, jog prieš tris mėnesius pagrasinai jai, kad nu- 
stosi lankyti. 

— Ne. Aš savo sesei taip negrasinu, detektyve. Tokiu būdu tik 


nusileisčiau iki jos lygio. Mes retsykiais... pasikivirčijam dėl menknie- 

kių. Bet aš stengiuosi, kad mūsų bendravimas išliktų labiau seseriškas, 
o ne pavirstų bereikalingomis varžybomis, kuri galingesnė. 

Didi palinksėjo. 

— Taigi, Šanai svarbu dominuoti. Tai reiškia, kad jeigu ji pa- 
laiko ryšius su kažkuo už kalėjimo sienų, tuomet nurodinėja ji. Bet 
kaip? Ji gyvena vienutėje. Kokiu būdu sugeba valdyti savo partnerį, 
priversti tą Žmogų vykdyti jos nurodymus ir panašiai? 

Vėl tyla. 

— Jai reikėtų turėti kažką, nuo ko būtų priklausomas jos bendri- 
ninkas. Kažką, ką ji galėtų panaudoti prieš jį ar ją. Pavyzdžiui, pagra- 
sinti, kad iškels į viešumą jų santykius. Arba kitaip šantažuoti. Mano 
sesuo sugeba įbauginti. Gali būti, kad ji tą kitą asmenį, Žudiką Rožę, 
laiko po savo padu. Ir ji tesi savo pažadus, nes Šana sugeba ne tik 
įbauginti, bet ir pakerėti. 

— Tavo sesuo yra Čarlis Mansonas, — pasakė Didi. 

— Te dangus mums visiems padeda, — Adelina atsiduso. — 
Bet ne. Šana nėra tokia jau charizmatiška. Toli gražu. Nors visai gali 
būti, kad tą vieną Žmogelį ji pakerėjo — meilės nesupaisysi. Ir to 
vienintelio žmogaus pakanka. 

Didi palinksėjo, virškino tai, ką išgirdo. 

— Aš pasistūmėjau į priekį, — dabar tęsė Adelina, — su skai- 
čiumi šimtas penkiasdešimt trys. Peržiūrėjau Hario Dei bylą. Ko- 
ronerio ataskaitoje, kurioje apibendrinta visa informacija apie jo 
maistinių stiklainių kolekciją, nurodoma, kad jis buvo surinkęs šim- 
tą penkiasdešimt tris žmogaus odos juosteles. 

Didi akys išsiplėtė. 

— Tai tokia ta sąsaja? Haris Dei surinko šimtą penkiasdešimt 
tris odos juosteles ir dabar šis skaičius tavo sesers mėgstamiausias? 
Kaip manai, iš kūr jinai jį sužinojo? Pasidomėjo, o galbūt išgirdo iš 
kokio nors reporterio, kuris prieš daugel metų rinko medžiagą apie 


jos tėvą“ 

— Patikrinau. Tiesą sakant, apie Harį nėra daug prirašyta. Ir 
nė viename iš mano rastų straipsnių tokių konkrečių detalių apie 
tuos nusikaltimus nėra pateikta. Aš netgi į „Google“ įvedžiau jo var- 
dą ir skaičių šimtas penkiasdešimt trys. Sistema nieko nerado. 

— Gal tavo sesuo sugebėjo iš kur nors gauti policijos išvadą? 
Pasidarė sau kopiją? 

— Abejoju. Nors aišku, galime pasišnekėti su kalėjimo bibliote- 
kininke, pasidomėti, apie ką Šana daugiausia ieškodavo informacijos. 

Didi papūtė lūpas — jautėsi labiau pasimetusi nei bet kada 
anksčiau. 

— Bet kuriuo atveju esmė štai kokia, — lėtai kalbėjo ji. — Šana 
pasakė mums skaičių, kuris yra susijęs su jos tėvu. Bet tai ir viskas, 
tiesa? Taigi, ji žino, kiek odos gabalėlių jis buvo surinkęs. Dabar ir 
mes tai žinome. Tai juk nereiškia, kad turėtume labai dėl to jaudin- 
tis, bent jau kol kas. 

Tyla. Ilga tyla. Tokia ilga, kad Didi staiga užklupo stiprus, kaž- 
ką negera pranašaujantis jausmas, o Melvinas tuo tarpu pradėjo 
skaudėti. 

— Žudikas Rožė, — prakalbo Adelina, bet Didi nebenorėjo, 
kad ji tęstų savo sakinį. — Jis nuo savo aukų kūno nuplėšė odos 
juosteles. Įtariu, kad jūsų medicinos ekspertai nežino, kiek jų buvo. 

Didi užsimerkė, nieko nesakė. 

— Žinoma, tai tik spėjimas, bet jei tie skaičiai sutampa... 

— Tavo sesuo pateikė apčiuopiamą įrodymą, kad tarp jos ir 
Žudiko Rožės egzistuoja ryšys. Tokiu būdu ji galutinai atskleidė, 
kad yra įsivėlusi į šią painiavą. 

— Spėju, kad dabar iškart skambinsi medicinos ekspertams. 

— O, tavo spėjimas teisingas. 

— Detektyve, Šana nieko nedaro be priežasties. Turime aiš- 
kintis ne tai, kokią naudą jos bendrininkas gauna iš šių santykių. 
Svarbiausia, kokia Šanai iš to nauda. Ką ji tikisi gauti? Ir galiu tau 
iškart pasakyti, kad atsakymas į šį klausimą nebus paprastas. Mums 

visiems būtų lengviau, jei mano sesuo būtų tiesiog žudikė maniakė. 
Bet taip nėra. Ji gudri, gera strategė ir... sudėtinga. Be to, ji jau ir 
taip sėdėdama už grotų prarado trisdešimt gyvenimo metų. Jei visa 
tai yra kažkoks pasiaukojantis ėjimas turint tikslą ištrūkti į laisvę, 
gauti trumpas atostogėles už sutikimą bendradarbiauti, kaip kad ji 
užsiminė šį rytą... 

— Taip“ 

— Ji atgal negrįš, Didi. Tiek tai tikrai pažįstu savo seserį. Šana 
įsitikinusi, kad dar būdama vaikas padarė vieną klaidą... 

— Turi omenyje — nužudė kitą vaiką? 

— Ne, turiu omenyje — leidosi pagaunama, kai žudė tą vaiką. 
Kalėjime Šanos gyvenimas yra baigtas. O laisvėje... Nesvarbu, kas 
čia vyksta, nesvarbu, ko Šana ieško — mes jai to duoti negalime. Ji 
laimės, o mes pralaimėsime. 

— Ar taip manai kaip profesionali psichiatrė, ar kaip jaunes- 
nioji sesutė“ 

— Turi brolių ar seserų, detektyve? 

— Ne, aš vienturtė. 

— Didžiąją savo vaikystės dalį tokia buvau ir aš. Taigi, laikausi 
profesionalios psichiatrės požiūrio taško. Paskambinsi į Medicini- 
nės ekspertizės skyrių? 

— Taip. Bet kol kas nedarysime jokių skubotų išvadų. Ir nė už 
ką, jokiu būdu neleisime jaukti mūsų minčių. 

Didi kitame telefono linijos gale jautė Adelinos pavargusią 
šypseną. 

— Pranešk, kaip tau seksis, detektyve. O štai aš eisiu apsipirkti. 
Lengva išpardavimų terapija turi galią nuimti naštą nuo bet kurios 
moters pečių. 

Daktarė padėjo ragelį. Didi paskambino ekspertams. Jai teko 
dešimt minučių palaukti, kol Benas atsilieps. Tiesą sakant, kiek anks- 
čiau tos dienos popietę jis buvo baigęs dėlioti ir analizuoti odos juos- 
teles, nuplėštas nuo pirmosios aukos kūno. Jis jų suskaičiavo 153. 

— Tiesą sakant, aš spėju, kad buvo nuplėšta šimtas šešiasde- 
šimt juostelių, — guviai tęsė jis. — Septynias iš jų žudikas pasiėmė 
kaip suvenyrus. Nors, žinoma, neturių jokių įrodymų. Šimtas šešias- 
dešimt yra apvalus skaičius, ir man atrodo, jog kažkiek odos visgi 
trūksta. 

Didi padėkojo jam už ataskaitą, baigė pokalbį, atlošė galvą. 
„Tai visai nesvarbu“, — pamanė ji. Nesvarbu, ar Žudikas Rožė iš 
viso nuplėšė 160 odos juostelių, ar 155, ar 161. Svarbiausia, kad ty- 
rėjams buvo paliktas tikslus skaičius, idant šie galėtų jį sužinoti ir 
padaryti įrašus. Šimtas penkiasdešimt trys. 

Skaitmeninis Hario Dei pagerbimas. Kaip jo duktė Šana ir 
buvo numačiusi. 

— Aš jokiu būdu, nė už ką neleisiu sujaukti mano minčių, — 


pakartodama sumurmėjo ji. Tada pridūrė: — Šūdas. 


22 skyrius 


Kaip jauteisi vidury nakties atmerkusi akis ir išvydusi miega- 
majame stovintį žudiką? Ta sekundės dalis, kai lyg pelėda sumirk- 
sėjai, nes toks dalykas, žmogaus siluetas tokiu metu šalia tavo lovos 
galo, buvo neįmanomas. To tiesiog... negalėjo būti. 

Ar tu šaukei? O gal siaubas užgniaužė tau gerklę, suspaudė 
tavo krūtinę taip pat greitai ir lengvai, kaip kad tą patį greitai pa- 
darys jo rankos. Neigimas. Natūralus nesugebėjimas suvokti. Negali 
būti, kad tai vyksta. Tik ne man. Ne čia. Aš nesu viena iš tų Žmonių, 
mano gyvenimo būdas ne toks, man neskirta numirti tokiu būdu. 

Tada sušvito gerai pagaląsti, tamsoje judantys ašmenys... 

Mano mintys buvo padrikos. Jos šokinėjo ir liuoksėjo man 
besibastant po pernelyg ryškia šviesa nutviekstą prekybos centrą; 


aplink zujo žmonių knibždėlynas, o aš vaikštinėjau tvarkydama 

savo reikalus, nuovokiai vengdama susitikti su kuo nors akimis ir 
laikydama prie šono prispaustą savo didžiulę rankinę. 

„Ann Taylor“ parduotuvė. Pareigingai pasimatavau naują kre- 
mo spalvos palaidinę, kupranugario spalvos vilnones kelnes. Vie- 
ną kartelį žvilgtelėjau į linksmos parduotuvės konsultantės kortelę, 
ant kurios buvo užrašytas jos vardas. Tada pastebėjau jos blyškią 
kairiąją ranką, pirštus be žiedų ir pagalvojau, ar ji turi savo nuosa- 
vą gyvenamąją vietą. Savimi pasitikinti vieniša moteris, gyvenanti 
nuosavame bute. Jos plaukai buvo rudi, kaip ir mano; žvitriai jai 
nusišypsojau. 

Man buvo įdomu, ar ji atitiko Žudiko Rožės tipą. Niekad nesu- 
siprotėjau paklausti apie plaukų spalvą, kūno sudėjimą. Tedis Ban- 
dis rinkdavosi blondines. O mano sesers galimas draugas? 

Palikau parduotuvę ir patraukiau link moterų tualeto, kuris, 
mano laimei, buvo tuščias. Užsidariau galinėje kabinoje. Išsitrau- 
kiau metališkai mėlyną vandens buteliuką. Bespalvį formaliną išpy- 
liau į tualetą. Nuleidau vandenį. 

Tada grįžau prie kriauklės, ėmiau skalauti buteliuką energin- 
giau nei paprastai. Atsidarė durys, įėjo moteris, žongliruodama 
trimis didžiuliais pirkinių maišais ir dviem mažais vaikais. Ji nu- 
sišypsojo man pavargusia šypsena ir su visais savo nešuliais dingo 
neįgaliesiems skirtoje kabinoje. 

Dėl visa ko suvaidinau, kad pripildau buteliuką vandens. Tada 
įsikišau jį rankinėn — patogiai parėmiau į galono talpos maišelį, 
pilną sutraiškyto stiklo. O galbūt tai buvo kvortos talpos maišelis 
su Žmogaus oda. 

Išėjau iš prekybos centro, nuvažiavau į „Target“ prekybos centrą, 
kur bent jau turėjau sąrašą man reikalingų pirkinių. 

Dabar šešta valanda vakaro. Saulė jau nusileidusi, gilus vaka- 
ras. Esu apsupta žmonių, užsukusių po darbo apsipirkti, kurie prieš 
Žygiuodami namo, nuleidę galvas žemyn tvarkė paskutinius dienos 


reikalus. 

„Target“ parduotuvės moterų tualete buvo kur kas daugiau 
žmonių nei aname. Turėjau pastovėti eilėje, kad patekčiau į kabiną, 
ir belaukdama jaučiausi vis mažiau ir mažiau savimi užtikrinta. Ga- 
liausiai viena kabina atsilaisvino. Stovėjau priešais klozetą, grabalio- 
jau kažką rankinėje, tada pavėluotai susiprotėjau, kad eilėje stovin- 
tys lankytojai gali pastebėti, jog mano pėdos nusuktos į priešingą 
pusę nei turėtų — tokioje padėtyje neįmanoma sėdėti. 

Greitai apsisukau, pasidėjau rankinę sau ant kojų. Laukiau, kol 
kas nors nuleis vandenį, kad šniokštimo garsas užgožtų mano atse- 
gamą užtrauktuką. Paskutinę sekundę spėjau atsistoti ir sukračiau 
pusę maišelio turinio į tualetą. Nuo skysčio išpurtusios odos juos- 
telės buvo sulipusios į vieną masę; tas kamuolys paplūduriavo ant 
vandens paviršiaus it nugaišusi auksinė žuvelė, o tada nugrimzdo į 
klozeto dugną. 

Pamaniau, kad tuoj apsivemsiu. Nuslopus tam keistam jaus- 
mui, staiga į galvą atėjo mintis, kad žmogaus odos kolekcionavimas 
kažkokiu būdu padėjo man geriau miegoti naktį, bet štai įrodymų 
naikinimas privertė mane jaustis tarsi ligonį. 

Gal tai dar vienas genų mutacijos požymis? Mano įtėvis dėl 
visko klydo. Jis tyrinėjo mane ieškodamas skausmo pojūčio ženklų, 
tačiau jam verčiau reikėjo manyje ieškoti žiaurumo požymių. 

Nuleidau vandenį. Vamzdžio turinys pradingo, tada vėl prisi- 
pildė. 

Ir trys žmogaus odos ūseliai išplaukė į paviršių. 

Aš vos nesurikau. Turėjau susivaldyti, prikąsti apatinę lūpą. 

Rankos drebėjo, ėmiau sunkiai šnopuoti. Vėl nuleidau vande- 
nį. Kontrolė, kontrolė. Šioje situacijoje viskas buvo suvaldoma... 

Antrasis kartas buvo sėkmingas. Klozeto ertmė ištuštėjo, tada 
prisipildė vandens be jokių Žmogaus kūno audinių. 

Apsisukau, apdairiai nusiraminau, tada atrakinau kabinos du- 


ris ir nuėjau prie kriauklės. 


LISA GARDNER + NIEKO NEBIJOK 231 


Nė viena laukianti moteris į mane nė nežvilgtelėjo. Bent jau 
man taip pasirodė. 

Dukart nusiploviau rankas. Tiesiog... taip reikėjo. 

Jau nebe pirmą kartą mintyse svarsčiau, kaip mano tėvas būtų 
sutvarkęs šį reikalą. 

Ar jo širdis buvo tokia ledinė, kad jis nei puldamas savo auką, 
nei tuomet, kai neišvengiamai reikėdavo po visko susitvarkyti, nie- 
ko nejausdavo? O gal kaip tik atvirkščiai — kaip tik šiais momentais 
jis apskritai ką nors jausdavo? Gal jį veikti skatino būtent ta ner- 
vinga energija ir iš jos kylanti adrenalino banga. Na ir, žinoma, jo 
poreikis kelti kančią. Klaidingai sujungta seksualinė mikroschema, 
dėl kurios jis mėgaudavosi skausmu, o ne malonumu. 

Aš dažnai mąstau, kad jei tik mano tėvas vis dar būtų gyvas, 
jis pats pirmasis pasakytų, kad tai nebuvo jo kaltė. Jis toks gimė. Pa- 
prasčiausiai tokia buvo jo prigimtis. Jis maloningai perdavė ją savo 
vyresniajai dukrai Šanai, bet šiek tiek paliko ir man. 

Skirtumas tas, kad aš nenorėjau būti Hario Dei dukra. Aš ne- 
norėjau būti Šanos Dei sesuo. 

Aš ir vėl galvojau apie savo motiną. Ji, lyg menkas šešėlis mo- 
ters, kuri dokumentuose net neegzistavo, visgi buvo tas žmogus, ku- 
ris atėmė mūsų tėvui gyvybę. 

Tėtis yra meilė. Mama yra kai kas blogiau. 

Kaip kad mes su D. D. Voren kalbėjome, bet kuriuose santy- 
kiuose galėjo būti tik vienas viršesnis. Akivaizdu, kad mano šeimo- 
je viską sprendė tėvas. Taigi, jeigu motina davė jam aspirino prieš 
perrėždama riešus, ji taip padarė tik jo paliepimu. Jis komandavo, 
o ji pakluso. 

Šana dėl to visuomet peikė mūsų motiną — ji jautė jos po- 
linkį paklusti, silpnumą, ir už tai niekino. Šana tapatinosi su mūsų 
tėvu, dominuojančiu medžiotoju, gyvenančiu pagal savas taisykles. 
Aš dažnai svarstydavau, ar ji pavydėjo jam sprendimo geriau mirti, 


negu būti sulaikytam. 

Jei prieš trisdešimt metų, tuo metu, kai policija atvyko Šanos 
suimti, mes su Šana būtume vis dar gyvenusios kartu, kaip tikros 
seserys, ar ji būtų įsiropštusi į vonią ir be žodžių padavusi man 
skutimosi peiliuką? 

O aš? 

Galbūt būčiau paėmusi iš jos tą skustuvą. O tada pasilenkusi ir 
prieš pabėgdama kruopščiai nuplėšusi vieną jos odos juostelę. 

Mano sesuo klydo. Aš neatkartojau mūsų motinos, bent jau 
neatkartojau daugiau nei mūsų tėvą. Kažkokiu būdu aš buvau jie 
abu. Paklūstanti plėšrūnė, kuri ir žalojo, ir gailėjosi dėl to. Kai ku- 
riomis naktimis buvau siaubingas žmogus, tačiau dažniausiai laiky- 
davausi tvirtai. 

Mes visi galime būti ir geri, ir blogi. Ir herojiški, ir piktavaliai. 
Ir stiprūs, ir silpni. 

Vėl suvirpėjau prisiminusi dalykus, apie kuriuos nenorėjau 
galvoti, bet nepajėgiau nusikratyti nepaliaujamo siaubo pojūčio. 
Sesuo pasakė, ką norėjo. Ji atskleidė mums skaičių ir taip susiejo 
mūsų jau seniai mirusį tėvą su nauju ir patobulėjusiu žudiku. 

Nors praėjo tiek daug metų, sesuo vis dar yra pasiryžusi mane 
iki kraujo sužeisti. 

Iš „Target“ nuvažiavau į maisto prekių parduotuvę. Dar vienas 
sustojimas tualete. Į klozetą nuleidau žmonių odos likučius. Šį kar- 
tą pavyko tą padaryti pačiu pirmuoju bandymu. Pasirodo, maisto 
prekių parduotuvės tualetuose vandens spaudimas buvo geresnis. 

Kumštyje suspaudžiau maišelį, tada atsikračiau juo įmesdama 
į šiukšliadėžę ir užkraudama krūva popierinių rankšluosčių; tą patį 
padariau ir su guminių kamštelių prikrautu maišeliu. 

Vėl rankų plovimas. Mano oda nuo tokio atkaklaus švarinimo- 
si jau buvo sausa ir suskeldėjusi. Žinoma, to jausti negalėjau. Tiesiog 
pastebėjau, kad krumpliai buvo raudoni. Įsiminiau, kad kiek vėliau 


šį vakarą reikės pasitepti „Aguaphor“ kremu. Taip pat turėčiau pro 

didinamąjį stiklą apžiūrėti, ar ant kūno nėra įsmigusių stiklo bu- 
teliukų šukių. Kadangi iš pradžių taip skubėjau, galėjau kaip nors 
susižaloti ir jau dabar žaizda buvo bepradedanti pūliuoti. Atrodė, 
kad taip nebuvo, nors kas ten žino. 

Ir vis dėlto ką gi aš pajusčiau atsibudusi vidury nakties ir išvy- 
dusi žudiką savo miegamajame? Jis juk negalėtų sukelti man skaus- 
mo. Nustebinti — taip. Šokiruoti, įsiutinti ir netgi sugėdinti. Bet su- 
kelti skausmo — ne. 

Jokio skausmo, niekada. 

Ir man į galvą atėjo gan pašėlusi mintis — mano tėvas turėjo 
žinoti. Galėjau lažintis, kad kai buvau dar kūdikis, jis pjaustė mane, 
nes kodėl gi jam būtų rūpėję mano motinos prašymai? Ne, lažinuo- 
si, kad vieną naktį jis atsainiai ištiesė į mane ranką ir rėžtelėjo išilgai 
mano putlaus kumštelio. 

Tačiau aš nesureagavau. Kiurksojau toje pačioje vietoje, lyg 
įleidusi šaknis, mano maža rankutė vis dar buvo ištiesta į šoną, sru- 
vo kraujas, o aš spoksojau į jį savo visiškai rimtomis kūdikio akytė- 
mis. Faktiškai mesdama jam iššūkį padaryti ką nors dar blogesnio. 

Lažinuosi, kad jį suerzinau. Gali būti, kad toje valdingoje šir- 
dyje netgi įžiebiau baimės kibirkštį. Dėl to galiausiai jis pakėlė kūdi- 
kio krepšelį, kuriame gulėjau, ir įkišo mane į spintą. Griebėsi bet ko, 
kad tik neleistų man jo tyrinėti savo visa žinančiu žvilgsniu. 

Aš nebuvau mano motina. Aš nebuvau mano tėvas. Aš nebu- 
vau mano sesuo. 

Aš buvau savo šeimos sąžinė. 

Nesistebiu, kodėl jie laikė mane uždarytą spintoje. 

Vienui vieną. 

Aštuonios valandos vakaro. Temperatūra buvo dar labiau nu- 
kritusi; aš gūrinau atgal prie mašinos, rankose laikydama du maisto 
prekių prikrautus maišus, ir tirtėjau po savo vilnoniu švarkeliu. No- 
rėjau važiuoti namo, bet vis dar turėjau sutrupintų buteliukų šukių. 


Kur buvo galima niekieno nepastebėtam atsikratyti stiklo duženų? 

Tada į galvą šovė atsakymas. Rūšiavimas. Žinoma. Stiklo rū- 
šiavimas. 

Susikroviau savuosius maišus į mašiną, tada grįžau į parduo- 
tuvę, kur priekyje, šalia įėjimo, stovėjo mėlynas rūšiavimo punktas. 
Kaip ir reikėjo tikėtis, ant vienos iš dėžių buvo užrašyta „stiklas“. 
Apsidairiau laukdama, kol išsisklaidys pėsčiųjų srautas. 

Tada staigiai atsegiau rankinę, pagriebiau galono talpos maiše- 
lį, trūktelėjimu jį atlapojau ir išpyliau jame buvusį stiklą. Vienas, du, 
trys, baigta. 

Misija įvykdyta; vėl patraukiau prie automatinių pastato durų 
ir tik paskutinę minutę tiesiai sau virš galvos pamačiau stebėjimo 
kameras. Jos buvo nukreiptos į rūšiavimo dėžes. 

„Eik, eik, eik, — paraginau savo staiga sustingusius raume- 
nis. — Judinkis!“ 

Atgal į besikandžiojančią naktį. Beveik nuskridau prie savo 
mašinos. Įsėdusi įsimečiau pavarą ir išlėkiau iš automobilių aikšte- 
lės lyg dalyvaudama lenktynėse. Pravažiavau du, tris, keturis kvar- 
talus, kol grįžo normalus kvėpavimas ir prisiverčiau sutelkti dėmesį. 

Maisto prekių parduotuvėse buvo įrengtos stebėjimo kameros, 
skirtos apsisaugoti nuo vagysčių. Aš neteisėtai nieko nepasisavinau, 
taigi nebuvo ko bijoti. Tiesą sakant, išmečiau stiklus į rūšiavimo 
dėžę, skirtą stiklui, taigi tikrai nieko blogo nepadariau. 

„Tiesiog važiuok namo, — liepiau sau. Diena buvo ilga ir var- 
ginanti — turėjau kalbėtis su savo seserimi, spręsti skaičiaus 153 
mįslę ir jaudintis dėl galimų siaubingų ateities perspektyvų, kurios 
vis šmėkščiojo priešais akis. 

Tačiau laikas buvo mūsų pusėje. Žudikas Rožė smogė vos prieš 
dvi dienas. Turint omenyje, kad pirmosios ir antrosios aukos už- 
puolimus skyrė šešių savaičių laiko tarpas, buvo galima tikėtis, kad 
policija turėjo mažiausiai dar mėnesį iki kitos žudiko atakos. Ma- 
rios laiko surasti būdą, kaip geriausia tvarkytis su Šana ir jos mani- 


puliaciniais Žaidimais. 

Marios laiko susikaupti ir susidėlioti galvoje mintis. 

Devinta valanda vakaro. Pagaliau grįžau į savo butą, ant grin- 
dų numečiau pirkinių maišus. 

Nuėjau tiesiai į miegamąjį. Įjungiau vieną lempą prie lovos. 
Nusirengiau. 

Tada įėjau į drabužinę, susiriečiau ant grindų į kamuoliuką, 
gulėjau susirangiusi visiškoje tamsoje, rankomis apsikabinusi ke- 
lius, ir žvelgiau į blankų šviesos ruoželį, sklindantį iš tarpelio ties 
durų kraštu. 

Ir pagaliau pasidaviau viena po kitos mane talžančioms neap- 
sakomos baimės bangoms. 

Kaip tu jaustumeis? Ką darytum? Jei atsibudusi vidury nakties 
pamatytum žudiką miegamajame? 

— Tėveli, — sušnibždėjau. 


Tuo metu miegamajame suskambo telefonas. 


23 skyrius 


Čarlis Sgarzis atrodė palūžęs. Nei tvirtų žandikaulių, nei atsta- 
tyto smakro, nei tiesių pečių — viso to nebuvo likę. Jis sėdėjo ant 
savo motinos sofos ir, mažai kuo primindamas save buvusį, stebėjo 
Didi ir Filą raudonais ratilais įrėmintomis akimis. 

— Jūs nesuprantate, — neaiškiai pratarė jis. — Ji niekada nea- 
tidarydavo durų iš pradžių nežvilgtelėjusi pro jų akutę. Ir jau tikrai 
nebūtų į namus įsileidusi nepažįstamo žmogaus. Netgi vidury švie- 
sios dienos. Turbūt nepamiršote mano nužudyto pusbrolio? 

Didi palinksėjo. Ji gerai prisiminė Sgarzio pasakojimą, kad jo 
motina, galima sakyti, gyveno visiškai uždarai. 

Ir vis dėlto šią popietę, kažkuriuo metu tarp antros ir ketvir- 
tos, pasak medicinos ekspertų pradinės išvados, Žudikas Rožė įėjo 
į Dženetės Sgarzi namus. Tada žudikas apsvaigino keturiasdešimt 

kilogramų tesveriančią, vėžio nualintą Čarlio senutę motiną, nune- 
šė ją į miegamąjį gale namo ir ėmėsi savo veiklos. 

Čarlis išvydo nusikaltimo sceną šiek tiek po septintos, kai atė- 
jo į motinos namus, nešinas vakariene. Kadangi turėjo Filo vizitinę 
kortelę nuo ankstesnio jų pokalbio, jis tiesiogiai susisiekė su vyres- 
niuoju detektyvu. Filas savo ruožtu pasikvietė Aleksą, kad šis pagel- 
bėtų tirti nusikaltimo vietą, bei Didi, kad ji pabūtų „nepriklausoma 
konsultante“. 

Tuo metu jie važiavo pas Alekso tėvus pasiimti Džeko, tačiau 
turėjo apsisukti, apie pasikeitusius planus pranešti Alekso supra- 
tingiesiems tėvams ir keliauti tiesiai į Žudiko Rožės naujausio nu- 
sikaltimo vietą. Mažutis, puikiai pritaikytas namelis Pietų Bostone 
atsidavė senais prisiminimais ir šviežiu krauju. 

— Gali būti, kad žudikas apsimeta apsaugos kompanijos dar- 
buotoju, parazitų naikintojų ar panašiai, — tarė Filas. — Ar tavo 
motina galėjo atidaryti duris prekes pristatančiam darbuotojui, na, 
panašiam asmeniui? 

— Kodėl apie tai nebuvo rašyta spaudoje? — užsipuolė Sgarzis. 

— Nes mes neradome nė vieno liudininko, kuris būtų patvirti- 
nęs mūsų versiją, — švelniai paaiškino Filas. — Paprasčiausiai mes 
tiktai šitaip spėjame, atsižvelgdami į aplinkybę, kaip lengvai mūsų 
įtariamasis įsigauna į savo aukų namus. Tai, sakai, tavo motina buvo 
atsargi... 

— Taip! 

— Arji galėjo užsnūsti apypietės? 

— Taip, ji eina pamiegoti pokaičio. Po galais, jai artėja pasku- 
tinioji. Prastų dienų daugiau nei gerų, ir daktarai nieko negali pa- 
daryti... Tiksliau pasakius, nieko nebūtų galėję padaryti. Ak, Jėzau. 
Man reikia sušiktos pertraukėlės, gerai? 

Mažytėje svetainėje nebuvo daug vietos privatumui. Sgarzis 
išdidžiai nužingsniavo prie židinio ir liko stovėti ten spoksodamas 


į židinio atbrailą. 

Namas Didi priminė Sgarzio butą. Mažas, bet gerai tvarkomas. 
Švariai nušluostyti paviršiai, išsiurbti kilimėliai. Ji svarstė, ar Dže- 
netė vis dar pati rūpinosi savo namais. O gal tai už ją darydavo 
Sgarzis? Žinant smarkiai blogėjančią moters sveikatą, labiau tikė- 
tinas pastarasis variantas. Sgarzis šįvakar taip pat ir vakarienę savo 
motinai atnešė. Kaip kad jis sakė, sriubos iš vieno jos mėgstamiau- 
sių vietinių restoranų, nes nuryti kietą maistą jai darėsi vis sunkiau. 

Didi negalėjo įsivaizduoti, kaip jis turėjo jaustis, kai įėjo pro 
tas duris, pašaukė negaluojančią motiną vardu ir nesulaukė jokio 
atsako. Tada, jau bepradedąs nerimauti, nuėjo į miegamąjį namo 
gale — su viltimi, kad jo giliausios, tamsiausios įsivaizduojamos 
baimės niekad nepasitvirtins ir jis niekad nepamatys to, ką išvydo 
miegamajame. 

Sgarzio rankos jam prie šonų spazmiškai susigniaužė ir atsi- 
gniaužė. Didi svarstė, ar jis ketino trenkti į plytinį židinį, o gal rėžti 
kumščiu tiesiai į geltoną tinko sieną. Pastebimai sutelkęs pastan- 
gas, reporteris, atrodo, suėmė save į rankas. Dar vienas, paskutinis, 
krūptelėjimas; tada jis atsisuko ir įsistebeilijo į juos nuovargio iška- 
muota veido išraiška. 

— "Tai Šanos Dei darbas, — pareiškė jis, pirštu baksnodamas orą. 

— Carli, paklausyk, — kreipėsi Filas. 

— Kad negirdėčiau jokių „Čarli, paklausyk“. Aš pasirengęs ją 
demaskuoti, ir ji tai žino. Kai pradėjau kelti apie ją klausimus, ma- 
niau, tiesiog knaisiojuosi pasenusiame purve. Tačiau išsyk išsiaiški- 
nau, kad ji kitoje kalėjimo sienų pusėje turi ir akis, ir ausis. Ir dabar 
jomis naudojasi. Susirado sau žudiką-marionetę, kuri gali padaryti 
visą juodą darbą, Šanai tuo tarpu sėdint savo kameroje ir traukant 
šios marionetės siūlelius. Idealus alibi, tiesa? Šana negalėjo nužudyti 
mano mamos — Šana juk sėdi už grotų! Bet ji tai padarė. Ji pribaigė 
mano mamą, kad atkeršytų man; maža to — ji juokiasi iki ašarų, 


nes žino, kad jūs nieko negalite padaryti. Štai ką trisdešimt kalėjimo 

metų ją išmokė — kaip idealiai ištobulinti savo pačios sumautus 
nusikaltimus. 

— Ar tavo mama būtų atidariusi duris prekes pristatančiam 
darbuotojui? — vėl pakartojo klausimą Filas. 

— Nežinau. Greičiausiai taip. 

— Ar namuose įrengta apsaugos sistema? — paklausė Didi. 

— Taip, name yra signalizacija. 

— Kameros“ 

— Ne. Tik durys ir langai prijungti prie sistemos. 

— Kaip vadinasi apsaugos įmonė? 

Sgarzis atsakė; Filas užsirašė. 

— Gal tavo mama minėjo, kad kaimynystėje pastebėjo kokį 
nors naują žmogų? Gal atkreipė dėmesį į kokį nors nepažįstamąjį, 
tykinėjantį aplink? Naują nuomininką rajone? 

— Ne. 

— Gal ji jautėsi, lyg ją kas nors stebėtų? — paklausė Filas. 

— Mano motina neišeidavo iš namų ir laikydavo nuleistas ža- 
liuzes. Po velniais, kaip kas nors būtų galėjęs ją stebėti? 

„Teisybė, — pamanė Didi, o balsu pratarė: 

— O kaip dėl ją lankančios slaugės ar kokių nors kitų sveikatos 
priežiūros specialistų? 

— Taip. Du kartus per savaitę ateidavo slaugė Eliot. Žinoma, 
mano mamai reikėjo daugiau pagalbos, tačiau tik tiek galėjome sau 
leisti. 

— O kaip toji slaugė Eliot? Kas ji tokia? 

— Pagyvenusi moteriškė. Pakankamai maloni. Mano mamai 
ji patiko. 

— Visuomet ateidavo ta pati slaugė? 

— Dažniausiai ta pati. Bet jeigu slaugė Eliot negalėdavo ateiti, 
jie atsiųsdavo ką nors kitą. Tačiau jie visuomet paskambindavo ir 
iš anksto pranešdavo. Be to, slaugė Eliot dirbdavo antradieniais ir 


penktadieniais, taigi iki rytojaus čia niekas neturėjo pasirodyti. Ar 

kaimynai ką nors matė? — savo ruožtu paklausė Sgarzis. — Na, juk 
tas vaikinas turėjo stovėti priekiniame priebutyje, kuris matomas 
visoje gatvėje... 

— Šiuo metu kaip tik tai aiškinamės, — patikino jį Filas vis dar 
švelniu tonu. 

— Tai reiškia, kad nieko neturite! — kaltinamai metė Sgar- 
zis. — Jei vienas iš jūsų pareigūnų, persirengusių civiliniais drabu- 
žiais, būtų sužinojęs ką nors naudinga, jūs iki dabar apie tai jau bū- 
tumėte išgirdę. Kalės vaikas! 

Jis apsisuko ir vėl įsispoksojo į Židinį. 

— Sakei, kad mamai atnešei maisto, — tarė Didi. — O kaip dėl 
pietų? 

— Ji pietums pasidaro vieną iš tų maistingųjų gėrimų. Kažką 
tokio. 

Didi įsmeigė į reporterį žvilgsnį. 

— O kaip dėl popietinio užkandžio? Nes kriauklėje rastos dvi 
lėkštės ir dvi stiklinės. 

— Ką? 

Sgarzis, išplėtęs akis, vėl apsisuko. Jis pralėkė pro juos ir nu- 
skuodė tiesiai į virtuvę, o šie net nespėjo jo sustabdyti. 

— Nieko neliesk! — už jo nugaros sugriaudė Filo balsas. 

Reporterio ranka sustingo virš nerūdijančio plieno kriauk- 
lės — jis jau buvo bepaimąs pirmąją stiklinę. 

— Įrodymai, — konkrečiai paaiškino Didi. 

Sgarzis atitraukė ranką. 

— Ji turėjo svečią, — tarė jis, ir jo balsas nuskambėjo kažkaip 
keistai, lyg būtų sumišęs. 

— Ką nori pasakyti? 

— Motulė jau ištisas savaites mažai valgė. Matyt, toks vaistų 
ar skausmo šalutinis poveikis, kas žino. Aš atnešu jai vakarienę, ji 
užkanda šiek tiek pusryčių, tada pietums išgeria vieną iš tų gėrimų. 
Bet dvi lėkštės, dvi stiklinės. Ir be to, čia jos gerosios lėkštės. Ji jas 

išsitraukdavo ypatingomis progomis. Na, žinote, pavyzdžiui, kai tu- 
rėdavo svečių. 

— Čarli, — tyliai tarė Didi, — ar gali būti, kad tavo mama pa- 
žinojo tą žmogų, kuris šią popietę pasibeldė į jos duris? Ir todėl ji tą 
žmogų įsileido vidun? 

— Nežinau, — pasakė Sgarzis. Jo balsas išdavė sąmyšį — anks- 
tesnio griežtumo nebuvo likę nė kvapo. 

— Jeigu ji turėjo svečią, ką jam galėjo pasiūlyti? — paklausė 
Eilas. 

— „Fig Newtons“ sausainių. Na, žinote, arbatos ir sausainių. — 
Sgarzis atvožė sausaininę, ištraukė geltoną celofaninę pakuotę. At- 
rodė, kad ji buvo ką tik atidaryta, trūko dviejų sausainių. 

— Kalės vaikas, — vėl pasakė Čarlis. 

— Mums reikės tavo mamos draugų ir pažįstamų sąrašo, — 
tarė Filas. 

— Ne, nereikės. Mano motina sirgo vėžiu. Ją pažinoję žmonės 
neateidavo čia ieškoti sausainiukų, jie patys atnešdavo jai maisto. 
Tai buvo nepažįstamas svečias, suprantate? Vienas iš tų Žmonių, 
su kuriais dar tik pradedi pažintį, nori palikti gerą įspūdį ir pa- 
našiai. — Sgarzis piktai dėbtelėjo į geltoną pakuotę, lyg tie sausai- 
niai jam galėtų ką nors papasakoti. — Galėtų būti draugo drau- 
gas, — sumurmėjo jis. — Kažkas, kas tvirtino, kad pažįsta mane, ar 
koks senas pažįstamas, sugrįžęs į kaimynystę. Kažkas, kas pažinojo 
Donį, — staigiai išvadą padarė jis. — Žmogus, kuris tvirtino, jog 
žino kažką apie Donį. Sakau jums, mano mamą nužudė Šana Dei. O 
jūs esat sukrušti idiotai, kad nesustabdėte jos anksčiau. 

Didi nesivargino jam atsakyti. Jo teoriją pagrindžiančių įro- 
dymų trūkumas, nekaltumo prezumpcija, tyrėjų pradžiamokslis — 
šios temos Čarliui Sgarziui nebuvo įdomios. Iš tikrųjų jis tenorėjo 
vienintelio dalyko — atgauti savo motiną, ir jie niekad negalės jam 


jos sugrąžinti. 

Filas pajėgė nusivesti vyruką atgal į svetainę, o tuo tarpu nu- 
sikaltimo vietos tyrėjams nurodė tirti pirštų atspaudus, paliktus 
ant indų kriauklėje bei ant visų kitų objektų virtuvėje. Kai pasirodė 
Aleksas, Sgarzis Filo prašymu buvo ką tik pradėjęs sudaryti savo 
motinos draugų ir kaimynų sąrašą. 

Tokios Alekso minos Didi dar niekada anksčiau nebuvo ma- 
čiusi — jis atrodė ne tik labai rimtas, bet ir iki širdies gelmių sune- 
rimęs. Gestu parodė jai sekti iš paskos. 

Nė vieno įspėjančio žodžio. Nė vienos padrąsinančios mimikos. 

Dar prieš įeidama į kambarį detektyvė suprato, kad bus siau- 
binga. 


Galinis miegamasis buvo labai mažytis, greičiausiai iš pradžių 
šiame nuostabaus kolonijinio stiliaus namo kambaryje buvo pla- 
nuota įrengti darbo kabinetą. Labai tikėtina, kad kambarys pakeis- 
tas, Dženetės Sgarzi sveikatai pašlijus taip, jog ji daugiau nebegalėjo 
užlipti laiptais. 

Vienintelė ligoninės stiliaus lova su metaliniais turėklais už- 
ėmė beveik visą erdvę. Ji buvo pristumta prie tolimesnės sienos ir 
blokavo, regis, užpakalinį išėjimą. Šalia lovos stovėjo senas ąžuolinis 
naktinis staliukas, ant kurio buvo pastatytas vandens ąsotis, mėtėsi 
daugybė oranžinių buteliukų su tabletėmis ir, žinoma, šampano bu- 
telis ir viena raudona rožė. 

Didi minutėlę spoksojo į tuodu daiktus ir žinojo, ką dar tuo- 
jau pamatys — nuo to jai nebuvo nė kiek lengviau. 

— Nėra kailiu aptrauktų antrankių, — sumurmėjo ji. 

— Nėra, — tarė jai už nugaros Aleksas; ten stovėdamas jis šiuo 
metu užstojo jai lovos vaizdą. Jiedu stypsojo susispaudę, susigrūdę 
likusioje laisvoje kambario erdvėje. Kad ji galėtų žengti žingsnį pir- 


myn, jam reikėtų virsti atgal, ir atvirkščiai. — Šį kartą yra šiokių tokių 

skirtumų, — tęsė jis. — Susijusių tiek su auka, tiek ir su modus ope- 
randi. Nors gali būti, kad MO skirtumai susiję su aukos skirtumais. 

— Gal pradėk nuo pradžių? 

— Auka yra šešiasdešimt aštuonerių Dženetė Sgarzi. Gyveno 
viena, be to, sirgo paskutinės stadijos vėžiu. Vienišo gyvenimo bū- 
das atitinka visų šio žudiko aukų pasirinkimus. Tačiau jos amžius 
ir sveikata išskiria ją iš kitų. Nuo palyginti jaunų vienišų moterų 
pereita prie garbaus amžiaus ligotos senutės žmogžudystės. 

— Užpuolimas vidury šviesios dienos, — pastebėjo Didi, — 
didesnė rizika. 

— Taip. Pet darosi įžūlesnis ar įžūlesnė. Bet vėlgi, ši konkreti 
auka buvo atsargi ir sutemus greičiausiai nebūtų atidariusi durų. 
Be to, nors ji ir gyveno viena, atrodo, Čarlis dažnai pasilikdavo čia 
nakvoti. Tai reiškia, kad šiuo konkrečiu atveju užpuolimas nakties 
metu galėjo pasirodyti netgi rizikingesnis. 

— Zudikas Rožė iš pradžių ją stebėjo. Turime tai įvertinti. 

— Tą mes žinojome, — tarė Aleksas. — Pet atlieka savo namų 
darbus, suplanuoja viską iš anksto. Dėl to mes ir nesugebame jo ar 
jos susekti net ir po keturių įsilaužimų. 

— Keturių? 

— Trys žmogžudystės ir mūsų pačių namai, į kuriuos įsilaužta 
taip pat vidury dienos. 

Didi atsitiesė. 

— Pet praktikavosi! Galiu duoti galvą nukirsti — tas kalės vai- 
kas praktikavosi. Vedžiojo mus už nosies, tas tiesa, bet kartu ir prak- 
tikavosi! Pet jau buvo pasirinkęs kitą auką, tai yra Dženetę Sgarzi, 
prie kurios turėjo prisėlinti dienos metu. Taigi, Pet tobulino savo 
techniką tyrinėdamas mūsų namą ir į jį patekdamas. Velniava! 

Aleksas uždėjo delną jai ant dešiniojo peties. Ne reikšdamas 
švelnumą, bet siekdamas nuraminti. 


— Didi, — pasakė jis labai rimtu tonu. 

Ji akimirksniu nutilo. 

— Tęskime analizę, — oficialiai balsu paragino jis. 

— Gerai. 

— Pet iš anksto susikuria planą. Šiuo atveju Žudikas Rožė tu- 
rėjo prieiti prie aukos dienos metu. Visgi, atsižvelgiant į aukos am- 
žių ir sveikatos būklę, Pet greičiausiai nesijaudino, kad negalės jos 
įveikti, net jeigu ji tuo metu ir nemiegos bei bus visiškai sąmoninga. 
Tačiau paprasčiausio saugumo dėlei, atrodo, žudikas buvo atsinešęs 
bespalvių, bekvapių ir beskonių migdomųjų. Benas šiukšlių dėžėje 
rado buteliuką su rohipnolio liekanomis. Labai tikėtina, kad pir- 
miausiai Pet apsvaigino Dženetę Sgarzi. 

— Kriauklėje yra dviem asmenims skirti indai, — pranešė 
Didi. — Lyg Dženetė iš pradžių būtų pavaišinusi svečią kokiu nors 
užkandžiu. „Fig Newtons“ sausainiais. 

Alekso veidą iškreipė grimasa. 

— Gali būti, kad Dženetė Sgarzi nieko net nepajuto, — tyliai 
pasakė Aleksas. — Palyginti su tuo, ką vėžys darė jos kūnui, galbūt 
galima teigti, kad šitai buvo... lengviau. Bent jau mažiau skausmin- 
gas būdas mirti. Ir vis dėlto... 

Jis žengtelėjo atgal, atidengdamas didelę ligoninės tipo lovą su 
metaliniais turėklais. Ir, nors labai stengėsi susitvardyti, Didi aiktelėjo. 

„Viskas padaryta po mirties, — priminė ji sau. Post mortem, 
post mortem, post mortem. Ir vis dėlto, kaip kad buvo minėjęs Alek- 
sas, tai negelbėjo. 

Kaip ir pirmų dviejų nusikaltimų atveju, Žudikas Rožė buvo 
nudyręs odą nuo Dženetės Sgarzi liemens ir vidinės šlaunų dalies. 
Vis dėlto, priešingai nei pirmosios dvi aukos, kurios buvo jaunos ir 
palyginti geros sveikatos, Dženetė jau ir taip buvo visa išsekusi nuo 
siaubingos ligos — vien oda ir kaulai. Vadinasi, kai žudikas pašalino 
odą... 

Didi ranka pridengė sau burną. Ji negalėjo susilaikyti. Iš visų 
matytų nusikaltimų vietų šioji paliks sieloje randą. 

— Yra dvejonės ženklų, — pasakė Aleksas. 

— Kaip sakei? 

— Ties išorinėmis jos šlaunų dalimis ir šonkauliais. Galima 
pastebėti... Oda su įtrūkimais, o ne lygiai nuplėšta. Darbuodamasis 
trečiąjį kartą žudikas turėjo jausti mažiau vidinio pasipriešinimo. 
Jis ar ji turėjo vis labiau tobulinti savo rankų miklumą ir vis labiau 
įgusti. Tačiau priešingai — mūsų žmogžudžiui šį kartą nesisekė. 

— Galbūt dėl jos amžiaus? — spėjo Didi. — Gal senyvas mo- 
teris užpulti sunkiau? 

— Nėra kailiu aptrauktų antrankių, — tarė Aleksas. — Šie 
kiekvienoje nusikaltimo vietoje palikti daiktai turi akivaizdžiausią 
seksualinę užuominą. Jei manome, kad žudikė — moteris, apsėsta 
troškimo puldinėti jaunas moteris tam, kad prisirinktų nepriekaiš- 
tingai atrodančios odos juostelių... 

— Pagyvenusi moteris tam netinka: Ji neatitinka Žudiko Rožės 
tipo. Ar mes bent jau galime būti tikri, kad tai Žudiko Rožės rankų 
darbas, o ne kokio pamėgdžiotojo įvykdytas nusikaltimas? 

— Taip, galime, — tarė Aleksas. 

— Bet tie abejojimo, savikontrolės trūkumo požymiai... 

— Dženetė Sgarzi yra jo trečioji auka, — Aleksas ją pertrau- 
kė. — Šimtas penkiasdešimt trys, Didi. Štai ką aš visą šį laiką vei- 
kiau. Skaičiavau atplėštas žmogaus odos juosteles. Ir meldžiu Dievą, 
kad man niekada gyvenime daugiau nereikėtų to dalyti, bet visgi 
suskaičiavęs aš gavau magiškąjį skaičių — šimtas penkiasdešimt 
trys odos juostelės. 

Didi atsakė ne iškart. Ji net nepajėgė seilių nuryti, ką jau kalbė- 
ti apie žodžių tarimą. Nenuostabu, kad grįžęs iš miegamojo Aleksas 
atrodė toks... niūrus. Iš visų nusikaltimų vietų, kurias jam kada nors 
buvo tekę analizuoti... 

— Apgailestauju, — galiausiai tarė ji. 

— Dženetė Sgarzi buvo Žudiko Rožės auka, — lygiu tonu tęsė 
Aleksas. — Vis dėlto ji neatitiko tokio aukos tipo, kuriam šis žmog- 


LISA GARDNER +» NIEKO NEBIJOK 245 


žudys teikia pirmenybę. Vadinasi, turėjo būti kažkokių kitų priežas- 
čių, kodėl ji tapo jo auka. 

— Carlis Sgarzis įsitikinęs, kad dėl to kalta Šana Dei, — pa- 
reiškė Didi. — Kad ji davė nurodymą Žudikui Rožei nužudyti jo 
motiną, nes tokiu būdu norėjo jam atkeršyti už nosies kaišiojimą į 
jos istoriją. O galbūt jos tikslas buvo jį atgrasyti. Bet nemanau, kad 
jai pavyko savo tikslą pasiekti, nes dabar jis tik žada atkeršyti. 

— Arba galbūt ji ką nors žino, — tarė Aleksas. 

— Ką nori pasakyti? 

— Šana Dei jau trisdešimt metų tyliai sau sėdi vienutėje, taip? 

— Teisybė. 

— Ir tu tiki, kad staiga dabar ji ėmė kažkaip užkoduotai 
bendrauti su serijiniu žudiku, stebuklingai apsireiškusiu Bostone 
ir, atrodo, pradėjusiu mėgdžiojti kitą jau seniai mirusį maniaką, 
Harį Dei. 

— Tiesa. 

— Tačiau grįžkime prie šios dienos klausimo — kodėl dabar? 
Kas paskatino? Trisdešimtosios Donio Džonsono nužudymo meti- 
nės? Metinių data — ganėtinai abejotina priežastis. 

Didi dėbtelėjo į jį: 

— Mes apie tai jau kalbėjomės. Ir anuomet tu abejojai mano 
nuovoka. 

— Aš neabejoju tavo nuovoka. Aš siūlau prielaidą. Džene- 
tė Sgarzi ne vien tik Donio Džonsono teta; ji taip pat buvo Čarlio 
mama, to reporterio, kuris vos prieš kelis mėnesius ėmė iš naujo 
kelti klausimus apie savo pusbrolio mirtį. 

Didi raukydamasi pakėlė į jį akis: 

— Nori pasakyti... 

— Trisdešimtųjų metinių data pasirinkta subjektyviai. Kita 
vertus, to nepasakysi apie senos žmogžudystės tyrimo atnaujini- 
mą... Galbūt Šana Dei iš tikrųjų turi draugą iš senų laikų? Ir galbūt 
tas asmuo žino tam tikrus dalykus arba yra padaręs kažką, kam ji 

negali leisti iškilti į dienos šviesą net ir praėjus trims dešimtme- 
čiams? 

— Žudiko Rožės tikrasis motyvas — ne makabriška virtinė 
žmogžudysčių, specialiai surežisuotų taip, kad primintų Harį Dei, — 
sumurmėjo detektyvė. — Tai priedanga. Nes nėra jokio įstatymo, 
kuris pateisintų tokias žmogžudystes. Pet dar vis turi ką prarasti. 

— Ir vienas labai realus trūkumas, — be gailesčio pareiškė 
Aleksas. — Tai Šana Dei. 


24 skyrius 


Direktorė Makinon paskambino vos po šeštos valandos ryto. 
Kadangi tuo metu dar nemiegojau, buvo gan lengva pakelti telefo- 
no ragelį, o tada sumurmėti kelis mandagius žodžius, kai direktorė 
man paaiškino, jog mano sesuo nori su manimi pasikalbėti. „Na, 
žinoma, — pasakiau aš. — Galiu atvažiuoti aštuntą.“ 

Baigusi pokalbį, iššliaužiau iš drabužinės gilumos, kur pralei- 
dau visą naktį, teletonu gavusi D. D. Voren pranešimą apie Žudiko 
Rožės naujausią išpuolį. Kelias ilgas minutes stovėjau po drungna 
dušo srove. Vis dar nesijaučiau žmogumi. 

Ką apsirengti šiam naujausiam protų mūšiui? Pasirinkau fuksijų 
spalvos megztinį. Tai buvo savaime suprantamas pasirinkimas. Jau- 
čiausi, lyg metų metais mudvi su seserimi būtume šokusios bendrą 
šokį. Vienas žingsnelis pirmyn, vienas — atgal, vis palinguojant į šo- 
nus. Muzika dabar keitėsi. Ji greitėjo, artėjo prie trankaus crescendo, 
po kurio galėjo likti stovėti ant šokių aikštelės parketo tik viena iš 
mūsų. 

Važiuodama pietų link į MPN galvojau, kad gal reikėtų pasi- 
keisti naujienomis su Didi ar detektyvu Filu. Bet nepadariau to. Jau 


žinojau, ką pasakysiu Šanai, ką turėjau padaryti. Ir kiek tai buvo 

susiję su mano seserimi, aš buvau ekspertė. Taigi, sprendimus pri- 
imsiu savarankiškai. 

Įėjau į sterilų pilkų atspalvių priimamąjį. Parodžiau savo ID, 
tada užrakinau rankinę laisvoje spintelėje. Atlikau visus veiksmus 
vieną po kito mašinaliai — tai jau buvo tapę rutina, kuri pastaruoju 
metu kartojosi gerokai per dažnai. Jei nusikaltimus įvykdė mano 
sesuo, tai kodėl jaučiausi taip, lyg leisčiau kalėjime visą jai skirtą 
bausmės laiką už ją? 

Direktorė Makinon manęs jau laukė. Palydėjo pro apsaugą, 
tada per užpakalinį koridorių, kaukšint jos neaukštiems juodiems 
batų kulniukams. 

— O kur Bostono policijos departamentas? — paklausė ji. 

— Dar labai ankstyvas rytas. Kaip laikosi Šana? 

— Kaip visada, kaip visada. Tas reporteris, Čarlis Sgarzis... 
Laikraščiai rašo, kad jo motina vakar buvo nužudyta. Naujausia 
Žudiko Rožės auka. 

— Man irgi taip sakė. 

— Manai, kad Šana su tuo susijusi, taip? — direktorė susto- 
jo, staiga pasisuko į mane sukryžiuotomis ant krūtinės rankomis. 
Vilkėjo nepriekaištingai atrodantį juodą kostiumėlį, plaukus buvo 
suėmusi į kietą kuoduką, žvilgsnį traukė jos aukšti ir ryškūs skruos- 
tikauliai — šis grėsmingas pavidalas puikiai jai tiko. — Vakar sušau- 
kiau neeilinį pataisos namų prižiūrėtojų susirinkimą. Pareikalavau 
atskleisti, ar kuris nors iš jų yra pastebėję kokių nors ženklų, kad 
ir pačių menkiausių, bylojančių apie galimą Šanos bendravimą su 
kuo nors kalėjimo viduje arba už jo sienų. Pasak jų, tokia galimybė 
neįmanoma, jokiais būdais. Bent jau jie nieko įtartino nepastebėjo. 

Pasistengiau kalbėti neutraliu balsu: 

— Tačiau nusikaltęs asmuo apie tai neprisipažintų. Kaip jau 
minėjau vakar, pataisos namų prižiūrėtojas, teikiantis pasiuntinio 
paslaugas, tą daro ne už dyką. 

— Tačiau koks galėtų būti atlyginimas už pagalbą tavo sese- 

riai? Ji nužudė du mūsiškius. Tarp šių sienų tokie dalykai vertinami 
labai asmeniškai ir griežtai. 

— Ar esi tikra? Tos žmogžudystės buvo įvykdytos jau seniai, 
po to į darbą buvo priimta daug naujų prižiūrėtojų. Tiesą sakant, 
dar anksčiau, nei tu pati čia pradėjai dirbti. 

Makinon spoksojo į mane skvarbiu žvilgsniu: 

— Kur lenki, Adelina? 

— Šana neturėjo daug naujų lankytojų. Ir, pasak tavęs, ji tikrai 
nebendraudavo su išoriniu pasauliu. Todėl ir manau, kad galbūt jai 
paprasčiausiai nereikia to daryti — jos naujasis draugas yra ne iš 
pasaulio anapus kalėjimo sienų, o šiapus. Kalinė. Prižiūrėtojas. Dar- 
buotojas. 

Makinon kurį laiką tylėjo. Kai prakalbo, žodžius tarė užsikirs- 
dama: 

— Tu ir mane įtrauki į įtariamųjų sąrašą? Patenku tarp dar- 
buotojų? Bet jei atvirai, turėčiau į tą sąrašą įtraukti ir tave. Tu nesi 
nauja lankytoja, ir vis dėlto būni čia pakankamai dažnai. Esi viena 
iš nuolatinių lankytojų, kuriuos mes taip pripratę matyti; galiu la- 
žintis, kad kartais mes tavęs net nepastebime. 

— Kodėl leidi man kalbėtis su Šana? —, paklausiau. — Mes 
gerokai viršijame mums skirtą mėnesio pasimatymų normą. Ir vis 
tiek — ji paprašė, ir tu davei sutikimą. 

Direktorė susiraukė, ji vėl atrodė sunerimusi: 

— Aš noriu sužinoti, kas vyksta, — tarė ji. — Vakar... Šana 
mane įtikino. Nežinau kaip, bet kažkokiu būdu ji yra susijusi su 
tomis žmogžudystėmis. Klausimas vis dar tas pats: ar Šana yra koks 
nors kriminalinis genijus, iš savo vienutės duodanti nurodymus 
vykdyti žmogžudystes? O gal ji paprasčiausiai juokiasi iš mūsų 
žaisdama makabrišką žaidimą, dėl kurio dabar aš jau įtariu tave, o 
tu įtari mane, o Bostono policijos departamentas turbūt įtaria mus 
abi. Man reikia sužinoti, kas čia vyksta, Adelina. Kaip šio kalėjimo 


direktorė... velniai nematė, kaip tariamai protinga moteris, kuri ka- 

daise dar miegodavo naktimis, aš noriu sužinoti, kas iš tikrųjų de- 
dasi mano vadovaujamoje institucijoje. Taigi, tikiuosi, kad Bostono 
detektyvai vėl netrukus čia apsilankys ir toliau tirs šį reikalą. Bet, 
nepaisant visų įtarimų, visi mano statymai — ant tavęs. Jeigu kas 
nors ir išsiaiškins Šanos slepiamą tiesą, tai būsi tu. 

Mes ėjome toliau — ne link lankymo patalpos, kurioje daž- 
niausiai su Šana susitikdavome, o į apklausų kambarį, kuriuo pa- 
skutinį kartą naudojosi Bostono detektyvai. Pasirodo, direktorė 
Makinon buvo suplanavusi klausytis mūsų pokalbio. Ar visa tai ji 
darė siekdama išsiaiškinti tiesą? O gal užsitikrinti, kad Šana neat- 
skleis ko nereikia? 

O aš? Ko gi aš norėjau, apie ką galvojau, ką jaučiau šioje situa- 
cijoje? 

Makinon buvo teisi. Mes visi realybę matėme iškreiptai. Šoki- 
nėjome ant šešėlių, visus įtarinėjome, visko bijojome. 

Galvojau apie tai, ką Čarlis Sgarzis pasakė vos prieš kelias die- 
nas. Aš negalėjau jausti skausmo, taigi, ko man reikėtų bijoti? 

Prisiminiau savo vakarykštę kelionę, per kurią atsikračiau 
atliekomis. Kaip nuleidau žmogaus odos juosteles į viešąjį tualetą. 
Kaip trys iš jų, tarytum šaipydamosi iš manęs, iškilo atgal į vandens 
paviršių. 

Ir pirmą kartą savo gyvenime supratau, kad dar niekad nesu 
taip smarkiai bijojusi. 

Kaip ir kitais kartais, Šana kambaryje jau laukė pasidėjusi su- 
rakintas rankas ant stalo krašto. Man įėjus, ji pakėlė akis, kurios, 
tamsios lyg lazeriai, nužvelgė mano fuksijų spalvos megztinį, o aš 
išgyvenau pirmąją neužtikrintumo akimirką. 

Sesuo pasirodė visiškai kitokia, nei aš tikėjausi. Jos veidas buvo 
išsekęs, galima sakyti, netgi labiau išblyškęs negu vakar, paakiuose 
— ryškios mėlynės. Ji laikė pečius sutrauktus nuo įtampos, lyg visai 
nebūtų miegojusi. 

Aš įsivaizdavau, kad pamatysiu iš piktdžiugos švytinčią Šaną, 

pasipūtusią dėl savo naujai atrastų galių, kurios leido jai vos kartą 
spragtelėjus pirštais susitikti su policijos pareigūnais ir manimi. Jos 
prognozės bus išsipildžiusios, ir štai aš sėdėsiu prieš ją, atvykusi jos 
reikalavimu, ir lauksiu, kol ji padiktuos savo sąlygas. 

Anaiptol. Jei gerai savo sesers nepažinočiau, sakyčiau, kad ji 
atrodė smarkiai įsitempusi. Jos žvilgsnis nuo mano megztinio nu- 
krypo prie vienpusio matymo stiklo. 

— Kas ten? — taikliai paklausė ji. 

Aš dvejojau. 

— Direktorė Makinon. 

— O detektyvas Filas? 

— Ar norėjai pasikalbėti su juo? 

— Ne. Tik su tavim. 

Palinksėjau. Priėjau prie mažyčio „Formica“ firmos staliuko, 
atsisėdau. | 

— Manau, jau girdėjai, kad Žudikas Rožė praeitą naktį nužudė 
dar vieną moterį? 

Šana nepratarė nė žodžio. 

— Nudyrė šimtą penkiasdešimt tris odos juosteles nuo jos vė- 
žio nuniokoto kūno. Tai padaryti nebuvo lengva. Nuo kai kurių gy- 
dymo būdų žmogaus oda pasidaro tokia plona ir permatoma — lyg 
svogūno lukštas. Sudėtinga nudirti nesuplėšant. 

Ji nieko nesakė. 

— Kaip tau tai pavyksta? — galiausiai paklausiau. 

Lūpas kietai suspaudusi į plonytę liniją ji nusuko žvilgsnį nuo 
manęs, prikaustė akis prie sienos už mano galvos. 

— Šimtas penkiasdešimt trys, — nerūpestingai tariau. — Tiek 
odos gabalėlių prieš keturiasdešimt metų surinko mūsų tėvas. Tai 
Žudiko Rožės dabar paliekamų nuplėšytų juostelių skaičius. Įrody- 
mas, kad tu iš tikrųjų mainaisi su žudiku rašteliais? Teiki jam infor- 
maciją apie mūsų tėvą? Šana, ar žudydama per atstumą jautiesi taip 
pat? O gal tai nėra taip malonu, kaip kad tikėjaisi? Tu pati vis dar 

sėdi čia, o nusikaltimo vietoj laiką leidžia, ašmenis čiupinėja, kraują 
uodžia ne kas kitas, o tavo marionetė. 

— Nežinai, apie ką kalbi, — galiausiai suniurnėjo ji. 

— Tikrai? Aš vilkiu tavo mėgstamiausios spalvos megztinį. 

Jos žandikaulyje įsitempė raumuo. Ji pažiūrėjo į mane rūsčiu 
žvilgsniu, ir aš pirmą kartą pamačiau, kokia įsiutusi ji iš tikrųjų 
buvo. Bet ji ir vėl nebesakė nė žodžio. 

Atsilošiau. Pasidėjau rankas sau ant šlaunų. Tyrinėjau moterį, 
kuri buvo mano sesuo. 

Šiandien vilkėjo oranžinius kalėjimo skarmalus. Nuo šios spal- 
vos jos oda dar labiau nublankdavo ir atrodė gelsva, lyg Šana sirgtų 
gelta. Jos plaukai vis dar atrodė nutįsę ir neplauti. O galbūt tai buvo 
geriausia, ką ji su jais galėjo padaryti, turint omenyje visiems gerai 
žinomą mažą vandens spaudimą kalėjimo dušuose. 

Kieta moteris. Liekno sudėjimo, raumeninga kaip ir mūsų 
tėvas. Lažinuosi, kad ji savo kameroje treniruodavosi. Atsispaudi- 
mai, atsilenkimai, įtūpstai, tiltelio pratimai. Daugybė būdų palaikyti 
formą kiek daugiau nei aštuonių kvadratinių metrų patalpoje. Tai 
matėsi iš griežtų jos veido linijų, įdubų liesuose jos skruostuose. Per 
visus šiuos metus ji neišpurto ar neišpampo nuo kalėjimo pusfa- 
brikačių. 

Net ir po tiekos metų ji vis dar laukė. 

Kažkaip, kažkokiu būdu — būtent šios dienos. 

— Ne, — pasakiau. 

— Kas — ne“ 

— „Ne“ bet kam, ko tu ruošiesi prašyti. „Ne“ bet kokiems su- 
sitarimams, deryboms ar apsikeitimui informacija. Jei bendrauji su 
Žudiku Rože, jei žinai ką nors, kas padėtų sugauti žudiką, tuomet 
savanoriškai pasidalink savo žiniomis. Taip elgiasi normalūs žmo- 
nės. Tai reiškia, kad asmuo priklauso žmonių padermei. 

Šana pagaliau pažvelgė į mane. Jos rudos akys buvo pridengtos 
gobtuvu, sunku buvo ką nors iš jų suprasti. 

— Tu čia atsitrenkei ne tam, kad pasakytum man „ne“, — kate- 
goriškai tarė ji. — „Ne“ pakaktų skambučio telefonu, tam nebūtinas 
asmeninis vizitas. Ir be to, tu niekada nemėgai švaistyti veltui laiko, 
Adelina. 

— Atėjau, nes noriu tavęs paklausti. 

— Tai dabar tu ruošiesi derėtis? 

— Ne. Ruošiuosi paklausti tavęs. Atsakyk arba neatsakyk, kaip 
nori. Kada Tėvelis pirmą kartą tau įpjovė? 

— Neatsimenu, — jos atsakymas buvo per daug automatinis. 
Aš nė akimirką ja nepatikėjau. 

— Kada jis pirmą kartą įpjovė man? 

Šįkart ji kvailai išsiviepė. 

— Jis tau to nedarė. Tu buvai tik kūdikis. 

— Melagė. 

Ji rūsčiai dėbtelėjo, sumirksėjo akimis. 

— Darė. Žinau, kad darė. O aš neverkiau, taip? Ir nekrūptelė- 
jau, nebandžiau atsitraukti. Aš tik spoksojau į jį. Aš spoksojau, ir tai 
jį ne juokais išgąsdino, argi ne taip? Štai kodėl gyvenau spintoje. Ne 
todėl, kad ten buvo saugiau. Ne todėl, kad mūsų motina dėl kažko- 
kios stebuklingos priežasties labiau mane mylėjo, ir ne todėl, kad 
buvau tik kūdikis. Buvau nugrūsta į suknistą spintą, nes jis nenorėjo, 
kad aš į jį taip Žiūrėčiau. 

— Rimtai? — mano sesuo tarė tingiai ištęsdama. — Tai dėl to 
tu pyksti? Kad buvai nugrūsta į spintą? Nes, patikėk mano žodžiu, 
aš turiu didesnių priežasčių, dėl kurių būtų verta niršti. 

Ji pradėjo raitotis rankovę, kad parodytų man randų kolekciją, 
kurią per savo gyvenimą buvo sukaupusi mūsų tėvo ir netgi savo 
pačios dėka. Gilūs randai, ploni randeliai, riestos rožinės linijos, 
ploni balti ruoželiai. Visa tai jau buvau mačiusi anksčiau. Visa tai 
buvo senos naujienos. 

— Suprantu tavo skausmą, Šana, — tyliai pasakiau. — Negaliu 


jo pajausti, bet aš suprantu. Toks mano vaidmuo. Aš esu mūsų šei- 

mos sąžinė. Buvau nuo pat pradžių. Būtent to Tėvelis taip smarkiai 
ir bijojo prieš keturiasdešimt metų. Jis žvelgė man į akis ir, užuot 
matęs siaubą, sielvartą ir kančią, ką stebėti jis buvo įpratęs, regėjo 
save. Vien tik save. Nenuostabu, kad jis dėl to laikė mane spintoje. 
Būti monstru nėra sunku. Daug sunkiau matyti, kad esi monstras. 

— Ar čia ta daktariška pasakėlė? Viena iš tų, už kurias pagal 
sugaištą laiką išrašai sąskaitas? Nes mes, normalūs žmonės, vadina- 
me tai mėšlu. Sakau, tiesiog kad žinotum. 

— Viso gero, Šana. 

— Jau išeini? — O tada, kai tyla nemaloniai užsitęsė ir ji iki 
galo suvokė mano žodžių reikšmę, pridūrė: — Rimtai? Tu atvykai 
čia... visą šį kelią sukorei... tam, na, kad išsiskirtum su manimi? 

— Aš tave mylėjau, Šana. Nuoširdžiai sakau, kai gavau tavo 
pirmąjį laišką prieš tiek daug metų... Jaučiausi taip, lyg būčiau dvi- 
dešimt metų praleidusi užrakinta toje spintoje ir tiesiog laukdama, 
kada atidarysi duris. Mano sesuo. Mano šeima. 

Šana suspaudė lūpas, nepaliaujamai barbendama į stalviršį 
pirštų galiukais. 

— Pasakiau sau, kad sugebėsiu pakelti tuos kasmėnesinius po- 
kalbius. Patikinau save, kad studijuodama įgijau reikiamų įgūdžių 
ir galiu bendrauti su nuteista žudike. Bet labiausiai už viską norėjau 
pamatyti tave. Norėjau tos vienos valandos per mėnesį, kai galėjau 
turėti seserį. Na, Žinai, mes vienintelės dar vis esame gyvos. Tik tu 
ir aš. 

Šanos pirštų galiukai subarbeno greičiau. 

— Bet iš tikrųjų tarp mūsų nėra tikrų santykių, argi ne taip? 
Esmė štai kokia — tu turi sunkaus laipsnio antisocialinį asmenybės 
sutrikimą. Tai reiškia, kad aš tau neatrodau reali. Kaip ir direkto- 
rė Makinon ar bet kuris iš pataisos namų pareigūnų, ar su tavi- 
mi kalinčių kalinių. Tu niekada manęs nemylėsi, ir aš niekad tau 


nerūpėsiu. Tokie jausmai tau tokie pat neįmanomi, kaip kad man 

skausmas. Mes abi turime savų ribotumų; laikas man tai pripažinti. 
Viso gero, Šana. 

Atstūmiau atgal kėdę, atsistojau. 

Ir pagaliau sesuo prabilo. Jos balsas buvo toks žemas, kad žo- 
džiai labiau priminė urzgimą, o ne sakinį: 

— Tu esi sukrušta idiotė! 

Pajudėjau apklausų kambario durų link. 

— Jis man liepė tavimi rūpintis! Štai ką tądien man pasakė 
Tėvelis. Sirenos gatvėje vis artėjo. Tėvelis vilkosi drabužius, lipo į 
vonią, delne spaudė tą prakeiktą aspiriną. Ir šypsojosi. Sumautai 
šypsojosi, paduodamas skutimosi peiliuką. 

Man buvo baisu, Adelina. Buvau ketverių metų vaikas, šalia 
verkė Mama, žmonės lauke šūkavo, o Tėvelis tik šypsojosi, šypsojo- 
si, šypsojosi, tačiau net aš žinojau, kad ta šypsena jo veide nebuvo 
tokia, kokia turėtų būti. 

„Pasirūpink savo sesute, — jis man sako, lipdamas į vonią. — 
Nesvarbu, kas nutiktų, tu esi jos vyresnėlė sesuo ir tavo darbas yra 
pasirūpinti, kad ji būtų saugi. Patikėk mano žodžiu, Šana, mergyte, 
jei šiame pasaulyje neturi šeimos, vadinasi, neturi nieko.“ Tada jis 
ištiesė ranką ir Mama žemyn nuleido skutimosi peiliuką... 

Rėkiantys vyrai įsibėgėję taranavo mūsų duris. Nes jie jau kurį 
laiką beldėsi ir skambino į duris, ir šaukė mums, kad atidarytume, 
bet Tėtis buvo per daug užsiėmęs savižudybe, Mama irgi tuo buvo 
užimta, o aš nežinojau, ką daryti, Adelina. Buvau mažas išsigandęs 
vaikas, o visi suaugusieji, visas pasaulis buvo tiesiog netekęs proto. 

Tada išgirdau, kad verki. Tu, kūdikis, kuris niekad neverkda- 
vo, kuris paprasčiausiai nuolatos stebėdavo mus savo didelėmis 
tamsiomis akimis. Tu buvai teisi, Adelina. Tu sunervindavai Mamą 
su Tėčiu. Bet ne mane. Niekad manęs nesunervindavai. Aš nuėjau 
pas tave. Atidariau spintos duris, pakėliau tave ir laikiau priglau- 
dusi prie savęs. Ir tu nustojai verkti. Pasižiūrėjai į mane. Aš nusi- 


šypsojau. Tada atsilapojo durys ir būrys rėkiančių vyrų siūbtelėjo 

į mūsų namus. Ir aš sušnabždėjau tau, kad užsimerktum. „Tiesiog 
užsimerk, — pasakiau tau. — Aš pasirūpinsiu, kad būtum saugi. Nes 
tu esi mano mažoji sesutė, ir jeigu neturi šeimos, tai neturi visiškai 
nieko.“ 

Nenorėjau tavęs sužeisti tądien vaikų globos namuose. Aš pa- 
dariau tai, ką buvau išmokyta daryti, ir jie atėmė tave iš manęs, ir 
aš likau vieniša. Tu nė nenumanai, Adelina, kokia vieniša aš buvau. 
Bet tavęs nepamiršau. Prisiminiau, ką buvau pažadėjus Tėveliui, ir 
aš tave suradau, kad galėčiau tavimi rūpintis ir užtikrinti, jog būsi 
saugi. Esu tavo vyresnioji sesuo ir niekada neleisiu kam nors tavęs 
skriausti. Aš prižadėjau, ir nesvarbu, ką tu apie mane galvoji, aš vi- 
suomet laikiausi duoto žodžio. 

Mano sesers balsas nuslopo. Aš sustojau. Atsigręžiau ir įsispok- 
sojau į Šaną. Jos veide švietė keisčiausia išraiška, kokią kada nors 
buvau mačiusi. Ne tik rimtis, bet ir nuoširdumas. 

— Tu esi vienoj komandoj su žudiku, — sušnibždėjau. 

— Kokiu būdu? Aš negaliu bendrauti su pasauliu už kalėjimo 
sienų. Kad kas nors iš čia buvusių man padėtų, turėčiau jam pakan- 
kamai smarkiai patikti. Aš niekam nepatinku, Adelina. Mes abi tai 
žinome. 

— Tu žinai tam tikrus dalykus. Apie mano fuksijų spalvos 
megztinį. 

— Aš matau dalykus. Tokia yra trisdešimties metų vienutėje 
pasekmė. Tądien ant tavo palaidinės buvo prilipęs fuksijų spalvos 
siūlas. Gerai matėsi ant tos kvailos pilkos palaidinukės. Atrodė lo- 
giška, kad tu prieš tai dėvėjai kokios nors ryškesnės spalvos drabužį, 
bet persirengei, kad lankydamasi kalėjime nekristum į akis. Ir tai... 
supykdė mane. Kad net ir tave ši vieta prislegia. 

— Šimtas penkiasdešimt trys, — pasakiau. 

Sesuo atsiduso, jos veidas ištįso. 

— Aš viską prisimenu, — sušnabždėjo ji. — Galbūt man ne- 


derėtų. Galbūt tai mano problema. Kad tik galėčiau pamiršti... 

Paskaičiau apie Tėvelį, kai buvau pakankamai didelė. Aš svajojau 
apie kraują. Visą laiką. Dalykai, kuriuos regėjau, visuomet būdavo 
ryškūs, kaip dieną, tas pat ir su kvapu bei skoniu. Dalykai, kuriuos 
fantazuodavau daranti... Tik kad jie iš tikrųjų nebuvo fantazijos. Jie 
buvo... atkartojimai. Tėvelis sugadino mane, Adelina. Ir ne tik su 
savo DNR, bet ir su savo troškimais. Aš esu jis. Jis mirė toje pra- 
keiktoje vonioje tik tam, kad vėl užaugtų po mano oda. Taip, aš 
paskaičiau apie jį. Nuėjau į biblioteką, perskaičiau visus straipsnius, 
kuriuos tik pavyko rasti kataloguose. Jo kolekciją sudarė šimtas 
penkiasdešimt trys Žmogaus odos juostelės, sužymėtos ir užkonser- 
vuotos maistiniuose stiklainiuose — tokio dydžio, kokius naudoja 
uogienėms. Reikia pripažinti — nemenkas viso gyvenimo darbas. 

— Bet Žudikas Rožė... 

— Akivaizdu, kad lygiuojasi į Tėvelį. Vadinasi, jis pats atliko 
savo namų darbus. Jei jau mokaisi iš meistro, ar nepagerbtum jo 
atminimo? 

— Nori pasakyti, kad asmeniškai neturi jokio ryšio su Žudiku 
Rože. Tu tiesiog... mąstai taip, kaip ir jis? Arba kaip ji? 

Šana nusišypsojo: 

— Ar taip jau sunku įsivaizduoti? 

— Ar žinojai, kad praeitą naktį žudikas vėl smogs? 

— Aš nebūčiau pasirinkusi vakarykštės nakties. Bet geriau 
anksčiau nei vėliau. Jei jau žinai, ką darysi... pasidaro sunku atsi- 
spirti pagundai. 

— Vyras ar moteris, Šana? Jei jau esi tokia puiki ekspertė, ko- 
kia šio žudiko lytis? 

Ji patraukė pečiais. 

— Nežinau, tiesą sakant, apie tai nebuvau susimąsčiusi. Dau- 
guma žudikų yra vaikinai, taigi aš spėčiau, kad vyriškos. Na, Žinai, 
ne kiekviena moteris gali būti tokia gera kaip aš. 

Aš žiūrėjau į ją. 

— Galbūt visgi tai tu. Galbūt visa tai susiję su tavimi. 

Bet mano sesuo papurtė galvą: 

— Ne. Veikiau su tavimi, Adelina. Aš užrakinta, atskirta nuo 
pasaulio, pūnu po šitiek čia praleistų metų. Niekas manęs nė nepri- 
simena... 

— Čarlis Sgarzis... 

— Arogantiškas mažas šūdžius. Visada toks buvo, net ir tuo 
metu. Niekam aš nerūpiu, Adelina. O štai tu... Žudikas žino, kad tu 
esi. Tu — jo dievaičio dukra. Jau suaugusi, graži, daug pasiekusi. Be 
to, įdomi dėl nejautros skausmui. Aišku, kad Žudikas Rožė susirin- 
ko apie tave informaciją, įsidėmėjo tavo vardą. Taip pat greičiausiai 
lankėsi tavo kontoroje ir susižinojo, kur gyveni. Galiu lažintis, kad 
jis vaikščiojo po tavo miegamąjį, uždėjo savo delną ant pagalvės, 
ant kurios tu miegi. Jis apsimesdavo prižiūrėtoju ar kenkėjų nai- 
kintoju, kad patektų į vidų — tokiu įprastu žmogumi, kad net ir 
praėjus savaitėms, mėnesiams tu vis dar nieko nė neįtari. Bet jis 
pažįsta tave, Adelina. Jis arba ji. Žudikas Rožė tavimi domėjosi, ste- 
bėjo tave, buvo apsėstas tavęs. Jis kitaip negali. Tu esi Hario Dei ste- 
buklinga dukra, negalinti jausti skausmo. Tu lyg katžolė serijiniams 
žudikams. Aišku, kad jis negali palikti tavęs ramybėje. 

Negalėjau susivaldyti — sudrebėjau. 

— Bet aš taip pat tave pažįstu, — toliau tęsė mano sesuo visiš- 
kai bejausmiu balsu. — Aš suprantu, kad nejautra skausmui iš tiesų 
tau kenkia. Tai reiškia, kad tu niekada negalėjai mokytis savigynos 
ar lankyti bet kokių kitų fizinių treniruočių, nes juk, aišku, tu negali 
rizikuoti susižaloti. Tu nežinai, kaip elgtis su ašmenimis, kaip iššauti 
iš pistoleto, netgi nežinai, kaip suduoti smūgį. Tu pažeidžiama, Ade- 
lina. Aš tai žinau; lažinuosi, kad ir žudikas tai žino. 

— Baik, — norėjau, kad šis žodis nuskambėtų kategoriškai. 
Nepavyko. 

— Žudikas Rožė pas tave ateis. Tu šauki jį. Ir tas šauksmas bus 
nutildytas tik tada, kai mirsi, o jis, nužudęs savo dievaičio dukrą, 
įrodys savo pranašumą. Jis tave nužudys, Adelina. Lėtai. Nes jam 

ar jai reikės patikrinti visą šitą teoriją, kad tu negali jausti skaus- 
mo. Mano geriausias spėjimas: jis tau gyvai nudirs odą. Nes norės 
pamatyti, kaip tu reaguoji. Norės Žiūrėti tau į akis, plėšdamas nuo 
tavęs kiekvieną odos centimetrą. 

Daugiau nebegalėjau Žiūrėti į savo seserį. Staigiai nusukau 
žvilgsnį į šoną, įsispoksojau į grindis, nes jos žodžiai baugino mane. 
Be abejo, to ji ir siekė. „Ji manipuliuoja“, — priminiau sau. Per visą 
šį pokalbį turėjau nuolat savęs klausti — kokia jai nauda iš viso to? 

Mano sesuo tęsė: 

— Sėdžiu savo kameroje, Adelina. Diena iš dienos. Šį bei tą 
nugirstu. Šį bei tą perskaitau. Ir štai ką aš matau. Kažkoks Tėvelio 
pamėgdžiotojas kabinėjasi prie mano mažosios sesutės. Vaikinas, 
mergina, koks skirtumas, po velnių? Žudikas Rožė pas tave ateis. 
Žudikas Rožė nužudys tave. Ir tada aš liksiu vienui viena. 

Žinoma, tau šiuo metu visa tai nerūpi, tiesa? Šiandien atvykai 
atsisveikinti su manimi. Įrodyti sau, kad esi stipresnė ir išmintin- 
gesnė už mane. Bet aš tavęs nepalikau, Adelina. Tądien, prieš dau- 
gelį metų, aš ištraukiau tave iš tos spintos. Aš Tėveliui prisiekiau. 
Laikiau tave prispaudusi prie savęs. Užtikrinau, kad būtum saugi. Ir 
padaryčiau visa tai dar kartą... 

Šanos balsas užsikirto. 

Pakėliau akis — kaip tik laiku, kad spėčiau pamatyti sielvarto 
spazmą, perbėgantį per jos veidą. Netikėta emocija? Ypač galinga 
vaidyba? 

— Jeigu... kažkaip, kažkokiu būdu galėčiau būti išleista iš šios 
įstaigos dvidešimt keturių valandų trukmės atostogų, galėčiau su- 
čiupti tą žudiką, Adelina. Sutiksiu su visomis sąlygomis, laikysiuos 
visų taisyklių, kokių tik norėsi, kad laikyčiausi. Tik paleisk mane 
pas jį, tik duok man progą užtikrinti mano mažosios sesutės saugu- 
mą — visa kita nesvarbu. 

Mano sesuo nusišypsojo. Nuo šio šalto jos apnuogintų dantų 


vaizdo mano nugara berbėgo šiurpuliukai. 

— Kaip kad sakė Tėvelis, jei neturi šeimos, tai neturi visiškai 
nieko. Tu esi mano šeima, Adelina. Ištrauk mane iš čia, ir aš nužudy- 


siu už tave. Tu gi Žinai, kad atliksiu darbą taip, kaip reikia. 


25 skyrius 


Didi nustebo, kai įpusėjus rytmečiui išgirdo beldimą į lauko 
duris. Jos žvilgsnis automatiškai nukrypo į Filą ir Neilą, kurie sėdėjo 
priešais ją salone. Abu ant kelių buvo pasidėję užrašų knygutes, o 
ką jau kalbėti apie viduryje kambario paremtą konferencijų lentą, 
dabar prirašinėtą juodu žymekliu. 

— Nori, kad atidaryčiau? — pasisiūlė Filas. 

— Ne, susitvarkysiu pati. 

Ji lėtai pakilo, nusiėmė nuo kairiojo peties ledo maišelį. Alek- 
sas vos išaušus ją paliko, nes turėjo važiuoti dėstyti rytinių paskaitų 
akademijoje. Paskui planavo užsukti pas savo tėvus ir paimti Džeką. 
Jie anksčiau dar niekad taip ilgai nebuvo išsiskyrę su sūnumi ir abu 
jo siaubingai ilgėjosi. 

Didi priėjo prie laukujų durų su vis augančiu jauduliu. Ji buvo 
liepus Aleksui palikti savo „Glock 10“, pilną šovinių. Galėjo iš jo 
iššauti ir viena ranka. Galbūt ir ne itin taikliai, bet jei nusitaikytų į 
kūno vidurį, įstengtų sužeisti užpuoliką bent jau tiek, kad jį sustab- 
dytų. O tada beliktų tik toliau spaudinėti gaiduką. Jos draugas, bu- 
vęs snaiperis Bobis Dodžas, galbūt ir tikėjo posakiu „Vienas šūvis, 
viena mirtis. Didi tai nelabai terūpėjo; jai tik buvo svarbu, kad ne 
priešininkas, o ji liktų gyva. 

Nuėjo prie durų. Rankoje ginklo nelaikė, nes jai už nugaros 
sėdėjo du gerai pasirengę policijos pareigūnai, tačiau, lenkdamasi 
arčiau prie durų akutės ir atsargiai pro ją žiūrėdama, ji vis tiek ner- 
vingai lankstė dešinės rankos pirštus. 


Priešakiniame priebutyje stovėjo daktarė Adelina Glen. 

„Koks siurprizas, — pamanė Didi ir suskato darbuotis durų 
sklende. 

— Atsiprašau, kad trukdau, — kreipėsi Adelina be jokios įžan- 
gos. — Bet aš atvažiavau tiesiai iš pasimatymo su savo seserimi ir 
norėčiau su tavimi pasikalbėti. 

— Tu kalbėjaisi su savo seserimi be mūsų? 

Adelinos žvilgsnis nuo Didi nukrypo į svetainę, kur tiesiai 
priešais jos akis sėdėjo Didi komandos draugai. Didi stengėsi susi- 
laikyti, kad kaltai neparaustų. 

— Mes esam profesionalūs tyrėjai, — gindamasi tarė ji. Kad 
ji su kolegomis detektyvais tęsė tyrimą be Adelinos buvo viena, ir 
visiškai kas kita — kad Adelina tęsė tyrimą be jų. 

— Ak, tikrai? Ar petys skauda mažiau? Tau jau leista grįžti į 
tarnybą? 

— Et, bala nematė, — pasidavė Didi. — Užeik. Taip, mes lygi- 
name užrašus apie vakarykštę žmogžudystę. Bet ne, aš kol kas neinu 
pareigų, tačiau prisiekiu, kad ne dėl to Filas su Neilu nusprendė 
pagerbti mane savo vizitu. Tai visiškai nesusiję su aplinkybe, kad 
oficialiai nesu tarnyboje. Tiesiog kava čia daug skanesnė. Tiesa, vai- 
kinai? | 

Ir Filas, ir Neilas palinkčiojo. Filas atsistojo, paspaudė Adelinai 
ranką, tada pristatė ją Neilui. Didi nenustebo daktarės veide išvydu- 
si abejonę, kai ši susipažino su jauniausiu jų komandos nariu. Dėl 
savo ištįsusios figūros ir raudonų plaukų kupetos ant galvos Neilas 
atrodė lyg amžinas šešiolikmetis. Visgi tai pasitarnaudavo, kai rei- 
kėdavo apklausti įtariamuosius. Jie retai kada iš pradžių įvertindavo 
detektyvą veteraną rimtai, o paskui jau būdavo per vėlu. 

Tada daktarės žvilgsnis užkliuvo už molberto didumo kon- 
ferencijų lentos, kuri buvo padalinta į tris stulpelius — po vieną 
kiekvienai aukai. Ji neišbalo, jau greičiau jos veido išraiška sustingo. 
Klinikinė. Iš karto atsiribojo nuo lentoje išvardintų grafinių detalių. 

— Taigi, — negalėjo susilaikyti Didi. — Kas nutiko, daktare? 

— Ar ten kava? Labai norėčiau puodelio. 

Filas pamalonino viešnią įpildamas jai puodelį gėrimo. Didi 
buvo bandžiusi tai padaryti kiek anksčiau, bet jai nieko neišėjo. 
Šauti iš pistoleto viena ranka — dar šiaip taip, o įpilti kavos viena 
ranka — niekaip. 

— Ar tai tu paskambinai seseriai, o gal ji paskambino tau? — 
paklausė Didi. Ji prisėdo ant vienos iš virtuvinių kėdžių, kurias Nei- 
las buvo atvilkęs į kambarį, o tada gestu parodė Adelinai įsitaisyti 
ant sotos. 

— Ji susisiekė su kalėjimo vyriausiuoju prižiūrėtoju ir paprašė 
leidimo iš pat ryto pasikalbėti su manimi. Tikriausiai tai viena iš jos 
machinacijų. Šana žino apie naujausią žmogžudystę ir ketino pasiū- 
lyti papildomos informacijos už leidimą išeiti iš kalėjimo trumpų 
atostogų. 

— To nebus, — tarė Didi. — Argi tu vakar jai to nesakei? 

— Negalima jos kaltinti už prašymą. Žodžiu, pokalbis... pakry- 
po kiek kita linkme. 

— Gerai, — Didi palinko į priekį nekantriai laukdama. Tą patį 
padarė ir Neilas su Filu. 

— Šana tvirtina niekada nebendravusi nei su Žudiku Rože, 
nei su kuo nors kitu. Jokio slapto šnipų tinklo, jokių ja besižavinčių 
gerbėjų už kalėjimo ribų. Jai reikėtų pagalbos kalėjimo viduje, kad 
galėtų įgyvendinti tokius narsius sumanymus, bet, jos pačios Žo- 
džiais tariant, Šana neturi jokių draugų. Mes visi tai žinome. 

Didi susiraukė. Ji tikėjosi tikrai ne to. 

— Žinoma, ji labiausiai suinteresuota viską neigti. Kaip ji pa- 
aiškino, iš kur visa tai žino? 

— Savo pastabumu. 

— Kaip suprasti? 

— Trisdešimt metų vienutėje. Ji neturėjo ką daugiau veikti, iš- 
skyrus stebėti kitus žmones. Ji — ne kriminalinis genijus. Ji — Šer- 
lokas Holmsas. 

Filas gerklės gilumoje išgavo paniekos kupiną garsą. 

— Iš kur sužinojo tą magišką skaičių? — paklausė su aiškiu 
skepticizmu. 

— Būdama paauglė vietinėje bibliotekoje kaupė informaci- 
ją apie mūsų tėvą. Pasak jos, taip ir sužinojo, kad jis buvo surin- 
kęs šimtą penkiasdešimt tris odos skiauteles. Vien tik skaitydama 
straipsnius vietiniuose laikraščiuose. Nėra jokios priežasties netikė- 
ti, kad ir Žudikas Rožė negalėjo padaryti to paties. Bandžiau ieškoti 
pasinaudodama paprasta „Google“ paieškos sistema, bet tik pavir- 
šutiniškai. Kaip teigia mano sesuo, ši informacija yra pasiekiama — 
tereikia negailėti pastangų ir uoliai jos paieškoti. 

Maža to, Žudikas Rožė akivaizdžiai mėgdžioja mūsų tėvą, to- 
dėl visiškai logiška, kad jis ir savo nusikaltimams suteikia tam tikrą 
ambicingą pobūdį, nuplėšdamas tiksliai šimtą penkiasdešimt tris 
odos atplaišas ir tokiu būdu parodydamas pagarbą savo mokytojui. 
Šana tvirtina, kad ji nežinojo, jog jis tą darė. Ji paprasčiausiai numa- 
nė tai. Vis dėlto ji juk turi unikalių sugebėjimų suprasti, kas vyksta 
nusikaltėlio galvoje. 

— Visiškai sutinku, — suburbėjo Didi. 

— Negana to, ji dar pasakė, kad žudikas manimi irgi turėtų 
domėtis. Kadangi esu Hario Dei duktė, kuri atsitiktinai dar ir kenčia 
nuo reto genetinio sutrikimo. Vien tik mano buvimas jį traukia. Ir 
tai reiškia, kad jis norės apsilankyti mano kontoroje, netgi patekti 
į mano namus, galbūt apsimetęs prekes pristatančiu darbuotoju... 

— Ką? — neištvėrusi pertraukė ją Didi. 

— Po susitikimo su Šana paskambinau į namus, kuriuose yra 
mano butas, ir paklausiau, ar per pastaruosius kelis mėnesius jame 
niekas nesilankė. Ponas Danielsas pasitikslino, ar aš turiu omeny- 
je ką nors, be dujų bendrovės darbuotojo. Pasirodo, prieš keturias 
savaites buvo atvykęs uniformuotas dujų bendrovės darbuotojas, 


kuris tvirtino, esą gautas pranešimas dėl galimo dujų nutekėjimo 

mano aukšte. Žinoma, jie šį darbuotoją įleido į mano butą. Kadan- 
gi atrodė pavojinga, ponas Danielsas kartu į mano butą neužėjo, o 
liko laukti koridoriuje... Jis tvirtino, kad tas žmogus mano namuose 
labai ilgai neužsibuvo, bet vėlgi — jis visiškai negalėjo patikslinti, 
ką tas „nelabai ilgai“ reiškė. Iškart po to paskambinau į tą dujų ben- 
drovę. Jie nėra užregistravę tokio iškvietimo ir nieko nėra siuntę į 
mano gyvenamą daugiabutį. 

— Bet ponas Danielsas tą žmogų matė? — iškart paklausė Fi- 
las. — Ar jis galėtų jį apibūdinti? Pavyzdžiui, bent jau patvirtinti, 
kad mes tikrai ieškome vyriškos lyties įtariamojo. 

Adelina abejodama padarė pauzę. 

— O ne, — sumurmėjo Filas, jos veide jau įžvelgdamas atsa- 
kymą. 

— Pasirodo... — pratarė ji. 

— One... 

— ... daugiau paklausinėjus paaiškėjo, kad ponas Danielsas 
nėra visiškai tikras, ką jis matė. Dujų bendrovės darbininkas dėvėjo 
kepurę žemai nuleistu snapeliu, laikė aukštai iškeltą užrašinę. Tiesą 
sakant, jis net nėra visiškai tikras, ar matė to žmogaus veidą. 

— Tai dujų bendrovės darbininkas gali būti tiek mergina, tiek 
ir vaikinas? — paklausė suglumusi Didi. 

Adelina patraukiojo pečiais. 

— Ponas Danielsas susidarė įspūdį, jog tai buvo vyras. Ban- 
džiau jį iškamantinėti taip delikačiai, kaip tik sugebėjau, kad kaip 
nors nepaveikčiau jo prisiminimų. Tai nebuvo stambus Žmogus, 
taigi tiek jo ūgis, tiek sudėjimas nelabai aiškus. Bet balsas šiurkštus. 
Dėl to Danielsui ir pasirodė, jog tai buvo vyras. Ne dėl išvaizdos, bet 
iš apsimetėlio dujų bendrovės darbuotojo balso. 

— O, Jėėėzau, — nutęsė Filas. 

Adelina palinksėjo: 

— Būtent. Šiurkštų balsą galėjo turėti vyras. Arba taip savo 
balsą maskavo moteris. 

— Tu manai, kad šis žmogus yra Žudikas Rožė? — paklausė 
Didi. 

Dabar jau Adelinai atėjo eilė atrodyti sumišusiai: 

— O tu taip nemanai? 

— Ir, atsižvelgiant į tavo sesers gebėjimą nuspėti tokį Žudiko 
Rožės elgesį, — lėtai tęsė Didi, — tu dabar manai, kad ji naudoja 
savo aiškiaregystę geram tikslui, o ne blogiui? 

— Tokia mintis buvo atėjusi man į galvą. Ji — mano sesuo. Jau 
tokia mūsų prigimtis, kad apie savo šeimą visuomet esame linkę 
galvoti gerai. Taigi, taip... 

— Arba taijos pinklės, — įsiterpė Didi. — Tavo sesuo — mani- 
puliacijų specialistė, ir mes galime pagrįstai tikėti, kad ji gali veikti 
išvien su Žudiku Rože. Ji liepė tam Žmogui nueiti į tavo butą. Savo 
marionetei tiksliai nurodė, ką padaryti. Tada lyg iš niekur nieko pa- 
skleidė šią informaciją — kaip tik tuomet, kai tai buvo naudingiau- 
sia Šanai. Tarkim, kai tu buvai bepradedanti ja abejoti. Koks galėtų 
būti geresnis būdas tave susigrąžinti? 

Adelina sumirksėjo, ilgai tylėjo, o tada tyliai pareiškė: 

— Taip, visko gali būti. Aš noriu būti objektyvi, kiek tai susiję 
su mano seserimi, bet abejoju, kad tokia esu. Taigi, štai aš čia, dali- 
nuosi šia informacija su jumis. Galbūt jūs galite man pasakyti, kuo 
turėčiau tikėti. 

— Apsimesti dujų kompanijos darbuotoju dera prie Žudiko 
Rožės modus operandi, — prakalbo Filas. — Mes jau žinome, kad 
jis arba ji apsimeta aptarnavimo srities darbuotoju, kad įsigautų į 
žmonių namus, tarkim, apsaugos kompanijos atstovu, idant patektų 
į Didi namus... 

Adelina spoksojo į detektyvę. 

— Žudikas man paliko labai rūpestingą raštelį, — paaiškino 
Didi. — Su palinkėjimu greitai pasveikti. 


— Esmė štai kokia, — tęsė Filas, — Didi yra teisi — tavo sesuo 

žino visus šiuos dalykus dėl to, kad palaiko ryšį su žudiku. O ne dėl 
to, kad jai trūksta bendravimo. 

— Arjums pavyko nustatyti, kokiu būdu ji galėtų komunikuoti 
su žudiku? — paklausė Adelina. — Kodais, laiškais, per pasiuntinį? 

Detektyvė papurtė galvą. 

— Bet tavo sesuo protinga — tu pati visuomet tai kartoji. Be 
to, neverta nė sakyti, jog mes buvom šiek tiek užsiėmę analizuoda- 
mi dar vieną žmogžudystę. Ar žinai, kas yra auka? 

— Čarlio Sgarzio motina. 

— Kuri, beje, neatitinka šio žudiko aukų tipo. Pirmosios dvi 
aukos buvo vidutinio amžiaus, daugiau į jaunesniąją pusę, vienišos. 
Dženetė Sgarzi buvo senyva našlė, jau ir taip mirštanti nuo vėžio. 
Serijiniai žudikai retai kada keičia savo aukų tipą. Visa tai jiems yra 
fantazijos dalis. Pakeisk auką ir, galima sakyti, bus pakeistas visas 
nusikaltimas. Kuo šis žudikas išskirtinis, ypač turint omenyje, kad 
tai įvyko taip greit po antrosios žmogžudystės? Galbūt šis išpuolis 
nebuvo atsakas į kažkokį giliai įsišaknijusį kompulsyvumą, bet pa- 
prasčiausiai šaltas, griežtas apskaičiavimas. Dženetė Sgarzi turėjo 
mirti. Ir, pasak Čarlio Sgarzio, tai tavo sesers kaltė. 

— Šana moteriškos lyties aukų nesirenka. 

— Ne, bet tai buvo velniškai geras būdas suduoti smūgį Čar- 
liui. Atkeršyti reporteriui, klausinėjančiam apie ją bjaurių klausimų, 
taip pat ir kaltinančiam ją, jog tęsia savo kriminalinę veiklą net ir 
sėdėdama už grotų. 

Adelina padėjo kavos puodelį. Sunkiai atsiduso. 

— Įrodyk, — paprastai pasakė ji. 

— Na, būtent ties tuo mes šiuo metu ir dirbame. Tiksliau, dir- 
bome, kol mums nesutrukdei. 

— Kodėl tavo sesuo paprašė su tavimi pasikalbėti? — paklausė 
Filas. — Jei ne pasiderėti dėl jos paleidimo į laisvę, tuomet kam? 

— O,ji vis dar tiki, kad galbūt išleisime ją iš kalėjimo atostogų 


ir įkurdinsime ją mano bute... 

— Nieko sau! — sušuko Didi. 

— Bet ne kaip atlygį už pagalbą gaudant žudiką, o kad galėtų 
apsaugoti mane. Jos pačios žodžiais tariant, jai gerai sekasi daryti 
tokius darbus. 

Dar viena tylos minutė. 

— Ką tai turėtų reikšti? — nervingai pratarė Neilas. 

— Aš direktorės paprašiau daugiau papasakoti apie kalėjime 
įvykusius incidentus, dėl kurių kaltinama mano sesuo. Ji žudė tris 
kartus. Pirmąsyk tuoj po įkalinimo, kai susidorojo su kita kaline, kuri 
tariamai pirma užpuolė Šaną. Tuomet nuspręsta, kad vis dėlto tai 
buvo savigyna. Po to beveik dešimtmetį gyvenimas klostėsi ramiai, 
kol Šana neužpuolė ir nenužudė pataisos namų pareigūno vyriškio 
ir tą padarė, kaip paaiškėjo, ganėtinai... žvėriškai. Po kelių savaičių ji 
pasiuntė myriop antrąjį pareigūną ir buvo nuteista visą likusį gyve- 
nimą kalėti vienutėje. Direktorė Makinon akivaizdžiai stengėsi viską 
pateikti labai apibendrintai, bet kai pakamantinėjau apie tų mirčių 
detales... Dėl abiejų prižiūrėtojų žūties buvo vykdomas tyrimas, įta- 
riant juos „bendravimu“ su kalinėmis. Žinoma, bet kokie intymūs 
santykiai tarp prižiūrėtojo ir kalinės nėra toleruojami, tačiau bent 
jau pirmojo pareigūno atvejis pasirodė ganėtinai šlykštus. Jis turėjo 
santykių su dviem kalinėmis iš to paties bloko kaip ir Šana. Įtarta, 
kad galbūt tas prižiūrėtojas įėjo į Šanos kamerą, norėdamas pasinau- 
doti ja kaip ir kitomis, bet ji pasipriešino. Galingai. 

— Ji savadarbe geležte nudūrė vyruką, kuris ketino ją išžagin- 
ti? — pasitikslino Didi. 

— Gali būti. Šana atsisakė papasakoti. Galiausiai, kadangi pa- 
reigūnas buvo miręs, o tyrimas dėl jo — nutrauktas, šią bylą pra- 
dangino, be abejo, dar ir dėl to, kad ji metė tamsų šešėlį ant kalėjimo 
pareigūnų. Vos po kelių savaičių Šana smogė dar kartą, ir šis smūgis 
nulėmė jos ateitį, nors tas prižiūrėtojas taip pat turėjo nekokią re- 
putaciją — tai yra kaip „fiziškai agresyvaus“ su savo prižiūrimomis 


kalinėmis. 

— Palauk minutėlę, — įsiterpė Neilas. — Tavo sesuo tvirtina, 
neva taip pasielgti ją privertė pačios aukos? Turiu omenyje, jog tai 
visais amžiais naudotas pasiteisinimas, ar ne? Kaltinti auką. 

Adelina palinksėjo. 

„Ji sugebėjo išlaikyti aiškų protą, — pamanė Didi. — Vis dar 
siekia to objektyvumo, kaip kad pati tvirtina.“ 

— Bet kaip dėl Donio Džonsono? — paklausė Neilas. — Dvy- 
likametis berniukas. Kaip tvirtina visi liudininkai — moksliukas, 
knygų graužikas. Jokiais būdais jis negalėjo jai kelti grėsmės. Pa- 
žvelgus į senas policijos nuotraukas matyti, kad ji didesnė už jį. Ir 
tikrai kietesnė. 

— Donio Džonsono atvejo paaiškinti negaliu, — pripažino 
Adelina. — O Šana apie jį atsisako kalbėti. Net ir po trisdešimties 
metų tai yra tema n0n grata. 

— Jo atvejis išskirtinis, — sumurmėjo Didi. Ir staiga jos kavos 
puodelis atsidūrė ant stalo, o ji atsistojo ir nužingsniavo prie konfe- 
rencijų lentos: — Įdomumo dėlei palyginkime: Žudikas Rožė ir trys 
jo aukos prieš Šaną Dei ir keturias jos aukas. Nes mes jau žinome, 
kad Žudiko Rožės išskirtinis atvejis — tai Dženetė Sgarzi. O Šanos 
išskirtinis atvejis — Donis Džonsonas. Normaliomis aplinkybėmis 
tai nebūtų ypač svarbus dalykas, bet ar labai tikėtina, kad dviejų 
skirtingų nusikalstamų protrūkių išsiskiriantys atvejai yra iš tos pa- 
čios giminės? Sūnėnas ir teta. Neįtikinsite manęs, kad jie niekaip 
nėra susiję. 

— Čarliui Sgarziui jie susiję, — susiraukusi tarė Adelina, kuri 
aiškiai dar neperprato minties. 

Didi pergalingai nušvito: 

— O kąjis daro? 

— Klausinėja apie savo pusbrolio nužudymą prieš trisdešimt 
metų, — atsakymą pateikė Filas. 


— O tai reiškia?.. — paragino Didi. 

— Reiks iš archyvų išsitraukti senesnius dokumentus, — su- 
niūniavo Neilas. 

Jis vis dar darbavosi prie dokumentų apie Harį Dei. Jų stigo. 
Galbūt pasimetė pereinant nuo senųjų archyvų prie naujų talpyklų. 
Taip nutiko su daugeliu ikikompiuterinio amžiaus bylų. 

— Din, din, din, duokite šiam detektyvui prizą. Štai mūsų 
ieškoma sąsaja. Nesvarbu, kad žmogžudystės yra vykdomos šiuo 
metu — jas paskatino trisdešimties metų senumo įvykiai. Visų jų — 
Donio Džonsono, Šanos Dei ir, galiu galvą duoti nukirsti, Žudiko 
Rožės — keliai kadaise seniai buvo susikirtę. Mums reikia kaimynų, 
liudininkų, pažįstamų bendrininkų vardų. Susitelkime ties šiuo są- 
rašu ir surasime žudiką. 

— Arba, — atsistodama tarė Adelina, — mes paprasčiausiai 
galime laukti, ir žudikas pakankamai greitai mus pats suras. Pasak 
Šanos, jis ar ji nesugebės atsilaikyti. Vien mano buvimas traukia 
žudikus lyg medus bites. 

— Ar bijai dėl savo saugumo? — paklausė Didi. — Galime 
tavo apsaugai paskirti pareigūną. 

— Ar gali viena ranka šaudyti pistoletu? 

— Taip. To buvome mokomi praktiniuose šaudymo užsiėmi- 
muose, ir pastaruoju metu, sakyčiau, jaučiuosi už tai dėkinga. 

— O aš negaliu. Turiu retą genetinį imunitetą skausmui, pa- 
meni? Tai reiškia, kad dalyvavimas pavojinguose užsiėmimuose 
gali būti pragaištingas, netgi jei tai mokymai. Negaliu nei kautis, nei 
šaudyti, nei bėgti. Galėtumėte mano apsaugai paskirti pareigūną. 
Bet kad ir kaip keistai tai skambėtų, mieliau rinkčiausi savo seserį. 
Policija praktikuojasi tik tada, kai reikia apsiginti. O štai Šana tai 
išmano iki smulkiausių detalių. 

Didi pavartė akis. 

— Tu rimtai nori, kad išleistume tavo seserį pailsėti nuo kalė- 
jimo? Tu, žinoma, supranti, kad ji greičiausiai padarys ką nors dau- 


giau, nei tik pasiskolins tavo mėgstamiausius drabužius? 

Adelina priėjo prie slenksčio. 

— Vien tai, kad mano sesers pasiūlymas yra labai agresyvus ir 
smurtinis, dar nereiškia, kad neverta jo apsvarstyti. Pripažink, Žu- 
dikas Rožė niekada neįtartų tokio mūsų sprendimo. 

— Nebent, žinoma, — tyliai svarstė Filas, — būtent to visą šį 
laiką žudikas ir siekė. 


26 skyrius 


Kas aš esu? Nekantrus naujai atsikraustęs nuomininkas, drau- 
giškas naujas kaimynas. 

Kaip aš atrodau? Malonus, išsilavinęs, profesionalus. Galbūt 
paprašysiu paskolinti puodelį cukraus, bet aš niekada nesvarsty- 
čiau, kokia tavo odos tekstūra ir kaip ji atrodytų plaukiodama mais- 
tiniame stiklainyje. 

Pagrindinis motyvas: Aš tiesiog taip džiaugiuosi, kad susipaži- 
nome. 

Veikimo tikslas: Sužaisti va bangue, padidinti įtampą, patam- 
pyti nervus. 


Grynasis pelnas: Visi geri dalykai turi baigtis. 


Laimingam Naujajam Kaimynui buvo sunku. Drabužiai buvo 
tinkami. Neseniai pirkti vienoje iš „Goodwill parduotuvių, kur, 
ypač Bostono filialuose, buvo galima rasti tiek pat žymių dizainerių 
gaminių kaip ir „Saks“. Nepriekaištingai, profesionaliai pasiūti, bet 
nerėžiantys akies. Priedanga, kuri, kaip ir kitos, turėjo suformuo- 
ti bendrą įspūdį apie Žmogų, o konkrečias detales užtemdyti. Kaip 
tas žmogus atrodė? Malonus. Ką turite omenyje sakydami „malonus ? 
Nežinau. Malonus. 

Drabužiai buvo tinkami. Bet reikėjo pasirūpinti laikysena ir 
eigastimi. Priešais veidrodį praleisti daugiau laiko. Ne sulinkęs, o 

patogiai besijaučiantis ir savimi užtikrintas. Pečius atlošti, galūnes 
atpalaiduoti. Sunkiau, nei galėjo pasirodyti. Tai reiškė, kad reikėjo 
suvaldyti adrenalino bangas, nepalinkti per daug į priekį, nepasi- 
duoti nuolatiniam zvimbimui į ausį: „Dabar, dabar, dabar, reikia 
veikti, veikti, veikti.“ 

Bet vėlgi, praktika padeda tobulėti. 

Drabužiai buvo tinkami. Kūno kalba — priimtina. 

Tačiau vis tiek. Stovėdamas priešais veidrodį visu ūgiu, vis iš 
naujo permąstydamas planą, Laimingas Naujasis Kaimynas nebu- 
vo... laimingas. 

Ją nužudyti buvo sunku. 

Žinoma, nuo pat pradžių buvo tokia rizika. Su pirmais dviem 
subjektais buvo lengva — pasirinkau juos atsitiktinai vietinėse ka- 
vinėse. Žvalgyba atlikta pasirinkus Kasdieniško Niekuo Neišsiski- 
riančio Žmogaus vaidmenį, kadangi jį buvau praktikavęs ilgiausiai 
ir suvaidinti nebuvo sunku. Kasdieniškas Niekuo Neišsiskiriantis 
Žmogus aktyviai ieškojo dviejų patrauklių vienišų moterų. Aukos 
turėjo būti atsitiktinės — būtina sąlyga. Jokio ryšio viena su kita ar 
su Kasdienišku Niekuo Neišsiskiriančiu Žmogumi. Tiesą sakant, pri- 
reikė daugiau nei keliolikos bandymų. Moteris pasirinkdavau, tada 
atsargiai jas sekdavau vien tik tam, kad sužinočiau, ar jos gyvena su 
vyru, ar nuomojasi vieną butą su drauge, ar turi vidutiniškai du su 
puse vaiko. Prireikė laiko ir pastangų, ką ir buvo galima numanyti. 

Žmogžudystė — ne silpnų nervų turėtojams. 

Bet ilgainiui sunkus darbas atsipirko. Pasirinktos dvi aukos, 
kaip reikiant patikrintos, tada oficialiai įvardytos kaip taikiniai. 
Prasidėjo pirmoji veiksmų fazė, žyminti perėjimą nuo Kasdieniš- 
ko Niekuo Neišsiskiriančio Žmogaus prie Daug Pasiekusio Žudiko. 
Netgi užsitarnavau pravardę — Žudikas Rožė; tai suteikė stebinantį 
pasisekimo jausmą. 


Kas galėjo pagalvoti, kad iš visų individų, kurie per daugelį 

metų bandė ir nepasiekę tikslų dingo, vienas iš žudikų vis dėlto ga- 
lės lygiuotis su geriausiais? 


Kas aš esu? Tavo baisiausias naktinis košmaras. 

Kaip aš atrodau? Visai kaip tu. 

Pagrindinis motyvas: Pripažinimas, reputacija dėl niekšybių, 
sėkmė. 


Tegul eina velniop Haris Dei. Tegul eina velniop Šana Dei. Aš 
būsiu geriausias. 

Išskyrus, žinoma, kad vakarykštės žmogžudystės metu jau- 
čiausi kitaip. 

Vakarykštis darbas... 

Net apie jį galvodamas nervinausi. Laimingas Naujasis Kai- 
mynas prarado sunkiai užsitarnautą sukalbamo žmogaus aurą ir 
suskato nerimastingai žingsniuoti. 

Vakarykštė naktis buvo būtina. Logiškai tai buvo suprantama. 
Žvelgiant racionaliai, Žudikas Rožė iš pradžių veikė pagal planą. 
Greitai ir nepastebimai jai į arbatą įbėrė rohipnolio. Stebėjo, kaip 
jos akių vokai apsunko, kaip jai pradėjo veltis žodžiai. 

Kai susmuko, Žudikas Rožė šoko veikti — gracingai ją sugavo 
ir net pats šiek tiek nustebo, ir liko sužavėtas tokio miklaus reflekso. 
Tada pakėlė jos kone besvorį kūnelį... 

Senutės akys buvo prasivėrusios. Ji žiūrėjo į savo pačios žudi- 
ką. Ne, ji spoksojo į savo žudiko sielą. Ji pamatė savo pačios mirtį 
ir priėmė ją. 

O jos žvilgsnyje atsispindėjo aiškus ir atviras gailestis. 

Tada ją užvaldė vaistai, nugalėjo paskutinį išsekusio kūno pa- 
sipriešinimą, ir ji susmuko be sąmonės. Sunkioji dalis buvo baigta. 
Žudikas ją nunešė į miegamąjį namo gale. Nurengė drabužius, užsi- 
lipo ant jos, rankoje laikydamas skalpelį. Tada... 

Žudikas Rožė neryžtingai stabtelėjo. Nors pagaliau liko vienas 

su savo pasirinkta auka, pati sudėtingiausia misijos dalis jau buvo 
sėkmingai įvykdyta, šis didis ir siaubingas žudikas paprasčiausiai 
norėjo iš ten dingti. Pabėgti ir niekada neatsigręžti atgal. Ji buvo 
mirusi — ar to nepakako? 

Vis dėlto nepakako. Atvykęs budintis gydytojas galėjo padaryti 
prielaidą, kad ją įveikė vėžys, bet taip pat galėjo būti ir kitokios nuo- 
monės. Vadinasi, būtų atliekami testai ir apsinuodijimo cheminėmis 
medžiagomis tyrimai, o rastas rohipnolis iš karto sumaišytų kortas. 

Geriau jau pasirūpinti, kad viskas atrodytų nuoseklų. Auka 
numeris trys. Vyresnio amžiaus auka, jei tiksliau. Akivaizdžiai ne 
Žudikui Rožei įprasto tipo. Bet — auka numeris trys. Visiems lai- 
kams įrodanti Žudiko Rožės siaubingą palikimą, nes koks monstras 
galėtų užpulti vėžio pakirstą senyvą ponią? Net ir Haris Dei buvo 
gailestingesnis. 

Kaip jau minėta, žmogžudystės — he silpnų nervų turėtojams. 


Kas aš esu? Nežinau. Niekada nežinojau. Kaip kas nors galėtų 
tai išsiaiškinti? 

Kaip aš atrodau? Normalumo kiautas. Nes visi vaikai greitai 
perpranta, kad būti normaliam — svarbu; tai reiškia, kad jeigu tu 
nesi normalus, tai bent jau privalai pasistengti toks atrodyti. 

Pagrindinis motyvas: Jaustis, lyg būčiau toks, kaip ir visi kiti. 
Žinoma, aš taip niekada nesijausiu. 

Veikimo tikslas: Jei negaliu būti toks, kaip ir visi kiti, aš būsiu 
geresnis už visus kitus. Aš ištobulinsiu savo galias. Aš būsiu tu. Aš 
būsiu aš. Aš būsiu mirtis. Aš būsiu išganymas. Aš būsiu visi dalykai 
išsyk. Ir tada pagaliau turėsiu viską, ko noriu. 


Grynasis pelnas: Galų gale — laisvė. 


Laimingas Naujasis Kaimynas nusisuko nuo veidrodžio. Lai- 
mingas Naujasis Kaimynas jau pakankamai ilgai nerimavo. Dau- 


giau jokio galvojimo. Laikas veikti. 

Laimingas Naujasis Kaimynas įėjo į drabužinę, atsiklaupė ant 
kelių, tada atsargiai pasistengė atidengti tris neprikaltas grindlentes. 
Praėjus minutei, į dienos šviesą buvo iškelta batų dėžė. 

Nuėmė dangtį, žvelgė žemyn į dėžės turinį. Žinojo, kas turi 


įvykti po to. Ir jautė stiprybę, ateinančią kartu su apsisprendimu. 


Veikimo tikslas: Pamatyti, iš kokio molio yra drėbta skausmo 
specialistė, negalinti jausti skausmo. 


Grynasis pelnas: Nugalėtojui atitenka viskas. 


27 skyrius 


Kristė Vili visiškai atitiko Didi mintyse nusipieštą jos portretą. 
Policininkės tai nepradžiugino, nes kitados buvo sau pasižadėjusi, 
jog, vos tik savo darbe pajus rutiną, ji visiems laikams jį mes. Bet 
vis dėlto Didi buvo čia, Pru greitojo maisto komplekse, komercinėje 
Bostono dalyje, ir kalbėjosi su lygtinai paleista buvusia kaline bei 
probacijos pareigūne, ir taip, Kristė Vili iš esmės buvo tokia, kaip 
ir galėjai tikėtis — peroksidu nubalinti plaukai su ataugusiais na- 
tūralios spalvos ties šaknimis, sulinkę pečiai ir greitai lakstančios 
mėlynos akys. 

Kristę prižiūrinti pareigūnė paskambino Filui, kai jie vis dar 
dalijosi mintimis Didi namuose. Atsakydama į Filo pageidavimą 
susitikti su bet kuriomis lygtinai paleistomis kalinėmis, kada nors 
sėdėjusiomis kartu su Šana Dei, probacijos pareigūnė pasiūlė kan- 
didatę — Kristę Vili, kuri buvo paleista į laisvę pernai, dvidešimt 
metų atsėdėjusi Masačusetso pataisos namuose už įvairius nusikal- 
timus, tarp jų ir pagalbą nužudant. Buvusi kalinė sutiko atsakyti į jų 
klausimus su viena sąlyga: kad dalyvautų Adelina. 

Ne Šanos sesuo. Ne daktarė Adelina Glen. Bet Adelina. 

Šis prašymas sužadino Didi smalsumą. Taip pat ir Adelinos. 

Taigi, jie — Filas, Didi ir Adelina kartu su probacijos pareigūne 
Kendise Proktor bei jos globotine Kriste Vili — sėdėjo prie dviejų 
paskubomis sustumtų kavinės staliukų viduryje patalpos, kuri pri- 
bloškiamai atsidavė riebaluose keptu maistu. Ypač aštriomis kreve- 
tėmis apelsinų padaže. Dėl šio kvapo Didi jautėsi alkana. 

Kol kas Adelina laikėsi apdairiai — ji dar nebuvo pratarusi nė 
žodžio, leido kalbėti Filui su Didi. 

Taip, Kristė Vili kadaise kalėjo tame pačiame korpuse kaip ir 
Šana Dei. Be to, jos praleido šiek tiek laiko kartu sėdėdamos vienu- 
čių bloke, na, po incidento. 

Kristės Vili kriminalinėje patirtyje būta ir kelių nusikaltimų, 
susijusių su narkotikais, pavyzdžiui, ginkluotas apiplėšimas siekiant 
gauti lėšų kvaišalams... Moters nerimastingi judesiai ir žvilgsnis, 
lakstantis lyg teniso kamuoliukas, Didi kėlė abejonių, ar Kristės gy- 
venimo būdas pasikeitė, ypač turint omenyje, kad kalėjime susi- 
veikti narkotikų buvo lengviau negu lengva. Kita vertus, Kristė su- 
tiko su jais pasikalbėti niekieno neverčiama, pokalbyje dalyvaujant 
ir ją prižiūrinčiai pareigūnei. Be to, nereikia pamiršti ir narkotinių 
medžiagų kraujyje patikrinimų, kurie, be jokios abejonės, buvo vie- 
na iš jos lygtinio paleidimo į laisvę sąlygų... 

Kas gali žinoti? Galbūt ši moteris buvo švari. Galbūt tiesiog 
taip veikia smegenys, net ir kelerius metus praleidus daugiau nebe- 
vartojant. 

Galimas daiktas. 

— Taip, aš pažinojau Šaną Dei, — dabar kalbėjo nervingoji 
informatorė. Ji vilkėjo visiškai šį sezoną nemadingus marškinėlius 
be rankovių, išryškinančius jos rankas, plonas it geležinkelio bėgiai. 
Probacijos pareigūnė Kendisė atsinešė didelį paką skrudintų bul- 
vyčių, galbūt savo globotinei sugundyti. Kristė kol kas jų nebuvo 
palietusi. 

Didi, nepaisant jos seno ir tvirto prieraišumo greitojo maisto 


kompleksams, apsiribojo buteliuku vandens. Filas — taip pat. Ade- 

lina leido sau pasilepinti vaisių kokteiliu. Matyt, šitai buvo kažkaip 
susiję su įpročiu nevalgyti pusryčių. Kol kas Kristė į daktarę nekrei- 
pė per daug dėmesio, ir Didi už tai jautė kone dėkingumą. Techniš- 
kai kalbant, Adelinos čia neturėtų būti. Bet vėlgi, čia neturėtų būti 
ir Didi. 

— Jie žaisdavo tokį žaidimą, — pasakojo Kristė, įsmeigu- 
si žvilgsnį į stalą. — Vadinama „Kekšių olimpinėmis žaidynėmis“. 
Frenkis, Ričis ir Hovardas žaisdavo jį visuomet, kai tik sutapdavo jų 
pamainos. Jie išsirinkdavo tris merginas, išrikiuodavo mus priešais, 
tada atsibruoždavo klynus. Pirmoji patenkinusi sau tekusį vyruką 
laimėdavo prizą. Galbūt buteliuką kremo. Arba porą papildomų mi- 
nučių duše. Ar kokį kitą kvailą dalyką. 

Probacijos pareigūnė ištiesė ranką ir patapšnojo savo globo- 
tinei per ranką. Didi anksčiau niekada nebuvo sutikusi Kendisės, 
bet atrodė, kad šioji nuoširdžiai rūpinasi buvusiomis kalinėmis, už 
kurias yra atsakinga. 

— Taigi, trys pataisos namų pareigūnai buvo su tuo susiję? — 
paklausė Filas. 

— Iš pradžių, — sulemeno Kristė. Ji vis dar į juos nežiūrė- 
jo. — Bet visų jų pamainos retai sutapdavo, o Frenkis, na, žinote... 
jo apetitas buvo didelis. Todėl kartais jis veikdavo vienas. Tiesiog 
išdygdavo tavo kameroje. Pačiulpt, įkišt, — vadovaudavo jis. Jis iš- 
sitraukdavo savo įnagį. Tu pačiulpdavai. Tada, kai viskas būdavo 
baigta, jis jį paslėpdavo ir grįždavo į tarnybą. Lyg nieko nebūtų nu- 
tikę. Lyg... tu buvai niekas. 

— Kiek kalinių tapo jo aukomis? — paklausė Filas. 

— Nežinau. Mes trys ar keturios. 

— Ar rašei skundą? 

Moteris pakėlė aukštyn akis, jos veido išraiška vis dar buvo 
apsiblaususi, net ir po tiek metų. 


.»-vWu— 


niais, mes galėjome skųstis? 

Filas nieko neatsakė. Į šį klausimą ir jis nežinojo atsakymo. 

— Kaip viskas įvyko? — paklausė jis. 

— Hovardas nebuvo toks blogas, — atsakė Kristė. — Progai 
pasitaikius, jis netgi padėkodavo, slapčia atnešdavo dovanėlių, šo- 
kolado. Nemanau, kad jis turėjo merginą. Jis atrodė... vienišas. Bet 
Frenkis su Ričiu... Kuo daugiau jie gaudavo, tuo daugiau reikalau- 
davo. Ten buvo stebėjimo kamerų, taigi jie pasikeisdami vienas kitą 
pridengdavo. Vienas, pavyzdžiui, spragtelėdavo kažkokį mygtuką 
ar dar kažką. Nežinau. Spėju, kad kameros išsijungdavo. Tada, kol 
kameros iš naujo persijungdavo, antrasis įeidavo į kamerą. Kai jau 
būdavo viduje, kameros jo nefiksuodavo, taigi nebuvo svarbu. Jis 
galėdavo ten būti, kiek tik norėdavo, daryti, ką tik norėdavo. Tada, 
kai jam jau būdavo gana, jis duodavo signalą, kitas vyrukas vėl 
spragtelėdavo tą mygtuką, tada — abrakadabra, sargybinis jau vėl 
koridoriuje, tarnyboje. Jie save laikė labai protingais, po velniais. 
Amžinai tuo girdavosi. 

— Kiek laiko tai tęsėsi? — paklausė Filas. 

— Nežinau. Mėnesius. Metus. Sukruštą amžinybę. 

— Jie taip pat prievartavo ir Šaną Dei? — prakalbo Didi. 

— Ko jiems galėjo reikėti iš Šanos? Noriu pasakyti, kad ji ma- 
žam berniukui buvo nukirtusi ausį. Kas, po velniais, norėtų krušti 
tokią? 

Didi suprato šį atsakymą kaip „ne“. 

— Ji laikėsi nuošalyje, bjauri mergiščia. Dėl to ir buvo taip 
keista, kas nutiko paskui. 

Didi, Filas ir Adelina palinko į priekį. 

— Frenkis tą naktį nedirbo. Dievo dovana, galėjome atsipalai- 
duoti. To niekšo nebuvo, pagaliau gavome progą laisviau atsikvėpti. 
Bet tada jis vėl pasirodė. Be uniformos. Tauškė, kad kažką išsiaiški- 
no. Nebuvo jo darbo valandos, o tai reiškė, kad galėjo pasilikti visą 

šypsenėle, laukė, kol pačios viską įsisąmoninsime. Ričis galėjo val- 
dyti pultą. O tai reiškė, kad Ričiui tereikia vieną kartelį spustelėti 
kameros jungiklį, tada Frenkis saugiai patenka į vidų ir, taip, gali 
naudotis mumis kaip sekso vergėmis. Visą naktį. Kaip mums pasi- 
sekė. 

— Jis pasirinko mane, — pasakė Kristė, savo buką mėlynų akių 
žvilgsnį prikausčiusi prie bulvyčių dubens. — Jis pasirinko mane. 

Visi tylėjo. 

— Vienu metu šaukiau. Nors tai buvo perniek. Įstaigoje, pil- 
noje nuteistų nusikaltėlių, su vienu prižiūrėtoju, kuriam į viską nu- 
sispjaut. Vienu metu išgirdau, kaip kitos merginos kelia triukšmą. 
Jos tvatijo batais, knygomis, į grotas barbeno dantų šepetukais. Ka- 
lėjimo protestai. Bet jie nieko nereiškia. Taigi Frenkis pasiliko. Jis 
darė viską, ką tik norėjo. Vėl ir vėl, ir vėl. Turbūt buvo iš anksto 
išgėręs viagros, tas prakeiktas kalės... Ničnieko negalėjau padaryti. 
Kai baigė, apsirengė drabužius, užsibruožė kelnes ir padavė man 
kelioninio dydžio šampūno buteliuką. Na, žinote, tokį, kokie dykai 
dalijami „Holiday Inn“. Jis iškrušo mane... Ir štai ką aš už tai gavau. 
Pigų šampūną iš motelio. | 

Kitą dieną neatsikėliau. Negalėjau net vaikščioti. Bet Ričis jau 
buvo palikęs raštelį, kad aš „nusikamavau“ praeitą naktį keldama 
rietenas. Dieną budėjęs pareigūnas net nepasivargino pasidomėti, 
ar man viskas gerai. 

Žinote, jie visi veikia išvien. Mes esame kalinės, bet jie yra 
monstrai. 

Didi neturėjo ką į tai atsakyti. 

— Kitą naktį buvo Frenkio pamaina. Jis davė man ramybę. 
Vietoj manęs ėmėsi vienos iš naujų merginų. Ji verkė. Vargšas kvai- 
las padaras. Verkė ir klykė ir vėl verkė. Man nerūpėjo. Taip jau buvo. 
Jeigu tik jis nekruša manęs, man viskas tinka. Gaunu išeiginę, ale- 


liuja, garbė Viešpačiui. Bet Žinot, mes ne gyvuliai. 

Moteris ūmai pakėlė akis, jos rankos slydinėjo stalo paviršiumi. 

— Tiesiog jei pakankamai ilgai elgiasi su tavimi kaip su gy- 
vuliu... 

Erenkis penktadienio naktį turėjo išeiginę. Mes visos tai žino- 
jome. Laukėme to meto lyg ant adatų. Visas blokas. Nes mes žinojo- 
me, kad jis ateis. Jis buvo mūsų velnias, mūsų prakeiksmas. Dešimtą 
valandą vakaro, kaip ir reikėjo tikėtis, jis atslinko į koridorių. Mėlyni 
džinsai, „Red Sox“ treningas. O kaip man sušiktai patiko „Red Sox ! 
Tada jis pažvelgė tiesiai į mane ir išsiviepė. Lyg būdama jo meilužė 
turėčiau jaustis kažkuo išskirtinė. Nesvarbu, kad toji sušikta nauja 
mergina po susitikimo su juo vis dar kraujavo iš abiejų galų. 

Jis užėjo. Ką, po velniais, man reikėjo daryti? Buvo kaip buvo. 
Tada... 

Kristė stabtelėjo, įsispoksojo į juos. 

— Šana pradėjo su juo kalbėtis. Jos žodžiai aiškiai girdėjosi. 
Ji stovėjo prie savo kameros durų ir klausinėjo, kaip jam sekasi po 
skyrybų. Kaip jis jaučiasi žinodamas, kad kažkoks kitas vyrukas 
dulkina jo žmoną, augina jo vaikus. Ir, o, tiesa, ar jis ką tik neiš- 
siaiškino, jog netgi jo šuo jo neapkenčia. Na ir nelaimėlis. Žinyne 
galėtų puikiausiai iliustruoti šį žodį Frenkio nuotrauka... — Kristė 
vos pastebimai suvirpėjo, purtydama galvą. — Šana vis kalbėjo ir 
kalbėjo. Ir ji žinojo visokiausių dalykėlių. Apie Frenkio asmeninį gy- 
venimą. Turiu omenyje, iš kur, po velniais? Iš pradžių Erenkis bandė 
jos nepaisyti; tada liepė jai užsičiaupti, nes ji ničnieko nežinanti. 
Bet ji vis nesiliovė kalbėti, taigi, neilgai trukus, Frenkis jau stovėjo 
priešais jos kamerą ir šaukė, kad ji, sukrušta kvaila kalė, užčiauptų 
srėbtuvę, kol jis pats jos dar neužčiaupė. Bet ji neklausė. Ji šypsojosi, 
suprantat? Ji šypsojosi tiesiai jam į veidą; tai buvo pati sukruštai 
kraupiausia mano kada nors matyta šypsena, po velnių. 

„Priversk mane“, — tarė ji. Tiesiog štai taip. 

Pamaniau, kad jai galas. Ji pasirašė savo pačios mirties nuos- 


prendį. Frenkis ne tik sudaužys ją taip, kad nebebus panaši į save; 

jis ją užmuš. Už tai, kad su juo taip kalbėjo. Už tai, kad žiūrėjo į jį 
taip, lyg jis būtų tik vargšas, gailestį keliantis nelaimėlis, kuris net 
savo penio turbūt negali išlaikyti pasistojusio. 

Frenkis gestu parodė Ričiui atidaryti kameros duris. Tasai taip 
ir padarė. Tada Frenkis įsiveržė pas Šaną; buvo visas įsiaudrinęs ir 
nusiteikęs žudyti. Kai puolė prie jos, galėjau matyti jo akių balty- 
mus. Bet ji stovėjo tvirtai. Tada vėl nusišypsojo. Jis stabtelėjo lyg 
užsikirtęs. Lyg nujausdamas kažką negera. Tačiau per vėlai. Frenkis 
puolė, ir Šana dūrė savadarbe geležte jam į pilvą. Kartais pakirdusi 
vidurnaktį vis dar išgirstu. Tą sunkų šlapią garsą. Po kurio pasigirdo 
siurbimo garsas, kai ji ištraukė ašmenis iš jo kūno. Nedidelė geležtė. 
Galbūt užaštrintos šukos? Niekad to nesužinojau. Ji bedė jam kelio- 
lika kartų, niekad nebuvau mačiusi laimingesnės Žmogaus išraiškos 
nei jos tuo metu; Frenkis gurguliavo, tada sukniubo ant grindų, o ji 
vis bedė ir bedė. Šlept, šlept, šlept. 

Ričis galiausiai pakėlė savo riebią subinę ir įjungė aliarmą. 
Atvyko greitojo reagavimo komanda — rimtai ginkluoti vyrukai. 
Bet Šana nenorėjo atsitraukti. Ji stovėjo apsižergusi Frenkio kūną 
ir rodė jiems iššieptus savo dantis. — Kristė netikėtai pasisuko į 
Adeliną. — Įsivaizduokite. Visas kalėjimas buvo tarsi pakvaišęs. 
Klykia sirenos. Moterys panikuoja. Koridorius pilnas raumeningų 
apsaugininkų, rankose laikančių čiužinių skydus ir sunkias lazdas. 
Jie rėkia Šanai, kad pasiduotų, mestų šalin ginklą, kad gultų veidu 
į žemę, po velnių. Bet Šana nesiruošė pasiduoti. Nežinau, ji atrodė 
tarsi kokia liūtė, sauganti savo grobį. Tada, kol jie šūkavo, ji nusilaižė 
nuo riešo lašantį kraują. Jau maniau, kad pora sargybinių tiesiog 
kris be sąmonės. 

Jie skaudžiai ją pargriovė. O ji priešinosi. Iki pat paskutinio 
momento mojavo kumščiais, spardėsi, smūgiavo. Maniau, jie ją nu- 
žudys. Aš vos nesurikau jiems liautis. Bet negalėjau. Net ir po viso 
to, ką ji dėl manęs padarė... Negalėjau. 

Kai pagaliau ją išvilko iš jos kameros, Šana buvo beveik ne- 

atpažįstama. Nosis sulaužyta, akys sutinusios taip, kad iš jų likę tik 
plyšeliai. Ji pasisuko į mane. Jiems tempiant ją koridoriumi, ji pa- 
žvelgė tiesiai į mane ir ištarė: „Atsiprašau, Adelina.“ Taip ir pasakė. 
„Atsiprašau, Adelina.“ 

Po dviejų savaičių ją išleido iš medicinos skyriaus. Perkėlė į 
vienutę, ir susiklostė taip, kad aš ir vėl gyvenau kitoje koridoriaus 
pusėje. Pasirodo, kai pranešiau, kad Frenkis mane žagino ir prie- 
vartavo analiniu būdu, kalėjimo valdžia tai įvertino kaip prisipaži- 
nimą, jog buvau susidėjusi su prižiūrėtoju, taigi gavau papeikimą. 
Buvau perkelta į vienutę, kur dirbti buvo įsitaisęs ir Ričis. Žinoma, 
pirmiausia dėl to, kad galėtų stebėti Šaną. Dalykėliai, kuriuos ji apie 
jį žinojo... 

„Mums reiktų kada nors sugulti“, — jis šnabždėdavo pro durų 
angą. O ji tik nusijuokdavo ir sakydavo: „Tik ne su tavimi, niekšeli.“ 

Nežinau, kaip jai tai pavyko. Bet vieną naktį prabudau nuo 
šnabždesių. Žemo, įkyraus murmėjimo, beveik kaip skanduotės. 
Šana Ričiui kažką švelniai murkė, kažką labai svarbaus — vėl ir vėl, 
ir vėl. Jis savo ruožtu nieko jai nesakė, bet taip pat ir nesitraukė nuo 
jos. Tiesiog stovėjo ten, prie pat jos kameros durų, ir purtė galvą: ne, 
ne, ne... Tada ji liovėsi. Patalpa nutilo, nors, patikėkit mano žodžiu, 
kalėjime niekada nebūna tylu. Atrodė, kad visi klausosi. Kuo mažiau 
galėjome girdėti, tuo daugiau norėjome sužinoti. Bet Šana daugiau 
nebekalbėjo. 

O štai Ričis... jis atsiduso. Lyg... lyg labiausiai išsekęs vaikinas 
pasaulyje, kuris pagaliau nusimetė nuo pečių savo naštą. Tada atra- 
kino Šanos kameros duris. Mačiau, kaip jis tai darė. Pravėrė durų 
grotas ir žengė tiesiai jai į glėbį. Buvo galima pamanyti, kad jie įsi- 
mylėjėliai. Kai ji suvarė smaigą jam į širdį, jis net neatrodė persigan- 
dęs. Jis buvo... dėkingas. Susmuko ant grindų, o ji atsisėdo prie jo ir 
glostė jam plaukus, kol centrinis skyrius susiprato, kad iš akiračio 
dingo sargybinis, įjungė sirenas, ir dar kartą atbildėjo greitojo rea- 
gavimo būrys. 

Ši kartą Šana su jais nekovojo, tik pro jų pečius žiūrėjo tiesiai 
į mane. Tada pakėlė savo pasigamintą geležtę ir perpjovė sau ranką 
nuo riešo iki alkūnės. Drykst. Gali būti, kad aiktelėjau, o štai ji neiš- 
leido nė vieno garselio. Tik perėmė savo ašmenis iš dešinės rankos į 
kairiąją, bet tuo tarpu sargybiniai pripuolė ir ją pargriovė, kol Šana 
dar nespėjo įgyvendinti savo sumanymo. Kitu atveju... 

Kristės balsas nutilo. Ji gūžtelėjo pečiais ir šiuo judesiu, atrodo, 
baigė savo pasakojimą. Niekas nieko nekalbėjo. Kaip pastebėjo Didi, 
Adelina atrodė tokia sukrėsta, lyg būtų praradusi kalbos dovaną. 

— O trečiasis pareigūnas? — galiausiai paklausė Filas. — Koks 
buvo jo vardas... Hovardas? 

— "Taip ir negrįžo į darbą. Girdėjau, jis pasimirė po kelių mė- 
nesių. Vairuodamas savo pikapą nuvažiavo nuo kelio. Daug apie tai 
nežinau, bet lažinuosi, kad Šana žino. Galiu lažintis, kad jei jis nusi- 
žudė, taip padarė jos įsakytas. 

— Kas dar visa tai žino? — paklausė Didi. 

Moteris vėl gūžtelėjo pečiais. 

— Nežinau. Na, aš po tų įvykių buvau klausinėjama. Mūsų visų 
klausinėjo. Visokiausių smulkmenų. Bet ar jie girdėjo? Ar jiems rū- 
pėjo? Jūs nežinote, kaip ten yra. Kalinės — jiems ne žmonės. Jų aky- 
se mes esame mekenantys ir bliaunantys gyvuliai. Žinoma, kad jie 
visą šią istoriją užrakino po spyna ir nukišo kažkur giliai. Pataisos 
namų pareigūnai buvo palaidoti, našlės gavo savo pašalpas, mes — 
naujus prižiūrėtojus. Tiesiog dar viena diena rojuje. 

— O direktorė? 

— Turi omenyje bosą? Mes boso niekad nematėme. Bent jau 
iki direktorės Bejonsės. Ji apsimeta, kad mus mėgsta, netgi progai 
pasitaikius apsilanko skyriuose. O bosas Velesas? Nė už ką. 

Direktorė Makinon, dar žinoma Bejonsės pravarde, MPN dir- 
bo pastaruosius dešimtį metų, vadinasi, Kristės istorija dėjosi direk- 
toriaujant jos pirmtakui. Štai kodėl Makinon nežino tų visų šlykščių 
detalių. 

— Ar dar bendrauji su Šana? — pasidomėjo Filas. 

— Po to nė karto jos nebemačiau. Palikau vienutę dar tada, kai 
ji gydėsi medicinos skyriuje. 

— Bet tie prižiūrėtojai, — įsiterpė Adelina, — Ričis, Frenkis, 
Hovardas — jie niekad prie jos nesikabinėdavo? Esi tuo tikra? 

— Taip. 

— Tai kodėl tada, tavo nuomone, ji nusprendė įsikišti? — pa- 
klausė Adelina. 

— Dėl Adelinos, — pasakė Kristė. Ji sutelkė žvilgsnį į daktarę; 
jos veide matėsi atviras smalsumas. — Tu esi Adelina, taip? 

Adelina palinksėjo. 

— Tu jos sesuo? 

Dar vienas linktelėjimas. 

— Bet niekad nesėdėjai kalėjime. Atrodai per daug maloni. 

Blanki šypsenėlė. 

— Aš turėjau brolį, — netikėtai tarė Kristė. — Penkeriais me- 
tais už mane jaunesnį. Kai buvau maža ir mūsų tėvas gerdavo... 
bandžiau pasirūpinti, kad tėvas su Beniu nesimatytų. Arba, jei jie ir 
susitikdavo, bandydavau atitraukti tėvo dėmesį, kad vietoj Benio jis 
pastebėtų mane. | 

— Ar tai ką nors davė? — paklausė Adelina. 

— Kurį laiką — taip. Bet tada Beniui suėjo dvylika, jis pats 
pradėjo gerti ir nieko nebebuvo galima padaryti. Nuo to laiko jie 
abu — susiraukėliai alkoholikai. 

— Apgailestauju. 

— Aš mylėjau savo mažąjį broliuką. Tą Benį, kol jam dar nebu- 
vo dvylikos. Galėjau už jį paaukoti gyvybę. Porą kartų beveik taip ir 
padariau. Kai Šana į mane pasižiūrėjo, kai ji sušnibždėjo „Adelina“, 
aš supratau, ką ji turi omenyje. Iš tikrųjų ji sakė „Benis“. Ji gelbėjo 
tave. 

— Gali būti. 

— Ar tu verta būti išgelbėta? — labai susidomėjusi paklausė 
Kristė. — O gal tu toks pats nedėkingas šūdo gabalas, koks pasirodė 
besąs ir mano brolis? 

— Nežinau. Kaip ir daugumos seserų, mūsų santykiai yra... su- 
dėtingi. 

— Džiaugiuosi, kad ji nužudė Frenkį. Man nesvarbu, ar tai blo- 
gas poelgis, ar geras. Jis buvo visai kaip mano tėvas. Kitas žmogus, 
kitokia uniforma, tačiau toks pats kalės vaikas. Šana tai žinojo. Ji 
matė, koks jis iš tiesų buvo, ir tai panaudojo prieš jį patį. 

— Iš kur ji sužinojo visuos tuos dalykus apie jį? — paklausė 
Filas. — Apie jo skyrybas, vaikus, šunį. Ar visa tai buvo tiesa? 

— Nežinau, iš kur ji visa tai žinojo, bet po Frenkio mirties mes 
girdėjome, kaip šnabždėjosi pataisos namų pareigūnai. Pasak jų, jo 
žmona prieš dvi savaites buvo palikusi jį dėl kito sargybinio. Dėl to 
jis ir pradėjo leisti naktis kalėjime. 

— Bet iki Frenkio mirties tokių apkalbų nebuvai girdėjusi? — 
pasitikslino Filas. 

Kristė gūžtelėjo pečiais. 

— Kiek prisimenu, ne. Šana žinojo visokių dalykų ir apie Ričį. 
Pavyzdžiui, jo asmenines mintis, giliausiai glūdinčias paslaptis. Ma- 
nau, šiuos dalykus ji jam tą naktį ir šnabždėjo. Ji jam kalbėjo, kad 
visos didžiausios jo baimės, susijusios su juo pačiu, buvo tiesa. To- 
dėl jis ir norėjo numirti. Noriu pasakyti, kai žmogus ne tik pats 
supranta, kad yra bevertis šūdo gabalas, bet ir kad visas pasaulis tai 
žino... Mirtis neatrodo labai jau blogas pasirinkimas. Jis nužengė 
tiesiai jai į glėbį, o ji... elgėsi maloniai. Beveik švelniai. Ta mergina 
praktikuoja juodąją magiją. Štai kaip man atrodo. 

— Tu visa tai papasakojai Čarliui Sgarziui? — paklausė Didi. 

— Kalbi apie tą reporterį? Jo, jis prieš porą mėnesių buvo atėjęs 
pasišniukštinėti. Rašo kažkokį galingą bestselerį, susijusį su Šana. — 
Kristė žodį bestseleris ištarė su panieka. 

— Tu atsakei į jo klausimus? 

— Jis pasiūlė pavaišinti mane vakariene, — tarė Kristė, lyg tai 
ką nors turėtų paaiškinti, — „Olive Garden“ restorane. Ei, merginai 
gi reikia valgyti. 

— Jis klausė tavęs apie savo pusbrolio Donio Džonsono nu- 
žudymą? 

— Jo, bet į tuos klausimus atsakyti negalėjau. Šana niekada apie 
tai nekalbėdavo. Niekad net negirdėjau, kad ji būtų ištarusi jo vardą. 

— Bet tu žinojai, ką ji padarė, tiesa? Jos byla kadaise buvo labai 
išgarsėjusi. Kitos merginos tikrai turėjo ją apie tai klausinėti, — ne- 
pasidavė Filas. 

Kristė žiūrėjo į jį su nuostaba. Tada nusijuokė. 

— Tu su ja net nesi susipažinęs, taip? 

— Esu. 

— Tikrai? Ir kiek klausimų tau pavyko ištverti? Neįmanoma 
tiesiog... kalbėti... su tokiu žmogum kaip Šana. Jos sušiktas protelis 
rimtai nuvažiavęs. Ji nėra viena iš tų mielų pakvaišėlių ar „šviesos 
dega, bet nieko nėra namie“ pamišėlių. Ji iš tikrųjų, rimtai yra savo 
sielą velniui pardavusi beprotė. Jai kalėjime nerūpėjau nei aš, nei 
kas nors kitas. Ta prasme, žinoma, ji nužudė Frenkį. Ir galbūt ji no- 
rėjo mus nuo jo išgelbėti ar ką. Bet labiausiai ji tiesiog norėjo jį nu- 
žudyti. Ta prasme, ji dūrė jam gal kokį zilijoną kartų. Tada nulaižė 
jo kraują. Neatsimenu, kad Stebuklingoji Moteris* kada nors būtų 
taip padariusi serijos pabaigoje. 

— Bet ji pavadino tave Adelina, — pastebėjo Didi, nes jai tai 
pasirodė įdomu. — Ta Frenkio prievarta prieš Kristę, atrodo, kažką 
Šanoje pažadino. Ir jinai prižiūrėtoją tiesiog paskerdė, o štai antrojo 
sargybinio Ričio mirtis buvo daug ramesnė, Kristės žodžiais tariant, 
beveik švelni. 

— Adelina — jinai; paklausk jos, — Kristė mostu parodė į dak- 
tarę. 

Didi pasisuko į Adeliną. 


* T.y. filmo „Wonder Woman“ pagrindinė veikėja. 

— Paprasčiausia projekcija, — paaiškino Adelina. Jos balsas 
skambėjo šiurkščiai, nepriminė savęs pačios, dažniausiai besilaikan- 
čios santūriai. Daktarė atsikrenkštė: — Šana ketverius metus pra- 
leido namuose, kuriuose buvo žiauriai skriaudžiama, o tada buvo 
kilnojama po daugybę vaikų globos namų, kurie jos asmeniniam 
saugumui mažai ką galėjo duoti. Tokiems žmonėms jų jaunesny- 
sis brolis ar sesė dažnai simbolizuoja juose pačiuose tūnantį vaiką. 
Bandydamas išgelbėti jaunesnįjį brolį ar sesę, vyresnysis vaikas iš 
tikrųjų bando sugrįžti į praeitį ir išgelbėti save. Tai, kad Šana yra 
apsėsta minčių apie manęs saugojimą, yra lyg bandymo apsisaugoti 
pačiai atitikmuo. Panašiai ir kalėjime — rūpinimasis jaunesnėmis, 
mažiau patyrusiomis kalinėmis yra vienas iš būdų, kaip ji bando 
išsaugoti tam tikrą savęs pačios, kaip asmenybės, suvokimą. 

— Tikrai? — paklausė Kristė. — O kurioje vietoje čia įsipaišo 
kraujo laižymas? 

— Genai, — tarė Adelina, ir jos lūpų kampučius patempė at- 
šiauri šypsenėlė. 

— Ką tau Sgarzis papasakojo apie savo knygą? — paklausė Filas. 

— Nedaug ką. Šana nužudė jo pusbrolį. Paaiškino, kad jis rašo 
apie tai ir nori paimti interviu iš jos ir tokių žmonių kaip aš, kad 
gautų pašaliniams neprieinamos informacijos. 

— Kaip jis reagavo į tą istoriją apie iškrypėlius pataisos namų 
pareigūnus“ 

— Nuoširdžiai? Jis atrodė šiek tiek šokiruotas. Na, jei tas vy- 
rukas ketina rašyti knygą apie tikrą nusikaltimą, ar nemanote, kad 
jam reikėtų šiek tiek pagrūdinti nervus? 

— Ar tai jam buvo naujiena? — paklausė Filas. 

— Atrodė, kad taip. 

— Arjis tavęs klausė apie Šanos draugus, gerbėjus? 

— Jo. Bet atsakymas į šį klausimą trumpas. Ji tokių neturi. 

— Ar palaikai ryšį su ja? — paklausė Adelina. — Po to, kai 
buvai išleista lygtinai. 

— Ne. Aš beveik niekad su ja nekalbėdavau net ir tada, kai mu- 
dvi sėdėjome už grotų. Kodėl turėčiau su ja kalbėti išėjusi į laisvę? 

— Bet kalinės kalėjimo viduje bendrauti gali. 

— Žinoma, — Kristė pasimuistė kėdėje, droviai žvelgdama į 
savo prižiūrinčiąją pareigūnę. 

Pareigūnė suprato užuominą. 

— Gal atnešiu mums porą buteliukų vandens? — guviai pa- 
siūlė Kendisė. 

— Žinoma. 

Kai tik probacijos pareigūnė nebegalėjo jų girdėti, Kristė tarė 
palinkusi į priekį: 

— Kalinės nuolat vienos kitoms perduoda raštelius. Iš vienos 
kameros į kitą, iš vieno aukšto į kitą. Kalinė kalinei, sargybinis ka- 
linei. Kartais tai daro vien norėdamos kuo nors užsiimti. O kar- 
tais — na, žinote, mainais už kokią nors paslaugą. Šokoladą, seksą, 
narkotikus. Priklauso nuo perduodamos žinutės ir nuo tarpininko. 

— Bet Šana to nedaro? 

— Sargybiniai ja nepasitiki. Ji nužudė du iš jų tarpo. Ir netgi jei 
nebuvai Frenkio ar Ričio gerbėjas, tai, kaip ji juos nužudė... — Kristė 
šiek tiek sudrebėjo. — Sava MPN Hanibalo Lekterio moteriška ver- 
sija, — suniurnėjo. — Ar žinote, kad sykį ji įsipjovė pirštą ir įmaišė 
sau į obuolių tyrę kraujo? 

Didi su Eilu papurtė galvas; Adelina — ne. 

— Dabar taip: jeigu ji pardavinėtų narkotikus, — smagiai 
pratęsė Kristė, — tuomet turėtų grynųjų papirkti sargybiniams ar 
sumokėti draugams. Arba jei nebūtų tokia sukruštai baisi, galėtų 
pasisiūlyti pačiulpti ar ką nors panašaus. Bet Šana yra... Šana. Sar- 
gybiniai jos bijo. Kalinės laikosi atokiau. Nė už ką niekas jos vardu 
nesiuntinės raštelių; jai niekas net „o, labas, kaip tau sekasi“ nepasa- 
ko. Tokia jau tiesa, be jokių išvedžiojimų. 


Didi palinksėjo. Ji galėjo matyti Adelinos įsitempusią išraiš- 

ką, nes sėdėjo priešais ją. Svarstė, kiek daktarė buvo mąsčiusi apie 
savo sesers gyvenimą už grotų. Viena buvo žinoti, kad tavo seserį 
kamuoja asocialinis asmenybės sutrikimas, ir visai kas kita — kad 
tavo sesuo kenčia nuo savo asocialinio asmenybės sutrikimo. 

— Ar manai, kad Šana yra protinga? — paklausė Filas. Didi 
smalsiai jį nužvelgė, abejodama, kur link jis lenkia. 

— Žinoma. 

— Manai, ji galėtų sučiupti žudiką? 

— Jei norėtų sučiupti, — Kristė gūžtelėjo pečiais. — Bet grei- 
čiausiai jūs gautumėte jį padalytą į kelias dalis. 

— O apie Donį Džonsoną ji niekada nekalbėjo? 

— Ne. 

— O naktimis? — įsiterpė Adelina. — Gal ją kamavo košma- 
rai? Ar ji kada nors kalbėjo per miegus? 

— O, esu tikra, kad ji sapnuodavo košmarus. Mes visos juos 
sapnuojam. 

— Bet ar ji ką nors kalbėjo? 

— Esu tik girdėjusi, kaip ji šnabždėjo vieną vardą. 

— Tas vardas yra?.. 

Kristė pažvelgė į daktarę; jos kaulėtas veidas atrodė ryžtingas. 

— Adelina. Nesvarbu, ką tavo sesuo vidury nakties sapnuoda- 


vo, tai visuomet buvo susiję su tavimi. 


28 skyrius 


— Nebūtina jos gailėtis, — energingai ištariau. Buvome ką tik 
išėję iš maitinimo komplekso ir užnugary palikę riebaluose kepto 
maisto vimdantį kvapą, o dabar eskalatoriumi leidomės žemyn link 
komercinio centro išėjimo. — Mano sesuo nėra tokia kaip jūs ar aš. 


Ji nebendrauja su kitais, nemoka suprasti kitų žmonių ar įvertin- 

ti jų teikiamos paguodos taip, kaip tai darote jūs ar aš. Nors laiką 
ji leidžia viena, dar nereiškia, kad yra vieniša. Faktiškai ji taip pat 
jaustųsi ir stovėdama kambaryje, pilname žmonių, ar netgi būdama 
vyro, tvirtinančio, kad ją myli, glėbyje. Tai viena iš jos asmenybės 
sutrikimo ypatumų. 

— Tai reiškia, kad tokiam žmogui kaip ji kalinimas vienutėje, 
galima sakyti, nėra jokia bausmė? — paklausė Didi. 

— Taip ir ne. Ji ilgisi ne žmonių kompanijos — ji ilgisi dirgiklių. 
Šana galbūt ir nesijaučia savo kameroje vieniša, bet jai tikrai pasida- 
ro nuobodu. 

— Nepakankamai nuobodu, kad tai priverstų ją pakeisti savo 
elgesį, — pareiškė Filas. 

— Pasikeisti turėtų per daug giliai įsišakniję įpročiai. Bendra- 
vimo sutrikimai kelia labai daug sunkumų. Sėkmingiausiai galima 
padėti kuo jaunesniam žmogui, kai jam mažiau nei penkeri metai. 
O kadangi Šana visą savo paauglystę praleido už grotų ir dabar ten 
tebesėdi... 

— Ji tikrai įmaišė kraujo sau į obuolių tyrę? — paklausė Didi. 

— Norėdama šokiruoti, — paaiškinau. — Direktorė Maki- 
non paskyrė Šanai naują socialinį darbuotoją. Turint omenyje visas 
aplinkybes, iš esmės tai buvo tas pat, kaip paduoti Šanai šviežios 
mėsos. 

Šana tam vyrukui pasakė, kad ji esanti velnio tarnaitė, o įmai- 
šius kraujo į obuolių tyrę pasimato raštai, kurie jai padeda išprana- 
šauti ateitį. Pavyzdžiui, jog mėnesio pabaigoje mirs socialinis dar- 
buotojas. Kai vos po trijų savaičių jis patyrė širdies smūgį... 

— Negali būti! — Didi sustojo lyg įbesta. 

— Tai nebuvo širdies smūgis, — patikinau ją. — O panikos 
priepuolis. Greičiausiai kilęs dėl to, kad tris valandas per savaitę jam 
tekdavo praleisti mano sesers kompanijoje. Nereikia nė sakyti, kad 
minėtas socialinis darbuotojas išėjo iš darbo. O mano sesuo vėl ėmė 


kurpti naujus planus, kaip galėtų pasismaginti. 

— Pavyzdžiui, susisiekti su žudiku? — paklausė Filas. 

Nebežinojau, ką daugiau pasakyti. Staiga pasijutau išsekusi, 
nuvargusi. Tai, ką apie savo seserį supratau kaip profesionalė, prieš- 
taravo tam, ką norėjau jai jausti kaip žmogus. 

Pavyzdžiui, mano nejautra skausmui dar nereiškė, kad šeima 
negalėjo manęs skaudinti. 

Ji mane sapnavo, šnabždėjo mano vardą. Mano vyresnėlė se- 
suo. Kartu mes praleidome vos keletą metų — vienerius kartu su 
mūsų tėvais ir dvejus įvairiuose vaikų globos namuose. Ir vis dėlto 
atrodė, kad mūsų gyvenimai susipynę amžiams. 

— Ar kada nors esate žaidę baro žaidimą? — paklausiau. 

Su abiem detektyvais stovėjome lauke prie komercinio centro, 
viduryje triukšmingo šaligatvio, žmonių srautai dalijosi lenkdami 
mus iš abiejų pusių. Vidudienis Bostono centre. Keliaujantieji iš 
darbo, turistai, gyventojai — visi jie užsiėmė savais reikalais, o mes 
tuo metu diskutavome apie žmogžudystę; žvarbus vėlyvo rudens 
oras dilgino mums skruostus, o saulė jau leidosi. 

— Baro žaidimą, — pakartojau. — Kai buvome psichiatrijos 
studentai, nuolatos jį žaisdavome. Nueini į barą, spoksai į staliu- 
kus ir spėji baro lankytojų gyvenimo istorijas. Kaip būsimi daktarai, 
mes mėgavomės galimybe interpretuoti kūno kalbą. Jūs esat detek- 
tyvai — manau, kad ir jums tai turėtų sektis taip pat gerai. 

Didi su Filu žvelgė į mane susiraukę. 

— Gerai. Mums irgi patinka baro žaidimai, — galiausiai tarė 
Didi. — Kas iš to? 

— Galiu lažintis, kad sugebate atskirti ką tik išsiskyrusį žmogų. 

— Žinoma. 

— Tą sugeba ir mano sesuo. 

Jie minutei nutilo, o aš tuo metu stebėjau, kaip jų mintyse nu- 
gulė mano žodžių prasmė. 

— Tu manai, — tarė Filas, — kad Šana atspėjo Frenko skyry- 
bas su savo Žmona tiesiog jį stebėdama? 

— Tai nėra labai sunku. Anksčiau jis atsinešdavo maišelį su pie- 
tumis — supakuotą jo žmonos; o dabar — nebe. Anksčiau jis visada 
dėvėdavo švarią uniformą — išskalbtą žmonos; o dabar — nebe. Ką 
jau kalbėti apie dienotvarkės pokyčius, pavyzdžiui, ne tarnybos metu 
kalėjime leidžiamas naktis. Nekyla abejonių, kad šitaip moteris ver- 
tinantis vyras kaip Frenkis neabejotinai buvo vedęs namuose užsi- 
sėdėjusią, visus jo poreikius tenkinančią žmoną. Moterį, kuri skalbė, 
gamino valgyti ir visokeriopai jam patarnavo. Vadinasi, kai ji išėjo, 
pasekmės Frenkiui turėjo būti lengvai pastebimos. Žmonių pilname 
bare aš irgi galėčiau tai perprasti, jūs — taip pat. O kodėl negalėtų 
mano sesuo? Ką kita jai veikti per dienų dienas? 

Jie svarstė apie tokią galimybę. 

— Bet susidaro vaizdas, kad ji žinojo daugiau, ne tik apie jo 
skyrybas, — tarė Didi. 

— Galbūt ji prisirankiojo skaniausių kąsnelių iš kalėjimo gan- 
dų malūno. Kitos kalinės numesdavo užuominų; ji jas susirankio- 
davo. Be to, nereikia nė sakyti, kad svarbiausia — kaip jos pateikia- 
mos. Nebūtina visko žinoti — pakanka, jog nuskambėtų, tarytum 
žinotum. Kristė tai pavadino juodąja magija. Labiau tikėtina, kad 
mano sesuo paprasčiausiai yra labai gerai įvaldžiusi pagrindinius 
psichologinės įtaigos triukus. Ji klausosi, išanalizuoja, o tada kerta. 

— Ir dėl to jos klausymosi ir analizavimo antrasis prižiūrė- 
tojas Ričis leidosi jos nužudomas? — suabejojo Filas, regis, vis dar 
neįtikintas. 

— Aš manau, ji sugebėjo pažadinti jo sąžinę. Paskui jau netu- 
rėjo būti sudėtinga. 

— Tai reiškia, kad ir tu galėtum taip padaryti, — tarė Didi. Jos 
žodžiai nuskambėjo nelyginant iššūkis. 

— Tačiau aš turiu sąžinę, — priminiau jai. Priminiau sau pačiai. 

— Manai, kad gali būti, jog Kristė sako tiesą, — tarė Filas. — 
Kad tavo sesuo psichologinėmis manipuliacijomis įveikė abu šiuos 


"pareigūnus, gal netgi pasiekė, kad trečiasis, Hovardas, nusižudytų 

per avariją, tačiau visa tai ji sugebėjo padaryti ne pasitelkusi infor- 
maciją iš už kalėjimo ribų, o viena pati, savo galva. 

— Manau, neturėtume mano seseriai priskirti per daug misti- 
nių galių. Ji ir taip turi su kaupu išskirtinių savybių. 

— Tai kokią išvadą galime iš viso to pasidaryti? — paklausė 
Didi. 

Giliai įkvėpiau. 

— Ji to nepadarė. 

— Ko „to? — paklausė Didi, jau iškart netikėdama. — Nenu- 
žudė Donio Džonsono, nenudobė kalinės, nesubadė dviejų prižiū- 
rėtojų, nemanipuliavo Žudiku Rože, o gal nepadarė visų išvardintų 
dalykų? 

— Ji nenužudė Donio Džonsono, — pasakiau, ir kai tik šie 
žodžiai išplaukė man iš lūpų, aš žinojau, jog tai yra tiesa. — Ta pati 
projekcija. Trys žmogžudystės MPN, tai yra nusikaltimai, apie ku- 
riuos mes Žinome daugiausia, — visų jų motyvas — apsaugoti. Ki- 
birkštėlė, kuri skatino Šaną veikti. Kai kas nors stipresnis užpuola 
už save silpnesnį. Tokiais atvejais ji susitapatina su silpnesniąja auka 
ir įsikiša. Šiandien išgelbėdama vaikelį ji tarsi išgelbsti vaiką, kuriuo 
pati kadaise buvo. Šį modelį atitinka netgi jos agresija prieš save pa- 
čią bei kalinės nužudymas ginantis. Pastarasis įvykis nutiko pačioje 
Šanos kalinimo pradžioje, ir nužudytoji kalinė buvo stambesnė bei 
labiau patyrusi. Vėl tas pat — kai kas nors stipresnis užpuola už save 
silpnesnį. 

— Tačiau Donis Džonsonas nebuvo iš stipriųjų, — tarė Filas. 

— Ne. Tiesą sakant, Donis Džonsonas atitinka tokį Žmogaus 
tipą, kurį ji veikiau turėtų apsaugoti. 

— Tai kas nutiko? — paklausė Didi. 

Papurčiau galvą. 

— Nežinau. Šana tvirtino, kad ji gynėsi, nes Donis bandė ją 
išprievartauti. Jei atvirai, tai šitoks paaiškinimas ir anksčiau, ir da- 


bar atrodo visiškai nelogiškas. Tokiai versijai prieštarauja ir jos bei 

Donio sudėjimo skirtumai, o tuo labiau liudijimai apie jų charakte- 
rius. Jis apibūdintas kaip geros širdies, ne itin gyvai bendraujantis 
moksliukas, o Šana pavirto kietaširde gatvės mergiote, kuri apgaule 
paviliojo jį susitikti vien tam, kad galėtų vaikinuką paskersti. Taip 
sakant, nužudymas iš pirminio susijaudinimo. Turint omenyje siau- 
bingas to nusikaltimo detales, prisiekusiesiems neprireikė nė visos 
dienos, kad paauglę merginą nuteistų kalėti iki gyvos galvos. Tai 
buvo viena iš tokių bylų. Šana buvo viena iš tokių kaltinamųjų. 

— Kalbi apie trisdešimties metų senumo įvykį, — atsargiai pa- 
sakė Filas. — Tavo sesuo buvo vaikas. Impulsyvi, valdoma hormo- 
nų, nerūpestinga... Galbūt toji žmogžudystė skiriasi dėl to, kad ir 
tavo sesuo buvo kitokia. 

— Kibirkštėlės yra kibirkštėlės, — paprastai pasakiau. — Jos 
taip lengvai nesikeičia. 

— Bet kodėl ji neprotestavo prieš teismo sprendimą? — pa- 
klausė Didi. 

— Nes ji yra Šana. Nes ji iš tikrųjų turi asocialinį asmeny- 
bės sutrikimą, todėl nesugeba rasti bendros kalbos su žmonėmis, 
nesvarbu, ar tai būtų jos advokatas, ar teisėjas, ar prisiekusieji. Be 
to, gali būti, kad tuo metu ji jau sirgo depresija. Nežinau. Po to aš 
dešimt metų su ja nesimačiau, taigi nežinau, kokia Šana buvo ke- 
turiolikos. Kad ir kaip būtų... ji turėjo tikėtis blogiausio. Ir ar buvo 
kokia prasmė tam priešintis? 

Filas palinksėjo. Jis atrodė susirūpinęs. Faktas, kad kalėjime 
buvo uždaryta mano keturiasdešimt ketverių psichiškai nesveika 
sesuo, per daug jo netrikdė. Bet mintis, kokia ji buvo kadaise — jau- 
na mergaitė su sunkia praeitimi — slėgė. Taip ir turėjo būti. 

— O jos advokatas? — paklausė Didi. — Jis turbūt paruošė 
sunkiai įveikiamą gynybą savo keturiolikmetei klientei. 

— Jis buvo geriausias iš tų, kurie dirbo už dyka, — patikinau. 


Didi pavartė akis. 

— Taigi, Čarlis Sgarzis tvirtina radęs Šanos meilės laiškus jo 
pusbroliui, bet aš tuo irgi netikiu. Šana bjaurisi paklūstančio tipo 
žmonėmis. Ji negalėjo jausti simpatijos mažesniam, jaunesniam, 
silpnesniam berniukui. 

— Jis turi tuos laiškus? 

— Rado juos, kai nusižudė jo dėdė. 

— Manai, jis juos išsigalvojo? Galbūt tam, kad brangiau par- 
duotų savo aprašytą istoriją? 

Pagūžčiojau pečiais. 

— Arba gali būti, kad kažkokie rašteliai iš tiesų egzistuoja, bet 
jis juos ne taip suprato. Galbūt tie laiškai iš tikrųjų yra tam tikra 
užkoduoto bendravimo forma arba netgi skirti visai ne Doniui. Gal 
jis buvo tik pasiuntinukas arba... — susimąsčiusi nutilau. — Do- 
nis buvo protingas, knygų griaužikas, tiesa? Galbūt jis padėjo Šanai 
juos parašyti. Šana, kaip mokinė, nebuvo itin pavyzdinga. Net ir da- 
bar jos rašysena, gramatika... Sakykime taip — Šanos ranka rašytas 
raštelis vis dar neatspindi jos prigimtinių protinių sugebėjimų. 

Didi vis dar raukėsi. 

— Manai, ji tai suplanavo? — netikėtai prakalbo ji. — Na, tu- 
riu omenyje, viską, kas vyksta, — ji energingai pamojo ranka. — 
Girdėjai, ką kalbėjo Kristė. Šana, galima sakyti, pataisos namuose 
tiesiog pūva, neturėdama jokios vilties kada nors išvysti dienos 
šviesą. Ji gudri, nuobodžiaujanti, turinti marias laiko. Kodėl nesu- 
kurpus įmantrios žmogžudysčių sekos ir neskyrus sau prakilnaus 
vaidmens. Praėjo jau daugiau nei dešimtmetis nuo to laiko, kai ji 
atliko žygdarbį, šimtą kartų suvarydama peilį į Frenkį, ar kaip ten 
jo vardas. Dabar ji gali imtis Žudiko Rožės. Kaip tu pati sakei — 
šviežia mėsytė. 

Papurčiau galvą. 

— Manau, tu šį rytą buvai teisi — tarp Žudiko Rožės ir mano 


sesers ryšys yra. Bet ne per Harį Dei, o per Donį Džonsoną. Tai 

yra atsakymas, kas iš tikrųjų nutiko prieš trisdešimt metų. Kažko- 
kioje paslaptyje, kurios Žudikas Rožė nenori leisti Čarliui Sgarziui 
atkapstyti. 

— Taigi, reikia grįžti pas Čarlį Sgarzį, — pareiškė Didi, žiūrė- 
dama į Eilą. 

— Ne, — pataisiau ją, užsitarnaudama atžarų žvilgsnį. — Jis 
tos paslapties dar neišsiaiškino, čia ir yra visa esmė. Turime rasti 
žmogų, kuris ją jau Žino. Ir gali būti, kad aš galėčiau padėti tai pada- 
ryti. Moteris, kadaise buvusi Šanos pamote. Jos šeima gyveno prie 
Džonsonų. Visai tikėtina, kad ji prisimena kokių nors dalykėlių apie 
tą vaikį. O aš kaip tik Žinau jos vardą ir telefono numerį. 


Brenda Deivis vis dar mane prisiminė. Buvome susitikusios 
tik kartą, beveik prieš šešerius metus, kai pradėjau rūpintis savo se- 
sers psichinės sveikatos priežiūra ir susitikau pasikalbėti su Brenda, 
nes turėjau susirinkti pagrindinę informaciją apie savo pacientės 
istoriją. Tąkart mūsų pokalbis sukosi vien tik apie Šaną. Dabar ji 
neatrodė nustebinta mano skambučio ar mano naujų klausimų apie 
Donio Džonsono nužudymą. Pasak Brendos, jos paprastai užpildy- 
ta susitikimų dienotvarkė šiuo metu buvo tuščia, taigi galėjo mus 
priimti tą pačią dieną. 

Patraukėme į Pietų Bostoną, vairavo Filas. Pakeliui paprašiau 
jo sustoti prie vietinės itališkų delikatesų krautuvėlės — norėjau 
nupirkti šviežių pyragaičių. Pagalvojau, kad tai būtų mandagus ges- 
tas — juk ketinome susitikti sa dabar jau pagyvenusia moterimi, 
kad pasikalbėtume apie įvykius, kuriuos ji greičiausiai visus pasta- 
ruosius trisdešimt metų bandė užmiršti. 

Brenda atidarė nusidėvėjusio trijų aukštų daugiabučio namo, 
kuriame gyveno, duris, mirksėdama akimis nuo natūralios dienos 
šviesos, nors, tiesą sakant, saulė jau leidosi, diena artėjo prie pabaigos. 

— Daktarė Adelina Glen, — iškart atpažino ji. 

Nuo paskutinio mūsų susitikimo dienos ponia Deivis atrodė 
gerokai sunykusi. Apvalainas kūnas susikūprinęs, žili plaukai styro- 
jo, ir moteriškė, įsisupusi į žalią chalatą, atrodė lyg pasidengusi sty- 
rančiais šeriais. Pristačiau ją detektyvams. Ji pagarbiai palinksėjo, 
tačiau jau grąžė rankas. 

Padaviau jai dėžutę su pyragaičiais. Jos pablukusiose mėlynose 
akyse sublizgėjo dėkingumo liepsnelės; tada ji nusivedė mus per 
tamsų savo buto pirmame aukšte koridorių į svetainę. Butas užėmė 
visą triaukščio namo galinę dalį. Mostu parodė į išblukusią rudą 
dvivietę sofą, tada pasiskubino nervingais judesiais pašalinti nuo 
kavos staliuko ant jo sumestas popierių krūvas. Ji perkėlė šūsnį ant 
grindų, kur jau gulėjo daug panašių krūvelių. Filas su Didi atsargiai 
žvalgėsi aplink. 

Prisiminiau, kad prieš šešerius metus Brendos Deivis namai 
nebuvo tvarkingi. Dabar ji jau rizikavo būti priskirta prie šlamšto 
kaupėjų. Įvaikių praradimas? O gal tuštuma jos gyvenime atsirado 
mirus jos vyrui, ir dabar ji leido savo gyvenimo dienas, kurių vis 
mažėjo, visiškai viena? 

Pasižvalgiau po perpildytą virtuvę, ankštą svetainę, ir iškart 
pasijutau nepatogiai dėl klausimų, kuriuos ruošėmės užduoti šiai 
maloniai moteriai. Ji buvo viena iš gerųjų įtėvių. Be to, tuo didžia- 
vosi. Dėl šios priežasties jai su vyru ir buvo atsiųsta mano sesuo. 
Tačiau užuot padėję mano seseriai atrasti laimingą savo istorijos 
pabaigą, jie paprasčiausiai Šanos kelyje liko nuolaužomis, Donio 
Džonsono nužudymas sugriovė jų autoritetą tarp kaimynų, o ką jau 
kalbėti apie prarastą tikėjimą savo darbu. 

Man dingtelėjo, kad galbūt Čarlis Sgarzis buvo ką nors at- 
kapstęs. 

Tos žmogžudystės istorija vis dar nebuvo galutinai išnagrinėta. 
Ji paveikė tiek gyvenimų. Brendos Deivis. Džonsonų. Jų giminių, 


Sgarzių. Mano sesers. Ir mano pačios. 

Vienas siaubingas poelgis. Ir tiek daug po jo nuvilnijusių ban- 
gelių. 

— Kavos, arbatos? — paklausė ponia Deivis. 

Ji buvo užsiėmusi virtuvėje — kilnojo nešvarių indų krūvas ir 
tuščius vandens ąsotėlius, kol pagaliau atrado vieną švarią lėkštę. 
Ant jos sukrovė pyragaičius su kremu, kanolius ir makaronsus, o 
tada atsargiai, vilkdama kojas, nunešė lėkštelę ant kavos staliuko. 

Filas maloningai paėmė iš jos lėkštę. Jis su Didi kavos atsisakė. 
Tada, pamatę jos nusivylimo kupiną veidą, jie savo ankstesnio pasi- 
rinkimo išsižadėjo ir sutiko, kad kavos išgerti būtų malonu. 

Ponios Deivis veidas vėl nušvito ir, sugrįžusi į virtuvę, kuri 
greičiausiai metų metus nebuvo mačiusi šluostės ar kempinės, ji 
ėmė ten toliau energingai bruzdėti. 

Filas ir Didi susikaustę prisėdo ant dvivietės sofos; Didi sau- 
godama savo kairiąją ranką laikė ją prispaudusi sau prie šonkaulių. 
Man atiteko apdriskęs krėslas priešais kavos staliuką. Nežinia iš kur 
išdygo oranžinė raina katė ir užšoko man ant kelių. Tada savo snu- 
kučius kyštelėjo dar dvi ar trys katės. Na, žinoma. 

Didi atiteko juodas katinas su baltomis dėmelėmis ir ryškiai 
žaliomis akimis; jis agresyviai įrėmė nosį į jos sužeistą petį. Ji su- 
šnypštė ant jo, taigi katinas nušoko žemyn ir išdidžiai nustypino 
linguodamas uodega. 

— Nagi, Tomai, — iš virtuvės pašaukė ponia Deivis. — Nustok 
erzinti mūsų svečius. Tas gyvūnas neturi jokio supratimo apie ma- 
nieras. Pasiėmiau jį iš gatvės, kai dar buvo visai mažiukas, bet taip ir 
neparodė jokio dėkingumo! Štai, prašau. 

Ponia Deivis vėl pasirodė svetainėje, vienu kartu nešdama po 
vieną tirpios kavos puodelį. Filas pašoko ant kojų, greičiausiai no- 
rėdamas išvengti artėjančių Tomo kėslų, ir nuėjo jai padėti. Kai visi 
vėl susirinkome svetainėje, ponia Deivis prisėdo priešais mane. 


Ji neturėjo įsipylusi kavos, taip pat nelietė ir pyragaičių. Pa- 

prasčiausiai sėdėjo pasidėjusi ant kelių sugniaužtus delnus ir su lau- 
kimo mina veide. 

Prie jos prisijungė dvi katės — po vieną iš abiejų šonų, lyg 
kokie sargybiniai. Ir tada pamačiau tai. Sielvartą jos akyse, tokį gilų 
ir veriantį, kad nei katės, nei nereikalingi daiktai niekada jo nepa- 
lengvins, nesvarbu, kiek daug jų būtų. Ji kentėjo ir buvo su tuo susi- 
taikiusi. Dabar žvelgė į mus žinodama, kad tie klausimai bus skaus- 
mingi, ir atsiduodama asmeniniam likimui. 

— Dėkoju, kad sutikote mus taip greitai priimti, — tariau. 

— Sakei, jog dėl tavo sesers? 

— Radosi šiek tiek naujų klausimų apie Donio Džonsono mirtį... 

— Turite omenyje jo nužudymą? 

— Taip. Šie detektyvai norėtų apie tai jūsų paklausti. Apie Šaną, 
Donį, jūsų kaimynus. Apie viską. 

Ponios Deivis galva pasviro į šoną. Ji susiraukė, lyg dvejotų, o 
tada lengvu galvos linktelėjimu parodė, kad sutinka. 

— Na, jau gan daug laiko prabėgo, suprantate. Bet, jūsų lai- 
mei, su amžiumi mano atmintis praeitį pamėgo labiau nei dabartį. 
Paklauskite mane apie praeitą savaitę — nežinau, ar galėčiau jums 
padėti. Bet trisdešimties metų senumo laikai... — atsiduso ji. — Aš 
vis dar pamenu, kas dėjosi prieš trisdešimt metų, nors jau geriau 
norėčiau pamiršti. 

— Papasakokite mums apie Šaną Dei, — paprašė Didi. 

Ponia Deivis greit žvilgtelėjo į mane, lyg abejotų, kaip turėtų 
toliau elgtis mano akivaizdoje. 

— Viskas gerai, — patikinau ją. — Neturiu jokių iliuzijų dėl 
savo sesers. Nesijaudinkite, kad man girdint blogai apie ją kalbėsite. 

— Ji neturi sielos, — iškart išrėžė ponia Deivis. Jokių emocijų, 
tik sausai konstatuotas faktas. — O, kiek vaikų mes su Džeremiu 
buvome iki tol turėję. Problemiškų, liūdnų vaikų, piktų. Berniukų 


ir mergaičių, įvairaus amžiaus. Mes manėme, kad jau visko matėm, 

kad galėjom su bet kuo susitvarkyti. Buvome arogantiški. Didžia- 
vimasis yra nuodėmė, taigi šėtonas atsiuntė mums Šaną, kad mus 
sunaikintų. 

— Ar tuo metu auginote kitus vaikus? — paklausė Filas. 

— Dar tris. Vyresnį berniuką Samuelį, kuriam tuomet buvo 
septyniolika. Jis sa mumis buvo pragyvenęs trejus metus. Džere- 
mis buvo priglaudęs jį po savo sparneliu, išmokė dailidės amato. Na 
žinote, tai sistemos trūkumas. Vaikams sueina aštuoniolika, ir viso 
gero. Valstybė juos paleidžia į savarankišką gyvenimą; nesvarbu, ar 
jie pasiruošę, ar ne. Mūsų vyresnėlis Semas jaudinosi dėl savo atei- 
ties. Bet Džeremis sumąstė, kad galėtų jį įdarbinti pas savo draugą. 
Be to, mes pasakėme jam, kad galės pasilikti sa mumis ilgiau; jis 
mums buvo lyg sūnus. Nesvarbu, ką apie tai galvojo valstybė. Mes 
neketinome jam atsukti nugaros. 

— Ar vis dar sulaukiate iš jo žinių? — paklausė Didi. 

— Taip. Jis dabar gyvena Olstone. Užsuka, kai gali. Žinoma, 
visi šiais laikais užsiėmę. O dailidės darbas nebe toks kaip anksčiau. 
Jis daug keliauja, kad rastų darbo. Sakyčiau, matau jį nebe taip daž- 
nai kaip prieš tai. 

Pastebėjau, kad ponia Deivis delnus ant kelių gniaužė taip 
smarkiai, kad net pabalo jų krumpliai. Vienas iš katinų, pilkasis, 
niukstelėjo jai į šoną. Šeimininkė paklusniai ėmė glostyti jam nuga- 
rą. O man ant kelių nepailsdama murkė oranžinė rainė; tai keistai 
raminantis fonas tokiam įtemptam pokalbiui. 

— O kiti vaikai? — tęsė Filas. 

Ponia Deivis viską nupasakojo išsamiai. Maža aštuonerių metų 
mergaitė, pačios gražiausios mokos spalvos odos, su jais tuomet gy- 
veno dar tik du mėnesius, o vėliau sugrįžo pas savo motiną, įnikusią 
į heroiną. Taip pat penkerių metų berniukas Trevoras, kurio tėvai 
buvo žuvę per avariją. Valstybės atstovai stengėsi surasti kitus jo 
šeimos narius, kurie galbūt norėtų priglausti jį pas save. O iki tol jis 
buvo apgyvendintas pas Deivisus. 


LISA GARDNER » NIEKO NEBIJOK 299 


Ir, žinoma, Šana. Valstybės tarnautojai perspėjo mus, kad ji — 
sunkus vaikas. Per praėjusius dvejus metus mergaitė pabuvojo jau 
šešeriuose ar septyneriuose namuose, o tai niekad nėra geras žen- 
klas. Sunkiai sugyveno su kitais vaikais, taip pat su suaugusiais, ku- 
riems turėjo paklusti. Pjaustėsi, — ponia Deivis stabtelėjo. — Jūs 
žinote, ką tai reiškia, taip? 

— Ji skutimosi peiliuku pjaustėsi sau rankas ir kojas, — pa- 
tikslino Didi. 

— Na, taip. Ir aš apie tai tik tiek težinojau. Bet Šana, e... savo 
kojas pjaustėsi šiek tiek aukščiau. Labiau, na, — ponios Deivis bal- 
sas pritilo iki šnabždesio, — ten, viršuje, — reikšmingai tarė ji. — Aš 
maniau, kad jai prasidėjo mergaičių dienos ir pasiūliau reikiamų 
higienos reikmenų. Bet ne, ji kraujavo nuo savo pačios pasidarytų 
žaizdų. 

Pirmą kartą, kai apie tai prašnekau, ji tiesiog į mane spoksojo. 
Jokių „ačiū, kad pasisiūlėte padėti, jokio dėkingumo žmogui, ban- 
save taip sužalojo. Ji pagūžčiojo pečiais, pasakė: „Kodėl gi ne?“ 

Tokia jau Šana buvo. Nepadėjo jokios kalbos ar veiksmai... Pa- 
gaudavau ją vagiančią, įkišusią pirštus į mano piniginę. Ji neišsisu- 
kinėdavo, tiesiog pagūžčiodavo ir sakydavo: „Man reikia pinigų.“ 
Du kartus pagavau Šaną ir mūsų septyniolikmetį Semą jo miega- 
majame. Jie... na, žinote. Pasakiau jiems, kad tai nepriimtina. Semas 
labai susigėdo, negalėjo man net į akis pasižiūrėti. Bet štai Šanai 
buvo nė motais. Jai patiko seksas, ji norėjo sekso, ir ką aš galėjau 
pakeisti? Jokios gėdos, jokios sąžinės graužaties, vien tik aš, aš, aš, 
aš, aš... 

Jau po dviejų savaičių bejėgiškai nuleidome rankas. Negalė- 
jome nei jos nubausti, nei apdovanoti už gerus poelgius. Džeremis 
visiems namiškiams buvo sudaręs tvarkaraštį. Nebuvo sunku jo lai- 


kytis, bet pakankama, kad vaikai priprastų prie tvarkos ir drausmės. 

Tik ne Šana. Ji kėlėsi, kai norėjo, išeidavo, kai jausdavo poreikį išeiti, 
grįždavo, kai jai buvo patogu. Bandėme jai skirti namų areštą. Ji 
nusijuokė mums į veidą ir trenkė durimis. Mes iškvietėm policiją 
dėl vagystės — ji praleido naktį nuovadoje, tada parsivilko namo 
lyg nieko nebūtų nutikę. Jokie mūsų žodžiai ar veiksmai neturėjo 
jai jokios įtakos. 

Manėme, kad galbūt jai reikia šiek tiek daugiau laiko. Mūsų 
šeima buvo gera. Švarus namas, geras maistas, dėmesingi tėvai. 
Nors ir atrodys keistai, bet Trevorui ji patiko. Visados stebėdavau 
juos kartu leidžiančius laiką — nežiūrėkit į mane taip! Ji iš tikrųjų 
su juo elgėsi gerai. Skaitydavo jam pasakas arba piešdavo kartu su 
juo. Tam liūdnam mažam berniukui, per vieną popietę praradu- 
siam visą savo šeimą, labai skaudėjo širdelę. Kai Šana būdavo su 
juo, ta siaubinga arogantiška šypsenėlė dingdavo iš jos veido ir ji 
atrodydavo beveik žmogiška, bent jau trumpam. Mes vis tikėjomės, 
kad ji gali tokia tapti visam laikui, jei tik labiau pasistengsime. 

— Kada ji susipažino su Doniu Džonsonu? — paklausė Filas. 

Ponia Deivis papurtė galvą. 

— Aš nežinojau, kad jie susipažino. Žinoma, Donis gyveno 
netoliese, bet taip pat kaimynystėje buvo dar maždaug dvidešimt 
kitų vaikų. Jie visi bėgiodavo aplink. Tada mes niekad į tai per daug 
nekreipėm dėmesio. Vaikai lauke žaisdavo. Kai ateidavo laikas vaka- 
rieniauti, pašaukdavome pro paradines duris ir jie sugrįždavo. 

— Ar su kokiais nors vaikais ji bendraudavo dažniau nei su 
kitais? — pasidomėjo Filas. 

— Su Donio vyresniuoju pusbroliu Čarliu. Čarliu Sgarziu. Jis 
ir keli kiti didesni vaikai sudarė kažkokią, net nežinau... gauja būtų 
per stiprus žodis. Bet jie visuomet kartu leisdavo laiką. Juodos odi- 
nės striukės, cigaretės — vaidindavo kietuolius. 

— Čarlis su Šana buvo draugai? — atėjo eilė kalbėti man, nes 


tai pasirodė nauja. 

— Draugai? — susiraukusi pakartojo ponia Deivis. — Ak, 
nežinau, ar Šana turėjo draugų. Tačiau bent jau mes matydavome, 
kaip ji leisdavo laiką su ta grupele. Man tai kėlė nerimą. Tie vaikai 
sekė chuliganų pėdomis, o ji ir taip turėjo pakankamai problemų. 
Bandžiau su ja apie tai kalbėtis, bet ji tik juokėsi. Pamėgdžiotojai — 
taip ji juos vadino. Po kurio laiko iš kitos mamos išgirdau, kad jai 
rūpėjo ne tie vaikai, o kažkurio iš jų dvidešimt ketverių metų brolis, 
prekeivis narkotikais. Štai su kuo ji iš tikrųjų leisdavo laiką. Ketu- 
riolikmetė mergaitė susidėjo su dvidešimt ketverių metų vaikinu... 

Ponia Deivis pakratė galvą. Net ir praėjus tiek metų ji vis dar 
atrodė įbauginta... 

— Kiek laiko Šana su jumis gyveno? — paklausė Filas. 

Jos veido išraiška pasikeitė — staiga lyg išgiedrėjo. Linijos vei- 
de atrodė gilesnės. 

— Tris mėnesius, — sušnibždėjo ji. — Tris mėnesius. Tiek už- 
teko. Ir tada viskas buvo baigta. 

— Kas tądien nutiko, ponia Deivis? — švelniai ištarė detektyvė. 

— Nežinau. Dievas mato, kad nuoširdžiai kalbu. Šana atsikė- 
lė maždaug vienuoliktą, kažkur išėjo. Apie ketvirtą, kai kiti vaikai 
grįžo namo iš mokyklos, davėme jiems užkandžių, bet Šanos vis 
dar nebuvo nė kvapo. Tada, maždaug penktą valandą. Taip, penk- 
tą. Ruošiausi į orkaitę kišti patiekalą vakarienei. Išgirdau klyksmą. 
Šaukė ponia Džonson, ji gyveno vos už kelių namų nuo mūsų. Ji 
vis klykė ir klykė. „Mano vaikelis, — vis nesiliovė verkti ji, — mano 
vaikelis...“ 

Džeremis išbėgo pro duris. Kol iki ten nubėgo, kažkas jau buvo 
spėjęs iškviesti greitąją. Bet, kaip sakė Džeremis, greitosios pagalbos 
specialistai ten neturėjo ką daryti. Jie tik žiūrėjo į sudarkytą jauno 
berniuko kūną... Ponia Džonson taip ir nepajėgė su tuo susitaikyti. 
Ta šeima, ta nelaiminga, nelaiminga šeima... 

Ponios Deivis balsas nutilo. Tada ji tyliai tęsė: 

— Maždaug po valandos Šana grįžo namo pro užpakalines 

duris. Ji buvo kraujuota nuo galvos iki kojų, laikė peilį. Aš aiktelėjau. 
Paklausiau, ar jai viskas gerai. Ji tik priėjo prie manęs ir įdavė man 
ginklą. Tada apsisuko ir užlipo viršun. Kai Džeremis taip pat užlipo 
į antrą aukštą, jis ją rado sėdinčią ant lovos krašto, vis dar visą krau- 
juotą. Ji tiesiog ten sėdėjo. 

Jis žinojo. Žiūrėdamas į ją, į jokių emocijų nerodantį jos veidą, 
pakvietė mane. Džeremis paklausė jos, ar visa tai kaip nors susiję 
su Džonsonų berniuku. Ji neatsakė; įkišo ranką į kišenę, išsitrau- 
kė kažką, kas atrodė kaip audinio gumulėlis, ir padavė jam. Donio 
Džonsono ausis. Ji padavė mano vyrui to berniuko ausį. Džeremis 
iškvietė policiją. Kokį kitą turėjome pasirinkimą? 

Džordžas Džonsonas, Donio tėvas, atvyko pirmasis. Jis išgirdo 
naujienas per kažkokio kito faro radiją ir atkūrė per gatvę tiesiai pas 
mus. Maniau, kad gal nereikėtų jo įsileisti. Man buvo neramu, ką jis 
galėjo padaryti tai mergaitei. Bet kai Džeremis jį palydėjo laiptais 
aukštyn, jis sugebėjo susitvardyti. Tiesiai šviesiai Šanos paklausė, ar 
ji nužudė jo sūnų. Bet ji vis tiek nesiteikė kalbėti. Ir toliau tik spokso- 
jo į mus savo tuščiomis akimis. Pagaliau šnopuodami ir pūškuodami 
atvyko ir kiti pareigūnai. Vienas iš jų paėmė ausį, įdėjo ją į maišelį, 
kaip įrodymą. Tada jie perskaitė Šanai jos teises ir išsivežė ją. 

Ji į mūsų namus niekad nebegrįžo. Bet tai neturėjo reikšmės. 
Žala jau buvo padaryta. Kaimynai po to nebenorėjo su mumis kal- 
bėtis. Mes įsileidome į savo namus monstrą, o tada užsiundėme jį 
ant savo draugų. Džeremis taip ir nepajėgė su tuo susitaikyti; jis at- 
rodė palūžęs, prarado bet kokį susidomėjimą vaikų priežiūra, mūsų 
namais, mūsų gyvenimu. Semuelis išsikraustė praėjus šešiems mė- 
nesiams; manau, kad jam buvo per sunku namuose, kurie buvo tapę 
tokie... pilni šešėlių. Gražutė mažoji Ana Rouz buvo grąžinta savo 
biologinei motinai, o Trevorą valstybės tarnautojai perkėlė į kitus 
namus. Mums nepaaiškino kodėl, bet mes žinojome. 

Tai buvo didžiausias smūgis, na, suprantate. Dėl Šanos mes 
niekad neturėjome jokių šansų. Bet tuos du mažylius būtume galėję 

išgelbėti. Taip niekad ir neprisiverčiau išsiaiškinti, kas jiems nutiko. 
Ana Rouz, ta gražutė maža mergaitė, grįžo nuo kokaino priklausan- 
čios moters globon. Vienas Dievas težino, kas nutiko, kai jos mamai 
vėl desperatiškai prisireikė prisišniokšti. O Trevoras greičiausiai 
buvo patalpintas vienuose iš tų... kitų namų. Na, žinote, kur žmonės 
priglaudžia vaikus tik dėl pašalpų, tada sugrūda juos po keturis į 
kambarį, kur trys didžiausi kabinėjasi prie mažiausiojo, ir niekam 
tai nerūpi. Turbūt man reikėjo užduoti daugiau klausimų, bet ne- 
manau, kad būčiau galėjusi pakelti atsakymus. Turbūt po visų tų 
įvykių aš irgi šiek tiek palūžau. 

Ponia Deivis vėl ėmėsi glostyti jos dešinėje gulintį katiną, taip 
save ramindama. 

— Ar galite mums papasakoti, kas nutiko Džonsonams? — pa- 
prašė Filas. 

Ponia Deivis gūžtelėjo pečiais. Jos akys buvo paraudusios. 

— Marta, Donio mama, pradėjo išgėrinėti. Aš taip girdėjau. 
Po to įvykio ji atsisakydavo su manimi susitikti, pasikalbėti. Aš 
pradėjau daugiau laiko leisti namuose, nes atrodė, kad kaimynai 
piktindavosi mane pamatę. Bet tie jų namai... Donis buvo jų pasi- 
didžiavimas ir džiaugsmas. Protingas jaunas berniukas, ypač talen- 
tingas tiksliesiems mokslams. Jo tėvas girdavosi, kad jis pats buvo 
policininkas, bet štai Donis vieną dieną taps nusikaltimų laborato- 
rijos direktoriumi. Girdėjau, kad Džordžas nusišovė. Tėvai neturėtų 
pergyventi savo vaikų, aiškiau nebūna. 

— Ponia Deivis, — tariau, — ar jūs buvote šalia, kai Šanos 
kambaryje buvo vykdoma krata? 

— Taip. 

— Gal atsimenate, ar jie rado kokių nors laiškų, kokių nors 
bendravimo tarp Šanos ir Donio įrodymų? Galbūt asmeniškų raš- 
telių, meilės laiškų? 


Ponia Deivis nutaisė juokingą mimiką. 

— Šana ir dvylikametis berniukas? Nemanau. Jei nuoširdžiai, 
dvidešimt ketverių narkotikų prekeivis labiau atitiko jos skonį. 

— Ar galėjo būti, kad ji paprasčiausiai buvo su juo susidrau- 
gavusi? Gal priglaudė jį po savo sparneliu, panašiai, kaip bendrau- 
dama su Trevoru? 

— Nežinau. Ji apie tai nieko nepasakodavo. Bet... galbūt. Vi- 
sada maniau, kad Šana buvo sudėtingesnė asmenybė, negu galėjo 
pasirodyti iš šalies. Tačiau gali būti, kad tai paprasčiausiai įrodo, jog 
aš visgi esu naivi. 

— O Sgarziai? — paklausė Didi. — Susidaro vaizdas, kad Do- 
nio nužudymas jiems taip pat buvo skausmingas. 

— Žinoma — Dženetė ir Marta, dvi seserys, visada buvo arti- 
mos. Girdėjau, Dženetė ilgam laikui pasiliko gyventi su savo sese- 
rimi, nes šioji ėmė skandinti savo sielvartą taurelėje. Tai ir pačios 
Dženetės santuokai bei šeimai neišėjo į gera. Deja, Martos tai irgi 
neišgelbėjo — ji gerdama prisišaukė ankstyvą mirtį. 

— Vadinasi, Dženetė Sgarzi prarado savo sūnėną, tada seserį, 
o tada ir savo svainį, — tyliai patikslino Didi. — O kaip Dženetės 
vyras, ponas Sgarzis? 

— Apie jos vyrą daug nežinau, — pasakė ponia Deivis. — Ka- 
dangi jis buvo gaisrininkas, dirbdavo neįprastu grafiku. Bet štai 
Čarlis, jų sūnus, po visų tų įvykių prisidarė visokių bėdų. Nežinau, 
ar tai dėl to, kad jo pusbrolis buvo taip siaubingai nužudytas, ar 
smulkias vagystes, vandalizmą ir panašius dalykus. Jo tėvai galiau- 
siai pasirūpino, kad jis galėtų išvykti. Atrodo, į Niujorką. Turbūt tai 
pasiteisino; paskutinės naujienos, kurias girdėjau, kad Dženetė gy- 
rėsi, jog jis tapo reporteriu, užsitarnavo sau vardą. Man atrodo, kad 
dabar jis yra grįžęs, rūpinasi Dženete. Jos sveikata nėra labai gera, 
na, žinote, vėžys. Bijau, kad jos būklė sunki. 

Mes visi palinksėjome, pavėluotai susivokę, kad ponia Deivis 


dar nebuvo girdėjusi apie Dženetės Sgarzi nužudymą. Galbūt ji iš 

viso nieko nežinojo apie Žudiką Rožę. Atrodė, kad būtų maloniau 
palikti viską taip, kaip yra. 

— Ar galite prisiminti dar kokį žmogų, kurį tiesiogiai paveikė 
Donio nužudymas? 

— Niekas neateina į galvą. 

— Donio draugai? Vaikai, kurie tuo metu geriausiai jį pažinojo? 

Ponia Deivis papurtė galvą. 

— Apgailestauju. Apie Donį aš daug nežinojau. Jis tebuvo vie- 
nas iš vaikų. Geriau paklauskite Čarlį; jis tą jaunesnę kartą prisime- 
na geriau nei aš. 

Filas palinksėjo. Jis paprašė pasakyti pilnus kitų vaikų, kurie 
gyveno jų namuose, kol Šana ten buvo, vardus. Semuelis Heisas, 
Ana Rouz Simons, Trevoras Deimonas. 

Mes pakilome, oranžinė rainė grakščiai nušoko man nuo kojų. 

Nepaisant visos tos įtampos ir per mūsų pokalbį prisiminimų 
sukelto sielvarto, mačiau, kad ponia Deivis liūdėjo, kai ruošėmės 
išeiti. Mąsčiau, kaip ji turėjo jaustis, net ir praėjus tiek metų vis dar 
gyvendama tame pačiame rajone ir vis dar būdama atstumtąja. 

Instinktyviai palinkau į priekį ir pabučiavau jai į popieriaus 
plonumo skruostą. 

Ji suspaudė man ranką. 

Tada palydėjo mus atgal per ilgą, siaurą koridorių prie paradi- 
nio įėjimo. Prieš jai uždarant duris, paskutinį kartą spėjau pamatyti 
jos giliai raukšlių išvagotą, sielvarto kupiną veidą. 


29 skyrius 


— Kaip tavo petys? 
— Normaliai, — suurzgė Didi, nors iš tikrųjų jos petys ją žudė 
ir ji žinojo, kad jos judesiai dar labiau suvaržyti nei paprastai. Jai 


reiktų sėdėti namie, ilsėtis, šaldyti petį ledu ir deklamuoti Melvinui 

aistringus monologus. Bet šiandien ji visas jėgas skyrė darbui ir da- 
bar tai atsiliepė jos pečiui, rankai ir kaklui. 

Jai tai nerūpėjo. Bent jau nenorėjo, kad rūpėtų; ji — detektyvė, 
tirianti bylą. Ir pagaliau darėsi įdomu. 

Jiems einant atgal prie Filo mašinos, Didi pažvelgė į Adeliną, 
kuri žingsniavo šalia; Filas žingsniavo jai iš kito šono. Pasistatyti 
automobilį Pietų Bostone buvo sudėtinga užduotis; jiems teko to- 
lokai paėjėti. 

— Ar žinai, kad kraujuoji? — paklausė daktarės ji. 

— Ką? — Adelina sustojo. 

Didi smalsiai stebėjo daktarę, kol ši mikliai apžiūrinėjo savo 
kūną ir galiausiai atrado tris akivaizdžias žymes sau ant riešo, kurias 
greičiausiai paliko katė, šokdama nuo jos kelių ant grindų. 

— Ar tualergiška katėms? — paklausė Didi, nes įdrėskimai ne 
tik kraujavo, bet ir atrodė ištinę. 

— Nežinau. Retai kada leidžiu laiką su gyvūnais. Būtent dėl 
šios priežasties. 

— Tu negali šito jausti? — pasidomėjo Eilas. 

Daktarės veido bruožai taip ir liko neišraiškingi. Ji papurtė galvą. 

— Mašinoje turiu pirmosios pagalbos vaistinėlę, — pasakė jis. 

— Ačiū. 

— Esu tikras, kad jei nuvalysime žymes su antiseptine serve- 
tėle, viskas susitvarkys. 

— Ačiū, — pakartojo Adelina. 

Jie ėjo toliau; daktarė atrodė labiau sunerimusi nei anksčiau. 

— Vis dar manai, kad Šana nenužudė Donio? — paklausė Fi- 
las. — Na, visos tos aplinkybės, kad ji grįžo namo kruvina nuo gal- 
vos iki kojų, tada išsitraukė iš kišenės berniuko ausį... Man skamba 
gan įtikinamai. 

— Manau, sesuo dorai nė nežino, kas tą naktį nutiko. Dėl to ir 


jos gynybos argumentai teisme buvo tokie menkaverčiai. Galbūt ji 

ir nužudė Donį. O gal ir nenužudė. Ji nežino, ir tai yra dar viena ga- 
lima priežastis, kodėl ji niekad apie tą naktį nekalba. Ji neprisimena. 

— Emm... kaip suprasti? — paklausė Filas. 

— Simptomai, kuriuos apibūdino ponia Deivis, atitinka psi- 
chozinio lūžio požymius; psichozinis lūžis — tai smarkios pradinės 
psichozės epizodas, kai realybė pasidaro nebepakeliama ir smege- 
nys išsijungia. Šana turbūt šiuos simptomus jautė jau kuris laikas, 
bet niekas iki šiol nesudėliojo į vietas dėlionės detalių. Daugumą 
psichozinių lūžių sukelia ekstremalus arba netikėtas stresas. Pavyz- 
džiui, išgyvenimai mūšio lauke, kai tampama motina ar tėvu, ar pa- 
tiriama trauma. 

— Ar, pavyzdžiui, dvylikamečio žudymas, — tarė Filas. 

— Arba buvimas dvylikamečio nužudymo liudininku. 

— Palaukit, — įsikišo Didi. — Kodėl Šanos advokatas to nesu- 
gebėjo išsiaiškinti? Noriu pasakyti — psichozinis epizodas, kaip tu 
jį apibūdini, būtų idealus gynybos argumentas. Ji tuo metu nebuvo 
sveiko proto. | 

Adelina pagūžčiojo pečiais. Jau buvo sutemę, oras laikėsi savo 
anksčiau duoto pažado padvelkti lediniu šaltuku. Daktarė, vilkinti 
vien tik ploną megztuką, rankomis apsivijo sau liemenį. 

— Šana negalėjo papasakoti, kas nutiko. Dauguma žmonių, 
patiriančių psichozinius epizodus, negali jų prisiminti. Galbūt jos 
advokatas, atsižvelgdamas į jos problematišką praeitį, pamanė, kad 
toks argumentas būtų per silpnas. Šanos biografijoje smurto jau 
būta. Kodėl prisiekusieji turėtų patikėti, kad tas vienas įvykis buvo 
kitoks nei visi kiti? 

— Bet tai reiškia, kad ji galėjo nužudyti Donį Džonsoną, — 
tarė Filas. — Ir jeigu tuo metu ji nebuvo sveiko proto, galbūt ir yra 
priežastis, kodėl jis neatitinka kitų jos aukų pobūdžio. Noriu pasa- 
kyti, kaip dar galima būtų paaiškinti kruviną peilį, ausį kišenėje? 
Susidaro vaizdas, kad ji padarė kažką daugiau, nei tik užklupo pas 


kaimynus vykdomą žmogžudystę. 

Adelina neatsakė, bet Didi atrodė, kad daktarė mintyse jau 
buvo apsisprendusi. Ji netikėjo, kad jos sesuo nužudė tą berniuką. 
Ar tai naivus mąstymas žmogaus, kuris jau turėtų būti pasimokęs? 
O galbūt buvo kokia nors kita priežastis, bet Adelina jiems kol kas 
nenorėjo jos atskleisti? Tačiau Didi iš galvos vis dar neišėjo tas at- 
sainus Čarlio Sgarzio pastebėjimas. Kad jeigu odos dyrimas yra tiek 
Hario Dei, tiek Šanos Dei skiriamasis bruožas, ir jei nė vienas iš jų 
negali būti Žudiku Rože dėl savaime suprantamų priežasčių, tai, na, 
lieka dar vienas šeimos narys. 

— Sakei, kad tu ir tavo sesuo kartu neaugote, — pastebėjo 
Didi. — Tai kada tu ją vėl sutikai? 

— Maždaug prieš dvidešimt metų. Ji parašė man laišką. 

— Iniciatyvą užmegzti ryšį parodė ji? 

Adelinos tonas buvo atsainus: 

— Taip. 

— Kodėl? 

— Nežinau. Gal todėl, kad ji nuobodžiavo? Aš esu vienintelė 
jai likusi giminaitė? Tau reiktų paklausti jos pačios. 

— Ji tau parašė, nes kažko norėjo, — padarė išvadą Didi. 

Adelina nusišypsojo. | 

— Dabar kalbi kaip mano įtėvis. 

— Bet tu buvai jai pakanti. Per visus tuos metus, net ir po 
įvairių jos bandymų nusižudyti. Ji bendrauja su tavimi viena ir tai 
trunka gana ilgai. Tiesa? 

— Teisybė. 

— Koks to tikslas? Anot tavęs, sesuo nemoka užjausti, nemoka 
užmegzti ryšio, netgi nesupranta, kas yra tikri santykiai. Tai ko ji iš 
tavęs nori, Adelina? Jūs su ja kalbatės jau du dešimtmečius — dėl ko? 

— Visą šį laiką reguliariai nebendravome. Tik prieš šešerius ar 
septynerius metus direktorė Makinon leido mums susitikinėti kas 


mėnesį. 

— Bet vis dėlto kodėl? Ko Šana iš tavęs nori? Noriu pasaky- 
ti — kiek šeimų ši moteris sugriovė, kiek gyvenimų? Jokios atgailos, 
jokios sąžinės graužaties. Susidaro vaizdas, kad didžiausia emocija, 
kurią ji yra pajėgi pajausti — tai nuobodulys. Tai kodėl gi ji pagei- 
dauja, kad tu vis sugrįžtum? Ko, praėjus dviem dešimtmečiams, jai 
iš tavęs reikia? 

— Jai reikia užtikrinti, kad būčiau saugi, detektyve. Tai paža- 
das, kurį ji davė mūsų tėvui prieš keturiasdešimt metų. Nes jei ne- 
turi šeimos, tai neturi nieko. 

— Rimtai? Užtikrinti, kad būtum saugi? Rimtai? 

Adelina laikė savo žvilgsnį prikaustytą prie šaligatvio, jos 
žingsniai spartėjo, lyg ji bandytų pralenkti skepticizmą Didi bal- 
se. Detektyvei toptelėjo, kad Adelinos matymą temdo gigantiška 
tamsioji zona, kiek ji susijusi su jos seserimi. Ji pati taip nemanė. Ji 
minėjo klinikinius vertinimus, žarstėsi nuoširdžiais teiginiais, kaip 
antai pas ponią Deivis: „Dėl manęs nesijaudinkite. Neturiu jokių iliu- 
zijų dėl savo sesers.“ 

Bet Adelina jų turėjo. Kažkur giliai viduje net ir po tiekos metų 
ji vis dar norėjo turėti vyresniąją sesutę. 

Ir dėl to Šanai Dei ji buvo ideali auka laukiančiųjų sąraše. Vis 
dėlto kilo klausimas — ko Šana laukė? 

— Susidaro įspūdis, kad Dženetė Sgarzi ir jos sesuo Marta 
Džonson buvo artimos, — tarė Filas. — Tai reiškia, kad jeigu po 
Donio žmogžudyste kas nors slėpėsi, pavyzdžiui, kokie nors santy- 
kiai ar slaptas draugas, apie kurį jo motina žinojo, bet taip ir nesu- 
siprotėjo užsiminti, kai Šana iš kišenės išsitraukė jos sūnaus ausį... 

— Dženetė Sgarzi galėjo kažką žinoti apie tą nusikaltimą, — 
pritarė Didi, — nesvarbu, ar pati suprato, kad savo rankose laiko 
raktą, ar ne. Ir dėl to Žudikas Rožė net ir po tiek laiko jautė poreikį 
ja atsikratyti. 

— Manau, turėtume patikrinti Semuelį Heisą, — paskelbė Fi- 
las, kai jie pagaliau priėjo jo automobilį. Žmogžudystės įvykdymo 

metu jis buvo septyniolikmetis vaikinas. Turint omenyje, kad jų glo- 
bėja užtiko juos dviese kambaryje, akivaizdu, kad jis su Šana buvo 
užmezgęs kažkokius santykius. Globos sistemoje augintas paauglys 
greičiausiai ir pats turi įdomią praeitį. Be abejo, buvo pakankamai 
subrendęs ir pakankamai stambus, kad nužudytų dvylikametį. Ir 
gali būti, kad net ir po tiek metų jis vis dar galvoja apie Šaną. Jo pir- 
moji mergina; mergina, kuri dingo, mergina, kurios jis niekada ne- 
sugebės pamiršti. Jis lyg apsėstas ieško informacijos apie ją, sužino 
viską, ką tik įmanoma, apie jos liūdnai pagarsėjusį tėvą Harį Dei... 
Leidžiasi į savo paties kriminalinę kelionę. Velniai griebtų, galbūt 
rožė ir šampanas visai nėra skirti aukoms. Galbūt jie skirti Šanai. 
Šios žmogžudystės — tai jo meilės laiškai jai. 

— Šiurpu! — pasakė Didi; ji visa drebėjo, ir ne tik nuo nakties 
šaltuko. 

Suskambo Filo telefonas. Jis ruošėsi rakinti mašinos dureles, 
bet sustojo, kad galėtų atsiliepti. Didi su Adelina kantriai laukė ant 
šaligatvio krašto, o tuo metu Filas linksėjo, klausėsi, vėl linksėjo, 
tada sušuko: „Šūdas!“ 

Didi akys išsiplėtė. Šeimos žmogus Filas beveik niekada nesi- 
keikė. Jų būryje paprastai ji tuo išsiskirdavo. 

— Čarlis Sgarzis suorganizavo protestą priešais MPN, — pa- 
skelbė Filas, užbaigęs pokalbį ir dėdamasis į kišenę telefoną. — Pa- 
sirodo, šią popietę jis kažką parašė savo dienraštyje ir atskleidė visas 
detales apie savo motinos nužudymą... 

— Šūdas, — suaimanavo Didi. 

— Įskaitant ir nuplėštą odą — galbūt pagarbos gestą Hariui 
Dei, serijiniam žudikui, kurio iki ketvirtos valandos po pietų niekas 
nė neatsiminė. Tačiau dabar Sgarzio dėka visos pagrindinės žinių 
stotys pirmu numeriu skelbia, kad turime maniaką pamėgdžiotoją, 
kuris imituoja legendinį serijinį žudiką, visame Bostone nuo žemės 


paviršiaus šluojantį pažeidžiamas moteris. Ir, ak, tiesa, tokia pat 

liūdnai pagarsėjus Hario dukra Šana Dei, atrodo, turi pašaliniams 
neprieinamų žinių apie tuos nusikaltimus, pavyzdžiui, anksčiau už 
visus žino, kiek odos juostelių buvo nuplėšta nuo kūnų... 

— Kaip Carlis apie tai sužinojo? — pratrūko Didi. — Mes nie- 
kada jam apie tai nepasakojome. 

Filas gūžtelėjo pečiais. 

— Jis reporteris. Spėju, kad šiek tiek pasidomėjo. Ir, na, žinai, 
koks tas medicinos ekspertų skyrius... 

— Šūdas! — vėl pakartojo Didi. 

Pastaruoju metu informacija iš medicinos ekspertų skyriaus 
tekėjo kaip per sietelį. Benas Vaitlis kol kas nesusekė, kas nutekin- 
davo faktus, bet jau geriau jis artimiausiu metu tai padarytų, kol 
vadovybė jiems visiems nenukirto galvų. 

— Na, Čarlis šiuo metu yra prie MPN, ir atrodo, kad jis ten 
įsiūbavo ganėtinai smarkų siautulį, reikalaudamas teisingumo aukų 
atžvilgiu. Ar turi jėgų dar vienai darbinei kelionei? — Adelinos pa- 
siteiravo Filas, nes jie buvo palikę jos mašiną miesto centre. 

— Gerai, važiuosiu. 

— Sukruštai nekenčiu reporterių, — subambėjo Didi, atsargiai 
sėsdama į automobilį. 

— Šūdas, — pritarė Adelina. 


Pasirodo, Čarlis Sgarzis buvo suorganizavęs žvakučių piketą. 
Priešais pagrindinį MPN pastatą buvo susirinkusi maždaug šimto 
ar pusantro šimto Žmonių minia. Po spiginančiomis kalėjimo švie- 
somis susibūrę piketuotojai laikė iškėlę trijų nužudytų aukų, tarp jų 
ir Čarlio motinos, plakatų dydžio nuotraukas. 

Tuo metu, kai Filas sustojo automobilių aikštelėje, minia dai- 
navo „Nuostabi malonė, o storomis liemenėmis apsirengę pataisos 
namų pareigūnai savo ruožtu stovėjo tarp jų ir institucijos pastato. 
Čarlis Sgarzis, pastebėjęs Filą su Didi, išlipančius iš automobilio, pa- 

sigriebė garsiakalbį ir suskato skanduoti: „Teisingumo, teisingumo, 
teisingumo!" 

Eilas sunkiai atsiduso. Didi jo nekaltino. Tokiomis akimirko- 
mis policininko darbas nebūdavo smagus. Persekioti žiaurius nusi- 
kaltėlius — gerai. Stoti akis į akį prieš gedinčius aukų artimuosius... 
nelabai. 

Ji leido jam imtis iniciatyvos. Pagaliau jos sužeistas petys bent 
šiuo tuo pasitarnavo. 

Adelina nusekė jiems iš paskos atkartodama jų eiseną. 
Detektyvė galėjo tik spėlioti, ką daktarė galvojo apie visą šį cirką. 

— Čarli, — tarė Filas, pasisveikindamas su reporteriu. 

— Ar atėjai čia suimti Šanos Dei? — pareikalavo reporteris. Jo 
akys buvo pasruvusios krauju, netgi apsiblaususios, lyg būtų gėręs. 

— Ar norėtumėte apie tai pasikalbėti? — maloniai pasiūlė Fi- 
las. Jis visuomet mokėdavo elgtis tokiose situacijose. 

— Po velnių, norėčiau! 

— Gerai, pasivaikščiokime trumpai. Apsikeiskime naujienomis. 

— Ne. 

— Net 

— Jei nori kažką pasakyti, sakyk mums visiems. Ar pažįsti 
Kristinos Rajan tėvus? O Reginos Barnes senelius? Jų šeimos na- 
rius, kaimynus, draugus? Mes visi nusipelnome išgirsti atsakymus. 
Mes visi reikalaujame teisingumo. 

— Šūdas, — sumurmėjo Didi. Ji tiesiog negalėjo susivaldyti. 

Čarlio žvilgsnis lyg paklaikęs nukrypo į ją. 

— Ką tu pasakei? Ką? Ką? 

— Ei, Čarli, — tarė ji, nusprendusi baigti tą diplomatiją. — Gir- 
dėjau, turi kažkokius laiškus, kuriuos Šana parašė tavo pusbroliui. 
Mašinoje turime kratos orderį jiems peržiūrėti, — nedidelis melas, 
bet efektyvus. — Taigi, duok juos mums. 

Čarlis nuleido garsiakalbį. Nužvelgė ją savo apsiblaususiu 
žvilgsniu. 

— Ą? 

— Laiškus, Carli. Laiškus, kuriuos, kaip pats tvirtini, Šana prieš 
trisdešimt metų parašė tavo pusbroliui. Norime juos peržiūrėti. Dabar. 

Jis pasiūbavo ant kulnų. 

— Nėra jokių laiškų — tiesa, Carli? 

— Dabar ne laikas... 

— Kratos orderis. 

— Bet... 

— Kratos orderis. 

Jis rūsčiai į ją pažvelgė. 

— Gal visgi pasivaikščiosime, Carli? — raminamai įsiterpė Fi- 
las. — Atvykome čia, kad padėtume. Taip kad, nagi, pasišnekučiuo- 
kime ir viską išsiaiškinkime. 

Čarlis perdavė garsiakalbį nepažįstamajam. 

Nusekė jiems iš paskos; jo žvilgsnis nebuvo visiškai kryptin- 
gas. Nors ir buvo arti jo, Didi neužuodė alkoholio kvapo. Taigi, gal- 
būt jis vis dėlto nebuvo girtas. Tiesiog emociškai visiškai nualintas. 

Filas palaukė, kol jie nuo to beprotiško šurmulio nutolo maž- 
daug penkiasdešimt metrų. 

— Kodėl gi tau nepapasakojus mums apie laiškus, Čarli? — 
paprašė jis. — Ivirtini, kad nori teisingumo, tačiau pats nesakai tei- 
sybės. 

— Man jų reikia, — pralemeno Čarlis, vengdamas akių kon- 
takto. — Mano knygai. Turiu turėti originalią medžiagą. Na, žinote. 
Išskirtinis turinys. 

— Ar tu tikrai rašai knygą? — prie sienos jį rėmė Didi. 

— Jo! 

— Bet laiškų tu neturi. Mes tai žinome, Čarli. Nes Šana tavo 
pusbrolio nebuvo įsimylėjusi. Jai patikai tu. 

Didi mąstė apie šią teoriją nuo to laiko, kai išėjo iš buvusios 
Šanos globėjos namų. Absoliučiai negali būti, kad mergina, turinti 
tokią reputaciją kaip Šanos, galėjo susižavėti dvylikamečiu moks- 

liuku. Bet štai Čarliu, vietinės grupuotės lyderiu, kurio tėvas buvo 
ugniagesys, o dėdė — faras... 

Čarlis spoksojo į juos. Tada jo veidas lyg ištirpo. Jo kūnas su- 
glebo, ir vieną akimirką jai pasirodė, kad jis gali tuoj susmukti nuo 
slegiančios kaltės naštos, kurią visą šį laiką nešiojo ant savo pečių. 

— Ji man patiko. Te Dievas man padeda, aš žinojau, kad ji trau- 
kia bėdas kaip magnetas. Bet man buvo keturiolika, buvau kvailas ir 
bėdos man patiko. 

— Jūs susitikinėjote? 

Jis pasivaipė. 

— Manau, toms dienoms apibūdinti tinkamas terminas būtų 
sekso draugeliai. Susibėgdavome. Na, žinot, kai apimdavo tinkama 
nuotaika. 

— Ar yra kokių nors laiškų? Kuriuos ji tau parašė. 

— Ne. Aš melavau, — jis susinepatoginęs atsikrenkštė, pažvel- 
gė į Adeliną. — Aš tik bandžiau atkreipti tavo dėmesį. Ta prasme, 
rimtai sakau. Po viso to, ką mano šeimai teko išgyventi — buvau 
atstumtas iš pradžių tavo sesers, o tada ir tavęs. Ar norėdamas su- 
žinoti tiesą apie tai, kas nutiko mano pusbroliui, iš tikrųjų prašau 
per daug? 

Jo balsas vėl pasidarė garsesnis, įsiūtis atitiesino jo laikyseną, 
paskolino jam jėgų. 

— Donis buvo tavo tarpininkas, — tarė Adelina, savo gręžian- 
čiu žvilgsniu skverbdamasi į Čarlį. — Tai yra tiesa — juk taip, Čarli? 
Naudojaisi savo jaunesniu pusbroliu liepdamas jam perduoti žinu- 
tes Šanai. Kur ir kada nori su ja susitikti. Tokiu būdu nebūdavai 
dažnai matomas jos — kvanktelėjusios merginos — draugijoje. 

Didi manė, kad jis tai neigs, bet Čarlis kimiu balsu sumurmėjo: 

— Taip. 

— Kas tą naktį nutiko? — paklausė Didi, nors tuo metu jai 


atrodė, kad jau žino atsakymą. 

— Šana darėsi vis labiau... keista. Turiu omenyje, prieš pradė- 
damas bendrauti su ja, niekad anksčiau nebuvau sutikęs merginos, 
kuri būtų tokia atvira, kiek tai susiję su seksu. Kai ji to norėjo, ji to 
norėjo. Jokių pasiteisinimų, jokių pretekstų. Velniai griebtų, viskas 
prasidėjo nuo to, kai ji vieną dieną pasisuko į mane ir paklausė, ar 
noriu pasidulkinti. Taigi mes tą ir padarėm. 

Bet tada sužinojau, kad ponia Deivis, jos globėja, užklupo ją 
su Samueliu — net ne vieną kartą, o du, ir tai pradėjo mane šiek 
tiek gąsdinti. Su kiek to rajono vaikinų ji linksminosi? Žinoma, ji to 
nebūtų man pasakiusi. Taigi nusprendžiau, kad atėjo laikas atvėsinti 
mūsų santykius. Buvome susitarę tą vakarą susitikti. Penktą valandą 
prie alyvų krūmų. Galbūt pasivaikščioti, suvalgyti picą. 

Paprašiau Donio, kad susitiktų su ja vietoj manęs, — Čarlis 
padarė pauzę. Jo balsas dabar skambėjo kimiai. Jis nurijo seiles ir 
tęsė toliau: — Paprašiau Donio, e... kad nutrauktų tai, kas tarp mūsų 
buvo. 

— Nusiuntei savo dvylikametį pusbrolį, kad už tave išsiskirtų 
su tavo sekso drauguže? — paklausė Didi, negalėdama patikėti savo 
ausimis. 

Čarlis Sgarzis nuleido akis į tamsų šaligatvį. 

— Taip. 

— O tada? 

— Jinai jį nužudė, — Čarlis pakėlė žvilgsnį aukštyn. — Buvau 
kvailys. Nusiunčiau savo pusbrolį padaryti tai, ko padaryti man pa- 
čiam neužteko drąsos, o ji supyko ir jį nužudė. Tada mano teta gir- 
taudama nuvarė save į kapus, dėdė apžiojo pistoleto vamzdį, o tėvai 
palūžo. Nes buvau bailys. Visą laiką praleidau bandydamas vaidinti 
tokį kietuolį, nors iš esmės buvau paprasčiausias subingalvis. Ir visi, 
kuriuos mylėjau, brangiai už tai sumokėjo. 

— Tu nematei nieko, kas tą naktį vyko? — nepasidavė Filas. 


— Manęs net nebuvo tame rajone. Susitikau su keliais drau- 

geliais, su kuriais nudūmėme į parduotuvę. Norėjau būti toli... dėl 
visa ko. 

— Tai dėl to tu rašai tą knygą, taip? — tyliai paklausė Adelina. 
Nes pagaliau atėjo laikas papasakoti tiesą. 

Suvirpėjo Čarlio žandikaulio raumuo. 

— Turbut. Dar nepasistūmėjau taip toli užsiimdamas saviana- 
lize. Bet taip, manau, yra kažkokia priežastis, dėl kurios nuspren- 
džiau parašyti knygą, kai mano mamai buvo diagnozuota nepagy- 
doma vėžio stadija; aš nė už ką nebūčiau norėjęs padaryti jai gėdos, 
kol ji dar buvo gyva. Bet norėjau gauti avansą dabar, kad turėčiau 
lėšų jos priežiūrai. O knygą pabaigti... po to. Galėčiau papasakoti 
tiesą. Tiesiog... viską iškloti tiesiai šviesiai. Tai nieko nebeįskaudin- 
tų, išskyrus mane patį, ir kas, po velniais, žino, galbūt tiesa žmogų 
išlaisvina. 

Naktimis miegu nekaip, — švelniai užbaigė jis. — Na, nors ir 
praėjo trisdešimt suknistų metų, aš vis dar negaliu išsimiegoti ne- 
susapnavęs košmaro, kaip Šana žirglioja pasiėmusi mano pusbro- 
lio kraujuotą ausį. Aš subingalvis. Pripažįstu tai. Tačiau ji tebėra 
monstras. 

— Su kuo ji tuo metu leisdavo laiką? — paklausė Filas. — Be 
tavęs. 

— Su Semu, žinoma. Jam ji irgi patiko. Ir jo simpatija jai ne- 
buvo normali. Jis, na, iš tikrųjų manė, kad jie buvo pora. Vaikinas, 
mergina, po ilgo išsiskyrimo susitikusios sielos. Aš bent jau niekada 
nebuvau toks išprotėjęs. 

— Dar kas nors? 

— Vienas mano draugas, vardu Stivenas, turėjo vyresnį bro- 
Iį — Šepą. Sklandė gandai, kad Šana ir Šepas susitikdavo, rūkydavo 
žolę. Šana nemėgo daug kalbėtis. Ji daugiau, galima sakyti, reika- 
laudavo. Aš noriu. Man reikia. Kai esi keturiolikmetis vaikinukas ir 
mergina reikalauja sekso, ilgai apie tai nemąstai. Bet dabar, žvelgda- 


mas į tai po daugelio metų... Ji buvo gąsdinanti. Nė vienas iš mūsų 

jai nerūpėjo. Viskas visuomet sukosi vien tik apie ją. Kol aš nepa- 
sakiau ne. Kai šitai išgirdo, jai aiškiai trūko kantrybė. Galbūt niekas 
anksčiau nebuvo jai prieštaravęs. 

— Ar tu tikrai paviešinai savo motinos mirties detales savo 
dienraštyje? — paklausė Didi. 

— Visuomenė turi teisę žinoti, — Čarlis buvo bepradedąs 
karščiuotis. — Jūs slepiate informaciją. Pavyzdžiui, apie tuos slaptus 
ryšius. Ir tai, kad Šana Dei yra kažkaip susijusi su ta nauja naikini- 
mo mašina. Per septynias savaites nužudytos trys moterys. O jūs 
net neturite įtariamojo. 

— Galbūt iš mūsų tikimasi, kad suimsime Šaną Dei? — nekal- 
tu balsu paklausė Didi. 

— Atsikrušk! — atkirto jai Čarlis. — Suprantu, kad ji jau ir taip 
sėdi už grotų ir jūs negalite nieko daugiau padaryti. Bet galbūt, jei 
žudikas pamatys, kad jūs perpratote sąsają, jis išsigąs arba nutrauks 
visus ryšius, arba užsisklęs pogrindyje, ar panašiai... 

— Nė vienas iš šių variantų nepadėtų mums jo sugauti. 

— Na, galbūt tai išgelbėtų kelias gyvybes! 

— Pagedėk, — vyruką nugesino Filas. — Leisk sau dieną ar 
dvi pabūti Dženetės Sgarzi sūnumi. Kol tu tai darysi, mes dirbsime 
savo darbą. Tada vėl pasikalbėsime. Bet tavo atskleistos mūsų bylos 
detalės laikraštyje... 

— Internete. 

— Koks skirtumas. Tai mums nepadeda. Mes einame į priekį. 
Lipame įtariamajam ant kulnų. 

— Ar galiu jus pacituoti? — atsigavo Čarlis. 

— Ne, nes tu gerbi savo motinos atminimą, pameni? 

Filas palydėjo Carlį atgal į minią, kuri jam nesant buvo priti- 
lusi. 

Didi, likusi stovėti viena su Adelina, įsikišo dešinę ranką kiše- 


nėn, kad pasidarytų šilčiau. 

— Vis dar manai, kad tavo sesuo nenužudė Donio Džonso- 
no? — paklausė ji Adelinos. 


Daktarė nepasakė nė žodžio. 


30 skyrius 


Grįžau namo pavargusi ir išsekusi. Labiausiai norėjau nusi- 
spirti batus, įsipilti didelę taurę vyno ir spoksoti į tuščią sieną, kol 
pagaliau mintyse nurims su seserimi susijęs šviežiausių naujienų ir 
senų baimių sūkurys. 

Tačiau radau štai ką — atrakintas ir šiek tiek praviras savo 
buto laukujes duris. 

Taip ir sustingau koridoriuje; nesąmoningai dar tvirčiau su- 
spaudžiau kumštį, kuriame laikiau rankinės rankeną. 

Aš neturėjau draugų ar kolegų. Joks kaimynas neturėjo rakto 
nuo mano buto ekstra atvejams. Ne, kalbant Čarlio Sgarzio leksiko- 
nu, su sekso draugeliais čia beveik niekada nesusitikdavau. 

Žudikas Rožė. 

Žengiau žingsnį atgal, išsitraukiau mobilųjį ir surinkau namo 
administracijos numerį. Budėjo ponas Danielsas. 

— Ar įleidai ką nors į mano butą? — pasiteiravau. — Galbūt 
prekes pristatantį darbuotoją ar seniai nematytą draugą. 

— O, ne, ne, ne, — patikino jis mane. — Jūsų pageidavimą 
supratau labai aiškiai ir konkrečiai po to nutikimo su dujų kompa- 
nijos vyruku... moterimi... žmogumi. Visi prašymai iš pradžių turi 
būti suderinami su jumis. Žinoma, buvo užimta diena — reikėjo 
įleisti lankytojus į kitus butus, atsikraustė naujasis nuomininkas ir 
apsilankė pora galimų pirkėjų. Bet pas jus, daktare Glen, niekas ne- 
buvo atėjęs. Jeigu būtų buvę lankytojų, būčiau susisiekęs tiesiogiai 


su jumis. Duodu žodį. 

Padėkojau, tada baigiau pokalbį. Daug svečių, galimi pirkėjai 
su prašymais aprodyti patalpą. Bet kuris iš jų galėtų būti tinka- 
ma Žudiko Rožės maskuotė. Jei ir vėl būtų paprašęs užeiti būtent 
į mano butą, tai būtų sukėlę įtarimų, bet štai prašymas apsilankyti 
bute, esančiame, tarkim, vienu aukštu aukščiau virš maniškio, su- 
veiktų taip pat gerai — reikėtų tik palypėti mažą laiptų atkarpėlę. 
Kitas pasirinkimas — paprašyti aprodyti namą... Ar galiu šiek tiek 
pabūti vienas, pasivaikščioti po pastatą? Tiesiog norėčiau pajausti šią 
vietą. O tada tyliai nubėgti iki mano buto. 

Turėčiau paskambinti detektyvei D. D. Voren. Priimti jos pa- 
siūlymą suteikti man policijos apsaugą. 

Tačiau vietoj to aš stumtelėjau duris ir leidau joms atsiverti į 
tamsią, tylią erdvę. 

— Brangusis, — sušukau balsu, šiek tiek primenančiu čiulbė- 
jimą, — jau grįžau. 

Įjungiau pagrindinį šviestuvą, nušviesdama plačią savo gy- 
venamojo ploto erdvę. Paradinės buto durys atsivėrė į plytelėmis 
išklotą prieškambarį, kairėje — virtuvė, tiesiai priešais — atviros 
durys, vedančios į pagrindinį miegamąjį, dešinėje — salonas. Mano 
žema, juoda oda aptraukta sofa atrodė taip, kaip visados, visos de- 
koratyvinės pagalvėlės gulėjo savo vietoje. 

Įžengiau į butą; kaire ranka laikiau rankinės dirželį, o dešiniąja 
gniaužiau telefoną. 

Žudikas Rožė puldinėjo miegančias arba pagyvenusias, vėžio 
nualintas moteris. Jokio tiesioginio susidūrimo, greičiau — taktiniai 
manevrai. Stebėjimas ir planavimas slapčia nuo aukos. O tada — 
galutinis puolimas iš pasalų, apsiginklavus chloroformu. 

Na, bet aš nemiegojau. Nebuvau senyvo amžiaus. Ir tebūčiau 
prakeikta, jei leisčiau kažkokiam žudikui bauginimais išguiti mane 
iš mano pačios namų. Pati buvau gimusi dar blogesnių maniakų 


šeimoje ir tai žinojau. 

Uždegiau daugiau šviesų. Slinkau virtuvės link, nugarą priglau- 
dusi prie sienos ir nepaleisdama iš akių atviro ploto. Nepastebėjau, 
kad kas nors būtų ne savo vietoje. Mano elegantiški baldai ir moder- 
nus dekoras teikė tokį pat prabangų komfortą kaip ir anksčiau. 

Turėčiau įsigyti ginklą. Gal reiktų iš prieškambario spintos iš- 
sitraukti beisbolo ar golfo lazdą. Tačiau kadangi esu moteris, visą 
savo gyvenimą vengusi sportinių užsiėmimų, neturėjau nei vieno, 
nei kito. Galėjau pasigriebti iš virtuvės peilį. Tipišką mėsininko pei- 
lį, kad galėčiau nešiotis jį po visą butą lyg kokio nors siaubo filmo 
narsi herojė. Tačiau nepasitikėjau savo įgūdžiais valdyti peilį. Būtų 
labai jau lengva įsipjauti ir to net nepastebėti. 

Kaip kad nepastebėjau tų trijų katės įdrėskimų, kuriuos dabar 
turėjau sau ant riešo po to malonaus pasisėdėjimo su kate ant kelių, 
ko beveik niekada nedarau. Tas raminantis murkimo garsas. Kailio 
švelnumas. Tiesą sakant, mėgavausi tuo momentu, netgi pagalvojau, 
kad gal vertėtų įsigyti kačiuką. 

Kol neišėjau laukan ir Didi neatkreipė dėmesio, kad kraujuoju. 

Katė, dėl Dievo meilės. Net praėjus tiek metų aš vis dar nega- 
lėjau pasikliauti prakeikto kačiuko teikiama ramybe. 

Ir staiga pasijutau supykusi. Ant savo genofondo, kuris pra- 
keikė mane kentėti nuo sutrikimo, dėl kurio niekada negalėsiu būti 
tokia kaip kiti. Ir visą gyvenimą praleisiu su pacientais, kurie kenčia 
nuo to vienintelio pojūčio, vardan kurio aš paaukočiau viską. Nes 
mano gyvenime nebuvo jokio Melvino, kuris užtikrintų mano sau- 
gumą. Ir tai reiškia, kad aš viskam turėjau pasakyti „ne“. Hobiams, 
pasivaikščiojimams paplūdimiu. Meilei. Vaikams. Kačiukams. 

Gyvenau tarsi žaislas plastikinėje pakuotėje, amžinai tūnantis 
ant lentynos, niekad nenuimamas pažaisti ir pasidžiaugti, kad tik 
nesulūžtų. 

Aš nenorėjau būti žaislas. Norėjau būti žmogus. Tikras, gyvas 


žmogus. Su įpjovimais ir nubrozdinimais, ir kovos randais, ir su- 

daužyta širdimi. Žmogus, kuris gyvena ir juokiasi, kuris gali būti 
įskaudintas ir išsigydyti savo žaizdas. 

Būtų tas pat, jeigu norėčiau pasiekti mėnulį. Yra kaip yra. Pro- 
tingas, normaliai funkcionuojantis žmogus išmoksta priimti tai, ko 
pakeisti neįmanoma. 

Apsidairiau po savo šešėlių pilną butą ir pagalvojau, kad mano 
retas sutrikimas gali man pakeisti geriausią savigyną. Užpuolimas iš 
pasalų yra sėkmingas tuomet, kai auka pribloškiama netikėtos ata- 
kos, sukeliančios tokį skausmą, kad ji tampa bejėgė. Bet aš skausmo 
jausti negaliu. Žudikas Rožė galėtų trenkti man per galvą, suduoti 
į pilvą, išsukti ranką. Nė vienas iš šių variantų mano užpuolikui 
neduotų jokios naudos. Aš tiesiog eičiau toliau; būdama jau nebe 
savo šeimos sąžinė, o jos kerštas, vaikyčiausi žudiką po savo pačios 
namus žvelgdama savo tamsiomis, nemirksinčiomis akimis. 

Patikrinau sandėliuką. Prieškambario spintą. Tualetą. Galiau- 
siai — miegamąjį. Spragtelėjau šviesos jungiklį. Pasimatė mano kara- 
liško dydžio lova, žvilgsnis akimirksniu šovė prie naktinio staliuko... 

Nieko. 

Jokio šampano, jokių rožių, jokių kailiu aptrauktų antrankių. 
Net apglamžyto žmogaus kūno įspaudo, rodančio, kad kažkas kitas 
ten gulėjo. 

Susiraukiau. Buvau jau beveik viską patikrinusi. Dar nuėjau į 
drabužinę, apžiūrėjau savo gilią pagrindinę vonią... 

Nieko. 

Žudikas Rožė čia buvo. Tuo nė neabejojau. Tačiau ar jo tikslas 
buvo patenkinti smalsumą, ar sukurstyti neramias mintis mano 
galvoje — neturėjau žalio supratimo. Bet Žudikas Rožė vaikščiojo 
po mano butą, galbūt čiupinėjo mano apatinius, prieš išeidamas 
tikrino, kokį maistą mėgstu, paliko praviras buto duris vien tam, 
kad parodytų savo kietumą. 

Antrą kartą iš naujo nuodugniai apžiūrėjau savo valdas — šį 


kartą mano žingsniai buvo tvirtesni, žvilgsnis — labiau sutelktas. 

Kai antrą kartą praėjus visą butą nepavyko pastebėti jokių pa- 
baisų, tykančių po lova, ar kaukėtų įsibrovėlių, įlindusių į spintą, aš 
pagaliau pasidėjau rankinę, prisėdau ant lovos krašto ir iškvėpiau 
orą, kurį iki tol laikiau užgniaužusi net pati to nepastebėdama. 

Žudikas Rožė atėjo vėl mane pamatyti. Kaip mano sesuo ir 
buvo išpranašavusi. Šis monstras kažkokiu būdu buvo susijęs su 
mano seserimi ir prieš trisdešimt metų įvykdyta žmogžudyste. 

Nebežinojau, ką galvoti. Įsivaizdavau, kad jeigu galėčiau tai 
daryti, man galva plyštų iš skausmo. Tačiau dabar nuovargis buvo 
persismelkęs iki pat giliausių mano kūno kertelių, taigi negalėjau 
daugiau nieko mąstyti, negalėjau žengti daugiau nė vieno žingsnio. 

Tada susiprotėjau, kad žudikas turbūt sėdėjo ant mano lovos. 
Galbūt jis arba ji netgi buvo padėjęs ar padėjusi galvą ant mano 
pagalvės — vien patirti, koks tai būtų jausmas. 

Atsistojau, nutraukiau lovos užtiesalą, o tada išvilkau pata- 
lynę. Nunešiau pirmąjį gumulą apklotų per koridorių ir įkišau į 
skalbyklę, ant kurios stovėjo džiovyklė. Negailėdama pripyliau 
skalbimo miltelių ir dar gausiau baliklio. 

Tada vonios kambaryje pagaliau susidūriau su savo atvaizdu 
veidrodyje. Atrodžiau labiau išbalusi nei šį rytą. Veido bruožai ištįsę, 
akys apsiblaususios. Atrodžiau labiau panaši į savo seserį. Pasirodo, 
kalėjimas bei gyvenimas baimėje žmonėms daro tokį patį poveikį. 

Perkėliau dėmesį į savo riešą — į tuos tris įbrėžimus, kuriuos 
detektyvo Filo mašinoje tepiau gydomaisiais tepalais. Įdrėskimai 
pasirodė negilūs, oda kraštuose nelabai atspurusi. Žaizda vis dar 
buvo šiek tiek jautri; turėsiu stebėti savo temperatūrą, kad išveng- 
čiau infekcijos. Atsisagsčiau fuksijų spalvos nertinį, atidengdama po 
apačia plonus baltus marškinėlius. Tada ir juos nusirengiau, ėmiau 
apžiūrinėti išbalusią pečių, rankų ir pilvo odą. Pasisukau į vieną 
pusę, tada į kitą. 

Mėlynė. Ant mano kairės rankos užpakalinės dalies tamsavo 


mėlynė, nors ir nenutuokiau, kaip ji ten atsirado, ką jau kalbėti apie 

klausimą kada. Ir dar vienas nubrozdinimas, šiek tiek virš mano 
laisvų kelnių talijos. Katė? O gal aš pati per neatsargumą užkliuvau 
už kokio nors atsitiktinio aštraus daikto? 

To niekada nesužinosiu. Turiu tiesiog aptikti padarytą žalą; 
identifikuoti jos šaltinio nebūtina. 

Išlipau iš apsmukusių kelnių, palikau jas drybsoti ant grindų. 
Ant dešinės šlaunies radau dar vieną nubrozdinimą. Pasirodo, žai- 
dimai su dviem farais man nebuvo į naudą. 

Pirštais lėtai persibraukiau per plaukus, tikrindama galvos 
odą. Tada apčiupinėjau sąnarius, žiūrėdama, ar nėra patinimų, nes 
juk galėjau netinkamai pastatyti koją, žengdama nuo bordiūro, arba 
išsisukti kulkšnį, lipdama į automobilį. Pabaigoje pasitikrinau akis 
didinamajame veidrodyje, tada pasimatavau temperatūrą. Pasku- 
tiniai keli patikrinimai nieko blogo neparodė. Viskas buvo gerai, 
išskyrus kad mane persekiojo serijinis žudikas. 

Apsivilkau ilgą šilkinį chalatą, tada nukiūtinau į virtuvę. Ne- 
sikuklindama prisipyliau gigantišką vyno taurę. Tada įsispoksojau 
į savo buto duris ir suvokiau, kad nesugebėsiu užmigti. Jei Žudikas 
Rožė vieną kartą įveikė spyną, jis ar ji gali ir vėl tai pakartoti. O gal- 
būt tą padaryti net visiškai nebuvo sunku; galbūt žudikas jau turėjo 
mano rakto kopiją. Kodėl gi ne? Jau ir taip atrodė, kad žudikas viską 
apie mane žino. 

Buvau per daug pavargus, kad išsikviesčiau spynų meistrą, 
taigi nusprendžiau geriau po rankena užkišti kėdę. Tada, trokšda- 
ma keršto, ant grindų pridėliojau apvalių kalėdinių žaisliukų, kaip 
kad darė tas berniukas filme „Vienas namuose . Jeigu tai pasiteisi- 
no jam, tai kodėl turėtų nepavykti man? Pasijutusi saugesnė, pasi- 
ėmiau savo vyno taurę ir pasišalinau į pagrindinį vonios kambarį. 
Ten leidau sau pasimėgauti vidutinio šiltumo dušu. Ryškūs raudoni 
skaičiai skaitmeniniame termostato ekrane man rodė, kad nenusi- 


plikysiu. 

Tada vėl stojau akistaton su didžiausiu šios dienos klausimų — 
tikrąja priežastimi, besislepiančia po manuoju pykčiu ir nerimas- 
tingumu. 

Uraganine Šana. 

Savo vyresniąja seserimi. Kuri tvirtino, kad prieš tiek metų iš- 
traukė mane iš spintos ir laikė tvirtai apkabinusi. 

Nes jeigu neturi šeimos, tai neturi visiškai nieko. 

Norėjau, kad ji mane mylėtų. Tai buvo siaubinga. Nelogiška. 
Silpnumo ženklas. Išglebimą rodantys sentimentai moters, kuri tu- 
rėtų būti protingesnė. 

Ir visgi aš norėjau to. 

Kai ji kalbėjo apie tą paskutinį momentą savo tėvų namuo- 
se, kurį mes praleidome kartu... Vieną akimirką aš beveik jį prisi- 
miniau. Vyrų riksmai, daužomos durys. Mano tėvo balsas vonioje, 
mano motinos pritildytas atsakas. 

Tada Šana. Vyresnioji sesuo ateina manęs. Mano vyresnioji se- 
suo paima mane ant rankų. Vyresnioji sesuo sako man, kad myli 
mane ir kad visada mane saugos. 

Aš ją irgi mylėjau. 

Vanduo ant mano skruostų atrodė tirštesnis. Ar aš verkiau? Ar 
buvo tam kokia nors priežastis? Keturmetis vaikas prieš keturias- 
dešimt metų nebuvo tas pats, kas dabar kalėjime sėdinti moteris. 
Suaugusioji Šana naudojosi žmonėmis. Sugriovė ponios ir pono 
Deivisų gyvenimus, ką jau kalbėti apie Džonsonus ir Sgarzius. Ir 
kaip dėl tų kitų vaikų, kurie gyveno tuose namuose? Ponia Dei- 
vis buvo teisi. Tikėtina, kad mažasis Trevoras buvo išsiųstas į kokią 
nors siaubingą vietą, kur buvo mušamas, prievartaujamas ar dar 
kaip nors koneveikiamas gyvenimo globos namuose negailestingo 
beviltiškumo, o tuo tarpu Ana Rouz galėjo būti pardavinėjama, kad 
uždirbtų pinigų savo motinos žūtbūtiniam įpročiui tenkinti. 

Ir Šana niekad net nepaminėjo jų vardų. Ištisos šeimos buvo 


sunaikintos dėl jos veiksmų. Atrodė, tarsi tos šeimos jai daugiau 

nebeegzistavo. Nes taip ir buvo. Jai reikėjo. Ji norėjo. O tada ji nusi- 
plovė rankas. 

Suėmiau save į rankas, išjungiau dušą. 

Šį rytą mano sesuo mane paveikė, nes tą ji moka daryti geriau- 
siai. Atėjau norėdama su ja išsiskirti, kalbant jos žodžiais, ir staiga 
ji pateikė man istoriją, kurios per dvidešimt metų niekad nebuvo 
pasakojusi. Stovėdama ten ir klausydamasi jos šnekų, buvau įvelta į 
jos prakeiksmą. Lygiai taip pat, kaip ir tas pirmasis kalėjimo prižiū- 
rėtojas Frenkis, o galbūt tas antrasis — Ričis. 

Ji puikiai mokėjo manipuliuoti. Kadangi pati nebuvo pajėgi 
jausti jokių sentimentų, tai ir jos požiūrio į Žmogaus prigimtį ne- 
temdė jokie tamsūs akiniai. Ji mokėjo stebėti, analizuoti, susirinkti 
informaciją. Ideali maniakė. 

O Donis Džonsonas, prieš trisdešimt metų keliavęs prie alyvų 
krūmų perduoti savo vyresniojo pusbrolio žinutės? Ar jis tą naktį 
bijojo? Nervinosi dėl Šanos reakcijos? O gal jis, dvylikametis, buvo 
per jaunas kaip reikiant suvokti, kaip pavojinga sudaužyti paauglės 
merginos širdį? 

Iki pat tos akimirkos, kai jos veidą iškreipė pikta it urzgiančio 
buldogo išraiška. Ir jinai jį puolė, mojuodama peiliu. Impulsyviai. 
Lyg laukinė. Ji buvo pikta ir dėl to pasidavė įniršiui. 

Mano sesuo, kuri surezgė istoriją, kad pasilikčiau. Kuri ma- 
žiausiai du, o gal net ir tris vyrus savo iškalba prišnekino pačius 
žengti į savo mirtį. 

Raukydamasi susiradau rankšluostį, nusišluosčiau. 

Žodžiai. Jie taip pat buvo mano sesers ginklas. Neką mažiau 
pavojingi. Bet jeigu atkreiptume dėmesį į elgsenos šablonus — o 
psichiatrai tiesiog dievina elgsenos šablonus — mano sesers modus 
operandi buvo pirma pakalbėti. Sudominti. Suvilioti. Priversti elgtis 
taip, kaip nori ji. 

Jeigu jai pavyksta žodžiais ką nors įteigti prityrusiems sargy- 
biniams, tai visko gali būti, kad pirmiausia ji tai išbandė su dvylika- 

mečiu berniuku. Įpiršo jam kokią nors istoriją, sukurptą tam, kad 
jis atvestų Čarlį tiesiai pas ją. Ji sirgo, jai reikėjo Čarlio, ji visiškai 
nepyko; jai tiesiog reikėjo jam kai ką atiduoti. 

Tai ji ir būtų padariusi. Aš tai žinojau. Iš pradžių būtų pasikal- 
bėjusi su Doniu. Nes mano sesuo nebūtų norėjusi išlieti savo rūs- 
tybės ant dvylikamečio pasiuntinuko. Ne, ją atstūmė Čarlis, taigi 
jos aštrus it skustuvas protas būtų pakrypęs būtent į jį, lyg lazerio 
spindulys į taikinį. 

Mano sesuo nenužudė Donio Džonsono. 

Tai padarė kažkas kitas. Bet ar ji tai matė? Galbūt ten atsidūrė, 
kai viskas jau artėjo prie pabaigos? Žmogus... Mergina, — pagalvo- 
jau aš, — mergina su peiliu rankoje, pasilenkusi prie berniuko, lyg 
mano motina prie tėvo tą dieną. 

Iš karto psichozinis epizodas. 

Mano sesuo neturėjo jokių galimybių. 

Bet iš kur ta ausis jos kišenėj? 

Ji galėjo ją pasiimti. Galbūt netgi pati taip subjaurojo berniuką. 
Tuo metu ji turėjo veikti automatiškai, lyg autopilotas, kadangi epi- 
zodas buvo sujudinęs ne tik jos giliausius, tamsiausius troškimus, 
bet taip pat ir jos giliausius, tamsiausius prisiminimus. Ar mano 
tėvas kada nors buvo nusipjovęs kokios nors vargšės merginos 
ausį? Esu tikra, kad jei peržiūrėčiau bylas, rasčiau bent jau vieną 
tokį atvejį. 

Donį nužudė kažkas kitas. Galbūt Šanai pasirodžius tas žmo- 
gus netgi pakėlė į ją akis, persmelktas šoko. Tačiau mano sesers 
reakcija nebuvo pasipiktinimas. Vietoj to ji žengė žingsnį pirmyn, 
užburta kraujo kvapo... 

Tam Žmogui pasitaikė puikus atpirkimo ožys. Vienas įvykdė 
nusikaltimą, bet atsėdėt už grotų turės kitas. Ir mano sesuo negalėjo 
apsiginti, nes ji neprisiminė nieko, kas įvyko tą naktį. Be to, nereikia 
nė sakyti, kad giliai viduje ji žinojo, jog ta žmogžudystė atrodė bū- 
tent taip, lyg ją būtų įvykdžiusi ji. 

Serijinio žudiko dukra, apkaltinta žmogžudyste ir pati artėjan- 
ti prie serijinės žudikės vardo. Manau, Šana pasakytų: „Likimas.“ Ji 
paprasčiausiai pavargo su juo kovoti. 

Tai ko ji iš manęs norėjo? 

Ir, realistiškai žiūrint, ką aš jai galėjau pasiūlyti? 

Įžengiau į drabužinę ieškodama pižamos. Nieko nesupratau, 
kol priėjusi neatidariau ir neuždariau viršutinio spintelės stalčiaus. 
Kažkas man nedavė ramybės. Drabužinėje kažkas buvo negerai. 
Kažkas buvo kitaip. Kažkas... 

Stumdoma vyšnios medžio spintelė. Ji nebuvo ten, kur turė- 
tų būti — saugiai užstumta ant mano slaptavietės. Dabar ji buvo 
pastumta į priekį mažiausiai per kelis centimetrus. Lyg kas nors 
būtų ją pajudinęs ir nepastatęs atgal į vietą. 

Mano širdis suplakė greičiau. 

Galėjau pati tai padaryti. Vakar naktį, kai iš slėptuvės pašalinau 
buteliukus, lyg paklaikusi naikindama įkalčius. Tačiau aš visuomet 
atstatydavau spintelę tiksliai į jos ankstesnę vietą — tai buvo mano 
paranojiškas įprotis, išsivystęs per metų metus trukusius bandymus 
paslėpti savąjį blogį. 

Jis čia buvo. Mano drabužinėje. Jis... 

Tada supratau. 

Pati pastūmiau spintelę, atidengdama norimas grindų lentas. 
Suklupau keturpėsčia, nekantraudama nuėmiau pirmą, tada antrą. 

Mano neseniai ištuštinta slėptuvė nebebuvo tuščia. Dabar joje 
gulėjo batų dėžė. Visiškai paprasta batų dėžė, visai kaip mano anks- 
čiau turėta. Arba toji, kurią buvau mačiusi savo tėvo nusikaltimų 
vietų nuotraukose. 

Žinojau, ką rasiu jos viduje. Tikrus baisumus, kurie gali slypėti 
pačiose kasdieniškiausiose dėžėse, pakištose po drabužinės grindimis. 

Žudikas Rožė mano namuose. Žudikas Rožė, nešinas dovano- 


mis. Žudikas Rožė atnešė man tai, ko aš norėčiau labiausiai, ir jis 

arba ji tai žinojo, ir paslėpė toje vietoje, apie kurios egzistavimą ne- 
numanė ničniekas, netgi mano sesuo. 

Nuėmiau dangtelį. Padėjau jį į šalį. 

Tada su siaubu pažvelgiau žemyn į tris naujutėlius maistinius 
stiklainius, pilnus šviežių Žmogaus odos juostelių — mano kolekci- 
jos pakaitalą. 

Ėmiau klykti. Bet aplink nebuvo nieko, kas mane išgirstų. 


31 skyrius 


— Mes tikri kvailiai, — tarė Didi. 

— Mes — tai tu ir aš, ar mes — tai tavo bylos komanda? — pa- 
klausė Aleksas. 

— Visi tavo paminėti. 

— Gerai, dėl ko mes kvailiai? 

Jie sėdėjo svetainėje ant sofos. Didi buvo grįžusi namo kaip tik 
laiku, kad paguldytų Džeką — po tokios įtemptos dienos jai reikėjo 
šio ritualo. Dabar ji sėdėjo uždėjusi pėdas Aleksui ant šlaunų ir di- 
džiulį ledo pakelį užsikrovusi ant kairiojo peties. 

— Pradėkime nuo to, kad neturime sučiupę žudiko. Tikėjausi, 
kad per tiek laiko jau būsim tai padarę. 

— Na, tokių dalykų negalima padaryti paprasčiausiai mostelė- 
jus stebuklinga lazdele. 

— O, aš buvau pasiruošusi naudoti dedukcinį argumentavimą. 
Nereikalingi jokie būrimai. 

— Nori papasakoti man naujienas? 

— Gerai, — dėliodamasi mintis galvoje Didi pasitaisė ledo pa- 
kelį ant peties. — Pirmasis klausimas: ar gali būti, kad Šana bendrau- 
ja su draugu, bendrininku, žudiku už kalėjimo ribų, ir jeigu taip, tai 
kokiu būdu? 

— Ir atsakymas yra?.. 

— Greičiausiai negali. Ji atrodė žinanti dalykus, kurių negalėjo 
žinoti, ir tai leido manyti, jog ji turi sąjungininką laisvėje. Vis dėlto 
Adelina tiki, kad Šana paprasčiausiai geriau nei dauguma Žmonių 
pastebi detales. Esą ji turi ne kažkokios ypatingos informacijos, o 
greičiau talentą panaudoti manipuliavimo aplinkiniais įgūdžius. 
Pasirodo, ji galbūt įkalbėjo tris pataisos namų pareigūnus žengti į 
savo pačių mirties glėbį. Bent jau tokia paguoda, kad šie pareigūnai 
nebuvo labai malonūs. 

— Gerai. Bet jeigu ji nebendrauja su Žudiku Rože, kaip gali 
būti su juo susijusi? 

— Į šį klausimą atsakyti sunkiau. Kuo toliau, tuo labiau mums 
atrodo, kad visa tai siejasi su Donio Džonsono žmogžudyste prieš 
trisdešimt metų. Adelina dabar jau nebetiki, kad tą berniuką nužu- 
dė jos sesuo. Bent jau kol kas aš nebūčiau linkusi eiti taip toli, bet 
toji naktis neabejotinai slepia kažką daugiau, nei išaiškėjo teismo 
metu. Čarlis Sgarzis užsitarnavo didžiausio šios dienos nevykėlio ti- 
tulą atskleisdamas, kad jis greičiausiai pasiuntė savo paties pusbrolį 
į mirties gniaužtus. 

— Rimtai? 

— Jo. Pasirodo, dvylikametis Donis buvo pasiuntinukas tarp 
Čarlio ir Šanos. Taigi, kai Čarlis nusprendė, kad jo mergina per daug 
pasileidusi arba galbūt per daug gąsdinanti (nesu tikra, kuris iš šių 
variantų), jis pasiuntė savo jaunesnįjį pusbrolį jai apie tai pranešti. 

— Gražu. 

— Čarlis pritaria, kad yra subingalvis, bet Šana vis dar yra pa- 
baisa. Dabar taip, klausyk įdėmiai. Kalbėdami su globėja sužinojo- 
me, kad Šana turėjo užmezgusi santykius su dar dviem kitais vai- 
kinais. Vienas iš jų buvo dvidešimt kelerių metų narkotikų parda- 
vėjas, pravarde Šepas, o kitas — septyniolikos metų vaikis, gyvenęs 
tuose pačiuose namuose, vardu Samuelis. Pasirodo, ponia Deivis 


mažiausiai du kartus užklupo Šaną ir Semą kartu ir, kaip teigia ČCar- 

lis, Semas buvo smarkiai susidomėjęs Šana. Nors ji turbūt kaitaliojo 
vaikinus kaip kojines, jam jų santykiai buvo tikrai svarbūs. 

— Ooo, nuskriaustas paauglys. Tačiau vis tiek atrodo, kad Šana 
vienintelė turėjo motyvą nužudyti Donį. Nugalabyk pasiuntinį ir 
panašiai. 

Didi gūžtelėjo pečiais, o tada iš karto dėl to pasigailėjo. Melvi- 
nas šiuo metu buvo ganėtinai smarkiai susierzinęs. Ji bandė su juo 
kalbėtis, bet, pasirodo, jos Ištremtieji galėjo būti blogos nuotaikos. 
Galbūt dėl to, kad jos Savasis Aš šiandien buvo blogas ir per smar- 
kiai darbavosi. 

Oho, atrodė, kad Didi vis labiau kvaišta. 

— Adelina mano, kad Donį nužudė ne Šana, — tęsė ji, — ta- 
čiau galbūt ji matė, kas nutiko, ir tai sukėlė psichozinį epizodą, dėl 
kurio išsitrynė jos prisiminimai apie tą vakarą ir ji buvo pasmerkta 
prisiimti kaltę. | 

— Bet Donis juk neturėjo jokių priešų, taip? Jis buvo geras vaikis. 

— Visi taip sako. Tavo „nužudyk pasiuntinį teoriją paremtų 
vienintelis paaiškinimas: Semas buvo netgi didesnis kvailys, negu 
kad manė Čarlis, ir nesuprato, kad Šana miegojo su visais iš eilės. 
Tada jis, eidamas pro alyvų krūmus trumpesniu keliu, nugirsta, kaip 
Donis perduoda Šanai žinią nuo Čarlio. Bet Semui pagrindinis da- 
lykas yra tas, kad Šana turėjo kitą vaikiną. Ir tai jį nepaprastai įsiu- 
tina. 

— Ar kas nors jį tą naktį matė? — uždavė logišką klausimą 
Aleksas. — Ar yra liudininkų, kurie pastebėjo Semą grįžtantį namo 
kruviną, arba galbūt globėja rado iškruvintų drabužių? 

— Absoliučiai nieko. Šana savo ruožtu laimi visais atžvilgiais. 
Taigi aš vėlgi rinkčiausi Šaną kaip Donio Džonsono žudikę. Bet... 

— Puiku. Man labai patinka geras tiriamasis bet... 

— Manau, kai ko mes vis dar nežinome iš tų laikų prieš trisde- 
šimtį metų. Tai mano problema, be abejo, nes aš negaliu žinoti to, ko 


nežinau, tiesa? Bet vakar vakare tu iškėlei svarbų klausimą. 

— Ačiū. 

— Kodėl dabar? Kas paskatino? Jau trisdešimt metų Šana sėdi 
kalėjime, keturiasdešimt metų kaip miręs Haris Dei. Kodėl visa ši 
beprotystė prasidėjo dabar? 

— Ir atsakymas yra?.. 

— Manau, tai Čarlis Sgarzis. Jis nusprendė parašyti kvailą kny- 
gą apie pusbrolio nužudymą, kad palengvintų savo paties sąžinės 
naštą, ir dėl to ėmė kapstytis po senus reikalus. Ir tai kažką paska- 
tino imtis veiksmų. 

— Kažką, kas tavęs net nepažinojo, bet nusprendė nustumti 
nuo laiptų? 

— Negaliu žinoti to, ko nežinau, — patikino jį Didi. 

— Įdomus alibi. Gal jau ką nors atsimeni? 


— Ne, — ji pasitrynė kaktą. — Tik Džeko mėgstamiausią lop- 


šinę Supkis, mažyli, medžio viršūnėj... — pradėjo lopšinę niūniuoti 
ji; negalėjo susilaikyti. — Nuolatos girdžiu ją, skambančią mano 


galvoje. Lyg dainą per radiją, įstrigusią mintyse. Tačiau nemanau, 
kad ją išgirdau per radiją. Niūniavau ją toje nusikaltimo vietoje, o 
tada... garsas. Aš kažką išgirdau. Tada turbūt turėjau kažką... pada- 
ryti? Galbūt kažkaip stoti į akistatą su žudiku? Bet mano ginklas 
buvo išimtas iš dėklo, taip? Negalėjau to padaryti jau pradėjusi kris- 
ti. Pirmiausia turėjo būti ištrauktas ginklas. Tai reiškia, kad aš tą 
naktį kažką vis dėlto mačiau, dalyvavau kažkokiame kivirče. Tačiau, 
užuot sprukęs, žudikas nusprendė iš visų jėgų mane stumtelėti. 

Aleksas užjaučiamai nusišypsojo, pamasažavo jai pėdas. 

— Kaip laikosi Melvinas? 

— O, mes vienas prie kito pradedame vis labiau priprasti. Ti- 
riamasis darbas bent jau nukreipia dėmesį. Žinau, kad jie jokiais 
būdais man kol kas neduotų leidimo grįžti į tarnybą, bet prisiekiu, 
Aleksai, jeigu neturėčiau šios bylos, kuri užima mano mintis... 

Ji mąstė apie jo anksčiau išsakytą mintį, tą silpną kaltinimo 
dvelktelėjimą, jog nors ji galbūt ir nėra kalta, kad buvo nustumta 

nuo laiptų, jos veiksmai po to įvykio, galima sakyti, pritraukė prie 
jų žudiko dėmesį. 

Aleksas dabar jai šypsojosi, jo mėlynų akių kampučiuose buvo 
susimetusios raukšlelės, rodančios jo supratingumą. 

— Esi tai, kas esi, darai tai, ką darai. Ir esi tvirtesnė, nei tau 
pačiai atrodo. 

— Ar šie žodžiai kartais ne iš Mikės Pūkuotuko? — paklausė 
Alekso ji. 

— Ei, žinok, man patinka tas apvalainas mažas meškiukas, 
prikimštas pūkų. Kaip manai, ką mes su Džeku veikiame laisvomis 
popietėmis? 

Ji pavartė akis. Jis vėl nusišypsojo, ir gyvenimas vieną akimirką 
vėl nušvito. 

— Gerai, grįžkime prie bylos, — tarė Aleksas. — Vyras ar mo- 
teris. Ar jau apsisprendei? 

Ji pažvelgė į jį išraiškingu žvilgsniu. 

— Keblu. Pagal tikimybių teoriją vis dėlto turėtų būti vyras. Be 
Šanos Dei, moterys žudikės nėra linkusios į tokio lygio pomirtinius 
aukos darkymus. Žinoma, Šana Dei visgi yra susijusi su šia byla, ir 
tai mūsų išvadas komplikuoja. 

— Pasirinkti chloroformą man atrodo budas moterims, — 
tarė Aleksas. — Ką jau kalbėti apie tai, kad moterys kelia mažiau 
įtarimų nei vyrai, ypač vėlai vakare vaikščiojančios kaimynystėje 
arba lankančios vėžio pakirstą senyvą moterį. Tai gali būti viena iš 
priežasčių, kodėl tavo ieškomas žudikas visą šį laiką sugebėjo veikti 
niekieno nepastebėtas. 

— Tiesa. Bet koks jo motyvas? Suprasčiau, jei tai būtų kas nors, 
pavyzdžiui, globotinis brolis Semas, kuris kadaise artimai bendravo 
su Šana, palaikė su ja tam tikrą ryšį. Šana neturi ir, pasirodo, niekad 
nėra turėjusi jokių draugių. Vienintelis artimesnis moteriškos lyties 
asmuo jos gyvenime — sesuo. 

Aleksas įsispoksojo į ją. 

— Kalbi apie moterį, kuri turi tą patį žmogžudišką genofondą, 
negana to, dar ir medicininį išsilavinimą, kuris apima ir gebėjimą 
dirbti skalpeliu? 

— Taip. Apie tą pačią. 

— Ar tikrinai ją? 

— Tik jau nereikia, ji, galima sakyti, yra šios bylos tyrimo ko- 
mandos narė. Mūsų taktika — laikyti draugus arti, o priešus — dar 
arčiau. 

— Arji turi alibi tiriamomis naktimis? 

— Ne. Filas paklausė. Pasirodo, daktarė Glen daugumą naktų 
praleidžia viena. 

— Tai reikštų... 

Didi gūžtelėjo pečiais ir vėl susiraukė. 

— Visko gali būti, kad Adelina yra susijusi su tais nusikalti- 
mais. Būtų naivu manyti kitaip. Bet... man atrodo, ji taip pat no- 
rėtų išsiaiškinti, kas po visu tuo slypi. Manau, sesuo jai yra tokia 
pat didelė paslaptis, kaip ir visiems mums, tik dar skaudesnė. Šana 
vienintelė dar gyva jos šeimos narė, ir nors Adelinai gerai sekasi 
vaidinti savo, kaip profesionalės, vaidmenį, galima pastebėti, kaip ji 
jautriai reaguoja į viską, kas tik susiję su Šana. Ji nori palaikyti su se- 
serimi ryšį, nors kaip gydytoja supranta, kad nepavyks, Šana neturi 
tokių įgūdžių. Be to, — kiek smagiau pridūrė Didi, — jei tikėtume, 
kad visa tai susiję su Donio Džonsono nužudymu prieš trisdešimt 
metų... Adelina tuo metu su Šana nebendravo. Ji net nežinojo, kas 
jos seseriai nutiko. 

— O kodėl tos žmogžudystės tokios primygtinai šokiruojan- 
čios? — paklausė Aleksas. — Jeigu jomis siekiama išlaikyti paslap- 
tyje trisdešimties metų senumo nusikaltimą, kam tie pomirtiniai 
bjaurojimai? 

Didi nė nereikėjo galvoti. Atsakymas iškilo akimirksniu: 

— Nes tos Žmogžudystės yra surežisuotos. 

— Kaip suprasti? 

— Surežisuotos. Visos nusikaltimų detalės — rožė, šampanas, 
antrankiai, nudirta oda... Tai žudiko pastangos priversti mus ma- 
tyti tai, ką žudikas nori, kad matytume. Kad nepastebėtume liku- 
sių detalių. Pavyzdžiui, kad aukos miegojo, kad jos mirė greitai. Šie 
nusikaltimai padaryti ne dėl sukilusių aistrų ar kraujo troškimo. 
Jie yra apskaičiuoti. Surežisuoti. Atvirai kalbant, aš pradedu svars- 
tyti, ar pirmosios dvi žmogžudystės nebuvo paprasčiausia gudrybė 
siekiant pridengti Dženetės Sgarzi mirtį. Kad ji atrodytų ne kaip 
specialiai pasirinktas grobis, o kaip atsitiktinė serijinio žudiko auka. 

— Išskyrus faktą, kad ji dėl vėžio ir taip artėjo prie mirties. 

— Galbūt nepakankamai greitai. Čarlis uždavinėja klausimus 
dabar, o ne vėliau. 

— Galiu tau įvardinti vieną žmogų, kuris šiomis aplinkybėmis 
yra laimėtojas, — atsidūsėdamas tarė Aleksas. Jis nukėlė sau nuo 
kojų jos pėdas, atsistojo. 

.— Kas toks? 

— Haris Dei. Sgarzio tinklaraštis, kuriame Žudikas Rožė yra 
lyginamas su Hariu Dei, paskatino žiniasklaidą lyg pakvaišus ka- 
sinėtis po Hario žmogžudysčių šėlsmo detales. Jei atvirai, iš beveik 
pamiršto serijinio žudiko ji pavirto pirmųjų puslapių naujiena. Kaip 
vyrukui, mirusiam jau prieš keturiasdešimt metų, visai neblogai. 

Didi pažvelgė į jį: 

— Juk sakiau, kad mes kvailiai! 

Ji nusiropštė nuo sofos girgždindama savo petį, ir tai dar la- 
biau suerzino Melviną. Bet jam teks su tuo susitaikyti, nes jai reikė- 
jo planšetės — tučtuojau. 

Aleksas nuėjo į virtuvę atsinešti stiklinės vandens. Kai grįžo, 
ji jau „Google“ naršė parduodami žudikų daiktai. Iššoko keturios 
internetinės svetainės. Iš sąrašo ji pasirinko pirmąją ir ėmė skaityti 
slinkdama žemyn. 

Aleksas atėjęs atsistojo už jos, nes Didi vis dar sėdėjo svetainės 
vidury, lyg būtų įleidusi šaknis. 

— Kas čia dabar? — paklausė jis su nuostaba, persmelkta siau- 
bo, nes ekrane išvydo kaukolių, kruvinų durklų ir nusikaltimų vietų 
vaizdus. 

— Žudikų daiktų internetinė svetainė. Įkalinti žmogžudžiai rašo 
raštelius, paišo paveikslus, o kiti žmonės padaro juos prieinamus ko- 
lekcininkams internete. Pasirodo, kai pernai mirė Naktinis Persekio- 
tojas, mėnesį laiko jo daiktų kainos buvo išaugusios trigubai. 

— Ar žadi ką nors pirkti, ar parduoti? 

— Tik šiaip paganyti akis. Pažiūrėk. Išpažinties laiškas, ran- 
ka parašytas Gario Ridžvėjaus, dar žinomo Žaliosios Upės Žudiko 
vardu. Šimtu procentų autentiškas, kaip tikina pardavėjas. Arba, tik 
pagalvok, Džodės Arias laiškas. Su detaliais seksualiniais aprašy- 
mais. Šventas mėšlas, už jį kažkoks pardavėjas iš Japonijos su pen- 
kių žvaigždučių reitingu prašo šešių tūkstančių. 

Aleksas pasivaipė: 

— Rimtai? 

— Susitaikyk su realybe, internetas — tai ne kas kita, o milži- 
niškas prekybos centras. Kadangi tokie daiktai „eBay“ parduotuvėje 
uždrausti, jiems reikėjo rasti kitą realizavimo rinką. 

— Išpažinties laiškas su parašu, originalus menas, Kalėdiniai 
atvirukai, — dabar jau Aleksas skaitė jai per petį. — Tuzinas jūsų 
mėgstamiausių žudikų specialiai pagal užsakymą sukurtų atviru- 
kų. Nes niekas nemoka geriau palinkėti linksmų Kalėdų nei Čarlzas 
Mensonas? Apskritai iš kur žmonės tokius daiktus gauna? 

— Emmm... — Didi vis dar žiūrinėjo. — Iš visko atrodo, kad 
daugelis tų prekiautojų yra užmezgę santykius su minimais žudi- 
kais. Turbūt iš pradžių reikia užsitarnauti pasitikėjimą, o tada jau 
galima prašyti pagal specialius užsakymus pagaminti kalėdinių 
atvirukų? 

— Bet nuteistiems žudikams nevalia pelnytis iš savo nusikalti- 


mų, vadinasi, jiems iš to jokios naudos. 

— Jie gauna ne pinigų, bet laiko, dėmesio, galimybę prasiblaš- 
kyti. Kaip kad sakė Adelina, kai tenka visą likusį gyvenimą praleis- 
ti už grotų, labiausiai slegia nuobodulys. Galbūt dėl to žudikams 
ši veikla ir naudinga. Kažkas jiems nuolatos rašo, o be to, randasi 
mažų savaitės tikslų — nupaišyti portretą, sukurti atviruką. Neži- 
nau. Visa tai man atrodo šiurpiai. Laikykis, štai ir jis — Haris Dei. 

Didi spustelėjo ant jo vardo, ekrane atsivėrė naujas puslapis. 

— Du daiktai, — paskelbė ji. — Vienas iš jų — parketlentė, 
kaip skelbiama, iš jo siaubo namų. Kitas — jo ranka rašyta sąskaita 
kaimynui už knygų lentynas, pagamintas pagal specialų užsakymą. 
Jis buvo dailidė, pameni? O dabar pažiūrėk čia, — Didi pabaksnojo 
į ekraną. — Per pastarąsias keturias valandas sąskaitos kaina pakilo 
nuo dešimties iki dvidešimt penkių dolerių. Pardavėjas dabar lai- 
mingas. 

— Parketlentė iš Hario Dei namų? Betgi tai keturiasdešimties 
metų senumo medžio gabalas? — Alekso balsas dabar jau skambėjo 
skeptiškai. — Kaip pardavėjas identifikuoja tokį dalyką? Juk tai gali 
būti bet kokia sena parketlentė. 

— Kaip rašoma šioje svetainėje, pirkėjo pareiga būti atidžiam. 
Bet šiuo atveju pardavėjas tvirtina, kad objektas parduodamas kartu 
su atitinkamu įrašu policijos įrodymų registre ir išsamiu aprašymu. 

— Nori pasakyti, kad kai kurie iš šių daiktų paimti iš farų? 
Policijos departamentų? 

— Atrodo, kad taip. Tai galėtų paaiškinti parduodamą skrodi- 
mo išvadą, kurią mačiau šio tinklalapio pagrindiniame puslapyje. 

— O Dieve, — atrodė, kad Aleksui pasidarė bloga. 

— Atmink, aš tik žiūrinėju. 

Bet ji jo nekaltino. Viena buvo įkalbėti nuteistą žudiką nupai- 
šyti autoportretą. Tačiau atrodė, kad daugelis iš patalpintų daiktų 
akivaizdžiai pažeidžia aukų teises, o ką jau kalbėti apie visą teisinę 
sistemą. Nusikaltimo vietos nuotraukos, koronerio išvada. Žvel- 


giant policijos pareigūno akimis, tai buvo kone šventvagiška. 

— Galbūt nutekino nepatenkinti darbuotojai, — garsiai mąstė 
ji. — Tikiuosi, kad jie — jau buvę darbuotojai, nes, Dieve brangus, 
kai kurių iš šių daiktų čia tiesiog neturėtų būti. 

— Bet Haris Dei nusižudė, tiesa? Jokio arešto, teismo proceso 
ar įkalinimo. Vadinasi, buvę darbuotojai turbūt neturi daug ką nu- 
tekinti, o ir paties serijinio žudiko, su kuriuo būtų galima susidrau- 
gauti, nebėra gyvo. 

— Taigi. Na, aš radau tik du daiktus, o štai kai kurie kiti žudikai 
turi net kelias dešimtis įrašų, — ji susimąsčiusi stabtelėjo. — Kitaip 
tariant, jei netyčia esi vienas iš nedaugelio laimingųjų, turinčių ką 
nors, susijusio su Hariu Dei, tai šią savaitę tavo kailyje būti smagu. 
Tavo parduodamų prekių vertė ką tik šoktelėjo keliais tūkstančiais 
procentų, ir, atsižvelgiant į neblogą kai kurių objektų kainelę... — ji 
žvilgtelėjo į Aleksą. — Jei darytume prielaidą, kad mūsų ieškomas 
žudikas turi Hario Dei daiktų lobyną, galbūt jis ar ji turėjo finansinį 
motyvą vėl iškelti Harį Dei į pirmus laikraščių puslapius. Ar galėtų 
atsakymas būti toks paprastas? Vidinė motyvacija, kurią bandėme 
išsiaiškinti — tai finansinė nauda. Grynieji, tiesiai šviesiai. 

Aleksas susiraukė. 

— Bet kas galėtų turėti serijinio žudiko, kurio jau pastaruosius 
keturis dešimtmečius nebėra gyvo, asmenines relikvijas? 

— Dar gyvi jo palikuonys. Vis dėlto Šana su Adelina tebuvo 
vaikai. Namas greičiausiai parduotas per aukcioną. Gali būti, kad 
pinigai buvo paskirti jų priežiūrai arba ateities mokesčiams už stu- 
dijas koledže. Kas nors galėjo jų ateičiai atidėti asmeninių daiktų. 
Galbūt koks socialinis darbuotojas ar netgi apygardos prokuroras. 
Išsu su tokia praktika susidūrusi kitose bylose, kai mažas vaikas vie- 
nintelis likdavo gyvas. 

— Ar globėja ką nors apie tai užsiminė? 

— Ne, ir man neatrodo, kad ji galėtų laikyti išsaugojusi kokius 
nors Šanos asmeninius daiktus. Tik ne po visų tų įvykių. Adelina 
tvirtina, kad ji laikėsi atokiau nuo savo tėvo palikimo. Ji yra minė- 

jusi segtuvą su informacija apie bylą, kurią jai surinko jos įtėvis, bet 
apie šeimos relikvijas nėra kalbėjusi. 

— Taigi, dar kartą*.. 

— Tai ne Šana ir ne Adelina. To negali būti. Bet kas, jei... 

Didi pasisuko į Aleksą. 

— Kas, jeigu Šana, vyresnioji dukra, kadaise turėjo kelis jos tė- 
vui priklausiusius daiktus? Daiktus, kuriuos ji gabendavosi iš vienų 
globos namų į kitus. Juk būtent ji, kaip paaiškėjo, jį garbino. 

— Kur jie galėjo dingti? 

— Gal ji juos atidavė? Draugui? Vaikinui? Arba galbūt kažkas 
apie juos žinojo. Ji gyrėsi ar prisipažino kam nors iš kaimynų juos 
turinti. Tuomet, kai policija ją išsivežė, tas Žmogus nukniaukė tuos 
daiktus iš jos kambario. Greičiau, patikrinkime kitas svetaines. 

Didi atsidarė visas keturias žudikų daiktų svetaines, kurių tu- 
rinys buvo skirtingas. Antrojoje Hario Dei daiktų sąraše netgi ne- 
buvo, tačiau trečiojoje jiems pasisekė. Du laiškai, vadinamieji meilės 
rašteliai, nuo Hario Dei jo žmonai. Abiejų daiktų kainos per dieną 
buvo pakilusios nuo dvidešimties iki daugiau kaip tūkstančio do- 
lerių. 

— Jeigu tu stengtumeisi išsaugoti ką nors porai išgyvenusių 
dukrelių... — sumurmėjo ji Aleksui. 

— Toks daiktas būtų tinkamas pasirinkimas, — pritarė Aleksas. 

Ji paspaudė ant pardavėjo nuorodos. Tačiau, užuot išvydusi jo 
vardą, ji gavo tik atsitiktinių skaičių sąrašą, susietą su „Gmail“ pa- 
skyra. 

— Stengiasi pridengti savo pėdsakus, — tarė Aleksas. — Jeigu 
aš pardavinėčiau ką nors žmonėms, apsėstiems minčių apie seriji- 
nius žudikus, elgčiausi taip pat. 

— Ar gali man jį susekti? — maldaujamai paprašė Didi. — Ga- 
lėčiau paprašyti Filo, kad lieptų tai padaryti departamento eksper- 
tams, bet juk Žinai, tai užtruktų mažiausiai dvidešimt keturias va- 


landas; jei atmintis manęs neapgauna, tu turi draugą akademijoje... 

— Kuris yra pats geriausias kompiuterių srities ekspertas. Ge- 
rai, pasirašau. 

Aleksas paskambino. Kadangi buvo jau vėlu, Deivą Mateskį 
rado namie. Aleksas jam padiktavo elektroninio pašto adresą. Ma- 
teskis padarė kažką, ką daro kompiuterių specialistai, ir vos per ke- 
lias minutes jie jau turėjo vardą. 

Samuelis Heisas. 

Šanos buvęs globos namų brolis. 


— Karštos naujienos, — Didi telefonu susisiekė su Filu. 


32 skyrius 


Pradėjau ruoštis iškart, kai tik saulė pasirodė horizonte. Nak- 
ti nemiegojau, bet išvargusios išvaizda ir smarkiai pajuodę paakiai 
artėjančiomis valandomis man tik pagelbės. 

Pradėjau nuo plaukų — susirišau juos pačiu paprasčiausiu 
būdu, kokį tik galėjau sugalvoti. Jokio makiažo pagrindo, pudros 
ar blakstienų tušo. Daktarė Glen šį rytą nepriekaištingai neatrodys. 
Atskleis pasauliui savo tikrąjį veidą. Manau, turint omenyje, kokį 
stresą šiuo metu išgyvenau, mano išvaizda nieko nenustebins. Jei 
jau esu bepalūžtanti, juk yra keli dalykai, dėl kurių galėčiau palūžti 
galutinai, argi ne? 

Trys maistiniai stiklainiai. Įdėti į batų dėžę. Ir tvarkingai patal- 
pinti slėptuvėje, iš kurios vos prieš dieną buvau išėmusi savo pačios 
žmonių odos kolekciją. 

Kažkuriuo metu vakar Žudikas Rožė maloningai iš naujo pri- 
pildė mano atsargas. Mano bute buvo tvarkingai paslėpta aukų oda. 
Žudiko bjaurastys mano drabužinėje. 

Ar Žudikas Rožė įsivaizdavo mane ten miegančią? Hario Dei 
dukra, ir vėl gulinti susirietusi virš brangių trofėjų. 


Užtrukau dar penkiolika minučių, kol suradau kameras — 

mažas elektronines akeles. Vieną — drabužinėje, antrą — mano 
miegamajame ir trečią — salone. Tokiu būdu žudikas ir sužinojo 
apie mano slėptuvę. Kadangi jis ne tik lankėsi mano bute, bet ir 
šnipinėjo. Kad sukurtų tokią įmantrią sistemą, jis ar ji turėjo apsi- 
lankyti mano namuose daugiau kartų, nei aš įsivaizdavau. 

Vidury nakties net nesistengiau to suprasti. Paprasčiausiai 
užklijavau ant kiekvienos iš mažučių lęšių po gabalėlį izoliacinės 
juostos, tokiu būdu tas akutes apakindama. Tada prisėdau ant sofos, 
apsiginklavusi savo pačios įniršiu, ir laukiau, kol žudikas ateis ką 
nors man padaryti. 

Policijai neskambinau. Nepranešiau D. D. Voren ar detekty- 
vui Filui. Taip, savo namuose turėjau įrodymų. Dalykų, kurių jiems 
greičiausiai reikėjo, kad galėtų toliau persekioti Žudiką Rožę — nuo 
odos kolekcijos iki namų elektronikos. Bet tai jau nebebuvo svarbu. 
Šis žaidimas nesusijęs su farais ir plėšikais. 

Tai buvo mano reikalai. Šeimos reikalai. 

Paskui rūpestingai pasirinkau aprangą. Paprastos rudos spal- 
vos laisvos kelnės, juoda palaidinė ilgomis rankovėmis, tamsiai rudi 
mokasinai. Paprasta ir kasdieniška. Tada į krepšį prisidėjau įvairių 
laisvalaikio drabužių, ant jų paklojau grynųjų, dar įsidėjau makiažo, 
žirkles ir porą kepurių. 

Nepusryčiavau. Tiesiog negalėjau valgyti. 

Septinta valanda ryto. Telefonu susisiekiau su direktore Maki- 
non. Man tučtuojau reikėjo pasikalbėti su savo seserimi. Apie mūsų 
tėvą. Prašau, jei tik ji galėtų duoti leidimą... 

Ji leido man apsilankyti po devintos. 

Taigi turėjau daug laiko nuvažiuoti į „Walmart“ prekybos 
centrą. Pakaitinis mobilusis, vienkartiniai skutimosi peiliukai, dar 
keli būtiniausi reikmenys. Kai baigiau apsipirkti, man buvo liku- 
si daugiau nei valanda. Nežinojau, ką veikti, taigi paprasčiausiai 
sėdėjau automobilių aikštelėje, krūpčiodama nuo kiekvieno garso. 
Ar Žudikas Rožė net ir dabar mane stebėjo? Ar žmogžudys atse- 

kė mane nuo namo, kuriame buvo mano butas? Bandžiau sutelkti 
dėmesį į mašinas aplinkui, bet juk aš ne 007. Buvau paprasčiausiai 
išsekusi, įsitempusi psichiatrė, užsiėmusi vietą kelionėje į savęs su- 
naikinimą be bilieto atgal. 

Bato taisymas užtruko ilgiau nei tikėjausi. Pagaliau laikrodis 
parodė pusę devintos ir aš išvažiavau į Masačusetso pataisos na- 
mus, vairą laikydama drebančiomis rankomis. 

Įėjusi vidun, prisiverčiau kvėpuoti lėtai ir tolygiai. Čia nebuvo 
nieko, ko anksčiau nebuvau dariusi milijoną kartų. Įsiregistravau. 
Pridaviau krepšį. Pasisveikinau su pareigūnais Krisu ir Bobu kreip- 
damasi į juos vardais. Praėjau apsaugą. Sistema dėl mano medicini- 
nės įspėjančiosios apyrankės kaip visada supypsėjo. 

Pareigūnė Marija buvo jau taip pripratusi prie šios rutinos, 
kad net nepasivargino patikrinti manęs lazdele. 

Greitas aptapšnojimas nuo galvos žemyn, ir viskas tuo baigė- 
si. Ar galėjo ji mane įdėmiau patikrinti? Ar privalėjo tai padaryti? 
Bet vėlgi, nebuvau nauja lankytoja, po šešerių metų kasmėnesinių 
vizitų visi jie ten mane gerai pažinojo. Pažinojo, pasitikėjo ir leido 
eiti toliau. 

Pareigūnė Marija nuvedė mane per koridorių į privatų lan- 
kymo kambarį, kur mudvi su Šana paprastai susitikdavome, o ne į 
apklausų kambarį, kuris pastaruoju metu buvo pamėgtas. Jausdama 
palengvėjimą, kad antrą kartą taip pasisekė, išleidau trumpą ato- 
dūsį. 

Sesuo manęs laukė sudėjusi rankas priešais save, kaip reikalau- 
ja taisyklės. Pareigūnė Marija užėmė savo poziciją kambario išorėje, 
kur galėjo mus matyti pro stiklinį langą, tačiau negalėjo girdėti. Šie 
vadinamieji privatūs kambariai paprastai būdavo skiriami kalinių 
susitikimams su savo advokatais. Pašaliniai negalėjo girdėti kam- 
baryje vykstančių pašnekesių. Tokiu būdu buvo saugomos kalinių 
teisės, bet pataisos namų pareigūnai galėjo jas atidžiai stebėti, ir tai 
bus mano pirmasis iššūkis. 

Visa tai sparčiai artėjo. 

O kol kas įžengiau į kambarį. Priėjau prie tuščios kėdės. Atsi- 
sėdau. 

Sesuo atrodė panašiai, lyg naktį būtų praleidusi kaip aš. Neišsi- 
miegojusi. Nerami. Nervinga. Bent vieną kartą mes buvome beveik 
panašios. 

Puiku. 

Įsižiūrėjusi į mane ji susiraukė: 

— Naujas tavo įvaizdis? Nerekomenduoju. 

Ignoravau ją žvelgdama į savo laikrodį. Apytiksliai penkios 
minutės. 

Jos nepritariantis žvilgsnis pasidarė dar atšiauresnis. 

— Ką, jau darausi tau nuobodi? 

— Papasakok man apie Donį. 

Iš jos veido pranyko bet kokia išraiška. Pakako tik tiek. Viskas 
ėjosi sklandžiai. Ji suspaudė lūpas, nieko nepasakė. 

— Arjis irgi buvo vienas iš tavo sekso draugelių? 

Išgirdusi mano klausimą, ji kilstelėjo antakį. 

— To vaikio beveik nepažinojau, — tai buvo pripažinimas ne- 
noromis, bet vis tiek pripažinimas. ( 

— Jis buvo pasiuntinukas. Čarlis Sgarzis naudodavosi juo, kad 
paskirtų susitikimo laiką ir vietą. 

Ji nusisuko. 

— Ar dėl to niekada neatsakydavai Čarliui į laiškus? Nes jis 
yra daugiau, nei tik reporteris, tiesa? Teisingiau būtų pasakyti, kad 
jis — tavo buvusi aistra. 

Ji vis dar tylėjo. 

— Tu miegojai su juo, — tęsiau guviu tonu. — Taip pat ir su 
Samueliu Heisu. 

Jokio atsakymo. 

— Buvau susitikusi su tavo buvusia globėja ponia Deivis. Zi- 


nai, tu sugriovei jai gyvenimą. Ji su savo vyru sulaukė lygiai tiek 

pat kaltinimų dėl Donio mirties. Ji buvo gera globėja, Šana. Kol jos 
gyvenime nepasirodei tu. 

Pagaliau sulaukiau jos atsako. Pažvelgė į mane tuo užsispyru- 
siu žvilgsniu, kurį labai gerai pažinojau. 

— Taip pat — ir Trevoro gyvenimą, — pasakiau tyliai. 

Ji šiek tiek linktelėjo atgal — atrodė, kad šis vardas užklupo ją 
nepasiruošusią. 

— Penkiametis berniukas, — tęsiau aš. Mano balse nebuvo nė 
lašelio užuojautos — tai atitiko mano nuotaiką. — Jam pakankamai 
pasisekė, kai iš pat pirmo karto buvo nusiųstas į gerus namus. Tu jį 
pameni, taip? Leisdavai su juo laiką, skaitydavai jam istorijas, paišei 
piešinukus. Tu jam patikai. Jis tuose namuose buvo vienintelis žmo- 
gus, kuris bent kiek tavimi tikėjo. 

Šanos žandikaulis įsitempė. 

— O valdžia ėmė ir jį sudirbo. Per vieną naktį ponas ir ponia 
Deivisai, du iš geriausių globėjų, tapo sistemos žmonėmis n0n grata. 
Trevoras buvo perkeltas, greičiausiai į vienus iš tų namų, kuriuose 
kasnakt buvo mušamas ir dar blogiau. 

Tai nebuvo mano vaizduotės vaisius — jos veidas tikrai išbalo. 

— Juk atsimeni Trevorą, Šana? Tai vaikas, kurį išgelbėti jautei 
pareigą, nes tai buvo lyg savęs pačios gelbėjimo poreikis. Kaip kad 
gelbėjai kalinę Kristę ir kadaise mane. 

— Adelina, — jos balse skambėjo maldavimo gaidelės. — Už- 
teks. 

— Bet tu negali prisiminti Donio, tiesa? Tos nakties. To, kas 
nutiko Doniui Džonsonui. Tu negali ničnieko prisiminti. 

— Išeik, — ji staiga atsistojo, atstumdama savo kėdę. Kai abe- 
jodavo, pasiduodavo įniršiui. — Nesuprantu, kodėl apskritai čia at- 
ėjai. Argi nėra tarp mūsų jau viskas aišku, viskas baigta? Tu manęs 
nemyli, o aš nepajėgi mylėti. Eik iš čia, Adelina. Bėk nuo manęs. 

— Tu suknista idiotė. 


Jos pačios žodžiai, sviesti atgal jai pačiai, iškart ją prablaškė. 

— Kas per velnias... 

— Sėskis. Nedaug beliko laiko. Turiu vieną paskutinį klausi- 
mą — ar Žinai, kas yra Žudikas Rožė? 

Sesuo spoksojo į mane. Kažkokiu būdu mano primygtinai už- 
duotas klausimas pagaliau prasismelkė jos vidun. Ji lėtai papurtė 
galvą. 

— Bet žudikas tave suras, taip? Arba, tiksliau, Žudikas Rožė 
suras mane. Ir kai tai nutiks, tu jį arba ją nužudysi. Kaip kad nužu- 
dei tą pataisos namų pareigūną Frenkį. 

Mano sesuo, vis dar spoksodama į mane, tarė: 

— Gerai. 

— O paskui tau suteiksiu, ko tu nori, Šana. Ko visada norėjai. 

— Iš kur Žinai, kas tai yra? 

— Nes tu mano sesuo. Kas galėtų žinoti geriau už mane? 

Sesuo spoksojo į mane. Aš savo ruožtu spitrijau į ją. Kalbėdama 
su Didi buvau nuoširdi. Bendravimo su mano seserimi paslaptis — 
niekad neleisti savęs kvailinti. Santykiai su ja visuomet priklauso 
nuo to, ką ji gali iš jų gauti. Norėčiau manyti, kad ji man padės iš 
meilės. Tačiau buvo daug labiau tikėtina, kad savo pažadą ištesės dėl 
to vienintelio dalyko, ką aš galėjau jai duoti. 

Ji vėl lėtai palinksėjo. 

— Mažųjų pirštelių priesaika, — tarė ji. Jos tonas buvo šiurkš- 
tus, visai nepriminė savęs. 

— Mažųjų pirštelių priesaika, — atsakiau jai pažadu. Tada nusi- 
šypsojau, nes ta vaikiška priesaika, pagardinta seseriškos vienybės, va- 
saros dienų ir mergaitiško tyrumo žiupsneliu, beveik išlydė man širdį. 

— Dabar bet kurią akimirką, — tvirtai pasakiau, — lauke kils 
šurmulys. Kai tai įvyks, pareigūnės Marijos dėmesys nukryps. Tuo- 
met turi mane užpulti. Smok taip, kad nugriūčiau ir prisitrenkčiau. 
Tada po durų rankena užkišk kėdę ir išjunk šviesas. 


Sesuo vis dar spoksojo į mane. 

— Jie vis tiek pateks vidun, tiesa? — kalbėjau toliau. — Sargy- 
biniai yra ruošiami tokioms situacijoms. 

— Išdauš langą. Stiklas atsparus kulkoms, tačiau rėmą vis tiek 
galima išimti. 

— Kiek turime laiko? 

— Jie duos signalą koviniam būriui, šie pasigriebs ginklus, at- 
skubės į vietą. Nuo penkių iki septynių minučių. 

— Tuomet turime paskubėti. 

— Adelina... 

Bet atsakyti ji nespėjo, nes tuo metu koridoriuje pasigirdo 
riksmas ir beveik iškart po jo — kurtinanti sirena. Pareigūnė Ma- 
rija pasuko galvą koridoriaus pusėn. Mano sesuo šoko per stalą ir 
smogė man pečiu. Vieną sekundę sėdėjau kėdėje. Kitą — kartu su 
kėde jau virtau atgal. Išgirdau kažką skylant nuo smūgio į sieną, 
supratau, kad sesers sunerti pirštai smarkiai spaudžia man trachėją. 

Bet, žinoma, ničnieko nepajutau. 

Dar daugiau riksmų. Jau daug arčiau. Pareigūnė Marija šaukė, 
tačiau buvo sunku girdėti jos balsą pro kalėjimo aliarmo gausmą. 
Tada kambarys aptemo, nes Šana spustelėjo šviesos jungiklį. Ji įgrū- 
do kėdę po durų rankena, tada nuvertė stalą į lango pusę ir taip dar 
labiau užblokavo vaizdą. Penkios sekundės, dešimt? Mano sesuo su- 
kosi greičiau negu tikėjausi. 

Aš jau gulėjau išsikėtojusi ant grindų už apversto stalo ir pas- 
kubomis graibiau savo dešinįjį batą. 

— Greitai, — žioptelėjau vis dar negalėdama atgauti kvapo. — 
Ištiesk riešus. 

— Adelina. 

— Tylėk, tylėk, tylėk. Štai daiktų saugyklos numeris. Kai tik iš 
čia ištrūksi, lėk į fojė, prie šios saugyklos. Štai kombinacija. Pakartok. 

Ji pakartojo skaičius, o tuo metu aš pagaliau pirštų galiukais 
sugriebiau peiliuką, įspraustą tarp bato pado ir jo viršutinės dalies, 
išplėšiau jį iš ten. Dėl jo ir supypsėjo metalo detektoriai, bet parei- 

gūnė Marija manė, jog signalą sužadino įprastinis objektas — mano 
medicininė įspėjančioji apyrankė. 

Dabar tyrinėjau Šanos riešus, suveržtus storomis plastikinėmis 
juostelėmis. Mažas, dėžėms pjaustyti skirtas peiliukas kažin ar buvo 
tinkamas šiam reikalui, bet tai buvo geriausia, ką galėjau padaryti. 

Prigludau prie sesers, petį įrėmiau į Šanos petį, jos rankas 
pasidėjau sau ant kelių ir pradėjau džyrinti. Per visus tuos metus 
mes dar niekad nebuvom taip arti viena kitos. Atsidūrėme taip arti, 
kad galėjau girdėti jos paviršutinišką alsavimą, užuosti jos išdžiū- 
vusiu prakaitu aptrauktą odą. Ar būdamos mažos mes kada nors 
prisispausdavome viena prie kitos taip smarkiai kaip dabar, galbūt 
saugodamos viena kitą po Tėvelio įprasto proveržio? O gal tiesiog 
kaip dvi mažos, baikščios mergaitės, besistengiančios išgyventi. 

Užuodžiau naują kvapą. Šviežią, su geležies prieskoniu. Kraujo. 

Jokio skausmo, žinoma, nejaučiau, bet supratau, ką reiškia tas 
tarp mano pirštų galiukų atsiradęs drėgnumo pojūtis, dėl kurio da- 
rėsi vis sunkiau ir sunkiau išlaikyti ašmenis. Aš įsipjoviau. Galbūt 
netgi nusirėžiau piršto galiuką ar netekau viso piršto sąnario. To 
negalėjau žinoti. 

Man tiesiog reikėjo perpjauti tas juosteles. Toliau veikti jau tu- 
rėtų pati Šana. 

— Sustok! — pareikalavo ji tyliu balsu. — Nieko iš to neišeis. 
Aš niekad iš čia nepaspruksiu. O tu sėsi už grotų už tokius dalykus. 

— Aš nieko nepadariau, — patikinau ją, jausdama, kad juoste- 
lės jau atsipalaiduoja. — Aš šioje situacijoje esu auka. 

— Kas per šū... 

— Klausyk! Daiktų saugojimo spintelėje yra mano rankinė, 
kurioje įdėti ir mano mašinos rakteliai. Baltas „Acura“ visureigis. 
Penkta automobilių aikštelės eilė. Vėliau tau reikės ją pasikeisti į 
kitą mašiną — tokią, kuri nebus ieškoma policijos, — bet „Acura“ 
bus gera pradžia. 


Viduje rasi krepšį su drabužiais persirengti, tūkstantį grynai- 

siais, mano biuro raktus ir vienkartinį mobilųjį telefoną. Neskam- 
bink man. Aš pati paskambinsiu tau, kai tik pasitaikys proga. 

Dar daugiau triukšmo koridoriuje. Trankūs žingsniai pramai- 
šiui su pulsuojančia sirena. Tikėjausi, kad išoriniai neramumai su- 
lėtins mobilizaciją. Kai tiek daug pareigūnų lekia viena kryptimi, 
kiek iš jų susiprotėtų, kad kažkur tokio pat dėmesio reikalauja dar 
viena grėsmė? 

Juostelės pasidavė. Aš susmukau jausdamasi išgręžta lyg citrina. 

— Nusirenk, — įsakiau. — Greitai, greitai, greitai. 

Pradėjau atsiseginėti kelnes, tada nusitraukiau palaidinę ilgo- 
mis rankovėmis. Taip pat ir liemenėlę bei apatinius — nesiruošiau 
niekuo rizikuoti. Numečiau viską Šanai. Drabužiai turbūt buvo su- 
tepti krauju nuo mano sudarkytų pirštų galiukų, taigi gerai, kad pa- 
sirinkau tamsias spalvas, ant kurių nesimatys dėmių. Pakankamai 
greitai kelios kraujo dėmės nebebus svarbios. 

Šana darbavosi. Ji užsitraukė mano tamsiai rudas laisvas kel- 
nes, kol tuo tarpu aš pirmą kartą bandžiau susidraugauti su oranži- 
ne kalėjimo uniforma. 

— Į mano butą ir biurą neik, — daviau instrukcijas. — Šiose 
vietose jie ieškos pirmiausia. Susirask kokią nors landynę ir sėdėk 
ten ramiai. Turėsi krepšį su švariais drabužiais, taip pat ten rasi vi- 
sokių priemonių, žirkles. Persirenk, nusikirpk plaukus, nusidažyk 
juos, daryk, ką tau reikia. Kai nusės dulkės, parsivešiu tave namo. 

— Ir viskas tam, kad sugaučiau žudiką? — suurzgė Šana. 

— Ne. 

— Tai kam tada? 

— Nes man tavęs reikia. 

— Kodėl? 

Lioviausi judėjus. Šiame tamsiame, krauju atsiduodančiame 
kambaryje, jausdama sesers nerimastingumą, patyriau, kaip mane 
visą apima gili ramybė. Štai ta akimirka. Šokio finalas. Tai, kur link 


mes visuomet judėjome. 

Mudvi su seserimi vėl kartu, kaip kadaise, kai rėkiantys vyrai 
trankė į duris. 

— Apsirengei? — paklausiau. 

— "Taip. 

Padaviau jai savo medicininę įspėjančiąją apyrankę — nu- 
smaukiau nuo savo riešo ir užmoviau ant jos. 

Tada — mano plaukų gumytė. 

— Susirišk juos pakaušyje taip tvirtai, kaip tik gali. 

Tada, kol ji ant grindų tvarkėsi plaukus, savo kruvinais pirštų 
galiukais susiradau jos veidą ir perėjau prie finalinės Šanos mas- 
kuotės detalės. Skersai nosį, žemyn per skruostus aš švelniai, ne- 
drąsiai nubrėžiau drėgnas linijas. Sunaikinau savo seserį. Vietoje jos 
sukūriau naują, susikruvinusią Adeliną. 

Susiprotėjau, kad tai buvo pirmas kartas per keturiasdešimt 
metų, kai liečiau seserį, kai iš tikrųjų ją liečiau. Mes kalbėdavomės. 
Sėdėdavome prie stalo viena priešais kitą. Tačiau jos veido plokš- 
tumos, nosies kuprelė... Atrodė, kad ji ir svetina, ir kartu pažįstama. 
Giminiški bruožai. 

Kai langai pradėjo pasiduoti smūgiams, pasigirdo pirmasis 
trakštelėjimas. Mažai beliko laiko. 

— Tu esi Adelina, — pasakiau jai. — Tu — sėkmės lydima mo- 
teris, gerai išsilavinusi, bet ką tik Žiauriai užpulta savo vyresniosios 
sesers. Dėl to ir tavo veidas kruvinas, šlubčioji. Kai direktorė Maki- 
non tavęs klausinės, atsakinėk jai trumpai ir kiek tik sugebi stenkis 
pakeisti balsą. Tiesiog pasakyk, kad viskas įvyko žaibiškai greitai. 
Tu nežinai, kas užsiundė tavo seserį, nesitikėjai būti užpulta. Ne, tu 
nesmarkiai sužeista. Tiesiog nori eiti namo ir pailsėti. Stenkis de- 
monstruoti medicininę įspėjančiąją apyrankę. Tai detalė, kurią jie 
sieja su manimi, nesvarbu — sąmoningai ar ne, taigi tavo maskuotė 
dėl to atrodys labiau patikima. 

— Bet aš nepanaši į tave, — desperatiškai pratrūko Šana, savo 


nosimi beveik liesdama manąją. — Galbūt su šiais drabužiais, suriš- 

lais plaukais, kruvinu veidu beveik ir galėčiau būti palaikyta tavimi. 
Bet jie niekad nepatikės, kad tu — tai aš. 

— Tu teisi. O dabar paskutinis dalykas. — Aš iškėliau peiliuką. 
Priliečiau jo ašmenis prie savo dešinio skruosto. — Tavo patirtis 
žalojant save tuoj pavirs tavo išganymu. Manęs nepalaikytų tavimi, 
kol būčiau nesužalota. Bet jei mano veidas bus supjaustytas plonom 
juostelėm... 

Pradėjau braukyti ašmenimis. Jokio skausmo, netgi jokio šal- 
čio pojūčio — peiliukas jau buvo sušilęs nuo mano pačios kraujo. 

— Palauk! — Šana sugriebė man ranką. 

Sargybinių balsai girdėjosi jau aiškiau, nes langas pasidavė ne- 
paliaujamam šturmui ir pasimatė pirmasis įtrūkimų voratinklis. 

— Leisk man. Tu neturi pakankamai patirties. Įsipjausi per gi- 
liai, liks randai. Būtų neteisinga. 

Ji nutilo, giliai įkvėpė. Tada jos pirštai ištraukė peiliuką iš ma- 
nųjų. 

Šana palinko arčiau, stengėsi įžiūrėti tamsoje. Jaučiau, kaip jos 
žvilgsnis buvo prikaustytas prie mano akių. Sekundė. Dvi. Ji pri- 
glaudė ašmenis man prie dešinio skruosto. Trys sekundės. Keturios. 

— Viskas gerai, — sušnibždėjau. — Prisimink, aš nieko nepa- 
jusiu. 

Mano sesuo įbrėžė pirmąją liniją žemyn mano veidu. Jaučiau, 
kaip jos iškvėptas oras liejasi į mane, išgirdau atsidūsėjimą, kuris 
buvo ir graudus, ir kartu su ekstazės gaidele. Įdomu, ar prieš vi- 
sus tuos metus, kai vaikų globos namuose žirklėmis žymėjo mano 
ranką, ji atrodė taip pat kaip dabar. O galbūt laikėsi savo pažado ir 
stengėsi per giliai neįpjauti, kad nebūčiau visam laikui subjaurota. 

— „erai? — po pirmojo įpjovimo paklausė ji storu balsu. 

— Daugiau. 

— Jėzau, Adelina. 

— Daugiau. Padaryk, kad jie patikėtų, Šana. Mūsų abiejų labui 
jie privalo patikėti. 

Dar vienas pjūvis. Per mano nosį. Jaučiau ašmenis, lyg jie būtų 
pieštuko galiukas, lyg kažkas pieštų ant mano veido. Tuomet — 
skruostais tekančių srovelių pojūtis. 

— Kakta, — paliepiau. — Jokia žaizda taip nekraujuoja, kaip 
žaizda galvoje. 

Mano sesers akys sužvilgo. Susitelkusios ašaros? Nepageidau- 
tinos emocijos? Bet ji nesustojo. Aš jai tiesiai į rankas dėjau laisvę. 
Kodėl ji norėtų sustoti? Po viso šito išeis pro duris kaip daktarė 
Adelina Glen. Išsipildys jos slapčiausia fantazija perimti mano gy- 
venimą. Mano mašiną, mano butą, mano biurą. Įdaviau viską jai į 
rankas. 

Šana Dei. Pačios blogiausios reputacijos žudikė visoje valstijo- 
je. Kuri sugriovė ponios Deivis gyvenimą. Ir Džonsonų, ir Sgarzių, 
o tada privedė tris vyrus prie jų pačių mirties. 

Bet taip pat ji išgelbėjo kelias kalines ir vis dar sielvartavo dėl 
penkiamečio berniuko. 

Mano didžioji sesuo. Monstras, kurį buvau beišleidžianti į pa- 
saulį. 

Ištiesiau ranką, pirštų pagalvėlėmis paliečiau jai skruostą, kol 
tuo metu ji toliau peiliuko ašmenimis raižė manąjį. 

— Man labai gaila, — sušnibždėjau, nors ir pati nesupratau 
kodėl. Juk tai aš jai teikiau dovaną, o ji tą dovaną priiminėjo. 

Visgi iš jos akių taip arti savęs mačiau, kad jai tai daug kainavo. 
Gėda dėl to, kad mane žalojo, sumišusi su nuodėminga piktdžiuga, 
nes ji iš dalies tuo mėgavosi. Jos prigimtis ir auklėjimas. Tokie patys, 
kaip ir mano. 

Mano sesuo įrėžė penktąją liniją. Aš nuo savo lūpų paragavau 
kraujo. 

Pasidavė paskutinis lango rėmo kraštas, ir ištisa plokštuma nu- 
garmėjo dūžtant stiklams. Tada jie puolė ant mūsų; ant manęs, tai 


yra Sanos, rėkė ginkluoti vyrai juodomis uniformomis, o tuo tarpu 

kiti atplėšė nuo manęs Šaną, tai yra Adeliną, aš išgirdau sesers cyp- 
Čiojantį, sielvartaujantį verksmą: 

— Padėkit jai, prašau, padėkit jai. Ji kažkaip sugebėjo įsineš- 
li peiliuką. Man atrodo, ji galbūt persipjovė sau gerklę. Dėl Dievo 
meilės, prašau, padėkit! 

Didelis vyras pasilenkė virš manęs, jo veidą dengė nuleistas 
antveidis. Jis subliuvo: 

— Rankas, niekše, parodyk man savo rankas! 

Aš vos vos šyptelėjau, įsivaizduodama, kaip turėtų atrodyti 
krauju pasruvę balti mano dantys. 

Be jokių abejonių, tai buvo Šanos vertas triukas. 

Tada mane pačiupo ir ištempė. 

Tuo tarpu mano sesuo, daktarė Adelina Glen, nusvirduliavo 


į koridorių. Nors vis dar kalėjime, bet ji jau buvo pakeliui į laisvę. 


33 skyrius 


Kai Didi pamatė Filo vardą savo suskambusio mobiliojo ekra- 
ne, ji stvėrė telefoną tvirtai tikėdamasi išgirsti Žinią, jog jie pagaliau 
surado Semuelį Heisą. Bet išgirdo visai ką kitą: 

— Šana Dei pabėgo. 

— Ką? 

— Šiek tiek po devintos šį rytą. Užpuolė savo seserį su skustu- 
vu rankoje, tada sukeitė jųdviejų drabužius — Adeliną aprengė savo 
kalėjimo kombinezonu, o pati apsimetė Adelina. Po to jai tereikėjo 
paprasčiausiai išeiti pro duris. 

— Ką? 

— Taigi, — atsiduso Filas. — Tokia miela reziumė. Adelina vis 
dar kalėjimo ligoninėje, kur gydomi jos sužeidimai. Šiuo metu kaip 


lik ten važiuoju, kad pasikalbėčiau su direktore Makinon... 

— Būsiu pasiruošusi po trisdešimties minučių, — skubiai at- 
sakė Didi. 

Ji beveik galėjo matyti oro bangomis atsklindančią Filo šyp- 
seną. 

— Tuomet pasimatysime ten. 

Jis užbaigė pokalbį. Didi nusviedė mobilųjį ir lyg Žaibas šoko 
nuo sotos. 

— Aleksai, Aleksai! Man reikia į dušą ir persirengti. Padėk, 
prašau. Padėk! 


Direktorė Makinon juos pasitiko MPN vestibiulyje. Turėdama 
omenyje svarbius šios dienos įvykius, Didi stebėjosi, kad ši vieta, 
galima sakyti, atrodė kaip visuomet. Žinoma, jei nekalbėsime apie 
išsirikiavusius ginkluotus sargybinius ir retsykiais virš galvų pra- 
skrendantį sraigtasparnį. 

— Apylinkės jau aktyviai naršomos, — gyvai informavo juos 
direktorė Makinon. Kai kas nors pabėgdavo iš kalėjimo, pirmiausia 
į paieškas įsitraukdavo greitojo reagavimo būrys. — Jie rado smar- 
kiai apdaužytą Adelinos automobilį už kelių mylių nuo valstijas ski- 
riančios sienos, bet Šanos — vis dar nė ženklo. 

— Smarkiai apdaužytą? — paklausė Didi. 

— Šana trenkėsi į kelis kitus automobilius, bandydama išva- 
žiuoti iš automobilių stovėjimo aikštelės; neverta nė kalbėti, ką ji 
galėjo pridaryti greitkelyje. Ji sėdėjo uždaryta nuo keturiolikos, pa- 
meni? Labai tikėtina, kad ji kone pirmą kartą sėdo prie vairo. 

Didi sumirksėjo. Ji apie tai net nebuvo pagalvojusi. Iš esmės 
jie ieškojo visą gyvenimą kalinčios ir praktinio gyvenimo įgūdžius 
praradusios kalinės. Moters, kuri niekad neturėjo mobiliojo telefo- 
no, nevairavo automobilio ir apskritai nebuvo susipažinusi su šiuo- 
laikinio pasaulio naujovėmis. Šaną galima būtų palyginti su urvine 


moterimi, staiga atitirpusia iš ledo luito. 

— Ar ji moka naudotis kompiuteriu? — paklausė detektyvė. 

— Šana šiek tiek tęsė išsimokslinimą keliose klasėse. Atsižvel- 
giant į jos elgesį, Šanai kartais buvo leidžiama kameroje turėti ra- 
ciją. Taip pat ji daug skaitė — vadinasi, gali būti, kad žino nemažai, 
lik nėra... daug ko dariusi. 

— Daugiausia šansų turime ją pagauti dabar, — pastebėjo Fi- 
las. — Kol nepradėjo sparčiai kaupti įgūdžių. 

Direktorė Makinon nusivedė juos į savo kabinetą. 

— Manau, norėsi pasikalbėti su daktare Glen. 

— Be abejo. 

Ji palinksėjo. 

— Adelina kalėjimo ligoninėje. Pjūviai ant jos veido daugiau- 
sia paviršutiniški, bet kadangi ji negali jausti skausmo, daktarai 
nerimauja, kad jos žaizdose gali išsivystyti infekcija. Ypač smarkiai 
sužalotos rankos. Gydytojai šiuo metu be paliovos pumpuoja jai 
antibiotikus. 

— Jos rankos? — pasitikslino detektyvė. 

— Jos labai supjaustytos ir netgi nurėžta kairiojo smiliaus pa- 
galvėlė. Spėčiau, jog šie sužeidimai patirti besiginant — ji stengėsi 
prisidengti nuo skustuvo. 

Didi nusisuko. Pjautinių žaizdų vaizdas jai buvo sunkiai pake- 
liamas. Net nežinojo kodėl. Kulkų palikti sužalojimai, nudegimai, 
sunkūs apsinuodijimai — nieko baisaus. O štai pjaustymai ir kapo- 
jimai kėlė jai dirglius šiurpuliukus. 

— Pradėkim nuo pradžių? — paprašė Filas, traukdamasis dik- 
tofoną. 

Jis padėjo jį ant stalo, ir direktorė pradėjo pasakojimą. 

Viskas prasidėjo nuo Adelinos skambučio šiek tiek po septin- 
tos valandos ryto, kai ji paprašė leidimo aplankyti seserį. 

— Kad pasikalbėtų apie Žudiką Rožę? — įsiterpė Didi. 

— Ji sakė, kad dėl asmeninių reikalų. Kažko, susijusio su jų 


tėvu. 


354 LISA GARDNER +» NIEKO NEBIJOK 


Didi ir Filas palinksėjo. 

— Adelinai atvykus, viena iš pareigūnių nuvedė ją į privačių 
pasimatymų kambarį, kuris paprastai ir buvo naudojamas jos su- 
sitikimams su Šana. Tačiau nuo jų pokalbio pradžios praėjus maž- 
daug aštuonioms minutėms, lauke kilo sumaištis. 

— Kas per sumaištis? 

Direktorė Makinon sunkiai atsiduso: 

— Fejerverkai. Pakišti po viena iš transporto priemonių auto- 
mobilių aikštelės gale. Žinoma, iš pradžių nuskambėjo kaip pistoleto 
šūviai. Sargybinis įjungė sireną, tada mobilizavo kovinę komandą. 

— Ar automobilių aikštelė stebima kameromis? — paklausė 
Filas. 

— Jų stebėjimo laukas apima tik kelias pirmas eiles. Deja, 
mašina, apie kurią kalbame, stovėjo per daug toli. Kaip teigia atsa- 
kingas pareigūnas, fejerverkai buvo paslėpti iš anksto; prie jų buvo 
pritvirtinta ilga, lėtai deganti dagtis. Iš pradžių jam susidarė įspūdis, 
kad tai buvo paprasčiausias nusikalstamas papokštavimas, galbūt 
susijęs su praeitos nakties budėjimu. Aišku, įvertinus įvykį po to... 

— Kas nutiko po to? 

— Pareigūnė Marija Lopez pasisuko kaip tik laiku ir pamatė, 
kaip Šana griebia daktarę Glen. Šana metėsi tiesiai per stalą, trenkė- 
si į Adeliną ir ją parvertė... 

— Palaukit, — nutraukė ją Didi. — Ar Šanos rankos paprastai 
nebūna surakintos? 

— Tokios jos ir buvo. Visi laikėsi taisyklių. Visi savo pareigas 
ėjo tinkamai, — Makinon šiuos žodžius ištarė pabrėžiamai. — Ži- 
noma, mes privalome visuomet laikytis tų pačių taisyklių ir pro- 
cedūrų. Na, o štai tokios kaip Šana metų metus praleidžia nieko 
geresnio neveikdamos, o tik mąstydamos, kaip galėtų pergudrauti 
sistemą. 

— Kąji padarė? 


— Pakišo vieną iš kėdžių po durų rankena, tada išjungė švie- 

sas. Pareigūnė Lopez nedelsdama informavo kovinę komandą, bet 
kadangi jie tuo metu jau tvarkėsi su įvykiu stovėjimo aikštelėje... 
Prireikė kelių minučių, — kiek Žinau, penkių, — kol komanda buvo 
sutelkta prie pasimatymų kambario. 

— O tuo metu? 

— Pareigūnė Lopez dėl prasto apšvietimo ir stalo, blokuojan- 
čio apatinę lango dalį, negalėjo įžiūrėti, kas dėjosi tolimesnėje kam- 
bario dalyje. Jai atrodė, kad Šana su daktare Adelina lyg grūmėsi 
ant grindų. Joms ten voliojantis, ji tematė vien menką šmėžavimą. 
Atvykusi pagalbos komanda ėmėsi nedūžtančio stiklo — stengėsi 
išmušti jį su rėmu. 

Įsigavę į kambarį, jie rado daktarę Adeliną Glen, — bent jau 
taip jie manė, — palinkusią virš Šanos kūno. Abi moterys buvo labai 
išsikruvinusios. Daktarės Glen žaizdos neatrodė gilios, o štai kali- 
nės Šanos visas veidas buvo smarkiai supjaustytas. Daktarė Glen 
— kaip jie manė — tvirtino, kad Šana ją užpuolė su skustuvu, o 
tada pakėlė ranką prieš save pačią. Atsižvelgiant į daugkartinius Ša- 
nos bandymus nusižudyti, šie teiginiai iš pradžių nesukėlė abejonių. 
Peiliukas iš įvykio vietos buvo paimtas... 

— Kaip Šanai pavyko jį įsinešti į kambarį? — vėl įsiterpė Didi. 

Direktorė metė į ją žvilgsnį. 

— Mes nežinome, detektyve. Pareigūnė Lopez prisiekia, kad, 
prieš įleisdama Šaną į lankymų kambarį, ją kruopščiai fiziškai pa- 
tikrino — tiek vidujai, tiek ir išoriškai. 

Bet vėlgi, kaip Šanai pavyksta gauti peiliukų, savadarbių ašme- 
nų ir skustukų? Noriu pabrėžti savo įsitikinimą, kad mano darbuo- 
tojai yra labai sąžiningi. Jie idealiai atlieka nelengvus darbus. Vien 
tik Šanai pavyksta palikti mus kvailių vietoje. 

Direktorės balsas staigiai užlūžo. Tik dabar Didi susiprotėjo, 
kaip skaudžiai moteris išgyvena dėl nutikimo. Tai buvo jos įstaiga, 
jos darbuotojai, jos valdos. Ir taip, dėl pastarojo Šanos išpuolio di- 
rektorė Makinon tikrai atrodė nekaip. 

— Taigi, — santūriai įsiterpė Filas. — Jūsų komanda pasielgia 
logiškai — sužeistą, oranžinius kalėjimo drabužius dėvinčią moterį 
jie nutempia į saugų medicinos skyrių. O tuo metu Šana, apsime- 
tanti daktare Glen... 

— Aš asmeniškai atėjau sužinoti iš jos apie įvykį. Ji mane pa- 
tikino, kad fiziškai jai viskas gerai, kad kraujas ant veido ne jos, o 
sesers. Ji tiesiog buvo sukrėsta ir norėjo tučtuojau grįžti namo. Ji vis 
sukiojo savo apyrankę, taigi supratau, kad buvo susijaudinusi. Žino- 
ma, aš jai uždaviau daugiau klausimų. Kas nutiko, kad išprovokavo 
Šaną? Ji tvirtino nežinanti. Ji paminėjo Donį Džonsoną. 

Filas ir Didi susižvalgė. 

— Ir Šana ją užpuolė. Viskas nutiko labai greitai. Ji man nie- 
ko negalėjo papasakoti. Pasiūliau jai papildomą medicinos pagalbą, 
netgi iškviesti greitąją, kad nuvežtų į jos pasirinktą ligoninę. Ji atsi- 
sakė. Jau kaip draugė, — direktorės balsas šiek tiek užsikirto. Paskui 
ji suėmė save į rankas, kilstelėjo aukštyn smakrą, — pasisiūliau par- 
vežti ją namo. Taip pat patariau susisiekti su kuriuo nors iš judviejų, 
nes, regis, jūs visi dirbat išvien, ir paprašyti papildomos apsaugos, 
kad jau jos sesuo pasidarė tokia nekontroliuojama. Aišku, ji atsisakė. 

Didi negalėjo susilaikyti nepaklaususi: 

— Kiek laiko su ja kalbėjotės? 

— Penkiolika, dvidešimt minučių. 

— Ir per tiek laiko nesupratot, kad tai ne daktarė Glen? 

Direktorės tamsiose akyse švystelėjo atspindžiai. 

— Ne. 

Filas išleido gerklinį garsą, kurį dažniausiai išgaudavo, ragin- 
damas Didi atstoti nuo žmogaus. Ji atsilošė savo kėdėje, pasirinkda- 
ma patogesnę kūnui padėtį. 

— Kada išsiaiškinote, kad ji apsikeitė su savo seserimi vieto- 
mis? — paklausė jis. 

— Po dar keturiasdešimt penkių minučių, kai Adelina paga- 
liau atsigavo tiek, kad galėtų kalbėti. Aš nedelsdama iškviečiau ko- 

vinį būrį bei informavau visas pagrindines teisėtvarkos institucijas, 
ir štai dabar tokia padėtis. 

— Iš kur Šana gavo Adelinos automobilio raktelius? — paklau- 
sė Filas. 

— Iš Adelinos rankinės, kurią ji buvo pasidėjusi į daiktų sau- 
gojimo spintelę priimamajame. Pasak Adelinos, Šana grasino nužu- 
dyti, jei nepasakys skaičių kombinacijos. 

Didi apsvarstė, ką išgirdo. 

— Gerai, turime pabėgusią žudikę, kuri dabar greičiausiai juda 
pėsčiomis, nes radote jos naudotą mašiną. Be to, ji neturi pakanka- 
mai vairavimo patirties, kad pavogusi naują automobilį, sugebėtų 
juo pasinaudoti. Žinome, kaip ji apsirengusi, nes iš tikrųjų vilki Ade- 
linos drabužiais, o ką jau kalbėti apie tai, kad jie ganėtinai kruvini. 

— "Taip. 

— Nemanau, kad kokiam nors praeiviui Džonui būtų labai 
sunku pastebėti tokį į akis krintantį žmogų, — tarė Didi. — Todėl 
kyla klausimas, kodėl praėjus keturioms valandoms, dar nesulaukė- 
me nė vieno pranešimo? 

— Jai kažkas pagelbėjo, — tyliai pareiškė Filas. — Žmogus, 
kuris automobilių aikštelėje padėjo fejerverkus. Ji nuvažiavo au- 
tostrada su juo susitikti. Nelabai toli, kad nereikėtų ilgai keliauti, 
bet pakankamą atstumą, kad apsaugos komanda ar kameros ne- 
pamatytų, kaip persėda į kitą mašiną. 

— Bet kas? — klausinėjo direktorė Makinon. — Šana neturi 
draugų ar gerbėjų. 

Filas pažvelgė į ją: 

— Žudikas Rožė. 

— Vadinasi, mes ieškome ne tik pabėgusios žmogžudės ar tik 


serijinio žudiko. Dabar mes ieškome dviejų žudikų poros. 

Kai po penkiolikos minučių Didi su Filu nusekė paskui direk- 
torę Makinon į kalėjimo ligoninę, Adeliną rado sėdinčią lovoje. Jos 
veidas buvo subintuotas baltais tvarsčiais, per kuriuos beveik nebu- 
vo įmanoma įžiūrėti moters bruožų. Bet akyse švietė ryžtas, kai ji 
nuleido kojas nuo lovos ant grindų. 

— Ir ką čia dabar sugalvojai? — griežtai klustelėjo direktorė 
Makinon. 

— Išeinu. 

— Nagi, palauk minutę... 

— Neversk manęs šaukti, — dantimis sugriežė Adelina. — Nu- 
sitraukysiu siūles. 

Direktorė Makinon suspaudė lūpas ir rūsčiai susikryžiavo ant 
krūtinės rankas. Didi stebėjosi, kaip jai šitai pavykdavo. Ši gražuolė 
juodaodė moteris — viena iš įspūdingiausių kada nors Didi sutiktų 
žmonių. 

Didi prisigretino prie direktorės iš vienos pusės, Filas — iš kitos. 

Adelina kurį laiką žvelgė į juos, tada sunkiai atsiduso. 

— Aš tik noriu eiti namo. 

— Manai, tai būtų protinga? — paklausė Didi. — Tavo sesuo 
turi tavo buto raktus. 

— Jei ji būtų norėjusi mane nužudyti, tą jau būtų padariusi. — 
Gydytoja apsičiupinėjo tvarsčius. — Žinote, pjaustant žmogaus vei- 
dą, ne taip jau ir sunku perrėžti jam gerklę. 

— Tai kodėl ji to nepadarė? 

— Reiktų jos paklausti. 

— Vis dar galvoji, kad ji tave saugo? 

— Mano odoje — daugybė siūlių. Praradau piršto galą. Žodis 
globėjiška šiuo metu nebūtų tinkamas seseriai apibūdinti. 

Didi palinksėjo. Ji stovėjo Adelinai iš šono, iš kito — Filas, ir 
jiedu užstojo daktarei kelią iš palatos. Moteris dar kartą atsiduso. 

— Ko jums reikia? 


— Kodėl šį rytą atvykai susitikti su savo seserimi? 

— Norėjau paklausti jos apie mūsų tėvus. 

— Ir Donį Džonsoną. 

Adelina pervėrė ją žvilgsniu. Ar bent jau pabandė tai padaryti, 
nes daktarės akys buvo šiek tiek sustiklėjusios. „Šoko, baimės ar nu- 
skausminamųjų pasekmė“, — pamanė Didi, bet tada prisiminė, kad 
Adelinai nereikėjo jokių nuskausminamųjų. Ji svarstė, ar budinčiam 
gydytojui buvo labai kraupu siūti visiškai sąmoningos, visiškai aiš- 
kaus proto pacientės veidą, šiai spoksant tiesiai į jį. 

Adelina apsilaižė lūpas: 

— Turiu versiją dėl Donio Džonsono. Norėjau ją patikrinti. 

— Kokia tavo versija? — paklausė Filas. 

— Man atrodo, Šana išgyveno psichozinį epizodą... 

— Minėjai vakar. 

— Taip, bet kuo daugiau apie tai galvojau, tuo labiau įsitiki- 
nau... Ar žinai, kas nutiko mano tėvui? Kokios buvo paskutinės Ha- 
rio Dei gyvenimo akimirkos? 

— Jis nusižudė, — pasakė detektyvė. 

— Ne visai taip. Kaip teigia Šana, tą padarė mūsų motina. Ha- 
ris įsiropštė į vonią, padavė jai skutimosi peiliuką, ir tada ji atliko, ką 
reikėjo. Šana visa tai matė. Ar galite įsivaizduoti, kokia traumuojanti 
patirtis keturmetei mergaitei? Šis įvykis iš esmės nulėmė jos tolesnį 
vystymąsi. Bet kokia panaši atkartota scena tokiam Žmogui kaip 
mano sesuo, — tartum smūgis per mentalitetą. 

— Šiek tiek palauk, — kilstelėjo ranką Didi. — Ar bandai pa- 
sakyti, jog būtent tai Šana tą naktį ir pamatė? Merginą, puolančią 
Donį? Panašią sceną kaip tavo motinos su tėvu prieš daug metų? 

— Manau, toks reginys tikrai galėjo sukelti psichozę. 

— Moteriškos lyties žudikė, — sumurmėjo detektyvė, — po 
trisdešimties metų tapusi serijine žudike. 

— Tai koks buvo jos atsakymas? — susiraukęs paklausė Fi- 


las. — Ką tavo sesuo pasakė? 

— Atsakymo taip ir nesulaukiau. Ištariau Donio vardą, ir... 
prasidėjo pragaras. Sugaudė sirenos, pasigirdo vyrų riksmai. Ir Šana 
šoko ant manęs. Tiesiog iš niekur nieko. 

Adelina sumirksėjo, ji vis dar atrodė šiek tiek nustebusi. 

— Ji gan smarkiai tave supjaustė, — tarė Didi. 

— Privalėjo tą padaryti. Antraip niekas nebūtų manęs palai- 
kęs ja. 

— Vis dar ją teisini? 

— Aš gyva. Objektyviai vertinant, Šana pademonstravo tikrą 
savitvardą. 

Detektyvė papurtė galvą. 

— Kaip manai, kur tavo sesuo galėtų būti? — paklausė Filas. 

— Nežinau. Šana nėra buvusi laisvėje beveik trisdešimt metų. 
Jei atvirai... manyčiau, kad jai nelengva apsisaugoti. Atrodytų logiš- 
ka, jei susirastų mane, bet kadangi mainais už savo laisvę ji supjaus- 
tė mane... Veikiausiai supranta, kad jai nepagelbėsiu. 

— Mes manome, kad jai kažkas padėjo, — šūktelėjo Didi. 

— Ji neturi jokių draugų. 

— Bet turi gerbėją. Žudiką Rožę. 

Adelina pirmą kartą susvyravo. 

— Ne, — tyliai pratarė ji, bet žodis nesuskambėjo labai įtiki- 
namai. 

— Šana ir Žudikas Rožė, — tarė Didi. — Žudikas Rožė ir Šana. 
Taigi, kur šie du išprotėję savižudiški maniakai eitų pasilinksminti? 

Po akimirkos Adelina jau turėjo savo versiją. Jie eitų į pradinį 
tašką. Ten, kur viskas prieš trisdešimt metų ir prasidėjo. 

Ji skubiai pasisuko į Eilą. 

— Ponios Deivis namai, — primygtinai išrėžė ji. — Seniai lan- 


kytas rajonas. 

34 skyrius 


Direktorė Makinon primygtinai pasiūlė nuvežti mane į auto- 
mobilių nuomos agentūrą. Pasakė, kad policija mano mašiną jau 
konfiskavo. Kadangi dabar ji apiforminta kaip nusikaltimo įkaltis, 
neaišku, kada ją atgausiu. Ar išvis atgausiu. 

Važiuojant tvyrojo nepatogi tyla. Aš galvojau apie visus tuos 
dalykus, kurių negalėjau atskleisti. O Makinon veide buvo matyti 
sunkiai perprantama išraiška. Lyg abejotų, ar verta sakyti, kas jai 
neduoda ramybės. 

Aš susiprotėjau, kad per visą šį laiką, sutelktai bandydamos 
suvaldyti mano seserį, mes tapome kone draugėmis. Svarsčiau, ar 
taip atrodė ir pareigūnei Marijai Lopez bei Krisui su Bobu. Svars- 
čiau, kaip jie reaguotų sužinoję, jog tai aš pasirūpinau savo sesers 
pabėgimu iš kalėjimo. Kad aš išdaviau jų pasitikėjimą. 

Pamaniau, jog turėčiau ką nors pasakyti. Reikėjo kokio nors 
kreipimosi, kokio nors užslėpto atsiprašymo, kurio ji dabar nesu- 
prastų, bet vėliau deramai įvertintų. Tuomet ji pati pasisuko ir pa- 
žvelgė į mane tokiomis žaižaruojančiomis juodomis akimis, kad net 
atšlijau. 

— Protinga moteris tavo vietoje pasikeistų spynas, Adelina, — 
pareiškė ji. Jos žodžiai skambėjo labiau paslaugiai, nei įsakmiai. — 
Ar tu protinga moteris? 

Aš neatsakiau. 

— Dar protingesnė moteris tavo vietoje išvyktų paatostogauti. 
Pavyzdžiui, į Bermudas. Kur nors toli toli nuo čia. 

— Jei sesuo būtų norėjusi man blogo, aš jau būčiau nebegy- 
va, — tvirtai atsakiau. 

Ji vėl nužvelgė mane su ta pačia įdėmia išraiška veide. 

— O be sesers? Nemanai, kad turėtum dar ko nors? 

— Ką nori pasakyti? — staigiai paklausiau. 

Bet ji jau buvo nusukusi akis į kelią, ir mes vėl nebesišnekėjome. 

Automobilių nuomos agentūros darbuotojas užmetė žvilgsnį 
į mano gausiai apibintuotą veidą, virtuvinę pirštinę primenančią 
kairiąją ranką ir iš karto nuo mūsų nusisuko. Tačiau Makinon ne- 
norėjo nieko girdėti. Ji ėmė šūkčioti paliepimus, ir po dvidešimties 
ar mažiau minučių jau turėjau vidutinio dydžio sodriai mėlyną se- 
daną. 

— Važiuosiu su tavim namo, — smagiai pareiškė ji. — Padėsiu 
susitvarkyti. 

— Ne, ačiū. Viskas bus gerai. Man tik reikia pailsėti. 

— Ar tu bent jau galėsi atsidaryti buto duris? Susirasti raktą, 
įkišti jį į spyną? — ji mostelėjo į mano gausiai apvyturiuotą ir vata 
paminkštintą kairiąją ranką, kuri atrodė jau greičiau kaip beisbolo 
pirštinė, o ne kūno dalis. — Ką jau kalbėti apie vairavimą, persiren- 
gimą patogesniais drabužiais, maisto ruošą. 

— Susitvarkysiu. 

— Adelina... 

— Kimberli. 

Ji purkštelėjo išgirdusi retai vartojamą savo pirmąjį vardą. Vėl 
pabandė mane paveikti rūsčiu žvilgsniu. Kai nepavyko, tarė: 

— Nejįsižeisk, Adelina, bet vertindama Šaną tu kartais gali at- 
sidurti kvailės vietoje. 

Paliečiau tvarsčius ant savo veido. 

— Ir už tai esu nubausta? 

— Nesakau taip. Bet Šana smarkiai prasikalto, o tu, kaip jos 
sesuo, esi pasiryžusi trūks plyš surasti joje kažką gero, nors kažin ar 
tai iš viso įmanoma. 

— Teisingai pastebėta. 

— Prižiūriu ją jau beveik dešimt metų, pameni? Tu ne vie- 
nintelė ją pažįsti, ne vienintelė gali numatyti kiekvieną jos žingsnį. 
Nuvažiuosiu kartu į tavo butą. Prieš mus abi ji tikrai negalės laimėti. 

Maloniai ištartas pagalbos pasiūlymas. Bet Makinon žvilgsnis 
atrodė pernelyg veriantis, ir aš dėl to jaučiausi nemaloniai. Kalėjimo 

direktorei atrodė, kad aš negerbiau jos karšto troškimo ištaisyti pa- 
dėtį, nubausti kalinę, kuri ją pergudravo? O gal kažkas kita? Kažkas, 
ko dar nepajėgiau perprasti? 

— Pirmas dalykas, kurį padarysiu, tai pasikeisiu spynas, pri- 
žadu. 

Makinon žvelgė rūsčiu žvilgsniu, dar įdėmiau mane tyrinėjo. 

Man į galvą pradėjo lįsti mintys, kurių nenorėjau. Didi stiprė- 
jantis įsitikinimas, kad Žudikas Rožė gali būti moteris. Ir kad mano 
sesuo negalėjo palaikyti ryšio su kokiu nors žmogumi laisvėje; O 
štai kažkas kitas tarp tų pačių sienų, pavyzdžiui, kalinė ar pataisos 
namų pareigūnas, ar netgi kalėjimo direktorė... 

— Turiu eiti. Man reikia pailsėti. 

Makinon dvejojo, jos veido išraiška vis dar buvo paslaptinga. 

— Nepersigalvojai? | 

— Ne. 

— O kaip dėl atostogų? 

— Pagalvosiu. 

— Praneši man naujienas? 

— Žinoma, — pamelavau. 

— Adelina, prašau, jei reikės pagalbos, nedvejodama skam- 
bink. Suprantu, kad esame susijusios tik dėl Šanos, bet kadangi ben- 
draujam jau tiek metų... Jei tau ko nors reikės, — tvirtai pabaigė 
Makinon, — man būtų garbė ateiti tau į pagalbą. 

— Nežinau, ar tai bent kiek paguos, — pasakiau, jau eidama prie 
išsinuomoto automobilio, — abejoju, ar Šana šiuo metu mėgaujasi 
savo laisve. Po trisdešimties metų, praleistų už grotų, galiu įsivaiz- 
duoti, kad ji jaučiasi bent jau priblokšta, jei ne apskritai išsigandusi. 

Direktorė suniurzgė ir šiek tiek atsiliko. Abi galėjome kiek lais- 
viau atsikvėpti. 

— Gal kiek ir paguodžia, bet jausčiausi dar geriau, jei greitojo 
reagavimo būrys nutvertų jos besigailinčią subinę. 

Buvo mano eilė nusišypsoti, tačiau tai darydama jaučiausi 
keistai — mano oda trynėsi į šiurkščius tvarsčius. 

— Kimberli, — ranką jau laikydama ant mašinos durelių, išgir- 
dau savo pačios balsą. 

— Taip“ 

— Man labai gaila. Dėl šio ryto. Dėl visų problemų, kurių 
mano sesuo tau pridarė. Dėl... visko. 

— Ne tu dėl to turėtum atsiprašinėti. 

Vėl nusišypsojau ir pamaniau, kad kaip žmogus, nejaučiantis 
skausmo, savo krūtinėje visgi jaučiau pojūtį, kuris keistai priminė 
lėtą deginantį maudimą. 

Grįžau į savo daugiaaukštį, išsinuomotą automobilį pasista- 
čiau požeminėje aikštelėje. Iš pradžių tris kartus ratu apvažiavau 
kvartalą, skaičiuodama policijos mašinas, kurių aplinkui buvo ke- 
turios — trys Bostono miesto ir viena valstijos. Supratau, kad mano 
butas artimiausiu metu bus stebimas, ir tą reikėjo įvertinti galvojant 
apie ateitį. 

Įslinkau į savo valdas atsargiai, nors nebuvau tikra, ko bijojau 
labiausiai: detektyvų, nusikaltimo vietos ekspertų ar paties Žudiko 
Rožės, kad ir kas tai būtų — jis ar ji. 

Radau tik tuščius kambarius, nieko daugiau. Šiuo metu poli- 
cijos akyse tebebuvau auka. Jie stebėjo pastatą, kuriame gyvenau, 
laukdami pasirodančios mano sesers, bet kol kas neturėjo preteks- 
to įsiveržti į mano asmeninę erdvę, nes Šana pastarąjį kartą buvo 
pastebėta maždaug už dvidešimties mylių į pietus nuo čia ir buvo 
manoma, kad ji pėsčia. 

Šana nemokėjo vairuoti. To neįvertinau. Ėmiau svarstyti, apie 
kokias dar smulkmenas nepagalvojau. 

Skubiai apžiūrėjau butą. Kameros vis dar ankstesnėse savo vie- 
tose, izoliacinė juosta — ant lęšių. Taigi, Žudikas Rožė kol kas dar 
neturėjo galimybės iš čia pasiimti savo Žaislų. Gal buvo per daug 
užsiėmęs kitos moters persekiojimu? O gal paprasčiausiai mėgavosi 
ramybės akimirka prieš audrą, kai dar kartą ant mano gyvenimo 


numes viską naikinančią atominę bombą? 

Aš daugiau nebebijojau. Labiausiai norėjau, kad Žudikas Rožė 
paskubėtų ir viskas pagaliau baigtųsi. 

Nuėjusi į vonią, atsargiai nuo veido nuėmiau lipnia juostele 
priklijuotus marlės raiščius. Nebus geresnio laiko nei dabar. Giliai 
įkvėpiau. Pažvelgiau aukštyn. Įsižiūrėjau. 

Nors prieš tai balti tvarsčiai ir labai krito į akis, visgi apibūdin- 
ti kraujuotai dygsnių maišalynei, kuri šiuo metu dengė mano veidą, 
žodis „šokiruojanti“ buvo per silpnas. Šešios, septynios, aštuonios 
ryškiai raudonos linijos. Skersai per mano kaktą. Išrėžtos žemyn 
per dešiniąją akį. Per nosį, išilgai abiejų skruostų. Skersai smakrą 
žiojėjo dantytas pjūvis. Atrodžiau kaip daktaro Frankenšteino 
monstras, nepriminiau realios moters — greičiau jau makabrišką 
jos imitaciją, susiūtą iš atsitiktinių odos skiaučių. 

Ir vis dėlto... Pirštu paliečiau vieną iš blizgančių raudonų linijų, 
tada dar vieną. Tik tris įpjovimus reikėjo siūti, ir tuos pačius — vos 
keliose vietose. Kaip Šana ir buvo pažadėjusi, didžioji dalis žalos 
buvo paviršinė. Gydytojai išvalė mano žaizdas, tada jas padengė 
odos rišamuoju tepalu, kad paskatintų gijimą. 

Ne, daug labiau buvo sužalota mano kairioji ranka. Ir ją susi- 
žalojau pati, greičiausiai tuo metu, kai bandžiau perpjauti juosteles 
nuo Šanos riešų. 

Mano sesuo nesulaužė savo pažado. Argi tai nieko nereiškė? 
Vagių garbės kodeksas ir panašiai. 

Kelio atgal nėra, pasakiau moteriai veidrodyje. Kelio atgal nėra. 

Būčiau mielai nusipraususi po dušu, bet negalėjau šlapinti ran- 
kos ir veido. Pasitenkinau vonioje apsitrynusi kempine — kaip tik 
galėjau tą padaryti vien dešine ranka. Tada nerangiai užsitempiau 
laisvus džinsus, apsivilkau vienspalvį nertinį. 

Sukaupusi jėgas, nuėjau į drabužinę. Jos gale turėjau seifą, ku- 
riame laikiau prabangesnius papuošalus. Atsidariau ir išsitraukiau 
mobilųjį telefoną, identišką tam, kokį rankinėje buvau palikusi savo 
sesei. Su iš anksto papildyta sąskaita. Pirmas dalykas, kurį šįryt pa- 
dariau — tai mintinai išmokau jos numerį. Dabar jį ir surinkau. 

Išgirdau skambučio signalą. Du, tris, keturis, penkis, šešis kartus. 

Kai jau buvau bepradedanti panikuoti, mano sesuo atsiliepė. 

— Kur tu? — paklausiau. 

— Fanel Hole. 

— Fanel Hole? Kaip iki ten nusigavai? 

— Nemoku vairuoti, — pasakė ji buku tonu. 

— Tai kaip? 

— Vyrukas sustojo. Pamatė sudaužytą mašiną, pasisiūlė pavež- 
ti. Buvau nusivaliusi veidą, — pasakė ji, lyg tai viską paaiškintų. 

Negalėjau susilaikyti nepaklaususi: 

— Ar tas vyras, ar jis... 

— Ašjo nenužudžiau, — pirmą kartą jos balse išgirdau susier- 
zinimą. — Nežinojau, kur važiuoti. Pasakiau, kad į Bostoną. Jis čia 
mane ir atvežė. Labai daug žmonių. Įsimaišiau į minią. 

— Farai“ 

— Jų nedaug. 

Šiuo metu jie greičiausiai telkė savo pajėgas kitur. 

— Būsiu po penkiolikos minučių, — pasakiau sesei. — Susiti- 
kime „Starbucks“. Tai kavinė, esanti maisto kioskelių gale. 

— Žinau, kas yra „Starbucks“ — tarė ji, ir vėl susierzinus. 

— Atsiprašau. Nesusiprotėjau, kad tu tokia ne kalėjime valgo- 
mų produktų žinovė. 

— Atsikrušk, — ištarė ji, bet jos balse stigo ugnies. 

Negalėjau susilaikyti, nusišypsojau. Akimirką atrodė, kad mes 
beveik kaip tikros sesės. Pabaigiau pokalbį, išsitraukiau didžiau- 
sius akinius nuo saulės, kokius tik galėjau rasti, kad padėtų paslėpti 
mano žiauriai sudraskytą veidą, tada nusileidau laiptais žemyn ir 
susistabdžiau taksi. 


Iš pradžių praėjau tiesiai pro Šaną jos neatpažinusi. Kasdieniš- 
kai prie staliuko sėdintis liesas vidutinio amžiaus vyrukas, vilkintis 
džinsus ir languotus marškinius. Jokio preteksto žvilgtelėti antrą 

kartą. Tik įdėmiai peržiūrėjusi visą žmonių prisigrūdusią erdvę, su- 
pratau savo klaidą. Kodėl tas vienintelis žmogus išsiskyrė iš visų, 
kuriuos mačiau. 

Kai sugrįžau prie to staliuko, Šana šypsojosi. 

— Gerai pavyko, — tarė ji su nuoširdaus pasididžiavimo gaidele. 

Jai gerai pavyko. Jai puikiai pavyko. Nebebuvo ilgų nutįsusių 
plaukų sruogų. Ji be gailesčio nusikirpo plaukus. Jos dabartinis ber- 
niukiškas kirpimas keitė veido linijas, ji atrodė jaunatviškesnė ir, 
atsižvelgiant į jos kiek platesnius pečius, plokščią krūtinę bei neeg- 
zistuojančius klubus — vyriškesnė. Buvau jai įdėjusi treningą, bet ji 
turbūt panaudojo dalį pinigų naujiems drabužiams nusipirkti, nes 
dabar puikavosi glamžytos medžiagos džinsais ir užsagstomais fla- 
neliniais marškiniais. Atrodė lyg iš „Gap“ ar „Old Navy“ reklamos. 
Natūralios spalvos prie jos veido odos tiko kur kas labiau nei ryškai 
oranžinė, bet taip pat ji buvo pažaidusi ir su kosmetika. Spėčiau, pa- 
naudojo makiažo pagrindą. Gal šiek tiek pudros. Tiek, kad jos oda 
atrodytų lygi, kad nubrauktų sau šiek tiek metų. 

Jaučiausi it kokiame nors iškrypėliškame persikūnijimo šou. 
Kaip atrodyti dvidešimčia metų jaunesnei ir atsikratyti kalinės iš- 
vaizdos! 

Priešais save ant staliuko ji buvo pasidėjusi beisbolo kepuraitę 
ir puodelį kavos; kelioninis krepšys, kurį buvau jai palikusi savo 
automobilyje, stilingai gulėjo prie jos pėdų. 

Atsisėdau priešais ją, dėl savo paskubomis užsimestų drabužių 
jausdamasi neskoningai apsirengusi, savo sužeista ranka bei veidu 
traukianti žvilgsnius. Čia ilgai užsibūti negalėsime. Tiesą sakant, 
niekur negalėsime ilgai užsibūti neatkreipdamos dėmesio. 

Mano sesuo gurkštelėjo kavos. Savo kairės rankos pirštais ji 
ritmiškai tapšnojo per stalą — tai buvo ženklas, rodantis, kad ji ne- 
buvo tokia rami, kokia stengėsi atrodyti. 

— Skanu? — paklausiau, rodydama į jos gėrimą. 


Ji išsiviepė. 

— Skonis kaip katės myžalo. Ir neįmanoma užsisakyti. Kaž- 
koks vaikas, stovėjęs eilėje, pradėjo ant manęs rėkti. 

— „Starbucks“ — tai kultūrinis reiškinys. Priprasi. 

Ji vėl vyptelėjo, padėjo ant stalo puodelį. Pakėlė kepurę, pasu- 
kiojo rankose. 

— O dabar kas? — paklausė. 

— Ar yra kas nors ypatingo, ką norėtum veikti? Kas nors, apie 
ką visus šiuos metus svajojai? 

Ji keistai pažvelgė į mane. 

—- Adelina, aš buvau pasodinta iki gyvos galvos. Sėdintys iki 
gyvos galvos nesvajoja. Mūsų pasaulyje nėra žodžių „kada nors“. 

— Bet ar pasaulis toks pats, kokį jį pameni? 

— Panašus, — ji gūžtelėjo pečiais. — Garsesnis. Labiau iš- 
protėjęs. Lyg mano prisiminimai būtų išblukę, o dabar prieš mano 
akis — tai, kas tikra. 

— Atima žadą. 

Ji vėl gūžtelėjo pečiais, bandydama atrodyti nerūpestinga, bet 
tuo pat metu vis dar sukiojo savo kepurę. Iš trisdešimt metų truku- 
sio gyvenimo vienutėje tiesiai į Bostono centrą per patį vidudienį. 
Daugumai žmonių to būtų per daug. 

— Galėtum eiti, — tvirtai pasakiau. — Palik mane. Tiesiog išeik. 

Mano sesuo ant šio kabliuko neužkibo. Dabar ji savo ruožtu 
įdėmiai į mane pasižiūrėjo. 

— Kur man eiti? Su kuo? Ką veikti išėjus? Nemoku vairuoti. 
Niekad neturėjau darbo. Nežinau, kaip susirasti butą ar namą, o ką 
jau kalbėti apie valgio ruošą. Didžiąją mano gyvenimo dalį manimi 
rūpinosi valstybė. Manau, esu šiek tiek per sena dabar viską pakeisti. 

— Apgailestauju, — ištariau. Šis žodis šiandien vyravo mano 
pokalbiuose. 

— Kodėl? Tu niekaip su tuo nesusijusi. Kas įvyko — įvyko. 
Argi tu ne profesionali psichoterapeutė? Nes kartais man atrodai 
šiek tiek buka. 

— Tu man padėsi? — paklausiau. Nes dabar, jai išėjus į laisvę, 
nebebuvau tokia tikra. 

— Aš patikrinau savo užpildytą įvairių reikalų kalendorių. At- 
rodo, šiandien galiu rasti laisvą minutę konfrontacijai su serijiniu 
žudiku. Bet tik tiek. Jei yra daugiau žudikų, turėsime derėtis dėl 
įkainių. Velniai griebtų, galbūt vis dėlto galėčiau susirasti darbą. 

— Tu rimtai nežinai, kas toks Žudikas Rožė? 

— Ne. 

— Tu su niekuo nepalaikei ryšio? 

Ji metė į mane žvilgsnį. 

— Vakar naktį žudikas lankėsi mano bute, — sušnibždėjau. — 
Atnešė man dovaną. Tris maistinius stiklainius, pripildytus žmo- 
gaus odos. 

Mano sesuo net nesumirksėjo. 

— Kodėl žudikas galėjo pamanyti, kad tau tokia dovana pa- 
tiktų? 

Nieko neatsakiau. Galėjau, bet susilaikiau. 

— Tau baisu, Adelina? 

— O tau? 

— Niekada. Aš net nesuprantu tos emocijos. Tu negali jausti 
skausmo. Atrodytų, tu irgi turėtum būti bebaimė. 

— Kartais sapnuoju košmarus. Kad esu labai tamsioj vietoj. 
Tegaliu įžiūrėti vien geltoną šviesos juostelę. Ir aš siaubingai išsi- 
gandusi. Kiekvieną kartą pabundu klykdama. Tie košmarai ilgą lai- 
ką glumino mano įtėvį. Kaip mergaitė, negebanti jausti skausmo, 
gali jausti baimę. 

— Tu sapnuoji spintą, — tarė mano sesuo. 

— Manau, kad taip. 

— Na, tuomet tau yra ko bijoti. Adelina, aš nenoriu kalbėti 
apie praeitį. Tu pradėjai šį žaidimą. Labai tikiuosi, jog tai padarei ne 
vien tik norėdama pakeliauti prisiminimų takais. 

— Norėčiau, kad tesėtum savo pažadą; norėčiau, kad mane ap- 
saugotum. 

Ji pažiūrėjo į mano supjaustytą veidą, ir net ir aš supratau, kaip 
ironiškai tai nuskambėjo. Bet tada Šana gūžtelėjo pečiais ir nerū- 
pestingai mestelėjo: 

— Aš juk čia, argi ne? 

— O po to... 

— Tu man duosi tai, ko aš visuomet norėjau, — mano sesuo 
susimąstė; jos balse bent kartą galėjau pajusti ilgesio gaidelę. 

Tai buvo mano sesers suvaldymo paslaptis. Galėjai trokšti 
meilės ir ištikimybės. Bet daug patikimesnis būdas — paprasčiau- 
siai pažadinti jos narcisizmą. Patikinti ją, kad jos pačios laukia kaž- 
koks atlygis. Mano sesuo po trisdešimties kalėjime praleistų metų 
niekaip neišgyventų laisvėje. 

— Nusivešiu tave pas save, — pareiškiau jai. 

— Ar tai saugu? 

— Saugiau nei bet kur kitur. 

— Bet juk pastatą stebės farai. 

— Todėl sugalvojau planą. Ar pasitiki manimi, Šana? 

Ji nusišypsojo. 

— Ar tu manim pasitiki, mažoji sesute? 

— Vaikštau su mano pasitikėjimą įrodančiomis žymėmis. 

— Gerai, — ji atsistojo, išmetė kavos puoduką į artimiausią 
šiukšliadėžę, tada pasiėmė krepšį. — Paskui tave. Už šį rodeo atsa- 
kinga tu. 


Nusivežiau ją į „Brooks Brothers“. Jos pirmas maskuotės ban- 
dymas davė man idėją. Policijai galėtų pasirodyti įtartina, jei su- 
grįžčiau į savo butą su moterimi, tačiau psichiatrė, gera savo srities 
specialistė, grįžtanti kartu su tinkamai apsirengusiu džentelmenu, 
įtarimų nesukeltų. Galbūt tai kolega. Vaikinas. Ar mano pačios te- 
rapeutas. Variantų buvo begalė ir nė vienas nesisiejo su neseniai iš 
kalėjimo pabėgusia seserimi. 

Šana parduotuvėje jautėsi nepatogiai. Ir negalėjo liautis lies- 

ti. Marškinių, kaklaraiščių, kostiumų, o vienu metu — ir marmuro 
imitacijos ant sienos. Į viską žvelgė plačiai atvertomis akimis, lyg 
kaimietis, ką tik atvykęs į didelį miestą. 

Kol išrinkau klasikinį tamsiai pilką kostiumą, parduotuvės 
konsultantas sekiojo mums iš paskos, nervingai stebėdamas Šanos 
klaidžiojančius pirštus, o tada — su augančiu susirūpinimu žiūrė- 
damas į mano sudraskytą veidą ir subintuotą ranką. Galiausiai pa- 
sigriebiau seserį ir įgrūdau ją kartu su išrinktais drabužiais į mata- 
vimosi kabiną. 

— Šventas mėšlas, — suriko ji po trisdešimties sekundžių. 

— Netinka? 

— Apie kokį tikimą kalbi? Ar matei šias kainas? 

— Nagi, brangusis, — pabrėžiau paskutinį žodį, jausdama 
aplink besisukiojantį parduotuvės konsultantą. — Kokybė kainuoja, 
bet tu to vertas. Taigi, pasimatuok! 

Šana išlindo maždaug po dešimties minučių. Jai sunkumų kėlė 
sagos, taip pat ir kaklaraištis. Nesijautė su šiais drabužiais jaukiai 
— atrodė labiau kaip Žmogus, kariaujantis su savo apranga. Bet aš 
jai užsagsčiau sagas, ranka išlyginau klostes, tada liepiau apsisukti 
priešais veidrodį. 

Mes abi atidžiai spoksojome. Ar tai dėl plaukų? O gal jos veido 
linijos kuo nors dėtos? Nes, dievaži, mūsų tėvas niekada nevilkėjo 
„Brooks Brothers“ kostiumu, ir vis dėlto, vieną akimirką... galbūt 
ant šio kilimėlio stovėjo ir Šana, bet iš veidrodžio į mus spoksojo ne 
kas kitas, o Haris Dei. 

Negalėjau susitvardyti. Sudrebėjau. Šana tai pamatė. Ji suspau- 
dė lūpas, nepratarė nė žodžio. 

— Paimsime, — pasakiau pardavėjui. — Nukirpkite etiketes. 
Kostiumą jis norės iš karto apsirengti. 

Prie pirkinių krūvelės dar pridėjau ilgą juodą vilnonį paltą, 
tada aptarnaujančiajam pardavėjui, kuris stengėsi žiūrėti bet kur, tik 
ne į mano veidą, padaviau kreditinę kortelę. 

Ši kreditinė buvo mano atsarginė — ją laikiau seife, o ne pi- 

niginėje, tam atvejui, jeigu kartais būčiau apvogta. Turint omenyje, 
kad Šana, kaip buvo manoma, pabėgo su mano rankine, policija 
greičiausiai sekė kitų mano kortelių veiklą. Bet šioji turėtų būti šva- 
ri. Net jeigu policija ir susektų pirkinį, moteris profesionalė, apsi- 
pirkinėjanti „Brooks Brothers parduotuvėje, nesukeltų didelių įta- 
rimų, tiesa? 

Kai išėjome iš drabužių parduotuvės, nusivedžiau seserį į 
kirpyklą už kelių kvartalų, į kurią nereikėjo registruotis. Ten nuo- 
bodžiaujantis vaikis apdailino jos nemokšišką darbą, tada mano 
prašymu nudažė šviesių sruogelių. Kirpyklos kampe stovėjo televi- 
zorius. Vakaro žiniose buvo pasakojama apie šio ryto pabėgimą iš 
kalėjimo; reportažo pabaigoje trumpai šmėstelėjo policijoje daryta 
mano sesers nuotrauka, kurioje ji atrodė nuobodžiaujanti. Pažvel- 
giau į kirpėją. Jis, atrodo, nekreipė dėmesio į žinias ir nuotraukos 
nepastebėjo. O jei ir pastebėjo, tai, atrodo, neįžvelgė ryšio tarp su- 
lysusios moters, vilkinčios oranžiniais kalinės drabužiais, ir dailiai 
apsirengusio džentelmeno salono kėdėje. 

Vis dėlto lengviau atsipūčiau, kai skubiai iš ten išsinešdinome. 
Kitoje gatvės pusėje užsukome į vaistinę dar vieno, paskutinio, pir- 
kinio — skaitymo akinių storais juodais rėmeliais. Kai patupdžiau 
juos ant Šanos nosies galiuko, ji susiraukė, lyg norėtų čiaudėti. 

Bet galutinis rezultatas buvo to vertas. 

Šanos Dei visiškai nebeliko. Dabar jos vietoje stovėjo sėkmės 
lydimas verslininkas. 

— Ar taip atrodė tavo tėvas? — paklausė Šana. — Na, žinai, 
tavo kitas tėvas. 

— Ne. 

— Kodėl ne? 

— Jis buvo akademikas, mieliau rinkdavosi tvidą. 

Mano sesuo spoksojo į mane, lyg kalbėčiau užsienio kalba. Ži- 
noma, jai mano žodžiai išties buvo nesuprantami. 

— Rodžeris, — smagiai paskelbiau, patiesindama akinius jai 
ant veido. — Tavo vardas bus Rodžeris. Tu esi gydytojas. Tiesą sa- 

kant, tu — mano terapeutas. Turint omeny šio ryto įvykį, dėl psi- 
chologo niekas manęs nekaltintų. 

Sesuo palietė vieną iš sužalojimų ant mano veido. 

— Aš — skausmo ekspertas, — rimtu veidu pajuokavo ji. 

Tada nusisuko, be paliovos krutėdama savo naujuose drabu- 
žiuose, jos pirštai prie šonų tai susigniauždavo į kumštį, tai vėl at- 
signiauždavo. 

Mes toliau kulniavome gatve; aš vis dar žvilgčiojau per petį, o 
mano sesers veido išraiškos vėl nebuvo įmanoma perskaityti. 


35 skyrius 


Šanos buvusi globėja, ponia Deivis, buvo nesukalbama. 

— Na ir kas, kad ji pabėgo? Ką ji man gali padaryti? Neleisti 
ramiai miegoti, sugadinti mano reputaciją, priversti mane gailėtis, 
kad vis dar esu gyva? Ji visa tai ir dar daugiau jau padarė. 

— Ar galime užeiti? — Filas nepasidavė. — Apsidairyti? 

Senolė galiausiai nusileido ir nuskubėjo siauru koridoriumi, 
gėlėtam chalatui besisukant jai apie kulkšnis. Didi pastebėjo, kad 
šiandien ji judėjo energingiau nei vakar. Toks jau siutulio poveikis 
žmonėms. 

Didi perėjo per ponios Deivis namus, o tuo tarpu Filas atliko 
greitą kiemo patikrą. Lauke vietos nebuvo daug, ir tai suprantama 
— namai Bostone sustatyti labai arti vienas kito. Didi tą patį galėjo 
pasakyti ir apie namo vidų, atsižvelgiant į ponios Deivis čia sugrūs- 
tų daiktų kiekį. Jau vien poniai Deivis namo viduje vos ne vos paka- 
ko vietos, tai ką jau kalbėti apie galimybę ten rasti pabėgusią kalinę. 

Jie vėl sutiko ponią Deivis namo gale — rado ją sėdinčią ant 
sofos ir glostančią tamsiai pilką tigrinę katę. 

— Ar ateina į galvą kokia nors vieta, kur Šana galbūt norėtų 
apsilankyti? — paklausė Filas. 

— Na jau. Praėjo trisdešimt metų. Kiek žmonių čia buvo atvy- 

kę ir išvyko? Net ir pats miestas pasikeitė — po Didžiųjų Rausimų 
ir panašiai. 

Detektyvė su Filu susižvalgė. Logiška. 

— Ponia Deivis, — tarė Didi. — Vakar minėjote globotinę Aną 
Rouz Saimons, kurią valstybė perkėlė po Šanos... incidento. 

— O, — ponios Deivis išraiška akimirksniu sušvelnėjo. — Ji 
buvo tokia gražutė. Tokia graži maža mergaičiukė, bet labai drovi. 
Pasakydavo vos porą žodžių, bet buvo miela, labai miela. 

Didi praleido visą naktį apie tai begalvodama. Jai patiko Sa- 
muelis Heisas, o be to, kadangi į žudikų daiktų internetinę svetainę 
jis dėjo skelbimus apie parduodamus daiktus, neabejotinai reikėjo jį 
patikrinti. Tačiau jeigu jie ieško moteriškos lyties asmens... tai kaip 
dėl tos mažos mergaitės, kuri dėl Šanos nusižengimų turėjo grįžti iš 
mylinčios globėjos namų atgal pas savo narkomanę mamą? Didi jos 
vietoje dėl tokio dalyko tikrai būtų supykusi. 

— Ar sulaukėt iš Anos Rouz bent kokių žinių? 

— O, ne. Niekad nesidomėjau. Jums jau sakiau. 

— Ojji pati? Ar sulaukusi pilnametystės nebandė su jumis su- 
sisiekti? 

Ponia Deivis pažvelgė į ją su užuojauta. 

— Taip nebūna, brangioji. Gali atrodyti, kad tokia galimybė 
yra. Bet esu globojusi tiek daug vaikų. Dauguma iš jų ateina ir iš- 
eina, ir kai jau išvyksta, tai jų nebepamatysi. Toks gyvenimo būdas 
juos tokiais paverčia. Jie neprisiriša. Jie gyvena tik šia diena, nes iš 
savo skaudžios patirties tiktai ją ir tepripažįsta. 

Didi susiraukė. 

— O Ana Rouz? 

— Nežinau, kaip nusidavė jos likimas. Jei kas nors tą galėtų Ži- 
noti, tai galbūt Samuelis. Jis jai buvo lyg vyresnysis brolis. Gali būti, 
kad jie nenutraukė bendravimo. 

— Jei kalbėtume apie poną Heisą... 

— Samuelį? 

— Mums dėl jo taip pat neramu, — pasakė jai Didi. Priešais ją 

stovintis Filas palinksėjo, rodydamas pritarimą jos pradėtam žaidi- 
mui. Jiems kol kas nebuvo pavykę nustatyti Samuelio buvimo vie- 
tos. Kodėl gi šiam tikslui nepasinaudojus ponia Deivis? 

Didi stabtelėjo. 

— Galbūt turite jo mobilaus telefono numerį? Kaip mes galė- 
tume su juo susisiekti? 

— O, taip. Minutėlę. 

Ponia Deivis pradingo kažkur virtuvėje. Didi labai stengėsi ne- 
galvoti apie tą patalpą — rietuves neišplautų indų, pūvantį maistą, 
kačių plaukus ant spintelių. Po kelių minučių senolė sugrįžo su po- 
pieriaus skiautele rankose. 

— Jei norite, galiu jam paskambinti, — džiugiai pasisiūlė ponia 
Deivis. 

— Būtų puiku. 

Ponia Deivis surinko numerį. Nieko nėra geriau, nei skambinti 
įtariamajam iš jam pažįstamo numerio. Ponia Deivis vis palengvina 
Didi ir Filui gyvenimą. 

— Samueli! — sušuko ponia Deivis. Jos veidą nuskaidrino šilta 
šypsena. Net ir praėjus tiek metų nebuvo sunku suprasti, kad jis jai 
vis dar lyg sūnus. 

Didi dėl to pasijuto beveik kalta. 

— "Tai ar girdėjai naujienas? — tęsė ponia Deivis. — Šana Dei 
pabėgo iš kalėjimo. Šiuo metu mano namuose lankosi du puikūs 
detektyvai. Jiems dėl manęs neramu, Semai. Taip pat ir dėl tavęs. 

Pauzė, tuo metu kažką kalbėjo Samuelis. Tai, ką jis poniai Dei- 
vis sakė, privertė ją raukytis. 

— Na, nežinau... Aš... Taip... Ne. Štai. Tu su jais pasikalbėk. Jie 
vis tiek norės su tavimi pasišnekėti tiesiogiai. 

Daugiau neberagindama ponia Deivis įbruko telefoną Didi į 
ranką. Detektyvė prisidėjo jį prie ausies. 

— Samuelis Heisas? Detektyvė D. D. Voren, BPD. Mūsų darbo 
grupė siekia nustatyti Šanos Dei buvimo vietą. 

Filas padrąsinamai palinksėjo. Reikia pabrėžti Šaną Dei. Neva 


376 LISA GARDNER -» NIEKO NEBIJOK 


Samuelio jie visiškai neįtarė. Ne, jis šiuo metu nebuvo pagrindinis 
įtariamasis trijų moterų nužudymo byloje ir tikrai neatrodė įtarti- 
nas dėl to, kad galbūt palaikė ryšį su dar viena pagrindine įtariamą- 
ja, Ana Rouz Saimons. Ne, jie nedegė noru jį ištardyti. 

— Tokiose situacijose, — guviai tęsė Didi, — proceso taisyklės 
reikalauja aplankyti su pabėgusia kaline susijusius jos pažįstamus. 
Šiuo atveju jūs patenkate į šį sąrašą. Bet būsiu atvira, pone Heisai. 
Atsižvelgdami į Šanos bylos įrašus, mes ne tiek manome, kad jūs 
esate susijęs su jos pabėgimu, kiek turime priežasčių baimintis dėl 
jūsų saugumo. 

— Ką? — iš balso Samuelis Heisas atrodė išsigandęs. 

— Geriausia būtų susitikti tiesiogiai, — sumaniai toliau kalbė- 
jo detektyvė. — Galime nieko nelaukdami pas jus atvykti. Adresas? 

— Mano saugumas? Bet, bet, bet... 

Jis buvo atsidūręs tokioje padėtyje, kokios jiems ir reikėjo. Jis 
nesistengė išsisukti nuo susitikimo su policija, bet jautėsi sumišęs. 

— Jūsų gatvė? — paragino ji. 

Jis išbėrė adresą, nors vis dar netvirtu balsu. 

— Vyksime ten iš karto, kai tik užtikrinsime ponios Deivis 
saugumą. Ak, ir jūsų vietoje niekur neičiau. Laikykite visas duris ir 
langus užrakintus. Pasikliaukite mumis šioje situacijoje. 

Didi užbaigė pokalbį. Ji grąžino telefoną poniai Deivis, kuri, 
nieko keista, spoksojo išplėtus akis. 

— Arjūs iš tikrųjų taip baiminatės?.. — vos girdimai paklausė 
moteriškė. 

— Jau geriau būti atsargiam, negu paskui gailėtis, — detektyvė 
patikino ją. — Tas pat galioja ir jums, ponia Deivis. Geriausia likti 
viduje ir laikyti namą užrakintą. Jei išgirsite kokį nors keistą garsą, 
skambinkite tiesiai mums, — Filas padavė jai vizitinę kortelę. Mes 
iš karto čia atsiųsime patruliuojančią mašiną. Gerai? 

— Gerai. 

Bet ponia Deivis jau nebeatrodė tokia išsigandusi. Į jos veidą 
vėl grįžo ankstesnė kovinga išraiška. 

— Ar norėtumėte ją vėl pamatyti? — iš smalsumo paklausė 
Didi. 

— Norėčiau kai ką jai pasakyti. 

— Pavyzdžiui? 

— Atsiprašyti. 

— Kodėl? 

— Atsiprašyti, — ramiai pakartojo ponia Deivis. — Tėvai bu- 
vome mes. Turėjome tinkamai ją užauginti. Kai tik suvokėme, kad 
negalėsime to padaryti, reikėjo ją perkelti į tokius namus ar į tokią 
vietą, kur jai būtų padėję. Bet mes to nepadarėme. Sėdėjome susi- 
dėję rankas ir laukėme, kol kažkas stebuklingai pasikeis. Ir dėl to aš 
atsiprašau. 

— Ponia Deivis... Jūs nekalta dėl to, ką Šana padarė. 

— Irgi žinau. Ta mergina yra velnias, ir velnias ją pas save pasi- 
ims. Bet vis dėlto ji buvo dar tik vaikas, o mes — suaugę. Tai svarbu, 
detektyve, ar taip nemanote? Bent jau man tai svarbu. 

Didi papurtė galvą — senolės žodžiai jos neįtikino. Ne visi vai- 
kai yra vaikiški. Ji buvo susidūrusi su pakankamai daug nusikaltėlių 
iš jaunimo tarpo, kad žinotų, jog kai kuriems iš jų padėti niekaip 
nebūtų galėjęs joks gera linkintis suaugęs Žmogus, o ką jau kalbėti 
apie psichikos ekspertą ar netgi darbui atsidavusį lygtinai paleistų 

Ponia Deivis prižadėjo jiems imtis visų reikiamų atsargumo 
priemonių. Tada Filas su Didi lėtai, dairydamiesi erelio žvilgsniu, 
pražiopsojo, pavyzdžiui, Šanos, akivaizdžiai spoksančios aplink iš už 
krūmo. Arba kraujo linijos, vedančios prie kaimyno užpakalinių durų. 

Įsitikinę, kad kaimynystėje tylu ramu, jie keliavo toliau. 

Ketvirta valanda po pietų. Saulė jau buvo bepradedanti gesti, 
artėjo sutemos. 

Jie leidosi ieškoti Samuelio Heiso. 

Adresas juos nuvedė prie daugiabučio Olstone, viename iš 
tankiausiai apgyvendintų Bostono rajonų. Paskui Filą lipdama labai 
siaurais laiptais, Didi laikė dešinį petį prispaudusi prie sienos ir vis 
sau primindavo giliai kvėpuoti. Bet kai uoslės organus užgulė ver- 
damų kopūstų ir kačių šlapimo dvokas, ji pakoregavo šį priminimą 
pageidavimu kvėpuoti pro burną. 

Kai jiedu pasiekė ketvirto aukšto butą, Filas pasibeldė į duris. 
Jis nurodė Didi, kad liktų stovėti už jo ir šiek tiek šone. Jo dešinioji 
ranka nenutolo nuo liemens, kur buvo jo ginklo dėklas. 

Jie tiek mažai težinojo apie Samuelį Heisą. 

Filas pasibeldė antrą kartą. 

Durys pagaliau atsidarė. 

Ir jie susivokė, kad stovi priešais vyrą invalido vežimėlyje. 


— Nedrįsau papasakoti apie tai poniai Deivis, — po dešimties 
minučių aiškino Samuelis Heisas. Visi jie sėdėjo jo vieno kambario 
bute — Heisas invalido vežimėlyje, o Didi su Fila — ant vienišo 
dviviečio krėslo kukliai atrodančioje būsto erdvėje. 

— Prieš mėnesį dirbau ant stogo ir nukritau nuo kopėčių. Su- 
simušiau stuburą. Po kelių dienų man vis dar tebebuvo sunku ju- 
dinti kojas, ir gydytojai pasakė, kad praeis šiek tiek laiko, kol atslūgs 
tinimas ir viskas atsistatys. Bet štai matote mano būklę po keturių 
savaičių kineziterapijos ir savarankiškų pratimų namuose. 

— Šiame pastate nėra lifto, — tarė Didi. — Kaip jūs susitvarkote? 

— Atsigulu ant grindų ir kniūbsčias nušliaužiu keturis aukštus 
žemyn. Reabilitacijos centro autobusiuką vairuojantis vaikinas pade- 
da man įsiropšti. Centre manęs jau laukia invalido vežimėlis, kuriuo 
galiu naudotis, kol ten būnu. Kai parvažiuoju namo, vėl užšliaužiu 
laiptais į viršų. Nors mano kojos dar vis sumautos, jau galiu pasidi- 
džiuoti rankų raumenimis, kokių visuomet norėjau. 

Heisas sulenkė dešinę ranką ir pademonstravo savo pūpsan- 
čius raumenis. 

Didi buvo sunku patikėti savo akimis. Jų pagrindinis įtariama- 
sis prikaustytas prie invalido vežimėlio. Ar bent jau taip tvirtino. Jis 
galėjo apsimesti, tiesa? Bet vėlgi, šliaužiojimas laiptais keturis aukš- 
tus aukštyn ir žemyn savo kaimynų akivaizdoje atrodo pernelyg 
dramatiška suktybė. 

Gal dėl šios priežasties Žudiko Rožės aukos buvo užpultos iš 
pasalų, kol miegojo? Šiaip ar taip, Heisas galėjo užsiropšti ant lovos, 
atlikti savo darbelius, tada nusiropšti... 

Ak, velniai nematė, ji stengėsi užsikabinti už šiaudo. Samuelis 
Heisas buvo ne tas žmogus, kurio jiems reikėjo. Bet tokiu atveju, kas 
tas Žmogus? 

— Papasakokite mums apie Aną Rouz Saimons, — paprašė 
Didi. 

Heisas sumirksėjo, akivaizdžiai nustebęs. 

— Turite omenyje tą mažą mergaitę, augusią ponios Deivis 
namuose? Šūdas, jau daug metų apie ją nesusimąsčiau. 

— Nepalaikėte ryšio? 

— Ne, — papurtė galvą jis. 

— Vis tiek papasakokite apie ją, — paragino detektyvė. 

Heisas sumirksėjo, lyg būtų turėjęs pasiknaisioti po atmintį. 

— Graži mergaitė, — galiausiai pasakė jis. — Tokia graži, kad 
žmonės atsigręždavo paspoksoti. Dėl to man netgi būdavo jos gaila. 
Jau vien būti našlaičiu pakankamai sunku. O būti gražiu vaiku... — 
jis papurtė galvą. — Nieko gero. Bet ji taip pat buvo ir kieta. Vaikui 
globos namų sistemoje reikia tvirtumo, kad išgyventų. 

— Atrodo, jūs buvote draugai. 

— Kažkiek bendraudavom. Pavyzdžiui, pirmąją naktį, kai Ana 
Rouz atvyko, ji įėjo į mano kambarį ir paskelbė, kad jeigu bandysiu 
paliesti bet kurią iš jos intymių vietų, ji pradės šaukti. Tai pasakiusi, 
ji išėjo; matyt, jai atrodė, kad man priderėtų tai Žinoti. 

— Arji turėjo priežasčių taip apie jus galvoti? — paklausė Filas. 

— Po šimts, tai jau ne! Aš netvirkinu mažų mergaičių. Labiau- 

siai... tai mane nuliūdino. Nes akivaizdu, kad kažkas buvo taip su ja 
pasielgęs, na žinot, dėl to ji ir jautė reikalą apie tai perspėti. 

— Judu buvote draugai. 

Heisas gūžtelėjo pečiais. 

— Man ji patiko. Buvo geras vaikas. Stengiausi ja rūpintis. Juoda- 
odei mergaitei baltaodžių airių kaimynystėje Pietuose nebuvo lengva. 

— Kas iš jos šaipėsi? 

— Kas tik norėjo, visi. Ji buvo kaip žuvis, ištraukta iš vandens, 
ir tai žinojo. Bet eidavo aukštai pakelta galva. Vis dėlto ji nedaug 
bendraudavo. Grįžusi namo, užsidarydavo savo kambaryje. Turbūt 
ten jausdavosi saugiausiai. 

— Kokia buvo jos nuomonė apie Šaną? 

Heisas papurtė galvą. 

— Niekad nemačiau, kad jos būtų bendravusios. 

— Rimtai? Nors buvo vienintelės dvi mergaitės tuose namuose? 

— Šana gyveno judriai. Ji retai kada būdavo namie. O štai Ana 
Rouz... Ji buvo gera mergaitė. Tyli. Protinga. Manau, užteko vieną 
kartą pamatyti Šaną, ir Ana Rouz suprato, kaip nedera elgtis, kad 
galų gale sulauktum geresnio gyvenimo. 

— Kada paskutinį kartą ją matėte? 

— O, velnias... Nežinau. Nemačiau nuo to laiko, kai prieš tris- 
dešimt metų ji išsikraustė. 

— Valdžia ją iškraustė, — patikslino Didi. — Išsiuntė atgal pas 
narkomanę mamą, kai dėl Šanos elgesio buvo suabejota pono ir po- 
nios gebėjimu suvaldyti savo globotinius. 

Heisas nepatogiai pasimuistė. 

— Jūs po to niekada nesikalbėjote su Šana? 

— O kaip? Aš nežinojau, kur ją perkėlė. Vaikai iš globos namų 
juk nebėgioja su prisegtais ant krūtinės telefono numeriais ar savo 
būsimais adresais. Mes visi laikini. Ir tą žinome. 

— Ar manote, kad ji galėtų būti žudikė? — paklausė Filas. 

— Ką? 

— Ana Rouz. Jos gyvenimas turėjo būti sunkus. Žiūrint jos 

akimis, Šana susimovė, bet už tai teko jai sumokėti. Turint tai ome- 
ny, nebūtų galima jos kaltinti, kad nekenčia Šanos. 

— Kad nekenčia Šanos? Na jau, tegul stoja į eilę. 

— Tikrai? — perjungė pavarą Filas. — Papasakokite mums 
apie Šaną. 

— Nagi, žmogau. Praėjo trisdešimt metų. Aš beveik neprisi- 
menu tų laikų. 

— Judu buvote pora? 

— Kas jums taip pasakė? 

— Pavyzdžiui, jūsų globėja. 

Heisas paraudo ir staigiai nuleido galvą lyg susigėdęs ančiukas. 

— Ak, taip, dabar prisimenu. 

— Kaltės jausmas geriau nei bet kas pažadina visus prisimini- 
mus, — patikino jį Eilas. 

— Gerai. Taigi. Šana pirma pradėjo prie manęs lįsti. Ji žengė 
pirmą žingsnį. Mes porą kartų pasimylėjome, na, gal kokius šešis. 
Bet tada ponios Deivis paliepimu turėjome atvėsinti santykius. Ša- 
nai galbūt tai buvo nė motais, bet man rūpėjo. Ponia Deivis buvo — 
ir vis dar yra — Žmogus, mano gyvenime labiausiai atstojęs mamą. 
Ji apkaltino mane, kad rodau jai ir ponui Deivisui nepagarbą. Ir 
man tai buvo skaudu, suprantat? Taigi, aš atvėsinau santykius. Šanai 
į viską buvo nusispjaut. Ji tiesiog norėjo sekso. Kai negalėjo to gauti 
su manimi, perėjo prie kitų. 

— Ir kaip dėl to jautėtės? — paklausė Didi. 

Prieš atsakant Heisui prireikė akimirkos susikaupti. 

— Kai esi septyniolikmetis berniukas, suprasti, kaip greitai gali 
būti pakeistas... Tai nėra pats maloniausias jausmas. Bet tokia buvo 
Šana. Jos visiškai nedomino, kaip jaučiasi kiti. Jai rūpėjo tik savo 
pačios jausmai. Nors ir buvau jaunas, nebuvau visiškai kvailas. 

— Arji po to vėl atėjo pas jus į miegamąjį? — paklausė Eilas. 

— Porą kartų. Aš jai tebesakiau „ne“. Galiausiai ji suprato, kad 
nenoriu toliau su ja bendrauti. 

— Labai kilniai pasielgėte. 

Heisas papurtė galvą. 

— Viskas buvo ne taip. Šana niekad nebuvo prisipažinusi, kad 
jaučia man kokius nors jausmus; aš to irgi niekada nedariau. Pa- 
prasčiausiai buvau jai patogus. Ir viskas. 

— Ak, tikrai? — tarė Filas, ištęsdamas žodžius. — O kada ji 
jums padovanojo savo tėvo, Hario Dei, daiktus? 

Heisas sustingo. Tada atsiduso: 

— Ak, šūdas. 

— Semai, mes matėme internetu pardavinėjamą raštelį. Mums 
atrodo, kad dėl staigaus Hario skrydžio į populiarumo aukštumas 
per pastarąsias dvidešimt keturias valandas jūs užsitikrinote sau di- 
džiulį pelną. Jums patogu, kad Šanos pabėgimas sugrąžino jos tėvą 
į rampų šviesą — ar taip nemanote? Ir štai jūs pasirodote nešinas 
daiktais, kurie kadaise priklausė žymiam serijiniam žudikui. 

— Gerai, gerai, — Heiso žodžiai skambėjo šiek tiek desperatiš- 
kai. — Yra ne taip, kaip jūs galvojate. 

— O ką mes galvojame? 

— "Tuos daiktus gavau ne iš Šanos. Net niekada negirdėjau, kad 
ji būtų kalbėjusi apie savo tėvą. Žinoma, visi vaikai kaimynystėje 
žinojo, ir mes apie tai plepėdavom, bet tik jai negirdint. 

— Iš kur tuomet gavote tą laišką, Semai? 

— Aš jį radau. 

— Jūs jį radote? — Filo balse skambėjo abejonė. 

— "Taip. Prieš pat nukrisdamas nuo stogo. Darbavausi pagal 
užsakymą, ilgai tądien teko dirbti. Grįžęs namo pamačiau didelį 
kartoninį voką, gulintį priešais laukujes duris. Aš jį atplėšiau ir ra- 
dau senų dokumentų, laišką ir kitų panašių dalykų. Iš pradžių nesu- 
pratau, bet kai pamačiau Hario Dei vardą... Šiek tiek pasiknaisiojęs 
internete įsitikinau, kad tie daiktai greičiausiai priklausė jam. Drau- 
ge aptikau ir kelis tinklalapius, per kuriuos galima parduoti visokias 
panašias nesąmones — ta prasme, ar patikėtumėte, kad žmonės gali 


norėti kolekcionuoti tai, prie ko yra prisilietęs žmogžudys? Aš jokių 

veiksmų iš karto nesiėmiau, bet vėliau, praeitą savaitę... Na žinote, 
aš pastaruoju metu nelabai galiu dirbti. Jei kas nors nori atsiųsti 
man pinigų už kažkokį kvailą raštelį, kurį radau ant savo slenksčio, 
kas aš toks, kad juos teisčiau? 

— Jūs jį radote? — toliau rėmė prie sienos Filas. 

— Taip. 

— Parodykit mums voką, Semai. 

Heisas atsistūmė invalido vežimėliu atgal, akivaizdžiai dėda- 
mas daug pastangų. Jo maža gyvenamoji patalpa nebuvo tinkama 
manevruoti tokiu vežimėliu. Prireikė kelių bandymų, kol jis apsisu- 
ko ir pajudėjo prie sienos link stalo, ant kurio gulėjo aukštos įvai- 
riausių popiergalių krūvos. Samuelis ėmė naršyti popierius, o Filas 
su Didi jį stebėjo, žvilgsnius prikaustę prie jo rankų ir pasirengę 
bet kokiam staigiam judesiui, nes nesvarbu, kad jis sėdėjo invalido 
vežimėlyje — kažkas su Semu Heisu tiesiog buvo ne taip. 

— Radau. 

Jis sugrįžo, lygiai taip pat sunkiai. Didi turėjo nuslopinti norą 
pripulti prie jo ir nustumti vežimėlį į reikiamą vietą. 

Filas užtruko kelias akimirkas, kol ant rankų užsitempė porą 
latekso pirštinių. Pirmiausiai jis apžiūrėjo dvidešimt dviejų iš dvi- 
dešimt septynių centimetrų kartoninį voką. Ant jo nebuvo nei jokių 
užrašų, nei antspaudų, neužplombuotas. Tiesiog paprastas vokas, 
atrodantis taip, lyg būtų naujut naujutėlis. 

Tada Filas atlenkė atvartą ir ištraukė pusę tuzino popieriaus 
lapelių. 

— Gimimo liudijimas, — garsiai perskaitė jis, kad Didi išgirs- 
tų. — Hario Dei vardu. 

Ji kilstelėjo antakį. 

— Asmeninis laiškas klientui apie kažkokį dailidystės projektą, 
prie kurio jis darbavosi. Trys rašteliai jo žmonai. Ir šitai. 

Paskutinis popierėlis buvo išblukusios geltonos spalvos statybų 
popieriaus lapelis, perlenktas per pusę, kad atrodytų kaip atvirukas. 
Išorinėje pusėje smulkia vaikiška rašysena buvo išraityta: Tėveliui. 

Viduje labiau subrendusio žmogaus ranka buvo parašiusi „Sveikinu 
Tėvo dienos proga“. Atvirukas buvo išpuoštas raudonom ir mėlynom 
kreidelėm nupaišytais piešiniais, primenančiais visokias susirangiu- 
sias linijas ir galbūt spiečių žvaigždžių. Atviruko viduje, plačioje ke- 
verzonėje, pūpsojo parašas su atvirkščiai apsukta raide Š: Šana. 

Tėvo dienos sveikinimo atvirukas. Nuo mažos mergaitės savo 
tėveliui. Nuo vieno žudiko kitam. 


— Ar bent numanote, kiek šitas gali kainuoti? — sušuko 
detektyvė. 
— Vakar — nedaug, — tarė Heisas. — Bet dabar... — jo balsas 


nutilo. Atrodo, jis pagaliau susiprato, kad padidėjusi šio lobio vertė 
jam nieko gera nežada. 

Pirmas Didi apytikslis spėjimas buvo dešimt tūkstančių dole- 
rių. Bet vėlgi, toks retas ir asmeniškas dalykas... Tinkamo kolekci- 
ninko akimis, jis galėtų būti tiesiog neįkainojamas. 

— Jūs tai radote? — vėl spaudė Filas. 

— Prisiekiu Dievu. 

— Ir jums nekilo klausimų? Neklausėte kaimynų, gal jie matė, 
kas paliko tą voką? Neskambinote policijai pranešti, jog ką tik ga- 
vote daiktų, kurie kadaise priklausė žmogžudžiui? 

— Kalbėtis su kaimynais? Aš jų net nepažįstu. Prieš nelaimę 
dirbdavau nuo aušros iki sutemų. Dabar visą laiką leidžiu namuose, 
išskyrus mano šliaužiojimus laiptais du kartus per savaitę. Šiaip ar 
taip, nesu vienas iš tų žmonių, kuriems būtų galima skirti „Metų 
kaimyno“ apdovanojimą. Šiame name mes užsiimame savais reika- 
lais ir visi esame patenkinti. 

— Bet jums turėjo kilti minčių... 

— Žinoma. Svarstau, kodėl atidžiai nepatikrinau tų sušiktų 
kopėčių. Arba kodėl maniau, kad taip svarbu padaryti darbą ant 
stogo per dulksną. Aš galvoju apie daugelį dalykų, detektyve. Bet tai 
nereiškia, kad randu atsakymus. 

— Jūs juk suprantate, kaip visa tai atrodo, — pasakė Filas. 

— Norite pasakyti, kad turėjau tūkstančių dolerių vertės in- 

teresą padėti Šanai pabėgti iš kalėjimo, o Hariui Dei — vėl grįžti į 
pirmuosius žinių puslapius? Tik kad mudu su Šana nesišnekėjome 
jau trisdešimt metų. Ką jau kalbėti apie tai, kad man šiurpai eina 
galvojant apie ją. Ir, beje, aš negaliu nei vaikščioti, nei vairuoti. Labai 
jau geras bendrininkas būčiau. 

— Žmonėms, prikaustytiems prie invalido vežimėlio, būna 
rankomis valdomų automobilių, — pasakė Didi. 

Heisas metė į ją žvilgsnį. 

— Ar šis butas jums panašus į priklausantį vyrukui, kuris gali 
turėti specialiai pritaikytas transporto priemones? Žinote, kodėl įdė- 
jau skelbimą, jog parduodu tą kvailą raštelį? Nes man reikėjo grynų- 
jų. Pirmiausia, ką norėčiau padaryti, tai persikelti į pastatą, kuriame 
yra liftas. Pastaruoju metu mano svajonės nėra labai jau didelės, de- 
tektyve. Aš tiesiog jaučiuosi laimingas, kad vis dar galiu svajoti. 

— Papasakokite mums apie Donį Džonsoną, — paprašė Filas. 

Heisas sumirksėjo: 

— Hm? 

— Donis Džonsonas. Prieš trisdešimt metų. Ką tą vakarą matėte? 

— Nieko. Sėdėjau savo kambaryje ir ruošiau namų darbus. Kai 
išlindau, visas tas sąmyšis buvo jau prasidėjęs. Ponia Deivis rėkė ant 
pono Deiviso, kad su Šana kažkas negerai. 

— Ar matėte Šaną? 

— Ne. Jos kambarys buvo trečiame aukšte. Kai mus e... už- 
klupo... ponas ir ponia Deivisai, mane perkėlė į kambarį antrame 
aukšte, arčiausiai jų pačių. Prisimenu, kaip išėjau į prieškambarį ir 
susivokiau, kad laiptai ištepti krauju. Bet tuo metu su trenksmais 
atsilapojo laukujės durys, į namą įsiveržė Donio tėvas... Tai mane 
išgąsdino. Visi tie suaugusieji, lyg būtų visai praradę savitvardą. Aš 
pasitraukiau į savo kambarį ir ten pasilikau. 

Didi nusprendė surizikuoti. 

— Čarlis Sgarzis sako, kad buvo kitaip. Jis tvirtina, kad jūs jam 
pavydėjote santykių su Šana. Ir norėdamas atkeršyti savo pyktį iš- 
liejote ant jo pusbrolio. 

Heisas susiraukė. 

— Čarlis? Čarlis Sgarzis? Ir kaipgi jis susijęs su visais šiais rei- 
kalais? 

— Jau aiškinome jums — mes renkame informaciją apie visus 
buvusius Šanos pažįstamus. Ir kadangi ji su Čarliu taip pat kadaise 
buvo pora... 

— Pala, pala, pala. Ką? 

Heisas kalbėjo pakėlęs balsą. Priešiškumas? Pavydas? Didi su 
Filu vėl susižvalgė, Filo ranka nuslinko prie ginklo dėklo. 

— Čarlis Sgarzis tvirtina, kad jie su Šana buvo užmezgę santy- 
kius, — lėtai paaiškino detektyvė. — Sakė, kad juodu su Šana buvo 
sekso draugeliai. 

— Nesąmonė! 

Šis žodis mažytėje patalpoje nugriaudėjo it perkūnas. 

Didi liovėsi kalbėti, tiesiog laukė. | 

Heisas persibraukė ranka per savo susivėlusius rudus plaukus 
ir tarė: 

— Palaukite. Turiu jums dar kai ką parodyti. Užtruks tik vieną 
sekundę. 

Jis ir vėl šiaip ne taip apsisuko su vežimėliu, nuriedėjo atgal 
prie popieriais nukloto stalo. Bet šį kartą pasilenkė, norėdamas pa- 
siekti aplamdytą seną dėžę. Neįstengė taip toli pasilenkti, kad ją pa- 
siektų. Filas pakilo nuo krėslo ir nuėjo jam į pagalbą, padėjo dėžę 
Heisui ant kelių. Atidžiai stebimas Filo, Heisas nuėmė dangtį. 

Dar daugiau popierių. Heisas juos pasklaidė ir galiausiai sušuko: 
„Radau!“ Iškėlęs aukštyn pamojavo išblukusia „Kodak“ nuotrauka. 

Filas pastatė dėžę atgal ant grindų, tada padėjo Heisui grįžti 
į savo vietą. Vyras tučtuojau padavė jiems nuotrauką, lyg ji turėtų 
kažką paaiškinti. 

Didi joje pamatė keturis paauglius. Spalvos momentinėje 
nuotraukoje per daugelį metų buvo išskydusios, ir dėl to jaunuolių 
bruožai atrodė šiek tiek susilieję. Didi atskyrė, kuris iš jų buvo Hei- 
sas. Susivėlę rudi plaukai, „Celtics“ komandos marškinėliai, kurie 

kadaise buvo tamsiai žalios spalvos, bet per laiką nubluko iki žalio- 
sios citrinos žalumo. Kiti du jai visai nematyti. 

Tada jos žvilgsnis nukrypo į pirmąjį vaikiną iš kairės. Jis atro- 
dė kaip koks gaujos narys, buvo, galima sakyti, liesas, ilgais juodais 
plaukais, priekyje nukirptais trumpai, o užpakaly — ilgais, mūvėjo 
„Metallica“ marškinėlius ir juodą baikerio striukę, nusėtą metalinė- 
mis kniedėmis ir su sidabrinėmis grandinėmis. 

— Carlis Sgarzis, — tarė ji. 

— Štai ir jis, Didysis Apsimetėlis, — patikino ją Semas. — Vie- 
na iš savo maskuočių. 

— Ką norite pasakyti? 

— Čarlis buvo pats didžiausias apgavikas. Turiu omenyje, kad 
šiedviem vaikinams — Tomiui ir Adamui — labai patiko sunkusis 
metalas. Taigi, kai Čarlis su jais susitikdavo, pavirsdavo sunkiojo 
metalo gerbėju. Šana buvo Panelė Kietašiknė, taigi, leisdamas lai- 
ką su ja, jis nešiodavosi į savo užpakalinę kelnių kišenę įsigrūdęs 
„Marlboro“ cigarečių pakelį. Bet taip pat jį galėjai užtikti dėvintį 
marškinius balta apykakle, meiliai besišypsantį savo mamai. Arba 
juodai nusidažiusį nagus ir su ilgu lietpalčiu, laiką leidžiantį „Elock 
of Seagulls“ gerbėjų draugijoje. Jis prisitaikydavo prie savo publi- 
kos. Kad tik užsitarnautų vietą tarp populiariųjų. 

Filas pagūžčiojo pečiais: 

— Vadinasi, jis išgyveno tapatybės krizę. Buvo paauglys; kar- 
tais paauglystėje taip nutinka. 

— Bet jis stengėsi paslėpti ne savo pasimetimą. 

— Tuomet ką? 

— Čarlis nekrušo Šanos. Čarlis yra gėjus. 


Heiso žodžiais tariant, jis tokiems dalykams turėjo radarą. 

— Patikėkit manimi, būnant valstybės prižiūrimu našlaičiu, 
neįmanoma neišmokti atskirti berniukų, kuriems patinka kiti ber- 
niukai. Ypač tų, kurie dėl to yra nepatenkinti. 

— Ar Čarlis bijojo savo tėvų reakcijos? — paklausė Didi. 

— Velniai žino. Na, žinoma, jo tėvai buvo konservatyvūs. Lai- 
minga namų šeimininkė, ištekėjusi už vietinio gaisrininko? Bet aš 
nemanau, kad jis slapstėsi dėl savo tėvų. Manau, problema slypėjo 
pačiame Čarlyje. Jis norėjo būti toks, kaip ir visi kiti. Tačiau turėjo 
šią savybę, išskiriančią jį iš kitų, na, žinote. Šiais laikais galbūt tai ir 
nėra kažkas ypatinga. Bet prieš trisdešimt metų, jeigu buvai ber- 
niukas, kuriam patinka berniukai, ir gyvenai Pietuose, galėjai būti 
nužudytas. Taigi, jis su tuo kovojo. Visą laiką stengėsi tapti kažkuo 
kitu. Ir jam tai gerai sekėsi. Jis — tikras aktorius. Bet, aišku, aš žino- 
jau tiesą. 

— Nes turite geriausią pasaulyje „gėjdarą“? — Didi kilstelėjo 
antakį. 

— Ne, todėl, kad užtikau jį su Doniu. 

— Ką? 

— Jis grabaliojo savo pusbrolį, įkišęs ranką jam į kelnes. Ma- 
čiau tai, aiškiai kaip dieną. Tada Čarlis pakėlė akis, pastebėjo mane 
ir ištaisė didelį šou, nustumdamas nuo savęs pusbrolį, lyg jie būtų 
paprasčiausiai grūmęsi ar panašiai. Bet aš Žinojau, ką mačiau, o jis 
tai irgi žinojo. 

— O kaip atrodė Donis? — paklausė Filas. 

— Nuliūdęs. Nemanau, kad jam patiko Čarlio dėmesys. Bet 
Čarlis buvo didesnis, stipresnis. Ką Donis galėjo padaryti? 

— Ir jūs tuo metu, prieš trisdešimt metų, apie tai nepapasako- 
jote policijai? — norėjo sužinoti Didi. 

Heisas gūžtelėjo pečiais. 

— Niekas manęs neklausė. Be to, kraujuotą ausį iš kišenės iš- 
sitraukė būtent Šana. Net ir žinodamas, kad Čarlis priekabiavo prie 
savo pusbrolio, aš vis tiek manau, kad jį nužudė Šana. Be abejo, 
buvo laikas, kai Čarlis elgėsi nedorai, tačiau jis buvo atviras. Kai 
apsirengęs savo odinę striukę tapdavo ponu Kietuoliu, reikėdavo 
saugotis. Tačiau kai būdamas Mamos Berniuko vaidmenyje vilkė- 
davo užsagstomus marškinius — jokių problemų. Galima sakyti, 

kad jis turėjo mygtuką, ir vienu jo spragtelėjimu apversdavo viską 
aukštyn kojom. Net ir žiaurus elgesys buvo paprasčiausiai tam tikro 
vaidmens pasekmė. 

Didi atrodė, kad jos galva tuoj sprogs: 

— Kada paskutinį kartą kalbėjotės su Čarliu? 

— Mėšlas. Praeitame gyvenime. Išsikrausčiau iš ten praėjus vos 
šešiems mėnesiams po Šanos suėmimo. Nuo to laiko jo ir nemačiau. 

— Ar žinote, kad jis rašo knygą apie savo pusbrolio žmogžu- 
dystę? — prakalbo Filas. 

Heisas papurtė galvą. 

— Jis nebandė su jumis susisiekti tuo klausimu? 

Ironiška šypsenėlė. 

— Nejau manote, kad jis norėtų klausinėti manęs apie Donį? 

Didi palinksėjo. Dėl to Heiso pasakojimas atrodė įtikinames- 
nis, nes šiaip jau skambėjo įtartinai ar tiesiog labai jau keistai, kad 
Čarlis, rinkdamas informaciją apie žmogžudystės naktį, susisiekė 
arba ėmė interviu iš visų, išskyrus Šanos globos namų brolį. 

— Jeigu Čarlis su Šana nemiegodavo, tai kokie buvo jų santykiai? 

— Nežinau. Konkuruojantys bičiuliai? Na, jie kartais drauge 
leisdavo laiką. Tokiame mažame rajone tenka pasitenkinti tuo, ką 
turi. Bet Šana jį laikė didžiuliu apsimetėliu. Daug kartų, kai jis ją 
užknisdavo, yra grasinusi supjaustyti jo kvailą lietpaltį. Atrodydavo, 
kad Čarlis laikosi nuo jos atokiau. Bet tada vėl pamatydavau, kaip 
jis stebi ją iš toli. Atrodė, kad jis žavėjosi ja. Na, žinote, per saugų 
atstumą. 

— Manote, jis galėjo padėti jai pabėgti iš kalėjimo? 

— Čarlis? Šanai? Jie vis dar palaiko ryšį? 

Didi jau norėjo paprieštarauti, tačiau tai nebuvo tiesa. Čarlis 
rašė Šanai. Keletą kartų per pastaruosius tris mėnesius. Ji jam nė 
karto neatrašė. Tai juk ir buvo keisčiausia, tiesa? Jis jai rašė, bet ji 
neatsakydavo į jo laiškus. 

Nebent tai buvo kažkoks jų kodas. Atsakymo nebuvimas ir 
buvo atsakymas. 

Nes visgi tiesa yra ta, kad prieš tris mėnesius Šanos gyvenimas 
labai pasikeitė. Ir viskas prasidėjo nuo Čarlio Sgarzio, dar vadinamo 
Didžiuoju Apsimetėliu, tariamai rašančio knygą. Kokia tikimybė, 
kad Carlio atsiradimas ir Šanos dingimas nėra susiję? 

— Ar manote, kad Čarlis jai padėtų? — pakartojo detektyvė. 

Heisas išsiviepė. 

— Šana, kurią pažinojau... Ji buvo išprotėjus, ir ne gerąja pras- 
me. Kad ir kokią nuomonę turėčiau apie Čarlį, jis niekad nebuvo 
kvailas. Tiesą sakant, jis, po velniais, buvo ganėtinai protingas. Kad 
norėtų su ja susidėti... Ne, negaliu to įsivaizduoti. Bet vėlgi, žmonės 
keičiasi. 

— Arjūs pasikeitėte? 

Heisas įsmeigė į ją rėžiantį žvilgsnį, mostu parodė į savo ve- 
žimėlį. 

— Turiu omenyje, kokias pamokas išmokote po tos nakties? 

— Neleisk savo globos namų sesutei Žaisti su aštriais daiktais. 

— Ponia Deivis jūsų ilgisi. 

Heisas pasimuistė, į jo veidą vėl grįžo nusikaltusio žmogaus 
raudonis. 

— Ar jau viskas? 

— Turėsime paimti Hario Dei dovanų paketą. 

— Šūdas! 

— Tačiau jeigu paaiškės, kad mums pasakojote tiesą, galbūt 
vieną dieną mes jį jums atiduosime. 

— Ne... — atrodė, kad Heisas pats save nustebino taip grei- 
tai pakeisdamas požiūrį. — Nenoriu tų popierių. Pinigų — žinoma. 
Bet pačių popierių... Na, suprantat, Haris Dei sukėlė žmonėms daug 
skausmo. Sugriovė gyvenimus. Sugriovė šeimas. Taip pat ir Šana. 
Ponas ir ponia Deivisai, jie buvo labai geri žmonės. O po to... Jūs 
teisūs, turėčiau dažniau paskambinti poniai Deivis. Aš tiesiog... nie- 
kad nenoriu jos trukdyti. Nors, aišku, kai kas nors ją trukdo, tai jai 
patinka. Turbūt aš nepasikeičiau. Net ir po trisdešimties metų esu 
toks pats kvailas šūdžius. | 

Didi neturėjo ką prie tokių žodžių pridurti. 

Ji su Eilu padėkojo Heisui už sugaištą laiką, tada Filas pasiėmė 
kartoninį voką ir surinko jame buvusius dokumentus. Jiedu Heisui, 
kaip ir poniai Deivis, išdėstė tuos pačius patarimus vengti viešu- 
mos, 0 tada išėjo. 

— Čarlis Sgarzis, — jiems skubiai leidžiantis laiptais, ištarė Fi- 
las, kratydamas galvą. — Nesuprantu. Iš pradžių jis pasako mums, 
kad kaltina Šaną už tai, jog jis sugriovė jo šeimą. Nors iš tikrųjų jis 
išnaudodavo savo paties pusbrolį. Tuomet jis surengia piketą prie 
MPN, kuriuo siekia, kad Šana atsakytų už jo motinos mirtį, bet kitą 
dieną sugrįžta padėti Šanai pabėgti iš kalėjimo? Kam visa tai?.. Kad 
jo romano siužetas būtų įdomesnis? 

— Čarlio santykių su Šana nesuprantu taip pat, kaip ir tu, — 
patikino jį Didi. — Bet jeigu kalbėtume apie Žudiko Rožės žmogžu- 
dysčių pagrindinį įtariamąjį... Pamiršk kažkokią seniai pradingusią 
mergaitę Aną Rouz Saimons ar prie invalido vežimėlio prikaustytą 
globos namų brolį Samuelį Heisą. Mano akimis, Čarlis Sgarzis yra 
geras kandidatas. 

— Ar supranti, jog tai reikštų, kad jis nužudė savo paties 
mamą? Tas pats sūnus, kuris kiekvieną naktį miegodavo ant jos so- 
fos, atnešdavo jos mėgstamiausios sriubos, patenkindavo visus jos 
poreikius? Tai mūsų pagrindinis įtariamasis? 

Jie jau buvo laiptų apačioje ir abu nesmarkiai šnopavo. 

— Tai dėl jo prakeiktos knygos, — tarė Didi. — Viskas prasidė- 
jo, kai Čarlis nusprendė parašyti iškart bestseleriu tapsiančią kny- 
gą ir užsidirbti pinigų savo motinos priežiūrai. Tačiau... — Naujai 
idėjai staiga šovus į galvą, ji atsargiai palietė savo kairįjį petį. — O, 
šūdas, Filai, mes esame Čarlio romanas! Jis rašo ne apie savo pus- 
brolį — tai jau pasenusios naujienos, ir ko mus pamokė apie senus 
nusikaltimus internetinės žudikų daiktų svetainės? Jie toli gražu ne- 
duoda tiek pelno, kaip kad visą šalį sudrebinę žmogžudžiai, kurių 
nusikaltimus ką tik aprašė spauda. Taigi, Čarlis sukūrė didžiausią 

Naujosios Anglijos piktadarį po Hario Dei — Žudiką Rožę. Šim- 
taprocentinė garantija, kad jis įvarys visuomenei baimę, prikaus- 
tys didžiųjų žiniasklaidos šaltinių dėmesį ir vieną dieną netolimoje 
ateityje atneš jam tą septynženklį avansą už istoriją iš pirmų lūpų 
apie žudiką, kuris papjovė savo paties mamą. Čarlis jau neberašo 
apie Donį ir aplinką, kurioje kadaise gyveno. Jis rašo apie mus. 


36 skyrius 


Jau geriau mums reikėjo grįžti į mano saugų būstą, bet mes to 
nepadarėme. Atrodė, kad niekas Šanos neatpažino, ir, atėjus sute- 
moms, dėl jos naujo pavidalo mes jautėmės vis saugiau ir saugiau. 
Kiek pasvarsčiusi, Šana visgi panoro paragauti tikros picos. Nusi- 
vedžiau ją į geriausią man žinomą užkandinę, kur galėjai nusipirkti 
picos, nuo kurios sūris tįso it klampūs siūlai. Prie kasos dirbantį 
vaikį taip šokiravo mano sudarkytas veidas, kad jis ne iškart sure- 
agavo į mūsų užsakymą. Spoksojo į mane šiek tiek pravėręs burną. 

Šana palinko prie jo. Užteko vieną kartą pažvelgti į vaikį griežtu 
žvilgsniu. Jis tyliai suinkštė trindamas rankas, lyg norėdamas nuginti 
drebulį, o tada ėmėsi darbo. Abu gabalėlius jis mums davė už dyka. 

Mes juos suvalgėme eidamos šaligatviu, braukdamos picos rie- 
balus sau nuo smakro ir jausdamosi patenkintos savimi, lyg būtume 
nuo kažko išsisukusios. 

Šana paskelbė, jog tai buvo geriausia sušikta pica, kokią jai 
kada nors yra tekę valgyti. Ji prisiminė kitados savo ragautus ska- 
nėstus. Kalėjime jai be paliovos atmintyje iškildavo begalė vaizdų iš 
gyvenimo prieš sėdant už grotų, suko juos galvoje tarytumei seną 
šeimos filmuotą kroniką. Gal dėl to ji nieko nepamiršo. Savo atmin- 
tį buvo pavertusi nelyginant šeimos nuotraukų albumu. 

Buvo po penktos valandos vakaro — keliaujantys iš darbo 
skubėjo į autobusus, metro, taksi; visi apsimuturiavę saugojosi besi- 
kandžiojančio šaltuko. 

Mes tvirtai atstatėme pečius atšiauriam vakarui ir atkakliai 
žengėme toliau. Nesikalbėjome, nes būtų paviršiun iškilusi grės- 
minga realybė, apnikusios abejonės ir kausčiusi įtampa. Geriau tie- 
siog būti. Tikrai jau geriau negalvoti apie ateinančias valandas. 

Ar įmanoma į vieną popietę sutalpinti visą gyvenimą? Iš naujo 
sukurti šeimą, atnaujinti pasenusius ryšius? 

Pro Bostono visuomeninį parką nusivedžiau Šaną į Centrinį 
viešąjį, kuris net ir tokį vėlyvą rudenį buvo gražus. Kaip ir drabužių 
parduotuvėje, ji negalėjo atsispirti norui viską liesti. Itin didingai 
atrodančio medžio žievę. Lapus numetusio verkiančio gluosnio 
kybančias vyteles. Duriančius stagarėlius ant parką ribojančios gy- 
vatvorės. Mes stovėjome ant tilto, stebėdamos, kaip turistai foto- 
grafuoja ežerą — pavasarį į jį išplaukia gulbių formos valtelės. Tada 
mes perėjome Niuberi gatve, kur Šana vėpsojo į parduotuvių vitri- 
nose išstatytus dizainerių drabužius ir kitas brangiai kainuojančias 
prekes. 

Šana tai sugniauždavo, tai atgniauždavo kumščius sau prie 
šonų, bet nelėtino tempo net tada, kai į ją atsitrenkė būrys pėsčiųjų, 
ar kai vienu metu ji vos neįsipainiojo į šuns pavadėlį. Jos žvilgsnis 
išliko aštrus ir gerte gėrė tai, kas vyksta aplink. Priminė erelį, kuris 
dar ne visai pasirengęs skrydžiui, bet jau prisimena, ką žada plačios 
padangės. 

Mes klaidžiojome. Priėjome „Prudential“ prekybos centrą, 
tada pėsčiųjų tiltu pasiekėme „Copley“ centrą. Be jokio konkretaus 
tikslo. Tiesiog bastėmės. 

Žmonės spoksojo tai į mane, tai į ją, bet piko meto kamšatyje 
niekas nei per daug įdėmiai, nei per daug ilgai. Instinktyvus sesers 
sprendimas įsimaišyti į minią buvo teisingas. Lengviau pasislėpti 
ten, kur esi visiems matomas. 

Šana pasakojo man istorijas apie varganą kalėjimo maistą ir 
malonius prižiūrėtojus, gyvenimo džiaugsmus neturint jokio priva- 
tumo ir netgi normalios vandens srovės. Bet dažniau pati klausinė- 
jo. Apie gatvių šviesas ir naujausias madas, ir kas čia per mažulytės 

mašinos, atrodančios taip, lyg galėtum įsidėti jas į rankinę, ir apskri- 
tai kas išmokė visus šiuos žmones vairuoti? Norėjo liesti pastatus. 
Norėjo į viską spoksoti. Norėjo aprėpti visą miestą per trisdešimt 
minučių ar netgi mažiau. 

Mano sesuo. Mes dviese, pagaliau vėl kartu. 

Šešta valanda vakaro. Oras vėsesnis, šaligatviai jau šiek tiek 
tuštesni. 

Dar picos — nusprendė mano sesuo. Šį kartą užsakiau visą 
picą ir dar šešių alaus butelių paką. Aš nešiau alų, o Šana — picos 
dėžę; tuomet pagaliau sustabdžiau taksi, pasakiau savo adresą. 

Važiuodamos taksi nesikalbėjome. Kai su nešuliais išlipome 
iš mašinos priešais mano daugiabutį, remiantį dangų, irgi neprata- 
rėme nė žodžio. Šana žiūrėjo aukštyn, aukštyn, aukštyn, bet nieko 
nepasakė. 

Pamačiau ant kampo stovinčią policijos mašiną, bet kadangi 
pasirodžiau su vyriškos lyties asmeniu ir žengiau į pastatą aiškiai 
pasirūpinusi vakariene, automobilyje neįsižiebė jokia šviesa, neat- 
silapojo jo durelės. 

Galbūt faras pamanė, kad pasikviesdama pas save pernakvoti 
vyruką elgiuosi protingai. 

Kas čia žino? 

Viduje mus pasitiko ponas Danielsas. Jis žvilgtelėjo į mano 
veidą, išmargintą raudonais randais, išbalo ir kone prarado balsą. 

Manęs ieškojo, vos prieš valandą. 

— E, ponas Sgarzis, Čarlis Sgarzis, — nervingai pranešė ponas 
Danielsas. 

Šana išleido gilų gerklinį garsą. Jį buvo galima pavadinti urz- 
gimu. 

Ponas Danielsas metė į ją nervingą žvilgsnį, o tada tęsė: 

— Bet aš neleidau jam lipti aukštyn. Liepiau užrašyti savo var- 
dą ir telefono numerį, ir pasakiau, kad jūs su juo susisieksite. 

— Bet jūs pasakėte jam, kad esu išėjusi, — pabrėžiau. 

Ponas Danielsas klausiamai pažvelgė į mane. 

— Na, turėjau tai pasakyti. Jis norėjo jus pamatyti, bet jūsų 
nebuvo namie. 

Palikau šį reikalą ramybėje, pasiėmiau iš pono Danielso raštelį 
ir padėkojau jam už pagalbą. 

Liftui pajudėjus, Šana nerangiai susvyravo, o tada tvirčiau įsi- 
rėmė kojomis kabinos viduryje ir taip stovėjo lyg būtų įleidusi šak- 
nis, pro šalį skriejant dangoraižio aukštams. Kai pasiekėme manąjį, 
ji pirmoji išskubėjo iš lifto. 

— Greitai, — sumurmėjo ji. — Viskas. Taip sušiktai greitai. 

Priėjome prie mano buto durų. Ji žengė pirmyn. Aš paklusniai 
atsitraukiau. Tiesiog štai taip. Lyg jau daugelį metų būtume tai da- 
riusios. 

Įėjusios vidun, pasidėjome ant stalo vakarienę, tada paskubom 
apžiūrėjome patalpą. Žudiko Rožės — nė ženklo. Stebėjimo įranga 
taip pat buvo vis dar ten pat, izoliacinė juosta — savo vietoje. 

— Man reikės peilio, — tarė mano sesuo. 

Nuvedžiau ją į virtuvę, mostu parodžiau į virtuvinių peilių 
rinkinį. 

Ji neskubėdama išsirinko — ne patį didžiausią, bet ir ne ma- 
žiausią, o tą, kuris jai pasirodė tinkamas. Tada išsitraukė peilių ga- 
ląstuvą ir įniko galąsti ašmenis. 

Štai ir pabaiga. Mūsų laikas baigėsi. Kai galėjome viena kitai ką 
nors pasakyti. Apie dalykus, kuriuos turėjome išsiaiškinti. Dabar jau 
viskas nebebuvo svarbu. Ėmėmės reikalų. 

Galbūt mano įtėvis buvo teisus. Man nereikėjo kitados, labai 
seniai, atplėšti to pirmojo laiško. Galėjau praleisti visą likusį savo 
gyvenimą kaip daktarė Glen ir niekad nė nesusimąstyti apie buvu- 
sią Dei šeimą. Žvelgti tik pirmyn, ir niekad — atgal. 

Šana trūkčiodama pečiais nusimetė paltą, atidarė picos dėžę. 
Pasirinktas peilis gulėjo ant virtuvės spintelės šalia jos, tokiu atstu- 
mu, kad būtų lengvai pasiekiamas. „Apginklavau serijinį žudiką , — 
prisiverčiau pagalvoti, bet mintis liko miglota, neaiški, tarsi skirta 
kam nors kitam. Išleidau iš kalėjimo pačios blogiausios reputacijos 

žmogžudę visoje šalyje. Tada parsivedžiau ją į savo butą. Moterį, 
kuri nemokėjo bendrauti ir visiškai nepajėgė suprasti kitų žmonių, 
jų mylėti ir gailėtis. 

Sutvarstyta kairiąja paliečiau savo veidą. Lytėjau skutimosi 
peiliuko aštrumo linijas, kurių negalėjau jausti. 

Mano sesuo. Ji supjaustė man veidą taip, kaip reikėjo, laiky- 
damasi duoto žodžio. Ji nepaspruko nuo manęs per tas valandas 
po pabėgimo, nors galėjo tą padaryti. Netgi dabar ji valgė picą, tar- 
si savo gyvenime neturėtų jokio kito rūpesčio. Buvo pasirengusi 
susigrumti su kitu serijiniu žudiku, apsaugoti savo mažąją sesutę, 
nes tai padaryti ji pažadėjo. Mūsų tėvui, prieš keturiasdešimt metų. 
Man — dar šį rytą. 

Ir aš susiprotėjau, kad net ir po tiek metų vis dar nepažinojau 
savo sesers, ir vis dėlto aš ganėtinai gerai ją pažinojau. Tokia visų 
šeimų prigimtis. Tokia kiekvieno iš mūsų prigimtis. 

Ištiesiau ranką per bufetą. Suspaudžiau Šanai ranką. 

Ir vieną akimirką mano sesuo atsakė man tokiu pat spustelėjimu. 

— O dabar kas? — paklausė ji, imdama jau antrą gabaliuką. 

— Dabar, — pasakiau, — lauksime. 


37 skyrius 


— Ką mes žinome apie Čarlį Sgarzį? — garsiai mąstė Didi, o 
Filas tuo metu vežė juos į reporterio butą. — Jis vis bando būti kaž- 
kuo kitu, jį vadina Didžiuoju Apsimetėliu. O ką žinome apie Žudiką 
Rožę? Jo žmogžudystės primena ne įprastus nusikaltimus, o sureži- 
suotą spektaklį. Mirtys, galima sakyti, per greitos, o štai pomirtiniai 
sudarkymai — per daug šokiruojantys. Taip pat dar yra šampanas ir 
rožės, kurie visada atrodė lyg ne į temą. Dar daugiau akių dūmimo. 
Nes praėjus tiek metų Čarlis vis dar apsimetinėja. Jis daro tai, ką, jo 
manymu, turėtų daryti žudikas. Lyg atliktų pjesėje vaidmenį, apie 
kurį susirinko informaciją. Arba būtų romano veikėjas. 

Filas metė į ją žvilgsnį: 

— Jis tapo serijiniu žudiku, kad parduotų knygą? 

— Be abejo. Kaip žinome, Zudiko Rožės žmogžudysčių ne- 
skatina nei manija, nei kompulsyvumas, nei seksualinės sadistinės 
fantazijos. Vadinasi, sąrašo viršuje atsiduria finansinė nauda. Iš kiek 
nori lažintis — Čarlis bandė parduoti istoriją apie savo pusbrolio 
trisdešimties metų senumo nužudymą, bet niekas jos nepirko. Šana 
Dei nebuvo pakankamai seksuali. O Haris Dei, kraupiai pagarsėjęs 
jos tėvas, paprasčiausiai buvo jau užmirštas. 

Filas tęsė Didi pradėtą pasakojimo giją: 

— Taigi, Čarlis išgalvoja žudiką, veikiantį Hario Dei stiliumi. 
Bet jis nesugeba atkartoti „seksualinės prievartos“ dalies, ir, pasirodo, 
negali pakelti „pagrobimo ir kankinimo dienų dienomis“ dalies. Dėl 
to jam lieka vienintelis Hariui būdingas bruožas — odos dyrimas. 

— Pakankamai kraupu, kad tikslas būtų pasiektas. O kadan- 
gi jis nėra patyręs žudikas, jam tenka rizikuoti. Iš pasalų užpuola 
miegančias moteris, apsvaigina jas chloroformu, kad iki minimumo 
sumažintų pasipriešinimo tikimybę. Viską daro paprastai. Nes esmė 
nėra žudymas. Esmė yra baigiamoji žaidimo dalis. 

— Jo mama, — sunkiai atsiduso Filas. — Nagi. Žudyti savo 
paties mamą“ 

— Jis privalėjo. 

— Kodėl? 

— Nes jo motinos mirtis pašalino jį iš įtariamųjų sąrašo ir kar- 
tu pastatė į tiesiogiai įvykius stebėjusio liudytojo poziciją, kuri bus 
naudinga parduodant romaną. Aš klydau spėdama Žudiką Rožę 
veikti paskatinusį įvykį. Viskas prasidėjo ne dėl to, kad Čarlis pra- 
dėjo tirti Donio nužudymą. Viskas prasidėjo tuomet, kai jo mamai 
diagnozavo nepagydomą vėžio stadiją. Dėl to jis grįžo atgal į mies- 
tą, pameni? Pradėjo galvoti apie praeitį. Kai suprato, kad nepavyks 
parduoti romano A, ėmė svarstyti romaną B... Na, tuo metu jo mo- 
tina jau buvo kaip ir ant mirties slenksčio, tiesa? Juk matei ją. Ir, 
jei atvirai, palyginti su tuo, ką vėžys jai būtų daręs visas jai likusias 

dienas, netgi savaites, lažinuosi, kad Čarlis įtikino save, jog Žudiko 
Rožės metodas bus malonesnis. Ji nieko nepajus. Bet vis dėlto atlikti 
darbą pasirodė sunkiau, nei jis tikėjosi. Pameni dvejonę išduodan- 
čius ženklus? Kad ir kiek būtų planavęs, apie kai kuriuos dalykus 
buvo lengviau kalbėti, negu daryti. 

Filas susiraukė — jam ši teorija aiškiai nebuvo prie širdies, — 
bet daugiau nebesiginčijo: 

— O tu? Tu juk Čarlio Sgarzio net nepažįsti. Kam stumti tave 
nuo laiptų? 

— Kaip mes ir manėme, turbūt užtikau jį nepasiruošusį. Jis 
sugrįžo į nusikaltimo vietą, kuri atrodė tuščia, bet iš tiesų akis į 
akį susidūrė su žmogžudystes tiriančia detektyve. Per sekundės dalį 
padarytas sprendimas, jis nustumia mane nuo laiptų. Tada grei- 
čiausiai išdūmė kaip akis išdegęs, dėkodamas Dievui, kad išsisuko. 
Tačiau, kaip sakei tu su Aleksu, aš sugrįžau. Ėmiau vėl medžioti, ir 
tai, norėčiau manyti, jį išgąsdino, bet greičiausiai dar ir paskatino 
mąstyti. Ko reikia kiekvienam piktadariui? Lygiaverčio priešininko. 
Ir nesvarbu, planuotai ar neplanuotai, Žudikas Rožė dabar jį turė- 
jo. Jam, kaip žudikui, tai turėjo kelti baimę, tačiau kaip būsimam 
skaitomiausiam rašytojui — džiugesį. Dar viena priežastis siundy- 
ti mane paliekant mano namuose asmenišką raštelį — avansas už 
Čarlio knygą išauga per minutę. 

Filas suniurnėjo: 

— O pagalba Šanai bėgant iš kalėjimo? 

— Šito aš nesuprantu. 

— Pagaliau sulaukiau nuoširdaus atsakymo, — Filas pavartė akis. 

— Tasai Semas Heisas yra pakištas, — nekantriai pratarė 
Didi. — Kaip kitaip paaiškintum, iš kur prie jo durų slenksčio atsi- 
rado Hario Dei daiktai? Juos ten padėjo Čarlis, kad paverstų Heisą 
jauku, kuris nukreips mūsų dėmesį. Arba galbūt netgi pagrindiniu 
įtariamuoju, jei tik Heisas nebūtų nukritęs nuo kopėčių ir susižei- 
dęs nugaros. Bet vėlgi, kiekvienai gerai dramai reikia įtariamųjų. 
Taigi, Čarlis vieną sukūrė — Samuelį Heisą. Pastarasis kadaise buvo 

užmezgęs su Šana Dei santykius, o dabar turi jos tėvo asmeninių 
dokumentų. Kuo toliau, tuo kaltesnis jis atrodo, tiesa? Ypač kai vie- 
nintelis Samuelio paaiškinimas — esą jis tuos daiktus rado. Na jau. 

— Bet Heisas neįgalus, — atkirto Filas. — Dėl to siaubingai 
prastas pagrindinis įtariamasis. 

— Aha, bet jo trauma yra nesena, ir, pasak Heiso, jis tą voką 
rado prieš nukrisdamas nuo kopėčių. Iš tikrųjų tai vokas atkeliavo 
iškart po pirmosios Žudiko Rožės aukos mirties. 

Filas raukėsi. Ji buvo arti pergalės, galėjo tai jausti. 

— O daktarė Adelina Glen? — paragino Filas. — Žudikas Rožė 
ir ją persekioja. Anot mūsų ankstesnės prielaidos — kaip gerbėjas, 
tačiau remiantis tavo teorija?.. 

Didi pasvarstė apie tai. 

— Crescendo, — sumurmėjo ji. — Nes šis žaidimas amžinai 
tęstis negali, ir Žudikas Rožė privalo jį užbaigti aukšta nata. Nužu- 
dydamas savo dievaičio dukrą. Krauju srūvantis finalas. 

— O tada kas? Žudikas Rožė paprasčiausiai išnyksta? Daugiau 
niekad nežudo? — suraukė nosį Filas. — Ganėtinai didelis nusivyli- 
mas, jei paklaustum manęs. Tiek realiame gyvenime, tiek ir knygoje. 

— "Tu teisus — šiai bylai reikia atomazgos. Antraip Čarlis ne- 
galės gauti bylą tyrusių detektyvų komentarų, ir net neverta kalbėti 
apie leidimą publikuoti. Kad išdegtų Čarlio planas, Žudikas Rožė 
galiausiai turi būti sugautas. Bet kaip... — Didi pasitrynė smilkinį, 
jausdama, kad pradeda įsiskausti galva. 

— Čarlis planuoja pasiduoti? — paklausė Filas. — Palauk, tas 
irgi nepadėtų. Žudikai negali gauti pelno iš savo nusikaltimų. Jei 
Čarlis būtų pripažintas kaip Žudikas Rožė, jo, kaip rašytojo, karjerai 
galas. 

— Atpirkimo ožys, — padarė išvadą Didi. — Tai vienintelis 
galimas variantas. Čarlis priverčia ką nors kitą prisiimti kaltę už 
žmogžudystę. Velniai griebtų, galbūt dėl šios priežasties jis ir įtraukė 
Samuelį Heisą. Čarlis nužudytų daktarę Glen, tada grįžtų į Heiso 
butą ir iš pasalų užpultų jį su chloroformu. Heisui praradus sąmonę, 

Čarlis galėtų jo bute paslėpti žmogžudysčių įrankius, galbūt netgi 
suklastoti raštelį apie savižudybę, o tada įversti Heisą į vonią. 

— Vonią? Kodėl į vonią? 

Jie dabar jau buvo arti namo, kuriame gyveno Čarlis. Didi kal- 
bėjo sparčiau. 

— Nes taip mirė Haris Dei, pameni? Persipjovė riešus vonioje. 
Konkrečiai kriminalinei karjerai tinkanti pabaiga. Padeda tašką by- 
loje, duoda pradžią Čarlio leidybos karjerai. Po penkių šešių mėnesių 
Čarlis pasirašys didžiulės vertės autorinį kontraktą ir dalyvaus visuo- 
se iš eilės pokalbių šou. Ko daugiau Didysis Apsimetėlis galėtų norėti? 

— Kad Samuelis Heisas nebūtų nukritęs nuo kopėčių. 

— Detalės, detalės. 

Filas privažiavo prie pat pastato, kuriame buvo Sgarzio butas. 
Didi tučtuojau atlapojo savo dureles. Jos daugiau nebekamavo nei 
petys, nei Melvinas, nei galvos skausmas. Detektyvė jautė laukimo 
nerimą ir jaudulį, ir adrenaliną. Ji jautė visa tai, ką savo darbe my- 
lėjo labiausiai. 

— Palauk, — Eilo tvirtas tonas sustabdė ją. — Lik čia, — įsakė 
jis. — Nė už ką negaliu leisti tau stoti akis į akį su galbūt tris žmones 
nužudžiusiu nusikaltėliu, Didi. Tu dar net nesi grąžinta į pareigas. Ką 
jau kalbėti apie tai, kad jei kas nors nutiktų... Aleksas mane nudės. 

— Aleksas tavęs nenudės, — ji protingai paprieštaravo. — Jis 
tiesiog labai nerūpestingai ištirs tavo mirties vietą. 

— Didi. 

— Filai. 

— Didi. 

— Ne. Aš nesiruošiu pasilikti automobilyje lyg bejėgis šuniu- 
kas. Mes partneriai. Tu visada būdavai pasirengęs man padėti, o 
aš — tau. Taigi, duok man tą trisdešimt aštuntąjį, kurį, žinau, laikai 
savo automobilio daiktadėžėje. Kritiniu atveju man jo pakaks, kad 
apsiginčiau, net ir su viena ranka. Be to, mums nėra jokio reikalo 
per daug skubėti. 

— Ką turi omenyje? 

— Galime pažaisti su Čarliu taip pat, kaip žaidėme su Heisu. 
Atvykome ne tam, kad apkaltintume jį esant Žudiku Rože; mes at- 
vykome pasikalbėti apie Šanos pabėgimą. Mūsų pagrindinis rūpes- 
lis — jo saugumas ir apsauga. Mes esame geri detektyvai, geriausi 
jo draugai. Ir, ei, kol ten būsime, pasivaikščiokime aplink, patikrin- 
kime langų spynas, apžiūrėkime viską, ką galime aptikti plika akimi. 

Ji matė, kad Filui tai vis dar nepatiko. Tačiau jie kartu buvo jau 
ištisą amžinybę, daugiausia dėl to, kad porininkui niekada nesisekė 
jai paprieštarauti. 

Jis pradėjo žingsniuoti pirmasis. Ji sekė iš paskos, paklusniai 
atsilikdama per du žingsnius. 

Kadangi name lifto nebuvo, jie abu užduso, kol pasiekė jo buto 
duris. Filas vėl mostu jai parodė, kad atsistotų šone. Ji demonstraty- 
viai nenoromis nusileido. Galų gale visa tai pasirodė perniek. Filas 
pasibeldė į duris, bet Čarlis jų neatidarė. 

Pica skrandžiui nepatiko. Buvau suvalgiusi tik vieną gabaliuką 
ir išgėrusi vieną buteliuką alaus, bet dabar jaučiausi taip, lyg skran- 
dyje gulėtų plyta. Neramiai vaikštinėjau po virtuvę, aiškiai jausda- 
ma vis augantį pykinimą, taip pat ir lėtą, gniuždantį nuovargį. 

Dienos įvykiai pagaliau mane pasivijo. Vyko lūžis, kuris po 
kiekvieno adrenalino antplūdžio yra neišvengiamas. 

Mačiau, kad priešais sėdinti Šana jautėsi taip pat neramiai. Ji 
buvo suvalgiusi didžiąją picos dalį, ir iš jos išraiškos galėjau supras- 
ti, kad ji dėl to gailėjosi. Taip pat buvo atsidariusi buteliuką alaus, 
tačiau išgėrusi jo tik pusę. Gurkšnojo gėrimą kur kas atsargiau, nei 
būčiau galėjusi įsivaizduoti. Keturiolikmetė Šana turbūt būtų iš- 
maukusi visą statinaitę. O štai keturiasdešimtmetė jos versija paga- 
liau buvo išmokusi kantrybės ir drausmės. 

Arba tai, arba ji buvo rimtai sunerimusi, kad apsivems. 

Šana pasitrynė smilkinius. Ji staigiai atsistojo ir dėl netikėtai 
pasikeitusio svorio centro susvyravo. 

— Eime, — gerkliniu balsu pratarė ji. — Pasirūpinkime tavo 
žaizdomis. 

Ji patraukė vonios kambario link. Aš žengiau paskui ją, vos ne 
vos sukaupusi jėgų judėti. Reikėtų užkaisti puodą kavos. Jei taip ir 
toliau, bus labai sunku išlaikyti akis atmerktas pakankamai ilgai, 
kad galėtume sulaukti akistatos su žudiku. 

Vonioje nuo lentynos nusiėmiau vaistinėlę, o Šana tuo metu 
rankomis glostė marmurinius paviršius, glotnią nerūdijančio plie- 
no vonios įrangą. Ją žavėjo dušo kabina su keturiais spindinčiais 
purkštuvais. Bet vienas dalykas, prie kurio ji vis grįždavo, buvo 
jausmingai aptakių formų vonia. Jos pirštai šoko lygiais jos kraštais, 
sekdami liniją, kuri per vidurį leidosi žemyn, o abiejuose galuose 
vėl kilo į viršų. 

— Ne tokia kaip Mamytės ir Tėvelio, — tik tiek tepasakė. 

Neįstengiau savo apibintuota kairiąja atidaryti antiseptinių 
šluosčių dėžutės. Tai padarė Šana. Ji atsargiai šluostėmis braukė per 
daugybę piktų raudonų linijų, darkančių mano veidą. Gydytojai 
nerimavo dėl infekcijos rizikos, kadangi negalėčiau pajusti apie ją 
perspėjančio skausmo. Neradau jėgų pasakyti jiems, kad nesvarbu; 
lygiai taip pat neradau jėgų ir sustabdyti savo sesers atliekamos 
procedūros. 

— Neskauda? 

— Ne. 

— Koks jausmas? 

— Net ir nežinau. Neturiu su kuo palyginti. 

Ji atvyturiavo mano kairę ranką. Po marlės pirštine smilius 
buvo įspraustas į atskirą specialų plastikinį dėklą. Šana nesivargino 
nuimti apsauginio antgalio, o ėmėsi rūpintis kitais įpjovimais ant 
mano rankos. 

Kai baigė, pakėlė marlę, bet aš papurčiau galvą. Nenorėjau vėl 

būti įsprausta į kiautą kaip kokia Egipto mumija. Norėjau atsigulti, 
susiriesti į kamuoliuką ir miegoti. 

Mano galva atrodė tokia sunki. Galūnės taip pat. 

Prisiminiau, kad ketinau kažką pagaminti. Kažką nuveikti vir- 
Lluvėje, bet negalėjau tiksliai atsiminti ką. Mano mintys vis nuplauk- 
davo, buvo vis sunkiau ir sunkiau jas sutelkti. 

Šana šalia manęs suposi ant pėdų, ir vėl ilgesingai įsmeigusi 
žvilgsnį į vonią ant paaukštinimo... 

Suskambo mano telefonas. 

Skambučio garsas nuaidėjo per butą ir trumpam išblaškė 
mane apėmusią apatiją. 

Sukaupusi jėgas, iš vonios kambario nuėjau į miegamąjį, kur 
nuo naktinio staliuko pakėliau belaidį telefono ragelį. 

— Daktarė Glen? — per telefono liniją mane pasiekė Čarlio 
Sgarzio balsas. 

Palinksėjau ir tik tada prisiminiau, kad jis negalėjo manęs matyti. 

— Taip, — sumurmėjau, apsilaižydama lūpas. 

— Arjums viskas gerai? Jūsų balsas keistai skamba. 

— Tiesiog... pavargus. 

— Taigi. Na, buvo sunki diena. Turiu pasakyti, Šanos pabėgi- 
mas man sukėlė nerimą. Jaučiu, kad negaliu grįžti namo, bet dau- 
giau neturiu kur eiti. Pagalvojau, kad galbūt, na, žinote, galbūt sutik- 
tumėte su manimi susitikti. Galėtume palaikyti vienas kitam kom- 
paniją, pasidalinti mintimis. Dvi galvos geriau nei viena, ir panašiai. 

— Ne... ačiū. 

— Jei norite, galėčiau atvykti į jūsų pastatą. Bet ne į butą, — 
skubiai pridūrė jis. — Na, nebent jums būtų taip patogiau. Bet jei ne, 
galėtume pasėdėti ir fojė. Lauke turėtų būti policijos mašinų, tiesa? 
Tai gerai. Papildoma apsauga. 

Pasitryniau smilkinius. Nebuvau tikra kodėl. Galbūt norėda- 
ma prasklaidyti tą vatą, kuri, atrodo, pripildė mano ausis, kimšo 
galvą. Ištark žodį „ne“ — bandžiau pasakyti sau. Bet mano lūpos 
nejudėjo. Nenuskambėjo nė vienas žodis. 

Stovėjau vietoj, laikydama telefono ragelį ir supdamasi ant 
kulnų. Ir pagaliau giliai giliai, paskutiniuose likusiuose sąmonės 
užkaboriuose pajaučiau pirmąjį baimės dieglį. Tai buvo kažkas dau- 
giau, nei tik riebaluota pica ir varginančios dienos pasekmės. 

Tai, ką aš jaučiau, ką jautė mano sesuo, buvo daug daug blo- 
giau. Ypač turint omenyje Žudiko Rožės polinkį puldinėti nesąmo- 
ningas moteris... 

Garsas iš vonios. Dunktelėjimas. Lyg mano sesuo staiga būtų 
parvirtusi ant grindų. 

Paskutinę akimirką aš viską supratau. Pažvelgiau aukštyn į 
savo miegamojo lubų kampą, kur turėjo būti anglies monoksido 
detektorius. Tačiau jo ten nebebuvo. Jį nuėmė Žudikas Rožė, grei- 
čiausiai iškart po to, kai prikišo nagus prie mano elektrinių šildytu- 
vų ir pradėjo manęs nuodijimo procesą. 

Langas. Jei tik galėčiau nusigauti iki lango. Atlapoti jį. Iškišti 
galvą. 

Bet kojos atsisakė paklusti. Lėtai, bet užtikrintai nuvirtau ant 
grindų. 

— Daktare Glen? — pasigirdo Carlio balsas iš telefono ragelio, 
kuris buvo nukritęs tiesiai prie mano veido. 

Spoksojau į jį. Bandžiau sutelkus valią sušnibždėti padėk, bet 
sugebėjau tik atsidusti. 

— Ar viskas gerai? 

Akių vokai limpa. 

— Daktare Glen? 

„Kviesk policiją; — bandžiau pasakyti. Bet nesugebėjau pra- 
tarti nė žodžio. 

Suvokiau, kad girdžiu naują garsą. 

Sklandžiai pasislinko mano buto durų spynos sklendė; tai pa- 
darė žmogus, kuris aiškiai turėjo raktą. Tada nulinko rankena. 

Policija nebebuvo svarbi. 

Žudikas Rožė jau buvo čia. 

Didi šiek tiek užtruko, kol ieškojo pastato, kuriame buvo 
Čarlio butas, komendantą. Pagyvenęs vyras sukumpusiais pečiais, 
stambaus sudėjimo išbandė daugybę raktų, sukabintų ant ilgos 
grandinės, kol surado magiškąjį įnagį. 

— Mes susirūpinę Čarlio saugumu, — labai dramatiškai pasa- 
kė vyriškiui Didi. — Turime priežasčių manyti, kad jam artimiausiu 
metu gresia pavojus. Mes tik norime įsitikinti, ar jam viskas gerai. 

Sprendžiant iš pastato prižiūrėtojo veido, jam visiškai vienodai 
švietė, kodėl jie norėjo patekti į nuomininko butą ir ar turėjo tam 
kokį nors įtikinamą paaiškinimą. Bet Didi su Filu vis tiek apsidrau- 
dė pamėgindami jį įtikinti. Dėl visa ko. 

Kai tik durys atsidarė, komendantas atsitraukė. „Turiu dar- 
bų;— stačiokiškai tarstelėjo jis ir liepė išeinant užtrenkti duris. 
Tada vyriškis pasišalino, o Filas su Didi liko stovėti vieni vidury 
viengungiško Čarlio būsto. 

— Kol buvai išėjusi, sulaukiau skambučio, — pasakė jai Hi- 
las, kai tik prižiūrėtojas dingo iš akių. — Maždaug prieš trisdešimt 
minučių į policiją atėjo vyrukas ir pasakė, kad autostradoje sutiko 
pavėžėti Šaną. Jam pasirodė, kad buvo sugedęs jos automobilis. Ma- 
tydamas brangią mašiną ir madingus jos drabužius, nė nepamanė, 
kad moteris galėtų būti iš kalėjimo pabėgusi kalinė. Be to, tuo metu 
dar nebuvo paskelbta jokios žinios. 

— Vyrukas? Atsitiktinis vyrukas? 

— Pardavėjas. Važiavo į konferenciją Bostone. Pasakojo, kad 
išleido ją prie Fanel Holo. Ji jam prasitarė, neva nuo ten galės pės- 
čiomis pareiti į savo namus. 

Didi susiraukė. Lauke tvyrojo visiška tamsa, per tuščią Čarlio 
butą driekėsi šešėliai. Vakarienės metas jau buvo praėjęs. Ji jau se- 
niai turėjo parsirasti į namus po šiandienos rytinio nuotykio. Jos 
petys vėl tvinkčiojo, kaip, beje, ir bloga jos nuojauta. Jie buvo netoli. 

Artėjo lemiamas momentas, po kurio visos bylos detalės arba pa- 
galiau susidėsto į savo vietas, arba nepataisomai subyra. Kaip bus šį 
kartą? Jie neturėjo daug laiko. 

— Žudikas Rožė nepadėjo Šanai pabėgti? — pasitikslino ji, vis 
dar tyrinėdama butą ir tikėdamasi jame pamatyti ką nors, ką jiems 
reikėjo Žinoti. 

— Pasirodo, ne. 

— Tai kas tuomet aikštelėje padėjo fejerverkus, kurie pirmiau- 
sia ir nukreipė visų dėmesį? 

— Tyrėjų komanda vis dar aiškinasi. 

— Negaliu patikėti, kad Šanos pabėgimas nesusijęs su Žudiku 
Rože, — tiesiai rėžė Didi. — Šie du dalykai privalo būti susiję. 

— Aš tavo nuomonei neprieštarauju, — Filas plačiu rankos ju- 
desiu mostelėjo aplink svetainę. — Vadinasi, čia yra kažkas, ko mes 
nematome, ir mums vertėtų tai išsiaiškinti. Skubiai. 

Jis įjungė lubų šviestuvą ir jie ėmėsi darbo. Didi pradėjo nuo 
dviem eilėmis sustatytų knygų lentynos už sofos. Filas, kadangi 
buvo kompiuterių guru, atsisėdo priešais televizoriaus staliuką, ant 
kurio gulėjo Sgarzio nešiojamasis kompiuteris. Didi rado keturias 
eiles detektyvų, paremtų tikrais nusikaltimais, tarp jų ir beveik pil- 
ną Anos Rul knygų kolekciją. | 

— Jis neabejotinai gilinosi į šį žanrą, — pakomentavo ji, per- 
žiūrinėdama knygų pavadinimus, kaip antai: „Nepažįstamasis man 
už nugaros“, „Žalioji upė“ ir „Raudonas bėgimas“. Tada aptiko pus- 
tuzinį knygų apie rašymą. Paskui kai ką labiau šokiruojančio — tris 
kriminalistikos vadovėlius kietais viršeliais; visi jie žadėjo autentiš- 
kas nusikaltimų vietų nuotraukas. 

Didi atsivertė vieno vadovėlio puslapį, pažymėtą geltonu lip- 
duku. „Pomirtinis sudarkymas“, — perskaitė skyriaus pavadinimą. 
Na ką gi, gerai tuomet. 

— Didi. 

Ji padėjo knygą, priėjo prie Filo, įsistebeilijusio į Sgarzio kom- 
piuterio ekraną. 

— Vaizdo failai, — pasakė jis. — Atrodo, lyg būtų filmuota ko- 
kiomis nors pigiai nuomojamomis stebėjimo kameromis ar iš po 
prekystalio parduodamu šlamštu. Čia keliasdešimt skaitmeninių 
įrašų, nuo keturių iki penkių mėnesių senumo. Visi be pavadinimų. 

— Atidaryk patį naujausią. 

Jis metė į ją žvilgsnį: 

— Manai“ 

Ji nusišypsojo savo partneriui, geram kompiuterių žinovui, 
kuris laikė delnu apglėbęs pelytę. Tada paėmė šalia kompiuterio gu- 
lėjusį užrašų bloknotą geltonais lapais. 

Kas aš? — puslapio viršuje buvo pakeverzojęs Čarlis. Geras 
kaimynas, paslaugus žurnalistas. 

Kaip aš atrodau? Kaip aukšto lygio profesionalas, lifte susiliejan- 
tis su žmonių minia, visai netraukiantis žvilgsnio. 

Pagrindinis motyvas? Rūpinuosi jos saugumu, tiesiog bandau 
padėti. 

Veikimo tikslas: Geriausią pasilikti pabaigai; Hario Dei duktė, 
Šanos Dei vienintelė silpnybė, dabar — mano paskutinis grobis. Nes aš 
ne toks, kaip tu, o tu ne toks, kaip aš. Aš geresnis. Visada toks buvau. 

Grynasis pelnas: Atomazga. Laimėtojas gauna viską. 

— Didi, — žemu balsu primygtinai įsiterpė Filas. 

Detektyvė pažvelgė aukštyn. Filas peržiūrinėjo nespalvotą 
vaizdo failą. Statiškas vaizdas — atrodo, iš drabužinės, pilnos rūbų. 
Tačiau dabar atsidarė durys. Pasirodė moters galva ir pečiai. 

Daktarė Adelina Glen žingsniavo link kamerų. 

Trumpai pavėpsojo tiesiai į jas. 

Jos rankose pasimatė baltas izoliacinės juostos gabaliukas. 
Tada vaizdas iš ekrano pranyko. 

— Ji ją rado, — sumurmėjo Filas. 

— Ji užklijavo ant lęšių lipnią juostelę! Kokiu laiku? Kokiu laiku? 

— Nežinau, — Filas ėmė naršyti failą. — Radau datos įrašą, bet 


laiko — ne. Vis dėlto data — vakarykštė. 

Didi sustingo, staiga pasijutusi apgauta: 

— Bet Adelina vakar su mumis praleido didžiąją dienos dalį. 
Vadinasi, tai turėjo nutikti jai grįžus namo. Kažkuriuo metu praeitą 
naktį. Ji apieškojo savo butą, surado stebėjimo kamerą savo pačios 
miegamajame ir... nepaskambino mums paprašyti pagalbos? 

Filas pakėlė į ją akis: 

— Skamba nekaip. 

Skambėjo tikrai nekaip, o tada, kitą akimirką... Didi užsimerkė. 
Jai viskas paaiškėjo. Tai, ko jie iki šiol nesuprato; ta trūkstama dėlio- 
nės dalis, kurią galėjo surasti atėję čia. 

— Adelina tai padarė, — sumurmėjo ji. — Adelina kalėjimo 
automobilių stovėjimo aikštelėje sukėlė šurmulį, kuris atitraukė 
dėmesį. Ji numetė po mašina tuos fejerverkus iškart prieš įeidama 
vidun. Laikas atitinka. 

— Ji išlaisvino seserį iš kalėjimo? — negalėjo patikėti Filas. — 
Sutiko, kad jos veidas būtų subjaurotas? 

— Ji nejautri skausmui, pameni? Bet gali jausti baimę, — Didi 
pabaksnojo į monitorių, kuriame matėsi nejudantis vaizdas. — Ji 
turėjo suvokti, kad ją stebi Žudikas Rožė. Ištisus mėnesius ją stebėjo. 
Ką darytume, jei ji mums paskambintų? 

— Pasiūlytume policijos apsaugą, — iš karto atsakė Filas. 

— Mes jau siūlėme, ir ji šio pasiūlymo atsisakė. O štai jeigu ji 
sudarytų kokį nors sandėrį su savo seserimi... 

— Aš išlaisvinsiu tave iš kalėjimo, o tu už tai imsies mane per- 
sekiojančio serijinio žudiko, — patikslino Filas. 

— Šana ne tik apsaugos Adeliną. Ji užbaigs šį žaidimą visiems 
laikams. Ką Adelina mums tądien sakė? Tai Šana sugeba geriausiai. 

Filas atsistūmė atgal su kėde, ant kurios sėdėjo. Netarę daugiau 
nė žodžio, jie patraukė tiesiai į Adelinos butą. 

Trisdešimt minučių, ir laikas kapsi toliau. 

40 skyrius 


Stebėjau, kaip prasiveria mano buto durys. Gulėjau išsikėtojusi 
ant miegamojo grindų ir tai matydama negalėjau pajudinti nė vie- 
no raumens. Mano akių vokai buvo sunkūs, oda drėgna, o skrandis 
tebesisuko iš šleikštulio. Simptomai kaip gripo, tik kad tai nebuvo 
gripas. Tai buvo apsinuodijimas smalkėmis. 

Čarlis Sgarzis įžengė į mano butą. Dabar jis jau nebedėvė- 
jo savo per didelio lietpalčio. Šį kartą vilkėjo kokybiškai pasiūtas 
gelsvai rudas laisvas kelnes bei užsagstomus marškinius, dryžuotus 
siauromis juostelėmis. Atrodė ir žemesnis, ir plonesnis. Mažiau pri- 
minė karikatūrą, labiau — susitelkusį plėšrūną, pagaliau išsiruošusį 
žudyti. 

Ant galvos buvo užsimaukšlinęs kaukę, kuri dengė jo burną 
ir nosį. Nešėsi tamsiai žalią sportinį krepšį, talpinantį dalykus, apie 
kuriuos žinojau pernelyg daug. Ypač apie skalpelį, kokybe prilygs- 
tantį naudojamiems chirurgų, ir maistinį stiklainį, jau pripildytą 
formalino tirpalo. 

Uždaręs ir užrakinęs buto duris, Čarlis atgal į savo kelnių kiše- 
nę įsikišo rakto nuo mano buto dublikatą, kurį jis, akivaizdu, turėjo 
pasigaminęs. 

Tada priėjo prie manęs. 

— Polas Donabidianas, — prisistatė jis kaukės slopinamu bal- 
su. Ištiesė ranką. — Malonu susipažinti. Prieš du mėnesius šiame 
pastate išsinuomojau butą. Dėl to nesukeldamas įtarimo turiu teisę 
tiek įeiti, tiek ir išeiti. Na, o kai jau praeini pro durininką, niekas 
daugiau nežiūri ką darai, tiesa? Savaičių savaitėmis lipdavau laip- 
tais iki tavo buto, tyrinėjau tavąjį būstą, pasigaminau rakto kopiją, 
o tada, žinoma, įrengiau nedideles kameras. Bet tu jas radai, argi ne, 
Adelina? Šiek tiek supykai ir užklijavai lęšius izoliacine juostele. Lyg 
tokia smulkmena galėtų mane sustabdyti. 

Jis peržengė per mano kūną. Turėčiau pajudėti. Apsiversti, 

apšaukti jį. Arba bent jau nuklupinėti iki durų. Jaučiau savo nepa- 
keliamai užspaustą krūtinę. Mano plaučiams kovojant su vis stiprė- 
jančiu deguonies poreikiu, jaučiau juose didėjantį spaudimą. 

Čarlis pasidėjo sportinį krepšį ant lovos. Tada priėjo prie elek- 
trinio šildytuvo, įrengto šalia lovos, ir užkišo už jo ranką, kad per- 
jungtų žudymo jungiklį. Tada atidarė du langus tolimesniame kam- 
bario šone, norėdamas išvėdinti patalpą. 

Valios pastangomis pabandžiau išplėsti plaučius, kad įkvėp- 
čiau pirmuosius gaivaus oro gūselius. Bet langai buvo per toli. Arba 
aš buvau jau pernelyg smarkiai apsinuodijusi. 

— Nenoriu, kad susikauptų per daug smalkių, — pareiškė 
Čarlis. — Ir mane gali paveikti. Nesu tikras, ar gerai tokios kaukės 
apsaugo. Be to, pašalinus akivaizdžiai užuodžiamas smalkes, tyrė- 
jams bus įdomiau darbuotis. Pripažinta daktarė, protinga, įžvalgi, 
iš anksto perspėta; moteris, kuri tikrai turėjo viską gerai Žinoti, vis 
tiek rasta nužudyta savo pačios miegamajame. Tik pagalvok, kokia 
dramatiška scena. Skaitytojai pames galvas. 

Jis pasisuko į savo sportinį krepšį. Atbruožė. 

Mano dešinės rankos pirštai patrūkčiojo. Gyvybės ženklai. O 
gal tiesiog prasideda traukuliai, kadangi smegenims trūksta deguo- 
nies* | 

— Turėtum jaustis ypatinga, Adelina. Pasilikau tave pabaigai. 
Pirmosios dvi moterys, žinoma, atrinktos specialiai. Man labiausiai 
patiko, kad jos gyveno vienos, buvo patrauklios ir puikiai tiko tapti 
aukomis. Turiu omenyje, kad bjaurios moterys, bejausmiai perso- 
nažai — niekam jie neįdomūs. Tačiau dvi dailios moterys, turinčios 
gerus darbus, rūpestingus draugus ir palaikančias šeimas — tokios 
antraštės prikausto dėmesį. Padeda parduoti knygas. 

— Manau, tavo tėvas buvo tokios pačios nuomonės. Ar kada 
nors studijavai jo aukų fotogaleriją? Nė vienos baisuoklės. Jis turėjo 
gerą skonį. Kaip Žmogus, greitai tapsiantis perkamiausios jo bio- 
grafijos autoriumi, aš iš paskutiniųjų stengiausi sekti jo pėdomis. 
Tik, žinoma, mano namai ne tokie prabangūs, kad juose turėčiau 

asmenines dirbtuves ar nuimamas grindlentes. Gyvenimas Bostono 
daugiabučiuose turi savų trūkumų. 

Jis užsitempė lateksines pirštines. Tada išsitraukė mažą, skai- 
drų stiklinį buteliuką. Chloroformas. Jei tik praeitų apsinuodijimas 
smalkėmis. Jei kartais bandyčiau pasipriešinti. 

Įtempiau ausis, bandydama išgirsti kokius nors garsus iš vo- 
nios, besiribojančios su miegamuoju. Šana. Atrodo, jis nežinojo, kad 
ji ten buvo. Jei tik ji atgautų sąmonę, turėtų savo peilį... 

— Taigi, — smagiai tarė Čarlis. — Man reikia, kad kai ką pa- 
darytum, Adelina. Ši byla turi baigtis šiąnakt. Reikalai jau per daug 
kaista — tie nepaliaujami policijos tyrimai, o dar tavo sesuo nutrū- 
ko nuo grandinės. Kitu atveju gal būčiau sužaidęs taip, kad sukel- 
čiau maksimalią įtampą; bet vėlgi... Nėra jokio reikalo bereikalingai 
rizikuoti. Su savimi atsinešiau kelis plaukelius, kuriuos dosniai pa- 
aukojo Semas Heisas, nesvarbu — žino jis tai ar ne. 

Man reikia, kad tu, e... užsidėtum juos sau ten, žemai. Na, su- 
pranti. Tada medicinos ekspertai, tirdami tavo kūną, juos iššukuos. 
DNR palyginimas nuves juos į Semo butą, kuriame jis gyvena vie- 
nui vienas, todėl niekas negalės pateikti solidaus alibi. Be to, jis, pa- 
sirodo, didžiuojasi savo turimais neįkainojamais Hario Dei daiktais. 
Jei iš tokių faktų policija negalės sukurpti galutinės versijos bylai, 
tai nežinau, kodėl apskritai varginausi. 

Čarlis išsitraukė užspaudžiamą maišelį. Atidarė jį pirštinėtom 
rankom, išėmė du trumpus rudus plaukelius. Pasilenkė artyn, įdė- 
miai žiūrėdamas į mano stiklines akis, suraižytą odą. 

— Oho, tik pažiūrėk, kaip atrodai. Visada žinojau, kad Šana — 
kalė. Bet vis tiek — sudraskyti savo pačios seserį... — jis pliaukšte- 
lėjo liežuviu, tada įspaudė plaukų gijas į mano atvirą dešinę ranką, 
užlenkė mano pirštus į kumštį. 

— Ji ne... padarė to, — išgirdau save šnabždant. 

— Kalbi apie savo veidą? 

— Tavo pusbrolį. 

Jis sustingo. Jo veido išraiška pasikeitė, o kartu ir elgesys. Pro- 

fesionalus, besitvardantis Polas Donabidianas dingo. Jo vietoje ra- 
dosi Čarlis Sgarzis, lyg spalvą keičiantis chameleonas, jo akys staiga 
apsiblausė, pasidarė grėsmingesnės. Net ir po tiek metų vis dar pa- 
togiausiai jautėsi savo, kaip rajono piktadario, vaidmenyje. 

— Nekalbėk su manimi apie Donį, — suurzgė jis. 

— Tu jį nužudei. 

Jis rūsčiai į mane pasižiūrėjo. 

— Nelaimingas atsitikimas? Jis norėjo... kad liautumeis. 

— Mes ėjome imtynių. Tiesiog grūmėmės! 

— Šana tave pamatė. Pasilenkusį prie jo. Kelį įrėmusį jam į 
krūtinę? Rankomis spaudžiantį jam gerklę? 

— Užsičiaupk! 

— "Tu... jį nužudei. Bet ji... prarado sveiką nuovoką. Pagriebė 
atlenkiamą peiliuką. Tu pabėgai. Ji užgriuvo ant Donio. 

— Ji nurėžė jam ausį! 

— Ji... pridengė... tavo nusikaltimą. 

— Ta mergiotė buvo suknista beprotė. 

— Psichozinis epizodas. Tu ją palaužei. Ir nebuvo nieko... — 
mano plaučiai pagaliau prasiplėtė. Trumpa šviežio oro, plaukiančio 
pro mano nosį, suteikta atvanga. Kone atsidusau iš malonumo. — 
Ten nieko nebuvo... kas galėtų ją... grąžinti į vėžes. 

— Kas padaryta, tas padaryta. Aš išmokau savo pamoką. Iš- 
trūkau iš to kaimo. Išvažiavau į Niujorką ir sugebėjau tapti kažkuo. 

— Čarli, — sumurmėjau. 

— Atsikrušk! 

— Anksčiau tyrinėdavau žmones... bandydama suprasti, kaip 
jie jaučia skausmą. Bet tu turbūt tyrinėji juos... visomis prasmėmis. 
Bet kokią jų emociją. Tu pats... savų neturi. 

— Na, tikėkimės, kad galiu pakankamai gerai suklastoti trium- 
fą, nes dar prieš išauštant rytojaus rytui kiekviena naujienų laida 
norės pasikviesti mane pokalbio. Kaip aš išgyvenau savo motinos 
žmogžudystę, kurią įvykdė ką tik išaiškintas Žudikas Rožė. Kaip 
tavo šeima, galima sakyti, viską atėmė iš manęs. Bet paėmusieji taip 


LISA GARDNER +» NIEKO NEB1JOK 413 


pat gali ir grąžinti. Aš esu pats didžiausias Hario Dei ekspertas, o 
ką jau kalbėti apie Žudiką Rožę. Rytoj iš pat ryto stosiu prieš tas 
kameras ir tuomet ši byla bus mano kišenėje. Sandoriai dėl knygos, 
atlyginimai už pasirodymus televizijoje, autorinės teisės filmui sta- 
tyti. Mano. Viskas mano. Daugiau jokio apsimetinėjimo. Pagaliau 
turėsiu viską. 

— Tavo motina... 

— Ji artėjo prie mirties! — suriaumojo Čarlis. — Ar matei, 
ką vėžys jai buvo padaręs? Matei? Pats žiauriausias žudikas, koks 
tik gali būti. Įbėriau jai į arbatą migdomųjų. Ji nuėjo miegoti. Ačiū 
Dievui už mažas malones. 

Lėtai, bet be perstojo į kambarį slinko dar daugiau oro. Ar 
jis galėjo per trumpą koridorių pasiekti vonios kambarį? Ar suras 
mano seserį“ 

Čarlis nusiplėšė kaukę, kadangi dabar jau, matyt, buvo už- 
tikrintas oro grynumu, negana to, nekantravo imtis pagrindinio 
reikalo. — Plaukų pavyzdžiai. Įsikišk juos sau į kelnes. Daryk, kaip 
pasakiau. 

Ir toliau į jį žvelgiau apsiblaususiu žvilgsniu: 

— Ji tave mylėjo, — pratariau. 

Jis nusiviepė: 

— Žinoma. Buvau geras sūnus. Rūpinausi ja. 

— Nužudei jos sūnėną... sugniuždei jos seserį. 

— Ar nenorėjau... 

— Ilgi plaukai. Tavo plaukai buvo ilgi? 

— Ką? — jis žiūrėjo į mane apstulbęs ir mirksėjo. Dar kartą 
giliai įkvėpiau. 

— Ar tavo... plaukai buvo ilgi? 

— Turėjau mullet kirpimo šukuoseną. Buvo devintasis de- 
šimtmetis. Kodėl klausi? 

Nusišypsojau. 

— Atrodei kaip mergaitė... iš nugaros. Štai ką Šana pamatė. 
Savo motiną, pasilenkusią prie tėvo. Taip ir žinojau. 

— Tu tokia pat beprotė, kaip ir ji. 
Pasigirdo naujas garsas. Tylus. Grėsmingas. Grynai Šana. 
— Bet ne tokia pavojinga, nė iš tolo, — pridūrė. 


Čarlis nuėjo prie savo sportinio krepšio. Greičiausiai pasiim- 
ti skalpelio. Bet tada jo ranka aptiko mažą chloroformo buteliuką. 
Ilgai nedvejojęs jis suknežino jį į šalimais gulintį skudurą, tada, su- 
gniaužęs visą tą gniužulą, mostelėjo kumščiu Šanai į galvą. 

Jis puolė ją iš šono. Smalkės, vis dar nuodijančios organizmą, 
buvo atbukinusios Šanos refleksus. Ji susverdėjo, suklupo ant vieno 
kelio. Jis pasinaudojo proga ir sugrūdo chloroformu permirkusį, šu- 
kėmis aplipusį skarmalą jai į veidą. 

Toks jo nuožmumas mane nustebino. Iš Šanos veido galėjau 
spręsti, kad ji taip pat nesitikėjo tokios ryžtingos atakos. Gal kadaise 
Čarlis ir buvo vaikis, svajojantis tapti banditu, bet per tuos trisde- 
šimtį metų jis tokiu iš tiesų ir tapo. 

Kaip įmanydama stengiausi persiversti ant kelių. Laikas keltis, 
laikas pagelbėti. 

Bet aš gulėjau sukniubusi miegamajame, arčiau prie šildymo 
įrenginio, prie kurio Čarlis buvo prikišęs nagus, — ten, be jokių 
abejonių, anglies monoksido koncentracija buvo didesnė. Niekaip 
neįstengiau prisitraukti pėdų, kad pajėgčiau atsistoti. 

Kaip tik laiku pasukau galvą ir pamačiau, kaip sesuo dešine 
ranka sugriebė Čarliui už klyno. Pasuko. Jis sukaukė ir iš vienos ran- 
kos paleido skudurą, nes kita instinktyviai susigriebė už skaudamos 
vietos. Suklupo ant vieno kelio. Tada suurzgė ir trenkė Šanai į nosį. 
Jos galva nuo smūgio loštelėjo atgal. Išgirdau trakštelėjimą — grei- 
čiausiai sutrupėjo jos nosis. Bet ji greit atsipeikėjo ir nusitaikė jam į 
gerklę suspaudusi pirštus taip, lyg šie būtų gyvi ašmenys. 

Keltis, keltis. Nagi, Adelina, laikas stotis. 

Šana sudavė jam. Tris, keturis kartus. Atrodė, kad jos judesiai 
jau pamažu atgavo miklumą, sesers organizmas valėsi. Tačiau ji vis 

dėlto buvo lengvasvorė, nors tvirta, bet laiba moteris, besirungianti 
su didesniu, stipresniu vyru. 

Čarlis smarkiai ją apdaužė. Smūgis tiesiai, tiesiai, iš apačios. Ji 
susvirduliavusi Žingtelėjo atgal, tada jis vėl žiebė jai į akį — talžė 
stipriais, aršiais smūgiais. Vyras, akivaizdžiai pabuvojęs bokso ringe. 
Vyras, besimėgaujantis skausmu. 

Skalpelis. Sportiniame krepšyje. Dabar jau stovėjau ant kojų. 
Radau jį. Plaukeliai nukrito ant grindų. Juos mano rankoje pakeitė 
glotni sidabrinė rankena. 

Žingsnis pirmyn, tada dar vienas; ginklą tvirtai laikiau sau 
prie šono. 

Šana buvo užspeista į kampą, Čarlis be pasigailėjimo ją talžė. 
Ir vis dėlto ji nebuvo praradusi vilties. Tais momentais, kai šmėste- 
lėdavo jos veidas, mačiau vien tik gryną ryžtą. Čia atsidūrė tam, kad 
pribaigtų šį vyrą. Ir ji neketino liautis bandžiusi tą padaryti, kol pati 
neišleido kvapo. 

Čarlis manęs nepastebėjo. Sutelkęs visą dėmesį į seserį, su- 
kriokdamas su kiekvienu paleistu smūgiu, jis tarsi atsidūrė atskira- 
me pasaulyje, kuriame pagaliau pasijautė pakankamai stiprus, pa- 
kankamai gudrus, pakankamai kietas, kad nugalėtų legendinę Šaną 
Dei. 

Dar vienas žingsnis, ir aš jau stovėjau tiesiai už jo. Iškėliau 
skalpelį. Paskutinis įkvėpimas: 

Aš esu mano tėvas. Aš esu mano motina. 

Aš esu šeimos sąžinė. 

Suvariau skalpelį jam tarp pečių, perkirsdama raumenis, ner- 
vus, sausgysles. Per ketverius medicinos studijų metus sukauptos 
žinios padėjo man pasirinkti dūrio vietą su ekspertės apdairumu 
— ašmenys sulindo giliai tarp stuburo slankstelių, o tada, kad sužei- 
dimas būtų maksimalus, peilį dar ir pasukau. 

Čarlio kūnas išsirietė. Jis šiek tiek pasuko galvą, taigi išvydau 
jo apstulbusią veido išraišką. Jis pravėrė burną, lyg pasiruošdamas 
kaukti. 

Bet taip ir neišleido jokio garso. Šana ištraukė skalpelį jam iš 
nugaros ir vienu sklandžiu mostu perrėžė gerklę. 

Čarlis Sgarzis nugriuvo kniūbsčias. Mano sesuo pasitraukė į 
šalį. 

Kaip tik tuo metu pasigirdo beldimas į duris. 


— Policija! — subliuvo Filas. — Daktare Glen, čia detektyvas 
Filas. Ar girdite mane? 

Mes su Šana susižvalgėm. Nė viena neištarėme nė žodžio. 

— Adelina, — kitas balsas. D. D. Voren balsas. — Ar tau viskas 
gerai? Tavo kaimynai pranešė, kad girdėjo bruzdesius. Adelina, ati- 
daryk duris, jeigu gali. Mums reikia įsitikinti, kad tau viskas gerai. 

Mudvi su Šana vis dar žvelgėme viena į kitą. 

Naujas garsas. Garsesnis. Turbūt tai detektyvas Filas savo pe- 
čiu bandė duris. 

— Jie susiras pastato ūkvedį, — tyliai pasakiau Šanai. — Jis 
juos įleis. 

— Kiek turime laiko? 

— Penkias, dešimt minučių. 

— Pakankamai, — tarė ji, ir aš supratau, ką turėjo omenyje. Šį 
rytą kalėjimo apklausų kambaryje daviau jai pažadą. Dabar atėjo 
laikas jį ištesėti. 

Mes nesikalbėjome. Kartu nuėjome į vonią — Šana pakeliui 
vilkosi drabužius. Aspirinas, gulintis vaistinėlėje ant spintelės, buvo 
po ranka. Padaviau jai keturias tabletes. Ji jas visas susižėrė ir nurijo 
vienu mauku. 

Tada jos pirštai ėmė meiliai glostinėti vonios kraštus. Tuo 
metu aš atsukau pirmą čiaupą, po to ir antrą. 

Ji nelaukė, kol vanduo pasieks idealią temperatūrą. Jos nuogas 
kūnas, chaotiškai išraižytas ilgais susipynusiais randais ir trumpo- 
mis susikryžiuojančiomis žymėmis, atsidūrė vonioje. 

— Negaliu ten grįžti, — tarė ji. 

Palinksėjau. Aš tai jau žinojau, visada žinojau. Ko mano sesuo 
troško labiausiai, praėjus tiek metų? Laisvės. Visiškos ir nevaržomos 
laisvės. Tokios, kokia aplanko tik mirus. 

— Tu nenužudei Donio, — pasakiau jai, nes nebuvau tikra, ar 
ji tai žinojo. 

Ji pagūžčiojo pečiais, atrėmė galvą į lygų baltą porcelianą. 

— Nėra tai labai svarbu. 

Vėl išgirdau trenksmus. Filas bandė išlaužti duris, kol tuo metu 
Didi, aišku, ieškojo pastato ūkvedžio. Nuėjau prie vonios durų. Už- 
dariau jas, užrakinau. Ne pačios tvirčiausios durys pasaulyje, bet 
šiame etape paprasčiausiai reikėjo užsitikrinti daugiau laiko. 

— Ar tu mylėjai Čarlį? — smalsiai paklausiau Šanos. — Ar dėl 
to atidavei jam kai kuriuos Tėčio daiktus? Spėju, kad jis savo ruožtu 
juos perleido Samueliui Heisui. 

— Nedaviau jam jokių Tėčio daiktų. Bet mes apie tai kalbė- 
davome... retsykiais. Žinojau, kad jis kitoks. Jis mokėjo apkvailinti 
aplinkinius. Tik ne mane. Plėšrūnas visuomet atpažįsta kitą plėšrū- 
ną, — ji sunkiai atsiduso. — Turėjau dėžutę su Tėčio daiktais. Lai- 
kiau ją po lova. Galbūt jis po to įvykio ją pasiėmė. Kai mane suėmė, 
niekad nesusiprotėjau paklausti apie savo paliktus daiktus. Vis tiek 
man niekad nebūtų leidę jų pasilikti. 

— Bet ar tu jį mylėjai? 

Šana pažvelgė man į akis. Jos nosis buvo sutraiškyta, ji sunkiai 
galėjo atmerkti užtinusias akis, o veidas atrodė kaip kokia jovalynė. 

— Adelina, — rimtai pasakė ji, — man svetimi tokie jausmai 
kaip meilė. Aš galiu nekęsti. Ir galiu skaudinti. Visa kita man yra 
paslaptis. 

Vanduo jau siekė jos liemenį. Ji ištiesė ranką prie grindų, pa- 
kėlė peilį, kurį vos prieš kelias valandas buvo kruopščiai išsirinkusi 
ir pasigalandusi. 

— Tai netiesa, — pasakiau. — Tu myli mane. 

— Bet tu juk mano sesuo, — tarė ji, lyg tai turėtų viską paaiš- 


kinti. 

Daugiau jokio beldimo. Mano butas skendėjo tyloje; ir mano 
sesuo padavė man peilį. 

— Aš nežinau kaip. 

— Nieko sudėtingo. 

— Prašau... 

Bet mano sesuo paprasčiausiai spoksojo į mane. Jos paskutinis 
prašymas, mano vienintelis pažadas — ji pakėlė savo išbalusį dilbį 
ir laikė priešais mane. Iš taip arti galėjau matyti ankstesnių pjūvių 
paliktas plonas baltas linijas. Lyg žemėlapis, rodantis kelią. 

— Prisimink, ką aš tau pasakojau, — šiurkščiai pasakė ji. — 
Kokias instrukcijas jis davė Mamai. Kaip teisingai tai padaryti. 

Aš prisiminiau. 

Suradau ploną mėlyną veną, dar kartą atidžiai išsirinkau tin- 
kamą vietą. Tada ėmiau rėžti žemyn — lėtai ir tolygiai, jausdama, 
kaip dreba mano sesers ranka. 

Ji atsiduso. Tai net nebuvo aiktelėjimas, greičiau nuoširdus atsi- 
dusimas, lyg jos kūną paliktų kažkas daugiau, ne tik kraujas. Galbūt 
jos įniršis. Galbūt jos skausmas. Galbūt visi tie siaubingi potraukiai 
ir šiurpūs troškimai, kuriuos mūsų tėvas buvo jai įkalęs į galvą, kai 
ji buvo dar per jauna apsiginti, bet jau pakankamai didelė suprasti. 

Ji pakėlė kitą ranką. Aš ją taip pat perpjoviau. Tada abi jos 
rankos nuslydo žemyn į vonią, kuri, Šanos gyvenimui kraujuojant į 
vandenį, jau darėsi šviesiai raudona. 

— Aš tave myliu, — sušnibždėjau. 

— Ji jam to nesakė, — sumurmėjo Šana. — Mama. Tėčiui. Ji 
niekada jo nemylėjo. Bet aš mylėjau. Aš mylėjau... 

Jos akys pamažu užsimerkė. Galva nusviro. 

Dabar jau girdėjosi daugiau garsų. Beldimas, daužymas. De- 
tektyvas Filas rėkė paskutinį įspėjimą. 

Patikrinau savo sesers pulsą. Ji buvo mirusi. Daugiau jokių ka- 
lėjimo kamerų Šanai Dei. Jai daugiau nebereikės nė dienos praleisti 


baimėje. Daugiau ji nebesugriaus nė vieno gyvenimo. 

Dar viena, paskutinė, užduotis. Priėjau prie vonios durų. At- 
rakinau jas. Mažiausiai, ką galėjau padaryti, turint omenyje Didi 
peties būklę. 

Tada nusimečiau savo pačios rūbus. Apsisiaučiau šilkiniu cha- 
latu, kuris kabėjo šalia vonios. 

Įsitaisiau prie savo sesers kūno, tyrinėdama iš pradžių ašme- 
nis, o tada savo pačios lygų, baltą dilbį. 

Mano pirštai drebėjo. Juokinga žinant, kad negaliu jausti 
skausmo. Kas būtų pagalvojęs? 

O tada... 


41 skyrius 


Didi su Filu atstatę ginklus įsiveržė į butą — Filas priekyje, Didi 
sekė iš paskos kiek pasitraukusi į šoną ir savo traumuotą petį saugiai 
laikydama jam už nugaros. Pastato ūkvedys jau lėkė koridoriumi. Jis 
skubėjo laiptais žemyn, kur greitai ims rinktis pastiprinimas, grei- 
tojo reagavimo būrys, taip pat ir visi neužimti Bostono pareigūnai. 

Pirmiausia Didi atkreipė dėmesį į kraujo tvaiką. Antras jos pa- 
stebėtas dalykas buvo žalias sportinis krepšys, pūpsantis ant kara- 
liško dydžio lovos krašto kambaryje tiesiai priešais. 

— Miegamasis, — be garso ištarė ji Filui. 

Jis iškart palinksėjo, nugarą atremdamas į sieną, o tada staigiai 
žingtelėjo pirmyn. 

— Jėzau. 

Apėjus jį iš šono, Didi pastebėjo Čarlį Sgarzį, tysantį kraujo ba- 
loje veidu žemyn. Kad ir kas čia nutiko, reikalai tikrai nesusiklostė 
pagal Žudiko Rožės puikųjį planą. 

— Perrėžta gerklė, — sušnibždėjo jis. 

Detektyvė kilstelėjo antakį: 

— Sakyk, ar tai neprimena tau Šanos rankų darbo? 

Filas, padaręs tokią pačią išvadą, nusiviepė. Šana Dei, viena iš 
šiurpiausiai pagarsėjusių žudikių valstijoje, turėjo būti kažkur šia- 
me bute kartu su savo seserimi Adelina. 

Filas rankos mostu parodė į trumpą koridorių su dvejomis 
uždarytomis durimis. Jis sustojo prie pirmųjų, o Didi savo ruožtu 
stengėsi viena sveikąja ranka jį pridengti. Filas išspyrė duris ir ati- 
dengė drabužinę. Greitai apieškojo patalpą, kruopščiai apžiūrėda- 
mas kampus; tada jie perėjo prie antrųjų durų. „Vonios kambarys, 
— pamanė Didi. Ji girdėjo viduje šniokščiantį vandenį. 

Filas patikrino durų rankeną. 

Greit linktelėjo: neužrakinta. 

Ji stojo į savo vietą jam už nugaros. 

Filas nulenkė rankeną. Visu kūnu galingai rėžėsi į duris. 

Didi įpuolė vidun, priekin atkišusi Filo atsarginį trisdešimt aš- 
tuntąjį. 

Ten, šalia kruvinos vonios, stovėjo Adelina ir pjovė peiliu sker- 
sai per savo pliką riešą. 

— Ne! — sušuko Filas. 

Detektyvė per daug nesismulkino. Adrenalinas. Pavojus. Ryž- 
tas. Viskas, dėl ko ji mėgo savo darbą. 

Didi nuspaudė gaiduką. 


Peilis nuskriejo per visą kambarį. „Neblogas šūvis viena ran- 
ka“, — pamanė Didi, nors iš tikrųjų jos taikinys buvo vos už pusan- 
tro metro. 

Peilis nukrito ant grindų. Filas jau skubėjo prie jo, kad nuspir- 
tų dar toliau nuo Adelinos. 

Daktarė nejudėjo. Ji tiesiog stovėjo ten, vandens ir kraujo kla- 
ne, ir šypsojosi jiems. 

— Nereikėjo to daryti, — sumurmėjo. 

— Nejuokauk, — atšovė Didi atsitiesdama. Už Adelinos ji galėjo 
matyti antrą moterį, tysančią vonioje, pilnoje raudono vandens. Šana. 

— Perpjoviau jai riešus, — pasakė Adelina. Ne abejodama, o 
teigdama. — Tokia buvo kaina už jos pagalbą. Ji jau iškeliavusi ana- 
pilin. Patikrinau, prieš atrakindama duris. 

— Tęsi savo šeimos pradėtus, bet nepabaigtus darbus? — kan- 
džiai paklausė Didi. Ji buvo susinervinusi. Tiksliai nežinojo kodėl. 
Žudikas Rožė buvo miręs, Šanai Dei jau akivaizdžiai niekas negalė- 
jo padėti. Blogiausia jau praeityje, bet detektyvės širdis vis dar dau- 
žėsi, Didi jautėsi įsiutusi dėl visos šios suknistos situacijos. 

Priešais ją stovinti Adelina šiek tiek susvyravo. Šokas, adrena- 
liną staigiai pakeitęs nuovargis. Daktarė palietė vonios kraštą ranka, 
kuri jau nebedrebėjo. 

— Čarlis nužudė tas moteris, — sušnibždėjo ji. 

— Mes tai žinom. 

— Rasite plaukų. Mano miegamajame. Samuelio Heiso. Bet jis 
čia niekuo dėtas. Čarlis atsinešė tuos plaukelius, kad ant Heiso kris- 
tų kaltė. 

— Tai mes irgi žinome. Čarlis pasirinko Heisą, kad užkrautų 
jam visą savo kaltę. Tačiau tada Heisas nukrito. Nuo kopėčių. Tas 
vyrukas prirakintas prie invalido vežimėlio. Jis niekaip nebūtų ga- 
lėjęs to padaryti. 

Adelina nusišypsojo savo pabalusiomis lūpomis. 

— Gerai. Mano drabužinėje, skylėje po grindimis už spinte- 
lės... Čarlis paliko maistinių stiklainių. Aukų odos. Bandė sumaišy- 
ti... man protą. Jam pavyko. 

— Dėl Dievo meilės, prisėsk! — prarado kantrybę Didi. — 
Rimtai, Adelina. Jei būtum mums paprasčiausiai papasakojusi, kai 
suradai vaizdo kameras... Užuot tai padariusi, tu padėjai savo sesei 
pabėgti iš kalėjimo, pastatei į pavojų save, o ką jau kalbėti apie grės- 
mę visai suknistai visuomenei. O jeigu būtum tiesiog davus mums 
dar dvidešimt keturias valandas... Mes viską išsiaiškinome. Viską, 
kas nutiko prieš trisdešimt metų, juo labiau apie tai, ką Čarlis darė 
pastaruoju metu. Kas, ką, kodėl, kaip; mes viską žinome. Nereikėjo 
taip elgtis, Adelina. Nereikėjo. 

— Bet pasielgiau. 

— Adelina, — Didi primerkė akis. Ji jautė Filo, stovinčio už jos, 
didėjantį susirūpinimą. Daktarės veidas buvo labai išbalęs. Pavojin- 
gai išbalęs. 

— Prašau, pasakyk direktorei Makinon, kad atsiprašau. 

— Savigyna, — pusbalsiu ištarė Didi. — Švelninančios aplinky- 
bės; tave pačią ištiko psichozės krizė. Yra daug būdų, kaip pateisinti 
tai, šiandieninį nutikimą, — ji žengė žingsnį prie Adelinos. Tada dar 
vieną, akimis ieškodama žymių ant daktarės plikų riešų. — Svarbu, 
kad Čarlis miręs, o tavo sesuo daugiau nebegalės nieko nuskriausti. 
Adelina? Adelina? 

Moteris parvirto ant grindų. Tiksliau, susmuko ant kelių. 
Detektyvė puolė prie Adelinos, bandydama sugriebti ją už peties 
dešine ranka, bet grindys buvo per daug slidžios. Ji ne tiek pagavo 
daktarę, kiek prilaikė ją, kol ši virto Žemyn, iš dalies pasiremdama į 
vonią. Į kraujo balą. Kiek daug čia telkšojo kraujo, ypač turint ome- 
nyje, kad Šanos prapjauti riešai plūduriavo vonioje... 

Didi užsimerkė. 

— Ak, Adelina. Ką tu padarei? 

— Tai, ką privalėjau. Net ir geriausio auklėjimo nepakaktų 
šiai prigimčiai užgožti, Didi. Tiesiog paklausk mano įtėvio. Jis taip 
smarkiai stengėsi, ir vis tiek... štai kur aš atsidūriau. 

Adelina buvo persirėžusi sau viršutines šlaunų dalis. Kėsini- 
masis į riešus buvo tiesiog antroji plano dalis. Ne, pagrindinis veiks- 
mas jau buvo atliktas, dar prieš detektyvams įsiveržiant pro duris. 
Dar vienas taktinis ėjimas, Adelinos perimtas iš sesers arsenalo. 

— Adelina... 

— Ššš. Viskas yra taip, kaip ir turi būti. 

— Tu nesi tokia kaip tavo sesuo, po velnių! Tu — gera gydyto- 
ja. Tu padedi žmonėms. Tu padėjai man! 

Filas dabar per radijo stotelę kvietė greitąją pagalbą, bet ji 
pavėluos. Kaip ir greitojo reagavimo būrys bei pastiprinimas. Visi 
įpuls į pastatą, užbildės laiptais viršun, įsiverš į butą. 

Visi, kiekvienas iš jų — per vėlai. Kaip ir Didi su Filu. Per vėlai. 

Eilas graibstė rankšluosčius. Didi, nepaisydama Adelinos pro- 
testų, praskėtė jos chalatą ir atidengė suraižytą šlaunų viršų. Šlau- 
nies arterija, Jėzau. Ji negalėjo patikėti, kad ši moteris sugebėjo taip 
ilgai išsilaikyti. 

Filas padavė dar daugiau rankšluosčių, o ji juos glaudė prie žaiz- 
dų, smarkiai spaudė; Didi veidas buvo taip arti Adelinos, kad ji netgi 
galėjo jausti šios moters odos, netekusios kraujo, vėsų blyškumą. 

— Laikykis, — atsiduso Didi. — Nagi, Adelina. Kovok. Dėl ma- 
nęs, gerai? Tu ir aš, prieš viso pasaulio Melvinus. Nereikia, kad vis- 
kas taip baigtųsi. Niekad nereikėjo, kad viskas taip baigtųsi. 

Adelina ištiesė ranką į ją. Kad padėtų, kad sutrukdytų? Visgi 
savo šaltais pirštais perbraukė Didi per plaštaką. 

— Palaikysi... man už rankos? 

Didi nenorėjo. Ji turėjo užspausti Žaizdas. Ji turėjo ištaisysi visą 
šią netvarką, pagydyti žaizdas. Ji privalėjo išgelbėti šią moterį, nes ji 
buvo stipri ir išsilavinusi, ir... ir... 

— Šūdas! 

Ji neįstengė to padaryti. Adelina buvo ant mirties slenksčio. Iš 
tikrųjų jos jau nebebuvo įmanoma išgelbėti, nors Didi taip smarkiai 
troško... 

Filas stumtelėjo ją pritūpdamas šalia. Dabar jau jis ėmė prie 
šlaunų spausti rankšluosčius. Jie net nebuvo tokie jau kruvini, nes 
didžioji dalis kraujo buvo nutekėjusi ant grindų. 

Didi pakėlė Adelinos ranką. Pasidėjo ją sau ant šlaunų. 

Už jos, belsdami savo trankių žingsnių maršą, pro duris paga- 
liau ėmė veržtis greitojo reagavimo būrio vyrai. 

Adelina nusišypsojo, lyg būtų išgirdusi tik jai vienai supranta- 
mą sąmojį. Jos akių vokai lengvai nusviro žemyn. 

— Viskas gerai, — sušnibždėjo ji. — Ten, kur aš einu... 

Ji paskutinį kartą suspaudė Didi ranką. 


Ir tuomet iškeliavo. 


Epilogas 


Miela detektyve Voren, 
Jei skaitai šį tekstą, tai reiškia, kad blogiausia — jau 
praeityje. 


Laidotuvės nebuvo gausios, bet nieko čia keista ar netikėta. 
Daktarė Adelina Glen gyveno labai uždarai. Jai mirus, atsisveikinti 
atėjo tik keletas kolegų, kalėjimo direktorė ir pora Bostono farų. 

Atėjo Didi su Aleksu. Taip pat ir Filas. Jie — tokia liūdna triju- 
lė — susispietę į vieną šoną klausėsi pastoriaus labai nejausmingo 
pamokslo, po kurio karstas buvo nuleistas į žemę ir ant jo užmestas 
pirmasis žemės grumstas. 


Atsiprašau, kad nepapasakojau tau daugiau. Apie 
kameras, apie maistinius stiklainius, apie paskutines 
dvidešimt keturias valandas, kai aš supratau, ką planavo 
Žudikas Rožė, bet taip pat — kokios yra mano galimybių 
ribos. 

Kaip mes ir kalbėjome, visi savyje turime kažką, kas 
mus paskatina. Pasirodo, mažesnė, apsiginti negalinti auka 
mano seseryje, Šanoje, paskatina gėrį, o nirštantis žudikas 
manyje paskatina blogį. 


Šana Dei buvo palaidota viena diena anksčiau. Paprastas me- 
dinis karstas, dar viena duobė žemėje. Pasirodo, Adelina prieš dau- 
gelį metų buvo radusi savo tėvų kapus ir susitarė, kad jos šeimai 
skirtas žemės plotelis būtų išplėstas. 

Atvyko ponia Deivis. Didi tai nenustebino. Senolė nužings- 
niavo tiesiai prie karsto ir sušnibždėjo keletą žodžių. Detektyvė jų 
neišgirdo, bet galėjo lažintis, kad pagaliau moteriškė perteikė savo 


atsiprašymą, nesvarbu, reikalingas jis ar ne. 


Padėdama savo seseriai pabėgti iš kalėjimo, aš 
ėmiausi apskaičiuotos rizikos. Rizikavau darydama 
prielaidą, kad jos paskatos yra tokios pat stiprios, kaip ir 
manosios. Bet dar labiau rizikavau dėl mūsų ryšio. Ar per 
tiek metų jį susikūrėme? Juk buvome seserys? 


Ar kartu atsilaikysime paskutinį kartą. 


Po krauju pasruvusio nutikimo Adelinos bute Eilas su Neilu 
buvo užsiėmę Čarlio Sgarzio būsto tyrimu. Byloms skirtoje spinte- 
lėje su užrakinamais stalčiais jie rado begalę užrašų, nuotraukų ir 
kitos tiriamosios medžiagos, kuri buvo panaudota kuriant Žudiką 
Rožę. Jo aukas stebėjusių vaizdo kamerų įrašai. Išspausdinti inter- 
neto puslapiai apie tinkamas chloroformo dozes. Įrašai ranka apie 
aukų dienotvarkę, kuriuos jis darydavo savo žvalgybos metu. Jie 
netgi rado iškarpas iš laikraščių su informacija apie Didi, taip pat ir 
išskydusią jos nuotrauką antrojo nusikaltimo vietoje. Eilo nuomo- 
ne, Čarlis visai netyčia susidūrė su ja pirmosios aukos namuose. Bet 
kadangi jis buvo tikras nusikaltimų entuziastas, išgarsėjusių vieti- 
nių bylų pagrindinę tyrėją iškart atpažino. Ir tada jis nusprendė — 
Žudikas Rožė mes iššūkį geriausiai Bostono detektyvei. Lygiaverčių 
varžovų dvikova, protų mūšis. Kaip paaiškėjo iš Čarlio užrašų, tai ir 
buvo šaunios dramos sudedamosios dalys. 

Didi patiktų, jei jos pergalė atsispindėtų įrašuose. Tačiau dabar 
jau nebus jokios knygos. 


Jei skaitai šį tekstą, tikiuosi, Žudikas Rožė jau 
nebegyvas. Nugalabytas Šanos rankomis, jei ne mano 

pačios. Norėčiau manyti, kad tai bus mano žiaurumų 
pabaiga, bet, žinoma, taip nenutiks. 

Turiu pomėgį. Niekad apie tai niekam nepasakojau. 
Mano pomėgis — suvilioti vyrus ir nuplėšti jiems nuo 
nugaros mažas odos atplaišėles. Ir taip, aš savo suvenyrus 
užkonservuoju formalino tirpale, paskui laikau pakišusi po 
savo drabužinės grindimis. 

Pamanytum — daktarė, gali save pagydyti. Patikėk 
manimi, per visus tuos metus aš daugybę kartų buvau 
prisiekusi liautis, tapti tokiu žmogumi, kokį norėjo matyti 
mano įtėvis. Bet maža mergaitė, kuri praleido pirmuosius 
gyvenimo metus miegodama virš pačios siaubingiausios 
pasaulyje trofėjų kolekcijos, paprasčiausiai negali tiesiog 
imti ir pamiršti. Ji yra pati didžiausia Ištremtoji, ir netgi 
po tiek metų ji vis dar trokšta būti išgirsta. 


Ceremonija jau artėjo prie pabaigos. Priėjo direktorė Maki- 
non, kuri, apsirengusi griežto kirpimo juodą kostiumėlį, atrodė 
ypač didingai. 

— Detektyvai, — pasakė ji, tokiu būdu pasisveikindama. 

— Direktore. | 

Didi asmeniškai buvo susipažinusi su direktore vos prieš die- 
ną. Ne MPN, bet prie kavos puodelio. Dvi moterys, besidalijančios 
prisiminimais apie seną draugę. 

Adelinos veiksmai užgavo direktorės jausmus. Didi tik tuomet 
suprato, kad ji jautėsi lygiai taip pat. Kodėl Adelina nepasitikėjo ja 
labiau, kodėl nepaprašė pagalbos, kodėl bet kuriam iš jų nepapasa- 
kojo, kas vyko? 

Didi būtų asmeniškai pasilikusi nakvoti Adelinos bute, jei tik 
tai būtų padėję. Direktorė puse lūpų užsiminė, kad ji būtų galėjusi 
laikinai išleisti Šaną iš kalėjimo dėl neatidėliotinos, su šeima susiju- 


sios padėties, ar kažkas panašaus. Jei tik jie būtų žinoję... 

Bet Adelina nė vienam iš jų nepasipasakojo. Užuot tai pada- 
riusi, ji pati sukurpė planą. Paliko Didi ir direktorę kapstytis visų 
jau pasibaigusių įvykių nuolaužose. 

— Ar pagaliau jau viskas rimsta? — direktorės Makinon pa- 
klausė Didi. 

— Manau, žurnalistai jau beveik patikėjo, kad aš neturiu ką 
pasakyti. 

— O kaip pokalbių laidos? 

Makinon kilstelėjo savo vieną elegantišką petį: 

— Pradinis poreikis jau nuslūgo. Laisvėje klajojanti iš kalėjimo 
pabėgusi žudikė — jaudinanti žinia. O mirusi ir dabar jau palaidota 
žudikė... nelabai. 

Didi palinksėjo. Ji suprato, ką direktorė norėjo pasakyti. Kad 
ypač sunkūs santykiai visgi yra santykiai. Po dešimties metų, pra- 
leistų tramdant Šaną Dei, jaudinantis ir nervinantis dėl jos, dabar 
staiga jos tiesiog netekus... Tai paliko savo žymę, nesvarbu, norėjai 
to ar ne. 

— Kaip tavo petys? — paklausė Makinon. 

— Pažiūrėk, — Didi atsargiai pakėlė savo kairiąją ranką. — 
Skausmas dar visiškai nedingo, bet jau daug geriau. 

— Šaunu! 

— Taigi, dabar jau bet kuriuo metu galėsiu grįžti prie nusikal- 
tėlių triuškinimo ir naujų bylų gvildenimo. Ar bent jau savo kolegų 
detektyvų terorizavimo. 

Už jos stovintis Filas šyptelėjo. Buvo pasiilgęs jos darbe. Neilas 
taip pat. Ji matė tai. 

Direktorė pamojavo atsisveikindama ir nukulniavo per kapi- 
nes link savo automobilio. Eilui prie liemens jau vibravo jo mobilu- 
sis telefonas. Jis nusisegė jį nuo diržo, paėjo į šalį. 

Didi su Aleksu stovėjo vieni. 


Žinau, detektyve Voren, kad jei būčiau paprašiusi, 
jūs irgi man būtumėt padėjusi. Būtumėt sutelkusi visą 

artileriją, apsiginklavusi nuo galvos iki kojų ir narsiai 
stojusi į mūšį už mane. 

Dėkoju už tai, kad manimi tikėjote. 

Bet tiesa ta, kad man pasisekė taip ilgai išgyventi. Su 
tokia liga kaip mano turėjau jau prieš daug metų užversti 
kojas nuo infekcijos ar kokio nors sužeidimo. Mane 
išgelbėjo nuolatinės pastangos, prie kurių pripratino įtėvis, 
tačiau galbūt jos man taip pat buvo ir prakeiksmas. Ne tik 
kiekvieną mielą vakarą ilgai apžiūrinėdavau savo odą, bet 
ir atsisakydavau net paprasčiausių gyvenimo malonumų 
— pasivaikščiojimo pajūriu, žygio po kalnus, pašėlusios 
nakties mieste. 

Ir dėl ko? Dėl mylimojo, kurio niekada neturėjau? Dėl 
vaikų, kurių nesusilaukiau? Dėl gyvenimo, kurio niekada 
iš tikrųjų negyvenau? 

Aš pavargau, Didi. Buvau per ilgai izoliuota dėl 
savo sutrikimo, kuris kai kam gali pasirodyti kaip Dievo 
dovana, bet iš tikrųjų yra prakeiksmas. Praradau savo ryšį 
su žmonija. Praradau pojūtį, kas esu. 


Aleksas vis dar kantriai laukė. Didi atsirėmė į jį. Kol kas dar 
nenorėjo išeiti iš kapinių, nors pati nežinojo kodėl. 

— Adelina visą savo turtą paliko agentūrai, teikiančiai pagalbą 
vaikams, — pasakė ji. — Kalbu apie tikrai nemažą pinigų sumą. 
Pasirodo, finansiniu požiūriu Adelinai visai gerai sekėsi, o ką jau 
kalbėti apie turtą, paveldėtą iš savo įtėvio. 

— Tai paaiškina jos troškimą, kad kiti vaikai gyvenime turėtų 
geresnes galimybes, — tarė Aleksas. 

— Nori pasakyti — geresnes nei turėjo ji ir jos sesuo. 

— Adelina painiojo du dalykus: blogus pasirinkimus ir buvimą 
blogu žmogumi, — logiškai pasvarstė Aleksas. — Galbūt kadangi 


blogi pasirinkimai buvo jos šeimos palikimas, jai užteko vieną kartą 

susimauti, kad nuspręstų, jog išimtis tik patvirtino taisyklę. Bet jai 
buvo suteikta milžiniška galimybė, kai buvo įvaikinta, ir Adelina ja 
pasinaudojo — susikūrė tikrą gyvenimą. Ji buvo išsilavinusi, supra- 
tinga, vertinama. Net tuomet, kai išsuko iš teisingo kelio... — Alek- 
sas gūžtelėjo pečiais. 

Didi suprato, ką jis bandė pasakyti. 

— Jos stilius negali nežavėti. Turiu omenyje, kokia turėjo būti 
Čarlio Sgarzio veido išraiška, kai jis pamatė ten stovinčią Šaną... 
Tikiuosi, buvo verta. 

— Ji tau padėjo, — rimtai pasakė Aleksas. — Už tai aš amžinai 
būsiu dėkingas. 

— Na, žinai, pamažu sensti, kūne atsiranda daugiau skausmų 
ir maudulių; tada, žinoma, pasielgi kaip nors kvailai ir susižaloji, 
kaip nutiko man. Tuomet lengva pasidaryti viskuo nepatenkintam. 
Nenorėjau, kad man skaudėtų. Ar sulėtinti tempą. Ar jaustis tokia... 
silpna. Bet Adelina buvo teisi — Melvinas saugo mane. Ir skausmas 
mus suartina. Lyg bendras žmogiškų išgyvenimų statybinis blokas. 
Adelina niekad neturėjo galimybės pajusti to bendrumo. Galų gale 
tai ją paveikė. 

— Ar manai, kad sesuo ją mylėjo? — paklausė Aleksas. — Ade- 
lina to norėjo, tačiau ar gavo po viso to, ką padarė? 

— Nežinau. Adelina pati pakankamai daug kartų tvirtino, kad 
Šana tokių jausmų jausti nesugebėjo. Bet vėlgi... Jos viena kitą pa- 
žinojo; manau, jos viena kitą suprato taip, kaip kiti žmonės niekad 
nebūtų galėję suprasti. Net jei Adelina kažkokiu magišku būdu ir 
nejautė seseriškos meilės, galiu lažintis, kad ji nesijautė tokia vieni- 
ša, turėdama šalia savęs Šaną. Ir manyčiau, kad Adelinai to užteko. 

Aleksas palinksėjo. Jie dar šiek tiek ten pastovėjo, žvelgdami į 
besidarbuojantį ekskavatorių, verčiantį žemę į kapo duobę. Pelenai 
į pelenus, dulkės į dulkes. 

Didi norėjo ką nors pasakyti. Jautė, kad turėtų kažką pasakyti, 
bet ką? Ji neilgai pažinojo Adeliną, ir, akivaizdu, nelabai gerai. 

Ir vis dėlto sielvartavo dėl šios moters mirties. 

— Ačiū, — galiausiai sušnibždėjo ji, parėmusi galvą ant Alekso 
peties. — Už pamokas man, už tai, ką padėjai man išmokti. Ir ne, aš 
vis dar nepritariu tavo poelgiui, Adelina, bet suprantu. Tikiuosi, tau 
vertėjo taip pasielgti. Tikiuosi, tu ir tavo sesuo iš tikrųjų stovėjote 
petys į petį, ir tą akimirką tu pagaliau jautei, kad kažkam priklausai. 
Kad jauteisi taip, lyg turėtum šeimą. O dabar... Ramybės, Adelina. 
Ramybės. 

Didi atsitiesė, ramindama save, giliai įkvėpė. Jai degino akis, 
tačiau ką padarysi. Ašaros, kaip ir skausmas, taip pat puikiai atstato 
pusiausvyrą. Ir tai tikrai nebuvo kažkas, ko šaunioji D. D. Voren 
negalėtų pakelti. 

Ji pabučiavo savo vyrui į skruostą. 

— Ačiū, kad atvykai čia sa manim. 

Aleksas suspaudė jai ranką. 

— Visuomet su tavim. | 

Didi nusišypsojo. Ji paliko savo ranką jo delne, ir taip kartu jie 
nuėjo. 


Detektyve Voren, jei skaitote šį laišką, mano istorija 
yra baigta ir man daugiau nebereikia bijoti tamsos. 

Mes su seserimi užbaigėme savo šokį. Dvi 
pasiklydusios sielos pagaliau susijungė, kai to labiausiai 
reikėjo. 

Dabar vėl mintyse įsivaizduoju mudvi kaip mažas 
mergaites. Keturmetė didžioji sesuo ir beveik vienerių 
metukų kūdikėlis. Mes susikabinusios už rankų ir 
šypsomės. 

Mes tuoj padarysime tai, ko laukėme keturiasdešimt 
metų. 

Šana žengs pirmąjį žingsnį. 

O aš seksiu jai iš paskos. Mes išlįsime iš savo tėvų 
namų šešėlių. Tolsime nuo savo tėčio baisybių palikimo. 

Dvi seserys pagaliau kartu žengs į šviesą. 


Padėka 


Ši knyga man buvo įdomi ir labai asmeniška kelionė. Kadangi 
dažnai skauda nugarą, paskutinius dešimt metų aktyviai domėjau- 
si įvairiomis skausmo valdymo teorijomis, technikomis ir gydymo 
būdais. Aš, kaip ir Didi, iš pradžių skeptiškai vertinau Vidinės šei- 
mos sistemų modelį ir visą tą „duok savo skausmui vardą“ reikalą. 
Ir vis dėlto aš, kaip ir Didi, perpratau, kad kartais gali pagelbėti 
keisčiausi dalykai ir kad kalbėtis su savo skausmu yra neabejotinai 
geriau, nei jį keikti. Už tai norėčiau padėkoti Benitai Silver, kliniki- 
nės psichologijos specialistei, kuri pasidalino su Adelina žiniomis 
apie Vidinės šeimos sistemų terapiją. Prašau suprasti, kad bet kokia 
Adelinos klaida aiškinant apie šį modelį ir terapiją yra mano ir tik 
mano. 

Taip pat ir chiropraktikas Shawnas Tayloras, daugelį metų 
padėjęs man gydyti nugarą, atrodo, buvo didžiai pamalonintas ga- 
limybės sukurti legendinei detektyvei D. D. Voren sužalojimą. Su 
savo žmona Larissa jis sumanė mano herojei itin retą ir skausmingą 
skeveldrinį lūžį. Tuomet kineziterapeutas Gary'is Tiltonas pagelbė- 
jo kuriant tinkamą gydymo programą. Vėlgi visos klaidos yra mano 
ir tik mano. 

Dar norėčiau išreikšti didelį dėkingumą Wayne'ui Rockui, į 
pensiją išėjusiam Bostono detektyvui ir ilgamečiam draugui, už tai, 
kad padėjo man suprasti, kaip BPD elgtųsi su sužeista detektyve, o 
juo labiau, jei ji būtų be aiškios priežasties panaudojusi savo ginklą. 
Ačiū, Wayneai, ir taip, visos klaidos yra mano ir tik mano. Iš buvi- 


mo autoriumi juk turi būti kažkokios naudos! 

Kadangi esu viena iš tų Žmonių, kurie laidojimo namuose ne- 
sijaučia pernelyg gerai, turėjau sužinoti apie priimtą praktiką ir li- 
cencijavimą Masačusetse. Ačiū, Bobai Scatamacchia, kad kantriai 
paaiškinai apie laidojimo namų vidinius reikalus, taip pat bendrais 
bruožais — apie balzamavimą. Tai vienas iš tų verslų, apie kuriuos 
niekas nemėgsta kalbėti, bet visiems iš mūsų galų gale jo prireiks. 
Ačiū, Bobai! 

Kalbant apie mirtį, Tonya Creighton šiais metais buvo išrinkta 
kasmetinio konkurso „Nužudyk draugą, sužalok bičiulį“ nugalėtoja 
LisaGardner.com svetainėje. Ji nominavo Christi Willey, kaip apdo- 
vanojimo vertą lygtinai į laisvę paleistų kalinių prižiūrėtoją. 

Dawn Whiteside pasiekė pergalę pasauliniame „Nužudyk 
draugą, sužalok bičiulį“ konkurse. Ji mirčiai romane pasirinko 
Christine Ryan. Tai pirma laimėtoja, kurios vardas puikuojasi pir- 
mame romano puslapyje. Tikiuosi, jums abiem tai patiks! 

Dar noriu paminėti Kim Beals, kuri kasmetiniame Rozzie May 
Animal Alliance Aljanso labdaros aukcione laimėjo teisę duoti var- 
dą veikėjui. Ji pasirinko pagerbti savo tėvą Danielį Coakley — tikrą 
džentelmeną, mylimą savo šeimos. Sveikinimai Denieliui! 

Mano redaktoriai Benas Sevieris ir Vicki Mellor ir vėl dėjo vi- 
sas pastangas, kad šį knyga būtų kuo geresnė. Man patiktų, jei galė- 
čiau pasakyti, kad šį kartą viską parašiau teisingai, bet — deja. Antra 
vertus, šaunios redaktorių komandos dėka niekas neras tekste prie 
ko prikibti. Taip pat aš lieku ypač skolinga savo agentei Megei Ruley 
už jos genialias įžvalgas ir praktinius patarimus. Džiaugiuosi, kad 
galiu ja pasikliauti tokiame pakvaišusiame versle. 

Paskutinę, bet ne mažiau svarbią padėką noriu išreikšti savo 
nuostabiai šeimai, iš kurios semiuosi kūrybinių jėgų. Ji verčia mane 
niekada nesutingti ir pasistengia, kad gyvenimas niekada nebūtų 
nuobodus. Puiku! 


